ΠΡΑΚΤΙΚΑ ΒΟΥΛΗΣ

Κ΄ ΠΕΡΙΟΔΟΣ

ΠΡΟΕΔΡΕΥΟΜΕΝΗΣ ΚΟΙΝΟΒΟΥΛΕΥΤΙΚΗΣ ΔΗΜΟΚΡΑΤΙΑΣ

ΣΥΝΟΔΟΣ Β΄

ΣΥΝΕΔΡΙΑΣΗ ΡΞΕ΄

Τετάρτη 30 Ιουλίου 2025

Αθήνα, σήμερα 30 Ιουλίου 2025, ημέρα Τετάρτη και ώρα 09.12΄συνήλθε στην Αίθουσα των συνεδριάσεων του Βουλευτηρίου η Βουλή σε ολομέλεια για να συνεδριάσει υπό την προεδρία του Β΄ Αντιπροέδρου αυτής κ. **ΓΕΩΡΓΙΟΥ ΓΕΩΡΓΑΝΤΑ**.

**ΠΡΟΕΔΡΕΥΩΝ (Γεώργιος Γεωργαντάς):** Κυρίες και κύριοι συνάδελφοι, αρχίζει η συνεδρίαση.

(ΕΠΙΚΥΡΩΣΗ ΠΡΑΚΤΙΚΩΝ: Σύμφωνα με την από 29-7-2025 εξουσιοδότηση του Σώματος, επικυρώθηκαν με ευθύνη του Προεδρείου τα πρακτικά της ΡΞΔ΄ συνεδριάσεώς του, της Τρίτης 29-7-2025.)

Εισερχόμαστε στην

**ΕΙΔΙΚΗ ΗΜΕΡΗΣΙΑ ΔΙΑΤΑΞΗ**

Συζήτηση και λήψη απόφασης για τη σύσταση Ειδικής Κοινοβουλευτικής Επιτροπής προς διενέργεια προκαταρκτικής εξέτασης, σύμφωνα με το άρθρο 86 παρ. 3 του Συντάγματος, τα άρθρα 153 επ. του Κανονισμού της Βουλής και το άρθρο 5 του ν.3126/2003 περί της «Ποινικής Ευθύνης των Υπουργών», όπως ισχύουν, επί των υπ’ αριθμ. πρωτ. 4737/15.07.2025και4761/15.07.2025 προτάσεωνπου κατέθεσαν, αντίστοιχα:

Α) ο Πρόεδρος της Κοινοβουλευτικής Ομάδας «ΣΥΝΑΣΠΙΣΜΟΣ ΡΙΖΟΣΠΑΣΤΙΚΗΣ ΑΡΙΣΤΕΡΑΣ - ΠΡΟΟΔΕΥΤΙΚΗΣΥΜΜΑΧΙΑ» κ. Σωκράτης Φάμελλοςκαιείκοσι πέντε (25) Βουλευτές της Κοινοβουλευτικής του Ομάδας, καθώς και ο Πρόεδρος της Κοινοβουλευτικής Ομάδας «ΝΕΑ ΑΡΙΣΤΕΡΑ»κ. Αλέξανδρος (Αλέξης) Χαρίτσηςκαι δέκα (10) Βουλευτές της Κοινοβουλευτικής του Ομάδας σχετικά με «το σκάνδαλο του Οργανισμού Πληρωμών και Ελέγχου Κοινοτικών Ενισχύσεων Προσανατολισμού και Εγγυήσεων (ΟΠΕΚΕΠΕ)» κατά των κ.κ:

α) Βορίδη Μαυρουδή (Μάκη), Υπουργό Αγροτικής Ανάπτυξης και Τροφίμων από 09/07/2019 έως 05/01/2021 και

β) Αυγενάκη Ελευθέριου, Υπουργό Αγροτικής Ανάπτυξης και Τροφίμων από 27/06/2023 έως 14/06/2024 για την ενδεχόμενη τέλεση κατά την άσκηση των καθηκόντων τους των αδικημάτων της:

(i) συνέργειας σε κατάχρηση κατά των οικονομικών συμφερόντων της Ευρωπαϊκής Ένωσης και (ii) ηθικής αυτουργίας στην τέλεση κατάχρησης κατά των οικονομικών συμφερόντων της Ευρωπαϊκής Ένωσης [Άρθρο 22 παρ. 1 του Κανονισμού EPPO, 5 παρ. 1, 4 παρ. 3 και 4 της Οδηγίας (ΕΕ) 2017/1371], τα οποία υπάγονται στο εθνικό δίκαιο τυποποιούνται και τιμωρούνται ως:

(α) Συνέργεια σε κακουργηματική απιστία κατά των οικονομικών συμφερόντων της Ευρωπαϊκής Ένωσης, τελεσθείσα από κοινού και κατ’ επανάληψη, με ζημία άνω των 120.000 ευρώ (άρθρο 390 παρ.1 και 2 σε συνδυασμό με άρθρο 47 ΠΚ).

(β) Ηθική αυτουργία σε κακουργηματική απιστία κατά των οικονομικών συμφερόντων της Ε.Ε., τελεσθείσα από κοινού και κατ’ επανάληψη, με ζημία άνω των 120.000 ευρώ. (άρθρο 390 παρ.1 και 2 σε συνδυασμό με άρθρο 46 παρ. 1 ΠΚ), καθώς και για οποιοδήποτε άλλο έγκλημα προκύψει, κατά τη διενεργηθησόμενη Προκαταρκτική Εξέταση [Άρθρα 26α, 27, 46 παρ. 1, 47, 94, 98, 390 παρ. 1 και 2 ΠΚ και 24 παρ. 4, 26 παρ. 1 και 3 του ν.4689/2020] και σύμφωνα με τα διαλαμβανόμενα στην πρόταση.

Β) ο Αρχηγός της Αξιωματικής Αντιπολίτευσης και Πρόεδρος της Κοινοβουλευτικής Ομάδας «ΠΑΣΟΚ - ΚΙΝΗΜΑ ΑΛΛΑΓΗΣ», κ.Νικόλαος Ανδρουλάκηςκαιτριάντα δύο (32) Βουλευτές της Κοινοβουλευτικής του Ομάδας, καθώς και (δύο) 2 Ανεξάρτητοι Βουλευτές, σχετικά με τη «διαδικασία συστηματικής κλοπής των ενισχύσεων από τους παραγωγικούς αγρότες και κτηνοτρόφους», για την ενδεχόμενη τέλεση, κατά την άσκηση των καθηκόντων τους, των αδικημάτων «της συνέργειας σε απιστία κατ’ εξακολούθηση, με βλάβη που υπερβαίνει τις 120.000 ευρώ», για τους πρώην Υπουργούς Αγροτικής Ανάπτυξης και Τροφίμων κ.κ. Μαυρουδή (Μάκη) Βορίδη και Ελευθέριου Αυγενάκη, «ενώ για τον δεύτερο εξ αυτών, σε ό,τι αφορά ειδικά τις έντονες πιέσεις του για αποδεσμεύσεις υπόπτων ΑΦΜ και παράνομες καταβολές, προκύπτουν επιπρόσθετα ενδείξεις τέλεσης της πράξης της ηθικής αυτουργίας σε απιστία, τετελεσμένης και σε απόπειρα, με βλάβη που υπερβαίνει τις 120.000 ευρώ» και σύμφωνα με τα διαλαμβανόμενα στην πρόταση.

Οι δύο ως άνω προτάσεις θα συζητηθούν ταυτόχρονα. Η σημερινή συζήτηση θα διεξαχθεί σύμφωνα με το άρθρο 155 του Κανονισμού της Βουλής και με ανάλογη εφαρμογή των άρθρων 137 παράγραφος 2 του Κανονισμού της Βουλής, δηλαδή με τη διαδικασία της γενικευμένης συζήτησης επερώτησης και θα ολοκληρωθεί σε μία συνεδρίαση.

Ειδικότερα, ως προς τη διαδικασία της συζητήσεως και σύμφωνα με την από 24 Ιουλίου 2025 απόφαση της Διάσκεψης των Προέδρων, προτείνω οι αγορεύσεις των συναδέλφων Βουλευτών να οργανωθούν σε δύο κύκλους ομιλητών. Η συζήτηση θα αρχίσει με έναν πρώτο κύκλο εννέα κατά προτεραιότητα ομιλητών, στον οποίον θα εκπροσωπηθούν ισαρίθμως οι οκτώ Κοινοβουλευτικές Ομάδες και ένας από τους Ανεξάρτητους Βουλευτές με χρόνο ομιλίας για τον κάθε ομιλητή δέκα λεπτά χωρίς δικαίωμα δευτερολογίας.

Ο δεύτερος κύκλος κατ’ εφαρμογή της διάταξης της παραγράφου 5 του άρθρου 65 του Κανονισμού της Βουλής θα απαρτίζεται από δεκαπέντε Βουλευτές και συγκεκριμένα έξι Βουλευτές της Κοινοβουλευτικής Ομάδας της Νέας Δημοκρατίας, δύο Βουλευτές της Κοινοβουλευτικής Ομάδας ΠΑΣΟΚ - Κίνημα Αλλαγής, έναν Βουλευτή από την Κοινοβουλευτική Ομάδα Συνασπισμός Ριζοσπαστικής Αριστεράς - Προοδευτική Συμμαχία, έναν Βουλευτή από την Κοινοβουλευτική Ομάδα Κομμουνιστικό Κόμμα Ελλάδας, έναν Βουλευτή από την Κοινοβουλευτική Ομάδα Ελληνική Λύση - Κυριάκος Βελόπουλος, έναν Βουλευτή από την Κοινοβουλευτική Ομάδα Νέα Αριστερά, έναν Βουλευτή από την Κοινοβουλευτική Ομάδα Δημοκρατικό Πατριωτικό Κίνημα - ΝΙΚΗ, έναν ή μία Βουλευτή από την Κοινοβουλευτική Ομάδα Πλεύση Ελευθερίας - Ζωή Κωνσταντοπούλου και έναν Ανεξάρτητο Βουλευτή, με χρόνο ομιλίας για τον κάθε ομιλητή πέντε λεπτά, χωρίς δικαίωμα δευτερολογίας και οι Βουλευτές της Συμπολίτευσης θα εναλλάσσονται με τους Βουλευτές της Αντιπολίτευσης.

Οι Κοινοβουλευτικές Ομάδες έχουν ήδη υποβάλει κατάλογο με ομιλητές. Τα ονόματα και η σειρά των Ανεξάρτητων Βουλευτών που θα λάβουν τον λόγο κατά τη σημερινή διαδικασία καθορίστηκαν κατόπιν κληρώσεως, η οποία διενεργήθηκε στις 8 Ιουλίου 2025 μεταξύ όσων είχαν εκδηλώσει την επιθυμία να μιλήσουν. Η αρμόδια υπηρεσία έχει καταρτίσει τον ενιαίο κατάλογο όπου τηρείται η κατ’ αναλογία της δύναμης των Κοινοβουλευτικών Ομάδων εκπροσώπηση.

Στη συζήτηση μπορούν να μετέχουν επίσης, εφόσον το επιθυμούν, οι Πρόεδροι των Κοινοβουλευτικών Ομάδων, οι Υπουργοί και οι Αναπληρωτές Υπουργοί, σύμφωνα με τα αναφερόμενα στο άρθρο 97 του Κανονισμού της Βουλής. Η διάρκεια αγόρευσης του Πρωθυπουργού είναι μέχρι είκοσι λεπτά και των Προέδρων των υπολοίπων Κοινοβουλευτικών Ομάδων μέχρι δεκαπέντε λεπτά, όπως ορίζεται από το άρθρο 97 του Κανονισμού της Βουλής.

Οι Υπουργοί και οι Αναπληρωτές Υπουργοί, εφόσον το επιθυμούν, μπορούν να μιλήσουν για δέκα λεπτά της ώρας. Οι Κοινοβουλευτικοί Εκπρόσωποι δικαιούνται να μιλήσουν έως τρεις φορές για δώδεκα, έξι και τρία λεπτά, εκτός αν έχει προηγηθεί ομιλία του Προέδρου της Κοινοβουλευτικής τους Ομάδας, οπότε θα περιοριστεί ο χρόνος της δευτερολογίας και της τριτολογίας.

Οι Πρόεδροι των Κοινοβουλευτικών Ομάδων, οι Υπουργοί, καθώς και οι Κοινοβουλευτικοί Εκπρόσωποι, σύμφωνα με την από 24 Ιουλίου 2025 απόφαση της Διάσκεψης των Προέδρων και την κοινοβουλευτική πρακτική έχουν δικαίωμα να παρεμβαίνουν ενδιαμέσως των απαγορεύσεων των ομιλητών του καταλόγου, μέχρι τρεις φορές χωρίς καμία εξαίρεση.

Τυχόν αλλαγές στη σειρά των εγγεγραμμένων ομιλητών θα πρέπει να γίνονται σε εξαιρετικές περιπτώσεις με έγγραφο του Γραμματέα της Κοινοβουλευτικής Ομάδας στην οποία ανήκουν οι Βουλευτές, το οποίο θα απευθύνεται στο Προεδρείο και με την απαραίτητη προϋπόθεση της αμοιβαίας αλλαγής.

Σύμφωνα με το άρθρο 155, παράγραφος 6 του Κανονισμού της Βουλής, κατά τη διάρκεια της συζήτησης της πρότασης για την άσκηση της δίωξης, η Βουλή μπορεί να επιτρέψει την εμφάνιση ενώπιον της του προσώπου κατά του οποίου στρέφεται η πρόταση, προκειμένου να ακούσει τις απόψεις του. Σε κάθε περίπτωση, το πρόσωπο αυτό έχει το δικαίωμα να υποβάλει στη Βουλή έγγραφο-υπόμνημα που καταχωρίζονται στα Πρακτικά. Τα πρόσωπα κατά των οποίων στρέφονται οι προτάσεις δύναται να μιλήσουν για τριάντα λεπτά έκαστο όποτε το επιθυμούν.

Πριν ρωτήσω αν το Σώμα συναινεί, επί της διαδικασίας ποιοι έχουν θέσει θέματα; Ο κ. Καζαμίας.

Ορίστε, κύριε Καζαμία, έχετε τον λόγο.

**ΑΛΕΞΑΝΔΡΟΣ ΚΑΖΑΜΙΑΣ:** Ευχαριστώ, κύριε Πρόεδρε.

Η Πλεύση Ελευθερίας δεν συναινεί στη διαδικασία που περιγράψατε. Θεωρούμε ότι αυτή περιορίζει και τους χρόνους των ομιλητών και τον αριθμό των παρεμβάσεων και δείχνει, κατά την άποψή μας, τη συνεχιζόμενη δυσανεξία που έχει η κυβερνητική πλειοψηφία στον ανοιχτό διάλογο, ιδίως όταν πρόκειται για ζητήματα τόσο κρίσιμα, όπως είναι το μεγάλο σκάνδαλο του ΟΠΕΚΕΠΕ. Οι διαδικασίες αυτές, κατά την άποψή μας, έχουν σκοπό να χειραγωγηθεί η συζήτηση, κάτι που έγινε και χθες στη συζήτηση της Ολομέλειας για τη σύσταση εξεταστικής επιτροπής.

Επιπλέον, θα ήθελα να ενημερώσω το Σώμα, γιατί στο τέλος της συνεδρίασης χθες, μετά την ανακοίνωση της ψηφοφορίας, έγινε μια σύντομη συζήτηση στην οποία παρευρίσκονταν μόνο οκτώ Βουλευτές και εκεί πάρθηκε η απόφαση χωρίς απαρτία, γιατί οκτώ Βουλευτές δεν αποτελούν απαρτία, να δημιουργηθεί εξεταστική επιτροπή με τριάντα έναν Βουλευτές, η οποία αυτή εξεταστική επιτροπή θα συνεδριάσει για τρεις μήνες.

Κύριε Πρόεδρε, όπως γνωρίζετε, το ζήτημα που συζητάμε σήμερα στην συνεδρίαση της Ολομέλειας, δηλαδή τη σύσταση προανακριτικής επιτροπής, έχει τροφοδοτηθεί από την ποινική δικογραφία που έστειλε στη Βουλή η Ευρωπαϊκή Εισαγγελία. Και ως γνωστόν, η ποινική δικογραφία αυτή ήρθε στη Βουλή τώρα, για να μην παραγραφούν τα αδικήματα τα οποία περιγράφονται εκεί και τα οποία η Ευρωπαϊκή Εισαγγελία ζητά από τη Βουλή να διερευνήσει, ιδίως αναφορικά με τον κ. Βορίδη και η σύσταση εξεταστικής επιτροπής, η οποία σε τρεις μήνες, σύμφωνα με την απόφαση που πάρθηκε χθες, θα εκδώσει το πόρισμά της, ακριβώς αυτό το πράγμα κάνει. Δημιουργεί, δηλαδή, μια προθεσμία η οποία θα επιφέρει παραγραφή και αυτό δείχνει ξεκάθαρα και ποιες είναι οι προθέσεις της Κυβέρνησης και τι σκοπό έχει όλη αυτή η συζήτηση, την οποία διοργανώνει η πλειοψηφία με τους περιορισμούς αυτούς και με τους ελέγχους που βάζει. Σκοπός της είναι να παραγραφούν αυτά τα αδικήματα, να πέσουν οι δύο Υπουργοί στα μαλακά και να μην υπάρξει πραγματικός έλεγχος. Με άλλα λόγια, σκοπός είναι η συγκάλυψη.

Και όλα αυτά γίνονται, κύριε Πρόεδρε, τη στιγμή που την περασμένη βδομάδα στην επέτειο της Δημοκρατίας της 24ης Ιουλίου –την Πέμπτη- έλαβε η Ζωή Κωνσταντοπούλου ενημέρωση ότι διώκεται, διότι συμμετείχε σε συγκέντρωση αγροτών τον περασμένο Ιανουάριο και διώκεται για παρακώλυση συγκοινωνιών.

Επίσης ο κ. Χαρίτσης, ο επικεφαλής της Νέας Αριστεράς, έλαβε παρόμοια ενημέρωση ότι διώκεται για τη συμμετοχή του σε συγκέντρωση αγροτών και παρακώλυση συγκοινωνιών. Αυτά τα πράγματα δείχνουν ξεκάθαρα ότι η Κυβέρνηση και η κυβερνητική πλειοψηφία μετέρχεται αυταρχικών μεθόδων, για να ελέγξει μια κατάσταση, η οποία βεβαίως στην πραγματικότητα και στα μάτια των πολιτών είναι εντελώς εκτός ελέγχου, όσον αφορά την Κυβέρνηση Μητσοτάκη.

Εμείς διαμαρτυρόμαστε για όλες αυτές τις πρακτικές και θεωρούμε ότι όλες μαζί συνιστούν ένα πλέγμα το οποίο έχει σκοπό τη συγκάλυψη.

Ευχαριστώ.

**ΠΡΟΕΔΡΕΥΩΝ (Γεώργιος Γεωργαντάς):** Ευχαριστούμε, κύριε συνάδελφε.

Τον λόγο τώρα έχει από τον ΣΥΡΙΖΑ - Προοδευτική Συμμαχία ο κ. Παππάς.

**ΝΙΚΟΛΑΟΣ ΠΑΠΠΑΣ:** Ευχαριστώ πάρα πολύ, κύριε Πρόεδρε.

Ο ΣΥΡΙΖΑ - Προοδευτική Συμμαχία θεωρεί ότι δεν προϋποθέτει μεγάλη πολιτική σοφία και διορατικότητα, για να καταλάβει κανείς εγκαίρως ότι η επιλογή της Πλειοψηφίας να θέσει τη συζήτηση για την εξεταστική επιτροπή πριν από τη συζήτηση για τις προανακριτικές ήταν οργανικό κομμάτι της επιχείρησης συγκάλυψης, η οποία ξεδιπλώνεται βήμα-βήμα. Ένα ακραίο βήμα ήταν και το χθεσινοβραδινό που ανακοινώθηκε αιφνιδιαστικά ότι η εξεταστική επιτροπή θα έχει διάρκεια τρίμηνη και άρα θα καλύπτει το όριο της αποσβεστικής προθεσμίας.

Όμως, κύριε Πρόεδρε, εδώ είμαστε ενώπιον ενός μείζονος πολιτικού γεγονότος το οποίο επαπειλείται, το οποίο πρόκειται κατά τα θρυλούμενα να συμβεί και θέλουμε καθαρές κουβέντες από τη μεριά της Νέας Δημοκρατίας τώρα, όχι το βράδυ, τώρα!

Το 1982, τον Αύγουστο, η Νέα Δημοκρατία αποχώρησε από τη Βουλή, επειδή αναγνωρίστηκε η Εθνική Αντίσταση. Ήταν μειοψηφία. Το 2015, η Νέα Δημοκρατία αποχώρησε από τη Βουλή, επειδή πάρθηκε η απόφαση για το δημοψήφισμα. Ήταν μειοψηφία. Το 2016, αποχώρησε η Νέα Δημοκρατία από τη Βουλή, επειδή με πρωτοβουλία της κυβέρνησης ΣΥΡΙΖΑ, νομοθετήθηκε η απαγόρευση της δυνατότητας των πολιτικών προσώπων να έχουν εταιρείες στην αλλοδαπή. Ήταν μειοψηφία.

Και τώρα τι έχουμε, κύριε Πρόεδρε; Προσέξτε, έχουμε επαπειλούμενη αποχώρηση από την ψηφοφορία για την προανακριτική επιτροπή εκ μέρους της Νέας Δημοκρατίας, ενώ είναι πλειοψηφία στο Εθνικό Κοινοβούλιο. Αυτό δεν εγείρει μόνο ζητήματα διαδικαστικά, δεν εγείρει μόνο ζητήματα τυπικά, δεν εγείρει ζητήματα πολιτικά, εγείρει βαθύτατα ζητήματα θεσμικά. Θα πρόκειται για την ηθική και πολιτική κατάρρευση της πλειοψηφίας της Νέας Δημοκρατίας η οποία θα συγκροτείται πλέον από ένα σύνολο αλληλοεκβιαζόμενων. Εάν δεν φοβάται τίποτα ο κ. Μητσοτάκης εάν δεν φοβάται τίποτα η Κυβέρνηση, εάν δεν φοβάται τίποτα η Πλειοψηφία, να δεσμευτεί αυτή τη στιγμή ότι θα είναι παρούσα στη διαδικασία της ψηφοφορίας. Η Εθνική Αντιπροσωπεία και ο ελληνικός λαός δικαιούται τώρα να γνωρίζουν ποιες είναι οι προθέσεις της Νέας Δημοκρατίας.

Ευχαριστώ πολύ.

(Χειροκροτήματα από την πτέρυγα του ΣΥΡΙΖΑ - Προοδευτική Συμμαχία)

**ΠΡΟΕΔΡΕΥΩΝ (Γεώργιος Γεωργαντάς):** Ευχαριστώ, κύριε Παππά.

Τον λόγο έχει ο κ. Μάντζος από το ΠΑΣΟΚ - Κίνημα Αλλαγής.

**ΔΗΜΗΤΡΙΟΣ ΜΑΝΤΖΟΣ:** Ευχαριστώ πολύ, κύριε Πρόεδρε.

Χθες μιλήσαμε στις επτά και μισή και καθόλου προφητικά ζητήσαμε από το Προεδρείο να εξασφαλίσει ότι ακόμα κι αν δεχόμασταν με τις καλύτερες των προθέσεων ότι ο κύριος Πρωθυπουργός ως Αρχηγός της Πλειοψηφίας και οι συνάδελφοι της Πλειοψηφίας που πρότειναν την εξεταστική επιτροπή, πράγματι, εννοούσαν ότι ήθελαν να πέσει άπλετο φως σε αυτήν την πολύκροτη υπόθεση, μη αποκλείοντας, όπως έλεγαν οι ίδιοι, τη μετατροπή της εξεταστικής επιτροπής και σε προανακριτική, όλα αυτά να συνέβαιναν πριν από την παρέλευση της αποσβεστικής προθεσμίας για τα ελεγχόμενα ενδεχόμενα αδικήματα πρώην υπουργών σας.

Γιατί επιμένουμε σε αυτό; Διότι πολύ απλά, μία τουλάχιστον πράξη από αυτές που ερευνούμε, τελέστηκε πριν από Αναθεώρηση του Συντάγματος την τελευταία, το 2019. Άρα, με την παρέλευση άπραγης της αποκλειστικής προθεσμίας του παλαιού, του προϊσχύσαντος άρθρου 86, έχουμε άμεση και αυτοδίκαιη παραγραφή για τουλάχιστον μία πράξη.

Ζητήσαμε το Προεδρείο να δεσμευτεί ότι θα βρει τον τρόπο, ώστε αυτό να συμβεί, πριν από την παρέλευση της προθεσμίας –επαναλαμβάνω- με την έναρξη της νέας Συνόδου στις αρχές του Οκτώβρη. Καθόλου προφητικά όλα αυτά. Δύο μόλις ώρες μετά, σε μια άδεια Βουλή, η πρόταση του Προέδρου της Βουλής που έγινε δεκτή από τους ελάχιστους συναδέλφους της Πλειοψηφίας που ήταν εκείνη την ώρα εδώ και μάλιστα, διά του Γραμματέως της Κοινοβουλευτικής Ομάδας –καλημέρα, κύριε Βεσυρόπουλε- έρχεται απλώς να επιβεβαιώσει και να επικυρώσει κοινοβουλευτικά μία απόφαση της Κυβέρνησης και της Πλειοψηφίας που την στηρίζει, να συγκαλύψει μεθοδικά και το σκάνδαλο του ΟΠΕΚΕΠΕ και να μην επιτρέψει στη Βουλή των Ελλήνων και κατ’ επέκταση στην ελληνική δικαιοσύνη -εκεί είναι τελικά το διακύβευμα- να διερευνήσει, όπως το Σύνταγμα, οι νόμοι, όχι μόνο της χώρας μας, αλλά και της Ευρωπαϊκής Ένωσης, επιβάλλουν τις ενδεχόμενες ποινικές ευθύνες δύο πρώην υπουργών της.

Με την απόφασή σας, κυρίες και κύριοι συνάδελφοι, να δώσετε τρίμηνη διάρκεια από τώρα στην εξεταστική επιτροπή, ενώ η προτελευταία εξεταστική επιτροπή που συγκροτήθηκε για το σκάνδαλο των Τεμπών των πενήντα επτά νεκρών είχε αρχική διάρκεια με την απόφαση του Προέδρου της Βουλής και την απόφαση της Ολομέλειας ένα μήνα, με την απόφασή σας αυτή δημιουργείτε αυτοδίκαιη παραγραφή, για τουλάχιστον μία πράξη, του ελεγχόμενου κ. Βορίδη πριν από το 2019 και την Αναθεώρηση του Συντάγματος, αμνηστεύετε κατ’ ουσία και τον κ. Βορίδη για τις υπόλοιπες πράξεις του και τον κ. Αυγενάκη, μετατρέπετε την ποινική διερεύνηση του σκανδάλου του ΟΠΕΚΕΠΕ σε μια φιλοσοφική συζήτηση περί την αγροτική πολιτική της Ευρώπης και της Ελλάδας, αποδεσμεύετε και διαχωρίζετε ή τουλάχιστον έτσι νομίζετε την εγκληματική οργάνωση που λειτούργησε και συστήθηκε με πολιτική προστασία της Κυβέρνησης από τους πολιτικούς της προστάτες και προσπαθείτε να πείσετε το πανελλήνιο, ότι για τον ΟΠΕΚΕΠΕ και τη γαλάζια συμμορία έφταιγαν και φταίνε όλοι οι άλλοι, εκτός από αυτούς που την έστησαν, τη λειτούργησαν και την προστάτευσαν.

Αυτή ήταν μία από τις μαύρες ημέρες για την κοινοβουλευτική μας δημοκρατία. Προσέξτε μήπως είναι μαύρη και η σημερινή.

Ζητούμε, κύριε Πρόεδρε, να ανακληθεί και να τροποποιηθεί αυτή η απόφαση την οποία καταψηφίσαμε στο τρίτο ημίχρονο της χθεσινής συνεδρίασης σε μια άδεια Βουλή, αιφνιδιάζοντας τους συναδέλφους της Πλειοψηφίας. Αλλά έτσι είναι η Αντιπολίτευση, γι’ αυτό υπάρχει, για να είναι ενοχλητική σε αυτούς που αυθαιρετούν εις βάρος του Συντάγματος και να είναι αρεστή και επιθυμητή τελικά στους συμπολίτες μας που πιστεύουν ακόμα στο Σύνταγμα και στους νόμους αυτής της πολύπαθης πολιτείας.

Σας ευχαριστώ πολύ.

(Χειροκροτήματα από την πτέρυγα του ΠΑΣΟΚ - Κινήματος Αλλαγής)

**ΠΡΟΕΔΡΕΥΩΝ (Γεώργιος Γεωργαντάς):** Ο κ. Ηλιόπουλος από τη Νέα Αριστερά έχει τον λόγο.

**ΑΘΑΝΑΣΙΟΣ (ΝΑΣΟΣ) ΗΛΙΟΠΟΥΛΟΣ:** Ευχαριστώ, κύριε Πρόεδρε.

Δυστυχώς η κυβερνητική πλειοψηφία δεν κρατήθηκε ούτε λίγες ώρες μέχρι να επιβεβαιώσει την κριτική που κάνει η Αντιπολίτευση. Από την πρώτη στιγμή σας είπαμε ότι η διαδικασία την οποία επιλέγει η κυβερνητική πλειοψηφία, η διαδικασία της εξεταστικής, είναι μια διαδικασία - πλυντήριο και μάλιστα σε μία στιγμή που υπάρχει ρητά ζήτημα παραγραφής ευθυνών εμπλεκόμενου Υπουργού και συγκεκριμένα του κ. Βορίδη, η οποία αποτυπώνεται και στα χαρτιά που έχουμε από την Ευρωπαϊκή Εισαγγελία.

Και τι κάνατε εσείς ως Κυβέρνηση; Αφού χθες όλη μέρα μάς λέγατε «τι φοβάστε την εξεταστική;», «γιατί δεν ψηφίζετε την εξεταστική;», έρχεστε χθες το βράδυ και δείχνετε ότι, ακόμα και εσείς, φοβάστε την εξεταστική. Έλεγε ο κ. Μητσοτάκης προκλητικά προς την Αντιπολίτευση «πάρτε πίσω την πρότασή σας» -πότε έχει έρθει ξανά Πρωθυπουργός και είπε στην Αντιπολίτευση «ακύρωσε ένα συνταγματικά κατοχυρωμένο δικαίωμά σου να καταθέσεις πρόταση;- και μας έλεγε «πάρτε την πίσω, να κάνουμε εξεταστική και αν προκύψουν ευθύνες από τη δικογραφία να κάνουμε εξεταστική, να κάνουμε και προανακριτική». Μας είπε «αν προκύψουν ευθύνες». Τη δικογραφία τη διαβάσατε προφανώς πηδώντας σελίδες. Εκεί που έλεγε ρητά ότι πρέπει να ερευνηθούν συγκεκριμένα τα ζητήματα συνέργειας και ηθικής αυτουργίας για απιστία και ανέφερε ρητά τον κ. Βορίδη και τον κ. Αυγενάκη την πηδήξατε τη σελίδα, δεν τη διαβάσατε αυτήν τη σελίδα. Αφού μας τα είπε όλα αυτά -και όλοι ξέρουμε ότι ο λόγος του είναι συμβόλαιο, ο λόγος του κ. Μητσοτάκη είναι συμβόλαιο, μας έπεισε!-, έρχεστε χθες το βράδυ και λέτε ότι θα κάνετε τρεις μήνες την εξεταστική, έτσι ώστε, ό,τι και να προκύψει, ο κ. Βορίδης να έχει καθαρίσει.

Έτσι θα ξεκινήσουμε αυτήν τη διαδικασία; Σοβαρά τώρα; Θα το πάμε με αυτόν τον τρόπο; Δεν υπάρχει πλέον καμία ντροπή μέσα στην Αίθουσα;

Και κλείνω με ένα απλό ερώτημα που θεωρώ ότι είναι το ερώτημα της σημερινής ημέρας και καλό θα ήταν η κυβερνητική πλειοψηφία να τοποθετηθεί και να το ξεκαθαρίσει: Σήμερα θα γίνει κανονική διαδικασία; Θα είστε στην Αίθουσα; Θα φτάσετε μέχρι την κάλπη; Ή επειδή φοβάστε διαρροές, αντί για διαδικασία σήμερα θα ζήσουμε το «του φευγάτου η μάνα δεν έκλαψε ποτέ». Καλό θα είναι να το απαντήσετε αυτό.

**ΠΡΟΕΔΡΕΥΩΝ (Γεώργιος Γεωργαντάς):** Τον λόγο έχει ο κ. Βρεττός από τη Νίκη.

**ΝΙΚΟΛΑΟΣ ΒΡΕΤΤΟΣ:** Κύριε Πρόεδρε, η καλή μέρα φαίνεται από το πρωί. Και αυτό που φαίνεται είναι ότι η φοβικότητα των Βουλευτών της Νέας Δημοκρατίας κατ’ εντολήν βέβαια του Πρωθυπουργού, γιατί δεν πιστεύει κανείς όταν τίθεται θέματα κομματικής πειθαρχίας ότι υπάρχει συνείδηση του Βουλευτή, αυτή πηγαίνει στα παλιατζίδικα και στα σκουπιδιάρικα. Είναι δυνατόν να τίθεται θέμα αν θα κρυφτούν, αν θα φύγουν, αν είναι καλύτερη η εξεταστική ή χειρότερη η προανακριτική; Εδώ σας θέλουμε, ακριβώς για να τοποθετηθείτε εσείς που δεν έχει να φοβηθείτε τίποτα, εσείς που βλέπετε ότι δεν έχετε την υποχρέωση να διερευνήσετε για κανέναν Υπουργό σας, αν έχει τυχόν ποινικές ευθύνες. Βέβαια αν διαβάσει ο οποιοσδήποτε το διαβιβαστικό της Ευρωπαϊκής Εισαγγελίας, ακόμα και μη νομικός, όχι απλώς θα φρίξει, αλλά θα πει «είναι δυνατό να υπάρχει σωτηρία;». Προφανώς δεν υπάρχει με τον τρόπο που πολιτικά -εντελώς αντιδημοκρατικά- στηρίζετε την επιχειρηματολογία σας για να αποφύγετε τον έλεγχο. Τόσο δυνατοί είστε; Τόσο δυνατά πιστεύετε στη δύναμη της αλήθειας; Προφανώς ούτε δυνατοί είστε, γιατί ξέρετε τι έχετε κάνει, ούτε πιστεύετε στη δύναμη της αλήθειας και προφανώς δεν πιστεύετε στη δημοκρατική διαδικασία.

Εμείς όπως πάντα -είμαστε δύο χρόνια στη Βουλή, δεν είχαμε πριν καμία πολιτική εμπειρία, γι’ αυτό θα το ξαναλέω- εκφράζουμε την αγωνία ενός πολίτη ποιος θα τον σώσει. Εσείς; Εσείς δεν μπορείτε να αναλάβετε ευθύνη. Γιατί; Διότι δεν το προλάβατε, δεν το αντέξατε, σας ξέφυγε. Δεν αναλαμβάνετε, όμως, ευθύνη όχι γιατί συνέβησαν αυτά, δεν αναλαμβάνετε ευθύνη γιατί τα δημιουργήσατε και επειδή πλέον έχετε φτάσει εδώ να έχετε εκθέσει μια ολόκληρη χώρα, κάνετε τα πάντα για να αποφύγετε δημοκρατικές διαδικασίες. Και δεν θα πω συνταγματικά γιατί το Σύνταγμα κάθε φορά που φέρνετε ένα νομοσχέδιο όχι καταπατάται αλλά το κακομεταχειρίζεστε με τέτοιο τρόπο έτσι ώστε να μην πιστέψει κανένας Έλληνας πολίτης ότι μπορεί να στηριχθεί, έστω και σε μία απόφαση, που θα είναι επ’ ωφελεία του.

Τελειώνοντας, γιατί δεν χρειάζεται να πει και πολλά κάποιος, καθώς είναι πολύ εμφανής ο τρόπος σας, να πω ότι με τους τακτικισμούς σας προσπαθείτε να προστατεύσετε τη βιωσιμότητά σας την προσωπική, την πολιτική και όχι τη βιωσιμότητα του ελληνικού έθνους.

Ευχαριστώ.

**ΠΡΟΕΔΡΕΥΩΝ (Γεώργιος Γεωργαντάς):** Ευχαριστούμε, κύριε συνάδελφε.

Τον λόγο έχει ο κ. Καραθανασόπουλος από το Κομμουνιστικό Κόμμα της Ελλάδας.

**ΝΙΚΟΛΑΟΣ ΚΑΡΑΘΑΝΑΣΟΠΟΥΛΟΣ:** Ευχαριστώ, κύριε Πρόεδρε.

Το ΚΚΕ δεν έχει καμία αυταπάτη -γι’ αυτό άλλωστε και δεν νομιμοποίησε με την παρουσία του τη χθεσινή συζήτηση- ότι δηλαδή η κυβερνητική πλειοψηφία, η Νέα Δημοκρατία, θα κάνει ό,τι περνά από το χέρι της για να οδηγήσει στη συγκάλυψη του σκανδάλου, αλλά και στο πλυντήριο όλων αυτών των πολιτικών οι οποίοι εμπλέκονται στο σκάνδαλο και έχουν και ποινικές ευθύνες. Και θα κάνει ό,τι περνά από το χέρι της, αξιοποιώντας ακόμη και το διαμορφωμένο πλαίσιο, οδηγώντας τις υποθέσεις σε παραγραφή.

Σε αυτήν την κατεύθυνση κινείται και η απόφαση της Βουλής να συγκροτηθεί εξεταστική επιτροπή με τρίμηνη διάρκεια, η οποία διευκολύνει, εντάσσεται σε αυτήν τη διαδικασία της παραγραφής αδικημάτων που αφορούν τουλάχιστον τον κ. Βορίδη.

Από αυτή την άποψη εμείς δεν πέσαμε από τα σύννεφα. Από την άλλη μεριά όμως πρέπει να πούμε ότι αυτό το νομικό πλαίσιο, το οποίο αξιοποιεί η κυβερνητική πλειοψηφία, το έχουν συνδιαμορφώσει και άλλοι, δηλαδή και ο ΣΥΡΙΖΑ και το ΠΑΣΟΚ. Έχετε συνδιαμορφώσει από κοινού ένα νομοθετικό πλαίσιο που ρίχνει στα μαλακά το πολιτικό προσωπικό της άρχουσας τάξης. Αυτόν ακριβώς τον λόγο αξιοποιεί σήμερα η Νέα Δημοκρατία. Αυτό το νομικό ακριβώς πλαίσιο με αποσβεστικές ημερομηνίες, με ειδικές διαδικασίες, με την πλειοψηφία να αποφασίζει για το αν θα διωχθεί ή όχι ένας Υπουργός έχει τις υπογραφές σας. Εμείς είχαμε ζητήσει την κατάργηση αυτού του νόμου και οι Υπουργοί να αντιμετωπίζονται όπως οι υπόλοιποι πηγαίνοντας απευθείας στον δικαστή χωρίς να διαμεσολαβεί η απόφαση της Βουλής.

Από αυτήν την άποψη εμείς το λέμε καθαρά: Η εξέλιξη των πραγμάτων και η σημερινή διαδικασία δεν θα επιβεβαιώσει τίποτα άλλο παρά το γεγονός ότι η Νέα Δημοκρατία θα αξιοποιήσει με τον πιο αισχρό τρόπο το διαμορφωμένο αυτό νομικό πλαίσιο για να αθωώσει τα στελέχη της.

**ΠΡΟΕΔΡΕΥΩΝ (Γεώργιος Γεωργαντάς):** Ευχαριστούμε, κύριε συνάδελφε.

Ο κ. Μηταράκης από τη Νέα Δημοκρατία έχει τον λόγο.

**ΝΟΤΗΣ ΜΗΤΑΡΑΚΗΣ:** Ευχαριστώ πολύ, κύριε Πρόεδρε.

Σε αυτήν την Αίθουσα τις τελευταίες ημέρες ζούμε το θέατρο του παραλόγου.

Είναι η Νέα Δημοκρατία, η οποία κατέθεσε πρόταση για τη σύσταση εξεταστικής επιτροπής.

Είναι η Νέα Δημοκρατία που ζήτησε τη διερεύνηση κάθε υπόθεσης που αφορά τον ΟΠΕΚΕΠΕ.

Είναι η Νέα Δημοκρατία που ζήτησε τη διερεύνηση της δικής μας κυβερνητικής θητείας.

Είμαστε εμείς που ζητήσαμε να πέσει άπλετο φως στο ζήτημα του ΟΠΕΚΕΠΕ.

Και έρχεται η Αντιπολίτευση εδώ και μιλάει για συγκάλυψη. Σε ποιον; Στην παράταξη που ζητάει, σε αντίθεση με ό,τι έκαναν οι κυβερνήσεις στο παρελθόν την εξέταση της δικής μας περιόδου.

Πάμε τώρα όμως το θέμα του χρόνου της εξεταστικής επιτροπής. Προφανώς ο χρόνος που είπε χθες η Ολομέλεια στην απόφασή της είναι ο μέγιστος δυνατός, είναι η προθεσμία που η Ολομέλεια δίνει στην εξεταστική επιτροπή.

Ακούσαμε χτες τους Αρχηγούς των κομμάτων να ζητάνε να έρθει στην εξεταστική επιτροπή, κύριε Πρόεδρε, ο Πρωθυπουργός, όλοι οι Υπουργοί, όλοι οι διοικητές του ΟΠΕΚΕΠΕ, όλα τα στελέχη που αναφέρονται, όλοι οι Υφυπουργοί, σε μια εξεταστική επιτροπή που γνωρίζετε ότι στις πρώτες δύο συνεδριάσεις εκλέγει προεδρείο και καθορίζει την ημερήσια διάταξη εργασιών, στις τελευταίες δυο τρεις συνεδριάσεις συζητάει το πόρισμα και περιμένετε ότι όλο αυτό μπορεί να γίνει σε βάθος σε μία βδομάδα. Σας θυμίζω ότι η Εξεταστική των Τεμπών διάρκεσε τέσσερις μήνες, αλλά και αυτή ήταν πολύ γρήγορη.

Κύριε Φάμελλε, θυμάστε όταν ήσασταν πρόεδρος στην εξεταστική επιτροπή για τη χρηματοδότηση των κομμάτων και των μέσων μαζικής επικοινωνίας και μετέπειτα δεν ήσασταν εσείς, αλλά επί ΣΥΡΙΖΑ συστήθηκε η Εξεταστική Επιτροπή της Υγείας, πόσες φορές ήρθε στην Ολομέλεια για παράταση των εργασιών ώστε η επιτροπή να μπορέσει να ασκήσει ουσιαστικό έργο. Άρα η εξεταστική επιτροπή, αν θέλουμε να έχει ουσία, χρειάζεται χρόνο και, όπως ορθά ειπώθηκε χθες, είναι δημόσιες οι συνεδριάσεις, ώστε κι ο ελληνικός λαός να δει.

Αλλά ξέρετε τι καταλαβαίνω μέσα από τα λόγια σας; Δεν σας ανησυχεί αν δεν θα έχουμε πολύ χρόνο να συζητήσουμε το σήμερα, σας ανησυχεί μήπως βρούμε χρόνο και συζητήσουμε τι έγινε επί ημερών ΣΥΡΙΖΑ στον ΟΠΕΚΕΠΕ, τι έγινε επί ημερών ΠΑΣΟΚ. Αυτή είναι η αγωνία σας, μη συζητήσουμε τα δικά σας τεκταινόμενα.

(Θόρυβος - Διαμαρτυρίες)

Το άγχος σας επιβεβαιώθηκε.

**ΠΡΟΕΔΡΕΥΩΝ (Γεώργιος Γεωργαντάς):** Ακούστηκαν όλοι με ηρεμία. Παρακαλώ ας ακουστεί και ο κ. Μηταράκης.

**ΝΟΤΗΣ ΜΗΤΑΡΑΚΗΣ:** Πάμε τώρα στο θέμα της προανακριτικής επιτροπής.

Εμείς ποτέ δεν μιλήσαμε για θέματα παραγραφών. Σήμερα θα μιλήσουμε επί της ουσίας της υπόθεσης, θα τοποθετηθούμε επί της ουσίας της υπόθεσης βάσει της δικογραφίας. Εμείς δεν συζητάμε ποτέ το ζήτημα της παραγραφής. Τέθηκε μία δικογραφία σήμερα με δύο προτάσεις κομμάτων στην Ολομέλεια, θα τοποθετηθούμε επί αυτών και αναλόγως θα κρίνουμε. Έχουμε ήδη βέβαια πει ξεκάθαρα ποια είναι η θέση μας για το θέμα των ποινικών ευθυνών των δύο προσώπων που αναφέρονται από την αμελλητί δικογραφία που έχει έρθει και είμαστε σαφείς.

Η Νέα Δημοκρατία, κυρίες και κύριοι συνάδελφοι, είναι παρούσα στη συζήτηση, άρα εγώ δεν καταλαβαίνω όλα αυτά τα ζητήματα και τα ερωτήματα που τίθενται. Και το περίεργο είναι ότι τίθενται από κόμματα που αποχώρησαν πριν από λίγες ημέρες από την ψηφοφορία για τα Τέμπη, που αν είχε περάσει το δικό τους, η υπόθεση των Τεμπών θα είχε τεθεί οριστικά στο αρχείο και με ψήφους των Βουλευτών της Νέας Δημοκρατίας η υπόθεση των Τεμπών τελικά κατέληξε στο Δικαστικό Συμβούλιο.

Επειδή πάντα απαντάω στο τέλος και στον κ. Καζαμία, στα δύο επιπλέον ζητήματα που έθεσε, επειδή μιλάτε για δυσανεξία, θέλω να σας πω ότι βάσει του Κανονισμού της Βουλής το κόμμα σας, το οποίο οριακά είναι Κοινοβουλευτική Ομάδα -νομίζω ότι είστε ακριβώς στο όριο- έχετε, σύμφωνα με τον Κανονισμό, σήμερα μία ώρα και δεκαπέντε λεπτά να τοποθετηθείτε. Και βέβαια χθες η Πρόεδρός σας, ενώ είχε δεκαπέντε λεπτά για την ομιλία της, μίλησε με την απόλυτη ανοχή του Προεδρείου πενήντα πέντε λεπτά. Μιλάτε περίπου τρεις ώρες σε κάθε συνεδρίαση. Πού βλέπετε ότι σας στερούν τη δυνατότητα παρέμβασης; Σε μια πολυκομματική Βουλή το κόμμα σας μιλάει για τρεις ώρες σε κάθε συνεδρίαση.

Επίσης μου έκανε εντύπωση που θεωρείτε ότι τα πολιτικά πρόσωπα είναι υπεράνω του νόμου, ότι έχουν κάποιο ειδικό προτέρημα. Όταν παραβιάζουν τον νόμο προφανώς η δικαιοσύνη θα στείλει δικογραφίες. Αυτό δείχνει μια ευνομούμενη πολιτεία. `

Σας ευχαριστώ, κύριε Πρόεδρε.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Γεώργιος Γεωργαντάς):** Τον λόγο έχει ο Πρόεδρος της Κοινοβουλευτικής Ομάδας του ΣΥΡΙΖΑ κ. Φάμελλος.

Ορίστε, κύριε Πρόεδρε.

**ΣΩΚΡΑΤΗΣ ΦΑΜΕΛΛΟΣ (Πρόεδρος του ΣΥΡΙΖΑ - Προοδευτική Συμμαχία):** Ευχαριστώ, κύριε Πρόεδρε.

Κυρίες και κύριοι Βουλευτές, κύριοι Υπουργοί, πριν μία εβδομάδα τιμήσαμε την Ημέρα της Δημοκρατίας και τη θυσία Ελλήνων και Ελληνίδων για να έχουμε σήμερα εμείς ένα δημοκρατικό Σύνταγμα και να αποτελεί η δικαιοσύνη πυλώνα της δημοκρατίας. Ζούμε σε μια δύσκολη περίοδο, όπου πράγματι και εμάς μας προβληματίζει η πολλαπλή αμφισβήτηση και παραβίαση συνταγματικών λειτουργιών, κάτι για το οποίο έχει κεντρική ευθύνη ο κ. Μητσοτάκης.

Σήμερα θα τεθούν ερωτήσεις που αντιστοιχούν σε αυτό το μεγάλο ερώτημα της ποιότητας και της ισχύος της δημοκρατίας σήμερα στην Ελλάδα. Και αυτό γιατί η δικαιοσύνη δεν είναι απλά πυλώνας της δημοκρατίας, αλλά σήμερα η Βουλή θα κληθεί να ασκήσει καθήκοντα που κατά το Σύνταγμα της αντιστοιχούν και οφείλει να ασκεί για το θέμα της δικαιοσύνης, να λειτουργήσει δηλαδή για τον νόμο «περί ευθύνης Υπουργών», που μόνο η Βουλή έχει αυτό το δικαίωμα και αυτή τη δυνατότητα.

Έχουμε μία εισαγγελική αίτηση, μία εισαγγελική πρόταση και οφείλω εδώ να σημειώσω ότι δεν είναι η πρώτη, είναι η δεύτερη από την Ευρωπαϊκή Εισαγγελία, κάτι το οποίο θέτει και ερωτήματα και για το μεγάλο ζήτημα της δικαιοσύνης στην Ελλάδα. Και ξέρετε, κύριοι Υπουργοί, ότι εμείς έχουμε καταθέσει συγκεκριμένη κριτική για τα σοβαρά ελλείμματα που υπάρχουν και στην ηγεσία της δικαιοσύνης. Όμως το ερώτημα που έχουμε σήμερα είναι πάρα πολύ συγκεκριμένο. Έχουμε μία εισαγγελική πρόταση η οποία περιέχει συγκεκριμένα πρόσωπα και συγκεκριμένα αδικήματα και γι’ αυτόν τον λόγο η Κοινοβουλευτική Ομάδα του ΣΥΡΙΖΑ, μαζί με την Κοινοβουλευτική Ομάδα της Νέας Αριστεράς, επιτέλεσε το καθήκον της και έφερε πρόταση προκαταρκτικής επιτροπής. Αυτό ζητούσε η δικαιοσύνη, αυτό ζητούν τα πραγματικά στοιχεία που έχει μέσα η δικογραφία που ήρθε στη Βουλή.

Εσείς επιλέξατε πρώτα απ’ όλα να τροποποιήσετε το χρονοδιάγραμμα της συζήτησης, να φέρετε πρώτα τη συζήτηση για την εξεταστική, παρότι, κύριε Πρόεδρε, η πρόταση της προκαταρκτικής και η πρόταση του ΠΑΣΟΚ για προκαταρκτική είχε υποβληθεί νωρίτερα. Άρα παραβιάσατε τον κανόνα τον χρονικό, για να δημιουργήσετε το πρώτο στάδιο της συγκάλυψης και χθες το είδαμε αυτό. Επιλέξατε με πρωτοβουλία του κ. Μητσοτάκη μία συζήτηση για την εξεταστική επιτροπή, η οποία θα ψάξει σε βάθος τριάντα χρόνων για πράγματα που τα έχουμε στη δικογραφία σε τρεις χιλιάδες σελίδες από τη δικαιοσύνη. Προκύπτει, λοιπόν, ένα πρώτο ερώτημα: Σέβεστε ή όχι τη δικαιοσύνη; Εδώ είναι ο Υπουργός, μπορεί να πάρει τον λόγο. Γιατί θα ζητήσω και για άλλα θέματα να πάρει τον λόγο.

Ταυτόχρονα, πράγματι, μετά την ολοκλήρωση της συζήτησης, στην οποία συζήτηση, δυστυχώς, η Νέα Δημοκρατία βρήκε και έναν ανέλπιστο σύμμαχο -εμείς είχαμε προειδοποιήσει τι θέλει να κάνει η Νέα Δημοκρατία με αυτή τη συζήτηση της εξεταστικής- ήρθατε με το χρονοδιάγραμμα σε μία άδεια Βουλή -και το αναγνωρίζουμε αυτό- να επιβάλετε ένα χρονοδιάγραμμα τρίμηνο, το οποίο ανοίγει το «παράθυρο» για πιθανή ενεργοποίηση της αποσβεστικής προθεσμίας.

Εδώ θέλω να ξεκαθαρίσω κάτι, γιατί έβαλε και ο κ. Καραθανασόπουλος ένα ζήτημα. Κυρίες και κύριοι Βουλευτές, ο ΣΥΡΙΖΑ ήταν το κόμμα που πρότεινε την αλλαγή του Συντάγματος για να καταργηθεί η αποσβεστική προθεσμία.

(Χειροκροτήματα από την πτέρυγα του ΣΥΡΙΖΑ - Προοδευτική Συμμαχία)

Δεν είμαστε όλοι ίδιοι και δεν είναι σωστό να τα ισοπεδώνετε όλα. Υπάρχουν προοδευτικές και δημοκρατικές φωνές που έχουν συναίσθηση της ευθύνης και των υποχρεώσεων απέναντι στην κοινωνία και για την ισοτιμία των πολιτικών προσώπων στην κρίση τους. Όμως ο κ. Μητσοτάκης και η Κυβέρνηση της Νέας Δημοκρατίας έκανε έξι χρόνια να φέρει τον εφαρμοστικό νόμο και έχει και ο Υπουργός ευθύνη, γιατί ήταν Υπουργός Δικαιοσύνης. Έξι χρόνια αφήσατε ανοιχτό ένα ζήτημα, αναρωτιόμασταν για ποιο λόγο το αφήνετε ανοιχτό αυτό το ζήτημα. Φαίνεται τελικά ότι υπάρχει λόγος. Έρχονται τα πράγματα έτσι που στη δικογραφία που ήρθε από την Ευρωπαία Εισαγγελέα μπαίνει το ερώτημα και το ενδεχόμενο ενεργοποίησης της αποσβεστικής προθεσμίας. Δεν το βάζουμε εμείς.

Άρα είχατε προειδοποίηση και παρότι είχατε προειδοποίηση από τη δικαιοσύνη, εσείς επιλέξατε χθες ένα χρονοδιάγραμμα που επιβεβαιώνει τον κίνδυνο τον πολλαπλασιάζει και τον δημοσιοποιεί, για να μπορεί να το επικαλεστεί οποιοσδήποτε και οποιαδήποτε. Προσέξτε, δεν θα χρειαστεί πιθανά κάποιο δικό σας στέλεχος να το επικαλεστεί. Μπορεί ένα δικαστικό συμβούλιο, μπορεί ένα άλλο πρόσωπο της δικαιοσύνης να το επικαλεστεί. Το νομιμοποιήσατε αυτό με τη χθεσινή σας επιλογή.

Όμως το πραγματικό ερώτημα δεν είναι μόνο -γιατί συμφωνούμε σε αυτό- η αλλαγή του χρονοδιαγράμματος της εξεταστικής επιτροπής. Το πραγματικό ερώτημα είναι: Τι θα κάνει η Συμπολίτευση, τι θα κάνει η Νέα Δημοκρατία μπροστά στο πραγματικό ερώτημα που μπαίνει σε όλη τη Βουλή σήμερα; Εφόσον ήρθε η δικογραφία για πρόσωπα και αδικήματα με πραγματικά στοιχεία, τι θα επιλέξετε; Και μου προκαλεί ιδιαίτερη εντύπωση ότι ο κ. Μηταράκης δεν τοποθετήθηκε.

Για να είμαι ειλικρινής, κύριε Πρόεδρε, χθες έθεσα τρεις φορές το ερώτημα την ώρα της ομιλίας του κύριου Πρωθυπουργού κι ο κύριος Πρωθυπουργός δεν απάντησε. Απέφυγε να απαντήσει. Έθεσα το ερώτημα και στην τοποθέτησή μου, κι όχι μόνο εγώ και άλλοι το έχουνε θέσει. Γιατί είναι γεμάτα τα δημοσιεύματα για την πιθανή φυγή της Νέας Δημοκρατίας από τη σημερινή συνεδρίαση. Το ερώτημα είναι πάρα πολύ συγκεκριμένο: Έχουν το πολιτικό ανάστημα αλλά και το ηθικό ανάστημα ο κ. Μητσοτάκης, οι Υπουργοί του και οι Βουλευτές της Νέας Δημοκρατίας να τοποθετηθούν σήμερα στο ερώτημα της προκαταρκτικής επιτροπής, στα ερωτήματα, γιατί είναι δύο τα αιτήματα προκαταρκτικής επιτροπής;

Έχει τον έλεγχο της Κοινοβουλευτικής του Ομάδας του ο κ. Μητσοτάκης; Είναι πάρα πολύ συγκεκριμένο το ερώτημα. Γιατί πιθανή αποχώρηση της Νέας Δημοκρατίας πριν από την ψηφοφορία υποδηλώνει ταυτόχρονα πολλά σημαντικά ζητήματα.

Πρώτον, ότι ο κ. Μητσοτάκης και η Κοινοβουλευτική Ομάδα της Νέας Δημοκρατίας και εδώ ο κάθε Βουλευτής και η κάθε Βουλευτής κρίνονται μόνοι τους, δεν έχουν το πολιτικό και ηθικό ανάστημα να τοποθετηθούν σε ένα κοινοβουλευτικό ερώτημα που επιβάλλει το Σύνταγμα να τοποθετηθείτε σε αυτό.

Δεύτερον, ότι ο κ. Μητσοτάκης δεν ελέγχει την Κοινοβουλευτική του Ομάδα.

Τρίτον, ότι ο κ. Μητσοτάκης υποχώρησε μπροστά στον πολιτικό εκβιασμό να ειπωθούν όλα μέσα σε μια προκαταρκτική επιτροπή.

Και τέταρτον, ότι η Κοινοβουλευτική Ομάδα της Νέας Δημοκρατίας δεν έχει την πολιτική επάρκεια αλλά και την ποσοτική επάρκεια να διοικήσει τη χώρα και να λειτουργήσει το Κοινοβούλιο.

Τα ερωτήματα αυτά είναι πάρα πολύ σημαντικά. Ανοίγουν πάρα πολύ μεγάλα ερωτήματα. Το να το βάζετε στα πόδια σήμερα δεν δημιουργεί μεγάλα ερωτήματα μόνο για το πολιτικό επίδικο του Συντάγματος και του σκανδάλου, αλλά και για τη λειτουργία της Βουλής και στις επόμενες μέρες και πρέπει να δώσετε ένα μήνυμα στην ελληνική κοινωνία.

Όταν μας μιλάει ο κ. Μητσοτάκης για την ανάγκη της ασφάλειας, της σταθερότητας σε κρίσιμες στιγμές, να το αποδείξετε σήμερα. Είναι πάρα πολύ εύκολη η απάντηση. Αν θεωρείτε ότι είναι πολύ κρίσιμα τα ερωτήματα, να είστε εδώ και να τοποθετηθείτε, για να κριθείτε από τους Έλληνες πολίτες. Γιατί όλα όσα έχετε κάνει υποδηλώνουν ότι έχετε στήσει συγκάλυψη.

Ψέμα του κ. Μηταράκη ότι η Νέα Δημοκρατία κατέθεσε εξεταστική επιτροπή γιατί δεν φοβάται όλο τον έλεγχο. Μα η Νέα Δημοκρατία κατέθεσε πρόταση εξεταστικής επιτροπής, αφού έκανε «ντου» η Ευρωπαϊκή Εισαγγελία στον ΟΠΕΚΕΠΕ και αφού καταθέσαμε εμείς πρόταση προκαταρκτικής επιτροπής. Ήρθατε εκ των υστέρων και όχι εκ των προτέρων να διερευνήσετε.

Πρώτα είδατε τα ζόρια που έρχονται, πρώτα είδατε να διατυπώνονται συγκεκριμένα αιτήματα προκαταρκτικής και μετά καταθέσατε αίτημα εξεταστικής, κύριε Μηταράκη. Μην τα λέτε όπως σας συμφέρει. Δεν ήταν πολιτική σας πρωτοβουλία. Συρθήκατε να κάνετε αίτημα εξεταστικής επιτροπής.

**ΠΡΟΕΔΡΕΥΩΝ (Γεώργιος Γεωργαντάς):** Παρακαλώ, κύριε Πρόεδρε.

**ΣΩΚΡΑΤΗΣ ΦΑΜΕΛΛΟΣ (Πρόεδρος του ΣΥΡΙΖΑ - Προοδευτική Συμμαχία):** Όμως στην τοποθέτησή του, κύριε Πρόεδρε, ο κ. Μηταράκης άφησε ανοικτό το θέμα της αποχώρησης γιατί είπε ότι θα είναι εδώ μόνο στη συζήτηση, δεν δεσμεύτηκε για την ψηφοφορία και προσπάθησε να κάνει και έναν συμψηφισμό με την αποχώρησή μας από την ψηφοφορία του πορίσματος της fake προκαταρκτικής για τον κ. Καραμανλή και τον κ. Τριαντόπουλο. Όλα κι όλα, κύριε Μηταράκη.

Δεν είμαστε ίδιοι και για άλλο ένα ακόμη θέμα. Αποχωρήσαμε από την ψηφοφορία επί του πορίσματος γιατί αυτό που μεθοδεύσατε στην προκαταρκτική επιτροπή ήταν αντισυνταγματικό και παράνομο. Παραβιάσατε τον Κώδικα Ποινικής Δικονομίας που επιβάλλει στις προκαταρκτικές επιτροπές να γίνεται εξέταση μαρτύρων, διερεύνηση πραγματικών στοιχείων και πλήρης ανάλυση της δικογραφίας. Δεν το επιτρέψατε, ούτε πραγματογνώμονες δεχτήκατε, κόψατε τον κατάλογο των μαρτύρων.

Και τώρα είμαστε μπροστά σε ένα πολιτικό ενδεχόμενο να μη δεχτείτε ούτε αυτό να γίνει. Δεν έχετε δηλαδή το πολιτικό θάρρος ούτε να στήσετε μια προκαταρκτική, να το πω έτσι. Αυτό καταλαβαίνει ο λαός. Αυτό ζούμε σήμερα.

**ΠΡΟΕΔΡΕΥΩΝ (Γεώργιος Γεωργαντάς):** Θα σας παρακαλέσω όμως, κύριε Πρόεδρε.

**ΣΩΚΡΑΤΗΣ ΦΑΜΕΛΛΟΣ (Πρόεδρος του ΣΥΡΙΖΑ - Προοδευτική Συμμαχία):** Σας παρακαλώ, κύριε Πρόεδρε. Είναι πολύ κρίσιμο το ζήτημα. Θέλουμε, λοιπόν, συγκεκριμένη απάντηση.

Εμείς,, λοιπόν ρωτάμε όχι πλέον μόνο τον Κοινοβουλευτικό Εκπρόσωπο της Νέας Δημοκρατίας. Ρωτάμε τον κ. Φλωρίδη και ρωτάμε να μάθουμε και ποια θα είναι και η στάση της Κυβέρνησης και τα ερωτήματα είναι πάρα πολύ συγκεκριμένα.

Υπάρχει σήμερα εμπιστοσύνη του Πρωθυπουργού στην Κοινοβουλευτική Ομάδα; Έχει η Νέα Δημοκρατία το πολιτικό και ηθικό ανάστημα να μείνει στη διαδικασία ψηφοφορίας και να τοποθετηθεί με θάρρος για να κριθεί από τους Έλληνες πολίτες; Έχουμε Πρωθυπουργό ο οποίος μπορεί να εγγυηθεί τη λειτουργία της Βουλής, την εκπροσώπηση της Συμπολίτευσης και την επάρκεια και της νομοθετικής, αλλά και κυβερνητικής υπόθεσης και λειτουργίας; Είναι πολύ συγκεκριμένα τα ερωτήματα και γι’ αυτά θα κριθείτε όλη τη μέρα.

Μην προσπαθήσετε, λοιπόν, να το αποφύγετε. Το ερώτημα είναι εδώ, είναι συγκεκριμένο και είναι μπροστά σας. Πριν ξεκινήσουμε, λοιπόν, τη συζήτηση για την προκαταρκτική, κύριε Πρόεδρε, οφείλουμε και για σεβασμό στην κοινοβουλευτική διαδικασία να γνωρίζουμε ποια θα είναι η στάση της Νέας Δημοκρατίας. Δεν θα παίξετε κρυφτούλι όλη τη μέρα. Δεν μπορείτε να κρύβεστε από τις ευθύνες σας.

Οι πολίτες έχουν καταλάβει ότι ένα σκάνδαλο εκατοντάδων εκατομμυρίων ευρώ με κατάχρηση χρημάτων των αγροτών της Ελλάδας πάτε να το κουκουλώσετε. Και ξέρετε γιατί πάτε να το κουκουλώσετε; Γιατί είναι μπλεγμένοι και αναφέρονται στη δικογραφία καμιά δεκαριά Υπουργοί και στελέχη του Μαξίμου. Γι’ αυτό πάτε να το κουκουλώσετε. Και σήμερα ετοιμάζεστε να το βάλετε στα πόδια, ανοίγοντας πιο σοβαρά ζητήματα για την επάρκεια και την εκπροσώπηση της Κοινοβουλευτικής Ομάδας της συμπολίτευσης;

Πάρτε, λοιπόν, την απόφαση τώρα και ενημερώστε μας. Θα είστε μέσα ή θα το βάλετε στα πόδια; Διότι με τη χθεσινή απόφαση για την τρίμηνη διάρκεια, ανοίξατε διάπλατα την πόρτα στην αποσβεστική προθεσμία.

Το ερώτημα, λοιπόν, είναι: Αντέχετε να κριθείτε από τους Έλληνες πολίτες; Όταν βγούμε από αυτήν την Αίθουσα σήμερα οι Έλληνες και οι Ελληνίδες θα γνωρίζουν αν έχουν μια Κυβέρνηση που έχει πολιτικό θάρρος, ηθικό ανάστημα και μπορεί να εγγυηθεί τη σταθερότητα της χώρας;

(Χειροκροτήματα από την πτέρυγα του ΣΥΡΙΖΑ - Προοδευτική Συμμαχία)

Πρέπει να απαντήσετε τώρα. Θα είστε εδώ ή θα «την κάνετε», όπως λέει η ελληνική κοινωνία; Έχετε εκλεγεί και έχετε ορκιστεί να είστε εδώ και να εκπροσωπείτε τους πολίτες και να ασκείτε καθήκοντα και δικαιοσύνης, διότι αυτό λέει το Σύνταγμά μας. Θα τιμήσετε το Σύνταγμα ή θα τσαλακώσετε μαζί με τη δικογραφία και τις συνταγματικές προβλέψεις;

Γιατί φάνηκε ότι πετάτε τη δικογραφία στα σκουπίδια. Εδώ θα είμαστε λοιπόν εμείς και θα σας κρίνουμε.

(Χειροκροτήματα από την πτέρυγα του ΣΥΡΙΖΑ - Προοδευτική Συμμαχία)

**ΠΡΟΕΔΡΕΥΩΝ (Γεώργιος Γεωργαντάς):** Επειδή είμαστε επί της διαδικασίας ακόμα και επειδή πρέπει αυτός ο κύκλος να ολοκληρωθεί, για δύο λεπτά στον κ. Μηταράκη ο λόγος και αμέσως μετά ο Υπουργός Δικαιοσύνης για την τελική απάντηση για να προχωρήσουμε.

Παρακαλώ, κύριε Μηταράκη, για δύο λεπτά.

**ΝΟΤΗΣ ΜΗΤΑΡΑΚΗΣ:** Κύριε Φάμελλε, επειδή το ανέφερα πριν και δεν είχα τα στοιχεία μπροστά μου, η εξεταστική επιτροπή της υγείας διήρκεσε είκοσι μήνες επί των ημερών σας και θέλω να θυμίσω ότι είναι η πρώτη εξεταστική επιτροπή που η πλειοψηφία δεν έφερε πόρισμα για να συζητηθεί στην Ολομέλεια.

Είπατε fake μια προανακριτική επιτροπή που έγινε και διήρκησε δύο μήνες και θεωρείτε ότι μπορούμε να λύσουμε όλα τα ζητήματα του ΟΠΕΚΕΠΕ μέσα σε δυο-τρεις συνεδριάσεις.

Προφανώς αν είχε αλλάξει η σειρά των συζητήσεων και συζητιόταν πρώτα η προανακριτική και μετά εξεταστική, πάλι το ίδιο αποτέλεσμα θα υπήρχε, η Νέα Δημοκρατία θα έχει ακριβώς την ίδια στάση.

Για το θέμα της παραγραφής που συζητάτε, νομίζω ότι δεν γνωρίζετε σωστά τη διαδικασία. Ο Πρωθυπουργός είπε χτες «Αποσύρετε τις προτάσεις σας, ώστε η εξεταστική επιτροπή να έχει τη δυνατότητα, αν βρει ευθύνες, να τις φέρει στην Ολομέλεια». Επιλέξατε να μείνει η συζήτηση.

**ΔΗΜΗΤΡΙΟΣ ΜΑΝΤΖΟΣ:** (δεν ακούστηκε)

**ΝΟΤΗΣ ΜΗΤΑΡΑΚΗΣ:** Μισό λεπτό. Σας παρακαλώ, κύριε Μάντζο.

Άρα, σήμερα η Βουλή θα κρίνει οριστικά επί των δύο προτάσεων και αν τις απορρίψει, τις απορρίπτει πλέον οριστικά. Γι’ αυτό ο Πρωθυπουργός σάς είπε χθες να κάνετε την άλλη επιλογή. Εσείς θέλετε σήμερα να συζητήσουμε επί της ουσίας. Θα συζητήσουμε επί της ουσίας, θα συζητήσουμε επί των στοιχείων, θα τοποθετηθούμε επ’ αυτού.

**ΧΡΗΣΤΟΣ ΓΙΑΝΝΟΥΛΗΣ:** Θα ψηφίσετε ή θα φύγετε;

(Θόρυβος στην Αίθουσα)

**ΝΟΤΗΣ ΜΗΤΑΡΑΚΗΣ:** Επί της Νέας Δημοκρατίας, η Νέα Δημοκρατία είναι παρούσα, η Κοινοβουλευτική μας Ομάδα είναι απολύτως συμπαγής και στηρίζει απολύτως τον Πρωθυπουργό μας Κυριάκο Μητσοτάκη.

(Χειροκροτήματα από την πτέρυγα της Νέας Δημοκρατίας)

Άρα, θέμα συμπαγούς Κοινοβουλευτικής Ομάδας εσείς που έχετε διασπαστεί τρεις φορές μέσα σε αυτήν την κοινοβουλευτική περίοδο μη θέτετε. Η Νέα Δημοκρατία είναι εδώ, είναι ισχυρή και στηρίζει τον Πρωθυπουργό της.

(Χειροκροτήματα από την πτέρυγα της Νέας Δημοκρατίας)

Ως προς τη θέση μας, σήμερα είμαστε επίσης σαφείς. Δεν θα στηρίξουμε τις προτάσεις των δύο κομμάτων για σύσταση προανακριτικής επιτροπής για έναν και μόνο λόγο.

(Χειροκροτήματα από την πτέρυγα της Νέας Δημοκρατίας)

Γιατί από τη δικογραφία, όπως θα ακούσετε αναλυτικά σήμερα από τους ομιλητές μας, δεν προκύπτουν επαρκή στοιχεία, επαρκείς ενδείξεις γι’ αυτά.

(Θόρυβος στην Αίθουσα)

**ΔΗΜΗΤΡΙΟΣ ΜΑΝΤΖΟΣ:** Απλές ενδείξεις. Πείτε το.

**ΝΟΤΗΣ ΜΗΤΑΡΑΚΗΣ:** Δεν προκύπτουν επαρκείς ενδείξεις κατά την κρίση μας. Θα σας τα πούμε αναλυτικά.

(Θόρυβος στην Αίθουσα)

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Γεώργιος Γεωργαντάς):** Παρακαλώ, κύριοι συνάδελφοι.

Ολοκληρώνεται η συζήτηση επί της διαδικασίας με την τοποθέτηση του Υπουργού Δικαιοσύνης, του κ. Φλωρίδη.

Κύριε Υπουργέ, έχετε τον λόγο.

**ΓΕΩΡΓΙΟΣ ΦΛΩΡΙΔΗΣ (Υπουργός Δικαιοσύνης):** Κυρίες και κύριοι Βουλευτές, από το 2019 που κέρδισε τις εκλογές η Νέα Δημοκρατία με επικεφαλής τον Κυριάκο Μητσοτάκη, ο οποίος έγινε και Πρωθυπουργός, στο πολιτικό σκηνικό της χώρας είναι καταγεγραμμένα δύο πράγματα.

Στις εκλογές του 2019 ο ΣΥΡΙΖΑ είχε πάρει 32%. Κυβερνώντας η Νέα Δημοκρατία έξι χρόνια, ο ΣΥΡΙΖΑ σήμερα είναι στο 5%, έχοντας διασπαστεί σε δέκα κόμματα –δέκα, όχι τρεις φορές που λέτε, κύριε Μηταράκη. Είναι αυτήν τη στιγμή δέκα κόμματα μέσα στη Βουλή, έξω από τη Βουλή.

Άρα, αν υπήρξε ένα πρόβλημα διάλυσης από τη μία μεριά, ήταν το πρόβλημα στο ΣΥΡΙΖΑ.

(Θόρυβος στην Αίθουσα)

**ΠΡΟΕΔΡΕΥΩΝ (Γεώργιος Γεωργαντάς):** Παρακαλώ, κύριοι συνάδελφοι.

**ΓΕΩΡΓΙΟΣ ΦΛΩΡΙΔΗΣ (Υπουργός Δικαιοσύνης):** Από την άλλη μεριά, υπάρχει μια συμπαγής Κοινοβουλευτική Ομάδα η οποία έδωσε συντεταγμένα τη μάχη το 2019 και κέρδισε τις εκλογές, έδωσε συντεταγμένα τις μάχες για επανειλημμένες περιφερειακές και δημοτικές εκλογές, τις οποίες και κέρδισε, έδωσε συντεταγμένα τη μάχη στις εκλογές του 2023 και τις κέρδισε…

(Θόρυβος στην Αίθουσα)

**ΑΘΑΝΑΣΙΟΣ (ΝΑΣΟΣ) ΗΛΙΟΠΟΥΛΟΣ:** Αυτά τώρα είναι επί της διαδικασίας;

**ΠΡΟΕΔΡΕΥΩΝ (Γεώργιος Γεωργαντάς):** Παρακαλώ. Ακούστηκαν όλοι ελεύθερα. Παρακαλώ ας ακουστεί και ο κ. Φλωρίδης.

**ΓΕΩΡΓΙΟΣ ΦΛΩΡΙΔΗΣ (Υπουργός Δικαιοσύνης):** Άρα, λοιπόν, από τότε συνεχίζει να δίνει μάχες, αντιμετωπίζοντας διαρκώς προτάσεις δυσπιστίας που καταθέτει η Αντιπολίτευση, προτάσεις μομφής, στις οποίες η Αντιπολίτευση ηττάται, η Κυβέρνηση νικάει, έχει μόνιμη συμπαγή πλειοψηφία, η οποία στηρίζει την Κυβέρνηση.

(Χειροκροτήματα από την πτέρυγα της Νέας Δημοκρατίας)

Σε όλες τις μεγάλες μεταρρυθμίσεις που έφερε αυτή η Κυβέρνηση ήσασταν αντίθετοι. Προκαλέσατε ονομαστικές ψηφοφορίες μήπως τυχόν και τις μπλοκάρετε. Ηττηθήκατε σε όλες. Η συμπαγής Κοινοβουλευτική Ομάδα της Νέας Δημοκρατίας ψήφισε όλες τις μεγάλες μεταρρυθμίσεις αυτής της περιόδου που βάζουν τη χώρα σε μια άλλη τροχιά και στο επίπεδο της οικονομίας και στο επίπεδο των μεγάλων θεσμικών αλλαγών και στο επίπεδο της κοινωνικής ανόδου.

Αυτή η Κοινοβουλευτική Ομάδα στήριξε την Κυβέρνηση όταν έδινε τη μάχη στον Έβρο, στήριξε την Κυβέρνηση όταν έδινε τη μάχη στη Νοτιοανατολική Μεσόγειο, στηρίζει την Κυβέρνηση όταν αυτή δίνει τη μάχη να αντιμετωπίσει μια καινούργια μεταναστευτική εισβολή η οποία εξυπηρετεί την εξωτερική πολιτική άλλων χωρών και όχι της χώρας μας, την ώρα που εσείς δίνετε μάχες για να υποστηρίξετε την εισβολή εναντίον της χώρας μας.

(Χειροκροτήματα από την πτέρυγα της Νέας Δημοκρατίας)

(Θόρυβος στην Αίθουσα)

Είναι αυτή η συμπαγής Κοινοβουλευτική Ομάδα που υποστηρίζει τις βασικές στρατηγικές συμμαχίες της χώρας, όπως η συμμαχία με το Ισραήλ, την οποία προσπαθείτε να υπονομεύσετε υπέρ της Τουρκίας. Υπέρ της Τουρκίας!

(Χειροκροτήματα από την πτέρυγα της Νέας Δημοκρατίας)

(Θόρυβος στην Αίθουσα)

**ΑΘΑΝΑΣΙΟΣ (ΝΑΣΟΣ) ΗΛΙΟΠΟΥΛΟΣ:** Έλεος, έλεος!

**ΠΡΟΕΔΡΕΥΩΝ (Γεώργιος Γεωργαντάς):** Κύριε Ηλιόπουλε, μπορεί ο καθένας ελεύθερα να λέει ό,τι θέλει εδώ μέσα. Παρακαλώ! Μετά μπορείτε να απαντήσετε, αλλά δικαιούται να λέει ο καθένας ανεμπόδιστα ό,τι θέλει εδώ αρκεί να μην υβρίζει.

Παρακαλώ, κύριε Υπουργέ, συνεχίστε.

(Θόρυβος στην Αίθουσα)

Κύριε Ηλιόπουλε, παρακαλώ!

Ανεμπόδιστα θα πει ο καθένας ό,τι θέλει εδώ, αρκεί να μην υβρίζει.

Παρακαλώ, κύριε Υπουργέ.

**ΓΕΩΡΓΙΟΣ ΦΛΩΡΙΔΗΣ (Υπουργός Δικαιοσύνης):** Μη νομίζετε ότι δεν καταλαβαίνει ο ελληνικός λαός τι κάνετε αυτόν τον καιρό στα λιμάνια της χώρας, όταν προσπαθείτε να αποτρέψετε με αυτές τις γελοίες περιθωριακές ομάδες την προσέγγιση των Ισραηλινών, θέλοντας να δυναμιτίσετε αυτήν τη στρατηγική συμμαχία της Ελλάδος υπέρ της Τουρκίας. Επαναλαμβάνω, υπέρ της Τουρκίας.

(Θόρυβος στην Αίθουσα)

**ΣΩΚΡΑΤΗΣ ΦΑΜΕΛΛΟΣ (Πρόεδρος του ΣΥΡΙΖΑ - Προοδευτική Συμμαχία):** Τι λέτε τώρα; Δεν ντρέπεστε να λέτε αυτά τα πράγματα στη Βουλή; Πόσο χαμηλά θα πέσετε; Θέλω τον λόγο, κύριε Πρόεδρε. Ντροπή σας να λέτε αυτά τα πράγματα.

(Θόρυβος στην Αίθουσα)

**ΠΡΟΕΔΡΕΥΩΝ (Γεώργιος Γεωργαντάς):** Κύριε Φάμελλε, παρακαλώ! Κύριε Ηλιόπουλε, παρακαλώ!

**ΣΩΚΡΑΤΗΣ ΦΑΜΕΛΛΟΣ (Πρόεδρος του ΣΥΡΙΖΑ - Προοδευτική Συμμαχία):** Πόσο χαμηλά στη λάσπη θα πέσετε, κύριε Φλωρίδη;

(Θόρυβος στην Αίθουσα)

**ΠΡΟΕΔΡΕΥΩΝ (Γεώργιος Γεωργαντάς):** Παρακαλώ!

**ΓΕΩΡΓΙΟΣ ΦΛΩΡΙΔΗΣ (Υπουργός Δικαιοσύνης):** Δεν έχετε συνηθίσει να τα ακούτε αυτά.

**ΠΡΟΕΔΡΕΥΩΝ (Γεώργιος Γεωργαντάς):** Κύριε Υπουργέ, παρακαλώ συνεχίστε.

**ΓΕΩΡΓΙΟΣ ΦΛΩΡΙΔΗΣ (Υπουργός Δικαιοσύνης):** Δεν έχετε συνηθίσει να τα ακούτε αυτά.

**ΑΛΕΞΑΝΔΡΟΣ ΚΑΖΑΜΙΑΣ:** Υποστηρίζετε τη γενοκτονία!

(Θόρυβος στην Αίθουσα)

**ΓΕΩΡΓΙΟΣ ΦΛΩΡΙΔΗΣ (Υπουργός Δικαιοσύνης):** Γιατί μας κουνάτε πάντα το χέρι από την άποψη του ηθικού και εθνικού πλεονεκτήματος. Δεν το έχετε. Άλλοι το έχουν.

**ΑΛΕΞΑΝΔΡΟΣ ΚΑΖΑΜΙΑΣ:** Ντροπή σας! Καθίστε κάτω!

(Θόρυβος στην Αίθουσα)

**ΓΕΩΡΓΙΟΣ ΦΛΩΡΙΔΗΣ (Υπουργός Δικαιοσύνης):** Το έχουν αυτοί οι οποίοι δίνουν συνέχεια τη μάχη για μπορεί να προστατεύεται η εθνική ανεξαρτησία και η εθνική ακεραιότητα.

**ΑΛΕΞΑΝΔΡΟΣ ΚΑΖΑΜΙΑΣ:** Δεν ντρέπεστε;

(Θόρυβος στην Αίθουσα)

**ΠΡΟΕΔΡΕΥΩΝ (Γεώργιος Γεωργαντάς):** Κύριε Καζαμία, παρακαλώ! Εκφράζει τη θέση του. Παρακαλώ!

**ΑΛΕΞΑΝΔΡΟΣ ΚΑΖΑΜΙΑΣ:** Εκτός θέματος. Επί της διαδικασίας είναι αυτό; Κοροϊδευόμαστε; Ντροπή σου! Κάτσε κάτω!

**ΠΡΟΕΔΡΕΥΩΝ (Γεώργιος Γεωργαντάς):** Εκφράζει τη θέση του. Δεν μπορεί στο ελληνικό Κοινοβούλιο κάποιος ανεμπόδιστα να πει τη θέση του; Πολιτική θέση είναι. Την εκφράζει. Σεβαστείτε τον ομιλητή, τον κάθε ομιλητή.

Κύριε Υπουργέ, συνεχίστε.

(Θόρυβος στην Αίθουσα)

**ΑΛΕΞΑΝΔΡΟΣ ΚΑΖΑΜΙΑΣ:** Αυτό είναι επί της διαδικασίας; Ντροπή σου!

**ΓΕΩΡΓΙΟΣ ΦΛΩΡΙΔΗΣ (Υπουργός Δικαιοσύνης):** Σας ακούμε και ειδικά εσένα που φωνάζεις εκεί τόσες μέρες εδώ και δύο χρόνια εδώ μέσα να μας εγκαλείτε ως δολοφόνους, ως καμόρα, ως μαφία και μιλάτε εσείς για πολιτικό ήθος και δεν ντρέπεστε. Και δεν ντρέπεστε!

(Χειροκροτήματα από την πτέρυγα της Νέας Δημοκρατίας)

Ότι έχουμε βαμμένα τα χέρια μας με το αίμα των αθώων και δεν ντρέπεστε! Και θα διδάξετε εσείς πολιτικό ήθος εδώ!

(Χειροκροτήματα από την πτέρυγα της Νέας Δημοκρατίας)

Κύριε Φάμελλε, πού πήγαν οι κατηγορίες σας για καμόρα και μαφία και εγκληματική οργάνωση και μιλάτε εσείς για ήθος; Πού πήγαν αυτές;

**ΧΡΗΣΤΟΣ ΓΙΑΝΝΟΥΛΗΣ:** Στον φάκελο.

**ΣΩΚΡΑΤΗΣ ΦΑΜΕΛΛΟΣ (Πρόεδρος του ΣΥΡΙΖΑ - Προοδευτική Συμμαχία):** Δεν κατάλαβα. Θα μας απαγορεύσετε να μιλάμε τώρα;

(Θόρυβος στην Αίθουσα)

**ΓΕΩΡΓΙΟΣ ΦΛΩΡΙΔΗΣ (Υπουργός Δικαιοσύνης):** Α, τι ωραία! Πολύ ωραία λοιπόν.

Όταν, λοιπόν, χρησιμοποιείτε αυτές τις χυδαίες εκφράσεις, εμείς πάμε στην πολιτική απάντηση. Στη δική μου γλώσσα δεν θα βρείτε ποτέ χυδαίες εκφράσεις, θα δείτε πολιτικές απαντήσεις που μπορεί να διαφωνείτε, αλλά είναι αυτές.

Και δεν μου λέτε, ποιο είναι το κουκούλωμα που επιχειρείται;

(Γέλωτες από την πτέρυγα της Πλεύσης Ελευθερίας)

**ΑΛΕΞΑΝΔΡΟΣ ΚΑΖΑΜΙΑΣ:** Γελάσαμε τώρα!

(Θόρυβος στην Αίθουσα)

**ΠΡΟΕΔΡΕΥΩΝ (Γεώργιος Γεωργαντάς):** Κύριε Καζαμία, μπορείτε να αφήσετε τον άλλον ομιλητή να ολοκληρώσει κι αυτός;

**ΓΕΩΡΓΙΟΣ ΦΛΩΡΙΔΗΣ (Υπουργός Δικαιοσύνης):** Κατ’ αρχάς, υπάρχει ο μύθος ότι αφότου δημιουργήθηκε η Ευρωπαϊκή Εισαγγελία στη χώρα άρχισαν οι έρευνες για τα θέματα του ΟΠΕΚΕΠΕ. Ψέμα.

Οι δύο δίκες που έγιναν και ολοκληρώθηκαν τις τελευταίες μέρες με δεκαεπτά κατηγορούμενους και επτά κατηγορουμένους και κατέληξαν σε καταδίκες αυτές ξεκίνησαν από τους Έλληνες εισαγγελείς πολύ πριν δημιουργηθεί η Ευρωπαϊκή Εισαγγελία.

(Χειροκροτήματα από την πτέρυγα της Νέας Δημοκρατίας)

Άρα, η ελληνική δικαιοσύνη κινήθηκε πολύ νωρίτερα, κινήθηκε αποτελεσματικά. Απλώς μετά το 2021 που ιδρύθηκε η Ευρωπαϊκή Εισαγγελία και ανέλαβε στην πραγματικότητα δράση το 2022, όλες οι υποθέσεις που εκκρεμούσαν στις ελληνικές άλλες εισαγγελίες διαβιβάστηκαν στην Ευρωπαϊκή Εισαγγελία. Αυτά, λοιπόν, που εξελίσσονται εκεί είναι δουλειά της Ελληνικής Δικαιοσύνης και σταματήστε αυτή τη μυθολογία ότι έπρεπε να γίνει κάτι άλλο απέξω για να προχωρήσουμε.

Εν πάση περιπτώσει, για να τελειώσω, τον ελληνικό λαό τι τον ενδιαφέρει άραγε;

**ΝΙΚΟΛΑΟΣ ΠΑΠΠΑΣ:** Να βρει τα κλεμμένα.

**ΓΕΩΡΓΙΟΣ ΦΛΩΡΙΔΗΣ (Υπουργός Δικαιοσύνης):** Ωραία, μπράβο. Τα κλεμμένα, μάλιστα.

Αυτό, λοιπόν, που αυτήν τη στιγμή εξελίσσεται -όχι αυτή τη στιγμή, από το 2019 που ανέλαβε δράση η ελληνική δικαιοσύνη και στη συνέχεια το τμήμα της Ευρωπαϊκής Εισαγγελίας- τι είναι;

Είναι η δικαστική διερεύνηση όλων εκείνων των υποθέσεων που πιθανόν αφορούν κάποιους -μπορεί και χιλιάδες- που μετήλθαν απάτες, προκειμένου να πάρουν παράνομες επιδοτήσεις. Μάλιστα. Αυτό, λοιπόν, είναι σε εξέλιξη.

Δεύτερον, ο ελληνικός λαός που περιμένει να δει να ανακοινώνονται τα πρώτα πολλά ονόματα αυτών που μετήλθαν απάτες για να πάρουν παράνομες επιδοτήσεις είναι κάτι παραπάνω από βέβαιο τώρα που η Οικονομική Αστυνομία είναι στον ΟΠΕΚΕΠΕ και τώρα που η αρχή ξεπλύματος για το βρώμικο χρήμα έχει αναλάβει δράση, θα δει μπροστά της να φανερώνονται και τα ονόματα και τα ποσά και οι κατασχέσεις των περιουσιών και η επιστροφή των χρημάτων που έχουν παρθεί παρανόμως.

Άρα, όταν εξελίσσεται μια τέτοια εθνική διαδικασία στο επίπεδο της δικαιοσύνης, στο επίπεδο της Οικονομικής Αστυνομίας, στο επίπεδο της Αρχής για το Ξέπλυμα Χρήματος και της ειδικής ομάδας για τη γρήγορη διερεύνηση που συγκρότησε η Κυβέρνηση μέσα με την ΑΑΔΕ για τα φορολογικά έσοδα, ποιο θέμα θα αποκρυβεί από τον ελληνικό λαό; Δηλαδή ποιοι τα πήραν, πώς τα πήραν, γιατί τα πήραν, ποιοι συνέργησαν, απ’ όλα αυτά τι θα μείνει κρυφό άραγε;

**ΠΡΟΕΔΡΕΥΩΝ (Γεώργιος Γεωργαντάς):** Παρακαλώ, κύριε Υπουργέ.

**ΓΕΩΡΓΙΟΣ ΦΛΩΡΙΔΗΣ (Υπουργός Δικαιοσύνης):** Τελειώνω.

Άρα, ποιος μπορεί να συγκαλύψει μια διαδικασία η οποία είναι στη δικαιοσύνη εδώ και χρόνια, είναι στην ΑΑΔΕ, είναι στην Οικονομική Αστυνομία και είναι στην Αρχή για το Ξέπλυμα του Βρώμικου Χρήματος; Τι μπορεί να συγκαλυφθεί άραγε εδώ από αυτά που λέτε ότι θα συγκαλυφθούν και ο ελληνικός λαός δεν θα μάθει την αλήθεια; Σε λίγο καιρό ο ελληνικός λαός θα δει τις πρώτες καταστάσεις των κλεφτών και των απατεώνων.

Άρα,, λοιπόν γιατί όλο αυτό, όλη αυτή η φιλολογία περί συγκάλυψης; Η χώρα έχει θεσμικές λειτουργίες σοβαρές, τέτοιες που την κατατάσσουν στις καλύτερες δώδεκα χώρες από άποψη του κράτους δικαίου στις είκοσι επτά της Ευρωπαϊκής Ένωσης, σύμφωνα με την Ευρωπαϊκή Επιτροπή και όχι κάτι μαϊμού ινστιτούτα που έχετε εσείς. Σύμφωνα με την Ευρωπαϊκή Επιτροπή, λοιπόν, η χώρα κατατάσσεται στις δώδεκα καλύτερες χώρες της Ευρωπαϊκής Ένωσης στο επίπεδο του κράτους δικαίου. Η χώρα, λοιπόν, έχει θεσμούς, έχει λειτουργίες, έχει Κοινοβούλιο, έχει δημοκρατία και, κυρίως, έχει μια συμπαγή Κοινοβουλευτική Ομάδα, που στηρίζει αυτήν την Κυβέρνηση, η οποία μάχεται για τη δημοκρατία.

Ευχαριστώ πολύ.

(Χειροκροτήματα από την πτέρυγα της Νέας Δημοκρατίας)

**ΣΩΚΡΑΤΗΣ ΦΑΜΕΛΛΟΣ (Πρόεδρος του ΣΥΡΙΖΑ - Προοδευτική Συμμαχία):** Κύριε Πρόεδρε, ζητώ τον λόγο.

**ΝΙΚΟΛΑΟΣ ΚΑΡΑΘΑΝΑΣΟΠΟΥΛΟΣ:** Κύριε Πρόεδρε, ζητούμε τον λόγο για να καταδικάσουμε τις απαράδεκτες δηλώσεις!

**ΠΡΟΕΔΡΕΥΩΝ (Γεώργιος Γεωργαντάς):** Κύριε Πρόεδρε και κύριοι Κοινοβουλευτικοί, παρακαλώ, είμαστε σε μια συζήτηση επί της διαδικασίας. Βεβαίως, παρόλο που είμαστε σε συζήτηση επί της διαδικασίας συγκεκριμένο αίτημα δεν υπήρξε, αλλά ακούστηκαν πράγματα που έπρεπε να ακουστούν, το σέβομαι απόλυτα. Τώρα όμως εγώ πρέπει να προχωρήσω στη συζήτηση.

Κύριε Πρόεδρε, απευθύνομαι σε σας και στους Κοινοβουλευτικούς Εκπροσώπους. Στη συζήτηση επί της διαδικασίας δεν προβλέπονται δευτερολογίες. Προβλέπεται μόνο η τοποθέτηση και η απάντηση. Ό,τι άλλο πολιτικό έχει τεθεί, όταν μπούμε στην ουσία της υποθέσεως θα έχετε την άνεση όλοι να το απαντήσετε με μεγάλη ευχέρεια που θα σας δώσει το Προεδρείο.

Εγώ όμως αυτήν τη στιγμή, επειδή πρέπει να μπούμε στην ουσία, έχει ξεφύγει η συζήτηση από τη διαδικασία, καταλαβαίνω ότι πρέπει να εισέλθουμε και στη συνέχεια να τοποθετηθείτε. Ο πρώτος ομιλητής είναι του ΣΥΡΙΖΑ. Ο δεύτερος είναι το ΠΑΣΟΚ. Θα τοποθετείτε επί των θεμάτων που έθιξε ο Υπουργός, τα οποία ήταν πολιτικά ζητήματα τα οποία χρήζουν απαντήσεων. Θα έχετε την ευκαιρία να τη δώσετε.

Παρακαλώ, όμως δευτερολογία τώρα σε ζήτημα επί της διαδικασίας δεν μπορώ να δώσω και δεν θα δώσω σε κανέναν.

**ΝΙΚΟΛΑΟΣ ΚΑΡΑΘΑΝΑΣΟΠΟΥΛΟΣ:** Προκάλεσε ο κύριος Υπουργός με απαράδεκτους ισχυρισμούς! Ο ίδιος το προκάλεσε.

**ΣΩΚΡΑΤΗΣ ΦΑΜΕΛΛΟΣ (Πρόεδρος του ΣΥΡΙΖΑ - Προοδευτική Συμμαχία):** Ζητώ τον λόγο επί της ουσίας.

**ΠΡΟΕΔΡΕΥΩΝ (Γεώργιος Γεωργαντάς):** Θα έχετε τον λόγο αμέσως μόλις μπούμε στην ουσία. Δεν μπήκαμε στην ουσία.

**ΣΩΚΡΑΤΗΣ ΦΑΜΕΛΛΟΣ (Πρόεδρος του ΣΥΡΙΖΑ - Προοδευτική Συμμαχία):** Έχει προκύψει μείζον πολιτικό θέμα. Ζητώ τον λόγο τώρα!

**ΠΡΟΕΔΡΕΥΩΝ (Γεώργιος Γεωργαντάς):** Κύριε Πρόεδρε, με όλον τον σεβασμό -και ξέρετε ότι προσπαθώ πάντα να λειτουργήσω με τρόπο που να διευκολύνει όλους σας- μόλις μπούμε στην ουσία θα σας δώσω αμέσως τον λόγο.

**ΣΩΚΡΑΤΗΣ ΦΑΜΕΛΛΟΣ (Πρόεδρος του ΣΥΡΙΖΑ - Προοδευτική Συμμαχία):** Ζητώ τον λόγο τώρα, κύριε Πρόεδρε!

**ΠΡΟΕΔΡΕΥΩΝ (Γεώργιος Γεωργαντάς):** Σε δύο λεπτά, πριν μπούμε στον πρώτο ομιλητή. Ακούστε, τελειώνω με τη διαδικασία και αμέσως σας δίνω τον λόγο.

Απευθύνομαι προς το Σώμα. Επί της εισηγήσεως, έτσι όπως την ανέγνωσα πριν, συμφωνεί το Σώμα;

**ΠΟΛΛΟΙ ΒΟΥΛΕΥΤΕΣ:** Μάλιστα, μάλιστα.

**ΠΡΟΕΔΡΕΥΩΝ (Γεώργιος Γεωργαντάς):** Λοιπόν το Σώμα συμφωνεί κατά πλειοψηφία.

Ξεκινάμε, λοιπόν, τη σημερινή συζήτηση…

**ΑΘΑΝΑΣΙΟΣ (ΝΑΣΟΣ) ΗΛΙΟΠΟΥΛΟΣ:** Κύριε Πρόεδρε, είπε ψέματα! Είναι ψεύτης! Ο Υπουργός είναι ψεύτης! Ο κ. Φλωρίδης είπε ψέματα! Είπε ψέματα και για τις τρεις δίκες!

**ΠΡΟΕΔΡΕΥΩΝ (Γεώργιος Γεωργαντάς):** Τον λόγο έχει ο Πρόεδρος της Κοινοβουλευτικής Ομάδας του ΣΥΡΙΖΑ, που τον ζήτησε για παρέμβασή του.

**ΣΩΚΡΑΤΗΣ ΦΑΜΕΛΛΟΣ (Πρόεδρος του ΣΥΡΙΖΑ - Προοδευτική Συμμαχία):** Κύριε Πρόεδρε, κυρίες και κύριοι Βουλευτές, είναι γεγονός και έχετε δίκιο, πράγματι, δικαιολογείται η οξεία αντίδραση όλης της Αντιπολίτευσης. Είναι δικαιολογημένη η αντίδραση όλων των Βουλευτών της Αντιπολίτευσης και θα περιμένουμε και την αντίδραση τη δική σας. Διότι ένας Υπουργός όνειδος για την ελληνική δημοκρατία πριν από λίγο χρέωσε στην Αντιπολίτευση και στα κόμματά της έλλειμμα πατριωτισμού και υποστήριξης των εθνικών θέσεων.

(Χειροκροτήματα από την πτέρυγα του ΣΥΡΙΖΑ - Προοδευτική Συμμαχία)

Άφησε να εννοηθεί και ειπώθηκε ξεκάθαρα από τον κ. Φλωρίδη ότι η Αντιπολίτευση συναινεί σε σχέδια γειτονικής χώρας αναθεωρητικής, που αμφισβητεί κυριαρχικά δικαιώματα και την κυριαρχία της χώρας μας;

Αφήσατε εσείς, κύριε Φλωρίδη, και τολμάτε να μιλάτε για Αντιπολίτευση της Ελλάδας η οποία συνηγορεί σε σχέδια της Τουρκίας; Υποχρεούστε να ανακαλέσετε τώρα! Δεν δεχόμαστε καμία κουβέντα και καμία αμφισβήτηση από έναν αισχρό Υπουργό όνειδος για την ελληνική δημοκρατία! Ντροπή της Κυβέρνησης, ντροπή της χώρας είστε, κύριε Φλωρίδη!

(Χειροκροτήματα από την πτέρυγα του ΣΥΡΙΖΑ - Προοδευτική Συμμαχία)

Ένας Υπουργός, το tweet του αντιΣΥΡΙΖΑ μετώπου που αυτό ξεπληρώθηκε με υπουργική θέση. Δεν ντρέπεστε, λέω εγώ, να μιλάτε εσείς για την εθνική ανεξαρτησία και τον πατριωτισμό μας; Δεν δεχόμαστε κουβέντα για τα ζητήματα αυτά και μάλιστα από μία Κυβέρνηση η οποία κρίνεται την τελευταία περίοδο για σοβαρά ζητήματα και υποχωρήσεις και στα θέματα της διπλωματικής πολιτικής.

Έχουμε ανοιχτά ζητήματα και βάζουμε πλάτη. Σας προτείνουμε μέτρα για να υπερασπιστούμε κυριαρχία και κυριαρχικά δικαιώματα και τη διπλωματική θέση της χώρας και τολμάτε να βάζετε ζητήματα και να αφήνετε ζητήματα πατριωτισμού; Το θυμάστε αυτό που λέει ότι ο πατριωτισμός είναι το καταφύγιο των απατεώνων; Για κοιτάξτε λίγο στον καθρέφτη, κύριε Φλωρίδη!

(Χειροκροτήματα από την πτέρυγα του ΣΥΡΙΖΑ -Προοδευτική Συμμαχία)

Εγώ όμως, κύριε Πρόεδρε, δεν θέτω άλλο ζήτημα για τον κ. Φλωρίδη. Ο κ. Φλωρίδης είναι ανάξιος μιας συζήτησης κοινοβουλευτικής, όταν βάζει τέτοια ζητήματα πατριωτισμού και ευθύνης για όλους εμάς.

Πρέπει να τον συμμαζέψετε και εσείς. Με τη δική σας ψήφο είναι Υπουργός, με τη δική σας εμπιστοσύνη. Σας ρωτώ, λοιπόν: Συμφωνείτε με αυτά που είπε; Είναι δικό σας το ερώτημα πλέον.

**ΝΟΤΗΣ ΜΗΤΑΡΑΚΗΣ:** Θα κάνετε πρόταση μομφής;

**ΣΩΚΡΑΤΗΣ ΦΑΜΕΛΛΟΣ (Πρόεδρος του ΣΥΡΙΖΑ - Προοδευτική Συμμαχία):** Είναι ανάξιος λόγου και απεύθυνσης ο κ. Φλωρίδης.

Το ερώτημα είναι ξεκάθαρο και αφορά τον κ. Μητσοτάκη. Αφορά μία συζήτηση η οποία εξελίσσεται τώρα στη Βουλή για ένα κορυφαίο σκάνδαλο διαφθοράς, που απαιτεί την έρευνα μελών ή πρώην μελών της Κυβέρνησης, για τον κ. Βορίδη και τον κ. Αυγενάκη. Απάντηση δεν πήραμε από τον κ. Φλωρίδη. Απάντηση δεν πήραμε από τον κ. Μηταράκη. Το μόνο που ακούσαμε είναι ότι αυτή η Κυβέρνηση έχει πάρει τρεις φορές την ψήφο των Ελλήνων πολιτών.

Το ερώτημα, λοιπόν, προς τον κ. Μητσοτάκη είναι πάρα πολύ συγκεκριμένο: Η ψήφος των Ελλήνων πολιτών δικαιολογεί τα οικονομικά σκάνδαλα και τα σκάνδαλα δημοκρατίας που έχουμε κάθε μέρα μπροστά μας; Δικαιολογεί τις αποκαλύψεις εμπλοκής πολιτικών στελεχών της Νέας Δημοκρατίας και σε θέματα ασφάλειας της ζωής, και σε θέματα δημοκρατίας, και σε θέματα διαχείρισης οικονομικού χρήματος;

(Χειροκροτήματα από την πτέρυγα του ΣΥΡΙΖΑ - Προοδευτική Συμμαχία)

Η ψήφος των πολιτών σάς δίνει το ελεύθερο να εξελίσσεται ένα πλιάτσικο στη δημόσια και ιδιωτική περιουσία; Σας είπε ποτέ κάποιος Έλληνας πολίτης στις εκλογές «προχωρήστε ελεύθερα, φάτε τα και κλέψτε τα όλα»; Πότε ειπώθηκε αυτό;

**ΒΑΣΙΛΕΙΟΣ - ΝΙΚΟΛΑΟΣ ΥΨΗΛΑΝΤΗΣ:** Από εμάς εννοείτε; Από αυτήν την παράταξη; Πες το αν είναι.

(Θόρυβος από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Γεώργιος Γεωργαντάς):** Κύριε Υψηλάντη, παρακαλώ, μη διακόπτετε.

**ΣΩΚΡΑΤΗΣ ΦΑΜΕΛΛΟΣ (Πρόεδρος του ΣΥΡΙΖΑ - Προοδευτική Συμμαχία):** Προκύπτει, λοιπόν, εδώ ένα ερώτημα, για να μην έχετε καμία εσείς ηθική ευθύνη: Θα είστε εδώ για να συζητήσουμε αν θα πρέπει να γίνει προκαταρκτική επιτροπή για να διερευνηθούν οι ευθύνες πολιτικών προσώπων; Αυτό είναι το ερώτημα και είναι πολύ συγκεκριμένο. Μην προσπαθείτε να πετάξετε τη μπάλα στην εξέδρα. Το ερώτημα είναι πολύ συγκεκριμένο. Θα είστε εδώ για να διερευνηθούν οι ευθύνες πολιτικών προσώπων; Να ερευνηθούν, κανείς δεν έχει απαγγείλει ακόμα κατηγορίες.

Όμως η Ευρωπαϊκή Εισαγγελία έχει φέρει ερωτήματα και ζητάει την έρευνα, την προκαταρκτική έρευνα, όπως επιβάλλει η ποινική δικονομία. Το ερώτημα, λοιπόν, προς τον κ. Μητσοτάκη είναι πάρα πολύ συγκεκριμένο: Θα είναι εδώ η Νέα Δημοκρατία;

**ΜΑΚΑΡΙΟΣ ΛΑΖΑΡΙΔΗΣ:** Όλη μέρα εδώ θα είμαστε.

**ΠΡΟΕΔΡΕΥΩΝ (Γεώργιος Γεωργαντάς):** Κύριε συνάδελφε, μη διακόπτετε.

**ΜΑΚΑΡΙΟΣ ΛΑΖΑΡΙΔΗΣ:** Μας έχει κουράσει. Από χθες τα ίδια ρωτάει.

**ΣΩΚΡΑΤΗΣ ΦΑΜΕΛΛΟΣ (Πρόεδρος του ΣΥΡΙΖΑ - Προοδευτική Συμμαχία):** Ναι, αλλά περιμένουμε μια απάντηση.

Το ερώτημα, λοιπόν, είναι πολύ συγκεκριμένο και αφορά τον κ. Μητσοτάκη. Θα είναι εδώ η Νέα Δημοκρατία στην ψήφιση των αιτημάτων για προκαταρκτική επιτροπή για τους κ. Βορίδη και Αυγενάκη;

Τις χυδαιότητες του κ. Φλωρίδη τις έχουμε καταδικάσει και πιστεύω ότι όλα τα κόμματα της Αντιπολίτευσης οφείλουν να τις καταδικάσουν. Απαιτούμε να ανασκευάσει εδώ. Απαιτούμε να πάρει πίσω τώρα, κύριε Πρόεδρε, τις τοποθετήσεις τις οποίες έχει κάνει και να ζητήσει και συγγνώμη όχι μόνο να ανασκευάσει.

(Θόρυβος στην Αίθουσα)

Να σας πω την αλήθεια, έχετε δίκιο, κύριε συνάδελφε. Δεν μπορεί να παραμείνει Υπουργός Δικαιοσύνης όταν Εκτοξεύει τέτοιες ασχήμιες από τα Έδρανα της Βουλής. Έχετε δίκιο. Δεν μπορεί να παραμένει Υπουργός Δικαιοσύνης ο κ. Φλωρίδης.

Νομίζω ότι αυτό που πρέπει να κάνει ο κ. Μητσοτάκης και αυτό στο οποίο πρέπει να τοποθετηθούμε όλοι σήμερα είναι άμεσα να αποπέμψει τον κ. Φλωρίδη από Υπουργό Δικαιοσύνης, που δεν μπορεί να εκτοξεύει τέτοιες κατηγορίες περί πατριωτισμού.

Όμως ο κ. Μητσοτάκης θα πρέπει να τοποθετηθεί και αν θα είναι η Κοινοβουλευτική Ομάδα της Νέας Δημοκρατίας εδώ για το ερώτημα της προκαταρκτικής επιτροπής για την ενεργοποίηση του νόμου περί ευθύνης Υπουργών για τους κ. Βορίδη και Αυγενάκη. Είναι πάρα πολύ συγκεκριμένο. Την ώρα της ψηφοφορίας θα είστε εδώ; Σας ρωτάμε πάρα πολύ συγκεκριμένα.

Ευχαριστώ, κύριε Πρόεδρε.

(Χειροκροτήματα από την πτέρυγα του ΣΥΡΙΖΑ - Προοδευτική Συμμαχία)

**ΠΡΟΕΔΡΕΥΩΝ (Γεώργιος Γεωργαντάς):** Έχουμε μπει στην ουσία της υπόθεσης της ημερήσιας διάταξης και αμέσως μετά την τοποθέτηση των Κοινοβουλευτικών Εκπρόσωπων θα τοποθετηθεί ο πρώτος ομιλητής.

Τον λόγο έχει ο κ. Μάντζος από το ΠΑΣΟΚ - Κίνημα Αλλαγής.

**ΔΗΜΗΤΡΙΟΣ ΜΑΝΤΖΟΣ:** Ευχαριστώ πολύ, κύριε Πρόεδρε.

Θα απαντούσα, κύριε Πρόεδρε, στον Υπουργό Δικαιοσύνης της χώρας μας για να τον ενημερώσω ότι δεν είπε όλη την αλήθεια όσον αφορά στις δικαστικές αποφάσεις που ήδη εκδίδονται από την ελληνική δικαιοσύνη για το σκάνδαλο του ΟΠΕΚΕΠΕ. Διότι αυτές οι αποφάσεις και οι έρευνες και οι ποινικές διαδικασίες δεν είναι κάτι για το οποίο μπορεί να καυχιέται αυτή η Κυβέρνηση.

Αυτές οι αποφάσεις είναι αποτέλεσμα ανώνυμων καταγγελιών, μηνύσεων αγροτικών συνεταιρισμών και αγροτών σε όλη τη χώρα και των διοικήσεων του ΟΠΕΚΕΠΕ, τις οποίες διώξατε από τον οργανισμό κλωτσηδόν όταν πήγαν να βάλουν χέρι στο σκάνδαλο. Αν ο Υπουργός Δικαιοσύνης είχε πει αυτήν την αλήθεια, θα έκανε μια καλή πράξη.

Θα απαντούσα, κύριε Πρόεδρε, στον Υπουργό Δικαιοσύνης της χώρας μας για να τον ενημέρωνα ότι οι δικαστικές αποφάσεις που εκδίδονται τις τελευταίες ημέρες -και ω της συμπτώσεως και χθες, την ώρα που συζητούσαμε σε αυτήν εδώ την Αίθουσα για το ίδιο σκάνδαλο- είναι εκ διαμέτρου αντίθετες και στο περιεχόμενο και στο πνεύμα προς αυτά που ψηφίσατε χθες και προς αυτά που ετοιμάζεστε να ψηφίσετε με πολλά ερωτηματικά, σήμερα.

Διότι αυτοί που καταδικάστηκαν χθες, θα έλεγα στον Υπουργό Δικαιοσύνης της χώρας μας, καταδικάστηκαν για παράνομες δηλώσεις χωρίς βοσκοτόπια, χωρίς ζώα, στον Γράμμο και στη δυτική Μακεδονία την περίοδο 2019 - 2020, που κατέστη εφικτό αυτό να συμβεί από την υπουργική απόφαση του κ. Βορίδη, που έδωσε αθρόα ένα εκατομμύριο στρέμματα σε κάποιους για να μπορούν να κάνουν την εγκληματική τους οργάνωση πράξη. Αυτές ακριβώς τις πράξεις, την υπουργική απόφαση, που από χθες το βράδυ αποφασίσατε να παραγράψετε και σήμερα με τη βούλα σας θα θέσετε στο αρχείο. Εσείς θα το κάνετε αυτό. Και αυτό η ελληνική δικαιοσύνη το καταδικάζει. Η ελληνική δικαιοσύνη το καταδικάζει, αλλά η Νέα Δημοκρατία το αθωώνει δύο ημέρες τώρα.

Αυτά, κύριε Πρόεδρε, για να ολοκληρώσω, θα τα έλεγα στον Υπουργό της Δικαιοσύνης της πατρίδας μας, αν ενεργούσε σε αυτήν τη Βουλή ως Υπουργός Δικαιοσύνης. Αυτά τα οποία είπε ο Υπουργός Δικαιοσύνης –και καταγράφηκαν ευτυχώς στα Πρακτικά και ακούστηκαν σε όλο το πανελλήνιο πριν από μερικά μόνο λεπτά- συνιστούν εθνική ντροπή!

Σε αυτό το Κοινοβούλιο ο Υπουργός που προΐσταται μάλιστα της Δικαιοσύνης από όλα τα χαρτοφυλάκια της Κυβέρνησης έρχεται σε αυτόν τον ιερό χώρο της δημοκρατίας και βάλλει κατά όλων των κομμάτων της Αντιπολίτευσης συλλήβδην, λέγοντάς τους ότι πρεσβεύουν και υπηρετούν τα συμφέροντα της Τουρκίας –να πούμε το όνομα, ποια είναι αυτή η χώρα που μας απειλεί, η Τουρκία, το είπατε ρητά εσείς ο ίδιος και το αναπαράγω- πουλώντας πατριωτισμό εσείς σε εμάς, στην ελληνική κοινωνία, και δημιουργώντας εικόνες προδοτών, βαφτίζοντας προδότες όλους τους άλλους σε ένα πραγματικό ρεσιτάλ εθνικισμού και δήθεν πατριωτισμού. Ποιος; Ο Υπουργός της Δικαιοσύνης της χώρας μας!

Κύριε Πρόεδρε, αν ο Υπουργός της Δικαιοσύνης της Ελλάδος, ο κ. Γεώργιος Φλωρίδης, δεν ανακαλέσει τη δήλωση που έκανε πριν περάσει αυτήν την πόρτα, πρέπει ο ίδιος να παραιτηθεί. Και αν δεν υπάρχει μέσα του το φιλότιμο να το κάνει, ή το ένα ή το άλλο, ελπίζω και ελπίζουμε να υπάρχει ακόμα Κυβέρνηση, ακόμα Πρωθυπουργός, σε αυτήν τη χώρα και να διευκολύνει τον κ. Φλωρίδη σε αυτό που δεν μπορεί να κάνει, να τον αποπέμψει από την ελληνική Κυβέρνηση πριν περάσει από την πόρτα.

Σας ευχαριστώ.

(Χειροκροτήματα από την πτέρυγα του ΠΑΣΟΚ -Κινήματος Αλλαγής)

**ΠΡΟΕΔΡΕΥΩΝ (Γεώργιος Γεωργαντάς):** Τον λόγο ο κ. Καραθανασόπουλος από το Κομμουνιστικό Κόμμα της Ελλάδας.

**ΝΙΚΟΛΑΟΣ ΚΑΡΑΘΑΝΑΣΟΠΟΥΛΟΣ:** Κύριε Πρόεδρε, θα θέλαμε να καταγγείλουμε τις απαράδεκτες και προκλητικές δηλώσεις και τοποθετήσεις, συνολικά την εν γένει στάση του Υπουργού Δικαιοσύνης.

Μάλιστα στο ζήτημα με τους Παλαιστίνιους ούτε ο Νετανιάχου δεν θα μιλούσε με τόσο αισχρό και προκλητικό τρόπο. Και μάλιστα όλα αυτά ο κύριος Υπουργός θέλησε να τα διανθίσει με τα ζητήματα ότι αυτές οι επιλογές μας προστατεύουν, λέει, από τις τουρκικές απειλές. Αλήθεια; Ποιον κοροϊδεύετε;

Πριν από λίγες μέρες ο κ. Μητσοτάκης μαζί με τον Ερντογάν δεν υπέγραψαν το σύνολο των αποφάσεων του ΝΑΤΟ για κλιμάκωση των πολεμικών συγκρούσεων αλλά και για νέα εξοπλιστικά προγράμματα αλλά και διευθέτηση των διαφορών, όπως τις ονομάζει το ΝΑΤΟ και η Αμερικανική Ευρωπαϊκή Ένωση, οι σύμμαχοί σας, στα πλαίσια της συνδιαχείρισης, άρα σε βάρος των κυριαρχικών δικαιωμάτων; Τι λέτε τώρα, λοιπόν;

Αλλά πέρα από αυτά οι προκλητικές αυτές δηλώσεις πρέπει να καταγγελθούν για ακόμη μία φορά, γιατί στηρίζει με αυτόν τον τρόπο και η Κυβέρνηση και ο Υπουργός το κράτος-δολοφόνο του Ισραήλ, το οποίο εξολοθρεύει τον παλαιστινιακό λαό, τον καταδικάζει σε λιμό και σε γενοκτονία!

**ΣΟΦΙΑ ΒΟΥΛΤΕΨΗ:** Η Χαμάς τον εξολοθρεύει.

**ΝΙΚΟΛΑΟΣ ΚΑΡΑΘΑΝΑΣΟΠΟΥΛΟΣ:** Βουβουζέλες δεν θέλουμε.

**ΣΟΦΙΑ ΒΟΥΛΤΕΨΗ:** Τις ξέρετε από τη Βενεζουέλα.

**ΝΙΚΟΛΑΟΣ ΚΑΡΑΘΑΝΑΣΟΠΟΥΛΟΣ:** Βουβουζέλες δεν θέλουμε, βουβουζέλες αλλού!

**ΠΡΟΕΔΡΕΥΩΝ (Γεώργιος Γεωργαντάς):** Μη διακόπτετε τον ομιλητή, παρακαλώ.

**ΝΙΚΟΛΑΟΣ ΚΑΡΑΘΑΝΑΣΟΠΟΥΛΟΣ:** Ό,τι, λοιπόν, και αν κάνει η Κυβέρνηση, όσα μέτρα βίαιης καταστολής και αστυνομοκρατίας και αν πάρει δεν πρόκειται να ανακόψει και να αναχαιτίσει το λαϊκό κίνημα, το κίνημα της νέας γενιάς, που θα εκφράζει με κάθε τρόπο την αλληλεγγύη του στον παλαιστινιακό λαό.

**ΣΟΦΙΑ ΒΟΥΛΤΕΨΗ:** Για το Σουδάν να μας πείτε.

**ΓΕΩΡΓΙΟΣ ΜΑΡΙΝΟΣ:** Διαπιστευτήρια στην ισραηλινή Πρεσβεία δίνεις!

**ΠΡΟΕΔΡΕΥΩΝ (Γεώργιος Γεωργαντάς):** Παρακαλώ, αφήστε τον ομιλητή και από τις δύο πλευρές.

Κύριοι συνάδελφοι και κυρία Βούλτεψη, σας παρακαλώ.

**ΝΙΚΟΛΑΟΣ ΚΑΡΑΘΑΝΑΣΟΠΟΥΛΟΣ:** Δεν πειράζει, ενοχλείται.

**ΠΡΟΕΔΡΕΥΩΝ (Γεώργιος Γεωργαντάς):** Απαντάνε όμως και από εκεί και δημιουργείται θέμα.

**ΝΙΚΟΛΑΟΣ ΚΑΡΑΘΑΝΑΣΟΠΟΥΛΟΣ:** Ενοχλείται η εκπρόσωπος Τύπου της ισραηλινής Πρεσβείας!

Τέτοιου είδους απαράδεκτες δηλώσεις είναι καταδικασμένες στη συνείδηση τη λαϊκή και της νέας γενιάς. Αυτό που απαιτεί ο λαός μας είναι τώρα να αναγνωριστεί το κράτος της Παλαιστίνης στα σύνορα του 1967 και με πρωτεύουσα την Ανατολική Ιερουσαλήμ, υλοποιώντας την ομόφωνη απόφαση της ελληνικής Βουλής, και ταυτόχρονα να καταγγελθούν το σύνολο των συμφωνιών με το Ισραήλ, οικονομικό και στρατιωτικό.

Τελικά –και συνοψίζοντας, κύριε Πρόεδρε- ήταν μια απέλπιδα προσπάθεια του Υπουργού Δικαιοσύνης, ένα ακόμη ρεσιτάλ συγκάλυψης και κουκουλώματος του σκανδάλου για τον ΟΠΕΚΕΠΕ και για τις προεκτάσεις το οποίο αυτό έχει. Τέτοιου είδους όμως τοποθετήσεις το μόνο που κάνουν είναι να αποδεικνύουν και να επιβεβαιώνουν τις τεράστιες ευθύνες τις οποίες έχει η Νέα Δημοκρατία για το συγκεκριμένο ζήτημα.

**ΠΡΟΕΔΡΕΥΩΝ (Γεώργιος Γεωργαντάς):** Τον λόγο έχει ο κ. Ηλιόπουλος από τη Νέα Αριστερά.

**ΑΘΑΝΑΣΙΟΣ (ΝΑΣΟΣ) ΗΛΙΟΠΟΥΛΟΣ:** Θα το πω όσο πιο απλά και κατανοητά μπορώ. Τόσο περήφανο ψεύτη δεν έχω ξαναδεί, απατεώνας με «Α» κεφαλαίο και κάντε ό,τι θέλετε.

(Θόρυβος από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Γεώργιος Γεωργαντάς):** Υποθέτω, κύριε Ηλιόπουλε, εννοείτε πολιτικός, που βέβαια είναι έκφραση που δεν πρέπει ούτε να αυτή να χρησιμοποιείται εδώ.

(Θόρυβος από την πτέρυγα της Νέας Δημοκρατίας)

**ΑΘΑΝΑΣΙΟΣ (ΝΑΣΟΣ) ΗΛΙΟΠΟΥΛΟΣ:** Πολιτικότατος απατεώνας!

Ακούστε, τώρα θα ακούσετε! Τον Οκτώβρη του 2024, στην πρώτη δίκη, ποιος ήταν ο Εισαγγελέας; Εισαγγελέας ήταν ο Μουζάκης, Εισαγγελέας από την Ευρωπαϊκή Εισαγγελία.

Στη δεύτερη δίκη, στη Φθιώτιδα τον Ιούνιο του 2025, Εισαγγελέας ήταν η Θάνου από την Ευρωπαϊκή Εισαγγελία.

Χθες, στη δίκη των επτά, Εισαγγελέας ήταν η Νταγιάντα από την Ευρωπαϊκή Εισαγγελία. Είστε τόσο απατεώνες! Τόσο τεράστιοι απατεώνες!

(Χειροκροτήματα από την πτέρυγα της Νέας Αριστεράς)

(Θόρυβος - Διαμαρτυρίες από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Γεώργιος Γεωργαντάς):** Παρακαλώ, παρακαλώ προσέξτε τις εκφράσεις σας.

**ΑΘΑΝΑΣΙΟΣ (ΝΑΣΟΣ) ΗΛΙΟΠΟΥΛΟΣ:** Τρεις Εισαγγελείς από την Ευρωπαϊκή Εισαγγελέα! Και στη χθεσινή δίκη των επτά, γιατί δεν έχετε καμία ντροπή.

(Θόρυβος - Διαμαρτυρίες από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Γεώργιος Γεωργαντάς):** Κύριοι συνάδελφοι, σας παρακαλώ.

**ΒΑΣΙΛΕΙΟΣ - ΝΙΚΟΛΑΟΣ ΥΨΗΛΑΝΤΗΣ:** Είσαι άσχετος!

**ΑΘΑΝΑΣΙΟΣ (ΝΑΣΟΣ) ΗΛΙΟΠΟΥΛΟΣ:** Ακούστε! Πες μου ότι λέω ψέματα, αλλά δεν μπορείς! Δεν μπορείτε γιατί έχετε βάλει τόσο βαθιά το κεφάλια σας στον βούρκο του ψέματος που δεν υπάρχει οξυγόνο. Δεν μπορείτε να ανασάνετε πια από τις αναθυμιάσεις.

(Θόρυβος – διαμαρτυρίες από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Γεώργιος Γεωργαντάς):**  Κύριοι συνάδελφοι, παρακαλώ.

**ΑΘΑΝΑΣΙΟΣ (ΝΑΣΟΣ) ΗΛΙΟΠΟΥΛΟΣ:** Στη χθεσινή δίκη των επτά καταδικάστηκαν δύο που η τακτική δικαιοσύνη τους είχε αθωώσει. Γι’ αυτό μιλάμε για δικαιοσύνη - ανέκδοτο και κράτος και Κυβέρνηση που λειτουργεί ως παραγωγός και πλυντήριο εγκλημάτων. Αυτό κάνετε και αυτό είστε.

Ποια είναι η μόνη υπάλληλος, η μόνη υπάλληλος του ΟΠΕΚΕΠΕ που σήμερα έχει διώξεις; Αυτή που ο «Φραπές» έλεγε: «ότι αν την είχα δολοφονήσει, τώρα θα ήμουν έξω». Αυτά έλεγε το κομματικό σας στέλεχος! Αυτή είναι η μόνη υπάλληλος του ΟΠΕΚΕΠΕ που έχει διώξεις, από όλους τους υπαλλήλους του ΟΠΕΚΕΠΕ που καταγράφονται στις συνομιλίες σε ποιον έχετε κάνει πειθαρχική δίωξη; Μηδέν. Ούτε σε έναν. Και πείτε μου τι από αυτά, τα οποία λέω, δεν είναι αλήθεια; Όμως, έχετε κάνει το ψέμα, δεύτερη φύση. Αυτά θα τα λέγαμε λίγο πιο ψύχραιμα αν είχαμε απέναντί μας έναν Υπουργό Δικαιοσύνης. Αλλά δεν είχαμε απέναντί μας έναν Υπουργό Δικαιοσύνης. Είχαμε απέναντί μας έναν υπάλληλο του Νετανιάχου.

(Χειροκροτήματα από την πτέρυγα της Νέας Αριστεράς)

**ΝΟΤΗΣ ΜΗΤΑΡΑΚΗΣ:** Ντροπή!

**ΠΡΟΕΔΡΕΥΩΝ (Γεώργιος Γεωργαντάς):** Παρακαλώ!

**ΑΘΑΝΑΣΙΟΣ (ΝΑΣΟΣ) ΗΛΙΟΠΟΥΛΟΣ:** Αυτό είχαμε απέναντί μας. Τη στιγμή που παρακολουθούμε λιμοκτονία σε ζωντανή μετάδοση, τη στιγμή…

**ΣΟΦΙΑ ΒΟΥΛΤΕΨΗ:** Το Σουδάν δεν σας νοιάζει;

**ΑΘΑΝΑΣΙΟΣ (ΝΑΣΟΣ) ΗΛΙΟΠΟΥΛΟΣ:** Σταματήστε, κυρία Βούλτεψη. Σταματήστε! Θα σας πάρει η ισραηλινή Πρεσβεία να σας δώσει συγχαρητήρια. Σταματήστε!

**ΠΡΟΕΔΡΕΥΩΝ (Γεώργιος Γεωργαντάς):** Κυρία Βούλτεψη, σας παρακαλώ. Κύριε Ηλιόπουλε, μήπως αυτό περί υπαλλήλου του ξένου Αρχηγού κράτους να το ανακαλέσετε;

**ΑΘΑΝΑΣΙΟΣ (ΝΑΣΟΣ) ΗΛΙΟΠΟΥΛΟΣ:** Να μου κάνετε πειθαρχικό. Δεν ανακαλώ τίποτα, να μου κάνετε πειθαρχικό. Κάντε μου πειθαρχικό, τιμή μου. Δεν ανακαλώ τίποτα.

**ΣΟΦΙΑ ΒΟΥΛΤΕΨΗ:** Είναι υπάλληλος της Χαμάς…

**ΑΘΑΝΑΣΙΟΣ (ΝΑΣΟΣ) ΗΛΙΟΠΟΥΛΟΣ:** Τη στιγμή που πεθαίνουν παιδιά από την πείνα, από λιμό, γιατί έχουν αποκλείσει πέντε χιλιάδες φορτηγά με ανθρωπιστική βοήθεια, έρχεστε να κατηγορήσετε την Αντιπολίτευση ότι είναι προδότες ότι είναι μειοδότες, γιατί μιλάμε για την Παλαιστίνη, γιατί μιλάμε για τη Γάζα. Τα έχετε ξεπεράσει όλα! Νομίζετε ότι το Διεθνές Δίκαιο, είναι κάτι προαιρετικό. Δεν ξέρω τι είναι για σας το Διεθνές Δίκαιο.

**ΣΟΦΙΑ ΒΟΥΛΤΕΨΗ:** Εσείς το νομίζετε.

**ΧΡΗΣΤΟΣ ΚΑΤΣΩΤΗΣ:** Αυτό στηρίζεις! Αυτό στηρίζεις!

**ΣΟΦΙΑ ΒΟΥΛΤΕΨΗ:** Μου κάνεις και τον κομμουνιστή και δεν σας νοιάζουν τα άλλα παιδάκια. Τα παιδάκια στη Νιγηρία δεν σας νοιάζουν που σαράντα πέντε εκατομμύρια πεινάνε!

**ΠΡΟΕΔΡΕΥΩΝ (Γεώργιος Γεωργαντάς):** Σας παρακαλώ, συνάδελφοι! Παρακαλώ κύριε Κατσώτη, κυρία Βούλτεψη!

**ΑΘΑΝΑΣΙΟΣ (ΝΑΣΟΣ) ΗΛΙΟΠΟΥΛΟΣ:** Αυτό που κάνετε είναι επικίνδυνο για τη χώρα, γιατί τα εθνικά συμφέροντα της χώρας ταυτίζονται με το Διεθνές Δίκαιο.

Όποιος είναι με την ελευθερία, με τη δικαιοσύνη και με την ανθρωπιά, δεν μπορεί παρά αυτή τη στιγμή να μιλάει ξεκάθαρα ενάντια στη γενοκτονία. Και η ιστορία θα είναι πολύ αυστηρή μαζί σας. Η ιστορία θα σας καταγράψει ως δουλικά ανθρωπάκια που υποστηρίξατε μια ακροδεξιά δολοφονική κυβέρνηση και δεν θα σας ξεπλύνει τίποτα.

(Χειροκροτήματα από την πτέρυγα της Νέας Αριστεράς)

**ΠΡΟΕΔΡΕΥΩΝ (Γεώργιος Γεωργαντάς):**  Τον λόγο έχει ο κ. Βρεττός από τη Νίκη και ακολουθεί ο κ. Καζαμίας.

Κύριε Βρεττέ, παρακαλώ έχετε τον λόγο.

**ΝΙΚΟΛΑΟΣ ΒΡΕΤΤΟΣ:** Κύριε Πρόεδρε, θα ήθελα να αναφερθώ και σε εσάς.

Μεροληπτικώς εγκαλέσετε έναν συνάδελφο για να ανακαλέσει μια δήλωσή του, ενώ ακούσατε εσείς από τον Υπουργό Δικαιοσύνης να μέμφεται γενικευμένα σύσσωμη όλη την Αντιπολίτευση ως συνεργάτη ξένης αιματοβαμμένης χώρας. Εγώ δεν τολμώ με την ευκολία που ο Υπουργός Δικαιοσύνης μιλάει, όταν προσκυνούν. Και σταματώ εκεί γιατί δεν θα πέσω στο επίπεδό του.

Επομένως, ας έρθω στον περιβόητο Υπουργό Δικαιοσύνης με την κατάπτυστη δήλωσή του. Αμφισβητεί τον πατριωτισμό ποιων; Με ξέρει; Ξέρει την οικογένειά μου; Ένας ανεπάγγελτος πολιτικός που βρέθηκε σε ένα Υπουργείο Δικαιοσύνης;

Ξέρετε ποια είναι η άποψη, σύμφωνα με το ευρωβαρόμετρο, για το ελληνικό δικαστικό σύστημα; Το 60% των Ελλήνων εκφράζει βαθιά δυσπιστία. Αυτός είναι ο Υπουργός Δικαιοσύνης, ένας προβοκατόρικος λόγος, ένας προκλητικός λόγος που μετά φτιάχνεται σαν Ναπολέων και γελάει, γιατί κατάφερε να αλλοιώσει το πνεύμα της συζήτησης.

Προφανώς από μόνος του δεν θα παραιτηθεί γιατί αυτό θα σήμαινε ότι έχει συναίσθηση και σύνεση και ντροπή. Όμως, φαντάζομαι, αν, πραγματικά, ο Πρωθυπουργός -που όπως λέει κάνει μεγάλο αγώνα για να στήσει την Ελλάδα και να ενώσει- χαίρεται να έχει ένα τέτοιο πρότυπο ως Υπουργό Δικαιοσύνης, να το χαίρεται. Θα έπρεπε και τώρα ίσως για αυτό να τον έχει καλέσει, να τον παραιτήσει. Αυτό θα ήταν το σωστό.

Όμως, ας αξιολογήσω και δύο σκέψεις που έκανε σχετικά με την ελληνική δικαιοσύνη και ότι χάρη στην ελληνική δικαιοσύνη και όχι στην Ευρωπαϊκή Εισαγγελία που μόλις το 2021 συστάθηκε, έχουμε φτάσει και έχουμε τις πρώτες καταδίκες.

Αλήθεια, εφόσον το ξέρανε -γιατί μέχρι τώρα ο Πρωθυπουργός έλεγε ότι δεν ήξερε τίποτα για το τι γινόταν στον ΟΠΕΚΕΠΕ- το ήξερε ο Υπουργός Δικαιοσύνης, το ήξεραν οι Έλληνες δικαστές, έχουμε αποτελέσματα σήμερα;

Γιατί το 2020 ο κ. Βορίδης συμφωνούσε σε όλα; Γιατί το 2021, το 2022, το 2023 επί δικής σας υπουργίας, ερχόντουσαν με excel και πληρωνόντουσαν; Γιατί το 2024; Άρα, τι θέλετε να πείτε; Γνωρίζατε μεν σαν δικαιοσύνη και έχετε αποφάσεις, αλλά δεν γνώριζε ο Πρωθυπουργός. Γιατί; Του το κρατάγατε μυστικό; Τον αφήσατε εκτεθειμένο;

Αυτές οι γελοιότητες που ακούστηκαν από έναν άνθρωπο που θα έπρεπε να είναι τιμητής του Υπουργείου που εκπροσωπεί, εσείς, η μπλε Πλειοψηφία -έτσι όπως εσείς πιστεύετε ότι πρέπει να λειτουργείτε δημοκρατικά- πρέπει να πάρετε μια απόφαση αν θέλετε να είναι σώμα της δικιά σας παράταξης αυτή η συμπεριφορά και αυτή η έκφραση από τον Υπουργό Δικαιοσύνης ή τελικά τον έχετε εκεί ακριβώς για να σας προστατεύει από όλες αυτές τις ποινικές διαδικασίες, πάνω στις οποίες εμφανώς είναι εμπλεκόμενοι οι Υπουργοί σας.

Ευχαριστώ.

**ΠΡΟΕΔΡΕΥΩΝ (Γεώργιος Γεωργαντάς):** Ο κ. Καζαμίας από την Πλεύση Ελευθερίας έχει τον λόγο.

Παρακαλώ, κύριε Καζαμία.

**ΑΛΕΞΑΝΔΡΟΣ ΚΑΖΑΜΙΑΣ:** Κύριε Πρόεδρε, δυστυχώς με την δική σας ανοχή ακούσαμε την πολιτική πεζοδρομίου που έκανε πριν λίγο ο κ. Φλωρίδης, μιλώντας υποτίθεται επί της διαδικασίας. Δεν θα έπρεπε να τον αφήσετε να μιλάει για τα θέματα που έθιξε και την αμφισβήτηση του πατριωτισμού των Βουλευτών της Αντιπολίτευσης, προσποιούμενος ότι μιλάει επί της διαδικασίας. Ξέρετε να είστε πολύ αυστηρός με τη δική μας πολιτική Αρχηγό. Όμως, με τους Υπουργούς όταν είναι εκτός θέματος, είστε υπερβολικά ανεκτικός.

Γιατί; Διότι όλα αυτά είναι μια παρελκυστική τακτική ούτως ώστε να ξεφύγουμε από το θέμα που μας απασχολεί και είναι το τεράστιο σκάνδαλο του ΟΠΕΚΕΠΕ και η εμπλοκή δύο πολιτικών προσώπων της κυβερνώσας παράταξης, σύμφωνα με την Ευρωπαϊκή Εισαγγελία στη διερεύνηση αυτού του σκανδάλου, με ποινικές ευθύνες.

Κύριε Πρόεδρε, αυτά που ακούσαμε από τον κ. Φλωρίδη, ο οποίος τώρα δειλά-δειλά αποχώρησε από την Αίθουσα για να μην αντιμετωπίσει το μπαράζ των διαμαρτυριών από την Αντιπολίτευση είναι εντελώς απαράδεκτα.

Το έχω πει και το ξαναλέω τώρα: Είναι ένας «κλόουν» της πολιτικής, ο οποίος περιφέρεται από κόμμα σε κόμμα. Είναι ένας διορισμένος Υπουργός, ο οποίος έχει μιλήσει με τον αίσχιστο τρόπο και για την υπόθεση του εγκλήματος των Τεμπών και για το μπάζωμα. Θυμάστε που είχε πει ότι όσοι μιλούν για το μπάζωμα είναι για τα μπάζα; Τελικά, η Πλειοψηφία της Νέας Δημοκρατίας ψήφισε υπέρ της σύστασης αυτής της προανακριτικής πλυντήριο για τον κ. Τριαντόπουλο, για το θέμα του μπαζώματος. Μόνο για αυτό, θα έπρεπε να είχε παραιτηθεί.

Ο κ. Φλωρίδης, επιπλέον, ήρθε να μας πει ότι δεν έθιξε ποτέ κανέναν με τον τρόπο που μιλάει.

Κύριε Πρόεδρε, ο κ. Φλωρίδης μίλησε, προσβάλλοντας τις οικογένειες των θυμάτων στα Τέμπη. Μίλησε για τις κλάψες. Το θυμάστε αυτό; Τόσο προσβλητικός και χυδαίος είναι. Και τώρα έρχεται να μας πει ότι η γενοκτονία που συντελείται στη Γάζα και η πολιτική του Νετανιάχου, η οποία παραβιάζει κατάφωρα το Διεθνές Δίκαιο, ο οποίος καταζητείται από το Διεθνές Ποινικό Δικαστήριο, είναι μια δήθεν πατριωτική πολιτική και ότι εμείς που εναντιωνόμαστε σ’ αυτήν, δεν είμαστε πατριώτες.

Πρόκειται για μια οργουελική τακτική. Τον έχει βάλει ο κ. Μητσοτάκης να κάνει τον λαγό, να χρησιμοποιεί μια οργουελική γλώσσα, που κάνει το άσπρο - μαύρο και το μαύρο - άσπρο και με την οποία, βεβαίως, υποστηρίζει μία γραμμή της Κυβέρνησης να διώκει όσους διαμαρτύρονται για τη γενοκτονία στη Γάζα.

Υπάρχουν σημαντικές ευρωπαϊκές χώρες, η Γαλλία προ λίγων ημερών, χθες η Βρετανία, οι οποίες παίρνουν πλέον την απόφαση να αναγνωρίσουν το ανεξάρτητο παλαιστινιακό κράτος. Η Κυβέρνηση δεν τολμάει να μιλήσει για την Παλαιστίνη ως ανεξάρτητο κράτος γιατί είναι συνένοχη στη γενοκτονία. Αυτό που ακούσαμε από τον κ. Φλωρίδη είναι τρανταχτή απόδειξη της συνενοχής της Κυβέρνησης και του ιδίου στη γενοκτονία που συντελείται στη Γάζα.

Κύριε Πρόεδρε, θα κλείσω υπενθυμίζοντας ότι η συζήτησή μας εδώ σήμερα είναι για το μεγάλο σκάνδαλο του ΟΠΕΚΕΠΕ. Έχουμε θέσει ορισμένα κρίσιμα ερωτήματα στην Κυβέρνηση και ακόμη δεν έχουμε πάρει απάντηση. Θα παρευρεθεί ο κ. Μητσοτάκης στην εξεταστική επιτροπή ως μάρτυρας, δεδομένου ότι φαίνεται από όλα τα στοιχεία να γνώριζε τα πάντα για τη διαφθορά στον ΟΠΕΚΕΠΕ ή όχι; Περιμένουμε από την Κυβέρνηση να απαντήσει.

Επίσης, προτείναμε χθες με τη Ζωή Κωνσταντοπούλου σε όλους τους Βουλευτές να δηλώσουν ανοιχτά αν έχουν διεκδικήσει και πάρει επιδοτήσεις, νόμιμες ή παράνομες -εξαρτάται- από τον ΟΠΕΚΕΠΕ και δεν πήραμε απάντηση σε αυτή την πρόταση που κάνουμε.

Τέλος, θέλουμε να ρωτήσουμε την κυβερνητική πλειοψηφία, θα αποχωρήσετε από την συνεδρίαση αυτή ή όχι; Να είστε ειλικρινείς και να απαντήσετε με παρρησία.

Ευχαριστώ.

**ΠΡΟΕΔΡΕΥΩΝ (Γεώργιος Γεωργαντάς):** Ευχαριστώ, κύριε συνάδελφε.

Πριν περάσουμε στον πρώτο ομιλητή, θα ήθελα να συμπληρώσω πώς θα διεξαχθεί η ψηφοφορία στο τέλος της συνεδρίασης.

Διαβάζω, λοιπόν, για τα Πρακτικά.

Σύμφωνα με την παράγραφο 3 του άρθρου 86 του Συντάγματος, την παράγραφο 8 του άρθρου 155 και το άρθρο 73 του Κανονισμού της Βουλής μετά την ολοκλήρωση της συζητήσεως η Ολομέλεια της Βουλής θα αποφασίσει, με μυστική ψηφοφορία, για τη συγκρότηση ή μη ειδικής κοινοβουλευτικής επιτροπής για τη διεξαγωγή προκαταρκτικής εξέτασης. Η σχετική απόφαση λαμβάνεται με την απόλυτη πλειοψηφία του όλου αριθμού των Βουλευτών, άλλως η πρόταση απορρίπτεται.

Η διεξαγωγή ψηφοφορίας θα γίνει με μια ανάγνωση του καταλόγου, είτε με την εκφώνηση του ονόματος του κάθε Βουλευτή, ο οποίος καλείται να ψηφίσει και στις δύο κάλπες. Η ψηφοφορία θα είναι αυτοτελής για κάθε πρόσωπο εναντίον του οποίου στρέφονται οι προτάσεις. Δηλαδή, η σημερινή ψηφοφορία θα πραγματοποιηθεί με ξεχωριστές ψηφοδόχους ανά πρόσωπο. Θα υπάρχουν συνεπώς δύο χωριστές ψηφοδόχοι, ώστε να τηρήσουμε το άρθρο 155 παράγραφος 8 εδάφιο β του Κανονισμού της Βουλής, που αναφέρει ότι στην ψηφοφορία δεν μετέχει εκείνος κατά του οποίου στρέφεται η πρόταση άσκησης δίωξης αν είναι Βουλευτής, Μαυρουδής Βορίδης και Ελευθέριος Αυγενάκης.

Κάθε ένα ψηφοδέλτιο, θα αντιστοιχεί σε μία ψηφοδόχο. Οι κάλπες είναι διατεταγμένες με τη σειρά που αναγράφονται τα ονόματα στις προτάσεις που καλούμαστε να ψηφίσουμε σήμερα και φέρουν εμφανώς το ονοματεπώνυμο του προσώπου που αφορά έκαστη.

Αναφορικά με τις κατατεθείσες προτάσεις επισημαίνονται τα εξής. Οι κυρίες και κύριοι συνάδελφοι Βουλευτές έχουν τη δυνατότητα να ψηφίσουν ελεύθερα επί των προτάσεων που αναγράφονται σε κάθε ψηφοδέλτιο. Σημειώνεται ότι οποιαδήποτε πρόταση συγκεντρώσει, τουλάχιστον, εκατόν πενήντα μία θετικές ψήφους είναι αποδεκτή. Εφόσον, το ψηφοδέλτιο δεν φέρει κανένα σταυρό ή άλλο σύμβολο σε καμία από τις προτάσεις που αναγράφονται, τότε αυτό θεωρείται άκυρο. Το ίδιο στην περίπτωση που στο ψηφοδέλτιο και στον φάκελο υπάρχουν διακριτικά γνωρίσματα. Τέλος, αν βρεθεί ψηφοδέλτιο άλλου ονόματος σε άλλη κάλπη, επίσης θεωρείται άκυρο.

Όπως γνωρίζετε, η μυστική ψηφοφορία μπορεί να γίνει τόσο με φυσική παρουσία, όσο και με επιστολική ψήφο, σύμφωνα με το άρθρο 70Α του Κανονισμού της Βουλής, όπως ισχύει. Οι ψήφοι αυτές θα συνυπολογιστούν στην καταμέτρηση που θα ακολουθήσει. Σε αυτήν την περίπτωση, πριν την ψηφοφορία θα παραδοθούν στο Προεδρείο τα ψηφοδέλτιά τους μέσα σε σφραγισμένους φακέλους. Ο κάθε φάκελος εσωκλείεται σε έναν μεγαλύτερο φάκελο, επίσης κλειστό, ο οποίος θα αναγράφει το ονοματεπώνυμο εκείνου κατά του οποίου στρέφεται η πρόταση άσκηση δίωξης. Ο δεύτερος φάκελος εσωκλείεται σε έναν μεγαλύτερο φάκελο τρίτο φάκελο, επίσης κλειστό, ο οποίος θα αναγράφει το όνομα του Βουλευτή ή του μέλους της Κυβέρνησης που θα ψηφίσει με επιστολική ψήφο. Ο φάκελος θα συνοδεύεται από διαβιβαστικό έγγραφο που θα απευθύνεται προς τον Πρόεδρο της Βουλής και αντίγραφο τους θα κατατεθεί στα Πρακτικά της σημερινής συνεδρίασης.

Η παράδοση των φακέλων με τα ψηφοδέλτια θα γίνει από διαπιστευμένους συνεργάτες των Βουλευτών ή των μελών της Κυβέρνησης που πρόκειται να ψηφίσουν με βάση το άρθρο 70Α του Κανονισμού της Βουλής.

Σύμφωνα με τους χρόνους, που σας προανέφερα, αν αυτοί τηρηθούν, η συνεδρίαση θα διαρκέσει από δέκα έως δώδεκα ώρες, ώστε η έναρξη της μυστικής ψηφοφορίας να ξεκινήσει το αργότερο στις 21.00΄, όπως μου γράφουν εδώ.

Στη συνέχεια, οι εφορευτικές επιτροπές θα προχωρήσουν στη διαλογή και καταμέτρηση των ψήφων.

Υπενθυμίζω ότι η διαδικασία της μυστικής ψηφοφορίας, καθώς και της εξαγωγής του αποτελέσματος αναμένεται να διαρκέσει τουλάχιστον δύο ώρες.

Ερωτάται το Σώμα: Γίνεται δεκτή αυτή η πρόταση;

**ΠΟΛΛΟΙ ΒΟΥΛΕΥΤΕΣ:** Μάλιστα, μάλιστα.

**ΠΡΟΕΔΡΕΥΩΝ (Γεώργιος Γεωργαντάς):** Συνεπώς, γίνεται δεκτή η πρόταση κατά πλειοψηφία.

Περνάμε στον πρώτο ομιλητή, τον Βουλευτή από την Κοινοβουλευτική Ομάδα Συνασπισμός Ριζοσπαστικής Αριστεράς - Προοδευτική Συμμαχία, τον κ. Κόκκαλη.

**ΑΛΕΞΗΣ ΧΑΡΙΤΣΗΣ (Πρόεδρος της Κοινοβουλευτικής Ομάδας της Νέας Αριστεράς):** Κύριε Πρόεδρε, θα ήθελα τον λόγο.

**ΠΡΟΕΔΡΕΥΩΝ (Γεώργιος Γεωργαντάς):** Κύριε Πρόεδρε, θέλετε να κάνετε κάποια παρέμβαση;

**ΑΛΕΞΗΣ ΧΑΡΙΤΣΗΣ (Πρόεδρος της Κοινοβουλευτικής Ομάδας της Νέας Αριστεράς):** Ας ακουστεί πρώτα ο συνάδελφος.

**ΠΡΟΕΔΡΕΥΩΝ (Γεώργιος Γεωργαντάς):** Ωραία. Σας ευχαριστώ πάρα πολύ, διευκολύνετε τη διαδικασία. Ας ακουστεί ο πρώτος των ομιλητών και αμέσως μετά θα πάρετε τον λόγο.

Ορίστε, κύριε Κόκκαλη, έχετε τον λόγο.

**ΒΑΣΙΛΕΙΟΣ ΚΟΚΚΑΛΗΣ:** Ευχαριστώ, κύριε Πρόεδρε.

Κυρίες και κύριοι συνάδελφοι, μόλις διαδραματίστηκε και είδαμε ένα αδίστακτο σχέδιο αλλαγής ατζέντας.

Κύριε Φλωρίδη, πρέπει να παραιτηθείτε. Πρέπει να παραιτηθείτε, διότι λέτε και ψέματα.

(Χειροκροτήματα από την πτέρυγα του ΣΥΡΙΖΑ - Προοδευτική Συμμαχία)

Είπε πριν ο Νάσος ο Ηλιόπουλος για τις υποθέσεις, τις οποίες δικάστηκαν και είπατε ότι η ελληνική δικαιοσύνη είχε ασχοληθεί και ξεκίνησαν από την ελληνική δικαιοσύνη. Όλοι, προφανώς, επικροτούμε τις αποφάσεις και τη χθεσινή και την πριν από μια εβδομάδα που αφορά τη Φθιώτιδα.

Ξέρετε, κύριε Υπουργέ της Δικαιοσύνης, η ελληνική δικαιοσύνη τι είχε κάνει στη χθεσινή απόφαση; Εχθές, στο και πέντε της ακροαματικής διαδικασίας, λίγο πριν εκδοθεί η απόφαση, συνήγορος υπεράσπισης ενός εκ Λαρίσης ορμώμενος και διατηρών στενές σχέσεις με τον κ. Αυγενάκη και συνεργάτης Βουλευτή της Νέας Δημοκρατίας προέβαλε την ένσταση εκκρεμοδικίας. Γιατί; Διότι με την ίδια υπόθεση, είπε, ασχολήθηκε η Εισαγγελία Πλημμελειοδικών Λάρισας και την έθεσε στο αρχείο με τη σύμφωνη γνώμη του Εισαγγελέα Εφετών. Αυτό, γιατί είπατε για την ελληνική δικαιοσύνη.

Στη δεύτερη υπόθεση στην Αγόριανη στη Φθιώτιδα, για την οποία είπατε ότι δεκαεπτά καταδικάστηκαν, ήταν δεκαεννέα οι καταγγελλόμενοι. Μία εξ αυτών ετέθη στο αρχείο και τυγχάνει να είναι η κόρη Αντιπροέδρου της Βουλής, η οποία αποδεδειγμένα δήλωσε για το εθνικό απόθεμα και μετά την άλλη χρονιά πληροφορήθηκε ότι υπάρχουν στην Ημαθία βοσκότοποι.

Και θέλετε να μας πείτε ότι αυτό δεν είναι δικό σας σκάνδαλο. Θέλετε να πείτε στην ελληνική κοινωνία ότι είναι υπερκομματικό, ότι είναι διακομματικό.

Αλλά μιας και μιλάμε για τη δικαιοσύνη, κύριε Υπουργέ, αλήθεια αναρωτηθήκατε ποτέ αν το ελληνικό Δημόσιο έχει υποστεί ζημιά; Έχει υποστεί ζημιά, προκειμένου να εισπράξετε τα αχρεωστήτως καταβληθέντα ή κοροϊδεύετε την ελληνική κοινωνία με τις δημεύσεις περιουσιών, οι οποίες για να γίνουν βέβαια προϋποθέτουν την άσκηση ποινικής δίωξης για νομιμοποίηση εσόδων από εγκληματική δραστηριότητα;

Θα κάνω ένα σύντομο σχόλιο, κυρίες και κύριοι συνάδελφοι, για την ομιλία του Πρωθυπουργού χθες. Θλίψη, απογοήτευση, αλλά και αηδία, διότι μπροστά στα μάτια της κοινωνίας πέταξε το μπαλάκι, αναζητώντας υποτίθεται διαχρονικές ευθύνες και ερευνώντας ποιες είναι οι παθογένειες.

Ακόμα και να τις εντοπίσετε τις παθογένειες, είναι αδύνατο να τις θεραπεύσετε, διότι τα βοσκοτόπια στα οποία θέλετε και θέλει ο κ. Τσιάρας να κάνει διαχειριστικά σχέδια, είναι φωτοβολταϊκά σήμερα, διότι δεν έχετε πει μία κουβέντα για τη φημολογούμενη και σφόδρα πιθανή μείωση της Κοινής Αγροτικής Πολιτικής υπέρ της άμυνας. Και θέλετε εσείς να θεραπεύσετε τις παθογένειες, όταν το 2021 επιλέξατε την Αγρονομική Περιφέρεια Βοσκοτόπων, γνωρίζοντας πάρα πολύ καλά ότι δεν υπάρχουν βοσκοτόπια.

Έρχομαι στην ποινική δικογραφία. Οι Κοινοβουλευτικές Ομάδες του ΣΥΡΙΖΑ - Προοδευτική Συμμαχία και της Νέας Αριστεράς κατέθεσαν από κοινού μία πρόταση σύστασης προανακριτικής επιτροπής για τα δύο πρόσωπα, τον κ. Αυγενάκη και τον κ. Βορίδη. Ποιο είναι το επίδικο και ποιο είναι το ζητούμενο σε αυτήν την ποινική δικογραφία η οποία ήρθε από την Ευρωπαϊκή Εισαγγελία; Μήπως είναι το καθεστώς των άμεσων ενισχύσεων; Όχι. Υπήρχαν και υπάρχουν αδικίες αλλά δεν έχουν σχέση με τις αξιόποινες πράξεις. Μήπως είναι το παλιό πρασίνισμα; Όχι. Μήπως είναι το καθεστώς συνδεδεμένων ενισχύσεων; Όχι. Είναι ο υπολογισμός, η καταβολή και η εν γένει διαχείριση του εθνικού αποθέματος.

Είναι γεγονός ότι προκειμένου να γίνει σύγκριση, κυρίες και κύριοι συνάδελφοι, δεν υπάρχουν επαρκή στοιχεία για τη σύγκριση του εθνικού αποθέματος μέσα τη δικογραφία από το 2015 έως και το 2022. Αυτά τα στοιχεία μάς τα δίνει ο κοινοβουλευτικός έλεγχος. Δύο είναι οι ερωτήσεις που έχει καταθέσει ο ΣΥΡΙΖΑ - Προοδευτική Συμμαχία, εκ των οποίων οι απαντήσεις δείχνουν επαρκώς την πορεία του εθνικού αποθέματος. Η μία έχει να κάνει με ερώτηση Βουλευτών του ΠΑΣΟΚ για το εθνικό απόθεμα και η άλλη έχει να κάνει με ερώτηση Βουλευτή της Νέας Αριστεράς για το ζωικό κεφάλαιο. Στην απάντηση του κ. Λιβανού περιγράφεται εναργέστατα από το 2015 έως και το 2022 η κατανομή, ο αριθμός των δικαιούχων, ο αριθμός των εκτάσεων ανά περιφέρεια επακριβώς. Περιγράφονται εναργέστατα και οι οριζόντιες μειώσεις που είχαν γίνει, προκειμένου να πληρωθεί το εθνικό απόθεμα.

Μια σύντομη αναφορά στην πορεία του εθνικού αποθέματος, στη λεηλασία, διότι αυτό είναι πλέον το επίδικο. Από την απάντηση του κ. Λιβανού, την οποία θα προσκομίσω και στα Πρακτικά: «Για το 2015, δεν υπάρχουν στοιχεία κατανομής. Το 2016, δεν χορηγήθηκε εθνικό απόθεμα. Το 2017 -ενσωματώνει και το 2016- η κατανομή μεταξύ εκτάσεων βοσκοτόπων και αροτραίων είναι σχετικά ισορροπημένη και ισορροπημένη είναι και η αξία των δικαιωμάτων μεταξύ των τριών περιφερειών, βοσκότοποι, αροτραίες, δενδρώδεις. Το 2018, εμφανίζεται μια σημαντική συγκράτηση και μείωση στα 18 εκατομμύρια στη χορήγηση του εθνικού αποθέματος» Κρατήστε το.

«Το 2019, η κατάσταση ανατρέπεται. Το εθνικό απόθεμα ανεβαίνει στα 24 εκατομμύρια ευρώ και διευρύνεται η απόσταση μεταξύ βοσκοτόπων, αροτραίων και δενδρωδών υπέρ των πρώτων. Το 2020, διπλασιάζεται το εθνικό απόθεμα στα 45 εκατομμύρια ευρώ, οι εκτάσεις βοσκοτόπων υπερδιπλασιάζονται και κυριαρχούν πλέον μεταξύ των τριών περιφερειών.

Πώς έγινε αυτή η διόγκωση του εθνικού αποθέματος; Πρώτον, με δήλωση μεγάλων εκτάσεων δημοσίων βοσκοτόπων ως ιδιόκτητων και με παρουσίαση της χρήσης τους και κατοχής μέσω τριγωνικών μισθώσεων με μοναδικό έγγραφο ιδιοκτησίας το Ε9 του εκμισθωτή. Επρόκειτο για εκτάσεις πολύ μακριά από την έδρα της εκμετάλλευσης και παρά το ότι επρόκειτο για βοσκότοπους, οι αιτούντες δεν διέθεταν ζώα και τις δήλωναν για γεωργική χρήση ως βοσκότοπους σε καλή γεωργική κατάσταση. Δεύτερον, με τη δήλωση ψευδούς υπερβολικού αριθμού ζώων, ώστε να αποσπούν αναλογικά εκτάσεις κατανομής από την τεχνική λύση κατανομής δημοσίων βοσκοτόπων».

Συμπερασματικά, από την απάντηση του κ. Λιβανού προκύπτουν τα εξής τρία: Εκτίναξη του αριθμού των δικαιούχων της Κρήτης το 2019 και το 2020, 120 το 2018, 339 το 2019 και 701 το 2020, εκτίναξη των επιλέξιμων ιδιωτικών βοσκοτόπων από 804 εκτάρια το 2018 σε 4.757 το 2019 και 10.000 το 2020. Ακόμα πιο εκκωφαντική είναι η εκτίναξη των ιδιωτικών βοσκοτόπων χωρίς ζώα από 558 εκτάρια το 2018 σε 2.846 το 2019 και 9.000 το 2020.

Νομίζω ότι δεν θα διαφωνήσει κανείς εδώ ότι αυτή η κατανομή του εθνικού αποθέματος δεν ήταν σύννομη, ξεκάθαρα. Όλοι θα συμφωνήσουμε.

Πάμε τώρα σιγά-σιγά στα πρόσωπα. Ο τρόπος που μόλις περιέγραψα αφορούσε φυσικά πρόσωπα, για τα οποία ερευνά η τακτική δικαιοσύνη. Εν προκειμένω εμάς ως Βουλή μάς ενδιαφέρουν δύο πρόσωπα, ο κ. Βορίδης και ο κ. Αυγενάκης.

Ας ξεκινήσουμε από τον κ. Βορίδη. Ας δούμε τι λέει η Ευρωπαϊκή Εισαγγελία για τον κ. Βορίδη, αλλά και για τον κ. Αυγενάκη διότι η συγκεκριμένη δικογραφία δεν ήρθε μόνο για θεσμικούς λόγους. Άκουσα τον κ. Αυγενάκη. Λες και δεν είχε πού να τη στείλει η Ευρωπαϊκή Εισαγγελία, «ας τη στείλω στη Βουλή».

(Χειροκροτήματα από την πτέρυγα του ΣΥΡΙΖΑ - Προοδευτική Συμμαχία)

**ΠΡΟΕΔΡΕΥΩΝ (Γεώργιος Γεωργαντάς):** Λίγο σύντομα όμως, κύριε συνάδελφε.

**ΒΑΣΙΛΕΙΟΣ ΚΟΚΚΑΛΗΣ:** Τι αναφέρει η Ευρωπαϊκή Εισαγγελία; «Η παρούσα υπόθεση προέρχεται από την υπόθεση τάδε, την οποίαν αποφασίσαμε να διαχωρίσουμε, με αποκλειστικό σκοπό την άμεση αποστολή αποδεικτικών στοιχείων στο ελληνικό Κοινοβούλιο, σύμφωνα με το άρθρο 86. Τα στοιχεία αυτά αφορούν δύο πρώην Υπουργούς Αγροτικής Ανάπτυξης και αδικήματα που φέρονται να τελέστηκαν κατά την άσκηση των καθηκόντων τους.

Επίσης, αυτές οι ένορκες καταθέσεις οι εξεταζόμενες υπό το φως των αποδεικτικών στοιχείων που συλλέχτηκαν από τη μόνιμη άρση του απορρήτου συνιστούν αποδεικτικό υλικό. Ο κ. Βορίδης, Υπουργός Αγροτικής Ανάπτυξης, δημοσίευσε στην Εφημερίδα της Κυβερνήσεως τον διορισμό του Δημήτρη Μελά σε θέση ευθύνης και ο κ. Βάρρας είχε παραιτηθεί».

Επίσης, για τον κ. Αυγενάκη «οι εξωτερικές πιέσεις προήλθαν, κυρίως ,από τον Υπουργό Αγροτικής Ανάπτυξης και Τροφίμων Ελευθέριο Αυγενάκη, αμέσως μόλις ανέλαβε ως εποπτεύων Υπουργός τον Ιούνιο του 2023». Εδώ η αλήθεια είναι -θέλω να είμαι ακριβής- ότι προχωράει πολύ παραπέρα, ξεκάθαρα. Αυτό δεν σημαίνει απλά αμελλητί. Διατυπώνει και κρίση και για το άρθρο 86 και καλά κάνει.

Ένατο στοιχείο. «Δεύτερον: Ο κ. Βορίδης τον Σεπτέμβριο του 2019 έγραψε ένα «συμφωνώ» στην κατανομή του εθνικού αποθέματος. Το πρώτο που πρέπει να αναζητήσει κάποιος είναι εάν ο Υπουργός αποφασίζει για τη διαχείριση και για την κατανομή».

**ΠΡΟΕΔΡΕΥΩΝ (Γεώργιος Γεωργαντάς):** Κύριε Κόκκαλη, παρακαλώ!

**ΒΑΣΙΛΕΙΟΣ ΚΟΚΚΑΛΗΣ:** Μισό λεπτό, κύριε Πρόεδρε!

«Η κατανομή, η διαχείριση του εθνικού αποθέματος ανήκει αποκλειστικά στον ΟΠΕΚΕΠΕ. Αρμόδιος φορέας για τον υπολογισμό, τη χορήγηση και τη διαχείριση των δικαιωμάτων βασικής ενίσχυσης είναι ο ΟΠΕΚΕΠΕ».

Είναι η υπουργική απόφαση του 2015. Θα πει κάποιος «τότε ένα ‘’συμφωνώ’’ έβαλε». Εδώ πρέπει να ανατρέξουμε εάν οι πριν, οι προηγούμενοι, ακόμα και οι επόμενοι είχαν την ίδια τακτική. Όχι, ούτε ο Αραχωβίτης ούτε ο Αποστόλου αλλά ούτε ο κ. Βορίδης την επόμενη χρονιά το 2020. Συνεπώς, πρέπει να διερευνηθούν οι συνθήκες, όταν ετέθη το «συμφωνώ». Δύο εκδοχές υπάρχουν, ή συνεννοήθηκαν οι κάτω που υπέγραφαν την κατανομή και είπαν «πάμε να ξεγελάσουμε, να εξαπατήσουμε, νέος Υπουργός είναι»…

**ΔΙΟΝΥΣΙΟΣ ΧΑΤΖΗΔΑΚΗΣ:** Φαντασία!

**ΠΑΥΛΟΣ ΠΟΛΑΚΗΣ:** Το μικρό παιδί!

**ΒΑΣΙΛΕΙΟΣ ΚΟΚΚΑΛΗΣ:** …ή να υπήρχαν οι σχετικές εντολές και η διοίκηση ήθελε να αποσπάσει τη συναίνεση του Υπουργού -ένα από τα δύο- φοβούμενη ότι αυτή η κατανομή δεν ήταν νόμιμη.

**ΠΡΟΕΔΡΕΥΩΝ (Γεώργιος Γεωργαντάς):** Παρακαλώ, ολοκληρώστε, κύριε Κόκκαλη.

**ΒΑΣΙΛΕΙΟΣ ΚΟΚΚΑΛΗΣ:** Απόδειξη ότι η επόμενη διοίκηση δεν το απαίτησε.

Όλα αυτά πρέπει να διερευνηθούν σε συνδυασμό και με την ένορκη κατάθεση του κ. Βάρρα, ο οποίος ξεκάθαρα αναφέρει ότι «εγώ ως Βάρρας ήμουν υπέρ της διαφάνειας».

**ΝΟΤΗΣ ΜΗΤΑΡΑΚΗΣ:** Τον κλείσαμε τον Βορίδη!

**ΒΑΣΙΛΕΙΟΣ ΚΟΚΚΑΛΗΣ:** Μισό λεπτό, θέλω δύο λεπτά ακόμα, κύριε Πρόεδρε. Είναι πολλά!

**ΠΡΟΕΔΡΕΥΩΝ (Γεώργιος Γεωργαντάς):** Κύριε Κόκκαλη, έχετε καταφέρει να έχετε την προσοχή του ακροατηρίου, αλλά παρακαλώ έχετε ακόμα μόνο ένα, ενάμισι λεπτό.

**ΝΟΤΗΣ ΜΗΤΑΡΑΚΗΣ:** Μην τον διακόπτετε, κύριε Πρόεδρε! Να το πει αυτό!

**ΜΑΚΑΡΙΟΣ ΛΑΖΑΡΙΔΗΣ:** Καλά το πάει!

**ΠΡΟΕΔΡΕΥΩΝ (Γεώργιος Γεωργαντάς):** Παρακαλώ, κύριε συνάδελφε, έχετε ένα λεπτό ακόμα, ολοκληρώστε!

**ΒΑΣΙΛΕΙΟΣ ΚΟΚΚΑΛΗΣ:** Ο δε κ. Αυγενάκης αναφέρει σε ισχυρισμούς στην τηλεόραση ότι δεν αναφέρεται η τηλεφωνική συνομιλία ή οτιδήποτε. Σίγουρα οι φιλικές σχέσεις με τον χτεσινό που καταδικάστηκε δεν μπορούν να θεμελιώσουν, τουλάχιστον, μια επαρκή ένδειξη αλλά μια ένορκη κατάθεση ενός πρώην Προέδρου του ΟΠΕΚΕΠΕ, ναι, είναι άξια ποινικής διερεύνησης.

(Χειροκροτήματα από την πτέρυγα του ΣΥΡΙΖΑ - Προοδευτική Συμμαχία)

Και εφόσον δεν έχετε πειστεί από όλα αυτά, θα απαντήσω με αυτό που είπε ο κ. Βορίδης στην προανακριτική του κ. Τριαντόπουλου και θα κλείσω. «Σε τι δικονομική φάση βρισκόμαστε; Για να κινηθεί η διαδικασία, πρέπει να ληφθεί μια απόφαση. Θα πούμε τις προϋποθέσεις συστάσεως της προκαταρκτικής, να γίνει προκαταρκτική, να ερευνήσει τα προς έρευνα αντικείμενα, να εξετάσει μάρτυρες και τα λοιπά». Σωστά. «Ποιο θα είναι το ερώτημα την επόμενη φορά, μετά το πέρας της προκαταρκτικής; Εάν υπάρχουν ενδείξεις τέλεσης, απλές ενδείξεις, με απλές ενδείξεις τότε αποφασίζεται κίνηση ποινικής δίωξης». Σωστά. «Αν από την ανάκριση αργότερα ισχυροποιηθούν οι ενδείξεις, γίνουν αποχρώσεις, θα έχουμε παραπομπή στο ειδικό δικαστήριο και εκεί αντιστρέφεται πλέον το τεκμήριο και πρέπει να μην καταλείπεται η παραμικρή αμφιβολία». Σωστά. «Στη φάση που είμαστε τώρα τι λέει το Σύνταγμα; ‘’Εδώ δεν θέλω ούτε ενδείξεις τώρα!’’». Ούτε εγώ θέλω!

**ΠΡΟΕΔΡΕΥΩΝ (Γεώργιος Γεωργαντάς):** Ευχαριστούμε, κύριε συνάδελφε.

**ΒΑΣΙΛΕΙΟΣ ΚΟΚΚΑΛΗΣ:** Να μην είναι η πρότασή σας προδήλως αβάσιμη!

Με το χέρι στην καρδιά η πρόταση του ΣΥΡΙΖΑ - Προοδευτική Συμμαχία και Νέας Αριστεράς είναι προδήλως αβάσιμη;

**ΝΟΤΗΣ ΜΗΤΑΡΑΚΗΣ:** Σαφώς!

(Χειροκροτήματα από την πτέρυγα του ΣΥΡΙΖΑ - Προοδευτική Συμμαχία)

**ΒΑΣΙΛΕΙΟΣ ΚΟΚΚΑΛΗΣ:** Μήπως στηρίζεται σε δημοσιεύματα; Αν στηρίζεται σε δημοσιεύματα, μήπως σε ανώνυμες καταγγελίες; Μήπως;

**ΣΩΚΡΑΤΗΣ ΦΑΜΕΛΛΟΣ (Πρόεδρος του ΣΥΡΙΖΑ - Προοδευτική Συμμαχία):** Ο κ. Φλωρίδης γιατί φεύγει; Παραιτήθηκε;

**ΠΡΟΕΔΡΕΥΩΝ (Γεώργιος Γεωργαντάς):** Κύριε Κόκκαλη, παρακαλώ!

**ΒΑΣΙΛΕΙΟΣ ΚΟΚΚΑΛΗΣ:** Ο κόσμος που σας ψήφισε θέλει διαφάνεια, θέλει αλήθεια. Όποιος δεν έχει να φοβηθεί κάτι, ναι, να γίνει προανακριτική.

Κύριε Αυγενάκη, να τα πείτε στην προανακριτική και για το 2023. Απουσιάζει το 2023 μέσα από τη δικογραφία. Να τα πείτε! Δεν πρέπει να διερευνηθεί; Γιατί φοβάστε την έρευνα;

**ΠΡΟΕΔΡΕΥΩΝ (Γεώργιος Γεωργαντάς):** Κύριε Κόκκαλη, ευχαριστούμε.

**ΒΑΣΙΛΕΙΟΣ ΚΟΚΚΑΛΗΣ:** Και κλείνω με μια παραδοξότητα…

**ΠΡΟΕΔΡΕΥΩΝ (Γεώργιος Γεωργαντάς):** Ναι, αλλά λίγο γρήγορα παρακαλώ, είστε στα δεκαεννιά λεπτά.

**ΒΑΣΙΛΕΙΟΣ ΚΟΚΚΑΛΗΣ:** Ναι, ήταν πάρα πολλά αυτά που ήθελα να πω.

Η παραδοξότητα είναι ότι αποδίδεται -και θα είναι με ερώτημα, θα φανεί στο μέλλον- εγκληματική οργάνωση -η αλήθεια είναι- σε όλους πλην των Υπουργών, αλλά η εγκληματική οργάνωση είναι το πρώτο αδίκημα. Ακολουθεί δεύτερο. Και αυτός είναι και ο σκοπός της εγκληματικής οργάνωσης. Κατευθείαν αποδίδεται αδίκημα στους δύο Υπουργούς, η συνέργεια στην απιστία, χωρίς το εισαγωγικό, την εγκληματική οργάνωση, ίσως αργότερα.

Ευχαριστώ.

(Χειροκροτήματα από την πτέρυγα του ΣΥΡΙΖΑ - Προοδευτική Συμμαχία)

**ΠΡΟΕΔΡΕΥΩΝ (Γεώργιος Γεωργαντάς):** Κυρίες και κύριοι συνάδελφοι, γίνεται γνωστό στο Σώμα ότι από τα άνω δυτικά θεωρεία παρακολουθούν τη συνεδρίαση, αφού ενημερώθηκαν για την ιστορία του κτιρίου και τον τρόπο οργάνωσης και λειτουργίας της Βουλής και ξεναγήθηκαν στην έκθεση της Αίθουσας «Ελευθέριος Βενιζέλος», δεκαέξι φοιτήτριες και φοιτητές και τρεις συνοδοί εκπαιδευτικοί από το Northeastern University της Βοστώνης των Ηνωμένων Πολιτειών της Αμερικής.

Η Βουλή σάς καλωσορίζει. Welcome!

(Χειροκροτήματα από όλες τις πτέρυγες της Βουλής)

Έχει τον λόγο για μία παρέμβαση που ζήτησε ο Πρόεδρος της Κοινοβουλευτικής Ομάδας της Νέας Αριστεράς, ο κ. Χαρίτσης.

Ορίστε, κύριε Πρόεδρε, έχετε τον λόγο.

**ΑΛΕΞΗΣ ΧΑΡΙΤΣΗΣ (Πρόεδρος της Κοινοβουλευτικής Ομάδας της Νέας Αριστεράς):** Ευχαριστώ, κύριε Πρόεδρε.

Κύριε Πρόεδρε, ο κ. Φλωρίδης την κοπάνισε από ό,τι βλέπω, δεν είναι στην Αίθουσα. Δεν μπορώ, όμως…

**ΝΟΤΗΣ ΜΗΤΑΡΑΚΗΣ:** Δεν την κοπάνησε!

**ΑΛΕΞΗΣ ΧΑΡΙΤΣΗΣ (Πρόεδρος της Κοινοβουλευτικής Ομάδας της Νέας Αριστεράς):** Κύριε Μηταράκη, μη με διακόπτετε, σας παρακαλώ πολύ!

Δεν μπορώ να σχολιάσω όσα είπε πριν από λίγο. Κοιτάξτε, ο Υπουργός Δικαιοσύνης μάς έχει συνηθίσει όλο το προηγούμενο διάστημα σε άθλιες τοποθετήσεις. Σήμερα, όμως, κατάφερε να ξεπεράσει ακόμα και τον ίδιο τον ελεεινό εαυτό του. Ο κ. Φλωρίδης ήρθε σήμερα εδώ το πρωί στην Αίθουσα της Ολομέλειας για να χωρίσει τους Έλληνες σε πατριώτες και σε προδότες. Αυτό έκανε σήμερα το πρωί ο κ. Φλωρίδης εδώ σε αυτήν την Αίθουσα. Να τη χαίρεται τη μετεγγραφή του από το ακραίο κέντρο ο κ. Μητσοτάκης, τον κ. Φλωρίδη!

(Χειροκροτήματα από την πτέρυγα της Νέας Αριστεράς)

Θα ήθελα, λοιπόν, να του επιστρέψω τους χαρακτηρισμούς του κ. Φλωρίδη. Θα έπρεπε να ξέρει, λοιπόν, ότι αυτήν τη στιγμή που ολόκληρος ο πλανήτης παρακολουθεί εμβρόντητος μια γενοκτονία, που ολόκληρος ο πλανήτης βλέπει τις φρικιαστικές εικόνες των παιδιών που πεθαίνουν από την πείνα, εικόνες οι οποίες μας συνταράσσουν, συνταράσσουν το είναι μας, την ώρα που οι ευρωπαϊκές ηγεσίες, χθες ακόμα και ο Πρωθυπουργός της Μεγάλης Βρετανίας, ο Κιρ Στάρμερ, που είχε κρατήσει μια απαράδεκτη στάση το προηγούμενο διάστημα, αναγκάστηκε να ανακρούσει πρύμναν και να μιλήσει για αναγνώριση του παλαιστινιακού κράτους, έχουμε εδώ τον Υπουργό Δικαιοσύνης της Ελλάδας να κάνει τους Έλληνες και τις Ελληνίδες να ντρέπονται με τη στάση της Κυβέρνησής του.

Όχι στο όνομά μας, λοιπόν, δεν επιτρέπουμε, στον κ. Φλωρίδη και στον κ. Μητσοτάκη με τη στάση τους να προσβάλλουν την ιστορία της χώρας μας, μια χώρα η οποία πάντα στεκόταν στη σωστή πλευρά της ιστορίας, στεκόταν στην πλευρά του Διεθνούς Δικαίου, στεκόταν στην πλευρά του ανθρωπισμού!

Ο κ. Φλωρίδης που κάνει και μαθήματα πατριωτισμού ήρθε εδώ να πουλήσει κάλπικη εθνικοφροσύνη. Είναι αυτή ακριβώς η εθνικοφροσύνη η οποία οδήγησε στον αφανισμό του Ελληνισμού της Μικράς Ασίας, είναι η ίδια ακριβώς εθνικοφροσύνη η οποία οδήγησε στον διαμελισμό της Κύπρου. Αυτήν την εθνικοφροσύνη εκπροσωπεί ο κ. Φλωρίδης!

(Χειροκροτήματα από την πτέρυγα της Νέας Αριστεράς)

Και δεν ζητάμε βεβαίως από τον κ. Φλωρίδη ούτε να ζητήσει συγγνώμη ούτε να ανακαλέσει -δεν έχει την τσίπα να το κάνει!- ούτε καν του ζητάμε να παραιτηθεί. Αυτό το οποίο ζητάμε, αυτό το οποίο απαιτούμε από τον Πρωθυπουργό, από τον κ. Μητσοτάκη, είναι να τον αποπέμψει σήμερα. Ο κ. Φλωρίδης σήμερα πρέπει να πάει στο σπίτι του!

(Χειροκροτήματα από την πτέρυγα της Νέας Αριστεράς)

Σε ό,τι μας αφορά, εμείς θα συνεχίσουμε να είμαστε στην πλευρά της ειρήνης, θα συνεχίσουμε να είμαστε στην πλευρά του Διεθνούς Δικαίου θα συνεχίσουμε να είμαστε στην πλευρά του ανθρωπισμού, όσο κι αν αυτό ενοχλεί τους «φλωρίδηδες» αυτού του κόσμου, όσο κι αν αυτό ενοχλεί αυτούς που έχουν επιλέξει να είναι απολογητές μιας γενοκτονίας.

Ευχαριστώ, κύριε Πρόεδρε.

(Χειροκροτήματα από την πτέρυγα της Νέας Αριστεράς)

**ΠΡΟΕΔΡΕΥΩΝ (Γεώργιος Γεωργαντάς):** Κι εμείς ευχαριστούμε, κύριε Πρόεδρε.

Τον λόγο έχει τώρα ο κ. Μακάριος Λαζαρίδης από τη Νέα Δημοκρατία.

Παρακαλώ, κύριε συνάδελφε, έχετε τον λόγο.

**ΜΑΚΑΡΙΟΣ ΛΑΖΑΡΙΔΗΣ:** Ευχαριστώ πολύ, κύριε Πρόεδρε.

Κύριοι Υπουργοί, κυρίες και κύριοι συνάδελφοι. Η σημερινή συνεδρίαση αφορά κάτι πολύ πιο σοβαρό από μία ακόμα πολιτική αντιπαράθεση. Αφορά τη λειτουργία της δικαιοσύνης, την ουσία του κράτους δικαίου και τη στάση του πολιτικού συστήματος απέναντι σε έναν κρίσιμο οργανισμό για την ελληνική περιφέρεια και την παραγωγική βάση της χώρας μας, τον ΟΠΕΚΕΠΕ.

Καλούμαστε να αποφασίσουμε εάν θα συστήσουμε προανακριτική επιτροπή για δύο πρώην Υπουργούς Αγροτικής Ανάπτυξης, τον κ. Μάκη Βορίδη και τον κ. Λευτέρη Αυγενάκη, στηριζόμενοι σε ένα αίτημα που, θα έλεγα, ότι παρά τη φραστική του ένταση είναι θεσμικά έωλο, νομικά αστήρικτο και πολιτικά υποκριτικό.

Η απάντησή μας είναι μία: «ΟΧΙ» και με τα τρία γράμματα κεφαλαία! Δεν θα συμμετάσχουμε σε μία ακόμα εργαλειοποίηση της κοινοβουλευτικής διαδικασίας. Δεν συναινούμε σε έναν ακόμα κύκλο τοξικότητας, σκανδαλολογίας και εύκολων εντυπώσεων. Δεν στηρίζουμε την πρόταση, γιατί δεν προκύπτουν ποινικές ευθύνες σε βάρος των δύο πρώην Υπουργών, όπως ξεκάθαρα δείχνει και το διαβιβαστικό της Ευρωπαϊκής Εισαγγελίας. Και δεν στηρίζουμε καθώς δεν υπάρχουν καν ενδείξεις. Ασκούνται διώξεις; Όχι! Μήπως ασκούνται διώξεις για μη πολιτικά πρόσωπα που εμπλέκονται στην υπόθεση; Ούτε αυτό. Κι όμως, η Αντιπολίτευση επιλέγει να παρακάμψει τη λογική και τη θεσμική διαδικασία προκαταλαμβάνοντας την Εισαγγελία.

Αυτό, κυρίες και κύριοι συνάδελφοι της Αντιπολίτευσης, δεν είναι δικαιοσύνη, είναι υποκρισία και γελοιότητα. Και εξηγούμαι. Μας κατηγορείτε για εγκληματική οργάνωση. Μάλιστα. Γιατί;

**ΑΛΕΞΑΝΔΡΟΣ ΚΑΖΑΜΙΑΣ:** Η Ευρωπαϊκή Εισαγγελία σάς κατηγορεί!

**ΜΑΚΑΡΙΟΣ ΛΑΖΑΡΙΔΗΣ:** Διότι λέτε ότι ο κ. Βορίδης συναίνεσε στο να εφαρμοστεί νομίμως υφιστάμενο νομοθετικό πλαίσιο, το οποίο δεν νομοθέτησε ο ίδιος ούτε η Νέα Δημοκρατία και που του πρότεινε η διοίκηση του ΟΠΕΚΕΠΕ.

**ΔΗΜΗΤΡΙΟΣ ΤΖΑΝΑΚΟΠΟΥΛΟΣ:** Όχι, δεν λέμε αυτό!

**ΜΑΚΑΡΙΟΣ ΛΑΖΑΡΙΔΗΣ:** Μας λέτε, δηλαδή, κυρίες και κύριοι του ΣΥΡΙΖΑ αλλά και του ΠΑΣΟΚ, ότι ο κ. Βορίδης τριών μηνών Υπουργός τότε ένωσε τον εγκληματικό του δόλο με τον δόλο απιστίας του κ. Καπρέλη, ο οποίοςήταν ΣΥΡΙΖΑ. Και τι αποφάσισαν οι δυο τους; Αποφάσισαν να ζημιώσουν την περιουσία του δημοσίου. Καταλαβαίνετε πόσο αστείος και γελοίος, θα έλεγα, είναι αυτός ο ισχυρισμός σας; Κι αν επιμένετε σε αυτόν τον ισχυρισμό, τότε δεν πρέπει να μιλάμε για «γαλάζια» συμμορία αλλά για μια συμμορία με μπλε και ροζ κόκκους.

Σε ό,τι αφορά τον κ. Αυγενάκη, δεν υπάρχει ούτε μία πράξη ούτε ένα στοιχείο στη δικογραφία που να καταδεικνύει εμπλοκή ή παρέμβασή του σε οποιαδήποτε διαδικασία του οργανισμού. Αναρωτιέμαι πραγματικά πόσο πιο χαμηλά θα πέσετε ακόμα.

Ας μιλήσουμε, λοιπόν, τώρα για τις πραγματικές αιτίες του προβλήματος. Ο ΟΠΕΚΕΠΕ δεν είναι σημερινό ζήτημα. Δεν ξεκίνησε το 2019 ούτε το 2015 ούτε καν το 2004. Είναι μία διαχρονική παθογένεια από τότε που η Ελλάδα μπήκε στην Κοινή Αγροτική Πολιτική. Ξεχνούν κάποιοι τα πρόστιμα της δεκαετίας του ‘80 για τις «υπερπαραγωγές» καλαμποκιού, τα 860 εκατομμύρια την περίοδο 1998 - 2004, τα 2,7 δισεκατομμύρια ευρώ συνολικά μέχρι σήμερα ή τα δεκάδες σκάνδαλα με ανύπαρκτους συνεταιρισμούς και επιδοτήσεις σε φαντάσματα;

Ακούστε τώρα και το καλύτερο, κυρίες και κύριοι συνάδελφοι του ΠΑΣΟΚ, που έχετε το θράσος να μας κουνάτε το δάχτυλο και να κάνετε τις αθώες περιστερές! Τι είναι ο ΟΠΕΚΕΠΕ; Η μετεξέλιξη των αμαρτωλών ΠΑΣΕΓΕΣ, ΓΕΣΑΣΕ και ΣΥΔΑΣΕ. Δικοί σας άνθρωποι ήταν στις διοικήσεις που έριξαν στα βράχια τους αγροτικούς συνεταιρισμούς και κατέστρεψαν χιλιάδες αγρότες και κτηνοτρόφους. Και για να καλύψετε τα ίχνη τους -αυτό που θα σας πω τώρα είναι εγκληματική οργάνωση!- προχωρήσατε σε σχεδόν καθολική αμνήστευση από τις αμαρτίες του παρελθόντος τους με τον ν.2538/1997 που αποτέλεσε τον προπομπό του ν.2637/1998, με τον οποίο ιδρύθηκε ο ΟΠΕΚΕΠΕ.

Τι κάνατε με τον ν.2538/1997, κυρίες και κύριοι συνάδελφοι του ΠΑΣΟΚ; Ρυθμίσατε αναρίθμητα αγροτικά χρέη και άλλες οικονομικές εκκρεμότητες οργανισμών του Υπουργείου Γεωργίας, αμαρτωλών συνεταιρισμών, δήμων, ακόμη και ιδιωτών για υποτιθέμενες καταστροφές που είχαν υποστεί δέκα χρόνια νωρίτερα, όταν δεν υπήρχε καν οργανωμένος μηχανισμός αξιολόγησης των ζημιών. Τη δική σας, δηλαδή, κακοδιαχείριση των δικών σας ανθρώπων, των «πρασινοφρουρών» την πλήρωσε ο ελληνικός λαός. Και μιλάτε εσείς σε εμάς για εγκληματική οργάνωση; Θα καταθέσω στη συνέχεια στα Πρακτικά τους δύο νόμους.

Πρέπει να σας πω ότι τόσα χρόνια που είμαι δημοσιογράφος και έξι χρόνια Βουλευτής δεν έχω δει, κυρίες και κύριοι συνάδελφοι της Νέας Δημοκρατίας**,** νόμοόπου ο μισός διαγράφει χρέη, αυτό που σας περιέγραψα πριν. Αυτοί είστε στο ΠΑΣΟΚ! Πάρτε τα να τα διαβάσετε μπας και συμμορφωθείτε!

(Στο σημείο αυτό ο Βουλευτής κ. Μακάριος Λαζαρίδης καταθέτει για τα Πρακτικά τους προαναφερθέντες νόμους, οι οποίοι βρίσκονται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Αυτό, λοιπόν, είναι ντροπή! Όμως, ποιος την έχασε για να τη βρει το ΠΑΣΟΚ; Εδώ ήρθε χθες ο κ. Ανδρουλάκης θυμίζοντας τον αείμνηστο Ανδρέα Παπανδρέου με την περίφημη φράση του για τον Μαυράκη: «ε, είπαμε να κάνει ένα δώρο στον εαυτό του αλλά όχι και 500 εκατομμύρια δραχμές» και μας είπε ότι δεν πειράζει ρε παιδιά, που τα έπαιρναν οι αγρότες. Αγρότες ήταν! Αυτό είπε χθες ο κ. Ανδρουλάκης και σηκώθηκε να το διορθώσει και το έκανε χειρότερα. Γι’ αυτό, λοιπόν, δεν ψηφίσατε την εξεταστική, από φόβο.

Η υπόθεση, λοιπόν, του ΟΠΕΚΕΠΕ είναι προϊόν μιας συστημικής αδυναμίας και κανένα κόμμα από όσα έχουν κυβερνήσει δεν είναι αμέτοχο σε αυτό. Γι’ αυτόν τον λόγο, εμείς αποφασίσαμε τη σύσταση εξεταστικής επιτροπής με την εντολή να ερευνήσει σε βάθος όλα τα χρόνια λειτουργίας του οργανισμού, όλες τις διαχρονικές και διακομματικές παθογένειες και τις ευθύνες όλων, ούτε επιλεκτικά ούτε αποσπασματικά με στόχο τον επικοινωνιακό εντυπωσιασμό. Δεν κρύψαμε απολύτως τίποτα και φυσικά αφήνουμε ανοιχτό και το ενδεχόμενο να αναδειχτούν και ποινικές ευθύνες εφόσον προκύψουν από την έρευνα.

Τι έκανε η Αντιπολίτευση; Αρνήθηκε. Γιατί αρνήθηκε; Γιατί απέρριψε μία πλήρη έρευνα και ζητάει μία στενή, κομμένη και ραμμένη σε δύο πρόσωπα προανακριτική; Μήπως γιατί η εξεταστική θα φέρει στην επιφάνεια και δικές τους ευθύνες; Μήπως γιατί και οι δικοί τους εμπλέκονται σε περίεργες επιδοτήσεις; Μήπως γιατί δεν μπορούν να εξηγήσουν στους πολίτες για ποιον λόγο ο Γραμματέας της Νομαρχιακής Επιτροπής Ηρακλείου του ΠΑΣΟΚ, στενός συνεργάτης, φίλος και πρωτοπαλίκαρο του κ. Ανδρουλάκη στο Ηράκλειο, παραιτήθηκε και επέστρεψε 15.000 ευρώ από την τεχνική λύση που τώρα καταγγέλλετε;

Μήπως γιατί στελέχη του ΠΑΣΟΚ απολογούνται με βάση την ίδια τεχνική λύση που ψήφισε ο ΣΥΡΙΖΑ και την οποία τώρα θεωρούν έγκλημα μόνο, βεβαίως, όταν αφορά τη Νέα Δημοκρατία; Αυτό δεν είναι έρευνα. Είναι πολιτική υποκρισία.

Ας μιλήσουμε λίγο για την περίφημη «τεχνική λύση». Θεσπίστηκε το 2015 από τον ΣΥΡΙΖΑ. Επέτρεπε την παραχώρηση βοσκοτόπων σε όλη την περιφέρεια, ακόμη και χωρίς ζώα.

Τελικά, κυρίες και κύριοι συνάδελφοι της Νέας Δημοκρατίας, μου λύθηκε η περιέργεια που είχα με τα περίφημα βοσκοτόπια της Ιθάκης τα οποία δανείστηκε ο Καλογρίτσας για να πάρει τηλεοπτικές άδειες! Έτσι εξηγούνται τα πράγματα! Αυτή ήταν η τεχνική σας λύση με τα βοσκοτόπια της Ιθάκης και του Καλογρίτσα!

(Χειροκροτήματα από την πτέρυγα της Νέας Δημοκρατίας)

Το 2017, λοιπόν, αυτή η τεχνική λύση επεκτάθηκε και επιδοτήθηκαν αγροτεμάχια χωρίς καμία αιτιολόγηση. Η Κυβέρνηση της Νέας Δημοκρατίας ήρθε και ξεκίνησε μαζικούς ελέγχους που έφεραν στο φως πάνω από πέντε χιλιάδες διακόσια ύποπτα ΑΦΜ, χιλιάδες δικογραφίες και εκατοντάδες διώξεις. Και τώρα, μας κατηγορούν εκείνοι που νομοθέτησαν το πρόβλημα επειδή εμείς το αντιμετωπίζουμε.

Κυρίες και κύριοι συνάδελφοι. Ακούσαμε πολλά για συγκάλυψη. Ας ξεκαθαρίσουμε όμως κάτι. Εμείς είμαστε η Κυβέρνηση που παραπέμψαμε εν ενεργεία Βουλευτές και τέως Υπουργούς στη δικαιοσύνη. Αναφέρομαι στον κ. Τριαντόπουλο και στον κ. Καραμανλή. Εσείς που μας κατηγορείτε, πότε αποδεχθήκατε να συσταθεί εξεταστική ή προανακριτική όταν ήσασταν κυβέρνηση; Ποτέ! Και το χειρότερο είναι ότι είστε οι ίδιοι που επενδύσατε στην παραπληροφόρηση, στις θεωρίες συνωμοσίας για τα Τέμπη, στο λαθρεμπόριο, ακόμη και στη στοχοποίηση του ίδιου του Πρωθυπουργού με ντροπιαστικά υπονοούμενα. Ποιοι μιλούν, λοιπόν, για συγκάλυψη; Οι πρωταθλητές της συσκότισης;

Δεν θα μπούμε στο παιχνίδι σας, κυρίες και κύριοι συνάδελφοι, ούτε όμως θα επιτρέψουμε να μετατραπεί η πολιτική ζωή σε ρωμαϊκή αρένα. Το σύστημα των αγροτικών επιδοτήσεων πρέπει να καθαρθεί και αυτό γίνεται ήδη. Με μεταρρύθμιση- τομή υπάγουμε τον ΟΠΕΚΕΠΕ στην ΑΑΔΕ για πλήρη διαφάνεια, με πρόσβαση στα δεδομένα, με διασταυρωτικούς ελέγχους, με νέο πληροφοριακό σύστημα, με ενίσχυση προσωπικού, με κτηματολόγιο, με πλήρη χαρτογράφηση των βοσκοτόπων. Με άλλες λέξεις το κάνουμε με έργα και όχι με λόγια.

Συμπερασματικά, δεν προκύπτουν ούτε ενδείξεις ούτε αιτιολογία για προανακριτική επιτροπή για τους κυρίους Βορίδη και Αυγενάκη. Δεν υπάρχει ζήτημα παραγραφής. Η Νέα Δημοκρατία κατήργησε το 2019 την αποσβεστική προθεσμία που προέβλεπε το άρθρο 86. Καμία συγκάλυψη δεν υπάρχει, μόνο θεσμική υπευθυνότητα και πολιτική βούληση για πλήρη διαφάνεια.

Η Βουλή, όσο και αν το επιδιώκουν ορισμένοι, δεν αποτελεί μηχανισμό εξόντωσης πολιτικών αντιπάλων. Οφείλουμε να σεβαστούμε τον θεσμικό μας ρόλο. Η αλήθεια δεν υπηρετείται με κραυγές. Η κάθαρση δεν γίνεται με επιλεκτικές στοχοποιήσεις. Γι’ αυτό ψηφίσαμε χθες το αίτημα για τη σύσταση εξεταστικής επιτροπής και απορρίπτουμε σήμερα το αίτημα για τη σύσταση προανακριτικής επιτροπής. Όλα στο φως, ναι. Όλα στο φως, αλλά με ευθύνη, σοβαρότητα και θεσμική συνέπεια.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή)

Θα κλείσω, κύριε Πρόεδρε, με κάτι διαφορετικό από αυτό το οποίο συζητάμε σήμερα και θα ήθελα την ανοχή σας για ένα λεπτό.

Αισθάνομαι την ανάγκη, κυρίες και κύριοι συνάδελφοι, να υπερασπιστώ από αυτό εδώ το Βήμα μία γυναίκα, μία σύζυγο, μια μητέρα δύο αγοριών, την κ. Τίνα Μεσσαροπούλου, η οποία έκανε το λάθος είκοσι πέντε χρόνια πριν να παντρευτεί τον σημερινό Υπουργό της Κυβερνήσεώς μας, τον κ. Μυλωνάκη. Και το κάνω γιατί χθες δέχθηκε μία αήθη, χυδαία, σεξιστική, μισογύνικη συμπεριφορά από την κ. Κωνσταντοπούλου, η οποία έρχεται δήθεν και υπερασπίζεται τις γυναίκες και την ίδια στιγμή επιτίθεται στις γυναίκες! Και ποια το κάνει αυτό, κυρίες και κύριοι συνάδελφοι; Η κ. Κωνσταντοπούλου η οποία διόρισε τον σύντροφό της Βουλευτή, ο οποίος δεν πατάει ποτέ στη Βουλή αλλά τον μισθό του ξέρει και τον παίρνει, η κ. Κωνσταντοπούλου η οποία πρότεινε για Πρόεδρο της Δημοκρατίας τον πατέρα της!

Δεν άκουσα, δυστυχώς, από κανένα από τα κόμματα να τοποθετηθεί και σας ζητώ να τοποθετηθείτε γι’ αυτήν την αήθη επίθεση απέναντι σε μία γυναίκα η οποία εργάζεται εδώ και είκοσι πέντε χρόνια και δεν περίμενε να είναι σύζυγος Υπουργού για να έχει τη δημοσιότητα την οποία έχει.

Και ξέρετε τι καταλαβαίνω; Καταλαβαίνω ότι η κ. Κωνσταντοπούλου, εκτός του ότι μισεί συνολικά τους ανθρώπους, μισεί ιδιαίτερα τις γυναίκες γιατί δεν εξηγείται διαφορετικά το γεγονός ότι έχει υπερασπιστεί βιαστή τεσσάρων γυναικών! Αυτή είναι η κ. Κωνσταντοπούλου!

(Χειροκροτήματα από την πτέρυγα της Νέας Δημοκρατίας)

**ΑΠΟΣΤΟΛΟΣ ΒΕΣΥΡΟΠΟΥΛΟΣ:** Ακριβώς!

**ΜΑΚΑΡΙΟΣ ΛΑΖΑΡΙΔΗΣ:** Λειτουργεί με χρυσαυγίτικες λογικές και τακτικές! Είναι ό,τι πιο μαύρο και πιο χυδαίο έχει περάσει μέσα από αυτήν τη Βουλή!

Και κλείνω, λέγοντας ότι την κ. Κωνσταντοπούλου την παραδίδω στην ελληνική κοινωνία, την παραδίδω στους πολίτες και κυρίως στη χλεύη των πολιτών!

Σας ευχαριστώ πολύ.

(Χειροκροτήματα από την πτέρυγα της Νέας Δημοκρατίας)

**ΝΟΤΗΣ ΜΗΤΑΡΑΚΗΣ:** Μπράβο!

**ΠΡΟΕΔΡΕΥΩΝ (Γεώργιος Γεωργαντάς):** Προς γνώση των συναδέλφων, θα πω λίγο τη σειρά των ομιλιτών τώρα.

Αμέσως τώρα τον λόγο έχει από το ΠΑΣΟΚ - Κίνημα Αλλαγής η κ. Λιακούλη. Θα ακολουθήσει ο Πρόεδρος της Κοινοβουλευτικής Ομάδας της Ελληνικής Λύσης κ. Βελόπουλος και μετά έχει ζητήσει τον λόγο ο κ. Βορίδης.

Ορίστε, κυρία Λιακούλη, έχετε τον λόγο.

**ΕΥΑΓΓΕΛΙΑ ΛΙΑΚΟΥΛΗ:** Ευχαριστώ, κύριε Πρόεδρε.

Κυρίες και κύριοι συνάδελφοι, κύριε Υπουργέ της Δικαιοσύνης, οφείλετε να ανακαλέσετε όλα όσα είπατε, γιατί πέρασε ώρα από τα ανομολόγητα και απίστευτα που ξεστομίσατε στο Εθνικό Κοινοβούλιο. Ως εδώ και μη παρέκει! Και φύγατε! Ήρθατε να αλλάξετε την ατζέντα και φύγατε! Και δεν ντραπήκατε να κοιτάξετε στα μάτια τους συναδέλφους Βουλευτές της Αντιπολίτευσης και να εκστομίσετε τα απίστευτα και φοβερά ότι είμαστε προδότες ουσιαστικά, ότι είμαστε εθνικοί προδότες, ότι είμαστε μειοδότες, ότι υπονομεύουμε τα εθνικά συμφέροντα της χώρας, γιατί δείχνουμε ευαισθησία απέναντι στη γενοκτονία της Παλαιστίνης που συντελείται μπροστά στα μάτια σας! Κι έρχεστε να μας πείτε σήμερα ότι εμείς δυστυχώς πάσχουμε στα πατριωτικά και εθνικά, που εσείς είστε τόσο λαλίστατος!

Δεν ορρωδείτε, τελικά, προ ουδενός εσείς, ο Υπουργός Δικαιοσύνης, ο ναύαρχος της ναυαρχίδας, που θα έπρεπε στην πραγματικότητα να είστε αυτός που προασπίζει το κράτος δικαίου, τους θεσμούς, αλλά και τη λειτουργία των κομμάτων μέσα στο Κοινοβούλιο, αλλά και των ανθρώπων που υπηρετούν ρόλους.

Επειδή, λοιπόν, εγώ νομίζω ότι έχω τη δυνατότητα να πω μία κουβέντα παραπάνω σε εσάς επειδή γνωρίζω τον βίο και την πολιτεία σας, αλλά και την πορεία σας, θέλω να πω «Ω, καιροί, ω ήθη»! Πώς καταντάει ένας άνθρωπος όταν η εξουσία τον φθείρει ανεπανόρθωτα! Πώς γίνεται ένας άνθρωπος, όταν τον πιάσει στα πλοκάμια η εξουσία και δεν μπορεί να απαγκιστρωθεί από αυτήν! Πόσο λυπάμαι Γιώργο!

(Χειροκροτήματα από την πτέρυγα του ΠΑΣΟΚ - Κινήματος Αλλαγής)

Κυρίες και κύριοι συνάδελφοι, σήμερα η δημοκρατία μας περνάει μπροστά από την είσοδο της Βουλής και αναρωτιέται «Θα μου επιτρέψετε να μπω μέσα ή πάλι θα με διώξετε εσείς, οι Βουλευτές της Πλειοψηφίας, με συνοπτικές διαδικασίες άψε-σβήσε»;

Διότι η σημερινή συζήτηση δεν είναι μια ακόμη κοινοβουλευτική διαδικασία, μία αντιπαλότητα σύγκρουσης μεταξύ των κομμάτων, είναι μία σύγκρουση ανάμεσα στη δημοκρατία και στην ατιμωρησία, στη λογοδοσία και στη συγκάλυψη. Όσα διαδραματίζονται σήμερα εδώ, δεν είναι το αποτέλεσμα μιας πολιτικής μιας Κυβέρνησης. Δεν είναι τακτική απλά, είναι η προαναγγελθείσα παραγραφή εγκλημάτων και ευθυνών ενός παρηκμασμένου και διεφθαρμένου πολιτικού κυβερνητικού συστήματος. Είναι η σιωπή των ενόχων σήμερα με κοινοβουλευτική σφραγίδα της πλειοψηφίας σας.

Κι ας μην κοροϊδευόμαστε, η Κυβέρνηση της Νέας Δημοκρατίας δεν καταψηφίζει την προανακριτική, γιατί δεν έχει αποδείξεις, την καταψηφίζει ακριβώς γιατί υπάρχουν πάρα πολλές αποδείξεις. Γι’ αυτό την καταψηφίζετε την προανακριτική. Γιατί μπλέξαμε, λέτε μεταξύ σας στο εντευκτήριο, στους διαδρόμους, και στα κυλικεία της Βουλής. Μπλέξαμε, λέτε σε εμάς τους ίδιους τους συναδέλφους, όταν κάθεστε αναπαυτικά εκεί, αλλά καθόλου αναπαυτικά εδώ.

Την καταψηφίζετε, λοιπόν, διότι η δικογραφία που προέκυψε δεν ήταν από δημοσιογραφική έρευνα, από ένα δημοσιογραφικό καθήκον ή από τα κόμματα που έρχονται εδώ, για να εκθέσουν ανθρώπους και πράγματα. Ήρθε από την Ευρωπαϊκή Εισαγγελία και όσα περιγράφει δεν είναι κακές πρακτικές, αστοχίες και γενικώς, στο μακρινό κράτος του παρελθόντος για όλα τα κακά που έχει και τις διαχρονικές ευθύνες που φέρει. Είναι πολύ συγκεκριμένα αυτά που λέει η Ευρωπαϊκή Εισαγγελία και πολύ συγκεκριμένα έχει ελέγξει. Είναι ένα οργανωμένο έγκλημα, από ένα οργανωμένο σύστημα λεηλασίας ευρωπαϊκών πόρων και του αγροτικού κόσμου. Μιλάμε για κομματικά στελέχη που επινοούσαν δικαιούχους, ρύθμιζαν δικαιώματα ΟΣΔΕ, μοίραζαν επιδοτήσεις, επενέβαιναν στις εκλογές, διαμόρφωναν το εκλογικό αποτέλεσμα, συγκέντρωναν ψήφους κατά περιοχές και περιφέρειες και βεβαίως μεθοδικά, κυνικά και -τρομακτικό- αδίστακτα, αν δει κανείς τους διαλόγους, τις επισυνδέσεις.

Τα πράγματα, κυρίες και κύριοι συνάδελφοι, είναι κρυστάλλινης διαύγειας. Μετά τη χθεσινή μέρα, που η Κυβέρνησή σας αποφάσισε να στήσει μία ακόμη εξεταστική επιτροπή «κολυμβήθρα», τρίμηνης μάλιστα διάρκειας - το φυλάγατε στο τέλος, να το ανοίξετε το κουτάκι με το ζονγκ τρίμηνης διάρκειας, για να είμαστε σίγουροι, Αύγουστος, Σεπτέμβριος, Οκτώβριος, ουφ πέρασε η 6η του Οκτώβρη, έχουμε απαλλαγεί άπαντες, δεν θα ελεγχθεί κανένας, πλέον ήδη σήμερα στα πελάγη της παραγραφής, ευτυχισμένοι όλοι οι άνθρωποι της Νέας Δημοκρατίας- ήρθατε εδώ να επιτελέσετε έναν θεατρικό ρόλο σήμερα. Ανεβαίνετε στη σκηνή - αυτό είναι το Βήμα σας- και λέτε διάφορα τσιτάτα και εμπορικά που πουλάνε, με τη βοήθεια και της τριγωνικής σχέσης, εκεί της ομάδες που έχετε, τις αναλήθειες κ.λπ., προκειμένου να καλύψουν τα ακάλυπτα, να δικαιολογήσουν τα αδικαιολόγητα.

Και τώρα εδώ, για εμάς τους υπόλοιπους, των πτερύγων από εδώ μεριά, τίθεται ένα μεγάλο πρόβλημα και ένα μεγάλο θέμα, που το ακούω πολλές φορές και ως μία εσωτερική φωνή. Θα επικρατήσει η σιωπή; Η κόπωση; Η ματαίωση; Η παραίτηση από την αλήθεια; Και όπως λέει και ο λαλίστατος Υπουργός της Κυβέρνησης: «Η υπακοή στην ισχυρή πλειοψηφία που λύνει, δένει και ξεπλένει;». Όχι! Γιατί πάντα υπάρχει η στιγμή για κάθε λαό και για κάθε Βουλή που φτάνει μπροστά του το αμείλικτο ερώτημα: «Θα μιλήσεις ή θα γίνει συνένοχος;». Είναι αυτό το παλιό, το ιερό, το ανυποχώρητο χρέος. Δεν το ξέρετε! Εκείνο που δεν έχει κόμμα, δεν έχει φόβο, δεν υπολογίζει αριθμούς, ισορροπίες και σκοπιμότητες. Δεν το ξέρετε! Εκείνο που βλέπει κατάματα το άδικο και δεν σωπαίνει.

Αν, λοιπόν, η δικαιοσύνη απέμεινε χθες γυμνή, σήμερα οφείλουμε να της φορέσουμε ξανά τη στολή της. Αν χθες την έριξαν κάτω, σήμερα ξανά τη σηκώνουμε. Και αν θες τη διέγραψαν με συνοπτικές διαδικασίες, σήμερα τη γράφουμε ξανά, με οδηγό τη δημοκρατική μας συνείδηση. Αυτό το χρέος έχουμε οι δημοκράτες να κάνουμε. Αλίμονο, αν παραδοθούμε, κυρίες και κύριοι συνάδελφοι, στις μονταζιέρες τους -πού είστε, φύγατε;- στις παραφράσεις τους, στους εντεταλμένους κονδυλοφόρους και στα βαρετά πλέον παπαγαλάκια τα ίδια και τα ίδια.

Είναι ορατό τοις πάσι τι έχει συμβεί. Περιγράφουμε με κάθε λεπτομέρεια στην πρότασή μας για σύσταση προανακριτικής επιτροπής -στις εκατόν πέντε σελίδες- τι ακριβώς έχει συμβεί. Εκεί μέσα περιλαμβάνουμε και τους διαλόγους τους οποίους, βεβαίως, όλοι έχετε διαβάσει -φαντάζομαι- και όλοι έχετε μείνει με το στόμα ανοιχτό. Περιγράφουμε -και μάλιστα εισπράξαμε και με συγκίνηση τα εύσημα από την ακαδημαϊκή κοινότητα για τη νομική και πολιτική επάρκεια και δομή της πρότασης που καταθέσαμε- όλα όσα η δικογραφία περιλαμβάνει.

Το συμπέρασμα είναι πολύ απλό: Η Κυβερνητική Πλειοψηφία για να βγάλει λάδι τα δικά της στελέχη σε μία υπόθεση που αναδείχθηκε όχι από την ελληνική δικαιοσύνη, βεβαίως -εκεί έμπαιναν στο αρχείο, διότι ο ΟΠΕΚΕΠΕ είχε ξεχάσει να κάνει, κύριε Αυγενάκη, μηνύσεις, όλως παραδόξως, σας είχε διαφύγει αυτή η λεπτομέρεια- αλλά από τους ευρωπαϊκούς θεσμούς και από την Ευρωπαϊκή Εισαγγελία για μία υπόθεση με στέρεη δικογραφία, αδιάσειστα στοιχεία και συγκεκριμένα πρόσωπα, που θέλησε να τα ελέγξει. Και τι αφήνετε; Ανέλεγκτα τα πρόσωπα που η Ευρωπαϊκή Εισαγγελία, λέει, να ελεγχθούν. Ο κ. Βάρρας και ο κ. Σημανδράκος είναι αυτοί οι οποίοι προβαίνουν σε αποκαλυπτικές καταθέσεις και μιλάνε για τους Υπουργούς, τον κ. Αυγενάκη και τον κ. Βορίδη. Τους καθαρίσετε εν μία νυκτί, διότι ακριβώς ήθελαν να εξυγιάνουν το σύστημα του ΟΠΕΚΕΠΕ. Απλά πράγματα, κατανοητά.

Σωρεία ενδείξεων από τους διαλόγους των επισυνδέσεών σας αναφέρουν, κύριοι Υπουργοί, ονομαστικώς, «ο τάδε και δείνα, ο φίλος του φίλου, πήγαινε να τον βρεις, θα πάω αύριο στο μέγαρο Μαξίμου, θα τον συναντήσω, μη σε νοιάζει». Τα στελέχη σας! Οι Γκρούεζοι τα λένε όλα. Το Μαξίμου καθαρίζει για πάρτη σας. Και βεβαίως, οι εγκέφαλοι και σε ΚΥΔ και σε εκτός ΚΥΔ οι οποίοι καθαρίζουν από μέσα προς τα έξω.

Δυστυχώς, είναι μία δικογραφία με αδιάσειστα στοιχεία στέρεα, αφορά συγκεκριμένα στοιχεία, συγκεκριμένα πρόσωπα και συγκεκριμένους περιόδους, με μία πέραν του ανεκτού κουτοπονηριά, μία αφόρητη κατεργαριά και μια απολύτως συνειδητή διάθεση διαστρέβλωσης αδιάσειστων στοιχείων, που σε καμία περίπτωση δεν επιδέχονται πολλαπλών αναγνώσεων και ερμηνειών. Προσπαθείτε να κάνετε το κόλπο γκρόσο, να υπερβείτε αυτά και να πείτε εξεταστική; Στο μακρινό 1998; Να τα δούμε όλα, να τα δούμε εύκολα και δεν δέχεστε την πρότασή μας «και εξεταστική!». Θέλετε το μακρινό 1998, το 1821, αλλά και τη δικογραφία. Για να είστε έντιμοι, για να είστε καθαροί, αν δεν έχετε να κρύψετε τίποτα. Ή έχετε; Αν έχετε! Μόνο έχετε; Έχετε και παραέχετε! Μεθόδευση και σφραγίδα βάζετε σε αυτήν την ιστορία, προκειμένου να την κλείσετε άρον-άρον, νομίζοντας ότι και η εξεταστική θα είναι ευκολάκι για εσάς. Γι’ αυτό βάζετε και τις παρατάσεις, τις παραγραφές και ούτω καθεξής. Θα δείτε, όμως, και εκεί!

Το θέμα σας τώρα, όμως, είναι κάτι άλλο το οποίο δεν το έχετε συλλάβει, είναι μεγάλο, βαθύ και συγκλονιστικό για την ελληνική κοινωνία. Το πρώτο πρόβλημα που έχετε είναι στον κόσμο των δικών σας κατ’ αρχήν, στα στελέχη της Νέας Δημοκρατίας, ακόμη και στους πιο παραδοσιακούς ψηφοφόρους σας. Αντανακλαστικά οι άνθρωποι με δημοκρατικό συναίσθημα, που ψηφίζουν Νέα Δημοκρατία, αλλά που έχουν καθαρά χέρια, ξέρετε τι λένε για σας; Λένε ότι δεν μπορούμε να σας παρακολουθήσουμε, τα λογικά σλάλομ και τα ηθικά σλάλομ, τόσο των στελεχών όσο και της ηγεσίας σας, του κυρίου Πρωθυπουργού.

Από τη μια είναι όλα τα πολιτικά πρόσωπα συλλήβδην στη δικαιοσύνη, από την άλλη όχι κι όλα! Είπαμε όλα, αλλά όχι κι όλα! Από την άλλη, ναι, οι εξεταστικές επιτροπές έχουν αποτύχει και είναι ατυχείς στιγμές για το Κοινοβούλιο, αλλά εξεταστική επιτροπή για το συγκεκριμένο έγκλημα. Γι’ αυτό τον κρύψατε τον Σιμόπουλο στον κόρφο σας; Την αλήθεια είπε μαζί μου στο πάνελ και μας περιέλαβε η Ομάδα Αλήθειας. Ο άνθρωπος την αλήθεια είπε, δεν υποκρινόταν! Κανένας -λέει- να μην πηγαίνει στα δικαστήρια, κανένα πολιτικό πρόσωπο. Και στο κάτω-κάτω της γραφής, πηγαίνουν οι Υπουργοί και αθωώνονται. Τους ταλαιπωρούμε, δηλαδή κιόλας, όταν τους πηγαίνουμε στη δικαιοσύνη.

Αυτά, λοιπόν, τα ηθικά και τα λογικά σλάλομ κάνετε και ο κόσμος της Νέας Δημοκρατίας, ο αγνός κόσμος δεν ανέχεται να τα βλέπει να παρελαύνουν χιλιάδες στελέχη σας με τις γίδες στην πλάτη. Δεν είναι μόνο οι μεγάλοι και οι τρανοί, είναι και οι μεσαίοι, είναι και οι παρακάτω, είναι όλοι, είναι παντού! Ζόφος!

Και βεβαίως, τα ίδια τα κομματικά σας στελέχη. Δεν είναι τυχαίο! Θα δείτε. Σας δημοσιεύουν καθημερινά. Κύριε Αυγενάκη, σας έχω δει σε τόσες πολλές φωτογραφίες στη Λάρισα, που πραγματικά τώρα κάνω αποθήκευση αρχείο ξεχωριστό για εσάς. Μαζί σε ταβέρνες, σε μπαρ, σε καφενεία με στελέχη από τα ΚΥΔ, δίπλα από τα ΚΥΔ, από τα άλλα, αυτούς που καταδικάστηκαν χθες και δεν συμμαζεύεται!

Τυχαία; Όλα αυτά είναι τυχαία ή νομίζετε ότι έχουν γίνει επί τούτου; Βέβαια, αν κάποιος τολμηρός σε αυτούς τους έξι τόμους τους μεγάλους ρίξει μία ματιά διαπεραστική στα κείμενα των επισυνδέσεων -μέσα στη δικογραφία στο 169- θα καταλάβει για ποιο πράγμα μιλάμε. Σύξυλος θα μείνει από το αλισβερίσι και την κυνικότητα της σπείρας!

Γι’ αυτό, λοιπόν, δεν αφήσατε τίποτα στην τύχη του. Δεν μπορούσε, έπρεπε το παζλ αυτό να είναι μεγάλο, να το ανασυνθέσετε, να το βάλετε στη θέση, όλοι οι αρμοί της εξουσίας έπρεπε να μπουν στην υπηρεσία σας και να τα ελέγξετε, να τα θολώσετε, να τα θυσιάσετε στον βωμό του συμψηφισμού της συγκάλυψης και εν γένει της παραγραφής.

Είχαμε το χρονικό της προαναγγελθείσας παραγραφής με θύμα τη δικαιοσύνη, την αλήθεια και στο τέλος το ίδιο το δημοκρατικό πολίτευμα, το οποίο πάνω από όλα στηρίζεται, κυρίες και κύριοι συνάδελφοι, στη λογοδοσία. Αυτό δεν μπορείτε να το σκεφτείτε; Αυτό δεν είναι ένας βερμπαλισμός, δεν είναι μια αρχή που εγώ λέω εδώ από το Βήμα. Θα έπρεπε να είναι η πεμπτουσία, θα έπρεπε με αυτό να λειτουργούμε. Δεν θα γίνει λογοδοσία για μία δικογραφία της Εισαγγελίας. Ένας Πρωθυπουργός - σύγχρονος Ιανός, ένας σύγχρονος Πρωτέας της παραμυθίας, της σοφιστείας και της στρεψοδικίας. Ποιον να πιστέψει ο ελληνικός λαός; Τι να πρωτοπιστέψει; Πώς να σας πιστέψει, όταν τη μία λέτε «όχι, οι εξεταστικές είναι αποτυχημένες» και την άλλη επιλέγετε εξεταστικές;

Σήμερα, καταφανώς πολιτικά εκβιαζόμενος και γαντζωμένος στον πρωθυπουργικό του θώκο, βλέπει την εξεταστική επιτροπή, που το κόμμα του πρότεινε, ως ακόμη μία κολυμβήθρα του Σιλωάμ για να μην τον πάρουν οι νεκροί μαζί του. Αυτό είναι το δόγμα στην πολιτική. Θα πρέπει να σιωπήσουμε, για να μην ανοίξουν τα στόματα και «κελαηδήσουν» κι άλλοι.

Σήμερα η Κυβερνητική Πλειοψηφία, όμως, λέει…

**ΠΡΟΕΔΡΕΥΩΝ (Γεώργιος Γεωργαντάς):** Παρακαλώ, κυρία συνάδελφε.

**ΕΥΑΓΓΕΛΙΑ ΛΙΑΚΟΥΛΗ:** Κύριε Πρόεδρε, ολοκληρώνω, ισότιμα φαντάζομαι.

Σήμερα, λοιπόν, η Κυβερνητική Πλειοψηφία με τη στάση της λέει πως η πρότασή μας για σύσταση προανακριτικής παρέλκει, δεν χρειάζεται καθόλου. Έρχεται, όμως, σε ευθεία αντίθεση με όσα σκανδαλίζουν την ελληνική κοινωνία.

Κυρίες και κύριοι συνάδελφοι, η Ευρωπαϊκή Εισαγγελία έδωσε μία εντολή στο Ελληνικό Κοινοβούλιο. Δεν μας έδωσε την εντολή να κάνουμε μία έκθεση ιδεών ούτε να δούμε τις παθογένειες, τις οποίες έπρεπε και εσείς -εσείς κυρίως- να διορθώσετε εδώ και έξι χρόνια, ενώ ρίξατε νερό στον μύλο των απατεώνων. Αυτό κάνετε. Δεν ζήτησε όμως αυτό η Ευρωπαϊκή Εισαγγελία. Είναι μία ποινική δικογραφία που κατέθεσε και δεν είναι θέμα διδακτορικής διατριβής. Είναι ποινική δικογραφία με στοιχεία, με διαλόγους, με επισυνδέσεις. Μία λεπτομέρεια: Στην περίοδο του κ. Αυγενάκη υπάρχουν διάλογοι, στην περίοδο του κ. Βορίδη δεν υπάρχουν διάλογοι, αλλά υπάρχουν άλλα πράγματα. Τα συγκέντρωσαν οι Ευρωπαίοι Εισαγγελείς, την καταγγελία των οποίων κατ’ ουσίαν εσείς χαρακτηρίζετε προδήλως αβάσιμη, διότι στοιχειωδώς, λέει, δεν μπορούμε σε καμία περίπτωση να δεχτούμε αυτά που λέει, τα πράγματα και τα θαύματα. Τα λένε όμως συγκεκριμένα στελέχη και δικοί σας άνθρωποι.

Κοιτάξτε, δεν χρησιμοποιήσατε μόνο τα ΚΥΔ, δεν χρησιμοποιήσατε μόνο τούτα και κείνα.

Εσείς ειδικά, κύριε Αυγενάκη, χρησιμοποιήσατε και άλλα πράγματα. Όταν ήρθατε στη Λάρισα -ήμουν παρούσα αυτοπροσώπως- θυμάστε, πριν τις περιφερειακές εκλογές εκείνο τον Οκτώβριο του 2023 και υποδείξατε στον κ. Αγοραστό λέγοντας, με απλά λόγια, ότι «εάν ψηφίσετε αυτόν εδώ, τότε θα έχετε προκοπή στον τόπο σας, αν δεν το ψηφίσετε προκοπή δεν θα δείτε»; Αυτά είπατε τότε και έκανα ερώτηση στον Πρωθυπουργό στις 12 του μήνα, κύριε Αυγενάκη, αφού φύγατε από τη Λάρισα, την επόμενη μέρα και τον ρωτούσα τον κύριο Πρωθυπουργό: «Πώς, κύριε Μητσοτάκη, επιτρέπετε στον Υπουργό σας τέτοια επέμβαση ωμή στο εκλογικό αποτέλεσμα των αποτελεσμάτων της Θεσσαλίας;». Και όμως το πράξατε αυτό.

Και βεβαίως δεν ήταν μόνο αυτά, ήταν και άλλα τα οποία αποκαλύφθηκαν. Μήπως στον βωμό της συγκάλυψης δεν έπεσε μαχόμενη δυστυχώς άλλη ναυαρχίδα από κει, η Εθνική Αρχή Διαφάνειας; Η Εθνική Αρχή Διαφάνειας σάς θυμίζω, συνάδελφοι, ότι έχει το δικαίωμά του αυτεπάγγελτο να ελέγχει, λέει, κάθε καταγγελία. Και πήγαν και παραπήγαν οι καταγγελίες στην Εθνική Αρχή Διαφάνειας και δώσ’ του τα πρωτόκολλα και δώσ’ του οι αριθμοί. Το αποτέλεσμα; Ε, αφού ο οικονομικός εισαγγελέας τα έλεγξε, γιατί να μπούμε στον κόπο να τα ελέγξουμε κι εμείς; Μία τρύπα στο νερό. Και απάντησε με έναν σκαιότατο τρόπο στους Βουλευτές του ΠΑΣΟΚ και σε μένα προσωπικά για το ότι τολμήσαμε και κάναμε στον Υπουργό Εσωτερικών ερώτηση για το θέμα η Εθνική Αρχή Διαφάνειας. Βεβαίως εξηγήθηκε. Εχθές πήραμε πρόσκληση για την Επιτροπή Θεσμών και Διαφάνειας. Αύριο το απόγευμα συνεδριάζει η Επιτροπή Θεσμών και Διαφάνειας. Την ψυχολόγο τη θυμάστε; Αλλάξαμε τα προσόντα για να κάνουμε ψυχολόγο διοικήτρια στη ΕΑΔ. Ε, την κάνουμε αύριο το απόγευμα στην Εθνική Αρχή Διαφάνειας με την Επιτροπή Θεσμών! Είδατε πώς εξηγούνται και όλα είναι ένα βαθιά αντιδημοκρατικό παζλ, ένα παζλ τρώσης του δημοκρατικού πολιτεύματος;

Κάποτε ήσασταν μία παράταξη υποτίθεται πιστή στο συνταγματικό τόξο. Τότε ήσασταν…

**ΠΡΟΕΔΡΕΥΩΝ (Γεώργιος Γεωργαντάς):** Και φαντάζομαι ότι με αυτό ολοκληρώνετε.

**ΕΥΑΓΓΕΛΙΑ ΛΙΑΚΟΥΛΗ:** Ναι, κύριε Πρόεδρε.

**ΔΗΜΗΤΡΙΟΣ ΜΑΝΤΖΟΣ:** Κύριε Πρόεδρε, είναι συνυπογράφουσα. Ο κ. Κόκκαλης μίλησε δεκαεννέα λεπτά.

**ΠΡΟΕΔΡΕΥΩΝ (Γεώργιος Γεωργαντάς):** Έτσι είναι. Λέω «ολοκληρώστε» για να ολοκληρώσει στα δεκαεννιά λεπτά.

**ΕΥΑΓΓΕΛΙΑ ΛΙΑΚΟΥΛΗ:** Ναι, ναι, ευχαριστώ, κύριε Πρόεδρε, ευχαριστώ πολύ για την ανοχή σας.

Έλεγα, λοιπόν, ότι ήσασταν μία παράταξη η οποία κάποτε δίνατε μάχες μεγάλες για το «Μένουμε Ευρώπη». Είστε μια παράταξη η οποία κατάντησε «Κλέβουμε Ευρώπη». Αυτό κάνατε και το κάνετε ανερυθρίαστα, αδίστακτα και κυνικά.

Δυστυχώς, κυρίες και κύριοι συνάδελφοι, αυτό που πρέπει να επισημάνουμε είναι ότι η χώρα -και τελειώνω, κύριε Πρόεδρε- δεν σώζεται με συστηματικές επιδοτήσεις της ντροπής ούτε κυβερνιέται με αυλές, με μονταζιέρες, με υπαγορεύσεις και παρακμιακές δομές, δεν προκόβει με «Γκρούεζους» και με τσιράκια, εγκεφάλους και εκτελεστές. Όποιοι συμμετείχαν, απ’ όπου και αν συμμετείχαν -ήμουν από τους πρώτους που το είπαν, την πρώτη στιγμή που ξέσπασε το σκάνδαλο του ΟΠΕΚΕΠΕ στη δικαιοσύνη- θα μεριμνήσει η δικαιοσύνη για όλους αυτούς και θα επιληφθεί, ανεξαρτήτως ονόματος, επωνύμου, κομματικής ιδιότητας ή τόπου που βρίσκονται.

Οι πολίτες ζητούν δικαιοσύνη, ο καθένας με όποιον τρόπο μπορεί. Και η δικαιοσύνη, ξέρετε, έχει πολλά πρόσωπα. Άλλος παίρνει το τρακτέρ του με τους σαράντα πέντε βαθμούς στην πλατεία της Λάρισας και ανεβαίνει πάνω, άλλος διαμαρτύρεται που είναι ακόμα στο κοντέινερ με τους πενήντα βαθμούς σεισμόπληκτος και στο Αρκαλοχώρι και στο Δαμάσι του Τυρνάβου, άλλος είναι αυτός που κρεμάει τη σημαία της Παλαιστίνης στο μπαλκόνι για τη γενοκτονία και τα παιδιά που πεθαίνουν κάθε μέρα.

Όλος αυτός ο αγώνας λέει κάτι σπουδαίο: Όχι στον πολιτικό μιθριδατισμό! Δεν θα σας συνηθίσουμε! Δεν θα συνηθίσουμε στο «όλοι έτσι είναι, όλα τα ίδια είναι»! Είμαστε διαφορετικοί, είμαστε μπροστά, κάνουμε ένα διαφορετικό αγώνα αξιοπρέπειας, ζωής και δημοκρατίας. Την έχετε ξεχάσει, τη θυμόμαστε κάθε μέρα και τώρα έχουμε κι ένα βάρος παραπάνω ως Αξιωματική Αντιπολίτευση: να οδηγήσουμε τον κόσμο, τον λαό μας σε διέξοδο για να γίνει η μεγάλη αλλαγή και η δημοκρατική ανατροπή ξανά, για μέρες αξιοπρέπειας και καλύτερης δικαιοσύνης.

(Χειροκροτήματα από την πτέρυγα του ΠΑΣΟΚ - Κινήματος Αλλαγής)

**ΠΡΟΕΔΡΕΥΩΝ (Γεώργιος Γεωργαντάς):** Να διευκρινίσω λίγο κάτι για όλους τους συναδέλφους. Η μεγάλη ανοχή που δόθηκε και στον ΣΥΡΙΖΑ και στο ΠΑΣΟΚ - Κίνημα Αλλαγής και θα δοθεί στη συνέχεια και στη Νέα Αριστερά είναι επειδή τα τρία αυτά κόμματα υπογράφουν τις αιτήσεις.

**ΜΑΡΙΑ ΚΟΜΝΗΝΑΚΑ:** Εντάξει τώρα…

**ΠΡΟΕΔΡΕΥΩΝ (Γεώργιος Γεωργαντάς):** Θα υπάρξει σχετική ανοχή σε όλους, αλλά μια μεγαλύτερη στους τρεις υπογράφοντες. Το διευκρινίζω για να μην δημιουργώ προηγούμενο κακό, γιατί δεν το συνηθίζω.

Σε κάθε περίπτωση, τον λόγο τώρα έχει ο κ. Βελόπουλος, ο Πρόεδρος της Κοινοβουλευτικής Ομάδας της Ελληνικής Λύσης.

**ΚΥΡΙΑΚΟΣ ΒΕΛΟΠΟΥΛΟΣ (Πρόεδρος της Ελληνικής Λύσης):** Ευχαριστώ, κύριε Πρόεδρε.

Ήμουν στο γραφείο μου πριν λίγα λεπτά και παρακολούθησα τη διαδικασία, όταν ήταν ο κ. Φλωρίδης εδώ. Πραγματικά μου θύμισε θεατρική επιθεώρηση -και το λέω με πόνο ψυχής, γιατί εδώ είναι το Κοινοβούλιο- με τίτλο: «Οι μαϊμού πατριώτες».

Και γιατί το λέω αυτό, κύριοι συνάδελφοι; Η μία πλευρά υπέγραψε την προδοτική συμφωνία των Πρεσπών και η άλλη πλευρά των πατριωτών του κ. Φλωρίδη, κουνώντας το δάχτυλο, εφαρμόζουν αυτήν την προδοτική συμφωνία των Πρεσπών.

(Χειροκροτήματα από την πτέρυγα της Ελληνικής Λύσης)

Μιλήστε μας, λοιπόν, για πατριωτισμό, κύριε Φλωρίδη, μιλήστε μας για πατρίδα.

Κύριοι συνάδελφοι, πατριωτισμός -και το λέω σε όλους, γιατί σας άκουσα όλους- δεν είναι να αφήνεις ή να μην αφήνεις ένα κρουαζιερόπλοιο με πολίτες επάνω σε ένα λιμάνι. Πατριωτισμός είναι να μην προδίδεις τη Μακεδονία. Πατριωτισμός είναι να μην επιτρέπεις «γαλάζιες πατρίδες». Τα έχετε μπερδέψει εδώ μέσα.

(Χειροκροτήματα από την πτέρυγα της Ελληνικής Λύσης)

Τίτλοι τέλους, λοιπόν, στον μαϊμού πατριωτισμό σας γιατί μπερδεύετε έννοιες και όρους. Κυρίως αυτό που μου προξένησε ιδιαίτερη εντύπωση αφορά τον κ. Φλωρίδη. Εγώ προσωπικά δεν πιστεύω τον κ. Φλωρίδη.

Γιατί δεν τον πιστεύω; Δεν τον πίστεψα ποτέ μου. Διότι όλα όσα είπε σήμερα για αθώους στη Νέα Δημοκρατία, ότι δεν υπάρχει κανένα πρόβλημα με τον Πρωθυπουργό, ότι δεν ήξερα, δεν γνώριζα, δεν υπάρχουν αποδείξεις ούτε ενδείξεις, τα έλεγε ο κ. Φλωρίδης, ο ίδιος, για τον Τσοχατζόπουλο, τον Μαντέλη, τον Παπαντωνίου, οι οποίοι είναι όλοι ένοχοι, καταδικασμένοι. Τι να πιστέψω τον Φλωρίδη; Τον Φλωρίδη θα πιστέψω; Σοβαρά μιλάμε;

(Χειροκροτήματα από την πτέρυγα της Ελληνικής Λύσης)

Και αυτό που μου προκάλεσε ιδιαίτερη κατάπληξη, κύριε Λαζαρίδη -πραγματικά σε όλους τους νεοδημοκράτες απευθύνομαι- είναι το εξής. Πόση κατάντια να αντέξει κανείς, πόση κατάντια να αντέξει κάποιος, να χειροκροτούν Βουλευτές του Κωνσταντίνου Καραμανλή τον υβριστή του Καραμανλή, τον υβριστή της Νέας Δημοκρατίας, τον κ. Φλωρίδη όρθιοι!

(Χειροκροτήματα από την πτέρυγα της Ελληνικής Λύσης)

Τον υβριστή σας τον χειροκροτούσατε, αυτόν τον κύριο εδώ, που άφησε μόνο την τσάντα του, αν δεν κάνω λάθος. Θα απευθύνομαι στην τσάντα, δεν ξέρω αν είναι επώνυμη, αλλά είναι ωραίο το design της. Αυτός είναι ο Φλωρίδης. Έμαθε ότι θα μιλήσει η Ελληνική Λύση και έφυγε σαν λαγός! Γιατί του τα’ χα μαζεμένα σήμερα και περίμενα να τα πω, αλλά θα τα πω στην τσάντα.

Μίλησε ο Φλωρίδης –ποιος, ο Φλωρίδης!- για χυδαίες αναρτήσεις και δηλώσεις. Ο αρχιερέας της πολιτικής χυδαιότητας, αυτός είναι ο Φλωρίδης!

(Χειροκροτήματα από την πτέρυγα της Ελληνικής Λύσης)

Ο άνθρωπος που χυδαία βρίζει αντιπάλους στα κανάλια τα φιλόξενα που τον καλούν εκεί και λέει ό,τι του κατέβει στο κεφάλι –δεν υπάρχει αντίλογος- που λέει ψέματα καθ’ έξιν -παιδί του Σημίτη δηλαδή, αρχιερέα της διαπλοκής. Γι’ αυτόν όλα είναι φυσιολογικά, ακόμα και ο βιασμός της δικαιοσύνης! Είδαμε τι έκανε με τους εισαγγελείς: τον πρώτο τον πήγε πέμπτο, τον πέμπτο τον πήγε πρώτο, τον δέκατο τέταρτο τον πήγε στην πρώτη θέση μόνο και μόνο για να βολέψει ποιους; Τους αρεστούς του δικαστές, αυτούς που θέλουν να τους δικάσουν. Έφτασαν δε στο αίσχιστο σημείο και αυτός ο κ. Μητσοτάκης -εδώ μιλάμε για αισχρή πολιτική συμπεριφορά, για ανήθικη, για χυδαία- να πουν ότι έδωσαν αυτοί –λέει- εντολή να ψάξουν, τον ΟΠΕΚΕΠΕ, κι όχι η Ευρωπαία Εισαγγελέας. Μιλάμε για αίσχιστη χυδαιότητα! Καλά πού νομίζετε ότι απευθύνεστε; Σε ηλιθίους; Μας περνάτε για βλάκες;

Ήρθε το πουλάκι μου, να’ το! Για έλα εδώ. Εσύ δεν μας είπες ότι η Νέα Δημοκρατία έδωσε εντολή για τον ΟΠΕΚΕΠΕ; Τα έλεγες εδώ με τον Μητσοτάκη. Εσείς δώσατε την εντολή; Εσείς; Δώσατε την εντολή να ελέγξει ο ΟΠΕΚΕΠΕ τα όσα έχουν γίνει, εσείς ως Νέα Δημοκρατία, να ψάξουν τον ΟΠΕΚΕΠΕ; Το είπε ο Πρωθυπουργός εδώ χθες: «εμείς δώσαμε την εντολή, πριν την Ευρωπαία Εισαγγελέα». Λέτε ψέματα. Ξέρετε γιατί λέτε ψέματα; Διότι στη δίκη αποκαλύφθηκε το τεράστιο ψέμα σας. Στη δίκη αποκαλύφθηκε ποιο; Ότι οι ίδιοι οι κατηγορούμενοι ζήτησαν να αθωωθούν -οι χθεσινοί, που καταδικάστηκαν- διότι τους είχε ασκηθεί πάλι η ίδια δίωξη για ίδιο αδίκημα, αλλά η υπόθεση επί Νέας Δημοκρατίας αρχειοθετήθηκε.

(Χειροκροτήματα από την πτέρυγα της Ελληνικής Λύσης)

Και ξέρετε γιατί αρχειοθετήθηκε; Γιατί ο ΟΠΕΚΕΠΕ δεν παρέστη ως πολιτική αγωγή, κύριε Φλωρίδη, δεν πήγατε ποτέ ως πολιτική αγωγή. Εσείς δώσατε εντολή, κύριε Φλωρίδη και ο Πρωθυπουργός; Σιγά τα ωά! Σιγά μην σκίσετε κανένα μην πω! Έλα τώρα! Μπορείτε να κοροϊδεύετε όλους τους άλλους εδώ μέσα, αλλά την Ελληνική Λύση, κύριε Φλωρίδη, δεν μπορείτε να την κοροϊδέψετε. Σας το λέω για ακόμη μια φορά.

(Χειροκροτήματα από την πτέρυγα της Ελληνικής Λύσης)

«Όλες τις υποθέσεις που πήγαν στη δικαιοσύνη» –είπε ο Πρωθυπουργός χθες εδώ, μας το είπε χθες- «εμείς τις στείλαμε στη δικαιοσύνη», όπως λέει κι ο Φλωρίδης, ο μέντορας της ηθικής και της δικαιοσύνης ο κήνσορας! Αυτοί, όλα τα κάνουν αυτοί! Σε καμία δίκη, όμως, για τον ΟΠΕΚΕΠΕ δεν υπάρχει παράσταση πολιτικής αγωγής από το Δημόσιο, ούτε καν από τον ΟΠΕΚΕΠΕ! Ο συνήγορος υπεράσπισης των κατηγορουμένων του ΟΠΕΚΕΠΕ κ. Καραγιάννης επεσήμανε ότι για τις ίδιες ακριβώς πράξεις η υπόθεση έχει τεθεί στο αρχείο, διότι δεν έχει υποβληθεί έγκληση από τον ΟΠΕΚΕΠΕ και η Κυβέρνηση λέει ότι έβαλε τον ΟΠΕΚΕΠΕ να κυνηγήσει τα λαμόγια.

Κοιτάξτε, κύριε Φλωρίδη, τα λαμόγια τα δικά σας δεν πρόκειται να τα κυνηγήσετε ποτέ, γιατί μάθατε στις λαμογιές. Θυμηθείτε Τσοχατζόπουλο, θυμηθείτε Παπαντωνίου, θυμηθείτε Μαντέλη, όλα τα καλά παιδιά που έπρεπε να είναι φυλακή είναι ελεύθερα και τριγυρνούν, πλην του αειμνήστου Τσοχατζόπουλου.

Ο Μαντέλος κάπου στο Αζερμπαϊτζάν είναι και κάνει δουλίτσες με τους Αζέρους.

Ο Παπαντωνίου έχει θεία στον Νίγηρα, στην Αφρική.

Αυτοί είστε, κύριοι. Κουκουλώνετε, «μπαζώνετε» τις κλοπές και την διαφθορά!

(Χειροκροτήματα από την πτέρυγα της Ελληνικής Λύσης)

Ακούστε τώρα. Στο δικαστήριο ξέρετε τι έγινε, κύριοι συνάδελφοι; Γιατί η Ελληνική Λύση ξέρει. Είχαμε άτομο εκεί που παρακολουθούσε, κύριε Φλωρίδη.

Η Ευρωπαία Εισαγγελέας, η Καλλιόπη Νταγιάντα, ήταν αυτή που απέρριψε τον ισχυρισμό περί εκκρεμοδικίας, γεγονός που διαψεύδει και τον Φλωρίδη και τον Μητσοτάκη, γιατί είναι καθ’ έξιν ψεύτες. Καμία σχέση η Κυβέρνηση, καμία σχέση η Νέα Δημοκρατία.

Ξέρετε ποιος άλλος καταδικάστηκε χθες, κύριε Φλωρίδη μας; Να σας πω το όνομά του; Θέλετε; Ακούστε ποιος καταδικάστηκε, δικός σας άνθρωπος, ο άνθρωπος ο οποίος –ακούστε, υπόδικος, εν δυνάμει καταδικασμένος, καταδικάστηκε χθες!- πήρε λεφτά από το Δημόσιο για να κάνει τη μελέτη για το θαλάσσιο πάρκο στο Ιόνιο. Τους κυνηγάνε όμως, τους κυνηγούσανε! Λένε: «εμείς τους κυνηγούσαμε», και του δώσανε τη δουλειά για τα θαλάσσια πάρκα στο Ιόνιο! Ε λοιπόν, και ψεύτες είστε και «μπαζώνετε» την αλήθεια, αλλά απέναντί σας θα έχετε την Ελληνική Λύση! Τέλος η πλακίτσα εδώ μέσα!

(Χειροκροτήματα από την πτέρυγα της Ελληνικής Λύσης)

Πάμε και στα υπόλοιπα. Χθες ο Πρωθυπουργός υπέπεσε σε ακόμη ένα ολίσθημα. Χθες του είπα κάτι πολύ απλό, καίγεται η Ελλάδα, πάρε Beriev βρε παιδί μου. Ζήτα Beriev, καίγεται το σπίτι σου, γιατί σώνει και καλά να μην πάρεις; Και το γύρισε με έναν άκομψο τρόπο και μίλησε για σαχλαμάρες. Δηλαδή είναι σαχλαμάρα η προστασία των δασών, επειδή πρέπει να πάρουμε ρωσικά Beriev, ενώ δεν έχουμε πτητικά μέσα, γιατί δεν κάνει παραγωγή Canadair! Είπε πάλι ψέματα και είπε το εξής: Ο κ. Βελόπουλος είπε να πάρουμε φυσικό αέριο από τη Ρωσία, αλλά το φυσικό αέριο από τη Ρωσία είναι πιο ακριβό. Δεν είπα κάτι τέτοιο εγώ χθες, για να δείτε τι ψεύτες είναι. Μιλάμε για τον ορισμό των ψεμάτων και του ψεύδους. Ο ίδιος όμως είχε παραδεχτεί πριν έναν χρόνο ότι πήρε φυσικό αέριο 7 δισεκατομμυρίων ακριβότερα, για να επιβάλει εμπάργκο στη Ρωσία και κόστιζε 1 δισεκατομμύριο. Έξι δισεκατομμύρια ευρώ πλήρωσε παραπάνω ο Πρωθυπουργός.

Και το χειρότερο ποιο είναι, κύριε Φλωρίδη; Ο κύριος Πρωθυπουργός, ο οποίος είχε βάλει μέτρα στη Ρωσία, παίρνει πετρέλαιο ρωσικό από την εχθρό μας -και μιλάτε για πατριωτισμό μωρέ, μιλούσατε για πατριωτισμό προηγουμένως!. Ο άνθρωπος που δίνει λεφτά στον εχθρό της Ελλάδος, κύριε Φλωρίδη, πώς λέγεται; Για πείτε μου εσείς. Ο άνθρωπος που πληρώνει την Τουρκία, της δίνει χρήματα, λέγεται πατριώτης; Αν λέγεται πατριώτης, τότε πραγματικά είναι εκτός τόπου, ιδεολογίας δικής σας. Όχι, λέγεται προδότης. Τι κάνει η Ελλάδα; Παίρνει ρωσικό φυσικό αέριο μέσω Αζερμπαϊτζάν με μεσάζοντα την Τουρκία. Δηλαδή ο Πρωθυπουργός δίνει λεφτά στον Ερντογάν για να παίρνει πυρομαχικά και μου μιλάει για πατριωτισμό!

(Χειροκροτήματα από την πτέρυγα της Ελληνικής Λύσης)

Θαυμάστε πατριώτες! Χειροκροτάω τους πατριώτες της Νέας Δημοκρατίας κι εγώ μαζί τους!

Πάμε στο άλλο πατριωτικό σας. Εσείς δεν είστε που κατήγγειλε ο «Bloomberg» κι η «Washington Post» ότι αφήνετε τα ελληνικά πετρελαιοφόρα του οποιουδήποτε εφοπλιστή να φέρνουν πετρέλαιο και φυσικό αέριο από τη Ρωσία και να το αδειάζουν στον Λακωνικό Κόλπο; Καλά, σοβαρά; Τι να πω πραγματικά!

Και το χειρότερο, συνέχισε να λέει ότι λέμε σαχλαμάρες. Να πω λοιπόν στον Πρωθυπουργό ποιος λέει σαχλαμάρες. Ο σαχλαμάρας. Μας είπε ότι είμαστε σαχλαμάρες εμείς. Ωραία, απαντώ στο ίδιο ύφος, κύριε Φλωρίδη.

Άκου ρε σαχλαμάρα που υποδύεσαι τον Πρωθυπουργό, για να περάσουν οι ανεμογεννήτριες στα δάση λόγω όγκου ξέρεις τι χρειάζεται; Αν δεν ξέρεις και δεν το γνωρίζεις πάλι -γιατί ως συνήθως δεν γνωρίζεις- σταμάτα να μας δουλεύεις. Σου έγινε συνήθεια, σου έγινε έξη.

(Χειροκροτήματα από την πτέρυγα της Ελληνικής Λύσης)

Και επειδή οι σαχλαμάρες έχουν και όριο, καταθέτω στα Πρακτικά της Βουλής τον χάρτη του Copernicus για τις φωτιές στην Ελλάδα. Εδώ λοιπόν αποδεικνύεται, κύριε Φλωρίδη, -να’ τα, να τα πάρετε από τα Πρακτικά κύριε Λαζαρίδη, προς ενημέρωση- ότι όπου κάηκε μπήκαν ανεμογεννήτριες. Δαδιά, Ρόδος, Πάρνηθα, κάτω στη Μάνη, στην Κυπαρισσία, οπουδήποτε έχει καεί.

Το καταθέτω στα Πρακτικά της Βουλής, ας τα πάρουν μόνοι τους, να δουν για τις καμένες δασικές εκτάσεις.

(Στο σημείο αυτό ο Πρόεδρος της Ελληνικής Λύσης κ. Κυριάκος Βελόπουλος καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Συμπτωματικά, δεν πειράζει, σύμπτωση είναι, όλα είναι σύμπτωση!

**ΓΕΩΡΓΙΟΣ ΑΜΥΡΑΣ:** Στη Δαδιά δεν μπήκαν…

**ΚΥΡΙΑΚΟΣ ΒΕΛΟΠΟΥΛΟΣ (Πρόεδρος της Ελληνικής Λύσης):** Στη Δαδιά δεν μπήκαν ανεμογεννήτριες; Τι λέει, κύριε Παπαδάκη, που είστε Βουλευτής Έβρου; Είστε με τα καλά σας; Έχουν μπει ανεμογεννήτριες, διώχνουν τους αγρότες.

Έχετε πάει στον Έβρο;

**ΓΕΩΡΓΙΟΣ ΑΜΥΡΑΣ:** Βεβαίως.

**ΚΥΡΙΑΚΟΣ ΒΕΛΟΠΟΥΛΟΣ (Πρόεδρος της Ελληνικής Λύσης):** Εσείς προσωπικά; Βουλευτής Έβρου δεν ξέρει και ξέρετε εσείς;

**ΓΕΩΡΓΙΟΣ ΑΜΥΡΑΣ:** Στις 8 Απριλίου πήγαμε με τη Βουλή.

**ΚΥΡΙΑΚΟΣ ΒΕΛΟΠΟΥΛΟΣ (Πρόεδρος της Ελληνικής Λύσης):** Στη Δαδιά δεν έχει ανεμογεννήτριες;

**ΓΕΩΡΓΙΟΣ ΑΜΥΡΑΣ:** Όχι στα καμένα, όχι σε καμένο δάσος.

**ΚΥΡΙΑΚΟΣ ΒΕΛΟΠΟΥΛΟΣ (Πρόεδρος της Ελληνικής Λύσης):** Αγαπητέ μου φίλε, επειδή η καταγωγή μου είναι από τον Άβαντα, έξι χιλιόμετρα μακριά από τον Άβαντα έχει ανεμογεννήτριες. Σε ποιον τα λέτε αυτά;

Διώχνουν τους αγρότες για να βάλουν σε καμένες εκτάσεις ανεμογεννήτριες σας λέω. Δεν καταλαβαίνετε;

**ΓΕΩΡΓΙΟΣ ΑΜΥΡΑΣ:** Όχι σε καμένο δάσος.

**ΚΥΡΙΑΚΟΣ ΒΕΛΟΠΟΥΛΟΣ (Πρόεδρος της Ελληνικής Λύσης):** Πάλι τα ίδια, δεν μπορούμε να συνεννοηθούμε.

**ΠΡΟΕΔΡΕΥΩΝ (Γεώργιος Γεωργαντάς):** Κύριε Αμυρά, παρακαλώ.

**ΚΥΡΙΑΚΟΣ ΒΕΛΟΠΟΥΛΟΣ (Πρόεδρος της Ελληνικής Λύσης):** Ωραία, πάμε στα Κύθηρα, κύριε Αμυρά.

Προσέξτε, στα Κύθηρα πού δίνονται άδειες για ανεμογεννήτριες; Στη δυτική πλευρά. Πού καίγεται το νησί; Στη δυτική πλευρά.

(Χειροκροτήματα από την πτέρυγα της Ελληνικής Λύσης)

Το καταθέτω στα Πρακτικά της Βουλής.

(Στο σημείο αυτό ο Πρόεδρος της Ελληνικής Λύσης κ. Κυριάκος Βελόπουλος καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Άντε σε παρακαλώ πάρα πολύ! Μας δουλεύετε λες και δεν έχουμε μάτια, λες και δεν ξέρουμε; Εντάξει, είναι καλό να περνάς ανόητο τον άλλον, αλλά ο ανόητος δεν μπορεί να περνάει τον ανόητο, ανόητο, κάτι δεν πάει καλά. Πολιτικά ανόητος εννοώ.

(Στο σημείο αυτό την Προεδρική Έδρα καταλαμβάνει ο Η΄ Αντιπρόεδρος της Βουλής κ. **ΒΑΣΙΛΕΙΟΣ ΒΙΛΙΑΡΔΟΣ**)

Πάμε λοιπόν και στο επόμενο.

Έτσι λοιπόν μόνο το 2025 πρέπει σε δεκαέξι χιλιάδες στρέμματα να καλυφθούν με φωτοβολταϊκά και μάλιστα, πρέπει να μπουν χίλιες τετρακόσιες πενήντα ανεμογεννήτριες. Τόσες εγκαταστάθηκαν. Είστε περήφανοι γι’ αυτό; Είστε περήφανοι γι’ αυτό πραγματικά; Είστε περήφανοι που καίτε το δάσος; Από αμεριμνησία, ανοησία, αβελτηρία, ανικανότητα; Καίγονται να δάση σας λέω. Να βρούμε έναν τρόπο να μην καίγονται.

Και ακούστε, κύριε Αμυρά, επειδή γνωρίζω το θέμα καλύτερα απ’ ό,τι φαντάζεστε, πολύ καλύτερα. Ένας έλικας πτερύγιο εκατόν είκοσι μέτρων από έναν δρόμο πέντε μέτρων και έξι μέτρων που είναι αντιπυρική ζώνη για να περάσει ο επαρχιακός δρόμος στο βουνό, δεν περνάει, Αμυρά. Δεν περνάει. Ξέρεις τι κάνουν; Δεν μπορούν να ανέβουν, γιατί δεν μπορούν να κόψουν τα δέντρα. Ο νόμος απαγορεύει να κόψεις δέντρα. Αν όμως καεί, περνάει άνετα σας λέω. Αν δεν το καταλαβαίνετε, πρόβλημά σας.

Γιατί ξέρετε ποια είναι η διαφορά μας; Ότι εμείς προστατεύουμε το περιβάλλον, εσείς θέλετε να προστατεύσετε τους ολιγάρχες, πλουτοκράτες, τον αίσχιστο καπιταλισμό. Η διαφορά μας η ουσιαστική είναι αυτή.

(Χειροκροτήματα από την πτέρυγα της Ελληνικής Λύσης)

Πάρτε λοιπόν και τον πίνακα που μπήκαν στα καμένα για να δείτε, για να μην λέτε στον ελληνικό λαό ανοησίες, ψέματα ή μπορεί να μην ξέρετε και να λέτε πράγματα που δεν ισχύουν.

(Στο σημείο αυτό ο Πρόεδρος της Ελληνικής Λύσης κ. Κυριάκος Βελόπουλος καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Κλείνοντας, θα ήθελα να πω κάτι. Η εικόνα του Κοινοβουλίου σε σχέση με τον ΟΠΕΚΕΠΕ εμένα μου προκάλεσε θλίψη και οργή ταυτόχρονα. Ο καθένας ήθελε να κάνει το κομμάτι του. Το μοναδικό κόμμα που ξεκίνησε την αποκάλυψη του ΟΠΕΚΕΠΕ πριν έναν χρόνο και πλέον ήμασταν εμείς. Κανείς δεν είχε το πολιτικό θάρρος να το πει εδώ μέσα. Όπως και με τα Τέμπη ξεκινήσαμε εμείς. Κανείς δεν είχε πάρει το πολιτικό θάρρος να το πει. Όπως και με τα κουτάκια ανακύκλωσης ήμασταν εμείς. Κανείς δεν είχε το θάρρος να το πει. Όπως και με τη ΔΥΠΑ –ΔΥΠΑ δεν λέγεται, κύριε Γραμμένε;- εμείς το αποκαλύψαμε. Κανείς δεν είχε το θάρρος να το πει.

Ξέρετε, όταν λείπει από πολιτικό πρόσωπο της χώρας το θάρρος και η αναγνώριση κάποιου, τότε είναι νομοτελειακό γεγονός ότι δεν είναι άξιος λόγου, άξιος επαίνων αυτός ο πολιτικός απ’ όπου και αν προέρχεται.

Εγώ θα κάνω μερικές ερωτήσεις που δεν απαντήθηκαν αυτές τις μέρες.

Κύριε Υπουργέ, πείτε μου σας παρακαλώ πάρα πολύ και από τη Νέα Δημοκρατία όσοι μιλήσουν, πώς έβρισκαν οι επιτήδειοι τις αδήλωτες εκτάσεις και τις δήλωναν είτε ως ιδιοκτήτες είτε ως μισθωμένες χωρίς ηλεκτρονικά μισθωτήρια. Πείτε μου. Εγώ θα σας θέσω ερωτήματα τα οποία δεν απαντήθηκαν από κανέναν.

Πώς ενημέρωναν δηλώσεις Ε9 οι ιδιοκτήτες, με αποτέλεσμα να καλύπτονται οι ψεύτικες δηλωμένες εκτάσεις βοσκοτόπων, ελαιώνων; Σε τι ακριβώς εξυπηρέτησε το δικαίωμα που μπορεί να λαμβάνει κάποιος ενίσχυση απλά δηλώνοντας βοσκοτόπια χωρίς να διαθέτει ζωικό κεφάλαιο; Ερωτήσεις θέτω που δεν απαντήθηκαν από κανέναν. Με μόνη υποχρέωση να τηρεί, λέει, τους βοσκότοπους.

Γιατί αποδεσμεύτηκαν με πολιτική απόφαση χιλιάδες ΑΦΜ που είχαν δεσμευτεί κατόπιν ελέγχων των υπαλλήλων του ΟΠΕΚΕΠΕ; Δεν απαντήθηκε. Γιατί σταμάτησαν οι διασταυρωτικοί έλεγχοι των αγροτεμαχίων με τα δεδομένα των προηγούμενων ετών; Δεν απαντήθηκε. Γιατί μετά την πάροδο τόσων χρόνων δεν δημιουργήθηκε αυτόνομο και ανεξάρτητο σύστημα πληροφορικής του ΟΠΕΚΕΠΕ; Δεν απαντήθηκε ποτέ, γιατί οι ιδιώτες έπαιρναν τα λεφτά, οι ιδιωτικές εταιρείες.

Γιατί δεν έγιναν ποτέ στην Ελλάδα διαχειριστικά σχέδια βόσκησης; Γιατί δεν έχει ολοκληρωθεί η κατάρτιση του Κτηματολογίου-Δασολογίου; Γιατί επιλέχθηκε η τεχνική λύση, η αποσυνδεδεμένη ενίσχυση; Γιατί; Αν απαντηθούν όλα αυτά εδώ, θα βρούμε τι έχει γίνει στην ιστορία.

Αλλά ένα δίκιο το έχει και ο κ. Φλωρίδης εδώ, θα του το δώσω. Διάχυση ευθύνης. Φταίει ο ΣΥΡΙΖΑ, κύριοι συνάδελφοι, φταίει και το ΠΑΣΟΚ, φταίει και η Νέα Δημοκρατία. Προς άγραν ψήφων ήταν η ιστορία αυτή. «Σου δίνω λεφτά, ψήφισέ με».

Υπάρχει και το εξής για την αποχώρηση της Νέας Δημοκρατίας. Μόνο οίκτο μπορεί να προκαλέσει η αποχώρηση αυτή, αλλά και αγανάκτηση. Βρισκόμαστε σε ένα σταυροδρόμι που πρώτη φορά υπάρχει στο Ελληνικό Κοινοβούλιο, κύριοι συνάδελφοι, να θέλει ο επιτελικός ιδιοκτήτης του κόμματος Μητσοτάκης να κρυφτεί, αλλά να μην μπορεί. Επιτελικό κράτος. Και εδώ είναι το πρόβλημά σας. Αντί να κυνηγάμε τον Πρωθυπουργό, κυνηγάμε τα ποδάρια και τα χέρια. Τον Πρωθυπουργό! Αυτός είναι υπεύθυνος με βάση τον νόμο του επιτελικού κράτους.

(Χειροκροτήματα από την πτέρυγα της Ελληνικής Λύσης)

Μόνο λοιπόν γι’ αυτά φτάνουμε στο σημείο Βουλευτές της Νέας Δημοκρατίας και Υπουργοί να εκβιάζουν τον Πρωθυπουργό ότι θα τον ρίξουν, ο Πρωθυπουργός να εκβιάζει τους Βουλευτές του ότι δεν θα τους βάλει στα ψηφοδέλτια και βρήκατε τη λύση του φυγόπονου. Φυγομαχείτε. Είστε φυγόπονοι. Εκβιάζετε ο ένας τον άλλον.

Στη Νέα Δημοκρατία τώρα που μιλάμε γίνεται του εκβιαστή το κάγκελο. Αυτό γίνεται, του εκβιαστή το κάγκελο, ο ένας εκβιάζει τον άλλον.

(Χειροκροτήματα από την πτέρυγα της Ελληνικής Λύσης)

Και έρχονται και αλλά και κλείνω εδώ. Πάνω από δύο χιλιάδες εξακόσιες υποθέσεις σε εξέλιξη, ζημιά ύψους 24,8 δισεκατομμυρίων ευρώ στην Ευρωπαϊκή Ένωση. Θα τα βρείτε στην πορεία αυτά που σας λέω. Από Βρυξέλλες μου το έστειλαν σήμερα. Ελέγχουν πάρα πολλά πράγματα. Δεν το ξέρετε ούτε οι Βουλευτές. Όχι ΟΠΕΚΕΠΕ, αλλά γενικά.

(Θόρυβος στην Αίθουσα)

Μισό λεπτό. Μην βιάζεστε.

Η μερίδα του λέοντος, το 70% με 80% του ΟΠΕΚΕΠΕ αφορά δυστυχώς τη Νέα Δημοκρατία και την Ελλάδα. Μη διαχέετε πάλι την ευθύνη σε όλη την Ευρώπη.

(Χειροκροτήματα από την πτέρυγα της Ελληνικής Λύσης)

Τα σπιτάκια ανακύκλωσης σας είπα, 300.000 κάνει το ένα, 60 χιλιάρικα το παίρνεις στην αγορά. Τριακόσια χιλιάρικα το κοστολογήσατε. Σας έδωσα το τιμολόγιο εδώ. Το VOICENEWS.gr έχει κάνει ολόκληρο ρεπορτάζ, σελίδες επί σελίδων. Από εκεί το βρήκα εγώ.

Ακούστε, έρχονται και άλλα. Μετεωρολογικοί σταθμοί. Από 6 εκατομμύρια πήγε 54 εκατομμύρια, κύριε συνάδελφε. Άλλη δουλίτσα. Έρχεται κι άλλη εδώ. Μετεωρολογικοί σταθμοί.

Και κλείνω εδώ.

Κύριοι συνάδελφοι, είστε Υπουργοί κάποιοι ή πρώην Υπουργοί ή ο Πρωθυπουργός. Τι θα πει «Δεν γνώριζα»; Πείτε τι σημαίνει σε μια θέση ευθύνης «Δεν γνώριζα»; Τι σημαίνει «Δεν κατάλαβα»; Αν ήσασταν σε μια εταιρεία διευθυντής, θα λέγατε «Δεν γνώριζα»; Μόλις λέγατε «Δεν γνώριζα», θα σας είχαν απολύσει; Ε, λοιπόν θα σας απολύσει ο ελληνικός λαός πολύ σύντομα με τα «Δεν γνώριζα», «Δεν ήξερα».

(Χειροκροτήματα από την πτέρυγα της Ελληνικής Λύσης)

Κύριοι της Νέας Δημοκρατίας, το δόγμα σας είναι ένα. Και έχετε καλό ινστρούχτορα, πιστέψτε με, τον Φλωρίδη που κελαηδάει καλά. Το μπάζωμα. Είστε ειδικοί στο μπάζωμα όλοι σας. Μπαζώνετε.

Εγώ καταλαβαίνω την κομματική σας, αν θέλετε, δυσχέρεια, την κομματική σας σωφροσύνη, αλλά «Μπαζώστε και σώστε» δεν υπάρχει. Δεν υπάρχει «Μπαζώστε και σώστε». Γιατί μπορεί να σώσετε το τομάρι σας το προσωπικό -οποιοσδήποτε εδώ μέσα-, την Ελλάδα ποιος θα σώσει; Αυτό είναι το ερώτημα.

Κάποτε λοιπόν μου έλεγαν ότι υπήρχαν οι «Πυρήνες της Φωτιάς». Τις θυμάστε φαντάζομαι. Τώρα υπάρχει μια νέα οργάνωση που λέγεται «Πυρήνες της διαφθοράς, της ψευτιάς και της πολιτικής ανηθικότητας» που μόνο η Ελληνική Λύση μπορεί να ανατρέψει με επιχειρήματα, όχι με κραυγές, όχι με σόου, με προτάσεις, με αποκαλύψεις και κυρίως, με πολιτική υπευθυνότητα που δεν διακρίνει τη Νέα Δημοκρατία και τον Έλληνα Πρωθυπουργό.

(Χειροκροτήματα από την πτέρυγα της Ελληνικής Λύσης)

Να αναλάβει την ευθύνη του, να πει ότι φταίει αυτός, να πάει σε εκλογές, να τις χάσει για να σωθεί ο τόπος. Βουλιάζετε την Ελλάδα. Φύγετε να ησυχάσουμε όλοι.

(Όρθιοι οι Βουλευτές της Ελληνικής Λύσης χειροκροτούν ζωηρά και παρατεταμένα)

**ΠΡΟΕΔΡΕΥΩΝ (Βασίλειος Βιλιάρδος):** Ευχαριστούμε πολύ τον Πρόεδρο της Ελληνικής Λύσης, τον κ. Κυριάκο Βελόπουλο.

Καλείται στο Βήμα ο κ. Μάκης Βορίδης, Βουλευτής της Νέας Δημοκρατίας.

**ΜΑΥΡΟΥΔΗΣ ΒΟΡΙΔΗΣ:** Ευχαριστώ πολύ, κύριε Πρόεδρε.

Κυρίες και κύριοι συνάδελφοι, σήμερα η Βουλή στη συνεδρίασή της αυτή ασκεί την ποινική της αρμοδιότητα. Απέναντί μου έχω ένα Σώμα που συγκροτούμενο πρέπει κυρίως να σκεφτεί και να κρίνει αυτά που ορίζει ότι πρέπει να κρίνει το άρθρο 86 και να κρίνει πάνω στις δύο προτάσεις οι οποίες έχουν κατατεθεί για την ποινική ευθύνη τη δική μου και νομίζω θα ακούσετε και τον συνάδελφό μου κ. Αυγενάκη αργότερα.

Θέλω να επισημάνω το εξής. Από τη διαδικασία μέχρι στιγμής περίμενα να ακούσω τους εισηγητές των κομμάτων και περίμενα ότι θα ακούσω την κατηγορία υπό την έννοια του ελέγχου της κατηγορίας. Δεν άκουσα τίποτα. Δεν άκουσα τίποτα. Και αυτό νομίζω ότι έχει έναν λόγο. Θα σας τον εξηγήσω. Γιατί φοβάμαι ότι στην ίδια αμηχανία που βρέθηκαν οι εισηγητές βρίσκομαι και εγώ εδώ και έναν μήνα. Προσπαθώ να καταλάβω ποιο είναι το έγκλημα το οποίο μου αποδίδεται.

(Θόρυβος στην Αίθουσα)

Αν έχετε την καλοσύνη, απλώς δώστε μου το δικαίωμα να εξηγήσω στο Σώμα. Και έρχομαι στο συγκεκριμένο.

Για να υπάρχει έγκλημα, πρέπει να υπάρχει πράξη ή παράλειψη οφειλόμενης ενέργειας, η οποία να χαρακτηρίζεται ως αξιόποινη πράξη από τον Ποινικό μας Κώδικα. Δεν μπορεί να υπάρχει έγκλημα χωρίς πράξη, άρα πρέπει να περιγράφουν πράξεις. Κάτι έχω κάνει. Ή παράλειψη. Η επιλογή που έχουν κάνει οι προτάσεις είναι να εστιάσουν σε πράξεις. Πάμε να δούμε ποιες πράξεις.

Κάνατε αναφορά στο κείμενο της Εισαγγελίας. Οι αξιότιμες κυρίες Εισαγγελείς σε αυτό το κείμενο των τριάντα τεσσάρων σελίδων αναφέρουν το όνομά μου σε δύο σημεία: το ένα σημείο είναι κάτι το οποίο επισημάνθηκε, αυτό το «Συμφωνώ» -θα έρθω σε λίγο- και το δεύτερο σημείο το οποίο επισημάνθηκε είναι το αίτημά μου προς τον κ. Βάρρα να παραιτηθεί.

Γι’ αυτό σας λέω ότι έχω περάσει έναν μήνα να σκέφτομαι. Είναι δυνατόν να κάνεις εγκληματική ενέργεια με νόμιμες πράξεις; Γίνεται αυτό;

(Χειροκροτήματα από την πτέρυγα της Νέας Δημοκρατίας)

Ακούστε. Θα σας πω σε λίγο τι είναι το «Συμφωνώ», αλλά θέλω πρώτα να σας θέσω αυτόν τον προβληματισμό. Το «Συμφωνώ» ετέθη σε ένα έγγραφο -θα πούμε λίγο περισσότερα γι’ αυτό- το οποίο εφαρμόζει υπουργική απόφαση. Η υπουργική απόφαση είναι νόμιμη και ισχυρή ακόμα και σήμερα αυτή. Εφαρμόζεται η υπουργική απόφαση, λέω εγώ ότι συμφωνώ να εφαρμοστεί η υπουργική απόφαση και μου λένε ότι επειδή συμφωνώ να εφαρμοστεί μια υπουργική απόφαση, είναι αυτή η συμφωνία μου εγκληματική πράξη. Βγάζει νόημα;

Το δεύτερο. Ζήτησα την παραίτηση ενός υφισταμένου μου. Κυρίες και κύριοι συνάδελφοι που καταθέσατε την πρόταση, τώρα σοβαρά θα φέρνετε Υπουργούς να τους κατηγορείτε επειδή ζητάνε τις παραιτήσεις υφισταμένων τους; Αλήθεια τώρα;

(Χειροκροτήματα από την πτέρυγα της Νέας Δημοκρατίας)

(Θόρυβος στην Αίθουσα)

Θα έρθω σε αυτό. Υπομονή.

Τα λέω αυτά εισαγωγικώς διότι γίνεται μια αναφορά και θα σας έλεγα ότι οι δύο αναφορές που άκουσα στις εισηγήσεις ήταν στο πόρισμα των αξιότιμων κυρίων Εισαγγελέων. Δεν πρόκειται όμως περί πορίσματος. Να συμφωνήσουμε. Ναι; Είναι ένα διαβιβαστικό έγγραφο. Σωστά; Και να συμφωνήσουμε επίσης –ελπίζω, μεταξύ μας- ότι δεν είναι σωστό να ισχυριζόμαστε ότι κάνουμε αξιολόγηση. Σωστά; Γιατί τότε –ακούστε- αποδίδετε μια παράνομη πράξη στις κυρίες Εισαγγελείς. Εγώ δεν θέλω να το κάνετε αυτό. Εγώ δεν το πιστεύω αυτό. Δεν θέλω να αποδίδετε τέτοιες ενέργειες στις αξιότιμες κυρίες Εισαγγελείς. Δεν είναι σωστό αυτό. Άρα λοιπόν, να συμφωνήσουμε ότι δεν το κάνουμε.

**ΔΗΜΗΤΡΙΟΣ ΜΑΝΤΖΟΣ:** (δεν ακούστηκε)

**ΜΑΥΡΟΥΔΗΣ ΒΟΡΙΔΗΣ:** Δυο λεπτά, κύριε Μάντζο. Να κάνετε την κρισιολόγησή σας, δικαίωμά σας, καμία αντίρρηση, ακούστε όμως, επαναλαμβάνω, να ξέρετε ποια είναι η συνέπεια αυτής της κρισιολογήσεως.

Η λογική συνέπεια αυτής της αξιολογήσεως, αν την υιοθετείτε, είναι ότι κάνουν κάτι παράνομο οι κυρίες Εισαγγελείς. Εγώ λέω ότι δεν το κάνουν και δεν κάνουν αξιολόγηση. Και επίσης λέω και κάτι άλλο, ότι δεν κάνουν περιγραφή πράξεων. Και τώρα φτάνουμε στο δεύτερο -επιτρέψτε μου, όλα αυτά εισαγωγικώς, θα αναφερθώ εκτεταμένα- βαθύ οξύμωρο των προτάσεων.

Μου αποδίδετε με τις προτάσεις τους, κυρίες και κύριοι συνάδελφοι, ότι έκανα συνέργεια ή ηθική αυτουργία. Σωστά; Να πούμε τι είναι η ηθική αυτουργία. Ηθική αυτουργία πράττει όποιος με πειθώ και φορτικότητα καταπείθει κάποιον να κάνει παράνομη πράξη. Σωστά; Συνέργεια άμεση ή απλή -μην μπούμε τώρα σε αυτά και σας κουράσω- κάνει κάποιος ο οποίος παρέχει συνδρομή σε αυτόν που κάνει την παράνομη πράξη. Σωστά; Σωστά.

Θέλετε να μου πείτε ποιος κάνει την παράνομη πράξη; Γιατί δεν έχετε έκθεση του φυσικού αυτουργού. Ποιος είναι αυτός που παρανομεί τον οποίο κατέπεισα εγώ και τον οποίο βοήθησα εγώ να παρανομήσει; Ποιος είναι;

**ΓΕΩΡΓΙΟΣ ΓΑΒΡΗΛΟΣ:** Η διοίκηση του ΟΠΕΚΕΠΕ.

**ΜΑΥΡΟΥΔΗΣ ΒΟΡΙΔΗΣ:** Ακούστε. Κύριε συνάδελφε, επιτρέψτε μου. Δεν μπορείτε να το πείτε. Ξέρετε γιατί; Εδώ είναι το αδιέξοδο της συζήτησης. Διότι δεν έχουν ασκηθεί ποινικές διώξεις μέχρι στιγμής σε όλους αυτούς και από τη στιγμή που δεν έχουν ασκηθεί ποινικές διώξεις σε όλους αυτούς και δεν ξέρετε σε ποιους θα ασκηθούν, μου λέτε -και δεν μπορείτε να το πείτε εσείς, γιατί φυσικά το Κοινοβούλιο δεν έχει αρμοδιότητα- ότι εγώ έχω κάνει συνέργεια σε άγνωστο αυτουργό για άγνωστη πράξη.

(Χειροκροτήματα από την πτέρυγα της Νέας Δημοκρατίας)

**ΘΕΟΦΙΛΟΣ ΞΑΝΘΟΠΟΥΛΟΣ:** Σας λέμε να ερευνηθεί. Ερευνητέο είναι. Δικηγόροι είμαστε.

**ΠΡΟΕΔΡΕΥΩΝ (Βασίλειος Βιλιάρδος):** Κύριε συνάδελφε, σας παρακαλώ.

**ΜΑΥΡΟΥΔΗΣ ΒΟΡΙΔΗΣ:** Εξ ου και για να επανέλθω, αγαπητέ μου συνάδελφε, επειδή είμαστε δικηγόροι και είμαι βέβαιος ότι ειδικά εσείς, κύριε Ξανθόπουλε, με παρακολουθείτε πλήρως.

**ΘΕΟΦΙΛΟΣ ΞΑΝΘΟΠΟΥΛΟΣ:** Γι’ αυτό και κατέβηκα.

**ΜΑΥΡΟΥΔΗΣ ΒΟΡΙΔΗΣ:** Άρα λοιπόν προσέξτε και συνεχίζω. Αυτό είναι και το αδιέξοδο της συγκεκριμένης πρότασης.

Αυτές οι προτάσεις είναι προδήλως αβάσιμες γιατί δεν μπορούν να θεραπευτούν από καμία προκαταρκτική εξέταση. Γιατί; Γιατί έχουν δομικό ελάττωμα.

Κι έρχομαι στο τρίτο το οποίο το ακούω και το ξανακούω. Λέει εξαλείφεται το αξιόποινο, η παραγραφή. Νομικά δεν έχουμε παραγραφή. Έχουμε εξάλειψη του αξιοποίνου. Εντάξει, μην κουράζουμε τώρα με λεπτομέρειες νομικές. Αλλά η ουσία είναι αυτή.

Προσέξτε όμως. Για να έχω εξάλειψη του αξιοποίνου, τι πρέπει να έχει γίνει; Πρέπει να μην έχει επιληφθεί το Κοινοβούλιο, να μην έχει ασκήσει την ποινική του αρμοδιότητα μέχρι τη χρονική στιγμή που έχουμε τη Β΄ Σύνοδο. Σωστά; Σωστά. Συγγνώμη σήμερα τι κάνετε; Δεν επιλαμβάνεστε της ουσίας της υποθέσεως σήμερα; Σήμερα δεν κρίνεται η ουσία της υποθέσεως; Ποια παραγραφή και ποια εξάλειψη του αξιοποίνου;

Σήμερα θα αποφασίσει το Κοινοβούλιο εάν οι προτάσεις αυτές είναι προδήλως αβάσιμες και θα τις στείλει στο αρχείο ή πρέπει να συνεχίσει η διαδικασία, άρα δεν υπάρχει κανένα ζήτημα εξάλειψης του αξιοποίνου. Κρίνεται επί της ουσίας σήμερα με επιμέλεια δική μας, γιατί εμείς φέραμε την πρόταση και συζητείται σήμερα εμπροθέσμως. Άρα λοιπόν ποια παραγραφή;

Λέει τώρα, στην εξεταστική αν ανακύψουν πράξεις, νέες πράξεις, άλλες πράξεις. Όχι αυτές, γι’ αυτές επιλαμβάνεστε σήμερα. Άρα λοιπόν, δεν υπάρχει και κανένα ζήτημα παραγραφής.

Έρχομαι όμως στο καλύτερο, διότι εγώ τελώ εγκλήματα, κυρίες και κύριοι συνάδελφοι, προσέξτε, σε πράξεις οι οποίες δεν είναι διοικητικές καν. Πώς το κάνω αυτό; Προσέξτε εδώ. Τι είναι αυτό; Αυτό είναι ένα από τα δύο έγγραφα, διότι αυτά υπάρχουν στο σύνολο των τριών χιλιάδων σελίδων της δικογραφίας. Είναι κάτι τέτοιες ντάνες. Αυτά που αφορούν είναι αυτά τα δύο. Είναι το έγγραφο του «Συμφωνώ», αυτό υπάρχει, και είναι και η κατάθεση του κ. Βάρρα. Αυτά είναι τα αποδεικτικά στοιχεία. Αυτές είναι οι ενδείξεις που πρέπει να αξιολογήσετε. Τι να αποδείξουν αυτές οι ενδείξεις; Ότι έγραψα πράγματι το «Συμφωνώ». Αποδεδειγμένο, να το, δεν υπάρχει αμφισβήτηση, το έγραψα.

Τι άλλο; Να αξιολογήσουν αυτά που λέει ο κ. Βάρρας. Θα σας πω τι λέει ο κ. Βάρρας. Αυτό το έγγραφο τι είναι; Γράφει, διαβάζω, «Εμπιστευτικό, προς Υπουργό Αγροτικής Ανάπτυξης και Τροφίμων. Θέμα: Διαβίβαση κατανομής επιλέξιμων βοσκοτόπων» και μου λέει πώς επιλέγει ο ΟΠΕΚΕΠΕ να κάνει την κατανομή με ημερομηνία 18-9-2019. Διαβάζω: «Σας ενημερώνουμε για τον τρόπο κατανομής των βοσκοτόπων του 2019». Τι είναι αυτό το έγγραφο; Είναι διοικητική πράξη; Είναι ένα εσωτερικό έγγραφο του ΟΠΕΚΕΠΕ, διακινείται εσωτερικά.

Το λέω εγώ; Δεν το λέω εγώ. Το λέει σε γνωμοδότησή του ο καθηγητής, ο κ. Φλογαΐτης. Τι λέει ο κ. Φλογαΐτης; Του έθεσα υπ’ όψιν το έγγραφο αυτό. Ότι «το έγγραφο ο χαρακτήρας του οποίου μου έχει τεθεί προς γνωμοδότηση δεν φέρει ούτε τα εξωτερικά ούτε κατά μείζονα λόγο τα εσωτερικά γνωρίσματα της διοικητικής πράξης», δεν είναι διοικητική πράξη. «Πρόκειται για εσωτερικό έλεγχο της διοικήσεως, που δεν απευθύνεται σε κανέναν εκτός της υπηρεσίας, μη δυνάμενο ως εκ τούτου να εισάγει νέα νομική ρύθμιση και να μεταβάλλει την έννομη τάξη. Η υπογραφή του συμφωνούντος εποπτεύοντος Υπουργού δεν έχει καμία νομική σημασία. Σε κάθε περίπτωση, αν ήθελε θεωρηθεί ότι πρόκειται περί διοικητικής πράξεως, θα έπρεπε να καταταχθεί στις κανονιστικές πράξεις ως μη περιέχουσα ατομικώς ορισμένη ρύθμιση».

Το καταθέτω για τα Πρακτικά.

(Στο σημείο αυτό ο Βουλευτής κ. Μαυρουδής Βορίδης καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Προσέξτε τώρα, εγώ εγκληματώ με πράξη η οποία δεν έχει κανένα έννομο αποτέλεσμα, δεν είναι διοικητική πράξη, δεν έχει νομική σημασία. Είναι ένα εσωτερικό έγγραφο στο οποίο με ενημερώνει ο ΟΠΕΚΕΠΕ πώς θέλει να κάνει την κατανομή των βοσκοτόπων και του λέω «συμφωνώ». Παρεμπιπτόντως, η κατανομή που κάνει στη συγκεκριμένη περίπτωση ο ΟΠΕΚΕΠΕ είναι παράνομη ή εφαρμόζει υπουργική απόφαση; Εφαρμόζει υπουργική απόφαση. Δεν υπάρχει ισχυρισμός μη νομιμότητας.

Θέλω να σας ρωτήσω τώρα το εξής: Σας φέρνει η υπηρεσία σας ένα έγγραφο, η αρμόδια για τις ενισχύσεις, εκ του νόμου αρμόδια για τις ενισχύσεις, με αποκλειστική αρμόδια αρμοδιότητα για τις ενισχύσεις -εκ του νόμου, το τονίζω, του συστατικού νόμου του ΟΠΕΚΕΠΕ- σας το φέρνει η υπηρεσία σας και σας λέει «εγώ αυτό θέλω να κάνω». Λες «ναι», και αυτό είναι εγκληματική ενέργεια;

Θέλω να ρωτήσω τον ΣΥΡΙΖΑ, την πράξη αυτή της απιστίας την έχει κάνει ο Καπρέλης, την αυτουργική πράξη, ο διοικητής σας; Λέτε ότι ο διοικητής σας έχει κάνει πράξη κακουργηματικής απιστίας;

Ρώτησε ο κ. Κόκκαλης «έχει ξαναγίνει αυτό ή το έκανες εσύ πρώτη φορά;»

Πριν πάω όμως σε αυτό, ο κ. Αραχωβίτης ήταν Υπουργός Αγροτικής Ανάπτυξης επί ΣΥΡΙΖΑ και επίσης όταν ήμουν εγώ Υπουργός Αγροτικής Ανάπτυξης ήταν ο αρμόδιος για τα αγροτικά θέματα του ΣΥΡΙΖΑ. Λέει ο κ. Αραχωβίτης: «Δεν έφερα ποτέ αντίρρηση σε εισήγηση για τον ΟΠΕΚΕΠΕ». Έχει υπογράψει τέτοιες κατανομές. Ερώτηση: Είναι εγκληματίας;

(Χειροκροτήματα από την πτέρυγα της Νέας Δημοκρατίας)

(Στο σημείο αυτό ο Βουλευτής κ. Μαυρουδής Βορίδης καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

**ΘΕΟΦΙΛΟΣ ΞΑΝΘΟΠΟΥΛΟΣ:** Είναι το μόνο επιχείρημα και είναι προς διερεύνηση.

**ΠΡΟΕΔΡΕΥΩΝ (Βασίλειος Βιλιάρδος):** Κύριε Ξανθόπουλε, μη διακόψετε άλλη φορά, σας παρακαλώ.

**ΜΑΥΡΟΥΔΗΣ ΒΟΡΙΔΗΣ:** Ευάγγελος Αποστόλου, «συμφωνώ», κατανομή του 2016. Προέδρος Καπρέλης, «συμφωνώ».

**ΒΑΣΙΛΕΙΟΣ ΚΟΚΚΑΛΗΣ:** Το 2016 δεν έγινε κατανομή.

**ΜΑΥΡΟΥΔΗΣ ΒΟΡΙΔΗΣ:** Εγώ σας δείχνω το έγγραφο και θα το αξιολογήσετε, κύριε Κόκκαλη. Διότι το έγγραφο το λέει, και εγώ διαβάζω, δεν σκέφτομαι κάτι, ό,τι διαβάζω.

(Στο σημείο αυτό ο Βουλευτής κ. Μαυρουδής Βορίδης καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Επειδή άκουσα ένα επιχείρημα από την πλευρά του καλού συναδέλφου, του κ. Κακλαμάνη, που νομίζω έχει επιμεληθεί λίγο της προτάσεώς σας, αλλά εσάς βαρύνει, αλλά λέω τώρα για τη νομική πατρότητα, ότι δεν είναι νόμιμο, λέει, γιατί δεν επιτρέπεται η κατανομή εκτός χωρικών ενοτήτων, θα διαβάσω λίγο τις συγκεκριμένες διατάξεις από τις οποίες επιτρέπεται της υπουργικής αποφάσεως. Αλλά, προσέξτε, Χωρική Ενότητα Κρήτη να διανεμηθεί από τη Χωρική Ενότητα Πελοποννήσου.

(Χειροκροτήματα από την πτέρυγα της Νέας Δημοκρατίας)

Επόμενο «συμφωνώ» του 2017, Χωρική Ενότητα Κρήτης ξανά στη Χωρική Ενότητα Πελοποννήσου.

(Χειροκροτήματα από την πτέρυγα της Νέας Δημοκρατίας)

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Αθώος!

**ΠΡΟΕΔΡΕΥΩΝ (Βασίλειος Βιλιάρδος):** Κυρία συνάδελφε, ησυχία, σας παρακαλώ, αφήστε να ολοκληρώσει.

**ΒΑΣΙΛΕΙΟΣ ΚΟΚΚΑΛΗΣ:** Η τεχνική λύση είναι αυτή.

**ΠΡΟΕΔΡΕΥΩΝ (Βασίλειος Βιλιάρδος):** Κύριε Κόκκαλη, μη διακόψετε άλλη φορά, σας παρακαλώ.

**ΜΑΥΡΟΥΔΗΣ ΒΟΡΙΔΗΣ:** Και εμένα για την τεχνική λύση με εγκαλεί μόνο, γιατί δεν υπάρχει τίποτε άλλο.

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Τίποτα, τίποτα.

**ΜΑΥΡΟΥΔΗΣ ΒΟΡΙΔΗΣ:** Κυρία Κωνσταντοπούλου, αν έχετε την καλοσύνη, εξηγώ στο Κοινοβούλιο, τουλάχιστον να σεβαστείτε αυτό το δικαίωμα.

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Προσπαθώ και εγώ να σας ακούσω.

**ΜΑΥΡΟΥΔΗΣ ΒΟΡΙΔΗΣ:** Άρα λοιπόν προσέξτε, εδώ είναι ακόμα χειρότερα τα πράγματα, διότι αυτό που έχει συμβεί είναι το εξής: Υπουργοί του ΣΥΡΙΖΑ, διαδοχικοί Υπουργοί, σε συνεννόηση με τον κ. Καπρέλη προφανώς έχουν συστήσει εγκληματική οργάνωση στην οποία αποφάσισα να ενταχθώ στο πρώτο τρίμηνο της υπουργίας μου, για να αποτελέσουμε μία παρέα κοινή εγκληματική.

(Χειροκροτήματα από την πτέρυγα της Νέας Δημοκρατίας)

Ακούστε, αν ερχόσασταν και μου λέγατε κάτι άλλο, ειλικρινά το λέω, και μου λέγατε «κοίταξε έχεις δει την έγκριση των αιτήσεων» παρεμπιπτόντως η έγκριση των αιτήσεων έχει γίνει επί ΣΥΡΙΖΑ, γιατί Μάιος είναι που κατατίθενται οι αιτήσεις στο ΟΣΔΕ, «βλέπεις την έγκριση των αιτήσεων, δεν έπρεπε να εφαρμόσεις την τεχνική λύση, δεν έπρεπε να την κάνεις, έπρεπε να αλλάξεις την υπουργική απόφαση, έπρεπε να καταργήσεις το «ενίσχυση βοσκοτόπων χωρίς ζώα»», αυτό είναι μία ωραιότατη πολιτική κριτική. Να την κάνετε, να την ακούσω, να τη συζητήσουμε, να σας εξηγήσω, γιατί όλα αυτά έχουν σκέψη.

Όταν, παραδείγματος χάριν, νομοθετήθηκε από πλευράς ΣΥΡΙΖΑ η δυνατότητα να υπάρχουν ενισχύσεις σε βοσκοτόπια χωρίς ζώα αυτό δεν νομοθετήθηκε στην Ελλάδα. Έχει δίκιο ο Κόκκαλης. Αυτό είναι μια υπόθεση η οποία έρχεται από την Ευρωπαϊκή Επιτροπή. Και εκεί όταν θα πούμε όχι -ακούω ότι η άποψη σήμερα μπορεί να είναι όχι- πρέπει να δώσουμε και μια εξήγηση γιατί ο Γάλλος θα παίρνει τέτοια ενίσχυση, ο Γερμανός θα παίρνει τέτοια ενίσχυση, εμείς δεν θα δίνουμε τέτοια ενίσχυση. Θέλει μια κουβέντα. Είναι όμως μια πολιτική επιλογή, είναι μια πολιτική συζήτηση. Και τα δύο μπορεί κανείς να τα υποστηρίξει.

Έκανε η κυβέρνηση ΣΥΡΙΖΑ αυτήν την επιλογή. Θέλετε να είστε πολύ αυστηροί μαζί μου; Πολύ αυστηροί! Να μου πείτε ότι «ρε φίλε, στο τρίμηνο παρά το ότι είχες την εισήγηση του ΟΠΕΚΕΠΕ, εσύ έπρεπε να έχεις σκεφτεί κάτι άλλο». Δεκτόν, πολιτική κριτική είναι αυτό. Δεν έχω κάνει έγκλημα. Μπορεί να έπρεπε να αλλάξω την απόφαση, αλλά όχι ότι έχω κάνει έγκλημα. Πείτε μου ότι δεν έπρεπε να το αφήσω. Να μου πείτε κιόλας, γιατί θέλω λίγο να το σκεφτείτε αυτό, αν δεν θα το εφάρμοζα, οι κτηνοτρόφοι με ζώα στην Κρήτη θα παίρνανε την ενίσχυσή τους ή όχι; Όχι.

Συμφωνείτε σε αυτό;

Και θέλω να το εξηγήσετε Μανόλη Χνάρη και να το εξηγήσουμε σε κτηνοτρόφους στην Κρήτη αυτό, όταν μας ρωτήσουν «Μα, εγώ έχω πραγματικά χίλια ζώα, γιατί δεν παίρνω την ενίσχυσή μου;». Να του πούμε «Δεν παίρνεις την ενίσχυσή σου, γιατί ο διπλανός σου υποψιαζόμαστε ότι έχει κάνει ψευδή δήλωση.». Αν μας ρωτήσει «Γιατί ρε παιδιά δεν πάτε να πιάσετε το διπλανό μου και μου κόβετε εμένα την ενίσχυση, μη εφαρμόζοντας τεχνική λύση;», να δούμε τι θα του εξηγήσουμε.

Όμως, αυτό είναι πολιτική συζήτηση, δεν είναι ποινική. Αν έπρεπε να κάνουμε την επιλογή να κόψουμε τις ενισχύσεις οριζόντια από κτηνοτρόφους, μάλιστα, είναι μια επιλογή, είναι μια πολιτική επιλογή. Δεν είναι εύκολη, γιατί υπάρχει ένας κόσμος, ο οποίος ζει από αυτό. Διότι για να είναι ανταγωνιστική η αιγοπροβατοτροφία, θέλει ενισχύσεις. Να αποφασίσουμε να τσακίσουμε την αιγοπροβατοτροφία γιατί κάποιοι παρανομούν; Νομίζω είναι πιο λογικό να πούμε, αυτό που είπα «Πάτε να κάνετε μαζικούς διασταυρωτικούς ελέγχους και να τους πιάσετε.». Αυτοί είναι οι έλεγχοι που έκανε ο Βάρρας, οι τρεισήμισι χιλιάδες, αυτοί που έδωσα παραγγελία να γίνουν.

Τι από τα δύο λοιπόν, θα επιλέγατε; Εγώ λέω να κάνουμε αυτήν την πολιτική συζήτηση. Όμως, όχι να λέτε ότι έχουμε κάνει συνέργεια σε κακουργηματική απιστία μαζί με τον Καπρέλη. Άρα λοιπόν, αυτή είναι η περίφημη υπόθεση του «Συμφωνώ».

Επειδή άκουσα για τη νομιμότητα, η νομιμότητα της τεχνικής λύσης έχει κριθεί στο Συμβούλιο της Επικρατείας με δύο αποφάσεις, την απόφαση 806/2023 και την απόφαση 1209/2023, οι οποίες κρίνουν προσφυγές που έχουν γίνει από κτηνοτρόφους για ειδικότερα ζητήματα της εφαρμογής διοικητικής πράξης. Εκεί κρίνει το δικαστήριο ότι εφαρμόζεται η υπουργική απόφαση και εφαρμόζεται μια χαρά. Και δεν είπε ποτέ το δικαστήριο -το Συμβούλιο της Επικρατείας, όχι ένα όποιο δικαστήριο- ότι υπάρχει κάτι παράνομο στην τεχνική λύση. Άρα, λοιπόν και αυτό είναι για την σκέψη σας.

(Στο σημείο αυτό ο Βουλευτής κ. Μαυρουδής Βορίδης καταθέτει για τα Πρακτικά τις προαναφερθείσες αποφάσεις, οι οποίες βρίσκονται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Εδώ έχω για τις κατανομές και προχωρώ.

Έρχομαι σε ένα τελευταίο ζήτημα. Γιατί εγώ θέλω να γίνει εξεταστική επιτροπή; Διότι στην εξεταστική επιτροπή θα ανοίξουν μια συζήτηση που όντως εκφεύγει των ορίων της προκαταρκτικής. Για παράδειγμα, γιατί την είχαμε ανάγκη την τεχνική λύση; Την είχαμε ανάγκη την τεχνική λύση, γιατί υπήρχε όλη αυτή η συζήτηση με τους βοσκοτόπους, τον ορισμό του βοσκοτόπου και ξαφνικά απομειωνόταν να συζητάμε σε τι βρέθηκε μπροστά ο ΣΥΡΙΖΑ. Ο ΣΥΡΙΖΑ βρέθηκε μπροστά σε μια κατάσταση. Εξαιτίας της αλλαγής του ορισμού των βοσκοτόπων από την Ευρωπαϊκή Επιτροπή αφαιρούνταν βοσκότοποι και άρα, μειώνονταν θεαματικά οι ενισχύσεις των κτηνοτρόφων μας. Αυτό είχατε να αντιμετωπίσετε με τεχνική λύση και ο Κορασίδης αυτό είχε να αντιμετωπίσει με τεχνική λύση. Αυτό προσπαθούσαν να κάνουν.

Γιατί υπήρχε αυτό το πρόβλημα; Διότι δεν είχαμε διαχειριστικά σχέδια βόσκησης. Σωστά; Σωστά. Εγώ θέλω να γίνει εξεταστική, για να δούμε ποιος έχει κάνει κάτι για να γίνουν διαχειριστικά σχέδια βόσκησης. Ο ΣΥΡΙΖΑ αποφάσισε, τα έδωσε στην περιφερειακή αυτοδιοίκηση. Πέρασαν πέντε χρόνια, δεν είχε γίνει ούτε μισή προκήρυξη. Εγώ ήρθα και άλλαξα τον νόμο και έβαλα τη δυνατότητα να τα παίρνουμε κεντρικά στο Υπουργείο Αγροτικής Ανάπτυξης και να τα κάνουμε. Εγώ έκανα το πρώτο διαχειριστικό σχέδιο βόσκησης σε συμφωνία στις 31 Δεκεμβρίου -λίγο πριν αλλάξω- με τη δυτική Μακεδονία. Τότε ήταν -αν θυμάμαι καλά- Περιφερειάρχης ο Γιώργος Κασαπίδης. Με τον Γιώργο ήταν η συμφωνία. Εγώ ξεκίνησα την ιστορία των διαχειριστικών σχεδίων βόσκησης. Για να μιλάμε τώρα και για την επιμέλεια και για μια σειρά από πράγματα, τα οποία είναι σχετικά.

Άρα, λοιπόν, βεβαίως να γίνει εξεταστική, γιατί η εξεταστική θα μας δείξει και τι έχει κάνει και ο καθένας. Διότι και αυτό έχει σημασία να δούμε τι έχει κάνει ο καθένας. Σε πολιτικό επίπεδο το λέω. Δεν το λέω για την αναζήτηση των ποινικών ευθυνών.

Άλλαξα τον νόμο. Ο νόμος, με τον οποίο προστέθηκε αυτή η δυνατότητα στο Υπουργείο Αγροτικής Ανάπτυξης είναι ο ν.4691/2020. Στο άρθρο 11 δίνω τη δυνατότητα να τα πάρει το Υπουργείο Αγροτικής Ανάπτυξης. Το καταθέτω.

(Στο σημείο αυτό ο Βουλευτής κ. Μαυρουδής Βορίδης καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Στις 31-12-2020 είναι η υπογραφή της προγραμματικής σύμβασης με την Περιφέρεια της Δυτικής Μακεδονίας. Τον Ιούλιο του 2020 είναι η διαβίβαση της προγραμματικής σύμβασης στην Περιφέρεια των Ιονίων Νήσων. Άρα λοιπόν, εδώ υπάρχουν συγκεκριμένες ενέργειες για τα διαχειριστικά σχέδια βόσκησης μέσα στη θητεία μου.

Να πω και κάτι ακόμα, γιατί συζητάμε πολύ για τους ελέγχους, ένα από τα ζητήματα, τα οποία έχει το Υπουργείο Αγροτικής Ανάπτυξης, είναι ότι πρέπει να στελεχώσει τις υπηρεσίες του για να έχουν επάρκεια προσωπικού να κάνουν ελέγχους. Ποιος είναι εκείνος, ο οποίος έχει ζητήσει ήδη από το 2020, από τις 30 Ιουλίου του 2020, να ενισχυθούν με ΙΔΟΧ για να μην αργεί πολύ με τη διαδικασία των τακτικών προσλήψεων ο ΟΠΕΚΕΠΕ και να προσληφθούν για τον συγκεκριμένο λόγο; Εγώ το έχω ζητήσει αυτό. Επομένως, σας δίνω ήδη και το σχετικό αυτό έγγραφο.

(Στο σημείο αυτό ο Βουλευτής κ. Μαυρουδής Βορίδης καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Έρχομαι λίγο στο άλλο θέμα. Νομίζω σας απάντησα στο γιατί είναι προφανές ότι δεν υπάρχει αξιόποινη πράξη. Δεν είναι δυνατόν να υπάρχει αξιόποινη πράξη. Με αυτήν την έννοια, πράγματι δεν υπάρχει ούτε ένδειξη και πράγματι, για τους λόγους που σας εξηγώ, είναι προφανώς αβάσιμη και αστήρικτη η πρότασή σας. Γι’ αυτούς τους λόγους. Τελείωσα με αυτό.

Έρχομαι και σε ένα δεύτερο ζήτημα. Το δεύτερο ζήτημα είναι η παραίτηση. Να συμφωνήσουμε ότι είναι σχετικά παράδοξο να λέμε «τελείται απιστία» ή «συνέργεια στην απιστία», επειδή ζητάς μια παραίτηση κάποιου. Να συμφωνήσουμε σε αυτό. Δεν είναι πολύ λογικό. Το καταλαβαίνετε. Συμφωνείτε.

Ακούστε, αν θα θέλατε να κάνετε κάτι -δηλαδή ποια είναι η υπόθεση πίσω από αυτό- είναι το εξής: Του ζήτησαν να παραιτηθεί την ώρα που ο άνθρωπος κάτι πήγαινε να κάνει για να αντιμετωπίσει τα κυκλώματα. Αυτή είναι λίγο πολύ η ιστορία, η σκέψη πίσω από αυτό. Αυτό για να έχει ειρμό, τι θα έπρεπε να πείτε; Θα έπρεπε να πείτε ότι ο επόμενος που μπήκε, ο Φάνης Παπάς είχε πάρει μια εντολή από εμένα, να κάνει κάτι παράνομο. Αυτό υπάρχει πουθενά; Πουθενά! Δεν υπάρχει ως στοιχείο της δικογραφίας, δεν υπάρχει ως ένδειξη και δεν το λέει και κανένας.

Όμως, τα πράγματα γίνονται και ακόμη καλύτερα. Διότι, ακούστε γιατί θέλετε να κάνετε δίωξη σε Υπουργό, πάνω σε αυτό που λέει ο κ. Βάρρας. Διότι λέμε «Ο κ. Βάρρας λέει.». Τι λέει; Έχουμε αναγνώσει την ένορκη κατάθεσή του; Δίνει τρεις διαδοχικές καταθέσεις ο κ. Βάρρας στην αξιότιμη κυρία Εισαγγελέα, στις 18-11-2024, στις 28-11-2024, στις 29-11-2024. Σωστά; Σωστά.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή)

**ΜΑΥΡΟΥΔΗΣ ΒΟΡΙΔΗΣ:** Έχω λίγο χρόνο, κύριε Πρόεδρε;

**ΠΡΟΕΔΡΕΥΩΝ (Βασίλειος Βιλιάρδος):** Παρακαλώ, συνεχίστε.

**ΜΑΥΡΟΥΔΗΣ ΒΟΡΙΔΗΣ:** Ευχαριστώ πολύ.

Τι μας λέει για την παραίτησή του; Ερωτάται «Για ποιο λόγο σας ζητήθηκε να παραιτηθείτε;». Και ξεκινάει με την εξής φράση: «Θεωρώ ότι..». Θεωρεί ότι! Μας λέει μια θεωρία ο κ. Βάρρας, μας λέει την γνώμη του.

Είναι δε εντυπωσιακό -να το σχολιάσω αυτό, εγώ δεν κάνω ποτέ κριτική στην εργασία των δικαστικών λειτουργών, αλλά μου δημιουργεί μια εντύπωση- ότι σε τρεις διαδοχικές καταθέσεις το τι θεωρεί, το λέει. Όμως, το ποιος είναι ο λόγος που του ζητήθηκε κατά τη συνάντηση, δεν ερωτάται να το πει;

Να ερωτηθεί δηλαδή «Ρε παιδί μου, εντάξει, νομίζεις ότι σε οδηγούν σε παραίτηση γι’ αυτό. Ωραία.». Δεν έχει ένα νόημα μετά να του πεις «Εντάξει είναι η άποψή σου αυτή, λες τη γνώμη σου τώρα.». Γιατί δεν σε ρωτάνε «Που τη στηρίζεις τη θεωρία; Έμαθες κάτι από κάποιον; Σου είπε κάποιος κάτι; Έχεις κάποια πληροφορία; Ξέρεις;».

Όχι, δεν υπάρχει αυτό. Όμως, το κύριο ερώτημα θα ήταν «Βρε αδερφέ, συναντήθηκες με τον Βορίδη, σου ζήτησε την παραίτησή σου. Τι σου είπε για να παραιτηθείς;». Πες μας αυτό και μετά πες δεν τον πιστεύω εγώ τον Βορίδη, θεωρώ ότι άλλος ήταν ο λόγος. Ναι, αλλά πες το αυτό. Όχι.

Άρα, προσέξτε. Ένας παραιτηθείς διοικητής οργανισμού έρχεται και λέει ότι κάτι θεωρεί και αυτό εσείς το θεωρείτε ένδειξη για παραπομπή του Υπουργού; Έτσι θα πάμε; Το λέω αναφερόμενος στην ευρυμάθειά σας, κύριε Νικητιάδη, όχι τίποτα άλλο.

Άρα, λοιπόν, προσέξτε. Ο κ. Βάρρας δεν λέει κάτι άλλο. Δεν έχει κάτι. Έχει ακόμη ένα σημείο που με αναφέρει, όπου λέει ότι δεν είχε ενημερώσει τον Μελά για κάτι ελέγχους που έκανε, διότι θεωρούσε ότι είναι άνθρωπός μου. Σ’ αυτό προφανώς είναι παραπληροφορημένος. Εγώ, ξέρετε, επειδή ήμουν εντελώς άσχετος με το Υπουργείο Αγροτικής Ανάπτυξης, δεν είχα την παραμικρή επαφή όταν διορίστηκα, δεν είχα κανέναν άνθρωπο, κανέναν. Όταν λέμε κανέναν, απ’ όλους τους ανθρώπους, οι οποίοι είχαν τοποθετηθεί, δεν γνώριζα ούτε μισό, γιατί δεν είχα σχέση οποιαδήποτε με το αντικείμενο. Αυτή είναι η πραγματικότητα.

Άρα, τον Μελά, να σας πω ειλικρινά πώς τον γνωρίσαν. Τον γνώρισα, όταν ήταν υποψήφιος Ευρωβουλευτής της Νέας Δημοκρατίας είχε έρθει τότε στο δικηγορικό μου γραφείο για να μου ζητήσει στήριξη για τις ευρωεκλογές. Και του είπα κιόλας ότι δεν μπορούσα, γιατί είχα άλλη επιλογή. Τον στενοχώρησα κιόλας. Δηλαδή άλλον άνθρωπο στήριζα για τις ευρωεκλογές στο ψηφοδέλτιο της Νέας Δημοκρατίας. Αυτή ήταν η γνωριμία μου και η επαφή μου με τον Μελά, δεν είχα καμία άλλη. Εν συνεχεία, προφανώς, η παράταξη, το κόμμα είχε την υποδομή και το προσωπικό, ο κ. Μελάς είχε εμπειρία, είχε κάνει Γενικός Γραμματέας προηγουμένως στο Υπουργείο Αγροτικής Ανάπτυξης και έτσι τοποθετήθηκε Αντιπρόεδρος. Ούτε άνθρωπός μου ούτε ξε-ανθρωπός μου, καμία σχέση και καμία επαφή, πλην της υπηρεσιακής και της συνεργασίας αυτονοήτως.

Ακούστε, όμως, κιόλας εδώ ένα από τα σημεία, που λέει ο κ. Βάρρας. «Οι λόγοι που μου ζητήθηκε να παραιτηθώ ήταν ότι: μεριμνούσα αποκλειστικά για το συμφέρον του ΟΠΕΚΕΠΕ, η αντίδραση του τεχνικού Συμβούλου (Neuropublic) στην προσπάθειά μου να υπάρξει διαφάνεια στην επιλογή του τεχνικού συμβούλου, ήθελα να εκλογικεύσω και να περιορίσω αυθαίρετες εξουσίες του ΓΑΙΑ ΕΠΙΧΕΙΡΕΙΝ επιχειρείν» -κάτι για τις πέντε αιτήσεις λέει-, «έδωσα εντολές ελέγχου για ενισχύσεις».

(Στο σημείο αυτό ο Βουλευτής, κ. Μαυρουδής Βορίδης καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Όταν θα γίνει εξεταστική επιτροπή φαντάζομαι ότι θα κληθεί ο κ. Βάρρας και θα του κάνετε, κάποιος που θα συμμετέχει…

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Και εσείς θα κληθείτε.

**ΜΑΥΡΟΥΔΗΣ ΒΟΡΙΔΗΣ:** Βεβαίως και εγώ θα κληθώ ασφαλώς. Μη μου το λέτε απειλητικά, θα κληθώ μια χαρά.

Άρα, λοιπόν, ακούστε. Εγώ καταλαβαίνω τις φαντασιώσεις Βισίνσκι και των δικών της Μόσχας. Υπομονή. Ο καθένας έχει τα θέματά του.

(Θόρυβος – Διαμαρτυρίες)

Προσέξτε. Λέω κάτι άλλο τώρα. Ο κ. Βάρρας, ειδικά στο θέμα των ελέγχων τι λέει; Λέει, πρώτον, ότι ουδέποτε με είχε ενημερώσει. Πού το λέει αυτό; Ακούστε. Και το λέει και σωστά. Το λέει σε συνέντευξή του στον κ. Στραβελάκη στον «Real fm». Τι λέει εκεί ο κ. Βάρρας;

Είχε κάνει κάτι επιστολές, είχαμε ανταλλάξει υπηρεσιακές εσωτερικές και αυτές νομίζω ότι είναι στη δικογραφία, αλλά προφανώς δεν είναι κοινοποιημένες σε εμένα. Τον ρωτάει, λοιπόν, ο Στραβελάκης, για αυτές τις επιστολές, που αφορούν τους ελέγχους. Και λέει: «Είχατε κοινοποιήσει αυτές τις επιστολές στον κ. Βορίδη;» Απαντάει ο κ. Βάρρας; «Όχι, διότι έκρινα ότι είναι ανεξάρτητος οργανισμός και θεσμικό το θέμα». Μάλιστα, τόνισε ότι δεν με είχε ενημερώσει πριν στείλει το θέμα στην Ευρωπαϊκή Εισαγγελία. Και καλά έκανε, πράγματι. Γιατί να με ενημερώσει για ένα εσωτερικό ζήτημα;

Αν, όμως, δεν με είχε ενημερώσει για τους ελέγχους, πώς ξαφνικά εγώ έχω κίνητρο απομακρύνσεως για τους ελέγχους; Πώς γίνεται αυτό; Αφού δεν το ξέρω εγώ αυτό το πράγμα.

Θα ήθελα, επίσης, να αναφερθώ σε ένα ακόμη κομμάτι. Δίνει μία συνέντευξη ο κ. Βάρρας, στην οποία συνέντευξη αναφέρει τα εξής. Σας στηρίζει το Υπουργείο; Λέει ότι κάνει τον αγώνα της καθάρσεως, κ.λπ.. Αυτή η συνέντευξη δίνεται στις 27-10. Η παραίτηση Βάρρα είναι στις 5-11. Σας στηρίζει το Υπουργείο και ο ίδιος ο ΥΠΑΑΤ σε αυτήν την αντιπαράθεση με τα συμφέροντα; Ποια είναι η σχέση τους; Αυτονόητα η σχέση μου είναι άριστη, καθότι υπάρχει συνεργασία. Οι στόχοι είναι κοινοί για την εξυπηρέτηση των αγροτών.

Πότε άλλαξε άποψη; Πότε μετεστράφη; Ποτέ αυτά αποκαλύφθηκαν εν συνεχεία;

Προσέξτε, όμως, το καλύτερο τώρα. Ζητώ την παραίτηση. Η παραίτηση επέρχεται; Οι διοικητές των οργανισμών έχουν κλειστή θητεία. Ο κ. Καπρέλης, για παράδειγμα, που του ζήτησα να παραμείνει για να γίνει πληρωμή…

**ΝΙΚΟΛΑΟΣ ΒΡΕΤΤΟΣ:** Ο Σημανδράκος δεν είχε θητείες;

**ΜΑΥΡΟΥΔΗΣ ΒΟΡΙΔΗΣ:** Θα σας πω.

Του κ. Καπρέλη του ζήτησα να παραμείνει. Γιατί; Γιατί εγώ αναλαμβάνω τον Ιούνιο, έχουμε μπροστά μας την πληρωμή του Οκτωβρίου, δεν θέλω να διαταραχθεί η πληρωμή του Οκτωβρίου και παρακαλώ τη διοίκηση ΣΥΡΙΖΑ να παραμείνει για να το κάνει. Ευγενώς φερόμενοι το δέχονται, παρότι όλοι, επίσης, ευγενώς φερόμενοι έχουν υποβάλει τις παραιτήσεις τους, πλην ενός κυρίου, ο οποίος μάλιστα ανήκε σε μία συνιστώσα τότε του ΣΥΡΙΖΑ στην κομμουνιστική οργάνωση «Μαχητής», μου το διευκρίνισε ο ίδιος. Αυτός δεν ήθελε να παραιτηθεί.

Άρα, λοιπόν, προσέξτε τώρα.

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** …(δεν ακούστηκε)

**ΜΑΥΡΟΥΔΗΣ ΒΟΡΙΔΗΣ:** Τώρα εσείς γιατί διεγερθήκατε με την κομμουνιστική οργάνωση «Μαχητής»; Δεν σας αφορά. Συνιστώσα του ΣΥΡΙΖΑ ήταν.

Άρα, λοιπόν, προσέξτε. Οι άνθρωποι υποβάλαν τις παραιτήσεις τους. Τους παρακαλώ εγώ να παραμείνουν για να κάνουν την πληρωμή. Γιατί το λέω; Διότι αυτά είναι όλα όργανα που έχουν θητεία. Όταν έχεις όργανο με θητεία στη διοίκηση, ο τρόπος για να λήξει η θητεία, αν κάποιος δεν το θέλει, δεν μπορείς να τον παραιτήσεις. Δεν γίνεται αυτό. Δεν είναι νόμιμο. Αν θέλεις να διακόψεις τη συνεργασία, θα πρέπει να επικαλεστείς σπουδαίο λόγο. Αλλιώς υποβάλλεις ένα αίτημα παραιτήσεως. Το αίτημα δεν επιφέρει την παραίτηση. Πρέπει να αποδεχθεί το αίτημα ο άλλος και να παραιτηθεί. Έτσι οδηγούμαστε στην παραίτηση. Άρα, το αίτημα πάλι δεν είναι πράξη, δεν επιφέρει τίποτε.

Ακούστε τώρα, γιατί σας κούρασα και γιατί απολογούμαι ενώπιόν σας σήμερα. Απολογούμαι ενώπιόν σας για δύο νόμιμες ενέργειές μου, οι οποίες καμία από τις δύο δεν έχουν έννομες συνέπειες. Απολογούμαι και μου λέτε ότι έχω κάνει κακουργηματική απιστία, γιατί; Γιατί υπέγραψα -σας θυμίζω- σύννομη απόφαση και εκτέλεση υπουργικής αποφάσεως, συμφώνησα σε ένα ενημερωτικό έγγραφο και γιατί ζήτησα την παραίτηση του κ. Βάρρα, που πράγματι επήλθε με τη δική του συμφωνία. Γι’ αυτό θέλετε να δικαστώ για κακουργηματική απιστία. Με συγχωρείτε, κυρίες και κύριοι συνάδελφοι.

(Χειροκροτήματα από την πτέρυγα της Νέας Δημοκρατίας)

Και επειδή κάτι άκουσα για τις συνομιλίες, σε όλες τις συνομιλίες δεν υπάρχει δική μου. Δεν υπάρχει δική μου συνομιλία. Δεν συνομιλώ με κανέναν. Δεν συνομιλώ με κανέναν, κύριε συνάδελφε. Δική μου συνομιλία δεν υπάρχει. Ευχαριστώ την κ. Λιακούλη, η οποία το υπέδειξε. Δεν υπάρχει τέτοια συνομιλία.

**ΑΘΑΝΑΣΙΟΣ (ΝΑΣΟΣ) ΗΛΙΟΠΟΥΛΟΣ:** Δεν τις έχουμε όλες.

**ΠΡΟΕΔΡΕΥΩΝ (Βασίλειος Βιλιάρδος):** Κύριε Ηλιόπουλε, μη διακόπτετε.

**ΜΑΥΡΟΥΔΗΣ ΒΟΡΙΔΗΣ:** Κύριε Ηλιόπουλε,..

(Θόρυβος – Διαμαρτυρίες)

**ΠΡΟΕΔΡΕΥΩΝ (Βασίλειος Βιλιάρδος):** Κύριε Βορίδη, συνεχίστε, σας παρακαλώ, αλλά μην απευθύνεστε σε κανέναν.

Κύριοι συνάδελφοι, σας παρακαλώ, κάντε ησυχία.

**ΜΑΥΡΟΥΔΗΣ ΒΟΡΙΔΗΣ:** Εδώ όντως εφαρμόζεται το ρητό των δικών της Μόσχας. Όλοι είναι ένοχοι εκτός αν αποδείξουν ότι είναι αθώοι. Αυτή είναι η περίπτωση εδώ όντως.

(Χειροκροτήματα από την πτέρυγα της Νέας Δημοκρατίας)

Προσέξτε, προσέξτε.

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Το διασκεδάζετε κι εσείς!

**ΜΑΥΡΟΥΔΗΣ ΒΟΡΙΔΗΣ:** Με αυτά που ακούω, η αλήθεια είναι πως ναι.

Δεν τις έχουμε όλες. Κοιτάξτε: Όλες οι δικογραφίες συγκροτούνται με ένα συγκεκριμένο υλικό. Τώρα δεν έχουμε άλλη δυνατότητα και κρίνονται όσοι κρίνονται από τις δικογραφίες με το συγκεκριμένο υλικό που περιγράφεται στις δικογραφίες. Όπως είπαμε, αυτό είναι ατέρμονο, δεν πρόκειται να σταματήσει ποτέ. Κάτι θα ψάχνουμε και κάτι θα βρούμε και κάποιος θα είναι.

**ΓΕΩΡΓΙΟΣ ΓΑΒΡΗΛΟΣ:** Δύο απαντήσεις οφείλετε: Γιατί «παραιτήσατε» τον Βάρρα και…

**ΠΡΟΕΔΡΕΥΩΝ (Βασίλειος Βιλιάρδος):** Κύριε συνάδελφε, μη διακόπτετε!

**ΜΑΥΡΟΥΔΗΣ ΒΟΡΙΔΗΣ:** Ακούστε. Θα σας εξηγήσω εδώ το εξής.

**ΓΕΩΡΓΙΟΣ ΓΑΒΡΗΛΟΣ:** Συγκεκριμένα, δύο!

**ΜΑΥΡΟΥΔΗΣ ΒΟΡΙΔΗΣ:** Βέβαια.

Ο κ. Βάρρας δεν αναφέρεται ο ίδιος στον λόγο που του ζήτησα. Σωστά; Επομένως εγώ στην παρούσα φάση θα περιοριστώ σε αυτά και θα τα διευκρινίσω με πάρα πολλή χαρά στην εξεταστική επιτροπή και εκεί θα διευκρινίσω και άλλα, διάφορα άλλα.

Εγώ, λοιπόν, εκείνο που λέω σε όλους είναι το εξής. Ακούστε. Όλοι θα πουν σε αυτήν την υπόθεση αυτά τα οποία έχουν να πουν.

Εγώ θα κλείσω λέγοντας ότι σε αυτήν την υπόθεση, κυρίες και κύριοι συνάδελφοι, όταν έμαθα ότι υπάρχει εκκρεμής δικογραφία, το πρώτο πράγμα που είπα –πάντα σκέφτεσαι- είναι αν έχω κάνει κάτι κακό. Εσείς δεν ξέρετε αν έχω κάνει κάτι κακό.

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Εσείς ξέρετε.

**ΜΑΥΡΟΥΔΗΣ ΒΟΡΙΔΗΣ:** Εγώ όμως ξέρω αν έχω κάνει κάτι κακό. Σωστά; Άρα, λοιπόν, σκέφτηκα αν έχω κάνει κάτι κακό, αν έχω κάνει κάτι παράνομο.

Θα σας πω και κάτι άλλο πολύ εξομολογητικά. Οι Υπουργοί είναι πολύ ισχυροί άνθρωποι. Γιατί είναι ισχυροί άνθρωποι; Διότι έχουν τη δυνατότητα να έχουν νομοθετική πρωτοβουλία. Καθορίζουν τους κανόνες, γιατί έχουν τη δυνατότητα να έχουν νομοθετικές εξουσιοδοτήσεις. Με τις νομοθετικές εξουσιοδοτήσεις βγάζουν υπουργικές αποφάσεις, φτιάχνουν ρυθμιστικά πλαίσια. Άρα, λοιπόν, το όριο –να το πω- της δράσης του Υπουργού είναι το Σύνταγμα. Αυτό είναι το όριο της δράσης του Υπουργού. Άμα δεν του αρέσει ένας νόμος, έρχεται και τον αλλάζει. Άμα δεν του αρέσει μια υπουργική απόφαση, έρχεται και την αλλάζει. Δεν έχουν όλοι αυτήν τη δυνατότητα. Άρα, λοιπόν, ένας τόσο ισχυρός άνθρωπος ο βασικός έλεγχος που κάνει –τουλάχιστον αυτός που κάνω εγώ, ασκώντας τα υπουργικά μου καθήκοντα- είναι η νομιμότητα. Αυτό είναι το πρώτο, να ασκώ νόμιμα τα καθήκοντά μου και το τονίζω. Αν δεν μου αρέσει μια υπουργική απόφαση, έχω τη δυνατότητα να την αλλάξω. Δεν υπάρχει κανένας λόγος να παραβώ τον νόμο. Γιατί να παραβώ τον νόμο; Άρα, λοιπόν, η νομιμότητα είναι αυτή που καθορίζει πάντοτε τη δική μου δράση.

Συζήτηση για τη σκοπιμότητα των ενεργειών μου μετά χαράς, κύριοι συνάδελφοι, να κάνουμε. Δεκαοκτώ χρόνια εδώ μέσα, οκτώ χρόνια Υπουργός, δεν σας έχω αρνηθεί ποτέ τον κοινοβουλευτικό έλεγχο και την κριτική. Πάντα ήμουν εκεί, να με ρωτήσετε ό,τι θέλετε.

(Χειροκροτήματα από την πτέρυγα της Νέας Δημοκρατίας)

Αλλά να μου λέτε ότι επειδή ζήτησα την παραίτηση ενός υφισταμένου μου και υπέγραψα την εφαρμογή μιας υπουργικής απόφασης, έχω κάνει συνέργεια σε εγκληματική κακουργηματική πράξη, ε, με συγχωρείτε, πάρα πολύ πάει αυτό!

**ΠΡΟΕΔΡΕΥΩΝ (Βασίλειος Βιλιάρδος):** Ευχαριστούμε πολύ τον κ. Βορίδη.

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Κύριε Πρόεδρε, τον λόγο.

**ΠΡΟΕΔΡΕΥΩΝ (Βασίλειος Βιλιάρδος):** Έχει ζητήσει τον λόγο για μια παρέμβαση η Πρόεδρος της Πλεύσης Ελευθερίας.

**ΕΛΕΥΘΕΡΙΟΣ ΑΥΓΕΝΑΚΗΣ:** Κύριε Πρόεδρε, έχει ήδη ανακοινωθεί η σειρά μου. Σας παρακαλώ!

**ΠΡΟΕΔΡΕΥΩΝ (Βασίλειος Βιλιάρδος):** Παρέμβαση ζήτησε η Πρόεδρος. Παρέμβαση επιτρέπεται. Μετά είστε εσείς.

**ΕΛΕΥΘΕΡΙΟΣ ΑΥΓΕΝΑΚΗΣ:** Έχει ανακοινωθεί, κύριε Πρόεδρε. Να τηρηθεί η διαδικασία που ανακοινώθηκε!

**ΠΡΟΕΔΡΕΥΩΝ (Βασίλειος Βιλιάρδος):** Κύριε Αυγενάκη, παρέμβαση επιτρέπεται. Αυτός είναι ο Κανονισμός.

(Θόρυβος στην Αίθουσα)

Κυρία Πρόεδρε, παρέμβαση ζητήσατε. Σωστά;

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Σωστά, κύριε Πρόεδρε.

Μπορώ να έχω τον λόγο, παρακαλώ, ή θα μας φιμώσετε με τον τσαμπουκά, κύριε Αυγενάκη;

**ΕΛΕΥΘΕΡΙΟΣ ΑΥΓΕΝΑΚΗΣ:** Να τηρηθεί η διαδικασία!

**ΠΡΟΕΔΡΕΥΩΝ (Βασίλειος Βιλιάρδος):** Παρέμβαση επιτρέπεται να κάνουν οι Κοινοβουλευτικοί και οι Πρόεδροι, σύμφωνα με τον Κανονισμό. Σας παρακαλώ!

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Κύριε Πρόεδρε, παρακαλώ μην απολογείστε που δίνετε τον λόγο σε πολιτική Αρχηγό. Μην απολογείστε στον κ. Αυγενάκη.

**ΠΡΟΕΔΡΕΥΩΝ (Βασίλειος Βιλιάρδος):** Κυρία Πρόεδρε, αφήστε με να κάνω όπως νομίζω εγώ τη δουλειά μου. Εσείς κάντε τη δική σας.

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Σηκωθήκατε, κύριε Αυγενάκη, για να μας χτυπήσετε κιόλας, όπως κάνετε με τους υπαλλήλους στο αεροδρόμιο; Καθίστε, σας παρακαλώ!

**ΝΟΤΗΣ ΜΗΤΑΡΑΚΗΣ:** Ντροπή! Να σκέφτεστε τους αναφερόμενους!

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Όπως κάνετε με τους υπαλλήλους στο αεροδρόμιο, σηκωθήκατε να μας ασκήσετε τσαμπουκά;

**ΠΡΟΕΔΡΕΥΩΝ (Βασίλειος Βιλιάρδος):** Έχετε τον λόγο, κυρία Πρόεδρε. Σας παρακαλώ.

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Ευχαριστώ, κύριε Πρόεδρε.

Είναι εδώ ο κ. Βορίδης ή έφυγε; Έφυγε. Ε, κάτι ξέρει που έφυγε. Ο κ. Φλωρίδης, όμως, δεν μπορεί να φύγει.

**ΝΟΤΗΣ ΜΗΤΑΡΑΚΗΣ:** Μπορεί άνετα.

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Όσο ήταν εδώ ο κ. Βορίδης και ο κ. Φλωρίδης, εγώ περίμενα ο κ. Βορίδης να δώσει κάποιες εξηγήσεις για τα ανατριχιαστικά στοιχεία και τις αποκαλύψεις που έχουν δει το φως της δημοσιότητας για συνεννοήσεις Βορίδη-Φλωρίδη για να βγάλουν από τη μέση την Ευρωπαία Εισαγγελέα. Ανέβηκε εδώ με οίηση, με αλαζονεία και τον χειροκροτούσατε, όπως χειροκροτούσατε τον Καραμανλή πέρσι.

Τα θυμάστε; Τα θυμάστε τα χειροκροτήματα τα έξαλλα στον Καραμανλή και ήρθατε να επαναλάβετε τα ίδια στον Βορίδη με αυτές τις αποκαλύψεις που προκαλούν ρίγος και ανατριχίλα σε όποιον πολίτη θέλει να σκέφτεται τι θα πει δημοκρατία; Διότι ο κ. Βορίδης δεν απάντησε και δεν είπε τίποτε για τους διαλόγους των εμπλεκομένων κακοποιών μελών της Νέας Δημοκρατίας, «γαλάζιων» αγροτοσυνδικαλιστών που ισχυρίζονται, κύριε Φλωρίδη -και τώρα που σας πέτυχα εδώ και δεν μπορείτε να φύγετε, δώστε εσείς μια απάντηση-, τώρα που ισχυρίζονται ότι ο Μάκης μίλησε στον Φλωρίδη για να «ξεκωλώσουν» -αυτήν την έκφραση χρησιμοποιεί- την Ευρωπαία Εισαγγελέα και δεν έχετε ούτε διαψεύσει, δεν έχετε ούτε αντιδράσει, δεν έχετε καταμηνύσει αυτούς που το ισχυρίζονται ούτε εσείς ούτε ο κ. Βορίδης. Δεν ανακοινώσατε κάτι τέτοιο. Δεν ζητήσατε από τον Πρόεδρο της Νέας Δημοκρατίας να κινητοποιήσει και να εκκινήσει πειθαρχικές διαδικασίες για τα μέλη του κόμματος, αν είναι ψέματα, αλλιώς δεν έχετε εξηγήσει τι σκοτεινό παρασκήνιο και παρακράτος είναι αυτό που οι κακοποιοί μέλη της εγκληματικής οργάνωσης, στην οποία και εσείς δραστηριοποιείστε, έχουν στο τσεπάκι τους τον Μάκη και τον Φλωρίδη και έχουν μιλήσει με τον Μάκη και τον Φλωρίδη, ώστε να βγάλουν από τη μέση την Ευρωπαία Εισαγγελέα.

Επίσης δεν είπε ο κ. Βορίδης για τους διαλόγους εμπλεκομένων κακοποιών μελών της Νέας Δημοκρατίας που ισχυρίζονται ότι «όσο στέκει το Μαξίμου και στέκει και ο Μάκης, είμαστε καλά». Ήταν ψέματα;

Φέρτε τα μου εδώ, σας παρακαλώ -ευχαριστώ πολύ- για του λόγου το αληθές. Ο κ. Κέλλας είναι εδώ;

Πείτε, σας παρακαλώ πάρα πολύ. «Εφόσον στέκει το Μαξίμου και στέκει και ο Μάκης, είσαι βράχος». Αυτές είναι οι συζητήσεις των εμπλεκομένων σε βαρύτατα οικονομικά αδικήματα και το καταθέτω στα Πρακτικά.

(Στο σημείο αυτό η Πρόεδρος της Πλεύσης Ελευθερίας κ. Ζωή Κωνσταντοπούλου καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Κύριε Φλωρίδη: «Όχι ρε, όχι. Μου είπε ο Μάκης μέχρι κόκκαλο». Τι έγινε, κύριε Φλωρίδη; Τι κοιτάτε το κινητό σας; Ακούστε εδώ, γιατί αφορούν εσάς και δεν μπορείτε να τα αποφύγετε. «Μου είπε ο Μάκης «στείλε τον σε εμένα αύριο», σήμερα δηλαδή και πήρε και τον Φλωρίδη. Αν δεν «ξεκωλώσουν» τώρα την Παπανδρέου», δηλαδή την Ευρωπαία Εισαγγελέα που ερευνά όλους σας και τον κ. Βορίδη και τον κ. Αυγενάκη και πάρα πολλά στελέχη σας, «αν δεν «ξεκωλώσουν» τώρα την Παπανδρέου από ’κει» -την Ευρωπαία Εισαγγελέα- «έχουμε θέμα. Κατάλαβες;».

Τι γίνεται, κύριε Φλωρίδη; Γιατί σιωπά ο κ. Βορίδης; Γιατί σιωπάτε και εσείς; Το καταθέτω και αυτό στα Πρακτικά.

(Στο σημείο αυτό η Πρόεδρος της Πλεύσης Ελευθερίας κ. Ζωή Κωνσταντοπούλου καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Κάνατε κάποια διαδικασία για αυτούς τους κακοποιούς; Είναι ψέματα αυτά που λέγανε μεταξύ τους; Δεν έγιναν ποτέ; Δεν έγιναν ποτέ; Αν δεν έγιναν ποτέ, έχετε κάνει μηνύσεις σε αυτούς τους κακοποιούς; Ο ένας εξ αυτών είναι κουμπάρος του κ. Βορίδη, για το οποίο επίσης δεν μας είπε τίποτε. Ο κ. Βορίδης είναι κουμπάρος με έναν εκ των πολύ σοβαρά εμπλεκόμενων κακοποιών-μελών της Νέας Δημοκρατίας, τον λεγόμενο «χασάπη», ή αλλιώς κατά κόσμον Στρατάκη. Γιατί δεν είπε ούτε για αυτό τίποτε ο κ. Βορίδης και ήρθε να μας πει ότι διώκεται δήθεν για μία υπογραφή; «Έβαλα» –λέει- «μία υπογραφή». Μα, σοβαρά, ήταν αυτή παρέμβαση ελεγχομένου για οικονομικά αδικήματα τόσο σοβαρά και για εγκληματική οργάνωση; Και ήρθε να μας πει «παραγραφή», ποια παραγραφή; Αφού το συζητάμε σήμερα, ακριβώς το συζητάμε σήμερα που ο χρόνος παραγραφής δεν έχει συμπληρωθεί και εσείς καλείτε τα κόμματα που έχουν υποβάλει τις προτάσεις να αποσύρουν τις προτάσεις. Για αυτήν την παραγραφή συζητάμε.

Κύριοι, τα ερωτήματα, όπως καταλαβαίνετε, στα οποία δεν απάντησε ο κ. Βορίδης -που τώρα έφυγε και δείχνει έτσι πόσο στέρεα είναι αυτά που είπε και πόσο σίγουρος αισθάνεται για αυτά που είπε- είναι αποκαλυπτικά. Τι μας είπε;

Κοιτάξτε, θα απευθυνθώ κυρίως στους Βουλευτές και στις Βουλευτίνες της Αντιπολίτευσης, γιατί από εδώ μεριά φαίνεται ότι είναι πολύ ισχυρές οι πιέσεις, καταλυτικές και οι εκβιασμοί. Ο κ. Βορίδης είπε στεγνά από του Βήματος της Βουλής, πρώτον, ότι τον νόμο τον φτιάχνει όπως θέλει για να νομιμοποιεί τις πράξεις του. Εγώ ανατρίχιασα που το άκουσα, «εγώ», λέει, «είμαι ένας τόσο ισχυρός άνθρωπος, που αν δε μου αρέσει κάτι, έρχομαι και το αλλάζω. Αν θέλω να είμαι νόμιμος, αλλάζω τον νόμο» και επιβεβαίωσε αυτό το οποίο καταγγέλλει η Αντιπολίτευση ξανά και ξανά σε όλη αυτή την κοινοβουλευτική περίοδο, ότι φέρνετε νομοθετικές διατάξεις για να ξεπλύνετε την παράνομη δράση σας και όχι απλώς το κάνετε, αλλά έρχεται και το διαφημίζει ένα κατ’ εξοχήν ελεγχόμενο πρόσωπο.

Όμως και τι άλλο είπε; Είπε «στην παρούσα φάση δεν θα πω γιατί ζήτησα από τον Βάρρα την παραίτησή του. Θα πω στην εξεταστική επιτροπή, επιφυλάσσομαι». Μόνο εμείς ακούσαμε τον ωμό μαφιόζικου τύπου εκβιασμό; Μόνο εμείς τον ακούσαμε; Μόνο εμείς καταλάβαμε ότι ο ένας εκβιάζει τον άλλον; Τι θα πει «δεν λέω τώρα για τον Βάρρα, προς το παρόν», λέει, «στην παρούσα φάση θα μείνω σε αυτά και θα αποκαλύψω τους λόγους για τους οποίους ζήτησα την παραίτηση στην εξεταστική»; Δεν είναι ένας ωμός εκβιασμός; Και σε ποιον απευθύνεται αυτός ο εκβιασμός; Στον κ. Βάρρα; Στον κ. Βάρρα απευθύνεται ή στον κ. Μητσοτάκη που έχει μέχρι σήμερα τον κ. Βάρρα στο Μαξίμου;

Μου θύμισε αυτό -θα σας στενοχωρήσω εσάς- τους αλληλοεκβιασμούς Κοτζιά, Καμμένου, Τσίπρα με τα Πρακτικά του Υπουργικού Συμβουλίου, με τον καθένα να εκβιάζει τι θα δώσει και τι θα πάρει. Ακόμα δεν τα έχουμε δει, βέβαια, αυτά τα Πρακτικά. Τι μαφιόζικες μέθοδοι είναι αυτές και χειροκροτούσατε έξαλλα ενθουσιασμένοι έναν υπόλογο, που θα έπρεπε να είναι και υπόδικος, πρώην Υπουργό που εκβιάζει ωμά και στεγνά και λέει «άμα είναι, θα πω προς το παρόν, επιφυλάσσομαι». Θέλετε αυτές τις σχέσεις ισορροπιών του τρόμου στη διακυβέρνηση της χώρας; Γιατί οι πολίτες της χώρας αυτής και οι αγρότες της χώρας αυτής δεν θέλουν να κυβερνούν μαφιόζοι που αλληλοεκβιάζονται και αλληλοεξουδετερώνονται. Θέλουν διαφάνεια, θέλουν αλήθεια και την αλήθεια δεν την είπε ο κ. Βορίδης. Αλλιώς θα μας είχε πει τι έκανε όταν ο Μητσοτάκης πήρε τον Βάρρα κάτω από τη φτερούγα του στο Μαξίμου.

**ΠΡΟΕΔΡΕΥΩΝ (Βασίλειος Βιλιάρδος):** Αν θέλετε, ολοκληρώστε, κυρία Πρόεδρε.

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Ναι, θα ολοκληρώσω, συνυπολογίζοντας και όλες τις διακοπές.

**ΝΟΤΗΣ ΜΗΤΑΡΑΚΗΣ:** Ποιος σας διέκοψε;

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Τι έκανε, λοιπόν, όταν ο Μητσοτάκης πήρε τον Βάρρα στο Μαξίμου; Τον έψεξε; Του ζήτησε εξηγήσεις; Τι έκανε όσο συνυπήρχε με τον Βάρρα στο Μαξίμου; Τι έκανε για τις καταγγελίες του Βάρρα που έχουν δει τώρα τη δημοσιότητα, το φως της δημοσιότητας; Έχει αντιδράσει; Τον έχει μηνύσει, ή τον κρατάνε και αυτόν και δεν κάνει κάτι;

Είναι πάρα πολύ σαφές, βέβαια, ότι δεν θέλω να σχολιάσω τη γνωμοδότηση που έφερε ο κ. Βορίδης. Επιφυλάσσομαι και εγώ όχι απειλητικά, ενημερωτικά, θα τη διαβάσω και θα τοποθετηθώ, αλλά πράγματι προκαλεί πολύ οχληρές σκέψεις και συνειρμούς αυτή η εξοικονόμηση γνωμοδότησης ότι δεν έχει ποινική ευθύνη.

Τελικά, κύριοι και κυρίες, ο κ. Βορίδης αφού είναι τόσο αθώος γιατί παραιτήθηκε; Και εσείς που τον χειροκροτούσατε έξαλλα γιατί δεν ζητήσατε τον λόγο γιατί να παραιτηθεί ένας τόσο καλός και τόσο αθώος Υπουργός;

Η σημερινή μέρα είναι σημαδιακή, είναι μία από τις πολύ σημαντικές που καταγράφονται ως ορόσημα στην πορεία σας. Είναι μια μέρα που παίρνετε στις πλάτες σας την ευθύνη του ξεπλύματος και του Βορίδη και του Αυγενάκη και θα δούμε με ποιο πρόγραμμα πλύσης θα γίνει και αν θα είναι πλυντήριο-στεγνωτήριο, αν θα το βάλετε στην ταχεία πλύση, στην πλύση με αποχώρηση, στην πλύση με διαμαρτυρία, ή σε ό,τι άλλο. Το σίγουρο πάντως είναι ότι στην ιστορία δεν σας ξεπλένει τίποτα.

Ευχαριστώ.

(Χειροκροτήματα από την πτέρυγα της Πλεύσης Ελευθερίας)

**ΠΡΟΕΔΡΕΥΩΝ (Βασίλειος Βιλιάρδος):** Ευχαριστούμε πολύ την Πρόεδρο της Πλεύσης Ελευθερίας.

Έχει ζητήσει τον λόγο για μία παρέμβαση ο Υπουργός κ. Φλωρίδης.

Ορίστε, κύριε Υπουργέ, έχετε τον λόγο.

**ΓΕΩΡΓΙΟΣ ΦΛΩΡΙΔΗΣ (Υπουργός Δικαιοσύνης):** Κυρίες και κύριοι Βουλευτές, θα σας διαβάσω μία επιστολή: «Αξιότιμε κύριε Υπουργέ, παρακαλούμε δεχθείτε από μέρους εμού προσωπικώς, του Ευρωπαίου Εισαγγελέα κ. Νικολάου Πασχάλη, καθώς και όλων των λοιπών συναδέλφων μας του ελληνικού Γραφείου των Ευρωπαίων Εντεταλμένων Εισαγγελέων και των βοηθών μας δικαστικών υπαλλήλων τις άπειρες ευχαριστίες και τις θερμές ευχές μας για την ικανοποίηση όλων των βασικών αιτημάτων του γραφείου μας, τα οποία θέσαμε υπ’ όψιν σας άμα τη αναλήψει των καθηκόντων σας και τα οποία φέρατε εις αίσιον πέρας, παρά το βαρύ πνευματικό φορτίο των πολυσύνθετων αλλαγών και μεταρρυθμίσεων στον χώρο της δικαιοσύνης που έχετε επωμισθεί, γεγονός που αποδεικνύει εν τη πράξει την ιδιαίτερη ευαισθησία και το αμέριστο ενδιαφέρον, το δικό σας ενδιαφέρον, στον θεσμό της Ευρωπαϊκής Εισαγγελίας και ειδικότερα των Ευρωπαίων Εντεταλμένων Εισαγγελέων της πατρίδας μας. Επιτρέψτε μας να συνεχίσουμε να προσβλέπουμε στην αγαστή συνεργασία μας μαζί σας για όλα τα τρέχοντα θέματα λειτουργίας των υπηρεσιών μας που δικαιολογούν την κατά νόμο παρέμβασή σας και με την ευκαιρία αυτή επιθυμούμε να εκφράσουμε ευχές για υγεία και τα λοιπά. Με ιδιαίτερη τιμή, ο Ευρωπαίος Εντεταλμένος Εισαγγελέας, Διευθύνων το Γραφείο των Ευρωπαίων Εισαγγελέων, Λάμπρος Σοφουλάκης, Αντεισαγγελέας του Αρείου Πάγου».

Θέλετε, λοιπόν, κάτι άλλο; Τέτοια επιστολή δεν θα αξιωθείτε ποτέ εσείς, ποτέ! Εντάξει;

**ΝΙΝΑ ΚΑΣΙΜΑΤΗ:** Άξιοι!

**ΓΕΩΡΓΙΟΣ ΦΛΩΡΙΔΗΣ (Υπουργός Δικαιοσύνης):** Αυτή είναι η επιστολή στις 20 Απριλίου 2024, η ίδια επιστολή μού εστάλη από τον διευθύνοντα την Ευρωπαϊκή Εισαγγελία στην Ελλάδα ακριβώς με το ίδιο περιεχόμενο στις 30 Ιουνίου 2025 τώρα, ενώ υποτίθεται ότι εγώ ήμουν αυτός που θα παρενέβαινα, επειδή κάποιοι απατεώνες μιλάνε και τι λένε εκεί και τι δεν λένε.

Μάλιστα, αναφέρονται σε μία Εισαγγελέα της Ευρωπαϊκής Εισαγγελίας που δεν χειρίστηκε -φαντάζομαι το γνωρίζετε- αυτήν την υπόθεση για την οποία αναφέρονται.

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Ξαναπείτε το! Ψέματα λέτε!

**ΓΕΩΡΓΙΟΣ ΦΛΩΡΙΔΗΣ (Υπουργός Δικαιοσύνης):** Αυτή η κυρία στην οποία αναφέρονται αυτοί στους διαλόγους δεν είναι η Εισαγγελέας που χειρίστηκε την υπόθεση αυτή. Για να καταλάβετε τι λέτε εδώ και τι υιοθετείτε! Η απάντησή μου, λοιπόν, είναι αυτή. Η μεγαλύτερη εύφημη μνεία που θα μπορούσε να έχει Υπουργός Δικαιοσύνης από την Ευρωπαϊκή Εισαγγελία είναι αυτή που σας διάβασα.

Αν δεν σας ικανοποιεί, πρόβλημά σας! Υιοθετήστε και υπερασπιστείτε όποιους απατεώνες, εγκληματίες θέλετε, κάντε ό,τι θέλετε. Αυτό είναι η απάντησή μου σε όλες τις διαρκείς συκοφαντίες σας που νομίζατε ότι κάτι βρήκατε. Εδώ είναι η απάντησή σας. Τέλος!

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Κύριε Πρόεδρε, θέλω τον λόγο για παρέμβαση.

**ΠΡΟΕΔΡΕΥΩΝ (Βασίλειος Βιλιάρδος):** Δεύτερη παρέμβαση, κυρία Πρόεδρε.

Παρακαλώ, έχετε τον λόγο.

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Ευχαριστώ, κύριε Πρόεδρε.

Κύριε Φλωρίδη, επειδή κάνουμε και κάνω προσωπικά μία εκστρατεία ενημέρωσης των πολιτών για το τι σημαίνει εγκληματική οργάνωση -έχουμε τι σημαίνει εγκληματική οργάνωση volume 1, volume 2, volume 3, είμαστε στο volume 4, 5- δείξατε ακριβώς τι σημαίνει εγκληματική οργάνωση. Εξασφαλίσατε από έναν αποχωρούντα αντεισαγγελέα του Αρείου Πάγου, τον κ. Λάμπρο Σοφουλάκη, μία επιστολή η οποία είναι αχαρακτήριστη, είναι ντροπιαστική και απορώ και για τον ίδιο που την υπέγραψε, αλλά και για εσάς που κομπάζετε!

(Γέλωτες από την πτέρυγα της Νέας Δημοκρατίας)

Απορώ και για εσάς που κομπάζετε, κύριε Φλωρίδη!, γιατί ακριβώς αυτή η επιστολή αποδεικνύει τι είναι εγκληματική οργάνωση. Αποδεικνύει ότι έχετε τέτοια άμεση πρόσβαση στον διευθύνοντα το γραφείο της Ευρωπαϊκής Εισαγγελίας, ώστε σας στέλνουμε τέτοιου είδους ανεπίτρεπτες για λειτουργό κολακείες, την ώρα που έχουν δημοσιευθεί οι διάλογοι. Σας έστειλε αυτήν την επιστολή και εσείς την ποστάρατε με tweet με το που δημοσιεύθηκαν οι διάλογοι ότι μίλησε ο Μάκης –δηλαδή ο Βορίδης- στον Φλωρίδη, δηλαδή σε εσάς, για να ξεκωλώσουν την Παπανδρέου, για να βγάλουν την Εισαγγελέα Πόπη Παπανδρέου από τη μέση…

**ΝΟΤΗΣ ΜΗΤΑΡΑΚΗΣ:** Την έβγαλαν;

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** ...γιατί ενοχλεί και αν δεν τη βγάλουμε τώρα από τη μέση, δεν θα πάμε καλά. Ψεύδεστε όταν λέτε…

**ΝΟΤΗΣ ΜΗΤΑΡΑΚΗΣ:** Την έβγαλαν;

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Θα έπρεπε να έχετε ενδιαφερθεί για το αν έγιναν ενέργειες για να τη βγάλουν από τη μέση και θα έπρεπε κάποιος εισαγγελέας να έχει παρέμβει γι’ αυτούς τους μαφιόζικους διαλόγους για εισαγγελική λειτουργό που ερευνά τόσο ευαίσθητα πράγματα.

Και ενοχλεί τόσο πολύ, γιατί είναι η ίδια που έστειλε εδώ τη σύμβαση 717 για τα Τέμπη, είναι η ίδια που είχε στείλει παλαιότερα ως εισαγγελέας διαφθοράς την υπόθεση των εξοπλιστικών και των Ναυπηγείων Σκαραμαγκά, είναι μια ευσυνείδητη λειτουργός, όπως αποδεικνύεται από τις πράξεις της, που ενοχλεί. Λέτε ψέματα ότι δεν ερευνούσε. Για την ακρίβεια, μέσα στη δικογραφία βρίσκεται το αίτημα των άλλων δύο Ευρωπαίων Εισαγγελέων, της κ. Σίσκου και της κ. Κυβέλου, που ζητούν να συσχετισθεί στη δικογραφία το κομμάτι άλλης δικογραφίας που ερευνά η κ. Παπανδρέου. Τι σημαίνει, δηλαδή; Ότι σε αυτήν τη δικογραφία υπάρχουν κάποια στοιχεία που διαβιβάστηκαν και συσχετίστηκαν. Και το ξέρετε και λέτε ψέματα ότι δεν ερευνούσε. Όχι απλώς ερευνούσε, αλλά εξακολουθεί να ερευνά, γιατί η δικογραφία, κομμάτι της οποίας διαβιβάστηκε, δεν έχει διαβιβαστεί ακόμα στη Βουλή.

(Στο σημείο αυτό κτυπάει το κουδούνι λήξεως του χρόνου ομιλίας της κυρίας Προέδρου)

Και πρέπει όλοι να αναρωτιόμαστε ποιος μπορεί να κάνει τι για να βγάλει από τη μέση αυτήν την ενοχλητική Εισαγγελίνα, όπως πρέπει να αναρωτιόμαστε και τι είδους εγγυήσεις και προστασία παρέχεται σε αυτούς τους κακοποιούς που λένε στεγνά -δικούς σας ανθρώπους, μέλη της Νέας Δημοκρατίας, κύριοι, που δείξτε λίγο την ευαισθησία σας σε αυτά!-, λένε μέλη σας ότι αυτή την Τυχεροπούλου -δηλαδή την υπάλληλο που αποκάλυψε πράγματα και την οποία διώκετε- αν την είχα σκοτώσει, θα ήμουν έξω.

Δεν ορρωδείτε; Τι κάνατε εσείς ως μέλη της Νέας Δημοκρατίας για να διαμαρτυρηθείτε για μέλη σας που τα λένε αυτά; Τι κάνατε για να πείτε «όχι, εμένα δεν με εκφράζουν αυτά, δεν είναι αυτό το κόμμα μου»; Πού καταντήσατε, κύριοι, ώστε να μη μιλάτε και να χειροκροτάτε τον Βορίδη που δεν έδωσε εξηγήσεις; Πού καταντήσατε να χειροκροτάτε τον Φλωρίδη, ο οποίος κομπάζει ότι ελέγχει και ότι έχει βάλει το χέρι του ακόμη και σε λειτουργούς που υπηρέτησαν -ευτυχώς έφυγε ο κ. Σοφουλάκης, ώρα του καλή!- στην Ευρωπαϊκή Εισαγγελία;

Αποδεικνύεται, κύριε Φλωρίδη, από την επιστολή Σοφουλάκη ότι είχαν βάσιμους λόγους εκείνοι που έλεγαν ότι θα ξεκωλώσετε εσείς την Ευρωπαία Εισαγγελέα, βάσιμους λόγους να πιστεύουν ότι και προσβάσεις και παρεμβάσεις είχατε. Και βεβαίως η επίκληση αυτής της κατάπτυστης επιστολής δεν σας ξεπλένει για την εμπλοκή σας.

Έχετε καμία τέτοια επιστολή με εύσημα από την κ. Σίσκου και την κ. Κυβέλου, τις Ευρωπαίες Εισαγγελείς που ερευνούν την υπόθεση αυτή; Έχετε καμία επιστολή ευσήμων από την κ. Παπανδρέου; Όχι, βέβαια! Ενδιαφερθήκατε να τους δώσετε εξηγήσεις γι’ αυτήν την ευθεία απειλή για τη ζωή τους;

Δεν είναι αστείο, κύριε Φλωρίδη! Δίνετε όλα τα δείγματα και όλα τα αποδεικτικά στοιχεία του τι είναι εγκληματική οργάνωση. Από πλευράς μας και από πλευράς μου θέλω να μεταδώσω στους ευσυνείδητους δικαστικούς και εισαγγελικούς λειτουργούς -γιατί υπάρχουν και τέτοιοι, όπως υπάρχουν και επίορκοι εξωνημένοι, του χεριού σας- το δικό μας μήνυμα: Να έχουν θάρρος και φρόνημα, να μην καμφθούν, η κοινωνία αγωνιά για δικαιοσύνη και η δικαιοσύνη ό,τι και να κάνετε -ό,τι και να κάνετε, κύριε Φλωρίδη!- θα αποδοθεί και το έχει αποδείξει η ιστορία.

(Χειροκροτήματα από την πτέρυγα της Πλεύσης Ελευθερίας)

**ΓΕΩΡΓΙΟΣ ΦΛΩΡΙΔΗΣ (Υπουργός Δικαιοσύνης):** Κύριε Πρόεδρε, θα ήθελα τον λόγο.

**ΠΡΟΕΔΡΕΥΩΝ (Βασίλειος Βιλιάρδος):** Ευχαριστούμε πολύ την Πρόεδρο.

Ορίστε, κύριε Φλωρίδη, έχετε τον λόγο.

**ΓΕΩΡΓΙΟΣ ΦΛΩΡΙΔΗΣ (Υπουργός Δικαιοσύνης):** Ξαναδιαβάζω: «Αξιότιμε, κύριε Υπουργέ, παρακαλώ δεχθείτε από μέρους εμού…» -δηλαδή του κ. Λάμπρου Σοφουλάκη, αυτό είναι το ένα- «…του προϊσταμένου Ευρωπαίου Εισαγγελέα κ. Νικολάου Πασχάλη…» -αυτό είναι το δεύτερο- «…καθώς και όλων των λοιπών συναδέλφων μας του ελληνικού γραφείου των Ευρωπαίων Εισαγγελέων…». Το καταλάβατε τώρα;

**ΑΠΟΣΤΟΛΟΣ ΒΕΣΥΡΟΠΟΥΛΟΣ:** Όλων!

**ΓΕΩΡΓΙΟΣ ΦΛΩΡΙΔΗΣ (Υπουργός Δικαιοσύνης):** Αυτούς εσείς συλλήβδην στο όνομα του διευθύνοντος την Εισαγγελία κ. Σοφουλάκη τούς ονομάσατε συμμετόχους στην εγκληματική οργάνωση. Τους Ευρωπαίους Εισαγγελείς τούς ονομάσατε συμμετόχους στην εγκληματική οργάνωση που έχουμε παρέμβαση εμείς.

Εγώ καταλαβαίνω την απελπισία σας, τη μαύρη απελπισία σας, που σας έκανε να φτάσετε στο σημείο να κατηγορείτε ότι η Ευρωπαϊκή Εισαγγελία -στην οποία ομνύατε μέχρι πριν από πέντε λεπτά- είναι τελικά συλλήβδην συμμέτοχη σε εγκληματική οργάνωση. Ας το ακούσει, λοιπόν, αυτό ο ελληνικός λαός, για να δει αν τελικά υπάρχει ένα όριο στον απίστευτο κατήφορο που είστε εδώ και πάρα, πάρα πολύ καιρό.

(Χειροκροτήματα από την πτέρυγα της Νέας Δημοκρατίας)

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Ψόφιο το χειροκρότημα, κύριε Φλωρίδη!

**ΝΟΤΗΣ ΜΗΤΑΡΑΚΗΣ:** Στην τρίτη ανάγνωση της επιστολής θα είναι πιο γερό!

**ΠΡΟΕΔΡΕΥΩΝ (Βασίλειος Βιλιάρδος):** Ευχαριστούμε τον κύριο Υπουργό.

Τον λόγο έχει ο κ. Αυγενάκης.

**ΕΛΕΥΘΕΡΙΟΣ ΑΥΓΕΝΑΚΗΣ:** Κύριε Πρόεδρε, κύριε Υπουργέ, κύριοι συνάδελφοι, είμαστε σήμερα εδώ για να συζητήσουμε και να ψηφίσουμε ή να καταψηφίσουμε τις προτάσεις του ΠΑΣΟΚ - ΚΙΝΑΛ, του ΣΥΡΙΖΑ - Προοδευτική Συμμαχία και Νέας Αριστεράς για τη σύσταση προανακριτικής για την υπόθεση του ΟΠΕΚΕΠΕ.

Ας θυμηθούμε, όμως, πώς ξεκίνησε αυτή η συζήτηση. Ήρθε στη Βουλή μέσω του Αρείου Πάγου η δικογραφία της Ευρωπαίας Εισαγγελέως στις 25 Ιουνίου του 2025.

Σύμφωνα με τις πρώτες εκτιμήσεις από πλευράς Μαξίμου, η Νέα Δημοκρατία φερόταν να εξετάζει το ενδεχόμενο σύστασης προανακριτικής επιτροπής. Όμως, όταν οι συνεργάτες του Πρωθυπουργού και Προέδρου του κόμματός μας και πολλοί συνάδελφοι Βουλευτές μελέτησαν προσεκτικά τη δικογραφία της Ευρωπαίας Εισαγγελέως και όλα τα διαθέσιμα προς όλους στοιχεία -κι εδώ βρίσκεται η ουσιώδης διαφορά- κατέληξαν ότι δεν υφίσταται ποινική ευθύνη. Και έτσι προτάθηκε ορθώς η σύσταση εξεταστικής επιτροπής, γιατί πολύ απλά δεν υπάρχουν στοιχεία που να στοιχειοθετούν ποινικό αδίκημα.

Αυτό το συζητήσαμε διεξοδικά χθες και σωστά υπερψηφίστηκε η εν λόγω πρόταση. Και όπως πολύ καλά γνωρίζουμε όλες και όλοι σε αυτήν την Αίθουσα και ακόμη καλύτερα οι Βουλευτές της Νέας Δημοκρατίας, ο Κυριάκος Μητσοτάκης δεν έχει συνηθίσει να αφήνει σκιές και αναπάντητα ερωτήματα. Αντιθέτως, επιλέγει πάντα τον δρόμο της θεσμικής διαφάνειας και της καθαρής πολιτικής ευθύνης. Και, φυσικά, δεν διστάζει να αναλάβει ευθύνες, αλλά και να βγει μπροστά, όπου απαιτηθεί.

Κυρίες και κύριοι συνάδελφοι, το θέμα του ΟΠΕΚΕΠΕ δεν είναι σημερινό. Οι παθογένειες και τα προβλήματα έχουν βάθος χρόνου, όσο και αν κάποιοι επιμένουν να διαστρεβλώνουν τα γεγονότα. Μόνο αν δούμε τη μεγάλη εικόνα, εάν αντιμετωπίσουμε ολιστικά το πρόβλημα, θα μπορέσουμε πραγματικά να το θεραπεύσουμε και να εξαλείψουμε τις βαθιές αιτίες των δυσλειτουργιών.

Ας δούμε νηφάλια τις προτάσεις αυτές, του ΠΑΣΟΚ και του ΣΥΡΙΖΑ, τι κοινό έχουν. Είναι πολιτικά άστοχες και νομικά ατεκμηρίωτες. Και εξηγώ. Η πρόταση του ΣΥΡΙΖΑ και της Νέας Αριστεράς μάς επιρρίπτει ευθύνες, επειδή εφαρμόσαμε την τεχνική λύση. Η τεχνική λύση που η κυβέρνηση ΣΥΡΙΖΑ - ΑΝΕΛ θεσμοθέτησε και εφάρμοσε από το 2017, όταν την εφάρμοζαν οι Υπουργοί του ΣΥΡΙΖΑ, ήταν σωστή. Όταν την εφαρμόζει η Νέα Δημοκρατία, γίνεται σκάνδαλο. Πόση υποκρισία πια!

Τώρα, όσον αφορά την πρόταση του ΠΑΣΟΚ για την προανακριτική, εδώ θα μείνω περισσότερο. Ενώ το ΠΑΣΟΚ βγήκε πρώτο στη δημόσια σφαίρα -επιθετικά, θυμίζω- αναφέροντας με δηλώσεις διά του Προέδρου του ότι θα καταθέσει άμεσα πρόταση για προανακριτική επιτροπή, κατέληξε να κάνει μετά από είκοσι ολόκληρες ημέρες, τελευταίο και καταϊδρωμένο, μια έωλη πρόταση.

Γιατί χρειάστηκαν, αλήθεια, περισσότερες από είκοσι μέρες για τη σύνταξη και κατάθεση της πρότασης εκ μέρους του ΠΑΣΟΚ; Η απάντηση είναι απλή: Επειδή δεν προκύπτουν ποινικές ευθύνες. Έπρεπε, κυρίες και κύριοι συνάδελφοι του ΠΑΣΟΚ, να κατασκευάσετε και να εφεύρετε επιχειρήματα, για να μπορέσετε να παρουσιάσετε στοιχειωδώς την πρότασή σας. Τελικά, καταλήξατε η πρότασή σας να είναι ένα νομικό μόρφωμα.

Και οι δύο προτάσεις είναι ουσιαστικά νομικά αβάσιμες, διότι, πρώτον, δεν υπάρχουν καθόλου αποδείξεις -το παρακολουθήσαμε και χθες και σήμερα- που να στοιχειοθετούν κανένα ποινικό αδίκημα. Αναφέρεστε στην απομάκρυνση του κ. Σημανδράκου και σε όσα αβάσιμα ισχυρίζεται για τα ΑΦΜ στα βοσκοτόπια και σε διαλόγους τρίτων. Για όλα θα απαντήσω αναλυτικά βήμα προς βήμα.

Δεύτερον, η πρόταση του ΠΑΣΟΚ επίσης παρουσιάζει κάποιους πίνακες για την πληρωμή του εθνικού αποθέματος. Όλως περιέργως -προσέξτε τώρα- οι πίνακες που εμφανίζει το ΠΑΣΟΚ στην πρότασή του φτάνουν μέχρι το 2022. Γιατί δεν αναφέρεται και στο 2023 και στο 2024 που εγώ ήμουν Υπουργός, άρα, στο 2024 θα φαινόταν η όποια διαφορά; Μήπως -λέω εγώ «μήπως» τώρα, εσείς θα μας απαντήσετε- σε αυτά τα έτη παρουσιάζονται σημαντικές διορθώσεις και δεν εξυπηρετούν το αφήγημά σας; Λέω «μήπως». Ας μας απαντήσετε.

Τρίτον, δεν υπάρχουν αποδείξεις ή, πιο σωστά, αν έχετε, επιτέλους να μας τις παρουσιάσετε, αλλά όχι σαν τις διαπιστώσεις της κ. Λιακούλη που έχει προκαλέσει την αποστομωτική απάντηση της Εθνικής Αρχής Διαφάνειας. Η Εθνική Αρχή Διαφάνειας με ανακοίνωσή της -φαντάζομαι ότι δεν σας διέφυγε, το έχετε παρακολουθήσει- απαντά στην κ. Λιακούλη ότι μεταφέρει ατεκμηρίωτες πληροφορίες, οι οποίες ως ανυπόστατες και αναληθείς παραπλανούν τους πολίτες και απαξιώνουν έναν ανεξάρτητο δημόσιο ελεγκτικό φορέα που καταβάλλει τεράστιες προσπάθειες να προσφέρει τα μέγιστα, με όποιον τρόπο και μέσα διαθέτει, στην καταπολέμηση της κακοδιοίκησης και της διαφθοράς.

Καταθέτω την ανακοίνωση της Εθνικής Αρχής Διαφάνειας.

Και τώρα το ΠΑΣΟΚ έρχεται και μας κουνά το δάχτυλο! Ποιο; Το ΠΑΣΟΚ! Ο Πρόεδρος του ΠΑΣΟΚ μόλις ανακάλυψε τις επιδοτήσεις! Δεν γνώριζε τίποτα!

Κύριε Ανδρουλάκη, ελπίζω να μας παρακολουθείτε ή έστω διά των εκπροσώπων σας να ενημερωθείτε. Σας έχω ξαναπεί ότι δεν φοράτε τη φανέλα της Εθνικής Ελλάδος. Δεν τη φορέσατε ποτέ. Επιμένετε σε μια αποσπασματική και επιλεκτική προσέγγιση που αποδεικνύεται βαθιά υποκριτική.

Κύριε Πρόεδρε του ΠΑΣΟΚ, σε συνέντευξή σας την περασμένη εβδομάδα μιλούσατε για «χαραμάδες» στην τεχνική λύση. Τελικά, φαίνεται ότι η αξιοποίηση αυτών των χαραμάδων που περιγράφατε έγινε από στελέχη του ΠΑΣΟΚ, του κόμματός σας, αλλά και από στενούς σας συνεργάτες, όπως, για παράδειγμα, ο απερχόμενος πλέον Πρόεδρος της Νομαρχιακής Επιτροπής του ΠΑΣΟΚ στο Ηράκλειο, ο κ. Αντωνόπουλος. Μάλλον γνώριζε καλά αυτές τις διαδικασίες και αρκετά χρόνια τις είχε εφαρμόσει και τις είχε αξιοποιήσει σε μέγιστο βαθμό.

Την περασμένη Δευτέρα 21 Ιουλίου ο κ. Αντωνόπουλος οδηγήθηκε σε παραίτηση για λόγους ευθιξίας όπως είπε και ως θιγόμενος επέστρεψε 15.668.000 ευρώ που είχε λάβει ως επιδότηση. Βέβαια, τα ποσά -να σημειώσουμε- τα είχε λάβει το 2020! Του πήρε μόλις πέντε χρόνια, αγαπητοί συνάδελφοι, για να νιώσει αυτήν την ευθιξία!

Τις τελευταίες ημέρες βλέπουμε δημοσιεύματα για αρκετούς ακόμα στενούς συνεργάτες του Προέδρου του ΠΑΣΟΚ, όπως για παράδειγμα ο Μιχάλης Σαρρής, πρώην Πρόεδρος της Νομαρχιακής του ΠΑΣΟΚ στο Ρέθυμνο και νυν Αντιπεριφερειάρχης του Ρεθύμνου. Γνωρίζετε καλά, φαντάζομαι, την περίπτωσή του. Αν δεν γνωρίζετε, ευχαρίστως, εδώ είμαι, έχω μπόλικο υλικό στη διάθεσή σας. Το ίδιο ισχύει και για την εταιρεία πιστοποίησης βιολογικών προϊόντων Terra Cert του Λάμπρου Φώτου, στελέχους της στενής ομάδας του κ. Γερουλάνου, και γι’ αρκετούς άλλους. Και σταματώ εδώ, προς το παρόν βεβαίως.

Καταθέτω στα Πρακτικά δημοσιεύματα του «Πρώτου Θέματος» με όλα αυτά τα πολύ ενδιαφέροντα που έχουν εξελιχθεί το τελευταίο διάστημα με κοντινότατους συνεργάτες του κ. Ανδρουλάκη, που είμαι βέβαιος ότι πολλά από αυτά θα τα έχει διαβάσει.

Και, φυσικά, για τον κ. Γερουλάνο με τους συνεργάτες του και μια σειρά άλλων δημοσιευμάτων, τα οποία σας τα καταθέτω.

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Το «Πρώτο Θέμα» είναι η πιο έγκυρη πηγή! Μπράβο!

**ΠΡΟΕΔΡΕΥΩΝ (Βασίλειος Βιλιάρδος):** Παρακαλώ πολύ, μη διακόπτετε.

**ΕΛΕΥΘΕΡΙΟΣ ΑΥΓΕΝΑΚΗΣ:** Επιτρέψτε μου τώρα να αναφερθώ, χωρίς να έχω κάτι προσωπικό, στον ιδιαίτερο ρόλο του Μανώλη Χνάρη. Και δεν αναφέρομαι στον αξιοπρεπή Βουλευτή Ρεθύμνου με μια σωστή παρουσία στο Κοινοβούλιο και υπεύθυνο Τομεάρχη Αγροτικής Ανάπτυξης του ΠΑΣΟΚ, αλλά στον ρόλο του κ. Χνάρη ως Αντιπεριφερειάρχη Κρήτης, αρμόδιο για τον πρωτογενή τομέα της περιόδου 2017, 2018, 2019 και 2021 στη συνέχεια.

Ο κ. Χνάρης την προηγούμενη εβδομάδα από το Βήμα εδώ της Ολομέλειας δεν απάντησε, αλλά με υπεκφυγές πέταξε την μπάλα στην εξέδρα. Τι μας είπε, αλήθεια; Μας είπε ότι ο ΟΠΕΚΕΠΕ είναι υπεύθυνος για τη διενέργεια ελέγχων, σχετικά με τη νομιμότητα στην καταβολή ενισχύσεων. Μας είπε, επίσης, ότι μόνος αρμόδιος για το Τμήμα Κτηνιατρικής της Περιφέρειας Κρήτης -δηλαδή, των περιφερειών, προσέξτε- ήταν ο χωρικός αντιπεριφερειάρχης και όχι ο θεματικός αντιπεριφερειάρχης αρμόδιος για τον πρωτογενή τομέα. Μας είπε, επίσης, ότι την εποπτεία της κτηνιατρικής βάσης δεδομένων την έχει το Υπουργείο Αγροτικής Ανάπτυξης και συμπεραίνει ότι έτσι αποδεικνύεται ότι η περιφέρεια, άρα, και ο ίδιος ως αντιπεριφερειάρχης, δεν έχει καμία εμπλοκή με τον ΟΠΕΚΕΠΕ.

Δεν μας είπε, όμως, ο κ. Χνάρης για τον ρόλο του ως πολιτικού προϊσταμένου της Διεύθυνσης Αγροτικής Οικονομίας και Κτηνιατρικής, που είναι αρμόδιες για το μητρώο των ζώων, για τα ενώτια, για τους ελέγχους, για την καταγραφή και τις μεταβολές του ζωικού κεφαλαίου.

Φέρει ή όχι την πολιτική ευθύνη ο αρμόδιος θεματικός αντιπεριφερειάρχης πρωτογενούς τομέα και μετέπειτα Βουλευτής του ΠΑΣΟΚ και μετέπειτα Τομεάρχης Αγροτικού Τομέα του ΠΑΣΟΚ; Επί θητείας σας έγινε έλεγχος των δηλώσεων ζώων; Υπήρξε ενημέρωση για ραγδαία και ξαφνική αύξηση του ζωικού κεφαλαίου; Έχετε την πολιτική και διοικητική ευθύνη λόγω αρμοδιότητας; Τελικά ποιος είναι υπεύθυνος για όλη αυτήν τη διαδικασία; Δεν είναι αυτοί που παράγουν δημόσια έγγραφα, που σε αυτήν την περίπτωση είναι οι περιφέρειες όλης της χώρας, σε πρώτο βαθμό, μέσω των Διευθύνσεων Κτηνιατρικών Υπηρεσιών;

Είναι βέβαια και τα ΚΥΔ, τα ΚΥΔ τα οποία πράγματι σε κάποιες περιπτώσεις έπαιξαν σημαντικότατο αρνητικό ρόλο. Δεν παράγουν, όμως, δημόσια έγγραφα, επίσημα έγγραφα, αλλά συλλέγουν στοιχεία και καθοδηγούν τις δηλώσεις. Λειτουργούν συμπληρωματικά, αλλά τον πρώτο λόγο έχουν οι υπηρεσίες των ΔΑΟΚ, δηλαδή οι υπηρεσίες των περιφερειών όλης της χώρας. Ποιος, λοιπόν, έχει την πολιτική διοικητική εποπτεία και ευθύνη κατά την περίοδο της ραγδαίας αύξησης του ζωικού κεφαλαίου στην Κρήτη;

**ΕΜΜΑΝΟΥΗΛ ΧΝΑΡΗΣ:** …(Δεν ακούστηκε)

**ΠΡΟΕΔΡΕΥΩΝ (Βασίλειος Βιλιάρδος):** Παρακαλώ, κύριε συνάδελφε.

**ΕΛΕΥΘΕΡΙΟΣ ΑΥΓΕΝΑΚΗΣ:** Σύμφωνα, λοιπόν, με τις αποφάσεις του Περιφερειάρχη Κρήτης, το 2017 και 2019 αρμόδιος ήσασταν εσείς.

**ΕΜΜΑΝΟΥΗΛ ΧΝΑΡΗΣ:** …(Δεν ακούστηκε)

**ΕΛΕΥΘΕΡΙΟΣ ΑΥΓΕΝΑΚΗΣ:** Ή δεν τα ξέρετε ή δεν ξέρατε τις αρμοδιότητές σας ή ψεύδεστε. Αλλά επειδή θέλω να είμαι ακριβής και επειδή πάντα μιλώ με στοιχεία, καταθέτω στα Πρακτικά:

Πρώτον, το ΦΕΚ, βάσει του οποίου ξεκαθαρίζονται οι αρμοδιότητές σας. Και για να είμαι ακόμα πιο σαφής, έχω και την απόφαση του περιφερειάρχη που ξεκαθαρίζει ακριβώς τις αρμοδιότητές σας. Και για να δώσω και λίγο παραπάνω έμφαση και υλικό, έχω εδώ πέρα και την απάντηση που δώσατε -ημιτελής- σε τοπική εφημερίδα «Νέα Κρήτη» που απαντούσατε, μερικώς, σε όλα αυτά τα οποία σας περιέγραψα. Ε, και για να έχουμε ένα κερασάκι στην τούρτα, έχω και τη δήλωσή σας, του 2021 - 2022, με αρκετές δεκάδες στρέμματα βοσκοτόπων εκτός Κρήτης.

(Χειροκροτήματα από την πτέρυγα της Νέας Δημοκρατίας)

Ρωτώ, λοιπόν, ενδεικτικά πόσο αυξήθηκε…

(Θόρυβος στην Αίθουσα)

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Σας πνίγει το δίκιο!

**ΠΡΟΕΔΡΕΥΩΝ (Βασίλειος Βιλιάρδος):** Κυρία Πρόεδρε, σας παρακαλώ.

**ΕΛΕΥΘΕΡΙΟΣ ΑΥΓΕΝΑΚΗΣ:** … ο αριθμός των ζώων στην Κρήτη; Και ειδικότερα, ακούστε..

**ΕΥΑΓΓΕΛΙΑ ΛΙΑΚΟΥΛΗ:** Τώρα πείτε μας και γι’ αυτούς που δεν είχαν ζώα.

**ΠΡΟΕΔΡΕΥΩΝ (Βασίλειος Βιλιάρδος):** Κυρία Λιακούλη, θα αρχίσετε και εσείς τώρα;

**ΕΛΕΥΘΕΡΙΟΣ ΑΥΓΕΝΑΚΗΣ:** Ακούστε, συνάδελφοι, νομίζω ότι είναι δικαίωμά μου να απαντήσω σε όλα και θα απαντήσω σε όλα. Σεβαστείτε το δικαίωμά μου να απαντήσω σε όλα. Σας άκουσα όλους, δεν διέκοψα κανέναν. Νομίζω ότι έχω δικαίωμα να μιλήσω. Και πάντοτε θα ομιλώ με στοιχεία. Αυτό είναι το κακό ή το καλό με εμένα.

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** …(Δεν ακούστηκε)

**ΠΡΟΕΔΡΕΥΩΝ (Βασίλειος Βιλιάρδος):** Κυρία Πρόεδρε, σεβαστείτε λίγο τον ομιλητή.

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Ε, όχι να τον σεβαστούμε!

**ΕΛΕΥΘΕΡΙΟΣ ΑΥΓΕΝΑΚΗΣ:** Λοιπόν, πόσο αυξήθηκε ο αριθμός των ζώων στην Κρήτη; Και ειδικότερα στο Ρέθυμνο την περίοδο της θητείας του κ. Χνάρη στην αρμόδια Αντιπεριφέρεια Κρήτης για τον πρωτογενή τομέα;

Ο Νομός Ρεθύμνου το 2017, που ανέλαβε ο κ. Χνάρης, δήλωνε μόλις ένα εκατομμύριο οκτακόσιες είκοσι πέντε χιλιάδες αιγοπρόβατα. Το 2021 που ολοκλήρωσε τη θητεία του στο συγκεκριμένο πόστο, έφτασαν να δηλώνονται μόνο στο Ρέθυμνο τέσσερα εκατομμύρια εξήντα επτά χιλιάδες αιγοπρόβατα.

**ΕΜΜΑΝΟΥΗΛ ΧΝΑΡΗΣ:** …(Δεν ακούστηκε)

**ΕΛΕΥΘΕΡΙΟΣ ΑΥΓΕΝΑΚΗΣ:** Υπερδιπλασιάστηκαν, δηλαδή, μέσα σε τέσσερα χρόνια. Και βέβαια προσέξτε, κύριοι συνάδελφοι, όλως τυχαίως στις επόμενες εκλογές εξελέγη Βουλευτής του νομού.

Και για να είμαι, λοιπόν, σαφής καταθέτω στα Πρακτικά τον πίνακα με τις δηλώσεις του ζωικού κεφαλαίου σε κάθε νομό της χώρας.

Και βέβαια για να είναι ακόμη πιο ευδιάκριτο, διακρίνετε τις διαφορές επί θητείας αντιπεριφερειάρχη και Βουλευτή του ΠΑΣΟΚ και μετά ή πριν έχει μια αξία για όσους καταλαβαίνουν και διαβάζουν με λεπτομέρεια και με προσοχή.

Αλλά δεν μπορεί, κυρίες και κύριοι συνάδελφοι του ΠΑΣΟΚ, να ζητάτε λογαριασμό από τη σημερινή Κυβέρνηση για φαινόμενα που διογκώθηκαν επί δικής σας διοίκησης στην Περιφέρεια Κρήτης, όπως και σε άλλες περιφέρειες της χώρας. Ούτε φυσικά ικανοποιεί η απάντηση του συμπαθέστατου, οφείλω να πω, Σταύρου Τζεδάκη, σημερινού Αντιπεριφερειάρχη Κρήτης, αρμόδιου επίσης για την Κτηνιατρική Υπηρεσία και βεβαίως ως γνωστόν επιστήθιου φίλου του Προέδρου του ΠΑΣΟΚ κ. Νίκου Ανδρουλάκη.

Πριν λίγες ημέρες, ο Πρόεδρος του ΠΑΣΟΚ εμφανιζόταν βέβαιος -τα θυμάστε, το θυμόμαστε όλοι σε αυτήν την Αίθουσα- ότι κανένα στέλεχος της παράταξής του δεν έχει εμπλακεί στην υπόθεση του ΟΠΕΚΕΠΕ. Είχε δηλώσει, μάλιστα -το θυμόμαστε όλοι- χαρακτηριστικά ότι δεν πιστεύει ότι υπάρχει στέλεχος του ΠΑΣΟΚ που να εμπλέκεται. Χθες είπε κάτι άλλο αποστομωτικό. Τον ακούσατε; Τον ακούσαμε. Σχολίασε τον Πρωθυπουργό της χώρας μας.

Κάθε μέρα βλέπουμε και νέα ονόματα στελεχών του ΠΑΣΟΚ να βγαίνουν στο φως της δημοσιότητας. Και εμπιστευτείτε με, έπεται και συνέχεια. Τώρα καταλαβαίνουμε όλοι μας, καταλαβαίνουν οι πολίτες γιατί το ΠΑΣΟΚ δεν θέλει την εξεταστική επιτροπή. Γιατί αναπόφευκτα, κυρίες και κύριοι, θα τα ερευνήσουμε όλα!

(Χειροκροτήματα από την πτέρυγα της Νέας Δημοκρατίας)

Δεν θα μείνει τίποτα στο φως, γιατί υπάρχουν και πολλές άλλες περιπτώσεις στελεχών του ΠΑΣΟΚ που πρέπει να αποκαλυφθούν.

**ΑΛΕΞΑΝΔΡΟΣ ΚΑΖΑΜΙΑΣ:** Για εσάς είναι η δικογραφία!

**ΕΛΕΥΘΕΡΙΟΣ ΑΥΓΕΝΑΚΗΣ:** Βεβαίως, βεβαίως!

**ΑΛΕΞΑΝΔΡΟΣ ΚΑΖΑΜΙΑΣ:** …(Δεν ακούστηκε.)

**ΠΡΟΕΔΡΕΥΩΝ (Βασίλειος Βιλιάρδος):** Κύριε συνάδελφε, σας παρακαλώ, σεβαστείτε τον ομιλητή.

**ΑΛΕΞΑΝΔΡΟΣ ΚΑΖΑΜΙΑΣ:** …(Δεν ακούστηκε.)

**ΕΛΕΥΘΕΡΙΟΣ ΑΥΓΕΝΑΚΗΣ:** Όσες φορές πήρατε τον λόγο, σας διέκοψα; Όχι. Θα σεβαστείτε το δικαίωμά μου να μιλήσω, παρακαλώ πολύ. Είναι αναφαίρετο δικαίωμά μου να μιλήσω. Ένα-ένα. Αν τελειώσει η ομιλία μου και δεν έχω απαντήσει σε όλα, εδώ είμαι, δεν θα φύγω από την Αίθουσα, όπως και χθες δεν έφυγα.

Η εξεταστική επιτροπή, λοιπόν, κύριοι συνάδελφοι -και κλείνω με την ενότητα ετούτη- είναι το κατάλληλο εργαλείο, για να ερευνήσει και να φέρει στο φως πολλά αντίστοιχα περιστατικά, όπως πολύ-πολύ γρήγορα και περιληπτικά ανέφερα μέχρι αυτή την ώρα.

Και τώρα επιτρέψτε μου να αναφερθώ στον αρχιδικαστή και στην εισαγγελέα που πρόσφατα αποκτήσαμε στο Ελληνικό Κοινοβούλιο και αναφέρομαι στον κ. Βελόπουλο, σε ρόλο αρχιδικαστή. Εμφάνισε εδώ στην Ολομέλεια μια λίστα με δηλώσεις περιουσιακής κατάστασης κι έκανε αναφορά στο όνομά μου. Τι παρουσίασε, αλήθεια; Θυμίζω, μπορεί να έχει ξεφύγει σε κάποιους συναδέλφους. Πήρε πληροφορίες του Ε9 από το «Πόθεν Έσχες». Τι υπάρχει στη δήλωσή μου; Κρατηθείτε! Μισό στρέμμα μη καλλιεργήσιμης αγροτικής γης στο χωριό από όπου κατάγομαι, τις Καμάρες. Τίποτε άλλο.

Σας ξεκαθαρίζω, λοιπόν, δημόσια ότι ουδέποτε έχω δηλώσει βοσκοτόπους. Πρόκειται για αγροτική, μη καλλιεργήσιμη έκταση, που έχω κληρονομήσει από την οικογένειά μου και ουδέποτε έχω υποβάλει δήλωση ΟΣΔΕ. Ουδέποτε το έχω ενοικιάσει, ουδέποτε έχω επιδοτηθεί, τα δηλώνω όμως, όπως οφείλω, στο Ε9. Τίποτε άλλο.

Καλό είναι, κύριοι της Ελληνικής Λύσης να κάνετε αποκαλύψεις -δεν λέω- αλλά να έχουν περιεχόμενο, νόημα και ουσία.

Θα καταθέσω στα Πρακτικά το Ε9 το οποίο ακριβώς αναφέρει αυτά τα οποία σας περιέγραψα.

Επίσης, ο κ. Βελόπουλος εμφάνισε μία λίστα με άτομα που κυκλοφόρησε στο διαδίκτυο που φέρουν το όνομα, το επίθετο «Αυγενάκης» και που λαμβάνουν επιδοτήσεις.

Την καταθέτω στα Πρακτικά, για να μην θεωρηθεί ότι το αποκρύπτω. Εδώ είναι.

(Στο σημείο αυτό ο Βουλευτής κ. Ελευθέριος Αυγενάκης καταθέτει για τα Πρακτικά τα προαναφερθέντα έγγραφα, τα οποία βρίσκονται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Αλήθεια, ποιο απ’ αυτά τα άτομα που αναφέρει η λίστα αυτή, είναι μέλη της οικογένειάς μου, δηλαδή γονείς, αδέρφια; Κανένας. Κανένας! Παρ’ όλα αυτά, ο κ. Βελόπουλος έστησε ένα ολόκληρο σενάριο, για να πει όσα είπε εκείνες τις μέρες. Ελέγξατε, αλήθεια, αν δικαίως ή αδίκως, αυτοί οι κύριοι που φαίνεται το επίθετο «Αυγενάκης» και κάποιοι -δεν είναι συγγενείς μου, είναι από το Ρέθυμνο- λαμβάνουν δικαίως ή αδίκως αυτές τις επιδοτήσεις; Δηλαδή με τη λογική του κ. Βελόπουλου οποιοσδήποτε λέγεται Βελόπουλος και παίρνει επιδότηση σημαίνει ότι είναι ύποπτος ή αντίθετα είναι αθώος, επειδή λέγεται Βελόπουλος. Ποιον κοροϊδεύετε αλήθεια; Ποιον κοροϊδεύετε;

Αρκετά, λοιπόν, με τη λασπολογία και την προσπάθεια δημιουργίας εντυπώσεων και κατηγοριών.

Τέλος, με αφορμή τα όσα είπε ο Πρόεδρος της Ελληνικής Λύσης προ ημερών στο «Mega» «ο τραμπούκος, κομπιναδόρος και ντίλερ των επιστολών του Χριστού», επιστρέφω τους χαρακτηρισμούς που μου απέδωσε στη συνέντευξη αυτή.

Να πω κλείνοντας ότι δεν θα περίμενε κανείς κάτι διαφορετικό από πωλητές θαυματουργών συνταγών και σωτήρες κατατρεγμένων. Καταγγέλλει τους ψεύτες της πολιτικής, ενώ ο ίδιος έχει χτίσει καριέρα πάνω σε ψευδοεπιστήμες, υπερπατριωτικά συνθήματα και ευκαιριακές τηλεεπιχειρήσεις.

Και τώρα περνώ στη δεύτερη θεσμική ιδιότητα, αυτή που αναδείχθηκε τελευταία, αυτή της εισαγγελέως

H κ. Kωνσταντοπούλου, ως γνωστόν, το τελευταίο διάστημα έχει αναλάβει τον ρόλο εισαγγελέα, έχοντας υιοθετήσει απλή, φθηνή και τελικά επικίνδυνη πολιτική συνταγή. Επαναλαμβάνει τα ίδια και τα ίδια. Καταγγέλλει τα πάντα, κραυγάζοντας περί δικαιοσύνης, στήνει λαϊκά δικαστήρια και καταδικάζει κιόλας και δεν θέλει να ακούσει και άλλες προτάσεις, λύσεις ή οποιοδήποτε επιχείρημα, γιατί απλά είναι άμεμπτη, γιατί είναι αλάνθαστη.

Και εδώ είναι το πρόβλημα της Πλεύσης Ελευθερίας. Δεν λειτουργεί ως πολιτικό κόμμα και το ξέρουμε όλοι, το βλέπουμε. Είναι ένα one woman show. Η κ. Κωνσταντοπούλου δεν κάνει αντιπολίτευση, δεν ασκεί πολιτική. Προβάλλει μόνο θέαμα και σε αυτό ομολογουμένως έχει ταλέντο.

Πρόσφατα, λοιπόν, η Πλεύση Ελευθερίας δημοσίευσε ένα βίντεο στο TikTok, αφήνοντας σαφή υπονοούμενα εις βάρος μου για χρηματισμό. Το καταθέτω στα Πρακτικά και ελπίζω να μας απαντήσει η κ. Κωνσταντοπούλου σε μία από τις τοποθετήσεις που θα κάνει και στη συνέχεια, είμαι βέβαιος.

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Σας άρεσε ο τίτλος;

**ΕΛΕΥΘΕΡΙΟΣ ΑΥΓΕΝΑΚΗΣ:** Και ρωτώ ευθέως: Έχετε κάτι συγκεκριμένο να πείτε περί χρηματισμού; Πείτε το δημόσια και παρακαλώ πολύ επίσημα και όσο πιο καθαρά γίνεται. Διαθέτετε στοιχεία; Καταθέστε τα. Αλλιώς να σταματήσουν τα μισόλογα, οι υπαινιγμοί και τα σκοτεινά υπονοούμενα, διότι η δημοκρατία, αγαπητοί συνάδελφοι, δεν ανέχεται ούτε εισαγγελείς της τηλεοπτικής υπερβολής, ούτε δικαστές του διαδικτύου, ούτε αυτόκλητους σωτήρες του Κοινοβουλίου.

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Μόνο τραμπούκους…

**ΠΡΟΕΔΡΕΥΩΝ (Βασίλειος Βιλιάρδος):** Κυρία Πρόεδρε.

Συνεχίστε, κύριε Αυγενάκη.

**ΕΛΕΥΘΕΡΙΟΣ ΑΥΓΕΝΑΚΗΣ:** Αγαπητοί συνάδελφοι, η Ευρωπαία Εισαγγελέας δεν συνέταξε και δεν απέστειλε κατηγορητήριο, όπως επιχειρείτε να το παρουσιάσετε. Διαβίβασε, όμως, αμελλητί στη Βουλή, δηλαδή άμεσα χωρίς έλεγχο τη δικογραφία, στην οποία αναφέρεται απλά το όνομά μου, όπως και το όνομα του κ. Βορίδη, που ακούσαμε νωρίτερα σύμφωνα με το άρθρο 86 του Συντάγματος. Και το έκανε αυτό επειδή ήταν θεσμικά υποχρεωμένη να το κάνει. Δεν αποφάνθηκε επί της ενοχής ή μη. Τι σημαίνει αυτό; Η Ευρωπαία Εισαγγελέας δεν αξιολόγησε τα στοιχεία. Απλά τα διαβίβασε στη Βουλή. Προφανώς το γνωρίζετε αυτό, αλλά το έχετε προφανέστατα εσκεμμένα διαστρεβλώσει. Τι διαβίβασε αλήθεια; Έγγραφα, ένορκες καταθέσεις και απομαγνητοφωνημένες συνομιλίες τρίτων σχετικά με τον ΟΠΕΚΕΠΕ, με αναφορές σε πιθανές παρεμβάσεις μου για αλλαγές στη διοίκηση του ΟΠΕΚΕΠΕ και υπαινιγμούς περί δήθεν πολιτικών πιέσεων. Για να το ξεκαθαρίσουμε, η διαβίβαση στοιχείων από την Ευρωπαία Εισαγγελέα στη Βουλή δεν συνιστά κατηγορητήριο ούτε τεκμήριο ενοχής.

Στη δικογραφία υπάρχουν επισυνδέσεις τρίτων προσώπων, χωρίς αποδεικτικά στοιχεία εις βάρος μου. Δεν υπάρχουν, επαναλαμβάνω, δικές μου τηλεφωνικές επικοινωνίες, δεν υπάρχουν έγγραφα ή κάποια δική μου έστω εντολή προς τρίτο πρόσωπο, δεν υπάρχει έστω ένα e-mail, ένα μήνυμα, κάτι που να αποδεικνύει τη δική μου παράνομη συμπεριφορά. Δεν υπάρχει υπουργική απόφαση με την υπογραφή μου ούτε καν ένα e-mail για μια εντολή, μια ενέργεια άλφα. Μάλιστα -κρατήστε το αυτό, παρακαλώ- οι επισυνδέσεις που με αφορούν έμμεσα, ξέρετε πότε έγιναν; Έγιναν τον Σεπτέμβριο του 2024 μέχρι και τον Ιανουάριο του 2025 και καταγράφονται όσα επισυνάπτονται στη δικογραφία, την περίοδο δηλαδή που εγώ δεν ήμουν Υπουργός Αγροτικής Ανάπτυξης. Να σημειωθεί ότι η Ευρωπαία Εισαγγελέας έχει διαβιβάσει εκατοντάδες υποθέσεις με παρόμοιο τρόπο στα είκοσι τέσσερα κράτη - μέλη της Ευρωπαϊκής Ένωσης που υπάγονται στην Ευρωπαία Εισαγγελέα, χωρίς κατηγορητήρια, χωρίς αξιολόγηση ποινικής ευθύνης, ως τυπική εφαρμογή της αρμοδιότητάς της για την προστασία των οικονομικών συμφερόντων -σωστά- της Ευρωπαϊκής Ένωσης, όπως ακριβώς συνέβη και στη δικογραφία την οποία συζητούμε.

Σύμφωνα όμως με την ετήσια έκθεση της Ευρωπαϊκής Εισαγγελίας το έτος 2024 η Ευρωπαϊκή Εισαγγελία υπό την κ. Κοβέσι είχε συνολικά δύο χιλιάδες εξακόσιες εξήντα έξι ενεργές υποθέσεις, χωρίς να έχουν δοθεί τελικές κρίσεις ή απαγγελία κατηγοριών για τη συντριπτική πλειοψηφία αυτών. Να σημειωθεί ότι σε διακόσιες πέντε απ’ αυτές ασκήθηκαν ποινικές διώξεις μέσα στο έτος 2024, δηλαδή ποσοστό κάτι λιγότερο από 8%. Αυτό σημαίνει ότι η διαβίβαση στοιχείων στη Βουλή είναι μέρος μιας καθολικής, μη ενοχοποιητικής έρευνας ενσωματωμένης στον ευρωπαϊκό μηχανισμό λογοδοσίας. Καταθέτω στα Πρακτικά την ετήσια έκθεση της Ευρωπαϊκής Εισαγγελίας. Σίγουρα θα βρείτε πολύ ενδιαφέροντα στοιχεία.

Να αναφέρω επίσης ότι η ίδια η Ευρωπαϊκή Επιτροπή διαπιστώνει σε ειδική έκθεσή της το 2022 το πρόβλημα με τις απάτες στην Κοινή Αγροτική Πολιτική. Ακούστε τι λέει: Διαπιστώσαμε ότι η Ευρώπη έχει αντιδράσει σε περιστατικά απάτης, αλλά δεν επέδειξε την απαιτούμενη προορατικότητα, ειδικά ως προς την αντιμετώπιση της παράνομης κατάληψης γης, την παρακολούθηση των μέτρων των κρατών - μελών και την αξιοποίηση νέων τεχνολογιών. Οι κίνδυνοι απάτης διαφέρουν μεταξύ των καθεστώτων πληρωμής της ΚΑΠ. Εντοπίσαμε κινδύνους που σχετίζονται με την απόκρυψη παραβίασης προϋποθέσεων επιλεξιμότητας, την πολυπλοκότητα των χρηματοδοτούμενων έργων και παράνομες μορφές κατάληψης γης.

Πρόκειται, λοιπόν, κύριοι συνάδελφοι για ένα ευρωπαϊκό πρόβλημα το οποίο οφείλουμε να το αντιμετωπίσουμε και ολιστικά, πέραν του τι θα κάνουμε ως χώρα.

Και αναφέρει παρακάτω η έκθεση: H επιτροπή βασίζεται στους ετήσιους ελέγχους των φορέων πιστοποίησης των κρατών - μελών. Ωστόσο κάποιοι φορείς παρείχαν ελλιπή ανάλυση. Προσέξτε: φορείς πιστοποίησης, ελλιπής ανάλυση. Κρατήστε τη φράση «φορέα πιστοποίησης». Θα το χρειαστούμε μετά στην περίπτωση του κ. Σημανδράκου.

Για να μην καταχραστώ τον χρόνο σας, θα ήθελα, όποιος θέλει να παραλάβει την έκθεση, να επιμείνει στο κεφάλαιο «Παρατηρήσεις». Έχει πολλά και χρήσιμα στοιχεία, που είμαι βέβαιος ότι για όποιους εργασθούν στην εξεταστική επιτροπή ή συμμετέχουν είναι βέβαιο ότι θα είναι χρήσιμο εργαλείο για να κάνουμε ως ένα κράτος - μέλος και τον ΟΠΕΚΕΠΕ πιο σωστό και πιο οργανωμένο σύμφωνα με τις παρατηρήσεις της έκθεσης αυτής. Καταθέτω την έκθεση στα Πρακτικά.

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Θα μπείτε πρόεδρος στην εξεταστική;

**ΕΛΕΥΘΕΡΙΟΣ ΑΥΓΕΝΑΚΗΣ:** Όχι, βέβαια.

**ΠΡΟΕΔΡΕΥΩΝ (Βασίλειος Βιλιάρδος):** Έχετε την καλοσύνη, κυρία Πρόεδρε, να μην διακόπτετε;

**ΕΛΕΥΘΕΡΙΟΣ ΑΥΓΕΝΑΚΗΣ:** Έχει χιούμορ, ομολογουμένως.

Κυρίες και κύριοι συνάδελφοι, όλη αυτή την περίοδο τήρησα μια στάση σιωπής. Όσο και αν προκλήθηκα, δεν μίλησα. Άκουσα προσεκτικά όλα όσα μου καταλόγισαν, όλα όσα άδικα και υπερβολικά ειπώθηκαν εναντίον μου από κάποιους τηλεδικαστές, αλλά και αρκετούς συναδέλφους της Αντιπολίτευσης. Είχα πει εξαρχής ότι θα απαντήσω θεσμικά εδώ στην Ολομέλεια. Αυτό κάνω σήμερα εδώ από το Βήμα της Βουλής.

Κατ’ αρχάς θέλω να επαναλάβω ότι δεν υπάρχει το παραμικρό στοιχείο, τίποτα που να με εμπλέκει με αυτήν την υπόθεση. Δεν υπάρχουν στοιχεία που να στοιχειοθετούν ποινικό αδίκημα.

Πού αναφέρεται, αλήθεια, το όνομά μου στη δικογραφία των τριών χιλιάδων και πλέον σελίδων; Αναφέρεται, πρώτον, από τον κ. Σημανδράκο, πρώην Πρόεδρο του ΟΠΕΚΕΠΕ, στο σημείο που αναφέρει για τα βοσκοτόπια και τέλος σε διαλόγους τρίτων.

Τώρα, λοιπόν, ήρθε η ώρα να απαντήσω θεσμικά και υπεύθυνα με στοιχεία και αποδείξεις για καθένα απ’ αυτά. Πάμε να δούμε ξεχωριστά:

Ο κ. Σημανδράκος. Δεν μπορώ, δεν κρατιέμαι, είμαι βέβαιος ότι αυτό θα σας κάνει κάτι εσάς του ΠΑΣΟΚ. Ο κ. Σημανδράκος είναι αυτός εδώ ο κύριος: «ΠΑΣΟΚ θα λέτε και θα κλαίτε». Εσείς τι χτυπιέστε και τον στηρίζετε χωρίς να ξέρετε ποιος είναι. Αυτό είναι στη διάθεσή σας. Το καταθέτω στα Πρακτικά.

(Θόρυβος στην Αίθουσα)

Ένα λεπτό, θα συγκλονιστείτε στη συνέχεια. Μην με διακόπτετε.

**ΠΡΟΕΔΡΕΥΩΝ (Βασίλειος Βιλιάρδος):** Συνάδελφοι, μην διακόπτετε.

**ΕΛΕΥΘΕΡΙΟΣ ΑΥΓΕΝΑΚΗΣ:** Θα συγκλονιστείτε στη συνέχεια με αυτά που θα ακούσετε.

(Θόρυβος στην Αίθουσα)

**ΠΡΟΕΔΡΕΥΩΝ (Βασίλειος Βιλιάρδος):** Σας παρακαλώ, ησυχία. Σεβαστείτε τον ομιλητή.

**ΕΛΕΥΘΕΡΙΟΣ ΑΥΓΕΝΑΚΗΣ:** Αλήθεια, δεν μπορώ να καταλάβω την αναστάτωσή σας. Μια φωτογραφία ήταν. Δεν είδατε τα στοιχεία που έχω. Έχω στοιχεία. Περιμένετε. Δεν τελείωσα. Είναι η αρχή της ενότητας «Σημανδράκος». Το ακούσατε; Είναι το πρώτο, είναι η πρώτη εικόνα. Μια εικόνα, χίλιες λέξεις. Είδα όμως ότι πολύ αναστατωθήκατε. Με αυτά που θα ακούσατε είμαι βέβαιος πως θα αναστατωθείτε πολύ περισσότερο.

**ΕΥΑΓΓΕΛΙΑ ΛΙΑΚΟΥΛΗ:** Τέτοιο θράσος;

**ΠΡΟΕΔΡΕΥΩΝ (Βασίλειος Βιλιάρδος):** Κυρία Λιακούλη, τι πράγμα είναι αυτό;

**ΕΛΕΥΘΕΡΙΟΣ ΑΥΓΕΝΑΚΗΣ:** Δέχτηκα διάφορες κατηγορίες για πολιτικές διώξεις, για σκευωρίες, για ενορχηστρωμένες επιθέσεις. Από ποιους; Από το ΠΑΣΟΚ και τον ΣΥΡΙΖΑ. Για ποιον λόγο; Για τον κ. Σημανδράκο. Μάλιστα.

Αναρωτιέμαι, όμως, μήπως κάποιοι ήθελαν να παραμείνει στη θέση του και με στοχοποίησαν, όταν ζήτησα την παραίτησή του επειδή ακριβώς προστάτευαν τα συμφέροντά τους;

**ΔΗΜΗΤΡΙΟΣ ΜΠΙΑΓΚΗΣ:** Δικός μας άνθρωπος!

**ΕΛΕΥΘΕΡΙΟΣ ΑΥΓΕΝΑΚΗΣ:** Βεβαίως. Θα το δείτε στην πορεία πως είναι κατάδικός σας άνθρωπος.

Μήπως γιατί οι πληρωμές με μαύρες οθόνες στους παραγωγούς -και ξέρετε τι εννοώ, οι καθυστερήσεις στην ενιαία ενίσχυση, οι αστοχίες στις πληρωμές Ιουνίου και Οκτωβρίου του 2023- που έγιναν επί θητείας του κ. Σημανδράκου εξυπηρετούσαν συγκεκριμένα πρόσωπα; Πρόσωπα που ο ίδιος φαντάζομαι γνωρίζει και οφείλει να μας ενημερώσει και λέγοντας πρόσωπα δεν εννοώ ασφαλώς αγρότες που δικαιούνταν την επιδότηση και περίμεναν να τη δουν στο λογαριασμό τους.

Να σας ενημερώσω λοιπόν ότι ο κ. Σημανδράκος είναι ένα στέλεχος του ΠΑΣΟΚ, τον γνωρίζει ο κ. Κουκουλόπουλος καλά, από την Κοζάνη, συντοπίτης σας είναι. Άλλωστε ο άνθρωπος αυτός διετέλεσε αντιπεριφερειάρχης Γρεβενών με το ΠΑΣΟΚ από το 2014 έως το 2019. Επίσης ήταν υποψήφιος δήμαρχος του ΠΑΣΟΚ με τη στήριξη του κόμματός σας, διετέλεσε αντιδήμαρχος Κοζάνης από το 2019, πάλι με τη στήριξη του ΠΑΣΟΚ -μην μπερδευόμαστε-, αρμόδιος σε θέματα πολεοδομίας και τεχνικών έργων. Γιατί το λέω αυτό; Ακούστε. Έχει αξία. Θυμίζω σε όσους δεν ξέρετε -ο κ. Κουκουλόπουλος θα το ξέρει, είμαι βέβαιος- ότι με σκανδαλώδη απόφαση του δημοτικού συμβουλίου τότε παραχωρήθηκαν δημοτικές εκτάσεις για την εγκατάσταση φωτοβολταϊκών πάρκων επενδύσεων της δικιάς του εταιρείας, ενώ ήταν αντιδήμαρχος αρμόδιος για πολεοδομία και τεχνικά έργα.

Καταθέτω στα Πρακτικά μερικά από τα δεκάδες δημοσιεύματα που προκάλεσαν πραγματικά μεγάλη ένταση στον ευρύτερο τοπικό Τύπο για την πράξη του αυτή και εσείς θα αξιολογήσετε το κατά πόσο ήταν πολιτικά ορθή και ηθική.

Τέταρτον, από το 2020 ήταν ιδρυτής -ακούστε αυτό το ωραίο, θα σας κοπεί το χαμόγελο είμαι βέβαιος-, ήταν διαχειριστής κατά 50% και ιδιοκτήτης της εταιρείας SP AGRO, όπου S. Σημανδράκος, P. Παπαϊορδανίδης, Ήταν υποψήφιος περιφερειάρχης του ΠΑΣΟΚ το 2010 στη δυτική Μακεδονία. Η εταιρεία SP AGRO τι κάνει; Παρέχει λογισμικά δηλώσεων ΟΣΔΕ, συνεργάζεται με γραφεία υποβολής αιτήσεων, παρέχει μελέτες και συμβουλευτική, προωθεί τη συμμετοχή σε προγράμματα όπως είναι οι αγρότες κ.λπ.. Εδώ είναι μερικά απ’ αυτά τα ωραία που αναφέρονται, που αφορούν την εταιρεία SP AGRO. Έχει πολύ ενδιαφέρον.

Μέχρι εδώ ενδεχομένως να μην υπάρχει πρόβλημα.

(Θόρυβος στην Αίθουσα)

Παρακαλώ πολύ μπορείτε να με ακούσετε; Έχει πολλά ενδιαφέροντα μην βιάζεστε, έχει πολύ υλικό. Ενδεχομένως λοιπόν μέχρι εδώ να μην υπάρχει πρόβλημα. Όμως το πρόβλημα αρχίζει όταν το ίδιο πρόσωπο, με αυτό το επαγγελματικό υπόβαθρο, διορίζεται πρόεδρος του ΟΠΕΚΕΠΕ, του οργανισμού που αξιολογεί και εγκρίνει και καταβάλλει τις επιδοτήσεις για όλα τα παραπάνω προγράμματα που πουλάει μέσα από την εταιρεία του. Ο ίδιος τότε δήθεν αποσύρθηκε από την εταιρεία του, η SP AGRO όμως συνέχισε να λειτουργεί με την πινακίδα κανονικότατα, διατηρώντας την επωνυμία Σημανδράκος, Παπαϊορδανίδης. Κι αυτό, κυρίες και κύριοι, δεν είναι απλώς ασυμβίβαστο, είναι κραυγαλέα σύγκρουση συμφερόντων.

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):**…(Δεν ακούστηκε)

**ΕΛΕΥΘΕΡΙΟΣ ΑΥΓΕΝΑΚΗΣ:** Δεν τελείωσα. Μα, γιατί βιάζεστε;

Το 2025 που έφυγε από τον ΟΠΕΚΕΠΕ επανεμφανίζεται ως μέτοχος 50% στην εταιρεία, η οποία διαφημίζεται ακόμα και σήμερα με βίντεο προς τους αγρότες και λέει: ελάτε να εκμεταλλευτείτε τα προγράμματα, είμαστε εδώ για να σας καθοδηγήσουμε.

Καταθέτω στα Πρακτικά το έγγραφο του ΓΕΜΗ, προς απόδειξη όλων όσων ανέφερα, και την επωνυμία της εταιρείας κατά την περίοδο που ο κ. Σημανδράκος ήταν πρόεδρος στον ΟΠΕΚΕΠΕ: Σημανδράκος - Παπαϊορδανίδης, καθώς και σχετικό δημοσίευμα που, παρόλο που γράφτηκε, δεν ίδρωσε….

(Θόρυβος στην Αίθουσα)

Φαντάζομαι ότι κάτι έχει αρχίσει ήδη να ενοχλεί.

**ΔΙΟΝΥΣΙΟΣ ΧΑΤΖΗΔΑΚΗΣ:** Συνωνυμία;

**ΠΡΟΕΔΡΕΥΩΝ (Βασίλειος Βιλιάρδος):** Κύριε Ναύαρχε, ησυχία!

**ΕΛΕΥΘΕΡΙΟΣ ΑΥΓΕΝΑΚΗΣ:** Καμία συνωνυμία. Η εταιρεία του είναι, από το καταστατικό του ΓΕΜΗ…

(Θόρυβος στην Αίθουσα)

Χάσατε το χαμόγελό σας, σας βλέπω. Έχουμε κι άλλα όμως, έχουμε ουρά ακόμα. Εδώ λοιπόν Γιάννης πίνει, Γιάννης κερνά, διότι κυρίες και κύριοι συνάδελφοι, εδώ δεν μιλάμε για ένα θεσμικό λάθος, μιλάμε για μια καραμπινάτη σύγκρουση συμφερόντων.

**ΕΥΑΓΓΕΛΙΑ ΛΙΑΚΟΥΛΗ:** Καραμπινάτη είναι σίγουρα!

**ΕΛΕΥΘΕΡΙΟΣ ΑΥΓΕΝΑΚΗΣ:** Αυτές οι πληροφορίες, για να έχουμε μια εικόνα για το ποιος είναι ο κ. Σημανδράκος.

Και φυσικά κατανοώ γιατί τον υπερασπίζεται το ΠΑΣΟΚ, αλλά δεν μπορώ να καταλάβω γιατί τον υπερασπίζεστε εσείς του ΣΥΡΙΖΑ και τα υπόλοιπα κόμματα που δεν έχετε καμία πολιτική, κομματική συγγένεια και κυρίως δεν έχετε καμία προετοιμασία, έρευνα κάνει για το ποιόν, την πορεία του και τα τυχόν λάθη του. Εγώ θα σας δώσω πολύ υλικό κι είμαι βέβαιος πως θα επαναξιολογήσετε τη θέση σας σχετικά με το πρόσωπο αυτό.

Όμως αυτό που μας ενδιαφέρει εδώ είναι η διοικητική πορεία στον ΟΠΕΚΕΠΕ. Με κατηγορούν και εμένα, αγαπητέ φίλε Μάκη, γιατί ζήτησα την παραίτηση του κ. Σημανδράκου 30 Οκτωβρίου του 2023. Κατ’ αρχάς αυτό από μόνο του δεν συνιστά ποινικό αδίκημα, το να ζητήσει ένας Υπουργός την παραίτηση προέδρου ή μελών του εποπτευομένου οργανισμού και μάλιστα απολύτως δικαιολογημένα. Υπάρχει κάποιο άρθρο στον Ποινικό Κώδικα που προβλέπει κάτι τέτοιο, κάποια απαγόρευση δηλαδή, κάποιο παράπτωμα; Όχι βέβαια.

Πάμε όμως να δούμε την ουσία και τους λόγους για τους οποίους ζήτησα την παραίτηση του κ. Σημανδράκου.

Πρώτον, ήταν προβληματικές οι πληρωμές του Ιουνίου και του Οκτωβρίου του 2023. Παρά τις προσπάθειες της πολιτικής ηγεσίας του Υπουργείου Αγροτικής Ανάπτυξης, έγιναν λανθασμένες πληρωμές την περίοδο 2022 και 2023. Και αυτό δεν το λέω εγώ, δεν είναι δικό μου συμπέρασμα, το λέει, πρώτον, ο έλεγχος του Ευρωπαϊκού Ελεγκτικού Συνεδρίου. Εντόπισε τεράστιο σφάλμα στις πληρωμές του 2022. Η απόκλιση ήταν περίπου 52 εκατομμύρια και για αυτό το σφάλμα επιβλήθηκε πρόστιμο 170 εκατομμυρίων ευρώ.

**ΑΝΔΡΕΑΣ ΠΟΥΛΑΣ:** Κι εσείς τι κάνατε…

**ΕΛΕΥΘΕΡΙΟΣ ΑΥΓΕΝΑΚΗΣ:** Μα, γι’ αυτό του ζήτησα να παραιτηθεί -δεν καταλάβατε- γι’ αυτούς τους λόγους, μη βιάζεσθε και μη διακόπτετε. Σας διέκοψα χθες που μιλούσατε κι αναφερθήκατε προσωπικά σε εμένα πολλές φορές; σας διέκοψα; Γιατί το κάνετε τώρα εσείς; Είστε κάτι άλλο εσείς; Όχι, δεν είστε κάτι άλλο. Σεβασμός, λοιπόν, όπως φαντάζομαι περιμένετε κι εσείς να σας σεβαστούμε.

**ΔΗΜΗΤΡΙΟΣ ΜΠΙΑΓΚΗΣ:** Φτιάξτε όμως το ύφος σας.

**ΕΛΕΥΘΕΡΙΟΣ ΑΥΓΕΝΑΚΗΣ:** Τις λανθασμένες πληρωμές τόνισε κι ο φορέας πιστοποίησης. Θυμάστε που σας έλεγα νωρίτερα για τον φορέα πιστοποίησης; Ακούστε, διαπίστωσε διενέργεια πληρωμών με συστηματικό λάθος, δημοσιονομικό λάθος περίπου 63 εκατομμυρίων ευρώ.

Καταθέτω στα Πρακτικά το έγγραφο του φορέα πιστοποίησης. Έχει ενδιαφέρον, να ξέρετε, αυτό.

Τρίτον, τα πρόστιμα της Επιτροπής 2025/1147 αφορούν δαπάνες του ΟΠΕΚΕΠΕ, του οικονομικού έτους 2023, δηλαδή δαπάνες που έγιναν το 2022, την περίοδο της προεδρίας του προστατευόμενού σας, του κ. Σημανδράκου.

Καταθέτω στα Πρακτικά έγγραφο της επιτροπής που τα αναφέρει όλα αυτά λεπτομερέστατα.

Έγιναν επί της θητείας του προστατευόμενού σας, του κ. Σημανδράκου, εντολές «εντέλλεσθε» για την αναγνώριση και εκκαθάριση πληρωμών ύψους 31 εκατομμυρίων ευρώ περίπου, Σεπτέμβριος του 2022 - 12 Δεκεμβρίου του 2022. Δηλαδή παρά την αρνητική εισήγηση των αρμόδιων διευθύνσεων, ο κ. Σημανδράκος έδωσε εντολή πληρωμής, χωρίς να λάβει υπ’ όψιν του τις υπηρεσίες. Γιατί άραγε; Μένει να μας απαντήσει.

Καταθέτω στα Πρακτικά δύο έγγραφα με το «εντέλλεσθε» των πληρωμών του κ. Σημανδράκου ύψους 31 εκατομμυρίων.

Ο προστατευόμενός σας είναι αυτός!

Πάμε παρακάτω.

Υπέγραψε συμβάσεις με τεχνικούς συμβούλους, χωρίς να υπάρχουν σαφή παραδοτέα. Όσοι έχουν ασχοληθεί με τη δημόσια διοίκηση φαντάζομαι ότι αντιλαμβάνονται τι λέω τώρα. Παραδοτέα για την αποτελεσματική λειτουργία των ενιαίων αιτήσεων ενισχύσεων και τις σωστές πληρωμές. Επίσης ερωτηματικά εγείρουν ο μεγάλος αριθμός των συμβάσεων, οι διαδικασίες που ακολουθήθηκαν και οι τρόποι που αυτές οι διαδικασίες και συμφωνίες συνήφθησαν.

Καταθέτω στα Πρακτικά πίνακα με αναθέσεις απευθείας –παρακαλώ-συμβάσεων.

Πάμε λίγο παρακάτω. Δεν θέλετε να σας αναλύσω τα πάντα για τον Σημανδράκο; Σας τα λέω με χαρτί και καλαμάρι, δεν πιστεύω να με αμφισβητείτε.

Ο κ. Σημανδράκος αποφεύγει συστηματικά να παραδώσει στοιχεία στον φορέα πιστοποίησης που ανέφερα και νωρίτερα, που ήταν το Σώμα Ορκωτών Λογιστών, ΣΟΛ, ενώ του το ζητούσαν επανειλημμένως γραπτώς, με απόρροια να θέτει σε κίνδυνο τη διαπίστευση του ΟΠΕΚΕΠΕ, με αποτέλεσμα τον Μάιο του 2024 η Γενική Διεύθυνση Γεωργίας και Αγροτικής Ανάπτυξης, DG AGRI, να θέσει τον ΟΠΕΚΕΠΕ σε καθεστώς εποπτείας.

Καταθέτω στα Πρακτικά έγγραφα επικοινωνίας για τη μη υποβολή στοιχείων στον φορέα πιστοποίησης. Παρακαλώ πολύ να τα διαβάσετε με προσοχή, γιατί έχει αξία το ύφος, ο τόνος και ο τρόπος, που βγάζει μια απόγνωση, του φορέα πιστοποίησης προς τον πρόεδρο, που αδιαφορούσε παντελώς. Το αποτέλεσμα το είδαμε.

Πέμπτον, υπήρξε προβληματική συνεργασία του ίδιου, του προστατευόμενού σας δηλαδή, με τους υπηρεσιακούς παράγοντες του ΟΠΕΚΕΠΕ τόσο στην κεντρική υπηρεσία όσο και στις περιφερειακές διευθύνσεις. Θεωρούσε ο κ. Σημανδράκος την πλειονότητα αυτών, των υπαλλήλων και των στελεχών του ΟΠΕΚΕΠΕ, μη ικανούς ή ότι επιχειρούσαν να σαμποτάρουν την προσπάθεια του ιδίου με αποτέλεσμα να συνεργάζεται με μικρή ομάδα υπαλλήλων, δύο-τριών ατόμων, όπως ο ίδιος καταθέτει, παρακαλώ, στην ένορκη κατάθεσή του στις 25-2-2025. Την καταθέτω στα Πρακτικά, για να μην με αμφισβητήσει κανένας ή καμία σε αυτήν την Αίθουσα. Είναι τα λεγόμενά του.

**ΠΡΟΕΔΡΕΥΩΝ (Βασίλειος Βιλιάρδος):** Αν θέλετε, συντομεύετε, κύριε συνάδελφε.

**ΕΛΕΥΘΕΡΙΟΣ ΑΥΓΕΝΑΚΗΣ:** Έχουμε πολλή δουλειά ακόμα.

**ΠΡΟΕΔΡΕΥΩΝ (Βασίλειος Βιλιάρδος):** Δεν υπάρχει πολλή δουλειά.

**ΕΛΕΥΘΕΡΙΟΣ ΑΥΓΕΝΑΚΗΣ:** Δεν υπάρχει καμία καταγεγραμμένη προσπάθεια εκ μέρους του κ. Σημανδράκου για την αναδιάρθρωση του ΟΠΕΚΕΠΕ, ώστε να ενισχυθεί η διαφάνεια, η εύρυθμη λειτουργία και η αποτελεσματικότητα του οργανισμού παρά τις έγγραφες αναφορές από την Ευρωπαϊκή Επίτροπο. Καταθέτω στα Πρακτικά επιστολή του κ. Σημανδράκου για τον προγραμματισμό και τις ελλείψεις του οργανισμού. Δεν έκανε απολύτως τίποτε για την επίλυση αυτών των προβλημάτων.

Έβδομο, υπήρξε αναίτια καθυστέρηση ελέγχου χιλιάδων δεσμευμένων ΑΦΜ. Καταρχάς να επισημάνουμε όταν μιλάμε για ΑΦΜ δεν πρόκειται για ένα νούμερο. Μιλάμε για οικογένειες, μιλάμε για αγρότες και κτηνοτρόφους, που το εισόδημά τους πολλές φορές και η διαβίωσή τους, εξαρτάται σε μεγάλο βαθμό από αυτές τις επιδοτήσεις.

Να σημειώσω ότι ο οργανισμός οφείλει να διεξάγει τον έλεγχο των δεσμευμένων ΑΦΜ, δηλαδή των ΑΦΜ που δεσμεύτηκαν είτε κατόπιν δειγματοληπτικού ελέγχου είτε κατόπιν καταγγελίας. Το έπραξε η διοίκηση του κ. Σημανδράκου; Όχι, το παραδέχεται και ο ίδιος στην ένορκη κατάθεσή του.

Αλλά, αλήθεια, τι σημαίνει δεσμευμένο ΑΦΜ; Σημαίνει ότι για λόγους δικαστικής ή φορολογικής εκκρεμότητας ή ακόμα-ακόμα, αν περιέχονταν σε μια ανώνυμη καταγγελία αμφιβόλου αξιοπιστίας, η πληρωμή προς τον δικαιούχο δεν προχωρά. Όμως η δημόσια διοίκηση έχει εγκεκριμένη υποχρέωση, ξέρετε. Για ακούστε το αυτό, παρακαλώ. Γιατί με ψέξατε. Ποτέ δεν πίεσα τον κ. Σημανδράκο, δεν αποδεικνύεται πουθενά, να αξιολογηθούν, να ελεγχθούν ένα προς ένα τα δεσμευμένα ΑΦΜ. Σας παρακαλώ πολύ μην εκρήγνυστε.

Λέει λοιπόν η δημόσια διοίκηση να προχωρήσει άμεσα σε διοικητικό έλεγχο, να αξιολογήσει, αν η δέσμευση είναι νόμιμη, αν αφορά τον ίδιο τον δικαιούχο ή είναι άσχετη και εν τέλει, εφόσον πληρούνται όλες οι νόμιμες προϋποθέσεις, να αποδεσμεύσετε την πληρωμή. Ο ΟΠΕΚΕΠΕ -ακούστε- οφείλει να έχει ολοκληρώσει τον έλεγχο εντός του έτους αιτήσεων, δηλαδή μέχρι 31 Μαΐου. Το έκανε αυτό; Όχι. Καταθέτω στα Πρακτικά, παρακαλώ, εγκύκλιο βάσει της οποίας πρέπει να ακολουθείται συγκεκριμένη διαδικασία, που βεβαίως δεν ακολουθήθηκε από μέρους του.

**ΓΕΩΡΓΙΟΣ ΑΜΥΡΑΣ:** Του πότε είναι η εγκύκλιος;

**ΕΛΕΥΘΕΡΙΟΣ ΑΥΓΕΝΑΚΗΣ:** Θα το δείτε.

Ο κ. Σημανδράκος δεν προχωρούσε στις διαδικασίες ελέγχου ως όφειλε -από μόνος του ως πρόεδρος όφειλε να το κάνει- και κρατούσε δηλαδή στην ουσία ομήρους χιλιάδες παραγωγούς. Το θεωρείτε σωστό αυτό; Βγείτε και πείτε το ευθέως. Χιλιάδες οικογένειες είχαν μείνει απλήρωτες. Κάποιοι σωστά έμειναν. Αλλά, προσέξτε, όχι δεσμευμένοι, έπρεπε να ελεγχθούν και να πάνε στη δικαιοσύνη, εάν είχαν όντως βάλει το χέρι στο μέλι. Όμως κάποιοι άλλοι, που αδίκως, όπως τελικά φάνηκε στην πορεία των γεγονότων που θα περιγράψω είχαν δεσμευτεί; Αδίκως, δεν ήταν άδικο, δεν ήταν ανήθικο; Για όλους αυτούς τους λόγους λοιπόν, θεωρώ ότι είναι γνωστό, είναι σημαντικό να διαβάσετε τι προβλέπει η εγκύκλιος η σχετική για τις διαδικασίες που πρέπει να ακολουθηθούν.

Αξίζει να σημειωθεί όμως ότι στα ενημερωτικά που μου έστειλε ο κ. Σημανδράκος κατά τη διάρκεια της συνεργασίας μας, της θητείας του, δεν κάνει καμία αναφορά μα, καμία αναφορά σε δεσμευμένα ΑΦΜ και σε αριθμό αυτών ούτε φυσικά σε κανένα από τα σημειώματα που μου στέλνει δεν κάνει καμία αναφορά για πιέσεις μου στο να παρανομήσει. Σας καταθέτω στα Πρακτικά τα πέντε σημειώματα 7 Ιουλίου, 28 Ιουλίου, Οκτωβρίου και Δεκεμβρίου, πέντε συνολικά, του κ. Σημανδράκου προς εμένα. Αν βρείτε πουθενά την παραμικρή λέξη που αναφέρει περί πίεσης ή ΑΦΜ δεσμευμένων, πείτε το και σε μένα.

Πότε μιλάει λοιπόν ο κ. Σημανδράκος για δεσμευμένα ΑΦΜ; Μα, στην πρώτη του ένορκη κατάθεση στις 24 Φεβρουαρίου του 2025. Εγώ έχω φύγει τον Ιούνιο του 2023 από το Υπουργείο και εκείνος φυσικά έχει αποχωρήσει στο τέλος 2023.

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Το 2023 φύγατε;

**ΕΛΕΥΘΕΡΙΟΣ ΑΥΓΕΝΑΚΗΣ:** Του 2024.

«Κατά τη διάρκεια της θητείας μου», λέει ο κ. Σημανδράκος, «δεσμεύτηκαν κατόπιν ελέγχων έξι χιλιάδες περίπου ΑΦΜ. Πρόθεσή μου ήταν να ελεγχθούν όλα τα ΑΦΜ», λέει, ο κ. Σημανδράκος. Άρα, λέει δεσμεύτηκαν κατόπιν ελέγχων, αλλά ήταν πρόθεσή του να ελεγχθούν. Εσείς τι καταλαβαίνετε, αλήθεια;

Αν τα είχε ελέγξει και εντόπισε παρανομίες, γιατί τα κρατά στο συρτάρι κλειδωμένα; Γιατί, πολύ απλά, δεν τα στέλνει στη δικαιοσύνη; Και αν τα έλεγξες και είναι καθαρά, γιατί κρατάς δεσμευμένους τους λογαριασμούς; Αυτά να τα εξηγήσετε στον κόσμο, που είμαι βέβαιος ότι στους κύκλους των ανθρώπων που εκλεγόμαστε σε αγροτικές περιοχές, είμαι βέβαιος πως έχουμε ανθρώπους που έχουν μπει σε παρόμοιες καταστάσεις και ήταν δεσμευμένοι χωρίς να γνωρίζουν τον λόγο. Υπήρξαν και οι παράνομοι, επαναλαμβάνω. Αλλά αν εντόπιζε παρανομία όφειλε να τους είχε στείλει στη δικαιοσύνη.

Καταθέτω στα Πρακτικά την ένορκη κατάθεση που αναφέρει για πρώτη φορά το περί δεσμευμένων ΑΦΜ και τον αριθμό.

Ωστόσο, στην τρίτη ένορκη κατάθεσή του, εκεί που τελειώνει δηλαδή, προς το τέλος, στην προτελευταία ερώτηση, στις 26 Φεβρουαρίου του 2025 πλέον, από μια ερώτηση της εισαγγελέως λέει: «Τον Οκτώβριο του 2023 όμως, η πίεση έγινε αφόρητη από τον κ. Αυγενάκη, επειδή δεν πληρώθηκαν και πάλι τα έξι χιλιάδες ΑΦΜ». Τελικά ήταν ελεγμένα και τα κρατούσε δεσμευμένα; Γιατί τα κρατούσε δεν ξέρουμε. Και δεν έστειλε καν, έστω να στείλει αυτά που είχε προλάβει να ελέγξει στη δικαιοσύνη.

Αλήθεια, δεν μας είπε πώς πιέστηκε από εμένα. Απόδειξη υπάρχει για αυτό πέρα από τη μία λέξη που ανέφερε στην τρίτη κατά σειρά κατάθεσή του ενάμιση χρόνο αφότου έφυγε από τη θέση του; Κάποια εντολή μου; Ένα έγγραφο, κάτι, ένα μήνυμά μου; Υπάρχει το παραμικρό αποδεικτικό για αυτό που λέει μία και μοναδική φορά; Όχι, σας απαντώ, όχι. Ωστόσο, όμως, καταθέτω στα Πρακτικά την κατάθεσή του, που λέει ακριβώς τη φράση που σας διάβασα λίγο πριν.

Ωστόσο, έστειλε και δύο επιστολές στο Μαξίμου -το διαβάσαμε, το είδαμε στη δημοσιότητα- αφότου του ζήτησα την παραίτησή του και αφότου μου έστειλε στις 30 Οκτωβρίου την τελευταία του επιστολή. Στις 4 Νοεμβρίου 2023 αναφέρει στην επιστολή του Μαξίμου, που δεν την έχω πιάσει στα χέρια μου, απλά την είδα στη δημοσιότητα, ότι εννέα χιλιάδες τριακόσια εννέα ΑΦΜ δεν πληρούσαν τα κριτήρια επιλεξιμότητας. Προσέξτε, δεν αναφέρεται σε δεσμευμένα ΑΦΜ, αλλά σε μη επιλέξιμα, που δεν πληρούν όλες τις προϋποθέσεις του καθεστώτος ενίσχυσης. Είναι άλλο το ένα και άλλο το άλλο. Και εμφανίζει ένα άλλο νούμερο, εννέα χιλιάδες τριακόσια εννέα.

Αφού δεν είναι επιλέξιμα, δεν είναι αυτονόητο ότι δεν πρέπει να πληρωθούν; Συγγνώμη, χρειάζεται να είναι κανείς διάνοια για να το καταλάβει αυτό το πράγμα; Γιατί τα αναφέρει στην επιστολή προς το Μαξίμου και προς τον κ. Μπρατάκο; Οφείλει να μας απαντήσει ο κ. Σημανδράκος τι σκοπό είχε η αναφορά του σε μη επιλέξιμα ΑΦΜ σε μια επιστολή που έστειλε το Νοέμβριο προς τον κ. Μπρατάκο.

Και βέβαια ακολουθεί και μια δεύτερη επιστολή στο Μαξίμου στις 8 Δεκεμβρίου, που και εκεί δεν κάνει καμία αναφορά για την πίεση μου, για τον αριθμό έξι χιλιάδες, για όλα αυτά που υποτίθεται έχετε πει όλες αυτές τις ημέρες. Απεναντίας, ξέρετε τι λέει στη δεύτερη επιστολή που στέλνει στο Μαξίμου; Πώς θα αποκατασταθεί η εικόνα του, αφού θα φύγει από τη θέση του προέδρου του ΟΠΕΚΕΠΕ. Καταθέτω στα Πρακτικά τις επιστολές του κ. Σημανδράκου προς το Μαξίμου. Είμαι βέβαιος ότι θα επιβεβαιώσουν όλα αυτά που σας περιγράφω.

Και τέλος, το 2025 θυμήθηκε να πει ότι τάχα τον πίεζα για την αποδέσμευσή των ΑΦΜ. Ένας που πιέζεται -εδώ θέλω να βάλετε το χέρι στην καρδιά και να απαντήσετε- ένας που πιέζεται από τον πολιτικό του προϊστάμενο να παρανομήσει, να αφήσει ελεύθερα μερικές χιλιάδες ΑΦΜ, που δεν ξέρει ακριβώς πόσα είναι ούτε ο ίδιος, και εκείνος επιλέγει τελικά να παραιτηθεί για να μην παρανομήσει, δεν θα ήταν αυτονόητο να ήταν το πρώτο πράγμα που θα έλεγε στην επιστολή που μου έστειλε στις 30 Ιουνίου ή έστω στη συνέντευξη που έδωσε στο «ΕΡΤnews» στις 30 Οκτωβρίου ή στις επιστολές στο Μαξίμου; Τελικά, ποτέ δεν το έκανε παρά μόνο ενάμιση χρόνο μετά ανέφερε μία και μοναδική λέξη ότι πιάστηκε. Σας καταθέτω και τη συνέντευξη που έδωσε. Αν εσείς βρείτε λέξη περί πίεσης και περί δεσμευμένων ΑΦΜ, πείτε το και σε εμένα, εδώ είμαι.

Η ενημέρωση που επίσημα και αναλυτικά έχω από τον ΟΠΕΚΕΠΕ για δεσμευμένα ΑΦΜ μεταξύ άλλων πολλών εκκρεμοτήτων είναι από τα ενημερωτικά του επόμενου προέδρου του ΟΠΕΚΕΠΕ, του κ. Μπαμπασίδη. Συγκεκριμένα στις 2 Μαρτίου του 2024 πλέον ενημερώνομαι ότι υπάρχουν είκοσι διαφορετικές λίστες και τα μοναδικά δεσμευμένα ΑΦΜ είναι δεκαέξι χιλιάδες πεντακόσια εξήντα. Καμία σχέση με τα νούμερα που είχε πει σε διαφορετικούς χρόνους ο κ. Σημανδράκος.

Ενώ την 1η Απριλίου του 2024 ο κ. Μπαμπασίδης με ενημερώνει για την πορεία πολλών πραγμάτων που έπρεπε να τρέξουν και να βελτιωθούν στον ΟΠΕΚΕΠΕ και για την πορεία του ελέγχου -επαναλαμβάνω ελέγχου- των δεσμευμένων ΑΦΜ.

Στις 21 Μαΐου του 2024 ενημερώνομαι ξανά από τον κ. Μπαμπασίδη -φανταστείτε πίεση- για να γίνουν πράγματα και μεταξύ αυτών και να δεσμευτούν ΑΦΜ. Μας λέει το εξής στο τελευταίο σημείωμα: Από τα δεκαέξι χιλιάδες πεντακόσια σαράντα οκτώ δεσμευμένα ΑΦΜ είχαν ελεγχθεί επτά χιλιάδες πεντακόσια σαράντα πέντε, εκ των οποίων μετά τη διεξαγωγή ελέγχων έξι χιλιάδες οκτακόσια δεκαπέντε αποδεσμεύτηκαν και επτακόσια τριάντα οδηγήθηκαν στη δικαιοσύνη.

Καταθέτω στα Πρακτικά όλα τα σημειώματα του κ. Μπαμπασίδη που αναφέρουν ακριβώς αυτό που περιέγραψα και ούτε λέξη παραπάνω.

Και λέω ξεκάθαρα αν είχα τόσο πάθος, τόση ζέση για να αποδεσμεύσω ΑΦΜ -όπως είπε χθες ο κ. Ανδρουλάκης ότι το έκανα λίγο πριν τις Ευρωεκλογές του 2024 και θα το πω αυτό στο τέλος- δεν θα ασκούσα πιέσεις και στη νέα διοίκηση που είχε μπει και με τη δική μου υπογραφή; Φαντάζομαι πως αυτό λέει η λογική.

Για να το ξεκαθαρίσουμε μια και καλή: Ναι, έδωσα εντολή να ελεγχθούν τα δεσμευμένα ΑΦΜ στη νέα διοίκηση και όσα πληρούσαν τις προϋποθέσεις να αποδεσμευτούν, ενώ όσα δεν είχαν τις προϋποθέσεις να οδηγηθούν στη δικαιοσύνη. Αυτό όφειλε να το κάνει από μόνος του ο Πρόεδρος που εσείς προστατεύετε όλες αυτές τις μέρες, χωρίς να μπείτε στη διαδικασία να ελέγξετε την πορεία του, την ικανότητα του ή την ανικανότητά του για τον Οργανισμό στον οποίο προήδρευσε.

(Χειροκροτήματα από την πτέρυγα της Νέας Δημοκρατίας)

Μάλιστα, όπως εισηγείται ο Πρόεδρος του Οργανισμού, ο κ. Μπαμπασίδης, σε συνεδρίαση του Διοικητικού Συμβουλίου της 31ης Ιανουαρίου για την εκκαθάριση των δεσμευμένων ΑΦΜ, λέει ότι το θέμα είναι εξόχως πολιτικό, άμεσα διοικητικό και εν μέρει και υπαρξιακό για τον οργανισμό. Είναι στα πρακτικά του Διοικητικού Συμβουλίου του ΟΠΕΚΕΠΕ αυτό. Μετά θα σας πω και ποιοι ψήφισαν υπέρ. Αφορά σε χιλιάδες παραγωγούς, χιλιάδες οικογένειες, οι οποίες άλλες διαμαρτύρονται, άλλες διερωτώνται για ποιο λόγο δεν μετέχουν στην πληρωμή. Είναι δεσμευμένοι δηλαδή και εξαιρούνται των πληρωμών.

Συνεχίζει, αλλά δεν θα μπω στη διαδικασία να διαβάσω το υπόλοιπο, παρά μόνο θα σας πω ότι αυτή η εισήγηση έγινε, διότι όντως στην πρώτη συνάντηση που έκανα με το νέο Διοικητικό Συμβούλιο, ζήτησαν να κάνουν μια σειρά από πράγματα, μεταξύ αυτών να δουν και τι γίνεται με αυτήν την ιστορία και να μάθουμε τελικά πόσα είναι αυτά τα ΑΦΜ, αυτοί οι άνθρωποι, αυτές οι οικογένειες που περιμένουν και κάποιοι έχουν παρανομήσει, αλλά κάποιοι άλλοι χωρίς να έχουν παρανομήσει, δεν έπαιρναν μία απάντηση.

**ΠΡΟΕΔΡΕΥΩΝ (Βασίλειος Βιλιάρδος):** Κύριε Αυγενάκη, μην υπερβάλουμε. Είστε ήδη στα πενήντα τρία λεπτά.

**ΕΛΕΥΘΕΡΙΟΣ ΑΥΓΕΝΑΚΗΣ:** Σας παρακαλώ, δεν έχω μιλήσει όλες τις ημέρες. Είμαι ένας εκ των δύο φερόμενων για έλεγχο με τον αγαπητό φίλο Μάκη. Θα μου δώσετε τον χρόνο.

**ΠΡΟΕΔΡΕΥΩΝ (Βασίλειος Βιλιάρδος):** Δεν έχει μιλήσει κανείς πενήντα τρία λεπτά.

**ΕΛΕΥΘΕΡΙΟΣ ΑΥΓΕΝΑΚΗΣ:** Έχω συνεννοηθεί με το Προεδρείο παρακαλώ. Δεν καλύπτομαι από το μυαλό μου.

**ΔΗΜΗΤΡΙΟΣ ΜΠΙΑΓΚΗΣ:** Έχετε συνεννοηθεί με τον Πρόεδρο κατ’ ιδίαν;

**ΕΛΕΥΘΕΡΙΟΣ ΑΥΓΕΝΑΚΗΣ:** Καταθέτω στα Πρακτικά την απόφαση του Διοικητικού Συμβουλίου που κατά πλειοψηφία με μία αρνητική ψήφο…

**ΔΗΜΗΤΡΙΟΣ ΜΠΙΑΓΚΗΣ:** Έτσι εκθέτετε τον Πρόεδρο;

**ΠΡΟΕΔΡΕΥΩΝ (Βασίλειος Βιλιάρδος):** Σας παρακαλώ, μην επεμβαίνετε, κύριε συνάδελφε. Ηρεμήστε λίγο.

**ΕΛΕΥΘΕΡΙΟΣ ΑΥΓΕΝΑΚΗΣ:** Θα με ακούσετε; Ακούστε λίγο, μην ταράζεστε. Ξέρετε πόσοι καταψήφισαν την πρωτοβουλία της νέας διοίκησης του ΟΠΕΚΕΠΕ στο να τρέξουν μια σειρά από πράγματα, μεταξύ αυτών και τον έλεγχο των δεσμευμένων ΑΦΜ, δηλαδή ανθρώπων; Μόλις ένας διαφώνησε, ο εκπρόσωπος του ΓΕΩΤΕΕ. Ξέρετε πόσοι άλλοι συμφώνησαν; Συμφώνησαν εκπρόσωποι της ΑΑΔΑΕ, Υπουργείο Οικονομικών, εκπρόσωποι εργαζομένων και δύο εκπρόσωποι του Υπουργείου Αγροτικής Ανάπτυξης. Το καταθέτω στα Πρακτικά για του λόγου το αληθές.

Είναι ξεκάθαρο ότι αυτοί είναι, μεταξύ άλλων, οι λόγοι που ζήτησα την παραίτηση του κ. Σημανδράκου και είναι απολύτως δικαιολογημένοι και τεκμηριωμένοι και όχι γιατί δεν μου έκανε τα χατίρια, όπως κάποιοι πείστηκαν, όπως ο ίδιος θυμήθηκε να ισχυριστεί μετά από ενάμιση χρόνο. Να σημειωθεί ότι ο έλεγχος των υπολοίπων ΑΦΜ, από όσα σας ανέφερα, συνεχίστηκε και μετά την απομάκρυνσή μου από το Υπουργείο. Σωστά.

Το δεύτερο σημείο, στο οποίο θέλω να σταθώ, είναι στη δικογραφία το θέμα που αφορά τα βοσκοτόπια και τα διαχειριστικά σχέδια βόσκησης και είναι κρίσιμο να διασαφηνίσουμε το πλαίσιο όχι με εικασίες, αλλά με στοιχεία και πράξεις.

Κατ’ αρχάς, όπως είναι γνωστό, επί σειρά ετών επιτρεπόταν η δήλωση βοσκοτόπων, ακόμα και χωρίς την ύπαρξη ζώων. Δηλαδή, μπορούσε κάποιος που δεν ήταν κτηνοτρόφος, να εμφανίζεται ως δικαιούχος επιδοτήσεων, απλώς και μόνο με την αναγραφή μιας έκτασης. Να σας ενημερώσω λοιπόν, ότι κατά τη διάρκεια της θητείας μου δεν υπέγραψα σχετική διαδικασία που θα επέτρεπε τη συνέχιση αυτής της στρεβλής πρακτικής. Κατηγορούμαι και γι’ αυτό; Είμαι σαφής νομίζω. Μάλιστα, ενώ είχα θετική εισήγηση από την αρμόδια υπηρεσία του ΟΠΕΚΕΠΕ, τον Μάιο του 2024 επέλεξα να απορρίψω την καταβολή ενισχύσεων ύψους 52 εκατομμυρίων -λίγο πριν τις ευρωεκλογές του 2024, θυμάστε- οι οποίες αφορούσαν απλώς δηλωμένους βοσκότοπους, χωρίς την ύπαρξη ζωικού κεφαλαίου.

Για του λόγου το αληθές, καταθέτω στα Πρακτικά τη σχετική θετική εισήγηση της υπηρεσίας, η οποία φυσικά δεν έγινε ποτέ δεκτή από μέρους μου.

Γιατί; Διότι αυτή η πρακτική είχε ήδη καταγραφεί. Το είδαμε και στην Έκθεση της Ευρωπαϊκής Επιτροπής. Σε εθνικό και ευρωπαϊκό επίπεδο αυτή η πρακτική ήταν μια από τις βασικές αιτίες καταχρηστικής εκμετάλλευσης του εθνικού αποθέματος.

Η επιλογή μου ήταν σαφής, αγαπητοί συνάδελφοι. Μηδενική ανοχή σε ψευδείς ή ανακριβείς δηλώσεις, ιδίως όταν δεν υπάρχει πραγματική κτηνοτροφική δραστηριότητα και όταν η υπηρεσία ήταν αδύναμη στην πραγματοποίηση επαρκών ελέγχων. Αυτή ήταν η πάγια θέση μου και το δήλωνα δημόσια με κάθε ευκαιρία.

Καταθέτω στα Πρακτικά τα δελτία Τύπου που επιβεβαιώνουν τη θέση την οποία σας περιέγραψα μόλις πριν λίγο και φυσικά, δεν άλλαξε ούτε μέρα, ούτε λεπτό.

Αυτό σας πληροφορώ ότι δεν γίνεται με ευκολία. Είναι πολιτική επιλογή ευθύνης και μάλιστα, απέναντι σε εισηγήσεις που ενδεχομένως, θα μπορούσαν να μας βολέψουν και πολιτικά. Διότι, όπως είπα πριν, ήρθε η εισήγηση αυτή λίγο πριν τις ευρωεκλογές του 2024.

Το βασικό πρόβλημα είναι η απουσία διαχειριστικών σχεδίων βόσκησης, ένα χρόνιο έλλειμμα που κληρονομήσαμε και επιβαρύνει εδώ και χρόνια την κτηνοτροφική παραγωγή.

Τι κάναμε επί των ημερών μου και μάλιστα σε μια περίοδο όπου υπήρχαν σοβαρά προβλήματα σε Θεσσαλία και Θράκη, με πλημμύρες και πυρκαγιές και που γίνονταν σημαντικές διεργασίες σε ευρωπαϊκό επίπεδο, στα οποία θα αναφερθώ αναλυτικά στη συνέχεια; Προχωρήσαμε σε νομοθετική λύση. Συγκεκριμένα, με τη διάταξη του άρθρου 79 του ν.5087/2024, προβλέψαμε παράταση της προθεσμίας εκπόνησης των διαχειριστικών σχεδίων βόσκησης έως 31-12-2025 και υποχρέωση των περιφερειών εντός ενός μηνός από την υπογραφή της σύμβασης με το ΥΠΑΑΤ, να προχωρήσουν σε ανάρτηση του διαγωνισμού για τα διαχειριστικά σχέδια και για όσες περιφέρειες δεν ανήρτησαν εγκαίρως ή δεν υπέγραψαν σύμβαση, την ευθύνη εκπόνησης αναλάμβανε το Υπουργείο Αγροτικής Ανάπτυξης.

Καταθέτω στα Πρακτικά τη σχετική διάταξη που έγινε νόμος του κράτους με τη δική μου υπογραφή.

Μάλιστα, στο Συνέδριο της Ένωσης Περιφερειών τον Μάιο του 2023 στην Πάτρα, μίλησα πολύ αναλυτικά για την ανάγκη εφαρμογής και για την επίσπευση των διαδικασιών για τα διαχειριστικά σχέδια βόσκησης.

Καταθέτω στα Πρακτικά και το σχετικό δελτίο Τύπου, με όλη την τοποθέτηση, την οποία έκανα στο συγκεκριμένο συνέδριο.

Στις 4 Απριλίου 2024 απέστειλα επίσημες επιστολές προς όλους τους περιφερειάρχες, όπου τους ζητούσα να ξεκαθαρίσουν τη θέση τους για να προχωρήσουμε ταχύτατα. Καταθέτω στα Πρακτικά και τις σχετικές επιστολές, τις οποίες είμαι βέβαιος ότι θα τις βρείτε πολύ ενδιαφέρουσες.

Τι κάναμε, λοιπόν; Αναλάβαμε εμείς -το Υπουργείο Αγροτικής Ανάπτυξης- όπως γνωρίζετε και προχωρήσαμε στη σύναψη προγραμματικής σύμβασης με την κοινωνία της πληροφορίας, ώστε να τρέξει η διαδικασία, να ολοκληρωθεί όσο το δυνατόν συντομότερα. Αυτά είναι τα πραγματικά στοιχεία. Αυτές είναι οι ενέργειες και αυτή είναι η πολιτική μας ευθύνη, να δίνουμε λύσεις και όχι να συντηρούμε στρεβλώσεις.

Το τρίτο σημείο που με εμπλέκουν και στο οποίο αναφέρεται το όνομά μου είναι οι διάλογοι μεταξύ τρίτων που κάνουν αναφορά σε μένα. Αξίζει να σημειωθεί ότι οι επισυνδέσεις και οι διάλογοι μεταξύ τρίτων που αναφέρουν δήθεν πιέσεις εκ μέρους μου έγιναν από Σεπτέμβριο του 2024 έως Ιανουάριο του 2025. Δηλαδή, την περίοδο, όπως είπα πριν, που δεν ήμουν Υπουργός, αλλά προσέξτε, δεν ήμουν καν μέλος της Κοινοβουλευτικής Ομάδας της Νέας Δημοκρατίας. Πώς θα είχα καταφέρει να ελέγχω όλο το σύστημα; Πώς θα μπορούσα να ασκήσω πίεση και ποια επιρροή θα μπορούσα να έχω, με τα δεδομένα που σας ανέφερα λίγο πριν; Ήμουν και εκτός Κυβέρνησης και εκτός Κοινοβουλευτικής Ομάδας.

Κατ’ αρχάς, αναφέρεται το όνομά μου σε επισυνδέσεις με τον κ. Ξυλούρη, τον γνωστό αγροτοσυνδικαλιστή, τον αποκαλούμενο και ως «φραπέ» που μιλάει πολύ και συχνά χωρίς να λέει πολλά ή λέει πολλά που μένει να επιβεβαιωθεί η βασιμότητά τους….

**ΠΡΟΕΔΡΕΥΩΝ (Βασίλειος Βιλιάρδος):** Μπορείτε να μας πείτε πόση ώρα χρειάζεστε ακόμη, κύριε Αυγενάκη;

**ΕΛΕΥΘΕΡΙΟΣ ΑΥΓΕΝΑΚΗΣ:** Παρακαλώ πολύ. Τελειώνω σε πέντε λεπτά.

Μεταξύ πολλών άλλων, αναφέρεται σε ένα δήθεν σύστημα Αυγενάκη, ο κ. Ξυλούρης, όσον αφορά το πρόγραμμα «Leader». Όταν λέει «σύστημα Αυγενάκη» στα προγράμματα «Leader», τι εννοεί; Εγώ δεν το κατανοώ. Παρ’ όλα αυτά, κάνω μια προσπάθεια να το εξηγήσω, υποθέτοντας τι ακριβώς εννοεί.

Καταθέτω στα Πρακτικά ακριβώς το πώς το αναφέρει.

Αν υπονοεί την ανακατανομή πιστώσεων, τότε οι υπαινιγμοί του καταρρίπτονται. Από την ίδια τη διαδικασία κατανομής και εκταμίευσης πόρων, η οποία είναι πλήρως θεσμοθετημένη, διαφανής και ελεγχόμενη τα προγράμματα «Leader» χρηματοδοτήθηκαν, επιπλέον, το 2024 με απόφαση ανακατανομής των εθνικών και κοινοτικών πιστώσεων.

Να αναφέρω ότι υπάρχουν πενήντα μία αναπτυξιακές εταιρείες σε όλη τη χώρα. Η ανακατανομή αυτή δεν έγινε επιλεκτικά, όπως κάποιοι βγήκαν να πουν, αλλά έγινε σε όλη την επικράτεια και όχι μόνο στην Κρήτη και φυσικά, στις αναπτυξιακές που είχαν μεγαλύτερη απορροφητικότητα, καλύτερα αποτελέσματα.

Να σημειώσω κάτι. Ο εκάστοτε Υπουργός δεν έχει καμία εμπλοκή στην κατάρτιση ή έγκριση ιδιωτικών επενδυτικών σχεδίων, ούτε στις πληρωμές των ενταγμένων πράξεων. Οποιαδήποτε, λοιπόν, αναφορά σε «σύστημα Αυγενάκη» είναι ανυπόστατο κατασκεύασμα, χωρίς αποδεικτική βάση και συνιστά προφανή πολιτική σπίλωση.

Και κάτι ακόμα. Δεν είμαι δικαστής και δεν θα κατηγορήσω κανέναν, όπως πολλοί κάνατε με μεγάλη ευκολία για μένα, αλλά ας σκεφτούμε. Ο ίδιος, αυτός που σήμερα πρωταγωνιστεί σε επισυνδέσεις και συνωμοσιολογίες εις βάρος μου είναι αυτός που με περνάει γενεές δεκατέσσερις και με καθυβρίζει, επειδή τόλμησα -όπως λέει- να απαντήσω σε ένα αίτημα του ότι θα γίνουν τα νόμιμα. Το λέει και αυτό στις επισυνδέσεις και μάλιστα, το ισχυρίζεται ως αρνητικό σε βάρος μου ο ίδιος. Το έχετε διαβάσει φαντάζομαι; Αν δεν το έχετε διαβάσει, σας το καταθέτω στα Πρακτικά και είμαι βέβαιος ότι δεν θα με διαψεύσετε.

Αν ήμουν μέρος του μηχανισμού, θα είχα τύχει τέτοιας αντιμετώπισης από μέρους του; Η απάντηση είναι προφανής. Ο συγκεκριμένος άνθρωπος και όποιοι είναι στον ίδιο χώρο, λειτουργούν με τον συγκεκριμένο τρόπο, με μοναδικό σκοπό το προσωπικό οικονομικό όφελος, πιθανόν και δεν σημαίνει ότι όλοι λειτουργούμε με τον ίδιο τρόπο

Συνεχίζω με τον Λευτέρη Ζερβό, που, επίσης, έχουν καταγραφεί πολλές συνομιλίες με τρίτα πρόσωπα, που εμπεριέχονται στη δικογραφία. Δεν θα κρύψω ότι ήταν δική μου επιλογή για τη θέση του Αντιπροέδρου του ΟΠΕΚΕΠΕ. Μας συνδέει άλλωστε μια μακρόχρονη σχέση, έχοντας επίσης συνεργαστεί στα κομματικά όργανα την περίοδο που διετέλεσα Γραμματέας του κόμματος, κεντρικά και τοπικά. Το ίδιο, βέβαια, έγινε και με πολλά άλλα στελέχη που τοποθέτησα επί των ημερών μου σε διοικήσεις του ΟΠΕΚΕΠΕ, ΕΛΓΑ, ΕΛΓΟ ΔΗΜΗΤΡΑ, ΕΦΕΤ και πολλών άλλων. Όμως, το γεγονός αυτό από μόνο του δεν θεωρείται ποινικά επιλήψιμο, όπως επιχειρούν κάποιοι να παρουσιάσουν.

Επειδή γίνονται συχνά αναφορές του ονόματός μου, έχει αξία να δούμε αν όσα λέγονται έχουν γίνει κιόλας, αν είναι βάσιμα και ποια είναι η πορεία της κάθε υπόθεσης ξεχωριστά. Όμως, για κάθε μεταγενέστερη πράξη ή συμπεριφορά που τυχόν ελέγχεται ή θα ελεγχθεί από τις δημόσιες αρχές, αρμόδια να κρίνει είναι η δικαιοσύνη. Ούτε εγώ ούτε η Βουλή. Ας μην βιαστούμε να προκαταλάβουμε αποφάσεις, να καταδικάσουμε συμπεριφορές, να ποινικοποιήσουμε διαλόγους, χωρίς αποδείξεις, με σκοπό να τις αποδώσετε έμμεσα ή άμεσα σε εμένα, λόγω της επιλογής μου στο πρόσωπό του.

Στο πλαίσιο αυτό εμπιστεύομαι απόλυτα τη δικαιοσύνη και δεν υιοθετώ ούτε αποκρούω προκαταβολικά καταγγελίες ή αποσπασματικά απομαγνητοφωνημένες αποσπάσματα. Ωστόσο, αναφέρω και εδώ κάτι ακόμα σημαντικό. Κατά την αποχώρησή μου από το Υπουργείο Ανάπτυξης, στις 14 Ιουνίου του 2024, ενημέρωσα τον καλό μου συνάδελφο και διάδοχό μου στο Υπουργείο, τον κ. Τσιάρα, ότι άμεσα, με την ανάληψη των καθηκόντων του, εφόσον το έκρινε σκόπιμο, θα μπορούσε να προχωρήσει στην αντικατάσταση όλων όσων είχαν τοποθετηθεί επί των ημερών μου σε θέσεις ευθύνης. Γιατί; Διότι, έτσι απλά, βοηθάς έναν συνάδελφό σου που θέλει να επιτύχει στο έργο του.

**ΠΡΟΕΔΡΕΥΩΝ (Βασίλειος Βιλιάρδος):** Ολοκληρώστε, σας παρακαλώ, κύριε συνάδελφε.

**ΕΛΕΥΘΕΡΙΟΣ ΑΥΓΕΝΑΚΗΣ:** Θέλω μόλις τρία λεπτά ακόμα.

Επίσης, να σας ενημερώσω ότι τον ενημέρωσα αναλυτικά και πολύ προσεκτικά για τα θέματα που γνώριζα και έπρεπε να αντιμετωπίσει κατά προτεραιότητα, όπως τα κατέγραψα κατά έναν ολόκληρο χρόνο που βρέθηκα στο τιμόνι του Υπουργείου Αγροτικής Ανάπτυξης. Φυσικά, ενημέρωσα και για τα όσα προβλήματα και τις όποιες εκκρεμότητες αφορούσαν τον ΟΠΕΚΕΠΕ.

Αν πράγματι, αγαπητοί συνάδελφοι, υπήρχε βούληση εκ μέρους μου να διατηρηθεί ο κ. Ζερβός, για να συμβούν όλα αυτά που εσείς μου περιγράφετε και μου προσάπτετε ή οποιοσδήποτε άλλος που είχε τοποθετηθεί επί των ημερών μου για κάποιο ύποπτο λόγο στη θέση, στην οποία τον είχα τοποθετήσει όταν βρισκόμουν στη θέση του Υπουργού, θα είχα εισηγηθεί στον κ. Τσιάρα τη διευκόλυνσή του με την απομάκρυνση όλων όσων είχαν τοποθετηθεί επί των ημερών μου; Σαφέστατα και όχι. Αν εγώ είχα στο μυαλό μου τη δημιουργία ενός μηχανισμού, μιας οργάνωσης, μιας εγκληματικής οργάνωσης και όλα αυτά τα οποία είπατε, τα περισπούδαστα, θα του είχα δώσει εγώ τη δυνατότητα ως πρόταση, ως ιδέα, ως διευκόλυνση, της απομάκρυνσης όλων αυτών των ανθρώπων για να τοποθετήσει ανθρώπους εμπιστοσύνης του, για να αρχίσει καλύτερα και γρηγορότερα το έργο του και την αποστολή του;

Επιπλέον, θέλω να ξεκαθαρίσω ότι ουδέποτε, γιατί το άκουσα και αυτό, άσκησα πίεση ή παρέμβαση σε διοικητικούς υπηρεσιακούς παράγοντες του ΟΠΕΚΕΠΕ κεντρικών ή περιφερειακών υπηρεσιών. Ούτε συναίνεσα ούτε προέτρεψα σε οποιαδήποτε αυθαιρεσία ή παράβαση καθήκοντος εκ μέρους τους, όπως κάποιοι αυθαίρετα και αναπόδεικτα αναφέρουν ή υπονοούν σε συνομιλίες μεταξύ τους.

Εξάλλου, ο ΟΠΕΚΕΠΕ αποτελεί νομικό πρόσωπο ιδιωτικού δικαίου με διοικητική και λειτουργική αυτοτέλεια, η οποία προβλέπεται ρητά από τον νόμο, διαθέτει δική του διοίκηση και οργανωτική δομή.

**ΠΡΟΕΔΡΕΥΩΝ (Βασίλειος Βιλιάρδος):** Ολοκληρώστε, κύριε Αυγενάκη, σας παρακαλώ.

**ΕΛΕΥΘΕΡΙΟΣ ΑΥΓΕΝΑΚΗΣ:** Ο Υπουργός Αγροτικής Ανάπτυξης δεν εμπλέκεται στις υπηρεσιακές ή ελεγκτικές διαδικασίες του ΟΠΕΚΕΠΕ ούτε έχει δικαίωμα παρέμβασης σε αποφάσεις πληρωμών, εγκρίσεων ή πιστοποιήσεων. Συνεπώς, ουδεμία ευθύνη πειθαρχική, διοικητική ή ποινική μπορεί να του καταλογιστεί για πράξεις ή παραλείψεις που αφορούν στην εσωτερική λειτουργία του οργανισμού.

**ΠΡΟΕΔΡΕΥΩΝ (Βασίλειος Βιλιάρδος):** Ολοκληρώστε με αυτό και σας παρακαλώ.

**ΕΛΕΥΘΕΡΙΟΣ ΑΥΓΕΝΑΚΗΣ:** Όχι, δεν θα ολοκληρώσω ακόμα. Συγγνώμη.

**ΠΡΟΕΔΡΕΥΩΝ (Βασίλειος Βιλιάρδος):** Έχετε φτάσει τα εξήντα επτά λεπτά.

**ΕΛΕΥΘΕΡΙΟΣ ΑΥΓΕΝΑΚΗΣ:** Έχω μια δικογραφία τριών χιλιάδων σελίδων, κύριε Πρόεδρε. Σας παρακαλώ πολύ!

**ΠΡΟΕΔΡΕΥΩΝ (Βασίλειος Βιλιάρδος):** Κύριε Αυγενάκη, υπάρχουν όρια στο χρόνο ομιλίας. Σας παρακαλώ, ολοκληρώστε.

**ΕΛΕΥΘΕΡΙΟΣ ΑΥΓΕΝΑΚΗΣ:** Δεν έχω πάρει τον λόγο όλες τις ημέρες.

**ΠΡΟΕΔΡΕΥΩΝ (Βασίλειος Βιλιάρδος):** Σας παρακαλώ, ολοκληρώστε.

**ΔΗΜΗΤΡΙΟΣ ΜΠΙΑΓΚΗΣ:** Έχει μιλήσει με τον Πρόεδρο. Κατεβείτε εσείς από εκεί.

(Θόρυβος – διαμαρτυρίες)

**ΕΛΕΥΘΕΡΙΟΣ ΑΥΓΕΝΑΚΗΣ:** Φαντάζομαι δεν θέλετε να μου στερήσετε το δικαίωμα να υπερασπιστώ τον εαυτό μου.

(Θόρυβος – διαμαρτυρίες)

**ΠΡΟΕΔΡΕΥΩΝ (Βασίλειος Βιλιάρδος):** Ηρεμήστε, κύριοι συνάδελφοι. Θα ολοκληρώσει ο κ. Αυγενάκης.

**ΕΛΕΥΘΕΡΙΟΣ ΑΥΓΕΝΑΚΗΣ:** Προχωρώ στην ανώνυμη καταγγελία, που επίσης έγινε μεγάλη συζήτηση, που αφορούσε εκατόν πενήντα επτά…

**ΠΡΟΕΔΡΕΥΩΝ (Βασίλειος Βιλιάρδος):** Κύριε Αυγενάκη, ένα λεπτό έχετε. Δεν έχετε άλλο χρόνο.

**ΕΛΕΥΘΕΡΙΟΣ ΑΥΓΕΝΑΚΗΣ:** Όχι, κύριε Πρόεδρε. Όχι. Δεν έχω μιλήσει όλες τις ημέρες. Σας παρακαλώ πάρα πολύ. Είμαι ένας εκ των δύο φερόμενων…

**ΝΙΚΟΛΑΟΣ ΚΑΡΑΘΑΝΑΣΟΠΟΥΛΟΣ:** Σιγά!

**ΔΗΜΗΤΡΙΟΣ ΜΠΙΑΓΚΗΣ:** Αυτό είναι θράσος. Είναι επίδειξη πολιτικής δύναμης.

**ΠΡΟΕΔΡΕΥΩΝ (Βασίλειος Βιλιάρδος):** Κύριε Αυγενάκη, έχετε υπερβεί κάθε όριο.

**ΕΛΕΥΘΕΡΙΟΣ ΑΥΓΕΝΑΚΗΣ:** Παρακαλώ πολύ, να ολοκληρώσω;

**ΠΡΟΕΔΡΕΥΩΝ (Βασίλειος Βιλιάρδος):** Ολοκληρώστε με αυτό.

**ΔΗΜΗΤΡΙΟΣ ΜΠΙΑΓΚΗΣ:** Δεν σέβεται κανέναν.

**ΠΡΟΕΔΡΕΥΩΝ (Βασίλειος Βιλιάρδος):** Κύριε Μπιάγκη, σας άκουσα.

**ΕΛΕΥΘΕΡΙΟΣ ΑΥΓΕΝΑΚΗΣ:** Κύριε Πρόεδρε, είναι τουλάχιστον παράλογο όλες τις ημέρες να ακούω με υπομονή τους πάντες να επικαλούνται το όνομά μου, να επικαλούνται πράγματα ανυπόστατα, ανακριβή, να μην μιλώ και όταν παίρνω το δικαίωμα να μιλήσω και να υπερασπιστώ τον εαυτό μου με στοιχεία, θέλετε να με διακόψετε.

**ΠΡΟΕΔΡΕΥΩΝ (Βασίλειος Βιλιάρδος):** Κύριε Αυγενάκη, δεν έχετε χρόνο εξήντα πέντε λεπτά, εβδομήντα. Ολοκληρώσατε με αυτό, σας παρακαλώ.

**ΔΗΜΗΤΡΙΟΣ ΜΑΝΤΖΟΣ:** Υπάρχει επιτροπή.

**ΕΛΕΥΘΕΡΙΟΣ ΑΥΓΕΝΑΚΗΣ:** Έχουμε, λοιπόν, μία ανώνυμη καταγγελία που γι’ αυτήν πάλι κατηγορήθηκα, που αφορά τα Ζωνιανά. Ζωνιανά είναι επαρχία Μυλοποτάμου, Νομός Ρεθύμνου. Εγώ παρεμπιπτόντως εκλέγομαι στο Νομό Ηρακλείου. Στα Ζωνιανά, λοιπόν, καταγγέλλονται με μια ανώνυμη καταγγελία εκατόν πενήντα επτά κτηνοτρόφοι και κατηγορήθηκα ότι την έβαλαν στο συρτάρι μου επτά και οκτώ μήνες. Σωστά; Μάλιστα.

Ξέρετε πότε κατατέθηκε η καταγγελία αυτή η ανώνυμη στον ΟΠΕΚΕΠΕ και όχι στο γραφείο του Υπουργού; Μόλις 21 Μαΐου του ’24. Εγώ 24 Ιουνίου έχω φύγει από το Υπουργείο, δηλαδή μόλις είκοσι δύο με είκοσι τρεις μέρες μετά έχω απομακρυνθεί από το Υπουργείο. Παρακαλώ πολύ την καταθέτω στα Πρακτικά.

**ΠΡΟΕΔΡΕΥΩΝ (Βασίλειος Βιλιάρδος):** Και ολοκληρώσατε με αυτό, κύριε Αυγενάκη. Δεν θέλω να σας πω να κατεβείτε από το Βήμα. Σας παρακαλώ.

**ΕΛΕΥΘΕΡΙΟΣ ΑΥΓΕΝΑΚΗΣ:** Πότε έγινε ο συγκεκριμένος έλεγχος;

**ΠΡΟΕΔΡΕΥΩΝ (Βασίλειος Βιλιάρδος):** Θα με αναγκάσετε να σας πω να κατεβείτε από το Βήμα και δεν το θέλω. Ολοκληρώστε.

**ΕΛΕΥΘΕΡΙΟΣ ΑΥΓΕΝΑΚΗΣ:** Έγινε οκτώ μήνες μετά.

Επίσης, έχω ζητήσει -και ακούστε το αυτό- εγγράφως από τον ΟΠΕΚΕΠΕ -δεν πρόλαβε βεβαίως να μου παραδώσει- όλες τις τυχόν ανώνυμες και επώνυμες καταγγελίες, που έφτασαν την περίοδο που διετέλεσα Υπουργός Αγροτικής Ανάπτυξης για να έχω και εγώ πλήρη εικόνα και εσείς φαντάζομαι, γιατί θα τα δώσω παντού. Δεν έχω τίποτα να κρύψω. Ποιες ήταν οι καταγγελίες αυτές οι επώνυμες ή ανώνυμες που επί των ημερών μου έφτασαν στον ΟΠΕΚΕΠΕ, ποια ήταν η πορεία τους, αν υπήρξαν οι σχετικοί έλεγχοι και ποια ήταν τα αποτελέσματα. Δεν έχω ποτέ παρέμβει σ’ αυτήν τη διαδικασία. Ό,τι μου παραδοθεί, θα σας το παραδώσω, γιατί δεν έχω απολύτως τίποτα να κρύψω ούτε από εσάς ούτε από οποιονδήποτε άλλο ενδιαφερόμενο.

**ΠΡΟΕΔΡΕΥΩΝ (Βασίλειος Βιλιάρδος):** Ευχαριστούμε πολύ, κύριε Αυγενάκη.

**ΕΛΕΥΘΕΡΙΟΣ ΑΥΓΕΝΑΚΗΣ:** Όχι, μισό λεπτό.

**ΠΡΟΕΔΡΕΥΩΝ (Βασίλειος Βιλιάρδος):** Κύριε Αυγενάκη, δεν θέλω να σας πω να κατεβείτε από το Βήμα, θα σας το πω, όμως. Έχετε υπερβεί κάθε χρόνο που έχει μιλήσει κανείς. Σας παρακαλώ. Υπάρχουν επιτροπές, θα μιλήσετε στη συνέχεια. Δεν χρειάζεται να τα πείτε όλα τώρα.

**ΓΕΩΡΓΙΟΣ ΑΜΥΡΑΣ:** Είναι αναφερόμενος, έχει το δικαίωμα.

**ΕΛΕΥΘΕΡΙΟΣ ΑΥΓΕΝΑΚΗΣ:** Αν δεν με είχατε διακόψει, θα είχα τελειώσει.

**ΠΡΟΕΔΡΕΥΩΝ (Βασίλειος Βιλιάρδος):** Θα με αναγκάσετε να σας πω να κατεβείτε από το Βήμα και δεν το θέλω.

**ΕΛΕΥΘΕΡΙΟΣ ΑΥΓΕΝΑΚΗΣ:** Θέλω να καταθέσω στα Πρακτικά…

**ΠΡΟΕΔΡΕΥΩΝ (Βασίλειος Βιλιάρδος):** Δεν έχετε κανένα δικαίωμα να μιλήσετε παραπάνω, κύριε Αυγενάκη. Κύριε Αυγενάκη, κατεβείτε, σας παρακαλώ από το Βήμα.

**ΔΗΜΗΤΡΙΟΣ ΜΠΙΑΓΚΗΣ:** Απαξιοί να σας απαντήσει.

**ΕΛΕΥΘΕΡΙΟΣ ΑΥΓΕΝΑΚΗΣ:** Κύριε Πρόεδρε, σας παρακαλώ πάρα πολύ.

**ΠΡΟΕΔΡΕΥΩΝ (Βασίλειος Βιλιάρδος):** Και εγώ σας παρακαλώ.

**ΕΛΕΥΘΕΡΙΟΣ ΑΥΓΕΝΑΚΗΣ:** Σε δύο λεπτά έχω τελειώσει.

**ΠΡΟΕΔΡΕΥΩΝ (Βασίλειος Βιλιάρδος):** Έχετε ένα λεπτό και ολοκληρώνετε.

**ΕΛΕΥΘΕΡΙΟΣ ΑΥΓΕΝΑΚΗΣ:** Θα καταθέσω στα Πρακτικά και τις συμβάσεις, που προέκυψαν από την ένωση των εταιρειών, που επίσης κατηγορήθηκα, γιατί αλήθεια; Διότι πολύ απλά ήθελα να τραβήξουν πίσω η μία προς την άλλη τις αγωγές, προσφυγές και να τρέξει το συγκεκριμένο έργο, δηλαδή οι πληρωμές των αγροτών. Το καταθέτω, γιατί και γι’ αυτό κατηγορήθηκα.

Έχω και μια σειρά άλλων στοιχείων, τα οποία όμως θα καταθέσω στα Πρακτικά στη συνέχεια και αφορούν το Action Plan, για το οποίο επίσης πολύς λόγος έγινε. Επί των ημερών μας λοιπόν όλα αυτά «έτρεξαν», έγιναν συναντήσεις με τον αρμόδιο Επίτροπο και υπεγράφη και κατατέθηκε το σχετικό Action Plan προς την αρμόδια Επιτροπή της Ευρωπαϊκής Ένωσης. Το καταθέτω στα Πρακτικά, για να γνωρίζετε τι προσπάθεια έγινε για να φτάσουμε εδώ που φτάσαμε.

Τέλος, θα καταθέσω αργότερα στα Πρακτικά και σειρά άλλων στοιχείων που αφορούν -προσέξτε- πληρωμές καθυστερημένες από το 2014, παρακαλώ, που φέραμε στην επιφάνεια και «τρέξαμε» να πληρωθούν.

Κυρίες και κύριοι, η κρίση αυτή μπορεί να γίνει ευκαιρία για να αναλυθούν τα προβλήματα, να διαπιστωθούν οι παθογένειες, να δοθούν δίκαιες, αποτελεσματικές και βιώσιμες λύσεις.

Εδώ επιτρέψτε μου να καταθέσω στα Πρακτικά μια τεκμηριωμένη πρόταση που διατύπωσε ο Πρύτανης του Γεωπονικού Πανεπιστημίου Αθηνών κ. Κίντζιος, μια πραγματικά χρήσιμη δουλειά.

**ΠΡΟΕΔΡΕΥΩΝ (Βασίλειος Βιλιάρδος):** Κύριε Αυγενάκη, ευχαριστούμε. Πέρασε το λεπτό που ζητήσατε. Σας παρακαλώ. Δεν υπάρχει παραπάνω ανοχή. Ευχαριστούμε πολύ. Καταθέστε ό,τι θέλετε στα Πρακτικά, θα έχουμε μετά την επιτροπή, θα τα πείτε στη συνέχεια.

**ΕΛΕΥΘΕΡΙΟΣ ΑΥΓΕΝΑΚΗΣ:** Θα είχα τελειώσει την κουβέντα μου.

Τέλος, για τον κ. Ανδρουλάκη μια τελευταία κουβέντα. Έχει δώσει ρεσιτάλ υποκρισίας, κατηγορώντας συλλήβδην τους Κρητικούς παραγωγούς. Βάζετε όλους τους Κρητικούς αγρότες και κτηνοτρόφους στο ίδιο τσουβάλι. Αρκεί να διαβάσει κανείς με προσοχή την πρόταση της προανακριτικής του ΠΑΣΟΚ και δη με προσοχή τους ελλιπείς πίνακες που επισυνάπτετε στην πρότασή σας. Δεν είναι η Κρήτη πενήντα, εκατό, διακόσιοι παραβατικοί, δεν είναι όλοι οι αγρότες και κτηνοτρόφοι παραβατικοί. Είναι άνθρωποι του μόχθου και οφείλουμε να τους σεβαστούμε.

Δεν θα σχολιάσω τα όσα είπε για τις εκλογές του ’23 που τάχα εγώ πήρα τις επιδοτήσεις ενώ ήμουν στο Υπουργείου Αθλητισμού, ούτε για τα χρήματα που μοίρασα τάχαμου στις εκλογές του ’24.

(Θόρυβος στην Αίθουσα)

Είμαι εδώ μπροστά σας, όμως, κύριοι της Αντιπολίτευσης, καθαρός, με στοιχεία, με λεπτομέρειες και τεκμήρια, αλλά κυρίως με ήσυχη τη συνείδησή μου, γιατί για τον έναν χρόνο που βρέθηκα στο Υπουργείο Αγροτικής Ανάπτυξης δούλεψα σκληρά, ασταμάτητα, μαζί με τους δύο αγαπητούς συναδέλφους, τον κ. Σταμενίτη και τον κ. Κελέτση, χωρίς να σκεφτούμε το πολιτικό κόστος, αλλά μόνο το καλό των ανθρώπων της αγροτιάς και όχι των εμπλεκομένων της εταιρείας και των μετόχων τους. Μείναμε για μήνες στη Θεσσαλία και παλέψαμε μερόνυχτα, δουλέψαμε σκληρά και αυτό το ξέρουν καλά οι άνθρωποι της περιοχής αυτής.

Φίλες και φίλοι, αγαπητοί συνάδελφοι, μ’ αυτό κλείνω. Ξεκίνησα την πολιτική μου διαδρομή καταγόμενος από ένα χωριό της ενδοχώρας του Νομού Ηρακλείου…

**ΠΡΟΕΔΡΕΥΩΝ (Βασίλειος Βιλιάρδος):** Κύριε Αυγενάκη, σας παρακαλώ.

**ΕΛΕΥΘΕΡΙΟΣ ΑΥΓΕΝΑΚΗΣ:** Με πολλές δυσκολίες και χωρίς …

(Θόρυβος στην Αίθουσα)

**ΠΡΟΕΔΡΕΥΩΝ (Βασίλειος Βιλιάρδος):** Μα, δεν βλέπετε πόση ώρα μιλάει;

**ΑΠΟΣΤΟΛΟΣ ΒΕΣΥΡΟΠΟΥΛΟΣ:** Επίλογος είναι. Κλείνει.

**ΝΙΚΟΛΑΟΣ ΚΑΡΑΘΑΝΑΣΟΠΟΥΛΟΣ:** Επίλογος μισής ώρας!

(Θόρυβος στην Αίθουσα)

**ΠΡΟΕΔΡΕΥΩΝ (Βασίλειος Βιλιάρδος):** Κλείστε, σας παρακαλώ.

**ΕΛΕΥΘΕΡΙΟΣ ΑΥΓΕΝΑΚΗΣ:** Ξεκίνησα την πολιτική μου διαδρομή από ένα ορεινό χωριό. Δεν το έβαλα κάτω. Πάλεψα, δούλεψα σκληρά, συγκρούστηκα, ίσως και κάποιες φορές στεναχώρησα κάποιους άθελά μου, αλλά ποτέ δεν λέρωσα τα χέρια μου. Ποτέ δεν λέρωσα τα χέρια μου. Ποτέ δεν προσέβαλα την οικογένειά μου, ούτε τους πολίτες που με εμπιστεύτηκαν και όταν έκανα λάθος, βγήκα δημόσια και ζήτησα συγγνώμη. Δεν ατίμωσα την εμπιστοσύνη του Πρωθυπουργού που μου εμπιστεύτηκε τη θέση του Γραμματέα του κόμματος, το Υφυπουργείο Αθλητισμού και για μια περίοδο το Υπουργείο Αγροτικής Ανάπτυξης, ούτε των συναδέλφων της παράταξής μας, τους οποίους και δημόσια ευχαριστώ για τη συνεργασία όλα αυτά τα χρόνια. Κληρονόμησα ένα όνομα καθαρό το οποίο και διατηρώ. Τίμησα την εμπιστοσύνη των Ηρακλειωτών, όσο κι αν προσπαθούν κάποιοι να ρίξουν λάσπη στο πρόσωπό μου και θα συνεχίσω να το κάνω, να τιμώ την εμπιστοσύνη των συμπολιτών μου.

Ένα μόνο θα πω: Δεν θα επιτρέψω σε κανέναν, μα σε κανέναν να σπιλώσει το όνομά μου.

Σας ευχαριστώ πολύ.

(Στο σημείο αυτό ο Βουλευτής κ. Ελευθέριος Αυγενάκης καταθέτει για τα Πρακτικά τα προαναφερθέντα έγγραφα, τα οποία βρίσκονται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Βασίλειος Βιλιάρδος):** Ευχαριστούμε πολύ τον κ. Αυγενάκη.

Ζήτησαν παρέμβαση ο κ. Χήτας και ο κ. Καζαμίας.

**ΝΙΚΟΛΑΟΣ ΚΑΡΑΘΑΝΑΣΟΠΟΥΛΟΣ:** Όχι, δεν υπάρχει αυτό το πράγμα!

**ΠΡΟΕΔΡΕΥΩΝ (Βασίλειος Βιλιάρδος):** Κύριε συνάδελφε, δικαιούνται. Δεν θα μας πείτε εσείς τι θα κάνουμε στο Προεδρείο! Είναι Κοινοβουλευτικοί και δικαιούνται. Δεν θα μου πείτε τι θα κάνω!

**ΕΜΜΑΝΟΥΗΛ ΧΝΑΡΗΣ:** Ζητώ κι εγώ τον λόγο επί προσωπικού!

**ΝΙΚΟΛΑΟΣ ΚΑΡΑΘΑΝΑΣΟΠΟΥΛΟΣ:** Είναι εδώ ο Γενικός Γραμματέας!

**ΠΡΟΕΔΡΕΥΩΝ (Βασίλειος Βιλιάρδος):** Κύριε Χήτα, έχετε τον λόγο.

(Θόρυβος στην Αίθουσα)

**ΛΙΑΝΑ ΚΑΝΕΛΛΗ:** Τι κάνετε;

**ΔΗΜΗΤΡΙΟΣ ΜΠΙΑΓΚΗΣ:** Έχει ζητήσει ο συνάδελφος τον λόγο επί προσωπικού.

**ΠΡΟΕΔΡΕΥΩΝ (Βασίλειος Βιλιάρδος):** Κοινοβουλευτικός Εκπρόσωπος μπορεί να πάρει τον λόγο. Προσωπικό δεν υπήρξε. Εγώ το κρίνω. Δεν υπήρξε προσωπικό.

Κύριε Χήτα, έχετε τον λόγο.

(Θόρυβος στην Αίθουσα)

Σας παρακαλώ! Δεν θα κρίνετε εσείς τι θα κάνω εγώ.

**ΚΩΝΣΤΑΝΤΙΝΟΣ ΧΗΤΑΣ:** Για είκοσι δευτερόλεπτα.

**ΔΗΜΗΤΡΙΟΣ ΜΠΙΑΓΚΗΣ:** Ο Κανονισμός της Βουλής σάς επιβάλλει να δώσετε τον λόγο…

**ΠΡΟΕΔΡΕΥΩΝ (Βασίλειος Βιλιάρδος):** Δεν υπήρξε προσωπικό. Δεν μου επιβάλλει κανένας Κανονισμός.

Κύριε Χήτα…

(Θόρυβος στην Αίθουσα)

**ΝΙΚΟΛΑΟΣ ΚΑΡΑΘΑΝΑΣΟΠΟΥΛΟΣ:** Είναι εδώ ο κ. Κουτσούμπας!

**ΠΡΟΕΔΡΕΥΩΝ (Βασίλειος Βιλιάρδος):** Κύριε Πρόεδρε, δύο παρεμβάσεις είναι και μετά μιλάτε εσείς.

**ΝΙΚΟΛΑΟΣ ΚΑΡΑΘΑΝΑΣΟΠΟΥΛΟΣ:** Αν ερχόταν ο Μητσοτάκης, το ίδιο θα έκανες;

**ΚΩΝΣΤΑΝΤΙΝΟΣ ΧΗΤΑΣ:** Εντάξει, εντάξει, ας μιλήσει.

(Θόρυβος στην Αίθουσα)

**ΠΡΟΕΔΡΕΥΩΝ (Βασίλειος Βιλιάρδος):** Αφήστε με να μιλήσω στον Πρόεδρό σας!

(Θόρυβος στην Αίθουσα)

**ΝΙΚΟΛΑΟΣ ΚΑΡΑΘΑΝΑΣΟΠΟΥΛΟΣ:** Δεν είναι δυνατόν αυτό!

**ΠΡΟΕΔΡΕΥΩΝ (Βασίλειος Βιλιάρδος):** Κύριε Καραθανασόπουλε, είναι δύο παρεμβάσεις.

(Θόρυβος στην Αίθουσα)

**ΝΙΚΟΛΑΟΣ ΚΑΡΑΘΑΝΑΣΟΠΟΥΛΟΣ:** Αν ήταν εδώ ο Μητσοτάκης, θα του έλεγες «όχι»; Είσαι απαράδεκτος!

**ΠΡΟΕΔΡΕΥΩΝ (Βασίλειος Βιλιάρδος):** Εντάξει, κύριε Πρόεδρε, έχετε τον λόγο και συγγνώμη για την καθυστέρηση.

**ΑΛΕΞΑΝΔΡΟΣ ΚΑΖΑΜΙΑΣ:** Άλλους ανακοινώσατε.

**ΝΙΚΟΛΑΟΣ ΚΑΡΑΘΑΝΑΣΟΠΟΥΛΟΣ:** Εσύ μη μιλάς!

(Θόρυβος στην Αίθουσα)

**ΠΡΟΕΔΡΕΥΩΝ (Βασίλειος Βιλιάρδος):** Σας παρακαλώ! Κάντε ησυχία. Έχει ανέβει στο Βήμα ο κ. Κουτσούμπας.

Ορίστε, κύριε Πρόεδρε, έχετε τον λόγο.

**ΔΗΜΗΤΡIOΣ ΚΟΥΤΣΟΥΜΠΑΣ (Γενικός Γραμματέας της Κεντρικής Επιτροπής του Κομμουνιστικού Κόμματος Ελλάδας):** Απ’ ό,τι βλέπετε, όλα τα ζητήματα λύνονται. Άντε μπράβο.

**ΠΡΟΕΔΡΕΥΩΝ (Βασίλειος Βιλιάρδος):** Ακριβώς, αρκεί να έχουμε…

**ΔΗΜΗΤΡIOΣ ΚΟΥΤΣΟΥΜΠΑΣ (Γενικός Γραμματέας της Κεντρικής Επιτροπής του Κομμουνιστικού Κόμματος Ελλάδας):** Θα μπορούσε να υπάρξει συνεννόηση με τον κύριο Κοινοβουλευτικό Εκπρόσωπο του ΠΑΣΟΚ να μου ζητήσει να συνεννοηθούμε.

**ΔΗΜΗΤΡΙΟΣ ΜΑΝΤΖΟΣ:** Ήταν επί προσωπικού, κύριε Πρόεδρε.

**ΔΗΜΗΤΡIOΣ ΚΟΥΤΣΟΥΜΠΑΣ (Γενικός Γραμματέας της Κεντρικής Επιτροπής του Κομμουνιστικού Κόμματος Ελλάδας):** Δεν υπάρχει θέμα επί προσωπικού. Μπορεί και σ’ ένα τέταρτο. Όλοι ακούσαμε τι είπε ο κ. Αυγενάκης.

Ουκ εν τω πολλώ το ευ, κύριε Αυγενάκη. Μας «πεταλώσατε» εδώ μιάμιση ώρα, χωρίς να απαντήσετε ουσιαστικά. Θα μπορούσατε όλα αυτά να τα πείτε στην προανακριτική επιτροπή που σας καλούμε να ψηφίσετε σήμερα και να πάτε εκεί να απολογηθείτε, να πάτε στην εξεταστική επιτροπή που ψηφίσατε χθες να απολογηθείτε, να πάτε μεθαύριο στα δικαστήρια ως απλός πολίτης, μιας και μας κάνατε τον αποχαιρετισμό κάπως εδώ, από πού ξεκινήσατε και πού τελειώσατε και να απολογηθείτε για όλα αυτά.

Θα ήθελα όμως να αλλάξω λίγο το κλίμα αυτό το βαρύ, γιατί είναι και βαριά τα εγκλήματα, είναι βαριά τα σκάνδαλα και βεβαίως είναι επόμενο να δημιουργούνται αυτά τα ζητήματα.

Να θυμίσω ότι ο Πρωθυπουργός στη χθεσινή του ομιλία, προκειμένου να συγκαλύψει τις ευθύνες της Κυβέρνησής του για το σκάνδαλο του ΟΠΕΚΕΠΕ, κατέφυγε σε μια -θα μπορούσαμε να πούμε- ατιμία. Κατέφυγε σε απαράδεκτες γενικεύσεις, σε σκόπιμες θολές αναφορές, ακόμα και ότι το σκάνδαλο ήταν μια μεταδοτική κάπως επιδημία, μόνο και μόνο για να κρύψει ότι σε αυτό το σκάνδαλο υπήρχαν πολιτικές αιτίες, υπεύθυνοι, εκτελεστικά όργανα, ωφελούμενοι. Όλοι αυτοί έχουν ονοματεπώνυμα.

Έφτασε στο σημείο να πει ότι ένα τμήμα των αγροτών συμβιβάστηκε με αυτές τις πρακτικές. Ποιων αγροτών; Το οργανωμένο κίνημά τους διαφωνούσε, αντιπάλευε στους δρόμους. Οι αγωνιστές αγρότες ήταν στα μπλόκα, αντιπάλευαν όλα αυτά που γέννησε αυτό το σκάνδαλο και εσείς τους αντιμετωπίζατε με καταστολή, με ΜΑΤ, με συκοφαντία, με αγροτοδικεία ή λέγατε ότι κάνουν κάποιες επετειακές κινητοποιήσεις επειδή δεν έχουν τίποτα καλύτερο να κάνουν.

Για να μην τα λέω εγώ, θα σας διαβάσω τι αναφέρει σε ανακοίνωσή της η Ενωτική Ομοσπονδία Αγροτικών Συλλόγων Νομού Λάρισας: «Το σκάνδαλο στον ΟΠΕΚΕΠΕ δεν έπεσε ως κεραυνός εν αιθρία. Είναι κατάληξη όλων όσων το αγροτικό κίνημα έχει κατά διαστήματα καταγγείλει. Είναι το αποτέλεσμα λειτουργίας ενός συστήματος που βασίζεται στην εξαγορά συνειδήσεων, σε πελατειακές σχέσεις, στα ρουσφέτια, στη διασπάθιση δημοσίου χρήματος. Είναι το αποτέλεσμα της λειτουργίας της ΚΑΠ και του τρόπου εφαρμογής της από τις ελληνικές κυβερνήσεις, με πιο χαρακτηριστική την περίπτωση της λεγόμενης τεχνικής λύσης, για την οποίαν ήταν ενήμεροι και η Ευρωπαϊκή Ένωση και οι ελληνικές κυβερνήσεις και ο ΟΠΕΚΕΠΕ και ας μην το παίζουν τώρα Πόντιοι Πιλάτοι.

Όλα όσα σήμερα παρουσιάζονται ως σκάνδαλο, με διάφορους να πέφτουν από τα σύννεφα, γίνονται επί χρόνια σε πλήρη γνώση των κυβερνήσεων, σε πλήρη συστοιχία με τις κατευθύνσεις της Ευρωπαϊκής Ένωσης και της ΚΑΠ». Αυτά έλεγαν και λένε οι αγρότες και το κίνημά τους.

Σας τα είπαμε, βέβαια και εμείς αναλυτικά χθες. Μιλήσαμε για τα κριτήρια της ΚΑΠ που αποσυνέδεσαν τις επιδοτήσεις από την παραγωγή για να εξυπηρετήσουν μεγάλους επιχειρηματικούς ομίλους, για την τεχνική λύση και το εθνικό απόθεμα των κυβερνήσεων Νέας Δημοκρατίας, ΠΑΣΟΚ και ΣΥΡΙΖΑ, για το ιδιωτικοποιημένο σύστημα πληρωμών, για τους ανεπαρκείς ή ανύπαρκτους ελέγχους, για όλα αυτά δηλαδή τα οποία επί των ημερών της παρούσας Κυβέρνησης, όπως προκύπτει και από τη δικογραφία, ξεχειλώθηκαν και οδήγησαν σε αυτό το εγκληματικό κύκλωμα εξυπηρέτησης «ημετέρων» και διαφθοράς συνειδήσεων, προκειμένου να υλοποιείται χωρίς εμπόδια η πολιτική της ΚΑΠ, των κυβερνήσεων εις βάρος της μεγάλης πλειοψηφίας των βιοπαλαιστών αγροτών.

Η Κυβέρνηση της Νέας Δημοκρατίας επέμεινε, όπως αναμενόταν, στην πρότασή της για την εξεταστική επιτροπή-πλυντήριο, φυσικά, των πολιτικών και ποινικών ευθυνών που υπάρχουν και οι κυβερνητικοί Βουλευτές του κ. Μητσοτάκη με τη συνδρομή του κόμματος της κ. Κωνσταντοπούλου στήριξαν χθες αυτήν την πρόταση. Θα τους κρίνει ο ελληνικός λαός, οι ψηφοφόροι τους, ιδιαίτερα οι αγρότες που προσπαθούν με έντιμο τρόπο να επιβιώσουν απέναντι σε χίλια δυο εμπόδια.

Σήμερα συζητάμε τις προτάσεις που έχουν κατατεθεί για τη συγκρότηση προανακριτικής επιτροπής για τους πρώην Υπουργούς κυρίους Βορίδη και Αυγενάκη πάνω στη βάση των στοιχείων που περιλαμβάνει η δικογραφία που έχει διαβιβαστεί στη Βουλή.

Όπως γνωρίζετε, το ΚΚΕ έχει καταθέσει τη δική του πρόταση με το αναλυτικό του σκεπτικό, στο οποίο αναδεικνύουμε όλες αυτές τις πτυχές αυτού του σκανδάλου, τις αιτίες του, τις πολιτικές και ποινικές ευθύνες. Βεβαίως, εμείς αξιοποιούμε τα στοιχεία που περιέχει η δικογραφία, αλλά δεν θα συνηγορήσουμε ποτέ στο όνομα της Ευρωπαϊκής Εισαγγελίας να εμφανίζεται και η Ευρωπαϊκή Ένωση και τα όργανά της ως ο κατήγορος, όταν η ίδια με την πολιτική και τη νομοθεσία της, ιδίως με την εφαρμογή της ΚΑΠ, τους σχετικούς κανονισμούς, Οδηγίες και άλλα, έχει οδηγήσει και σε κάθε περίπτωση συμβάλει στα φαινόμενα διαφθοράς μεταξύ των οποίων και το συγκεκριμένο σκάνδαλο. Δυστυχώς, αυτό κάνουν οι προτάσεις του ΠΑΣΟΚ και του ΣΥΡΙΖΑ με τη Νέα Αριστερά, όπως άλλωστε αρέσκονται να κάνουν σε όλα τα ζητήματα και με κάθε αφορμή, στο πλαίσιο μιας λίγο-πολύ βολικής Αντιπολίτευσης που καταλήγει να ξεπλένει τελικά και τις ευθύνες της ίδιας της Κυβέρνησης της Νέας Δημοκρατίας.

Και δεν είναι καθόλου τυχαίο ότι δυο μέρες τώρα κανένα άλλο κόμμα εκτός του ΚΚΕ δεν έχει θέσει το παραμικρό θέμα για την ΚΑΠ. Κυβέρνηση και βολική αντιπολίτευση κάνετε όλοι σας σαν να μην υπάρχει, σαν να μην ευθύνεται καθόλου για το σκάνδαλο και είναι λογικό, γιατί είστε απολύτως δεσμευμένοι σε αυτές τις αποφάσεις. Οι αγρότες, όμως, το ξέρουν πάρα πολύ καλά ότι υπάρχει, γιατί τη ζουν στο πετσί τους εδώ και χρόνια και την αντιπαλεύουν με τους αγώνες τους.

Άλλωστε και στην ίδια την πρότασή της η Ευρωπαϊκή Εισαγγελία αποφεύγει επιμελώς να επισημάνει τις προβληματικές κατευθυντήριες γραμμές της ΚΑΠ που αποτελούν και τη ρίζα του προβλήματος της διαφθοράς και περιορίζεται μόνο στον εντοπισμό κενών και καταχρηστικών συμπεριφορών στην εφαρμογή της.

Και την ίδια στιγμή, όταν για μια ακόμη φορά το μάρμαρο καλούνται να το πληρώσουν οι λαοί και ο δικός μας ανάμεσα σε αυτούς φυσικά, όπως με τα θηριώδη πρόστιμα, εμφανίζεται ως ζημιωθείσα η Ευρωπαϊκή Ένωση και η κερδοφορία των μονοπωλιακών της ομίλων, δηλαδή εμφανίζονται ως χαμένοι αυτοί που τρώνε με χρυσά κουτάλια χρόνια τώρα, αυτοί που προώθησαν τα κριτήρια επιλεξιμότητας που οδήγησαν στην περιβόητη τεχνική λύση και υιοθετήθηκε τότε, το 2014, από την κυβέρνηση Νέας Δημοκρατίας - ΠΑΣΟΚ και επικαιροποιήθηκε διαδοχικά από τις επόμενες κυβερνήσεις σε συνεννόηση με την Ευρωπαϊκή Ένωση. Αυτή η επιλεξιμότητα της Ευρωπαϊκής Ένωσης άνοιξε την πόρτα για τις μπίζνες, για τις ρεμούλες σε βάρος χιλιάδων αγροτών.

Εκείνοι που πραγματικά ζημιώνονται από τέτοια σκάνδαλα δεν είναι οι μεγάλοι όμιλοι, αλλά οι φορολογούμενοι λαοί των κρατών-μελών -συμπεριλαμβανομένης και της Ελλάδας- που ξεζουμίζονται μέσω των κρατικών προϋπολογισμών για να σχηματίζεται η περιουσία της Ευρωπαϊκής Ένωσης. Τα ποσά των επιδοτήσεων, τα δισεκατομμύρια ευρώ που διαφημίζουν οι Υπουργοί της Κυβέρνησης αλλά και τα υπόλοιπα κόμματα δεν είναι παρά τα τριάκοντα αργύρια γι’ αυτήν την τεράστια κλοπή. Για την κερδοφορία των λίγων και ισχυρών ζημιώνονται οι πολλοί σε αυτό το σάπιο σύστημα είτε νόμιμα είτε παράνομα.

Ενδεχομένως από κάποιους να τεθεί εδώ το ερώτημα «πώς λέτε ότι έχει ευθύνη η Ευρωπαϊκή Ένωση, ρε παιδιά, τη στιγμή που είναι η ίδια η Ευρωπαϊκή Εισαγγελία που ερευνά τα σκάνδαλα;». Αυτό -να σας πούμε κάτι;- δεν είναι ούτε περίεργο ούτε αντιφατικό. Μην ξεχνάμε ότι βρισκόμαστε σε μια περίοδο μεγάλης ανακατεύθυνσης κονδυλίων σε επίπεδο Ευρωπαϊκής Ένωσης. Δεν είμαστε αφελείς ώστε να μην βλέπουμε τη συζήτηση που έχει ανοίξει, τις αντιθέσεις που καταγράφονται στο εσωτερικό της Ευρωπαϊκής Ένωσης για το ύψος των αγροτικών επιδοτήσεων. Είναι τα ισχυρά επιχειρηματικά συμφέροντα που έχουν βγάλει τα μαχαίρια για τις προτεραιότητες που πρέπει να υπηρετεί η κοινοτική χρηματοδότηση.

Είναι άραγε τυχαίο ότι στις πρόσφατες προτάσεις της Κομισιόν για το νέο πολυετές δημοσιονομικό πλαίσιο 2028 - 2034 ύψους περίπου 2 τρισεκατομμυρίων ευρώ προβλέπονται μειώσεις των κονδυλίων για τους αγρότες κατά 25%; Ταυτόχρονα, όμως, συνολικά τα κονδύλια είναι αυξημένα κατά 65% σε σχέση με το τρέχον.

Καταλαβαίνει, λοιπόν, καθένας και καθεμιά τις νέες χρηματοδοτικές προτεραιότητες για τη στροφή στην πολεμική οικονομία. Να πώς την στροφή αυτή την πληρώνουν οι λαοί, όπως θα πληρώσουν και τους εμπορικούς πολέμους που είναι μέρος της γενικότερης πολεμικής αναμέτρησης, αλλά και τις εμπορικές συμφωνίες σαν αυτή που υπέγραψε η Κομισιόν με τον Τραμπ και προβλέπει μεγάλους δασμούς στις εξαγωγές ευρωπαϊκών προϊόντων, αλλά και την αγορά αμερικάνικων ενεργειακών προϊόντων ύψους 750 δισεκατομμυρίων τα επόμενα τρία χρόνια. Πρόκειται για το γνωστό ακριβό αμερικάνικο πετρέλαιο LNG που θα οδηγήσει σε νέες αυξήσεις στην τιμή του ρεύματος και για τους αγρότες αλλά και για τα νοικοκυριά, προκειμένου να επιτευχθεί η περιβόητη απεξάρτηση από τους ρώσικους υδρογονάνθρακες. Και βέβαια, οι εγχώριες φθηνές πηγές παραγωγής ενέργειας θα παραμένουν θαμμένες.

Είναι τα επιχειρηματικά συμφέροντα που έχουν βγάλει τα μαχαίρια για να συνεχιστεί και να ενταθεί η συγκέντρωση της γης σε όλο και λιγότερα χέρια και η αλλαγή χρήσης της προς όφελος είτε των ανανεώσιμων πηγών ενέργειας είτε του τουρισμού.

Σε αυτό το πλαίσιο καταλαβαίνουμε πώς μπορούν να αξιοποιηθούν οι σχετικές αποκαλύψεις της Ευρωπαϊκής Εισαγγελίας, για να γίνονται ευρύτερα αποδεκτές από τον λαό αυτές οι εξελίξεις, οι προωθούμενες περικοπές που αφορούν πρώτα και κύρια τους βιοπαλαιστές αγρότες. Και μπορούμε ίσως έτσι να ερμηνεύσουμε και τη χρονική στιγμή που αυτές οι αποκαλύψεις έρχονται στην επιφάνεια, ενώ δεν είχαν έρθει τα προηγούμενα χρόνια.

Δεν είναι άλλωστε η πρώτη φορά που ένα μικρό δείγμα από τα άπλυτα αυτού του συστήματος βγαίνει στα fora είτε για λόγους ανταγωνισμών είτε για να προωθηθούν ακόμα χειρότερες εξελίξεις στο όνομα της αντιμετώπισής τους.

Τώρα που τα ξεκαθαρίσαμε αυτά, για να ξέρει ακριβώς ο κόσμος τι συμβαίνει, αφού εσείς όλοι μαζί επιμελώς τα κρύβετε, ας πάμε να δούμε και τις ποινικές ευθύνες.

Διαβάζοντας τη δικογραφία, οι ενδείξεις για την αξιόποινη συμμετοχή της πολιτικής ηγεσίας του Υπουργείου Αγροτικής Ανάπτυξης και Τροφίμων και την παροχή κάλυψης σε ελεγχόμενους για απόσπαση παράνομων επιδοτήσεων είναι πολλαπλές και παραπάνω από ισχυρές. Υπάρχουν αδιάψευστα δεδομένα που δείχνουν κακουργηματικές ποινικές ευθύνες των πρώην Υπουργών και πιο συγκεκριμένα, των πρώην Υπουργών κυρίων Βορίδη και Αυγενάκη, για τα αδικήματα της συνέργειας και ηθικής αυτουργίας σε απιστία.

Στον νόμο για τη σύσταση του ΟΠΕΚΕΠΕ αναφέρεται ρητά ότι ο εκάστοτε Υπουργός Αγροτικής Ανάπτυξης και Τροφίμων βαρύνεται με ιδιαίτερη νομική υποχρέωση για την εποπτεία και τον έλεγχο της σύννομης διαχείρισης των οικονομικών πόρων που κατά νόμο διαχειρίζεται ο ΟΠΕΚΕΠΕ, σύμφωνα με τις αρμοδιότητές του, καθώς και για την παράλειψη παρέμβασης προς αποτροπή αξιόποινων πράξεων τρίτων προσώπων κατά την άσκηση αρμοδιοτήτων του ΟΠΕΚΕΠΕ, εάν αυτές τελούσαν σε γνώση του. Αυτά λέει ο νόμος, κύριοι της Κυβέρνησης, που αναρωτιέστε τι σχέση έχουν οι Υπουργοί.

Και τα ερωτήματα είναι απλά: Ο πρώην Υπουργός Αγροτικής Ανάπτυξης, ο κ. Βορίδης, συνυπέγραψε ή όχι το εμπιστευτικό έγγραφο με αριθμό πρωτοκόλλου 7688/18-82019 που του απέστειλε ο τότε Πρόεδρος του ΟΠΕΚΕΠΕ κ. Καπρέλης, σχετικά με κατανομή επιλέξιμων βοσκοτόπων που του διαβιβάστηκε; Το υπέγραψε.

Ήξερε ή όχι ότι στο έγγραφο αυτό υιοθετούνταν η περιβόητη τεχνική λύση παρόλο που αυτό πλέον δεν χρειαζόταν, αφού ήδη από την ψήφιση του Κανονισμού 2017/2393 τα λεγόμενα «μεσογειακά βοσκοτόπια» ενσωματώνονταν στις επιλέξιμες εκτάσεις, με αποτέλεσμα να επιστρέφονται στην Ελλάδα εκτάσεις που είχαν κοπεί μέσω νέου ορισμού βοσκοτόπου για τον Ευρωπαϊκό Νότο; Το ήξερε!

Ήξερε ή όχι ότι υπήρχε και σχετική απόφαση του Δικαστηρίου της Ευρωπαϊκής Ένωσης που δικαίωνε τη χώρα αναφορικά με τις επιλέξιμες εκτάσεις και αφαιρούσε κάθε νομιμοποιητική βάση για την περαιτέρω εφαρμογή της τεχνικής λύσης; Και αυτό το ήξερε!

Ήξερε ή όχι ότι με το συγκεκριμένο έγγραφο παραβιάζεται ο κανόνας που ορίζει ότι δεν μπορούν να ενεργοποιούνται δικαιώματα σε περιοχή διαφορετική από εκείνη στην οποία χορηγήθηκαν; Το ήξερε και το επέτρεψε. Έπρεπε ή όχι, ακόμα κι αν δεχτούμε ότι δεν ήταν απαραίτητη η υπογραφή του Υπουργού για να ισχύσει η συγκεκριμένη διοικητική πράξη, να παρέμβει να ελέγξει τη συγκεκριμένη πράξη και να ματαιώσει την εφαρμογή της τεχνικής λύσης; Έπρεπε. Το έκανε; Όχι!

Ήξερε ή όχι ότι πραγματοποιούνταν εκτεταμένες παρανομίες με τις επιδοτήσεις σε βάρος του δημοσίου και κυρίως των χιλιάδων βιοπαλαιστών αγροτών προς όφελος διαφόρων επιχειρηματικών συμφερόντων και των κυβερνητικών τους φίλων; Αυτό έπρεπε να το απαντήσει ο ίδιος. Δεν το έκανε!

Όμως, δεν είναι μόνο αυτά. Έχουμε την απομάκρυνση του Γρηγόρη Βάρρα από τη θέση του Προέδρου του ΟΠΕΚΕΠΕ, εξαιτίας της επιμονής του για ελέγχους που μέχρι τότε δεν είχαν πραγματοποιηθεί ποτέ και την ταυτόχρονη επιστροφή στο καθεστώς των χαλαρών ελέγχων των δικαιολογητικών για την κατανομή ενισχύσεων απλώς με το Ε9, που δεν αποτελεί τίτλο ιδιοκτησίας και χωρίς να απαιτείται η υποβολή μισθωτηρίου ή παραχωρητηρίου.

Έχουμε τον διορισμό από τον κ. Βορίδη του Δημήτρη Μελά ως Προέδρου του ΟΠΕΚΕΠΕ ο οποίος, σύμφωνα με τη δικογραφία, φέρεται να έχει διαπράξει επανειλημμένα αξιόποινες πράξεις που συνιστούν απιστία, όπως προκύπτει από πληθώρα απομαγνητοφωνημένων τηλεφωνικών συνομιλιών.

Έχουμε τον διορισμό του αποκαλούμενου «Χασάπη» με απόφαση του Βορίδη ως άμισθου μετακλητού ειδικού συμβούλου στο ιδιαίτερο υπουργικό του γραφείο. Αυτά αποτελούν τουλάχιστον σοβαρές ενδείξεις, για να μην πούμε και τίποτε άλλο.

Τα ίδια ισχύουν και για τον «έτερο Καππαδόκη», τον οποίο και ακούσαμε για πολλή ώρα, επίσης πρώην Υπουργό Αγροτικής Ανάπτυξης και Τροφίμων Ελευθέριο Αυγενάκη. Πίεσε ή όχι τον τότε Πρόεδρο του ΟΠΕΚΕΠΕ κ. Ευάγγελο Σημανδράκο να αποδεσμεύσει περί τα έξι χιλιάδες ΑΦΜ και να πραγματοποιηθούν πληρωμές και σε αυτά, παρόλο που αυτά είχαν μπλοκαριστεί κατόπιν ελέγχων που είχαν πραγματοποιηθεί, επειδή δεν είχαν προσκομιστεί τα απαραίτητα δικαιολογητικά; Προφανώς ναι. Πώς αλλιώς εξηγείται το γεγονός ότι όχι μόνο τον παραίτησε και μεθόδευσε τον ορισμό στη θέση του Προέδρου κ. Κυριάκου Μπαμπασίδη, αλλά στη συνέχεια ο νέος Πρόεδρος με νέους διευθυντές προχώρησε σε αποδέσμευση και πληρωμή των ΑΦΜ.

Ήξερε ή όχι ότι κατόπιν ελέγχων σε ΑΦΜ που είχαν πραγματοποιηθεί διαπιστώθηκαν βάσιμες ενδείξεις δημιουργίας τεχνικών συνθηκών λήψης ενισχύσεων, όπως αναφέρεται στο σχετικό έγγραφο; Ήξερε! Έκανε τίποτα για να εμποδίσει έστω αυτές τις πρακτικές; Όχι! Αντίθετα, αποδέσμευσε την πληρωμή αυτών των ΑΦΜ.

Μάλιστα, από τη δικογραφία προκύπτουν και ενδείξεις ότι έκανε ό,τι μπορούσε για να εμποδίσει τέτοιους ελέγχους. Σε συνομιλία του ο τότε Αντιπρόεδρος του ΟΠΕΚΕΠΕ Ζερβός αναφέρει: «Εμείς τότε με τον Λευτέρη τα είχαμε κρύψει, ρε παιδί μου, τα είχαμε πάει πάρα πίσω». Τελικά ήξερε ή όχι για το εκτεταμένο δίκτυο παρανομιών που λαμβάνουν χώρα; Αν συνυπολογίσουμε ότι με βάση τη δικογραφία διατηρούσε στενές σχέσεις με τον ιδιοκτήτη ΚΥΔ στη Λάρισα ότι σε πολυάριθμες συνομιλίες του Ζερβού αναφέρεται «Έλα, ναι, βόηθα τον, είναι του Λευτέρη άνθρωπος, είναι δικοί μας, να τους καλύψουμε όλους» ή ««Να πάρει να παρέμβει ο Λευτέρης εκεί. Δεν μπορεί να σου υπόσχεται ένας Υπουργός «Ξέρεις κάτι; Αυτό θα γίνει» και αύριο να σου πει «Δεν στο είπα»». Μάλλον κάτι απ’ όλα αυτά ήξερε, έτσι δεν είναι;

Και για όλα αυτά, βέβαια, δεν απαντήσατε, κύριε Αυγενάκη, που αποχωρήσατε, αφού μας βγάλατε εδώ δεκάρικους λόγους. Και απλά κρυφτήκατε πίσω από κάποιες ποινικές ευθύνες που καταλογίσατε σε Σημανδράκο και άλλους και για τα οποία έπρεπε να επιληφθεί η δικαιοσύνη. Όμως, εσείς ούτε μήνυση δεν κάνατε, ούτε έχετε κάνει απ’ ό,τι ξέρουμε. Οπότε, άνθρακες ο θησαυρός!

Τώρα για το αν ήταν στο ΠΑΣΟΚ, ψάξτε. Πολλούς από το Υπουργικό Συμβούλιο θα τους βρείτε με σημαίες του πράσινου ήλιου και του ΠΑΣΟΚ πολλά χρόνια και άλλα πολλά!

(Γέλωτες από την πτέρυγα του ΚΚΕ)

**ΔΗΜΗΤΡΙΟΣ ΜΠΙΑΓΚΗΣ:** Λάθος κάνετε!

**ΔΗΜΗΤΡIOΣ ΚΟΥΤΣΟΥΜΠΑΣ (Γενικός Γραμματέας της Κεντρικής Επιτροπής του Κομμουνιστικού Κόμματος Ελλάδας):** Ναι, ναι!

Είναι, επίσης, προφανές ότι τα παραπάνω ήταν σε γνώση του Πρωθυπουργού. Γιατί το λέμε; Διότι προσλαμβάνεται ο πρώην Πρόεδρος του ΟΠΕΚΕΠΕ, ο Βάρρας, μετά την αποπομπή του από τον Βορίδη, ως προσωπικός σύμβουλος του Πρωθυπουργού στο Μέγαρο Μαξίμου, στο Γραφείο του Πρωθυπουργού, όταν μάλιστα ο ίδιος ισχυρίζεται ότι ο διορισμός του στη θέση του Προέδρου του ΟΠΕΚΕΠΕ ήταν προσωπική επιλογή Μητσοτάκη και είναι αυταπόδεικτη η αμέριστη εμπιστοσύνη που του είχε.

Επίσης, διότι στην αλληλογραφία Σημανδράκου προς τον Υφυπουργό παρά τω Πρωθυπουργώ Μπρατάκο ο ίδιος αναφέρει ότι παρότι στις διαδοχικές συσκέψεις με Μπρατάκο, Παπασταύρου και Βορίδη εξέθεσε αναλυτικά τις πιέσεις και την καθ’ όλα προβληματική συμπεριφορά και τις μεθοδεύσεις Αυγενάκη, ήταν τελικά αυτοί που στο τέλος ζήτησαν την παραίτησή του, ε, μετά από όλα αυτά «χωριό που φαίνεται κολαούζο δεν θέλει»!

(Στο σημείο αυτό την Προεδρική Έδρα καταλαμβάνει ο ΣΤ΄ Αντιπρόεδρος της Βουλής κ**. ΓΕΩΡΓΙΟΣ ΛΑΜΠΡΟΥΛΗΣ**)

Άρα, προκύπτουν σαφέστατα ενδείξεις για τα αδικήματα της συνέργειας και ηθικής αυτουργίας σε απιστία τελεσθέντων από κοινού και κατ’ επανάληψη κακουργηματικού χαρακτήρα, δεδομένου ότι η ζημία υπερβαίνει το ποσό των 120.000 ευρώ σε βάρος του Δημοσίου, σε βάρος του ελληνικού λαού, από τους πρώην Υπουργούς Αγροτικής Ανάπτυξης και Τροφίμων κ. Μάκη Βορίδη και κ. Λευτέρη Αυγενάκη, που πρέπει να διερευνηθούν. Όπως αντίστοιχα, πρέπει να ελεγχθούν και άλλοι αρμόδιοι Υπουργοί, Υφυπουργοί, καθώς και όλα τα εμπλεκόμενα κυβερνητικά στελέχη, αλλά φυσικά και ο ίδιος ο Πρωθυπουργός Κυριάκος Μητσοτάκης, σε γνώση και υπό τον έλεγχο του οποίου εξελίσσεται όλο το κυβερνητικό έργο.

Γι’ αυτούς τους λόγους, προτείνουμε τη συγκρότηση προανακριτικής επιτροπής της Βουλής για τους δύο πρώην Υπουργούς κ. Αυγενάκη και κ. Βορίδη για τα παραπάνω αδικήματα. Παρά το γεγονός ότι διαφωνούμε με το πολιτικό σκεπτικό των προτάσεων που έχουν καταθέσει τα άλλα κόμματα, όπως ήδη είπα, θα υπερψηφίσουμε την πρόταση για συγκρότηση προανακριτικής, εφόσον οι προτάσεις μας συμπίπτουν στις ποινικές ευθύνες. Και θα έχει τεράστια ευθύνη η Κυβέρνηση, αν απορρίψει το αίτημα, γιατί αυτό θα σημάνει όχι μόνο ότι δεν θα μπορέσει να προχωρήσει τώρα η διερεύνηση των ευθυνών των δύο πρώην Υπουργών, αλλά επί της ουσίας ότι διαγράφεται η δικογραφία και αμνηστεύονται, ιδιαίτερα για τον κ. Βορίδη για τον οποίο τίθεται θέμα παραγραφής τον Οκτώβριο.

Ακόμα και αν κινδυνεύουμε να γίνουμε μονότονοι, θα το λέμε ξανά και ξανά. Αυτά είναι και τα αποτελέσματα του απαράδεκτου νόμου περί ευθύνης Υπουργών, όπως βγήκε και τα περιέγραψε μάλιστα πολύ γλαφυρά ο συνήθης ύποπτος στον κυνισμό Άδωνις Γεωργιάδης «Αφού αποφάσισε…» –είπε- «…η κοινοβουλευτική Πλειοψηφία της Νέας Δημοκρατίας ότι δεν πρέπει να ελεγχθούν οι Υπουργοί, τέλος, δεν θα ελεγχθούν».

Ποιος του έχει δώσει, όμως, το δικαίωμα να τα λέει αυτά και να ισχύουν κιόλας; Όλα τα κόμματα, η Νέα Δημοκρατία κυρίως, αλλά και το ΠΑΣΟΚ, ο ΣΥΡΙΖΑ, που απέρριψαν την πρόταση του ΚΚΕ για πλήρη κατάργηση του άρθρου 86 του Συντάγματος και διατήρησαν το δικαίωμα της εκάστοτε κυβερνητικής Πλειοψηφίας να αποφασίζει ποιος Υπουργός θα ελεγχθεί και ποιος όχι, αλλά και με ποιο πλαίσιο.

Είστε όλοι υπόλογοι απέναντι στον ελληνικό λαό, πρώτη από όλους βέβαια η Κυβέρνηση της Νέας Δημοκρατίας για τον τρόπο με τον οποίο αξιοποιεί αυτόν τον νόμο για να συγκαλύπτει τα διάφορα εγκλήματα.

Γι’ αυτό και στα προβλήματα της αγροτιάς η λύση θα έρθει τελικά από τον ίδιο τον λαϊκό παράγοντα, από τους τίμιους αγρότες που βρίσκονται και αυτήν την περίοδο στους δρόμους και στις πλατείες των χωριών, απαιτώντας τα 490 εκατομμύρια ευρώ προστίμων να τα πληρώσουν οι πολιτικοί υπεύθυνοι και όσοι έλαβαν επιδοτήσεις χωρίς να τις δικαιούνται και να μη διανοηθούν να τα φορτώσουν στις πλάτες των τίμιων αγροτών και κτηνοτρόφων.

Όλοι αυτοί, μαζί με τους εργαζόμενους, μαζί με τη νεολαία, μαζί με τους αυτοαπασχολούμενους της πόλης που στενάζουν από τα τόσα προβλήματα και αδιέξοδα, που αγανακτούν για τα κρατικά εγκλήματα, που αγωνιούν για τους κινδύνους που συνεπάγεται η πολιτική της εμπλοκής σε πολέμους, να είστε σίγουροι ότι δε θα σας αφήσουν σε χλωρό κλαρί και εσάς και την Ευρωπαϊκή Ένωση και το σύστημά σας.

Κι επειδή είναι εδώ και ο κ. Φλωρίδης που σήμερα προέβη σε απαράδεκτες, κατάπτυστες δηλώσεις το πρωί, να σας ξεκαθαρίσουμε και κάτι. Σταματήστε να προσπαθείτε να κολλήσετε τη ρετσινιά του αντισημιτισμού στις κινητοποιήσεις που γίνονται σε ένδειξη αλληλεγγύης προς τον παλαιστινιακό λαό. Σταματήστε τις συλλήψεις με τον απαράδεκτο λεγόμενο «αντιρατσιστικό νόμο» της συγκυβέρνησης τότε Νέας Δημοκρατίας-ΠΑΣΟΚ, για τον οποίο το ΚΚΕ από τότε είχε προειδοποιήσει για το πώς σκοπεύετε να τον αξιοποιήσετε. Κανείς δεν στοχοποιεί κανέναν ούτε λόγω της εθνικότητάς του ούτε λόγω της θρησκείας του. Άλλωστε, υπάρχουν και οι Ισραηλινοί πολίτες Βουλευτές του Κομμουνιστικού Κόμματος Ισραήλ εκεί και του κοινοβουλευτικού μετώπου που συμμετέχει στην Ισραηλινή Βουλή, υπάρχουν δημοσιογράφοι, άλλοι εργαζόμενοι Ισραηλινοί που διώκονται από το κράτος-δολοφόνο του Νετανιάχου για την έντιμη στάση που κρατάνε απέναντι στη γενοκτονία αυτή του παλαιστινιακού λαού. Μήπως είναι και αυτοί οι πολίτες του Ισραήλ αντισημίτες;

Εδώ που τα λέμε, δεν έχουμε δει και πολλές φορές τουρίστες να πηγαίνουν σε άλλη χώρα με γιγαντοσημαίες και πανό και να πανηγυρίζουν προκλητικά γύρω απ’ αυτές και να προκαλούν Έλληνες εργαζόμενους την ώρα που εκεί σφάζονται και πεθαίνουν παιδιά, ενώ ξέρουμε πολύ καλά για τις εκδρομές αναψυχής που διοργανώνονται εδώ στη χώρα μας για να ξεσκάνε λίγο οι μαχητές του IDF, πριν επιστρέψουν ξανά στη Γάζα στην Παλαιστίνη για να σκοτώσουν, να δολοφονήσουν, για να συνεχίσουν τη γενοκτονία.

Εκεί που υπάρχουν, όμως, οι πραγματικοί ρατσιστές, οι φασίστες, οι ναζιστές, σαν αυτούς που επιτέθηκαν σε μέλη της ΚΝΕ και του ΚΚΕ στα γραφεία του ΚΚΕ στα Χανιά, η δικαιοσύνη σας τους ρίχνει στα μαλακά με εξαγοράσιμες ποινές, αναγνωρίζοντας ελαφρυντικά, έμπρακτη μεταμέλεια και ότι δήθεν δεν έδρασαν ως συμμορία, αν και τα χαρακτηριστικά της συμμορίας και αυτά που φαίνονταν στην επίθεση το φώναζαν από μόνα τους. Μόνο η τυφλή αστική σας δικαιοσύνη δεν το βλέπει, παρά την αντίθετη γνώμη μάλιστα -και να το πούμε εδώ μέσα αυτό- του εισαγγελέα της έδρας.

Το «γιατί» είναι προφανές, αφού πρόκειται για τα καλύτερα τσιράκια του συστήματός σας και της πολιτικής σας. Από τη δική σας μήτρα βγαίνουν αυτά τα μαντρόσκυλα, που σε μια περιοχή όπως η Κρήτη με αμερικανικές βάσεις, με σκάνδαλα, με εγκληματικά κυκλώματα, με μεγαλοεπιχειρηματίες επίσης του τουρισμού που ξεζουμίζουν εργαζόμενους, αυτοί επιτίθενται στους κομμουνιστές, στους πρωτοπόρους αγωνιστές, σε όσους τα βάζουν με όλα τα παραπάνω.

Τέτοιοι, βέβαια, ήταν πάντα οι φασίστες και, όπως πάντα, θα τους στείλει πίσω στα λαγούμια τους ο ίδιος ο ελληνικός λαός, όπως έχει κάνει πολλές φορές μέχρι σήμερα και όχι φυσικά το ταξικό και εχθρικό για τον λαό κράτος σας που τους υποθάλπει και τους ξαμολάει όταν το βολεύει και τους μαζεύει μετά για να τους αμολήσει ξανά.

Έχουν γνώση, όμως, οι φύλακες. Ούτε το θέμα θα μείνει απλά έτσι, μέχρι να δικαιωθούν τα ιδανικά της ελευθερίας, της δικαιοσύνης, του αντιφασισμού, της ισότητας, της κατάργησης τελικά της εκμετάλλευσης ανθρώπου από άνθρωπο.

**ΠΡΟΕΔΡΕΥΩΝ (Γεώργιος Λαμπρούλης):** Κυρίες και κύριοι συνάδελφοι, θα ήθελα να κάνω μία ανακοίνωση προς το Σώμα.

Η Διαρκής Επιτροπή Μορφωτικών Υποθέσεων καταθέτει την έκθεσή της επί του σχεδίου νόμου του Υπουργείου Παιδείας, Θρησκευμάτων και Αθλητισμού: ««Σύσταση νομικού προσώπου δημοσίου δικαίου με την επωνυμία «Ελληνορθόδοξη Ιερά Βασιλική Αυτόνομη Μονή του Αγίου και Θεοβάδιστου όρους Σινά στην Ελλάδα», ρυθμίσεις θεμάτων αρμοδιότητας Γενικής Γραμματείας Θρησκευμάτων, ενίσχυση της ασφάλειας στα ανώτατα εκπαιδευτικά ιδρύματα, διατάξεις για τον αθλητισμό, απονομή ισόβιας σύνταξης σε λογοτέχνες και καλλιτέχνες έτους 2025 και λοιπές ρυθμίσεις»».

Τον λόγο έχει τώρα ο Πρόεδρος της Κοινοβουλευτικής Ομάδας του ΠΑΣΟΚ κ. Νίκος Ανδρουλάκης.

**ΝΙΚΟΛΑΟΣ ΑΝΔΡΟΥΛΑΚΗΣ (Πρόεδρος του ΠΑΣΟΚ - Κινήματος Αλλαγής):** Κύριε Πρόεδρε, κυρίες και κύριοι συνάδελφοι, σήμερα εμφανίστηκαν δύο πρώην Υπουργοί της Νέας Δημοκρατίας, για να μας πουν ότι δεν φέρουν καμία ευθύνη, που έντεκα εκατομμύρια Ελλήνων, θα πληρώσουν το 78% όλων των προστίμων που έβαλε η Ευρωπαϊκή Ένωση σε όλη την Ευρώπη. Δεν είπαν μια κουβέντα για την ουσία. Έντεκα εκατομμύρια Έλληνες, το 78%, 500 εκατομμύρια ευρωπαίοι, το 22%. Πόσο θράσος, πόση αλαζονεία! Είναι ένα επικίνδυνο σύστημα εξουσίας, που όπως είπα και χθες, έχει τριγωνική λειτουργία: αλαζονεία, ατιμωρησία, διαφθορά. Όσο αυξάνει η ατιμωρησία, αυξάνει περαιτέρω η διαφθορά. Και η αλαζονεία στα ύψη! Η απάντηση ήταν μόνο λάσπη, υπεκφυγές, στρεψοδικίες. Τίποτα επί της ουσίας. Έντεκα εκατομμύρια Έλληνες θα πληρώσουν το 78% των προστίμων των επιδοτήσεων όλης της Ευρώπης, αλλά φταίει η Αντιπολίτευση. Μνημείου θράσους αλαζονείας οι τοποθετήσεις των δύο Υπουργών της Νέας Δημοκρατίας.

Ας τα πάρουμε, λοιπόν, ένα-ένα. Ο κ. Βορίδης εμφανίστηκε εδώ ως ένας τροχονόμος των αποφάσεων της δημόσιας διοίκησης. Ένα Υπουργός διακοσμητικός, ό,τι του πήγαιναν, το υπέγραφε. Αν δεν είχε καμία αξία η υπογραφή σας, κύριε Βορίδη, γιατί σας την ζητούσαν; Και αν, δηλαδή, σας έφερναν μία απόφαση παραγγελίας τριών γραφείων και πέντε καρεκλών, κόστους 200.000 ευρώ, επειδή σας την έφεραν, θα την υπογράφατε;

Τι είδους επιχειρήματα είναι αυτά; «Συμφωνώ, ό,τι μου έφεραν, έβαζα μια υπογραφή». Δηλαδή, μας είπε σήμερα ο κ. Βορίδης ότι έβαλε μία υπογραφή για τον ουρανοξύστη που έδωσε και χθες, αλλά δεν έχει καμία ευθύνη. Δηλαδή, πήρε αυτό εδώ το γράφημα μέχρι το είκοσι, βλέπει ότι ξαφνικά υπάρχει μια απογείωση στα βοσκοτόπια πάνω από ένα εκατομμύριο και δεν λέει «τι είναι αυτό που μου φέρατε να υπογράψω;», αλλά δεν έχει καμία ευθύνη. Δηλαδή, αυτόγραφα μοιράζατε στο Υπουργείο, κύριε Βορίδη, που όταν πήγατε -λέει- δεν τους γνωρίζατε κιόλας. Πήγατε έτσι μέσα, ανοίξατε την πόρτα και είπατε «γεια σας, ήρθα, είμαι ο Υπουργός, εσείς ποιοι είστε»; Δεν τον ξέρατε τον Στρατάκο, τον Γενικό σας Γραμματέα, κύριε Βορίδη;

Νομίζω ότι τον ξέρετε πάρα πολύ καλά τον κ. Στρατάκο, κύριε Βορίδη. Όπως τους γνωρίζετε όλους πάρα πολύ καλά, εκτός αν θέλετε να μας πείσετε ότι είστε ακόμη στον Λαϊκό Ορθόδοξο Συναγερμό, διότι απ’ ότι φαίνεται σε αυτό εδώ το γράφημα, που είναι το δέντρο της γαλάζιας συμμορίας, θα έπρεπε να τους έχετε συναντήσει στην κεντρική επιτροπή της Νέας Δημοκρατίας, στις νομαρχιακές επιτροπές της Νέας Δημοκρατίας, στον αγροτικό τομέα της Νέας Δημοκρατίας, αλλά δεν ξέρετε κανέναν!

Έχετε πάει ποτέ στο Μέγαρο Μαξίμου ή στα γραφεία του κόμματος σας ή σε κάποια συνεδρίαση της Κεντρικής Επιτροπής που ήρθατε να μας δώσετε ως επιχείρημα ότι είστε Υπουργός χωρίς υπογραφή, ανεύθυνος, που μοιράζει αυτόγραφα και που δεν ξέρει κανέναν στο Υπουργείο του, ενώ όλοι είναι γνωστά κομματικά στελέχη της Νέας Δημοκρατίας; Πραγματικά, τέτοια στρεψοδικία;

Η απόφαση που υπογράψατε, κύριε Βορίδη, είναι απόφαση που τροφοδότησε τη μεγάλη απάτη, που έδωσε καύσιμο στη γαλάζια συμμορία, στην εγκληματική οργάνωση, όπως η λέει η δικογραφία. Δεν βάζουμε εμείς λόγια στο στόμα του ελληνικού λαού. Η δικογραφία το λέει το «εγκληματική οργάνωση».

Όταν, λοιπόν, αυτός ο ουρανοξύστης που έδειξα, μπαίνει στο μικροσκόπιο του κ. Βάρρα, τι κάνατε, κύριε Βορίδη; Τον στηρίξατε; Τον εκπαραθυρώσατε. Γιατί; Αφού, όπως είπατε, δικό σας μέλημα είναι η τήρηση της νομιμότητας και όχι μόνο το, εκπαραθυρώσατε, σήμερα τον εκβιάζετε και δημοσίως! Ακούστε επίπεδο στελεχών της Νέας Δημοκρατίας, στενών συνεργατών του Πρωθυπουργού, να λένε «ξέρουμε τι έχεις πει στη δικογραφία, αλλά τα δικά μου για σένα θα τα πούμε μετά».

Νομίζετε ότι θα σας αφήσουμε να κάνετε Κολομβία την Ελλάδα; Γιατί αυτά είναι χαρακτηριστικά λατινοαμερικάνικης χώρας. Εδώ είναι Βουλή των Ελλήνων, δεν καφενές της τοπικής οργάνωσης Καπανδρίτι, κύριε Βορίδη.

(Χειροκροτήματα από την πτέρυγα του ΠΑΣΟΚ - Κινήματος Αλλαγής)

Αδιανόητο σημείο ο δημόσιος εκβιασμός του κ. Βάρρα σήμερα. Εμείς θέλουμε να μιλήσετε, να τα πείτε καθαρά όσοι απομείνατε σε αυτή την άδεια Αίθουσα από τις ενοχές σας. Ποιος ήταν ο λόγος που ζήτησε την παραίτησή του; Ποιος είναι ο λόγος που τον εκβιάζει σήμερα; Ποιος είναι ο λόγος;

Είπε ο κ. Βορίδης ότι οι κτηνοτρόφοι της Κρήτης θα έπαιρναν τις επιδοτήσεις τους, αν δεν υπέγραφα;

Μα, αυτό είναι το ζήτημα σήμερα ή το αν ελέγξατε τους απατεώνες; Αυτό είναι το ζήτημα που προκύπτει με αυτόν τον πίνακα, ότι αυτήν τη ρωγμή τη θεσμική, την αξιοποίησαν οι απατεώνες με την κάλυψή σας και στήθηκε ένα πάρτι μαύρου χρήματος. Τίποτα για την ταμπακιέρα θα πείτε;

Όταν ο κ. Σημανδράκος σε επόμενο χρονικό σημείο στέλνει επιστολές στο Μαξίμου, για να ενημερώσει το επιτελικό παρακράτος σας, τι έγινε, θυμάστε, κύριε Βορίδη; Να σας θυμίσω. Έστειλε τις επιστολές και γίνεται σύσκεψη Μπρατάκου, Παπαπασταύρου. Σε σύσκεψη που συμμετείχατε και εσείς, τι τους εισηγηθήκατε; Να μειωθούν οι έλεγχοι στα ύποπτα ΑΦΜ ή να αυξηθούν; Να μείνει ο Σημανδράκος για να κάνει τη δουλειά του ή να τον διώξετε; Τίποτα από αυτά τα σοβαρά θέματα δεν απαντήσατε. Και επειδή πρέπει να βγείτε πιο επιμελής, σε ό,τι σας αφορά στη δικογραφία υπάρχουν κάποια συγκεκριμένα θέματα, όπως ο κύριος «Φραπές» λέει στον Αντιπρόεδρο του ΟΠΕΚΕΠΕ ότι εσείς πήρατε το Φλωρίδη, για να ξεριζώσετε την Ευρωπαία Εισαγγελέα κ. Πόπη Παπανδρέου, έλεγε αλήθεια; Θα μπορούσατε να μου πείτε είναι συκοφάντης. Όταν μας συκοφαντούν, κύριε Βορίδη, κάνουμε μήνυση, δεν κάνουμε την κότα, καλύπτοντας τη γαλάζια συμμορία. Μήνυση κάνουμε!

(Χειροκροτήματα από την πτέρυγα του ΠΑΣΟΚ - Κινήματος Αλλαγής)

Όταν οι πρωταγωνιστές της εγκληματικής οργάνωσης λένε στη δικογραφία, αποθεώνοντας τον Υπουργό κ. Βορίδη, ότι «όσο στέκει ο Μάκης στο Μαξίμου, είναι βράχοι που δεν πέφτουν». Τι εννοούν; Εννοούν ότι, όσο είστε ισχυρός, δεν τους ακουμπάει κανείς. Τι φοβούνται; Τι μπορεί να τους ακουμπήσει και τους φοβίζει, πέρα από τον έλεγχο και τη δικαιοσύνη, που εσείς είναι προφανές ότι δεν θέλετε να φτάσει σε αυτούς; Γιατί δεν τους κάνετε μήνυση αν σας συκοφαντούν, κύριε Βορίδη.

Μας είπατε ότι δεν πρέπει να ζητάμε τη διερεύνησή σας, αφού δεν έχει ασκηθεί καμία δίωξη στα μέλη της γαλάζιας συμμορίας. Ωραίο επιχείρημα! Προεξοφλείτε, με όλα αυτά που έχουμε διαβάσει, ότι δεν θα ασκηθούν μηνύσεις για τα εκατομμύρια επιδοτήσεων που φαγώθηκαν;

Πολύ αισιόδοξο σας βρίσκω, κύριε Βορίδη. Ποιον κοροϊδεύετε; Άλλο ένα φαύλο επιχείρημα. Αν είχατε τσίπα, θα λέγατε σήμερα «ναι στην προανακριτική γιατί δεν φοβόμαστε τίποτα από την έρευνα της δικαιοσύνης».

Εμείς δεν ζητάμε σήμερα, κύριε Βορίδη, την καταδίκη σας. Ζητάμε να επιτραπεί στην ελληνική δικαιοσύνη να σας διερευνήσει σύμφωνα με αυτά που περιγράφει η δικογραφία της Ευρωπαϊκής Εισαγγελίας. Γιατί δεν το δέχεστε; Τι φοβάστε; Η προανακριτική είναι το βήμα που λύνει τα χέρια της ελληνικής Δικαιοσύνης. Εσείς όμως θέλετε τα χέρια της πολύ σφιχτά δεμένα, όπου σας επιτρέπεται, γιατί στην Ευρωπαϊκή Εισαγγελία είναι λίγο δύσκολα τα πράγματα απ’ ό,τι έχει φανεί μέχρι σήμερα.

Και πάμε τώρα στον έτερο Καππαδόκη. Είπε και μία αλήθεια ο κ. Αυγενάκης. Είπε ότι προτείνετε εξεταστική, για να μην μείνει τίποτα στο φως. Μπερδεύτηκε, αλλά είναι το μόνο αληθές σε όλη του την παρουσία στη Βουλή.

(Χειροκροτήματα από την πτέρυγα του ΠΑΣΟΚ - Κινήματος Αλλαγής)

Ας δούμε, λοιπόν, πόσα ψέματα αράδιασε το κουτσαβάκι του αεροδρομίου στον ελληνικό λαό πριν από λίγο:

Εμφάνισε τις δηλώσεις ΟΣΔΕ τίμιων κτηνοτρόφων, όπως είναι ο Βουλευτής μας Μανώλης Χνάρης. Κατέθεσε μάλιστα στα Πρακτικά της Βουλής δημοσιεύματα από το «Πρώτο Θέμα». Αυτοί τα δίνουν και μετά τα παρουσιάζουν ως έρευνα!

(Χειροκροτήματα από την πτέρυγα του ΠΑΣΟΚ - Κινήματος Αλλαγής)

Απαντώ, λοιπόν, και σε αυτή τη συκοφαντία και στη συκοφαντία για τον σημερινό Αντιπεριφερειάρχη κ. Τζεδάκη. Δεν ξέρετε πρώην Υπουργός Αγροτικής Ανάπτυξης ότι η απάτη δεν είναι η νόμιμη αυτοματοποιημένη τεχνική λύση, που δίνει βοσκοτόπια μετά την παρέμβαση ΣΥΡΙΖΑ και σε άλλες περιφέρειες της Ελλάδας, όπως αυτές, που είναι νόμιμες. Απάτη είναι να κάνουν πλαστά συμβόλαια, κύριε Αυγενάκη, όπως αυτά των δικών σας πολιτικών φίλων στην υπόλοιπη Ελλάδα και να παίρνουν τις επιδοτήσεις των τίμιων κτηνοτρόφων.

(Χειροκροτήματα από την πτέρυγα του ΠΑΣΟΚ - Κινήματος Αλλαγής)

Όπως αυτή, λοιπόν, που καταθέσατε, υπάρχουν χιλιάδες στην Κρήτη και σε όλη την Ελλάδα και εκπροσωπούν τους τίμιους κτηνοτρόφους και όχι τους απατεώνες που καλύψατε δύο χρόνια στο Υπουργείο και που τους ξεμπλοκάρατε τα ΑΦΜ, κύριε Αυγενάκη.

(Χειροκροτήματα από την πτέρυγα του ΠΑΣΟΚ - Κινήματος Αλλαγής)

Ο κ. Σημανδράκος. Εδώ πραγματικά θα γελάσουμε σε μια τόσο δυσάρεστη στιγμή του Κοινοβουλίου. Θέλω να σας αποδείξω ότι πριν από λίγο αυτό το θέατρο με στόμφο από τους δύο Υπουργούς της Νέας Δημοκρατίας δεν είναι τίποτα άλλο παρά ένας θίασος ακόμα.

Τι μας είπε; Σε λίγο θα ακούσουμε ότι κ. Σημανδράκος είναι ΠΑΣΟΚ. Ο άνθρωπος που διόρισε ο Μητσοτάκης στον ΟΠΕΚΕΠΕ, είναι, λέει, ΠΑΣΟΚ και θα απολογηθούμε εμείς. Δηλαδή εάν έρθει μία δικογραφία της Ευρωπαϊκής Εισαγγελίας για τον κ. Φλωρίδη, για τον κ. Πιερρακάκη, το ΠΑΣΟΚ θα απολογηθεί; Μα καλά, σε ποιους μιλάτε;

(Χειροκροτήματα από την πτέρυγα του ΠΑΣΟΚ - Κινήματος Αλλαγής)

Πάω όμως στο άλλο, το ουσιώδες, για να ευθυμήσετε. Είπε ψέματα. Ακόμη και σε αυτό το αστείο επιχείρημα, είπε ψέματα. Δηλαδή είπε ότι κατέβηκε υποψήφιος δήμαρχος το 2019 με το ΠΑΣΟΚ, όταν κατέβηκε απέναντι από τον υποψήφιο δήμαρχο του ΠΑΣΟΚ στην Κοζάνη. Εμφάνισε και μία φωτογραφία και λέει: Ορίστε, είναι ΠΑΣΟΚ και κρατάει εδώ ένα πλακάτ που λέει: «ΠΑΣΟΚ θα λέτε και θα κλαίτε».

Το βλέπετε, κύριε Φλωρίδη; Ξέρετε από πού είναι αυτό, για να καταλάβετε σε ποιο θίασο συμμετέχετε πρωταγωνιστικά; Είναι από τα καρναβάλια του χωριού του Σημανδράκου. Αυτή είναι η γελοία Νέα Δημοκρατία που έφερε ως επιχείρημα ότι ο Σημανδράκος είναι μέλος του ΠΑΣΟΚ ένα πλακάτ από τα καρναβάλια. Δεν έχετε έλεος πραγματικά!

(Χειροκροτήματα από την πτέρυγα του ΠΑΣΟΚ - Κινήματος Αλλαγής)

Δεν προσφέρετε μόνο διαφθορά και συγκάλυψη, προσφέρετε και γέλιο στον ελληνικό λαό, αλλά πολύ ακριβό για τις τσέπες μας δυστυχώς.

Πόσες ακόμη συκοφαντίες; Είναι υπεύθυνοι οι περιφερειάρχες για την Κτηνιατρική Βάση, που εικόνα έχει μόνο το Υπουργείο; Ποιος είναι ο αρμόδιος; Ποιος έχει την εποπτεία; Ο περιφερειάρχης Κρήτης, Ηπείρου, Θεσσαλίας ή ο Υπουργός με τον Γενικό Γραμματέα του Υπουργείου; Πού απευθύνεστε; Σε ποιους απευθύνεστε; Κι όταν σας έγιναν καταγγελίες γι’ αυτά που περιγράφετε σήμερα, πού τις βάλατε τις καταγγελίες; Βαθιά στο συρτάρι. Έχει και γι’ αυτό στοιχεία η δικογραφία.

Ποιο άλλο επιχείρημα ακούσαμε, γιατί εδώ έχουμε και τα εσωκομματικά τους; Μας εμφανίζετε τον πίνακα που αφορά τον γνωστό ουρανοξύστη. Πρόλαβε να γίνει μεγαλύτερος και από του Ελληνικού ο ουρανοξύστης του ΟΠΕΚΕΠΕ. Λέγατε ότι θα εγκαινιάσετε το Ελληνικό και τελικά εγκαινιάζετε τον ουρανοξύστη του ΟΠΕΚΕΠΕ. Αυτή είναι η Νέα Δημοκρατία, πρώτη στα έργα διαφθοράς. Αυτό είναι το έργο που θα αφήσετε πίσω σας.

(Χειροκροτήματα από την πτέρυγα του ΠΑΣΟΚ - Κινήματος Αλλαγής)

Τι λέει, λοιπόν; Λέει: Γιατί δεν λέτε για μετά το 2022 στον πίνακα; Μα γιατί πολύ απλά το 2022 πάρθηκε απόφαση από τον κ. Γεωργαντά, που δεν επέτρεπε να παίρνουν επιδοτήσεις βοσκοτόπια χωρίς ζωικό κεφάλαιο. Πόσα, λοιπόν, ψέματα και ανακρίβειες;

(Χειροκροτήματα από την πτέρυγα του ΠΑΣΟΚ - Κινήματος Αλλαγής)

Άρα, όσο μπορούσατε κάνατε «πάρτι» και όταν καταλάβατε ότι το «πάρτι» δεν έχει όρια και θα εκτεθείτε, κάνατε μία παρέμβαση.

Πάμε τώρα στα ΑΦΜ. Τα ΑΦΜ είπατε πως έχουμε πει εμείς ότι ξεμπλοκαριστήκανε το 2023, πριν τις εκλογές. Ψέματα. Εμείς είπαμε ότι ξεμπλοκαριστήκανε πριν τις ευρωεκλογές του 2024. Μην παίζετε με τους χρόνους.

Εγώ δεν έχω κανέναν λόγο να υπερασπιστώ κανέναν Σημανδράκο, όπως και κανέναν εμπλεκόμενο, και το απέδειξα. Εσείς μεταξύ σας είστε αλληλοεκβιαζόμενοι και στο τέλος ο μεγάλος εκβιαζόμενος είναι ο «ένοικος» του Μεγάρου Μαξίμου, που στον φόβο να μην ανοίξετε το στόμα σας συνεχώς επινοεί σχέδια συγκάλυψης, όπως έχει γίνει και σε άλλες υποθέσεις.

Ο κ. Σημανδράκος, λοιπόν, δέσμευσε έξι χιλιάδες ΑΦΜ και δρομολόγησε ελέγχους, έκανε μηνύσεις σε όσους επιδοτήθηκαν παράνομα. Αυτές οι μηνύσεις, κύριε Αυγενάκη, εκδικάζονται τώρα, όχι οι δικές σας πρωτοβουλίες όπως λέτε ψευδώς. Άρα, καταγγέλλετε τον Σημανδράκο, αλλά πάτε να οικειοποιηθείτε το έργο Σημανδράκου για να πέσετε στα μαλακά και τον στείλατε και σπίτι του με συνοπτικές διαδικασίες, λοιδορώντας τον στα κανάλια. Ακούστε, παρακαλώ, Υπουργός σοβαρός, το κουτσαβάκι του αεροδρομίου! Έχει, λέει, τζούφιο μυαλό και είναι αναξιόπιστος. Ακούστε ρητορική για τα στελέχη της Νέας Δημοκρατίας, γι’ αυτούς που επιλέγει ο Μητσοτάκης.

Φτάσατε στο σημείο να οργανώσετε σικέ παραίτηση όλου του διοικητικού συμβουλίου του ΟΠΕΚΕΠΕ, για να τον αναγκάσετε να φύγει. Και αμέσως μετά βάλατε επικεφαλής τον εκλεκτό σας, ο οποίος αμέσως μετά πλήρωσε όλα τα δεσμευμένα ΑΦΜ. Δεν μας είπατε κουβέντα γιατί. Αφού δεν έχετε να κρύψετε κάτι.

Ο μόνος που δεν ψήφισε την απόφαση αυτή του διοικητικού συμβουλίου ήταν ο εκπρόσωπος της ΓΕΩΤΕΕ, εκπρόσωπος από την παράταξη της Δημοκρατικής Συμπαράταξης. Όλοι εσείς στήσατε την παραίτηση Σημανδράκου, για να κάνετε αυτό ακριβώς, να ξεμπλοκάρετε τα ΑΦΜ και τώρα ψάχνετε ευθύνες στο 1998. Δεν ξεμπλόκαρε τα αμαρτωλά ΑΦΜ ούτε το ’98, ούτε το ’99, ούτε το 2000. Η δικογραφία που ήρθε εδώ αφορά συγκεκριμένη χρονική περίοδο. Άρα, τι κάνετε; Την μπάλα στην εξέδρα.

Θέλετε να μας εξηγήσετε, στον ελληνικό λαό, διότι σε αυτούς εντέλει απολογούμαστε όλοι, τι εννοεί ο γνωστός «Φραπές» όταν λέει στον Μπαμπασίδη, τον στενό σας συνεργάτη, ότι το σύστημα Αυγενάκη λογάριασε πάνω από έξι εκατομμύρια από τα «Leader»; Έξι εκατομμύρια ευρώ λογάριασε το σύστημα Αυγενάκη; Θα το διαβάζαμε εμείς στη δικογραφία και δεν θα είχαμε κάνει μηνύσεις, αγωγές για τους συκοφάντες; Τελικά σας συκοφαντούν ή σας εκβιάζουν, κύριοι της Νέας Δημοκρατίας,…

(Χειροκροτήματα από την πτέρυγα του ΠΑΣΟΚ - Κινήματος Αλλαγής)

…όλα τα παιδιά της συμμορίας που θα μου πείτε ότι μιλάμε για 6 εκατομμύρια ευρώ και ότι εμείς λέμε πράγματα πέρα από τη δικογραφία; Να λέμε ότι τσεπώσατε 6 εκατομμύρια και να μην έχετε κάνει μία αγωγή και μία μήνυση! Και μας κάνετε και μαθήματα ήθους! Συκοφάντες. Δεν έχει όριο πραγματικά η περιφρόνησή σας στην κοινή και απλή λογική του ελληνικού λαού.

Εξηγήστε μας, ο κ. Ζερβός, ο Αντιπρόεδρος του ΟΠΕΚΕΠΕ, ο εξ απορρήτων σας, είναι εγκληματικό αυτό που λέει, ότι «εγώ και ο Λευτέρης κρατήσαμε οκτώ μήνες στο συρτάρι τον έλεγχο δύο μεγάλων οικογενειών στα Ζωνιανά», είναι εγκληματικό ή δεν είναι; Του κάνατε μήνυση; Του κάνατε αγωγή; Θα μας κάνετε και μαθήματα ήθους! Αν είναι δυνατόν! Το κουτσαβάκι του αεροδρομίου!

**ΕΛΕΥΘΕΡΙΟΣ ΑΥΓΕΝΑΚΗΣ:** …(Δεν ακούστηκε)

**ΝΙΚΟΛΑΟΣ ΑΝΔΡΟΥΛΑΚΗΣ (Πρόεδρος του ΠΑΣΟΚ - Κινήματος Αλλαγής):** Θα τα ακούσεις όλα, θα το πιείς το πικρό ποτήριο. Θα το πιείς όλο μέχρι το τέλος.

**ΕΛΕΥΘΕΡΙΟΣ ΑΥΓΕΝΑΚΗΣ:** …(Δεν ακούστηκε)

**ΠΡΟΕΔΡΕΥΩΝ (Γεώργιος Λαμπρούλης):** Παρακαλώ, μη διακόπτετε. Δεν καταγράφεται τίποτα. Κύριε Αυγενάκη, ηρεμήστε. Μη διακόπτετε.

Ελάτε, κύριε Πρόεδρε, συνεχίστε.

**ΝΙΚΟΛΑΟΣ ΑΝΔΡΟΥΛΑΚΗΣ (Πρόεδρος του ΠΑΣΟΚ - Κινήματος Αλλαγής):** Μήπως θέλετε να μας πείτε τι εννοεί ο κ. Ζερβός όταν διαβεβαιώνει ότι «θα το πω εγώ του Λευτέρη ότι τους καλύψαμε όλους, για να το ξέρει» και μετά «μη μας αφήσει ο Αυγενάκης, τι θα γίνουμε»; Τα λένε αυτά οι πρωταγωνιστές της εγκληματικής συμμορίας και μας λέει γιατί τον κατηγορούμε. Τι άλλο δηλαδή πρέπει να πούνε, ότι σας τον φέρανε στο σπίτι; Τι άλλο πρέπει να πούνε για να επιτρέψετε στη δικαιοσύνη να τους ελέγξει; Τι άλλο πρέπει να πούνε; Τι άλλο έπρεπε να έχει μέσα αυτή η δικογραφία για να επιτρέψετε στη Δικαιοσύνη να τους ελέγξει; Εμείς δεν τους δικάζουμε σήμερα, εμείς ζητάμε να επιτραπεί ο έλεγχός τους.

Επίσης έχετε καμία ιδέα όταν ο «Φραπές» πάει στον κ. Ζερβό και λέει ότι εσείς προσωπικά βάλατε να κάνει μήνυση στην υπάλληλο του ΟΠΕΚΕΠΕ που έκανε τον έλεγχο και μάλιστα ότι θα βάζατε και τους δικηγόρους; Αυτές είναι σοβαρές συκοφαντίες, αν είναι συκοφαντίες και δεν είναι αλήθεια. Τους κάνατε μήνυση κι αγωγή; Σε ποιους θα κάνετε, στους συνεργάτες σας;

Ακούστε, τα πράγματα είναι πάρα πολύ απλά, για να λογαριαστούμε με τη διαφθορά της Δεξιάς. Γιατί πραγματικά σήμερα είναι μια ιστορική μέρα, χρόνια είχε να ζήσει η Βουλή των Ελλήνων μια Κοινοβουλευτική Ομάδα που στον φόβο του ήθους κάποιων Βουλευτών της σκέφτεται να αποδράσει. Ποιους καλύπτετε; Αυτούς που μας έλεγαν για περίεργη επιμονή, για το αν φοράμε τη φανέλα της Εθνικής Ελλάδας; Ακούστε, είναι πολύ βαρύ να λες τον άλλο προδότη, αλλά τέτοια υποκείμενα μπορούν να χρησιμοποιήσουν την οποιαδήποτε έκφραση για να πλήξουν τον πολιτικό αντίπαλο, τις θέσεις του, τις απόψεις του και επί της ουσίας τις αρμοδιότητές του για να ασκήσει τον κοινοβουλευτικό έλεγχο όπως πρέπει, με επερωτήσεις, με ερωτήσεις, χωρίς ψεύτικα δημοσιεύματα, χωρίς στημένα δημοσιεύματα, χωρίς ενδοιασμούς και υπονοούμενα. Ποια φανέλα, λοιπόν;

Μετά τα σημερινά ένα είναι το σίγουρο. Εσείς φοράτε την φανέλα της διαφθοράς και της αναξιοπρέπειας κι εμείς φοράμε την φανέλα της διαφάνειας και της αλήθειας,….

(Χειροκροτήματα από την πτέρυγα του ΠΑΣΟΚ - Κινήματος Αλλαγής)

…όχι γιατί υπάρχει ηθικό πλεονέκτημα -εγώ δεν μπαίνω σε αυτήν τη λογική, τη μανιχαϊστική-, αλλά γιατί πολύ απλά εμείς κάνουμε αυτό που επιτάσσει το κοινοβουλευτικό μας καθήκον. Ζητάμε να διερευνηθεί μία δικογραφία και εσείς, επειδή φοβάστε το ηθικό πλεονέκτημα κάποιων Βουλευτών σας και εκβιάζεστε από τον Βορίδη και τον Αυγενάκη, κάνετε δώρο παραγραφή στον έναν και αμνήστευση στον άλλον.

Εμείς δεν ποινικοποιούμε την πολιτική ζωή του τόπου, εμείς κάνουμε το κοινοβουλευτικό μας καθήκον. Δεν εφευρίσκουμε κατηγορίες. Αξιοποιήσαμε τις κατηγορίες, τις δικογραφίες και τίποτα περισσότερο. Εμείς κάνουμε αυτό που επιτάσσει το Σύνταγμα κι ο κοινοβουλευτισμός και το οποίο μπορεί να συμβεί μόνο μέσω προανακριτικής επιτροπής.

Σε περίπτωση όμως που κάποιοι συνάδελφοι είχατε την παραμικρή αμφιβολία ότι όλα αυτά που γίνονται εδώ είναι εκβιασμός των πρωταγωνιστών απέναντι στον κ. Μητσοτάκη, χθες νομίζω πήρατε τις απαντήσεις σας, χθες αργά, στο τρίτο ημίχρονο της συνεδρίασης όπου η πρόταση για τη δήθεν εξεταστική επιτροπή για τον ΟΠΕΚΕΠΕ, είναι μία πρόταση που, με απόφαση των Βουλευτών της Νέας Δημοκρατίας και μόνο, θα έχει τρίμηνη διάρκεια εργασιών.

Σημειώνεται ότι η προηγούμενη, αυτή των Τεμπών, είχε έναν μήνα.

**ΝΟΤΗΣ ΜΗΤΑΡΑΚΗΣ:** Και έκατσε τέσσερις μήνες.

**ΕΥΑΓΓΕΛΙΑ ΛΙΑΚΟΥΛΗ:** Ήταν έναν μήνα συν τρεις.

**ΝΙΚΟΛΑΟΣ ΑΝΔΡΟΥΛΑΚΗΣ (Πρόεδρος του ΠΑΣΟΚ - Κινήματος Αλλαγής):** Γιατί, λοιπόν, θέλετε τώρα τρεις μήνες; Ξεκινήστε με έναν μήνα και πάτε μετά στους τρεις.

**ΝΟΤΗΣ ΜΗΤΑΡΑΚΗΣ:** Η Εξεταστική για το Υγείας ήταν είκοσι μήνες…

**ΝΙΚΟΛΑΟΣ ΑΝΔΡΟΥΛΑΚΗΣ (Πρόεδρος του ΠΑΣΟΚ - Κινήματος Αλλαγής):** Ξεκινήστε με έναν μήνα και πάτε μετά στους τρεις. Πείτε μας, γιατί δεν ξεκινάτε με έναν μήνα που έχετε και το θράσος να μου απαντάτε;

**ΝΟΤΗΣ ΜΗΤΑΡΑΚΗΣ:** Θα καλέσουμε τόσους μάρτυρες σε έναν μήνα;

**ΝΙΚΟΛΑΟΣ ΑΝΔΡΟΥΛΑΚΗΣ (Πρόεδρος του ΠΑΣΟΚ - Κινήματος Αλλαγής):** Γιατί δεν ξεκινάτε με τον έναν μήνα και να δώσετε παράταση μετά;

(Θόρυβος στην Αίθουσα)

Ακούστε, μπορείτε να κοροϊδεύετε τους τελευταίους ακραιφνείς οπαδούς της Νέας Δημοκρατίας, αλλά όχι τον ελληνικό λαό!

(Χειροκροτήματα από την πτέρυγα του ΠΑΣΟΚ - Κινήματος Αλλαγής)

Βάζετε τρεις μήνες για να παραγραφεί το έγκλημα του κ. Βορίδη και το ξέρετε πάρα πολύ καλά. Διότι η αποσβεστική είναι στις 5-10-2025. Επιδιώκετε την παρέλευση λοιπόν, άπραγης της αποσβεστικής προθεσμίας του παλαιού άρθρου 86 που καταλαμβάνει όλες τις πράξεις που προηγούνται της τελευταίας αναθεώρησης.

Και μην εκτίθεστε στα κανάλια. Λέτε από τα non paper του Μαξίμου πράγματα ντροπιαστικά για το Σύνταγμα και την κοινή λογική. Σας έχουν κάνει πιόνια της συνωμοσιολογίας.

Οι πράξεις είναι πριν την τελευταία αναθεώρηση. Την οριστική παραγραφή της απόφασης του κ. Βορίδη τον Σεπτέμβριο του 2019, που προκάλεσε την εκτόξευση των βοσκοτόπων και που έδωσε ζωτικό χώρο στην εγκληματική οργάνωση, σήμερα θέλετε να παραγράψετε και το αποδείξατε με το τρίμηνο χθες αργά το βράδυ, γιατί όλα έχετε μάθει να τα κάνετε στο βαθύ σκοτάδι, μακριά από την αλήθεια, μακριά από τη δικαιοσύνη, δίπλα στα σκάνδαλα και τη διαφθορά.

(Χειροκροτήματα από την πτέρυγα του ΠΑΣΟΚ - Κινήματος Αλλαγής)

Και κάπως έτσι η διερεύνηση που ζήτησε, που παρακάλεσε από τη Βουλή η Ευρωπαϊκή Εισαγγελία υποβιβάζεται με τη σημερινή σας θέση σε μια φιλοσοφική συζήτηση στα πάνελ των στημένων δημοσιογράφων σας που όταν σας ασκούν κριτική, τους εκβιάζετε και αυτούς δημοσίως «Σας πληρώνουμε, μην μιλάτε.».

Η γαλάζια εγκληματική οργάνωση που περιγράφεται στη δικογραφία και λειτούργησε υπό την προστασία της Κυβέρνησης της Νέας Δημοκρατίας διαχωρίζεται από τους πολιτικούς της προστάτες. Άρα, οι προστάτες δεν θα αντιμετωπιστούν ποτέ από τη δικαιοσύνη, βάσει της δικογραφίας.

Για τον ΟΠΕΚΕΠΕ θα φταίνε όλοι οι άλλοι. Σε λίγο θα ετοιμάζετε και πλαστές κομματικές ταυτότητες άλλων κομμάτων για να μας πείσετε ότι αυτή η δικογραφία, ενώ αφορά μόνο κορυφαία στελέχη της Νέας Δημοκρατίας, τελικά έχει και ολίγον από τα υπόλοιπα κόμματα.

Και επειδή το ξέχασα προηγουμένως, για να μην μπερδεύεστε, καταθέτω το δέντρο της διαφθοράς των στελεχών σας στα Πρακτικά.

(Στο σημείο αυτό ο Πρόεδρος του ΠΑΣΟΚ - Κινήματος Αλλαγής καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Είναι λοιπόν τζάμπα η μαγκιά, γιατί εδώ είδαμε ένα σόου θράσους, στρεψοδικίας, αλλά και τζάμπα μαγκιάς. Τζάμπα μάγκες είναι και ο Βορίδης και ο Αυγενάκης όταν γενναία και θαρραλέα δεν λένε «Δεν φοβόμαστε τίποτα, να μας ερευνήσει η δικαιοσύνη». Τζάμπα μάγκες είναι όταν ξέρουν ότι θα τους καλύψει μέχρι τέλους ο κ. Μητσοτάκης.

Και δεν είναι τυχαία πρόσωπα. Ο ένας ήταν Υπουργός και μετέπειτα από τους πιο στενούς του συνεργάτες στο Μαξίμου και ο άλλος ήταν Υπουργός και ο πρώτος που επέλεξε ως Γραμματέα στη Νέα Δημοκρατία όταν έγινε Πρόεδρος. Δεν είναι κάποια τυχαία στελέχη μακριά από το περιβάλλον του κ. Μητσοτάκη.

Τι κάνει λοιπόν σήμερα; Ό,τι έκανε και με τα υπόλοιπα εμπλεκόμενα πρόσωπα σε δικογραφίες που αφορούσαν το στενό του περιβάλλον. Αν λοιπόν, σήμερα, στο τέλος της ημέρας, επιλέξετε την πολιτική δειλία, επιλέξετε την έλλειψη εμπιστοσύνης στους Βουλευτές σας, επιλέξει ο κ. Μητσοτάκης την φυγομαχία, θα είναι μια πολιτική επιλογή απόδρασης. Όμως, να ξέρετε αυτά τα έδρανα έχουν μνήμη και όταν το ξανακάνατε, αποδράσατε από εδώ, αλλά μετά από λίγους μήνες σας έδιωξε και ο ελληνικός λαός με τη βούλησή του από το Μέγαρο Μαξίμου.

(Χειροκροτήματα από την πτέρυγα του ΠΑΣΟΚ - Κινήματος Αλλαγής)

Είναι, λοιπόν, το πρώτο βήμα της εξόδου η σημερινή επιλογή φόβου, φυγομαχίας και πολιτικής δειλίας του Πρωθυπουργού. Ο βασιλιάς είναι πια γυμνός. Δεν υπάρχει τίποτα, ούτε φύλλο συκής για να τον προστατεύσει από τα συνεχιζόμενα φαινόμενα διαφθοράς.

Η τριγωνική λειτουργία είναι ακριβώς όπως το περιέγραψα: Αλαζονεία, ατιμωρησία, κλιμάκωση της διαφθοράς και εντέλει, ομολογία ήττας.

Σήμερα, προκαλείτε με τις αποφάσεις σας τεράστια ζημιά στην ποιότητα της δημοκρατίας, τεράστια ζημιά στην εμπιστοσύνη του λαού απέναντι στο πολιτικό σύστημα.

Εσείς είστε, κύριε Μητσοτάκη, που όταν συναντηθήκαμε αρχές Δεκεμβρίου του 2024 μου είπατε «Συμφωνώ να το αναθεωρήσουμε το άρθρο 86»; Και τώρα το χρησιμοποιείτε, όπως μπορείτε, μέχρι τέλους, για να μη φτάσουν οι ποινικές ευθύνες στη δική σας αυλή; Ποια είναι λοιπόν, η αξιοπιστία; Καμιά, μηδέν αξιοπιστία.

Σήμερα, είστε έτοιμοι να αποχωρήσετε και μαζί με εσάς να αποχωρήσει και ένα κομμάτι του πολιτικού συστήματος που συνεχίζει να πληγώνει τον ελληνικό λαό, μετά από δέκα χρόνια οικονομικής κρίσης. Εμείς θα μείνουμε εδώ -και ελπίζω και με άλλα κόμματα- για να μην επιτρέψουμε τα παιχνίδια απέναντι στους θεσμούς, να μην επιτρέψουμε την απαξίωση της δημοκρατίας στον βωμό της αμνήστευσης και της παραγραφής των ποινικών ευθυνών των Υπουργών της Νέας Δημοκρατίας. Τυχόν αποχώρησή σας είναι βαριά προσβολή του Κοινοβουλίου και δεν συντρέχουν προϋποθέσεις έγκυρης, κατά τον Κανονισμό της Βουλής, διεξαγωγής της ψηφοφορίας. Το ξέρετε πάρα πολύ καλά.

Αποχωρείτε, γιατί πολύ απλά γνωρίζετε ότι όπως και τότε με τον κ. Καραμανλή, δεν μπορούσε να διεξαχθεί η ψηφοφορία, διότι δεν υπήρχε Σώμα εκατόν πενήντα ενός Βουλευτών στη Βουλή των Ελλήνων. Γι’ αυτό, λοιπόν, σταματήστε να κοροϊδεύετε τους πολίτες. Σταματήστε να εμποδίζετε συνεχώς τη δικαιοσύνη. Σταματήστε να επιτίθεστε στους θεσμούς. Σταματήστε σε αλά καρτ ερμηνείες του Συντάγματος και του Κανονισμού της Βουλής.

Εμείς είμαστε εδώ για να μην σας επιτρέψουμε να κάνετε τη Βουλή τσιφλίκι σας. Είμαστε εδώ για να δώσουμε αγώνα για την αξιοπιστία, τη σοβαρότητα και τη διαφάνεια του πολιτικού κόσμου απέναντι σε μικρές και μεγάλες γαλάζιες συμμορίες που ο Πρωθυπουργός αποφάσισε σήμερα να καλύψει μέχρι την τελευταία ημέρα που θα είναι ένοικος στο Μέγαρο Μαξίμου.

Σας ευχαριστώ.

(Όρθιοι οι Βουλευτές του ΠΑΣΟΚ - Κινήματος Αλλαγής χειροκροτούν ζωηρά και παρατεταμένα)

**ΠΡΟΕΔΡΕΥΩΝ (Γεώργιος Λαμπρούλης):** Συνεχίζουμε και δίνω τον λόγο στον Πρόεδρο της Κοινοβουλευτικής Ομάδας της Νέας Αριστεράς, τον κ. Χαρίτση.

**ΕΛΕΥΘΕΡΙΟΣ ΑΥΓΕΝΑΚΗΣ:** Κύριε Πρόεδρε, θα ήθελα τον λόγο επί προσωπικού.

**ΠΡΟΕΔΡΕΥΩΝ (Γεώργιος Λαμπρούλης):** Έχω δώσει τον λόγο στον Πρόεδρο της Κοινοβουλευτικής Ομάδας της Νέας Αριστεράς, τον κ. Χαρίτση.

Εάν θέλετε τον λόγο επί προσωπικού, θα γίνει όπως έγινε και με τον κ. Χνάρη. Για να είμαστε δίκαιοι με όλους, θα μιλήσει πρώτα ο Πρόεδρος, εκτός αν ο Πρόεδρος παραχωρήσει τη θέση του.

**ΝΙΚΟΛΑΟΣ ΑΝΔΡΟΥΛΑΚΗΣ (Πρόεδρος του ΠΑΣΟΚ - Κινήματος Αλλαγής):** Και ο κ. Χνάρης να μιλήσει, κύριε Πρόεδρε.

**ΠΡΟΕΔΡΕΥΩΝ (Γεώργιος Λαμπρούλης):** Με συγχωρείτε. Δεν μπορείτε να τα βάζετε με το Προεδρείο. Το Προεδρείο κάλεσε στο Βήμα τον κ. Χαρίτση. Αν ο κ. Χαρίτσης δίνει τη σειρά του σε εσάς για να καταθέσετε επί προσωπικού, όπως επικαλείστε, ακούμε το επί προσωπικού. Έτσι είναι, κύριε Χαρίτση;

**ΑΛΕΞΗΣ ΧΑΡΙΤΣΗΣ (Πρόεδρος της Κοινοβουλευτικής Ομάδας της Νέας Αριστεράς):** Ναι.

**ΠΡΟΕΔΡΕΥΩΝ (Γεώργιος Λαμπρούλης):** Κύριε Αυγενάκη, έχετε τον λόγο.

**ΕΛΕΥΘΕΡΙΟΣ ΑΥΓΕΝΑΚΗΣ:** Θέλω να ευχαριστήσω και εσάς και τον κ. Χαρίτση, που μου παραχώρησε το ένα λεπτό...

(Θόρυβος – διαμαρτυρίες)

**ΝΙΚΟΛΑΟΣ ΑΝΔΡΟΥΛΑΚΗΣ (Πρόεδρος του ΠΑΣΟΚ - Κινήματος Αλλαγής):** Κύριε Πρόεδρε, έχει ζητήσει και ο Χνάρης τον λόγο επί προσωπικού.

**ΠΡΟΕΔΡΕΥΩΝ (Γεώργιος Λαμπρούλης):** Εντάξει, να του τον δώσουμε. Εγώ δεν εκφράστηκα για τον κ. Χνάρη.

**ΔΗΜΗΤΡΙΟΣ ΜΑΝΤΖΟΣ:** Δεν έχει ανακληθεί το αίτημα.

**ΠΡΟΕΔΡΕΥΩΝ (Γεώργιος Λαμπρούλης):** Εάν επιμένει ή θέλει να βάλει ζήτημα επί προσώπου να βάλει, άλλα θα πρέπει να περιμένει ο κ. Χαρίτσης και τον κ. Χνάρη, όπως βάζετε εσείς για τον κ. Χνάρη. Δεν είναι κατάσταση αυτή.

Επειδή ο κ. Αυγενάκης και κατ’ επέκταση ο κ. Βορίδης είναι τα δύο πρόσωπα «τιμώμενα» -σε εισαγωγικά βάζω τη λέξη- δεν μπορεί για κάθε αναφορά κάθε ομιλητή ή πολύ περισσότερο Προέδρου να παίρνουν τον λόγο επί προσωπικού. Θα έχετε το περιθώριο στις επιτροπές είτε εξεταστική είτε προανακριτική να μιλήσετε με τις ώρες.

Κύριε Αυγενάκη, έχετε τον λόγο επί προσωπικού.

**ΕΛΕΥΘΕΡΙΟΣ ΑΥΓΕΝΑΚΗΣ:** Κύριε Πρόεδρε, ευχαριστώ και εσάς και τον κ. Χαρίτση. Θα είμαι πολύ σύντομος, όπως το υποσχέθηκα.

Άκουσα πολύ προσεκτικά τον Πρόεδρο του ΠΑΣΟΚ, τον κ. Ανδρουλάκη. Δεν αναφέρθηκα με προσωπικούς χαρακτηρισμούς στο πρόσωπο του καθόλη τη διάρκεια της ομιλίας μου. Λέξεις, όπως «κουτσαβάκι», «τραμπούκος», «υποκείμενο», είναι λέξεις που βγήκαν από το στόμα του κ. Ανδρουλάκη. Προς Θεού! Δεν αναφέρθηκα ποτέ με αυτόν τον τρόπο ούτε φυσικά μπήκα στη διαδικασία να αναφέρω πράγματα και χαρακτηρισμούς που γνωρίζουμε όλοι στην Κρήτη για τον κ. Ανδρουλάκη. Ούτε Νικολιό του Μαρίνου τον αποκάλεσα, ούτε πολιτικά ανεπαρκή, όπως λένε πολλοί, ακόμα και από το κόμμα του.

Ωστόσο, όμως, σεβάστηκα τη διαδικασία και κυρίως, σέβομαι τον θεσμό που υπηρετεί. Γι’ αυτόν τον λόγο, λοιπόν, θα ζητούσα να μελετήσει έστω και αργότερα τα όσα είπα στην ομιλία μου, διότι είπε πολλά πράγματα, τα οποία έχω ήδη πει και έχω καταθέσει έγγραφα για αυτά.

Επειδή δεν πρόλαβα νωρίτερα, καταθέτω και αυτά τα έγγραφα και ολοκληρώνεται η τοποθέτησή μου του ενός μόλις λεπτού. Είναι στοιχεία για τα οποία επικαλέστηκε ότι είναι μισόλογα και τα αμφισβήτησε. Είναι του κ. Σαρρή.

(Στο σημείο αυτό ο Βουλευτής κ. Ελευθέριος Αυγενάκης καταθέτει για τα Πρακτικά τα προαναφερθέντα έγγραφα, τα οποία βρίσκονται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Επίσης, θα καταθέσω και για έναν ακόμη Παπανδρέου. Είναι ο υιός του Γεωργίου Παπανδρέου με επιδοτήσεις, ο Ανδρέας Παπανδρέου.

(Στο σημείο αυτό ο Βουλευτής κ. Ελευθέριος Αυγενάκης καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Ευχαριστώ πολύ.

**ΠΡΟΕΔΡΕΥΩΝ (Γεώργιος Λαμπρούλης):** Αυτό τώρα ξεφεύγει από τα επί προσωπικού. Νομίζω ότι τοποθετηθήκατε στα ζητήματα επί προσωπικού.

Ορίστε, κύριε Χαρίτση, έχετε τον λόγο.

**ΑΛΕΞΗΣ ΧΑΡΙΤΣΗΣ (Πρόεδρος της Κοινοβουλευτικής Ομάδας της Νέας Αριστεράς):** Ευχαριστώ, κύριε Πρόεδρε.

Κύριε Πρόεδρε, το πρωί έγινε κάτι εδώ σ΄ αυτήν την Αίθουσα, το οποίο ήδη σχολιάστηκε από τις δυνάμεις της Αντιπολίτευσης. Αναφέρομαι, βεβαίως, στις εξωφρενικές δηλώσεις του Υπουργού Δικαιοσύνης, του κ. Φλωρίδη, ο οποίος δυστυχώς και πάλι βλέπω ότι αποχώρησε από την Αίθουσα.

Αυτήν τη στιγμή διεξάγεται η διαδικασία, κύριε Πρόεδρε, και στα υπουργικά έδρανα δεν υπάρχει Υπουργός της Κυβέρνησης. Δεν υπάρχει κανένας Υπουργός της Κυβέρνηση στα υπουργικά έδρανα αυτήν τη στιγμή και ο αρμόδιος Υπουργός, ο κ. Φλωρίδης, ο Υπουργός Δικαιοσύνης, εξαφανίστηκε πάλι.

Μην χαμογελάτε. Είναι ευτελισμός των κοινοβουλευτικών θεσμών αυτό το οποίο συμβαίνει, Ναύαρχε και επιτρέψτε μου να σας το πω με όλο τον σεβασμό. Είναι ευτελισμός των κοινοβουλευτικών θεσμών αυτό το οποίο κάνει η Κυβέρνηση Μητσοτάκη.

(Χειροκροτήματα από την πτέρυγα της Νέας Αριστεράς)

Εγώ, όμως, θα επιμείνω γι’ αυτά τα οποία έγιναν το πρωί και θέλω να δείξω για τον κ. Βορίδη και για τον κ. Μητσοτάκη αυτήν εδώ την εικόνα, που τη δείχνει τώρα και η Κοινοβουλευτική μας Ομάδα. Σε αυτήν την εικόνα, λοιπόν, αυτά είναι τα παιδιά, τα οποία λιμοκτονούν αυτήν τη στιγμή στη Γάζα, πεθαίνουν από την πείνα και ήρθε σήμερα εδώ ο κ. Φλωρίδης να μας πει ότι όποιος μιλάει γι’ αυτά τα παιδία, παίζει το παιχνίδι της Τουρκίας και δεν ντρέπεται. Δεν ντρέπεται ο κ. Φλωρίδης και δεν ντρέπεται ακόμα περισσότερο ο κ. Μητσοτάκης, που τον κρατάει στη θέση του μέχρι αυτήν την ώρα και δεν τον έχει αποπέμψει. Όμως, θα έπρεπε να ντρέπονται ακόμα περισσότερο για έναν επιπρόσθετο λόγο, γιατί έχουν καταλήξει να είναι οι τελευταίοι απολογητές της ακροδεξιάς δολοφονικής κυβέρνησης Νετανιάχου σε όλο τον πλανήτη ο κ. Μητσοτάκης και ο κ. Φλωρίδης. Εκεί έχουμε φτάσει. Εκεί έχει φτάσει, δυστυχώς, η χώρα μας, σε αυτήν την ντροπιαστική εικόνα στο διεθνές γίγνεσθαι.

(Χειροκροτήματα από την πτέρυγα της Νέας Αριστεράς)

Αυτές οι εικόνες, λοιπόν, που μόλις είδατε, αυτές οι εικόνες που κάνουν το γύρο του κόσμου αυτήν τη στιγμή, είναι αυτές οι εικόνες για τις οποίες ευθύνη έχει και η Κυβέρνηση Μητσοτάκη. Και είναι εικόνες, οι οποίες θα στοιχειώνουν τον κ. Φλωρίδη και τον κ. Μητσοτάκη για όσο ζουν αυτές οι εικόνες.

Έχουμε ακούσει εξωφρενικά πράγματα αυτές τις μέρες σ’ αυτήν την Αίθουσα, κυρίες και κύριοι συνάδελφοι. Πραγματικά εξωφρενικά πράγματα έχουμε ακούσει σ’ αυτήν την Αίθουσα. Σήμερα, ακούσαμε δύο πρώην Υπουργούς του κ. Μητσοτάκη ουσιαστικά να μας λένε ότι αυτοί πέρασαν από το Υπουργείο και δεν ακούμπησαν, δεν κατάλαβαν τι συνέβη, διακοσμητικός ήταν ρόλος τους. Πέρασαν στο Υπουργείο, υπέγραφαν ό,τι τους έφερναν οι υπηρεσιακοί και δεν κατάλαβαν ότι από κάτω γινόταν ένα ολόκληρο πάρτι. Αυτά μας είπαν οι δύο Υπουργοί του κ. Μητσοτάκη.

Και βεβαίως, χθες εδώ σ’ αυτήν την Αίθουσα ακούσαμε και τον ίδιο τον κ. Μητσοτάκη σε ένα ντελίριο θράσους, θα έλεγα. Ουσιαστικά αν έπρεπε να συνοψίσω με μία φράση τη χθεσινή του ομιλία, θα έλεγα ότι φωνάζει ο κλέφτης για να φοβηθεί ο νοικοκύρης. Αυτό έγινε χθες από τον Πρωθυπουργό, από τον κ. Μητσοτάκη, αλλά και από τον Υπουργό Αγροτικής Ανάπτυξης. Και ήρθαν οι συνάδελφοι της Νέας Δημοκρατίας εδώ χθες χειροκρότησαν τον αρχηγό τους και μετά βεβαίως όλοι εξαφανίστηκαν, τόσο πολύ υπερασπίστηκαν την εξεταστική, την οποία ζήτησε η κοινοβουλευτική Πλειοψηφία και ο Πρωθυπουργός.

Κατανοητό, βεβαίως, όλο αυτό, απολύτως κατανοητό, γιατί όταν σε πιάνουν με τη γίδα στην πλάτη, δεν είναι εύκολο να απαντάς, έχοντας ως βασικό επιχείρημα, ελάτε να δούμε τι έγινε από το 1998. Πώς θα το δεχτούν αυτό οι Βουλευτές της Νέας Δημοκρατίας; Καταλαβαίνεις ότι με τέτοια επιχειρήματα δεν πείθεις κανέναν.

Κυρίες και κύριοι της κοινοβουλευτικής Πλειοψηφίας, όμως, ψηφίσατε χθες το βράδυ, ψηφίσατε δυστυχώς αυτήν την πρόταση για σύσταση εξεταστικής επιτροπής με μοναδικό σκοπό να προστατεύσετε τους δύο Υπουργούς σας, τον κ. Βορίδη και τον κ. Αυγενάκη, για τους οποίους έχει διαβιβαστεί η δικογραφία της Ευρωπαϊκής Εισαγγελίας στη Βουλή.

Και είστε τόσο πολύ βαθιά μπλεγμένοι στα σκάνδαλα, στη διαπλοκή, στη διαφθορά, που πιάνεστε από τα μαλλιά σας για να μην πνιγείτε και μας λέτε ότι ο στόχος σας δεν είναι ο συμψηφισμός. Και χθες ο κ. Μητσοτάκης από αυτό εδώ το Βήμα δεν έκανε τίποτα άλλο από το να προσπαθεί να δημιουργήσει νέους συμψηφισμούς. Και ο Υπουργός του, ο κ. Τσίπρας το ίδιο και χειρότερο. Θυμήθηκε μέχρι και το γιουγκοσλάβικο καλαμπόκι ο κ. Τσίπρας χθες. Μόνο για τις πατάτες του Καποδίστρια δεν μας είπε.

Είπε δε το αμίμητο. Προσέξτε. Επειδή η Ευρωπαϊκή Εισαγγελία έκανε έναν έλεγχο σε συγκεκριμένες χρονικές περιόδους, πρέπει εμείς να απαλλάξουμε όλους τους προηγούμενους; Ακούστε εδώ τον ορισμό του συμψηφισμού. Όχι, βεβαίως. Εμείς πιστεύουμε τον κ. Μητσοτάκη ότι θέλει να ρίξει άπλετο φως στο σκάνδαλο του ΟΠΕΚΕΠΕ, ότι θέλει να φτάσει το μαχαίρι στο κόκκαλο, ότι θέλει να αποκαλυφθεί η αλήθεια. Αλίμονο, αλίμονο. Αυτό και μόνο θέλει ο κ. Μητσοτάκης.

Ο συμψηφισμός, βεβαίως, στην πολιτική είναι μια παλιά τέχνη είναι η αλήθεια, το ξέρουμε αυτό πολύ καλά, πάντα λειτουργούσε περισσότερο συμπληρωματικά προς το βασικό επιχείρημα. Εδώ σε εσάς ο συμψηφισμός έχει γίνει επιστήμη. Κλέφτες, λέει, ουσιαστικά είμαστε, αλλά επειδή κλέφτες ήταν και οι άλλοι, τι θέλετε τώρα, γιατί τα ψάχνουμε; Γιατί τα ψάχνουμε;

(Χειροκροτήματα από την πτέρυγα της Νέας Αριστεράς)

Αυτό που κάνει ο κ. Μητσοτάκης, ο κ. Τσιάρας, όλοι οι Υπουργοί της Κυβέρνησης είναι να στέλνουν ένα μήνυμα γενικής απαξίωσης προς την κοινωνία και αυτό είναι ένα μήνυμα εξαιρετικά επικίνδυνο για την ελληνική κοινωνία. Εδώ, όμως, κοιτάξτε να δείτε τι συμβαίνει, αυτή η άτιμη πραγματικότητα μερικές φορές πώς παρεμβαίνει και αλλάζει τα πράγματα. Τι συμβαίνει εδώ;

Μπαίνει ο ελέφαντας μέσα στο δωμάτιο. Και ποιος είναι ο ελέφαντας σ’ αυτή την περίπτωση; Ο ελέφαντας λέγεται δικογραφία της Ευρωπαϊκής Εισαγγελίας. Αυτός είναι ο ελέφαντας.

Και αυτή η δικογραφία δεν αφορά τα πρόστιμα που βρήκατε ως δικαιολογία για να πάτε σε συμψηφισμούς. Κακουργηματική απιστία σε βάρος του ευρωπαϊκού προϋπολογισμού αφορά η δικογραφία της Ευρωπαϊκής Εισαγγελίας. Την πατήσατε, λοιπόν. Εκεί που όλα τα είχατε οργανωμένα, εκεί που όλα θεωρούσατε ότι τα ελέγχετε, ήρθε η Ευρωπαϊκή Εισαγγελία και τη χάλασε τη δουλειά.

Κυρίες και κύριοι συνάδελφοι, το είπα από την πρώτη στιγμή -θα το επαναλάβω-, τα πράγματα εδώ είναι απολύτως ξεκάθαρα. Στο σκάνδαλο του ΟΠΕΚΕΠΕ υπάρχει μια πυραμίδα διαφθοράς και στην κορυφή αυτής της πυραμίδας δεν είναι κανένας άλλος από τον ίδιο τον Πρωθυπουργό, τον Κυριάκο Μητσοτάκη. Συντονιστικό κέντρο αυτής της πυραμίδας είναι το Μέγαρο Μαξίμου.

(Χειροκροτήματα από την πτέρυγα της Νέας Αριστεράς)

Κάποιοι ακόμη και σήμερα προσπαθούν να μας πείσουν ότι φταίνε τα βοσκοτόπια, ότι φταίει η τεχνική λύση και όχι το πελατειακό σύστημα κατανομής πόρων που έχει εφαρμόσει η Κυβέρνηση της Νέας Δημοκρατίας, όχι μόνο στον αγροτικό χώρο, αλλά παντού, σε όλη την οικονομία.

Κάθε μέρα σκάνε σκάνδαλα. Χθες είχαμε μια ακόμη περίπτωση. Είναι τα διαβόητα σπιτάκια της ανακύκλωσης. Υπερκοστολογήσεις, φωτογραφικές προμήθειες, αναρτήσεις μαϊμού στο ΚΗΜΔΗΣ, απευθείας αναθέσεις, ογδόντα τέσσερις διαφορετικές έρευνες από τις ευρωπαϊκές αρχές στην Ελλάδα που αφορούν διάφορους τύπους κοινοτικής απάτης, με εκτιμώμενη ζημία για τον ευρωπαϊκό προϋπολογισμό -μέχρι τώρα, γιατί οι έρευνες είναι σε εξέλιξη- 1,71 δισεκατομμύριο ευρώ. Αυτό είναι το ευρωπαϊκό προφίλ του κ. Μητσοτάκη. Αυτές οι απάτες είναι το ευρωπαϊκό του προφίλ.

Εδώ, λοιπόν, δεν έχουμε μια αστοχία, δεν έχουμε ένα λάθος. Έχουμε ένα σύστημα διακυβέρνησης. Δεν ξέρω πόσες φορές πρέπει να το πούμε για να γίνει κατανοητό, αλλά ας το επαναλάβουμε. Η υπόθεση του ΟΠΕΚΕΠΕ δεν είναι ένα γραφειοκρατικό πρόβλημα, δεν είναι ένα διαχειριστικό πρόβλημα. Δεν φτάνει πίσω ούτε στον Καποδίστρια ούτε στην αναδιανομή των οθωμανικών γαιών. Η υπόθεση του ΟΠΕΚΕΠΕ αντικατοπτρίζει ακριβώς τη δομή της εξουσίας επί Μητσοτάκη, έναν μηχανισμό ελέγχου κεφαλαίων, διορισμών, ροής χρήματος, ο οποίος λειτουργεί με μοναδικό γνώμονα τη διατήρηση της εξουσίας, τη διατήρηση της πολιτικής επιρροής. Πρόκειται για ένα «γαλάζιο» σκάνδαλο πρώτης γραμμής, με ζημία για το Δημόσιο, για τους πραγματικούς αγρότες, για την επισιτιστική ασφάλεια της χώρας μας, με μια ευρωπαϊκή δικογραφία τριών χιλιάδων σελίδων που επικεντρώνεται ονομαστικά -όχι γενικά, όχι θεωρητικά- σε δύο Υπουργούς της Νέας Δημοκρατίας, με ένα δομημένο δίκτυο που μεθοδικά, οργανωμένα και με κυβερνητική ανοχή και συμμετοχή έστησε μια πυραμίδα διαφθοράς που φτάνει μέχρι το Μέγαρο Μαξίμου.

Η Ευρωπαϊκή Εισαγγελία δεν αφήνει κανένα περιθώριο παρερμηνείας. Άρα, το ζητούμενο εδώ σήμερα, κυρίες και κύριοι συνάδελφοι, είναι αν μιλήσουμε για όλα αυτά. Θα κάνουμε κάτι για όλα αυτά, ή θα συνεχίσουμε να πετάμε χαρταετό σαν να μην τρέχει τίποτα, σαν να μην έχει υπάρξει αυτή η δικογραφία από την Ευρωπαϊκή Εισαγγελία; Είναι σαφής η Ευρωπαϊκή Εισαγγελία. Αναφέρεται ρητά στην περίοδο 2019 - 2022, δηλαδή στην κυβερνητική περίοδο Μητσοτάκη.

Και επειδή άκουσα χθες και τον Υπουργό Αγροτικής Ανάπτυξης, τον κ. Τσιάρα, να κάνω μια μικρή παρένθεση εδώ, γιατί κατά τη γνώμη μου είναι σημαντική. Αφήστε επιτέλους το παραμύθι ότι η Ευρωπαϊκή Εισαγγελία ελέγχει την περίοδο 2019 - 2022 υποτίθεται γιατί δεν είχε συσταθεί νωρίτερα το γραφείο των εντεταλμένων στην Ελλάδα. Αφήστε επιτέλους αυτό το παραμύθι. Ο ευρωπαϊκός κανονισμός είναι του 2017 και προβλέπει ότι η Ευρωπαϊκή Εισαγγελία έχει αρμοδιότητα για οποιαδήποτε αδικήματα διαπράττονται από την ημερομηνία ισχύος του κανονισμού και η Ελλάδα από το 2017 μπήκε στη διαδικασία ενισχυμένης συνεργασίας. Αυτό σημαίνει ότι είναι επιλογή της Ευρωπαϊκής Εισαγγελίας να ερευνήσει τη συγκεκριμένη χρονική περίοδο, διότι ακριβώς εκεί προκύπτουν όλα τα ευρήματα.

(Χειροκροτήματα από την πτέρυγα της Νέας Αριστεράς)

Η δικογραφία, λοιπόν, αυτή θέτει στο μικροσκόπιο τους Υπουργούς Μάκη Βορίδη και Λευτέρη Αυγενάκη για ηθική αυτουργία και συνέργεια σε απιστία για τις παράνομες πληρωμές επιδοτήσεων με ευρωπαϊκούς πόρους.

Τι ακριβώς, λοιπόν, δεν καταλαβαίνουμε μετά από όλα αυτά τα οποία έχουν συμβεί; Τι ακριβώς δεν καταλαβαίνουμε; Ότι έχουμε μία δικογραφία με συγκεκριμένα ποινικά αδικήματα προς διερεύνηση για συγκεκριμένα πρόσωπα και εμείς εδώ στήνουμε εξεταστικές -προσπαθεί να στήσει η κοινοβουλευτική Πλειοψηφία- για να μελετήσουμε την ιστορία και τη γεωγραφία του αγροτικού τομέα στην Κρήτη τα τελευταία διακόσια χρόνια; Αυτό κάνουμε;

Η τεχνική λύση του 2014 θεσπίστηκε -μην ξεχνιόμαστε- επί της συγκυβέρνησης Νέας Δημοκρατίας - ΠΑΣΟΚ. Θεσπίστηκε, όμως, για έναν και μόνο λόγο, για να μη χάσουν οι πραγματικοί κτηνοτρόφοι τις ενισχύσεις τους, γιατί η Ευρωπαϊκή Ένωση δεν αναγνώριζε ως βοσκοτόπια πολλές χιλιάδες στρέμματα στη χώρα μας. Η παρανομία εδώ δεν είναι η τεχνική λύση, δεν είναι ούτε η αποσύνδεση βοσκότοπου και ζωικού κεφαλαίου. Οι ευρωπαϊκοί κανονισμοί τα προβλέπουν αυτά και ήταν το λεγόμενο «πρασίνισμα» της ΚΑΠ. Πολιτική κριτική βεβαίως μπορεί να γίνει σε αυτές τις αποφάσεις, πολιτική κριτική μπορεί να γίνει σε αυτές τις επιλογές, αλλά δεν τίθεται θέμα νομιμότητας. Εμείς γι’ αυτό συζητάμε σήμερα, για τα ζητήματα νομιμότητας. Συζητάμε για την απάτη. Είναι σαν να λέμε ότι επειδή κάποιοι επιτήδειοι δήλωναν ψευδώς στο Ε9 δημόσιες εκτάσεις ως δική τους ιδιοκτησία, το πρόβλημα είναι το Ε9 γενικώς και αορίστως. Όχι, το πρόβλημα είναι οι ψευδείς δηλώσεις των απατεώνων. Αυτό είναι το πρόβλημα. Ας μην ανακαλύπτουμε την Αμερική, λοιπόν.

(Χειροκροτήματα από την πτέρυγα της Νέας Αριστεράς)

Από το 2019 και μετά η Κυβέρνηση Μητσοτάκη αυτές τις προβλέψεις τις μετέτρεψε σε εργαλείο ψηφοθηρικής εξαγοράς και εξαπάτησης των πολιτών, με μαϊμού δηλώσεις ζώων, με εικονικά μισθωτήρια, με απόκρυψη στοιχείων, με διώξεις υπαλλήλων που τολμούσαν να ελέγξουν, με καθυστέρηση των διαχειριστικών σχεδίων βόσκησης, μαζικά, συστηματικά, οργανωμένα. Δεν μιλάμε για μεμονωμένα περιστατικά. Αυτό είναι που έχει πολύ μεγάλη σημασία. Μιλάμε για ένα ολόκληρο σύστημα.

Η περίοδος του ΟΠΕΚΕΠΕ, λοιπόν, μετά το 2019 είναι μία περίοδος δομημένης απάτης. Δεν είναι μια παθογένεια. Είναι μια επιλογή. Είναι μια στρατηγική. Δεν είχαμε αμέλεια. Είχατε σχέδιο, είχατε μηχανισμό, με τα χιλιάδες εικονικά εκτάρια, με τα δεκάδες εκατομμύρια σε ψεύτικους δικαιούχους, με τις εκκαθαρίσεις δύο προέδρων του ΟΠΕΚΕΠΕ επειδή πάγωσαν πληρωμές, επειδή υποχρεώθηκαν μετά από καταγγελίες να κάνουν ελέγχους, με μάρτυρες που διώκονται. Δεν θα μπω εδώ στη διαδικασία να επαναλάβω -πλέον έχουν γίνει γνωστό σε όλη την Ελλάδα- όλα αυτά τα οποία αναφέρονται, τα αδιανόητα στις απομαγνητοφωνημένες συνομιλίες στις οποίες συμμετέχουν διορισμένα από την Κυβέρνησή σας μέλη της διοίκησης του ΟΠΕΚΕΠΕ και τοπικοί κομματάρχες και διάφοροι κουμπάροι. Θα διαβάσω, όμως, ένα μικρό απόσπασμα από ένα από τα πολλά έγγραφα της Ευρωπαϊκής Εισαγγελίας, το οποίο λέει το εξής:

«Από το περιεχόμενο της άρσης που διήρκεσε τέσσερις μήνες προκύπτει εκτεταμένη διαφθορά εντός του Οργανισμού με συνεχείς συνομιλίες υψηλόβαθμων υπηρεσιακών παραγόντων του ΟΠΕΚΕΠΕ μεταξύ τους, καθώς και με πολιτικά πρόσωπα, με ισχυρούς γεωργοκτηνοτρόφους, με εκμεταλλευόμενους ΚΥΔ, έχοντας μοναδικό σκοπό την παραβίαση των διατάξεων και την παράνομη λήψη επιδοτήσεων από γεωργοκτηνοτρόφους, την παράκαμψη των διαδικασιών επιτόπιων ελέγχων είτε με τη μετάθεσή τους χρονικά, ώστε να είναι σε θέση να εμφανίσουν ζωικό κεφάλαιο που δεν τους ανήκει, είτε με την ακύρωση ελέγχων, είτε με τη συνεννόηση, ώστε στους επιτόπιους ελέγχους να εμφανιστούν ελεγκτές που θα επιδείκνυαν τη μέγιστη επιείκεια και δεν θα έβρισκαν παρατυπίες, ενώ καλά γνώριζαν ότι οι ελεγχόμενοι μετακινούσαν ζώα από άλλες εγκαταστάσεις για να τα εμφανίσουν ως δικά τους».

Αυτά τα περιλαμβάνει η δικογραφία της Ευρωπαϊκής Εισαγγελίας. Υπάρχει, κυρίες και κύριοι της Κυβέρνησης, κυρίες και κύριοι της κοινοβουλευτικής Πλειοψηφίας, μία λέξη μόνο για να περιγράψει όλον αυτό τον μηχανισμό τον οποίο αναφέρει η Ευρωπαϊκή Εισαγγελία. Η λέξη αυτή είναι η λέξη «πλιάτσικο». Αυτό το οποίο κάνατε είναι ένα πλιάτσικο. Ή αν προτιμάτε ακόμα καλύτερο, επιτελικό πλιάτσικο.

(Χειροκροτήματα από την πτέρυγα της Νέας Αριστεράς)

Κι ενώ εδώ έχουμε στη δικογραφία αναφορές σε πολιτικά πρόσωπα, ενώ προσδιορίζονται πολύ συγκεκριμένα αδικήματα, ενώ έχουμε δύο περιπτώσεις Προέδρων του ΟΠΕΚΕΠΕ, τον κ. Βάρρα και τον κ. Σημανδράκο οι οποίοι καταθέτουν –προσέξτε- ενόρκως ότι εξωθήθηκαν σε παραίτηση από τους Υπουργούς Βορίδη και Αυγενάκη επειδή είχαν αυστηροποιήσει τους ελέγχους για τα παράτυπα ΑΦΜ, μας λέτε ότι δεν βλέπετε καμία ένδειξη, κανέναν απολύτως λόγο να διερευνηθούν τυχόν ποινικές ευθύνες των δύο Υπουργών σας.

Στα δικαστήρια –τα έλεγε το πρωί ο Κοινοβουλευτικός μας Εκπρόσωπος Νάσος Ηλιόπουλος στην τοποθέτησή του- αυτό το διάστημα πέφτουν καμπάνες σε όσους συμμετείχαν στο κύκλωμα της απάτης. Και ευτυχώς που υπάρχουν οι εισαγγελείς από την Ευρώπη που έρχονται και πέφτουν αυτές οι καμπάνες. Και ο κ. Μητσοτάκης μάς λέει ότι στη δικογραφία δεν υπάρχει το παραμικρό στοιχείο.

Κυρίες και κύριοι συνάδελφοι, η Ευρωπαϊκή Εισαγγελία -που σημειωτέον συνεχίζει την έρευνα- μιλάει για σύσταση και λειτουργία εγκληματικής οργάνωσης. Ας αφήσει, λοιπόν, ο κ. Μητσοτάκης τις δήθεν ευθιξίες του για τη γαλάζια παράταξη. Όταν τίθεται ζήτημα ύπαρξης εγκληματικής οργάνωσης με πλοκάμια στη δημόσια διοίκηση κι εμπλέκονται στη δικογραφία τα ονόματα των Υπουργών σου, η προανακριτική είναι το ελάχιστο που μπορείς να κάνεις, που έχεις υποχρέωση να κάνεις για να ελέγξεις τι ακριβώς έχει συμβεί. Αν δεν το κάνεις, όχι απλώς φοβάσαι, όχι απλώς συσκοτίζεις, όχι απλώς συγκαλύπτεις, αλλά αν δεν το κάνεις, αυτό είναι ομολογία ενοχής, ομολογία ενοχής του κ. Μητσοτάκη, του επιτελάρχη της Κυβέρνησης παραγωγής σκανδάλων.

(Χειροκροτήματα από την πτέρυγα της Νέας Αριστεράς)

Έδιωξε ο κ. Βορίδης τον κ. Βάρρα από Πρόεδρο του ΟΠΕΚΕΠΕ. Και τι έγινε μετά; Πήγε ο κ. Βάρρας σύμβουλος του κ. Μητσοτάκη στο Μέγαρο Μαξίμου. Φαίνεται ότι δεν ήταν καλός για Πρόεδρος του ΟΠΕΚΕΠΕ, αλλά ήταν πολύ καλός για σύμβουλος του Πρωθυπουργού στο Μέγαρο Μαξίμου.

Παρεμπιπτόντως, ακούστε τι λέει ο ίδιος ο κ. Βάρρας για την αποπομπή του: «Στις 6-11-2020 απομακρύνθηκα από τη θέση του Προέδρου…» του ΟΠΕΚΕΠΕ εννοεί «…εσπευσμένα γιατί οι παράνομοι καταχραστές ενισχύσεων, μαζί με τους προστάτες τους, αισθάνθηκαν ότι κινδύνευαν πραγματικά κι αυτή τους η ανησυχία βρήκε ευήκοα ώτα στον τότε Διευθυντή του Υπουργού Αγροτικής Ανάπτυξης και Τροφίμων κ. Αθανασά Θεοδόση και τον ίδιο τον Υπουργό κ. Βορίδη που επέμεινε μετ’ επιτάσεως, χωρίς κανένα στοιχείο, για την απομάκρυνσή μου».

Δεν τα λέω εγώ αυτά, ο κ. Βάρρας τα λέει ο οποίος μετά πήγε στο Μέγαρο Μαξίμου, στο οποίο Μέγαρο Μαξίμου μετά από λίγο καιρό βρέθηκε και ο κ. Βορίδης ως Υπουργός Επικρατείας, όταν έφυγε από το Υπουργείο Αγροτικής Ανάπτυξης. Ομολογώ ότι αδυνατώ να κατανοήσω, αλλά ειλικρινά αδυνατώ να κατανοήσω, αυτού του είδους τις συνδιαλλαγές. Ο λαός μας το λέει διαφορετικά, αλλά, θου, Κύριε, φυλακήν τω στόματι μου. Πώς γίνεται ένας πρώην Πρόεδρος που καταθέτει ενόρκως –προσέξτε- ότι εξωθήθηκε σε παραίτηση από τον Υπουργό να βρίσκεται στο Γραφείο του Πρωθυπουργού και ο Πρωθυπουργός υποτίθεται να μην έχει ιδέα γιατί ο Υπουργός του εξώθησε σε παραίτηση το στέλεχός του που μετά γίνεται σύμβουλός του στο Μέγαρο Μαξίμου. Αδιανόητα πράγματα, αδιανόητα πράγματα.

Το μόνο σίγουρο είναι αυτό που καταγράφηκε να λέει ο Γραμματέας του Αγροτικού Τομέα της Νέας Δημοκρατίας, απευθυνόμενος σε άλλον πρώην Πρόεδρο του ΟΠΕΚΕΠΕ, που εκφράζει ανησυχίες. Λέει, λοιπόν, ο Γραμματέας του Αγροτικού Τομέα της Νέας Δημοκρατίας: «Λοιπόν, εγώ σου είπα, μόνο με Μαξίμου να μιλάς γιατί αυτοί τα κανονίζουν, η τριάδα εκεί, Σκέρτσος, Γεραπετρίτης, Βορίδης». Έτσι λέει ο Γραμματέας του Αγροτικού της Νέας Δημοκρατίας. Δεν τα λέω εγώ.

Κυρίες και κύριοι της Κυβέρνησης, η παραχάραξη των δεδομένων για να στήσετε πολιτικό αφήγημα για εσάς, δυστυχώς, δεν πάει πολύ μακριά. Πότε οι νεοεισερχόμενοι αυξήθηκαν κατά χιλιάδες μέσα σε λίγους μήνες; Ποια περίοδο εκπαραθυρώνονταν οι Πρόεδροι του ΟΠΕΚΕΠΕ που ξεκινούσαν ελέγχους; Γιατί ένας πρώην Πρόεδρος, που έχει αποπεμφθεί, βρίσκεται στο Μέγαρο Μαξίμου και προφανώς όχι ως επισκέπτης ο άνθρωπος; Για πότε υπάρχουν ενδείξεις ότι ασκήθηκαν υπουργικές πιέσεις για αποδεσμεύσεις υπόπτων ΑΦΜ; Για πότε υπάρχουν ενδείξεις ότι έγιναν υπουργικές παρεμβάσεις σε παράνομες πληρωμές; Πότε απομακρύνθηκαν ελεγκτικά στελέχη για την προστασία εμπλεκομένων σε απάτες; Για πότε υπάρχουν ενδείξεις ότι παρεμποδίστηκαν εσωτερικοί έλεγχοι; Ποιας παράταξης τα ερευνόμενα κομματικά μέλη επιτίθενται λεκτικά σε λειτουργούς της δικαιοσύνης; Σε ποια κυβέρνηση επιβλήθηκε από την Ευρωπαϊκή Επιτροπή σχέδιο δράσης για την εξυγίανση του ΟΠΕΚΕΠΕ υπό την απειλή απώλειας διαπίστευσης του οργανισμού;

Σε όλα αυτά τα ερωτήματα και σε όποιο ερώτημα έχει να κάνει με την απάτη, η απάντηση είναι μία, η Κυβέρνηση της Νέας Δημοκρατίας, αυτή είναι η απάντηση.

(Χειροκροτήματα από την πτέρυγα της Νέας Αριστεράς)

Αυτή είναι η απάντηση. Και είναι μία απάντηση –προσέξτε- που ακούγεται πολύ καθαρά σε συνομιλία του Αντιπροέδρου του ΟΠΕΚΕΠΕ. Λέει ο άνθρωπος: «Έχουμε έναν κρητικό που καιρό προσπαθεί να λύσει θέματα της Κρήτης για τη Νέα Δημοκρατία. Πρόσεχε, δεν το κάνει για πάρτη του, για τη Νέα Δημοκρατία.».

(Χειροκροτήματα από την πτέρυγα της Νέας Αριστεράς)

Αυτή είναι η διαχρονική παθογένεια της χώρας. Είναι η Δεξιά που νομίζει ότι η χώρα είναι τσιφλίκι της, ότι η χώρα της ανήκει. Αυτή είναι η διαχρονική παθογένεια που μας έλεγε ο κ. Μητσοτάκης.

(Χειροκροτήματα από την πτέρυγα της Νέας Αριστεράς)

Κυρίες και κύριοι συνάδελφοι, η πρόταση την οποία καταθέσαμε εμείς, η Κοινοβουλευτική Ομάδα της Νέας Αριστεράς, από κοινού με την Κοινοβουλευτική Ομάδα του ΣΥΡΙΖΑ, είναι η μόνη θεσμικά σοβαρή πρόταση. Καταθέσαμε μια πρόταση τεκμηριωμένη, νομικά άρτια, πολιτικά αναγκαία. Ζητάμε να διερευνηθούν υπαρκτά αδικήματα για την περίοδο 2019 - 2024 με βάση την ευρωπαϊκή δικογραφία, αλλά δυστυχώς η Κυβέρνηση και η κοινοβουλευτική Πλειοψηφία κάνει αυτό που ξέρει συστηματικά, το έκανε στις υποκλοπές, το έκανε στα Τέμπη, το κάνει τώρα και στον ΟΠΕΚΕΠΕ και θα το κάνει και αύριο, μην έχετε την παραμικρή αμφιβολία, γιατί έρχονται κι άλλα, έρχεται και το Ταμείο Ανάκαμψης όπου να ’ναι. Κι εκεί τα ίδια θα κάνει. Συσκότιση και συγκάλυψη, αυτό κάνει. Γι’ αυτό και επέλεξε την εξεταστική της ατέρμονη διερεύνησης και της παραγραφής, βεβαίως, μην ξεχνιόμαστε. Γι’ αυτό έχει μετατρέψει τις ειδικές κοινοβουλευτικές επιτροπές σε θεσμικούς τάφους των δικογραφιών.

Το μεγαλύτερο κακό που έχει κάνει, όμως, ο κ. Μητσοτάκης και η Κυβέρνησή του είναι ότι έχει προκαλέσει τη μεγαλύτερη κρίση εμπιστοσύνης στο πολιτικό σύστημα και στη δικαιοσύνη τα τελευταία πενήντα χρόνια, από τη Μεταπολίτευση και μετά. Και εξακολουθεί να στέλνει το ίδιο μήνυμα ξανά και ξανά. Το Υπουργικό Συμβούλιο και η Κοινοβουλευτική Ομάδα της Νέας Δημοκρατίας είναι υπεράνω των θεσμών. Αυτό μας λέει επί της ουσίας ο κ. Μητσοτάκης.

(Χειροκροτήματα από την πτέρυγα της Νέας Αριστεράς)

Για το έγκλημα στα Τέμπη, μετά από την τεράστια λαϊκή κατακραυγή των μαζικών συλλαλητηρίων, πήγατε στη λύση της πατέντας. Είναι η γνωστή πλέον -δεν ξέρω αν έχετε πάρει και την πατέντα, αν έχετε πάει στον Ευρωπαϊκό Οργανισμό Ευρεσιτεχνίας για να πάρετε την πατέντα- προανακριτική χωρίς προανακριτική. Είναι το μοντέλο Τριαντόπουλου. Πλημμέλημα και για τον Τριαντόπουλο, πλημμέλημα και για τον Καραμανλή.

Εδώ επιλέγετε άλλο μοντέλο, επιλέγετε την εξεταστική. Ενώ μέχρι χθες μας έλεγε ο κ. Μητσοτάκης ότι οι εξεταστικές δεν παράγουν κανένα αποτέλεσμα -έτσι μας έλεγε ο κ. Μητσοτάκης- τώρα ξαφνικά η εξεταστική είναι ο μόνος τρόπος για να χυθεί άπλετο φως στην υπόθεση. Εδώ δεν έχει πατέντα, εδώ δεν έχει μοντέλο Τριαντόπουλου. Γιατί δεν έχει πατέντα και μοντέλο Τριαντόπουλου; Έχετε αναρωτηθεί; Γιατί εδώ έχει Ευρωπαϊκή Εισαγγελία. Αυτή είναι η απάντηση. Γιατί εδώ έχει Ευρωπαϊκή Εισαγγελία.

(Χειροκροτήματα από την πτέρυγα της Νέας Αριστεράς)

Κι επειδή ακριβώς εδώ η Ευρωπαϊκή Εισαγγελία έχει κάνει τη δουλειά της, η μόνη διέξοδος είναι να πάμε την υπόθεση τριάντα χρόνια πίσω. Αυτό κάνει τώρα ο κ. Μητσοτάκης και η Κυβέρνηση της Νέας Δημοκρατίας. Και η Ευρωπαϊκή Εισαγγελία βεβαίως μας πρόσφερε και όλες αυτές τις συνομιλίες Βουλευτών, Διευθυντών Υπουργικών Γραφείων, στελεχών διορισμένων από τη Νέα Δημοκρατία στη διοίκηση του ΟΠΕΚΕΠΕ, υποψήφιων Βουλευτών και Ευρωβουλευτών σας, κουμπάρων-κομματαρχών.

Προσέξτε, μιλάμε για ανθρώπους που δεν τους έχετε διαγράψει ακόμα από τις τάξεις σας, παραμένουν μέλη της Νέας Δημοκρατίας κανονικά και με τον νόμο.

Όσο για τον κ. Μητσοτάκη που εμφανίστηκε χθες εδώ ως ήρωας που σηκώνει στις πλάτες του το βάρος της εξυγίανσης, το βάρος της σύγκρουσης με τις παθογένειες, ένα πράγμα να πω. Κύριε Μητσοτάκη, έχετε θράσος, έχετε αλαζονεία, αλλά ταυτόχρονα είστε και πολύ δειλός. Πολύ δειλός, κύριε Μητσοτάκη. Ο ελληνικός λαός που τον εξαπατάτε, που τον κατακλέβετε συστηματικά από το 2019 δεν πρόκειται να σας συγχωρήσει.

(Χειροκροτήματα από την πτέρυγα της Νέας Αριστεράς)

Δεν ποινικοποιούμε εμείς η Αντιπολίτευση την πολιτική ζωή. Εσείς ολισθαίνετε συνεχώς σε ποινικά κολάσιμες συμπεριφορές. Και δεν είναι ότι η χώρα δεν αντέχει άλλη τοξικότητα, όπως μας είπε χθες ο κ. Μητσοτάκης, άλλη μία σκανδαλολογία που μας είπε. Η χώρα δεν αντέχει άλλο την Κυβέρνησή σας, κύριε Μητσοτάκη. Η χώρα δεν αντέχει άλλο την Κυβέρνησή σας, η χώρα δεν αντέχει άλλη διαφθορά, άλλη διαπλοκή, άλλο πλιάτσικο, άλλη αδικία. Αυτό δεν αντέχει η χώρα. Και θα έπρεπε να έχετε επιτέλους τη γενναιότητα ανάληψης της ευθύνης και να παραιτηθείτε, επιτέλους. Να παραιτηθείτε.

(Χειροκροτήματα από την πτέρυγα της Νέας Αριστεράς)

Κυρίες και κύριοι συνάδελφοι, σας καλώ να υπερψηφίσετε την πρόταση που καταθέσαμε από κοινού με την Κοινοβουλευτική Ομάδα του ΣΥΡΙΖΑ για τη διερεύνηση των ποινικών ευθυνών του κ. Βορίδη και του κ. Αυγενάκη σε αυτό το μεγάλο σκάνδαλο του ΟΠΕΚΕΠΕ.

Απευθύνω αυτή την πρόσκληση, την πρόταση για υπερψήφιση σε όλες τις πτέρυγες. Την απευθύνω και στους Βουλευτές της Νέας Δημοκρατίας και τους καλώ να το ξανασκεφτούν. Τους καλώ να αναμετρηθούν με τη συνείδησή τους και να αποφασίσουν, έχοντας στο νου τους όχι τον κ. Μητσοτάκη, αλλά τους πραγματικούς αγρότες, τους ανθρώπους της δουλειάς, τους ανθρώπους του μόχθου, αλλά και όλους τους Έλληνες πολίτες. Όλους τους Έλληνες πολίτες που έχουν υποστεί μια τεράστια κλοπή. Σε αυτούς πρέπει να λογοδοτήσετε. Σε αυτούς πρέπει να απολογηθείτε, τελικά, για τη στάση σας.

Σας καλώ, λοιπόν, αν τελικά το κόμμα σας -η Νέα Δημοκρατία-, όπως ακούγεται, αποχωρήσει από αυτήν εδώ την Αίθουσα απόψε, να μη συναινέσετε σε αυτό το ατόπημα, σε αυτό το θεσμικό ατόπημα. Γιατί πια δεν μιλάμε για τη συγκάλυψη ενός σκανδάλου. Θα είμαστε μπροστά σε μια βαθιά προσβολή της δημοκρατίας. Αφήστε τον κ. Μητσοτάκη να φύγει μόνος του, αν θέλει, με την ουρά στα σκέλια. Μην τον ακολουθήσετε.

Είναι ένας Πρωθυπουργός που δεν εμπιστεύεται καν τους ίδιους τους Βουλευτές του κόμματός του. Φοβάται τόσο πολύ, που προτιμάει τα άδεια έδρανα από το ρίσκο να ανακαλύψει ότι στη μυστική ψηφοφορία υπάρχουν Βουλευτές του που αντιλαμβάνονται ότι ο κ. Αυγενάκης και ο κ. Βορίδης είναι υπόλογοι για τις πράξεις, για τις παραλείψεις τους και γι’ αυτό πρέπει να προχωρήσει η προανακριτική. Είναι ένας Πρωθυπουργός σε αποδρομή και γι’ αυτό πρέπει να μείνει μόνος του, αντιμέτωπος με τις συνέπειες των πράξεών του. Των πράξεών του στις υποκλοπές, στα Τέμπη και τώρα στον ΟΠΕΚΕΠΕ.

Δεν ξεχνάμε τίποτα, δεν συγχωρούμε τίποτα στον Πρωθυπουργό, στον Πρωθυπουργό τού «δεν ξέρω», «δεν απαντώ», «φταίτε όλοι οι άλλοι εκτός από εμένα».

(Χειροκροτήματα από την πτέρυγα της Νέας Αριστεράς)

Αυτό που μας λέει τόσα χρόνια ο κ. Μητσοτάκης δεν το ξεχνάμε, δεν το συγχωρούμε και ένα πράγμα μόνο κρατάμε στο μυαλό μας. Ότι τελικά η δημοκρατία θα νικήσει.

Σας ευχαριστώ.

(Χειροκροτήματα από την πτέρυγα της Νέας Αριστεράς)

**ΠΡΟΕΔΡΕΥΩΝ (Γεώργιος Λαμπρούλης):** Τον λόγο έχει τώρα ο Πρόεδρος της Κοινοβουλευτικής Ομάδας της Νίκης κ. Δημήτριος Νατσιός.

**ΔΗΜΗΤΡΙΟΣ ΝΑΤΣΙΟΣ (Πρόεδρος του Δημοκρατικού Πατριωτικού Κινήματος - ΝΙΚΗ):** Ευχαριστώ, κύριε Πρόεδρε.

Κυρίες και κύριοι συνάδελφοι, δεν πρέπει να παραξενευόμαστε από τη στάση του κ. Φλωρίδη, την προκλητική του στάση. Έχω την εντύπωση ότι ο άνθρωπος πάσχει από το σύνδρομο του γενίτσαρου. Οι γενίτσαροι όταν μετακομίζουν, πάντοτε θέλουν να δείξουν ότι συμμετέχουν ολόψυχα στη νέα τους προσπάθεια. Χειρότεροι είναι οι κομματικοί γενίτσαροι, που αλλάζουν κόμματα από εδώ και από εκεί.

Θυμάμαι μία ιστορία που έλεγε ο Κολοκοτρώνης. Κάποτε ήθελε η κουκουβάγια να αλλάξει φωλιά -δανείζομαι μία ιστορία από τον Γέρο του Μοριά για αυτούς που αλλάζουν κόμματα, εξηγεί πολλά-, διότι αυτή που κατοικούσε -ας το πω έτσι- είχε γεμίσει κουτσουλιές, να πάει σε καινούργια και καθαρή. Είδε την κουκουβάγια ένα άλλο πουλί και της είπε: «όπου και να πας τον κώλο σου μαζί θα τον πάρεις». Έτσι, δυστυχώς, γίνεται. Μετακομίζουν, αλλά οι κουτσουλιές συνεχίζονται.

Παρακολουθώ από το πρωί, αγαπητοί μου, μπορεί να μην ήμουν παρών, και τι ακούμε; Εγκλήματα αποκαλύπτονται, βίβλοι ανοίγονται, ατασθαλίες, κλεψιές, απατεώνες, πλαστογραφίες, ανομίες, παρανομίες, λαμογιές, ό,τι κυκλοφορεί στην πιάτσα, θα λέγαμε, της παρανομίας εδώ μέσα ακούγεται. Αν κάποιος δεν ήξερε για τι πράγμα ζητάμε, θα έλεγε ότι είναι σύναξη εγκληματιών.

Είναι πάρα πολύ λυπηρό αυτό που συμβαίνει. Δυστυχώς και από έξω ο ελληνικός λαός. Όμορφος αγγελικά πλασμένος, που θα έλεγε ο Άγγλος ποιητής, εδώ μέσα και ένας λαός έξω, ο οποίος υποφέρει, ένας λαός ο οποίος βλέπει περίλυπος αυτά που συμβαίνουν στην ελληνική Βουλή και όπως είπα και χθες, να το ξαναπώ, αντί να ασχολούνται οι πολιτικοί με τα σοβαρότατα προβλήματα του λαού, εξαναγκάζουν τον λαό να ασχολείται με τα προβλήματα πολυτελείας, αγαπητοί μου, και βλέποντας βέβαια να υπερτερούν εδώ μέσα τα άδεια έδρανα.

Κυρίες και κύριοι συνάδελφοι, χθες η Βουλή που υπερψήφισε κατά πλειοψηφία την πρόταση της Νέας Δημοκρατίας για σύσταση εξεταστικής επιτροπής για τον ΟΠΕΚΕΠΕ, διαμόρφωσε, ταυτόχρονα, με αποκλειστική ευθύνη της Νέας Δημοκρατίας, που επέμενε σε τρίμηνη περίοδο εργασιών της επιτροπής, το πλαίσιο για να παραγραφούν τα αδικήματα λόγω αποσβεστικής περιόδου τουλάχιστον για τον ελεγχόμενο πρώην Υπουργό Αγροτικής Ανάπτυξης κ. Μάκη Βορίδη. Πρόκειται για αποφάσεις που συνιστούν έμμεση πρωθυπουργική και κυβερνητική ομολογία ενοχής, πολύ απλά διότι οι αποφάσεις αυτές έρχονται να συμπληρώσουν μια κομβικής σημασίας νομοθετική πρωτοβουλία της Νέας Δημοκρατίας που εκδηλώθηκε το 2020.

Αναφέρομαι στην τροποποίηση, από την πλευρά της κυβερνητικής πλειοψηφίας, του νόμου περί απάτης συμφερόντων της Ευρωπαϊκής Ένωσης. Έρχεται, λοιπόν, τότε η Κυβέρνηση ελάχιστους μήνες μετά την ανάρρηση του κ. Μητσοτάκη στην πρωθυπουργία και μετατρέπει το εν λόγω αδίκημα από κακούργημα σε πλημμέλημα. Με απλά λόγια, ανάβει το πράσινο φως, προκειμένου να ενθαρρυνθεί και να διευκολυνθεί, με αφετηρία το χαλαρότερο νομοθετικό πλαίσιο, η σύσταση και η δράση της εγκληματικής οργάνωσης που εργαλειοποίησε για λογαριασμό του κ. Μητσοτάκη και της Κυβέρνησης τη λεηλασία ευρωπαϊκών επιδοτήσεων μέσω του ΟΠΕΚΕΠΕ. Είναι δυνατόν να σου λένε οι Ευρωπαίοι «ψάξε» και εσύ να λες «εξεταστική»; Τα κάνει αυτά η Κυβέρνηση.

Αυτό το πράσινο φως έμεινε αναμμένο, δεν έσβησε, μέχρι που έγινε γνωστή η έρευνα της Ευρωπαίας Εισαγγελέως. Άνοιξε το παράθυρο για τα ιπτάμενα αιγοπρόβατα, για τα βιολογικά μέλια, για τους κάθε είδους υποψήφιους απατεώνες. Και ο κ. Μητσοτάκης και οι εκλεκτοί του στο Υπουργείο Αγροτικής Ανάπτυξης όχι μόνο στεγανοποιούν το σύστημα, αλλά εκδιώκουν αυτούς που ορθώνουν εμπόδια στην κεντρικά επιτελικά οργανωμένη απάτη.

Αλήθεια, μπορούν να μας παρουσιάσουν, ο Πρωθυπουργός και το επιτελικό κράτος του, μία περίπτωση άλλου οργανισμού που να σχετίζεται με ευρωπαϊκές επιδοτήσεις στον οποίο άλλαξαν τόσοι διοικητές του; Έναν οργανισμό στον οποίο αξίωναν κάθε τόσο οι Υπουργοί και η τρόικα του Μαξίμου την παραίτηση κάποιου για να έρθει ένας άλλος; Αυτό το φαινόμενο, μας λένε, δεν έφτασε σε γνώση του Πρωθυπουργού. Είναι προφανές ότι από τον Πρωθυπουργό μέχρι και το θυρωρό του Μαξίμου όλοι ήξεραν.

Δεν πείθει κανένα ο Πρωθυπουργός που και χθες προέβαλε τον εξωφρενικό ισχυρισμό ότι ο ΟΠΕΚΕΠΕ από την ίδρυσή του το 1998 επί είκοσι επτά ολόκληρα χρόνια είχε χαρακτηριστικά Stealth, ήταν αόρατος.

Δηλαδή, αυτοί που του έδωσαν υπόσταση, είχαν φροντίσει ώστε να μη γίνεται αντιληπτή οποιαδήποτε απάτη σε ό,τι αφορά στην έγκριση και καταβολή των ευρωπαϊκών επιδοτήσεων.

Και επειδή η όποια ποινικώς κολάσιμη δράση του ΟΠΕΚΕΠΕ παρέμεινε απαρατήρητη, καθώς κατόρθωσε να περνά κάτω από τα ραντάρ επτά Πρωθυπουργών, παρακαλώ, και δεκάδων Υπουργών, που δεν αντιλήφθηκαν την παραμικρή παρανομία, είναι τουλάχιστον άδικο να επικεντρώνουμε τα βέλη –έτσι λένε- της κριτικής μας και τα αντιπολιτευτικά πυρά μόνο στον κ. Μητσοτάκη.

Όμως, δεν έχει παρά να δει τα ευρήματα των μετρήσεων της κοινής γνώμης. Το 92% των Ελλήνων πολιτών τον θεωρεί υπεύθυνο για την εγκληματική λειτουργία του ΟΠΕΚΕΠΕ. Σχεδόν όλοι οι Έλληνες! Μόνο αυτός δεν θεωρεί τον εαυτό του υπεύθυνο. Από αυτούς μόλις το 5% πιστεύει ότι δεν έχει ευθύνη. Άρα, το 87% τον κρίνει απολύτως ένοχο.

Μας έλεγε ότι το επιτελικό κράτος θα λειτουργήσει ως μοχλός στρατηγικού μετασχηματισμού της ελληνικής οικονομίας και τελικά τώρα αποδέχεται ότι λειτουργεί, όπως και επί των προκατόχων του, ως διανομέας παράνομων επιδοτήσεων. Δυστυχώς για την Ελλάδα, ο Πρωθυπουργός αποδείχτηκε εντελώς ακατάλληλος, επικίνδυνος, για λόγους που ανάγονται σε ένα κράμα μωροφιλοδοξίας και μικροπολιτικής που ήταν και το «πρώτο κινούν» -που θα έλεγε και ο Αριστοτέλης- σε όλες τις πτυχές της πρωθυπουργικής του θητείας από το 2019 ίσαμε σήμερα.

Και επιπλέον, αποδεικνύεται και αδιόρθωτος. Χθες μερίμνησε για το ακαταδίωκτο του εγκαλουμένου Υπουργού του Μάκη Βορίδη, μέσα από μια εξεταστική που θα επιχειρήσει διάχυση ευθυνών στο εγγύς και στο απώτερο παρελθόν, με στόχο να μπαζώσει μετά τα Τέμπη και τον ΟΠΕΚΕΠΕ.

Και θέλω να επισημάνω κάτι σε αυτό το σημείο. Ο κ. Μητσοτάκης και η Νέα Δημοκρατία νομίζουν ότι με τη σύσταση της εξεταστικής επιτροπής θα πετύχουν το κουκούλωμα της υπόθεσης και τις παραγραφές των πράξεων Βορίδη και Αυγενάκη. Με αυτό το πλευρό να κοιμούνται!

Από τη μελέτη της δικογραφίας προκύπτει ότι υπάρχουν ενδείξεις συμμετοχής των Υπουργών στο αδίκημα της κακουργηματικής απιστίας, με πράξεις που δεν εμπίπτουν στο πεδίο άσκησης των καθηκόντων τους. Όπως υποστηρίζουν έγκριτοι νομικοί, το άρθρο 86 του Συντάγματος εφαρμόζεται μόνο για αδικήματα που τελούν οι Υπουργοί κατά την άσκηση της δημόσιας εξουσίας που τους έχει ανατεθεί. Δεν εφαρμόζεται σε κάθε εγκληματική πράξη, στην οποία προβαίνουν κατά την περίοδο που είναι Υπουργοί.

Αποκλειστικός αρμόδιος για τις πληρωμές των κοινοτικών αγροτικών επιδοτήσεων ήταν και είναι ο ΟΠΕΚΕΠΕ. Αυθαίρετες παρεμβάσεις ή πιέσεις που ασκήθηκαν από Υπουργούς για τη διενέργεια παράνομων πληρωμών με την χρήση της πολιτικής ισχύος και της αλαζονείας που τους έδινε η υπουργική ιδιότητα ή η θέση τους κοντά στον Πρωθυπουργό, δεν πρόκειται να ξεπλυθούν ούτε να μείνουν ατιμώρητες. Η κακή εφαρμογή του άρθρου 86 του Συντάγματος συνιστά παρεμπόδιση του έργου της Ευρωπαϊκής Εισαγγελίας και θα συνεπάγεται πρόσθετες κυρώσεις σε βάρος της Ελλάδος σε επίπεδο Ευρωπαϊκής Ένωσης.

Η Νίκη, τόσο στην Ελλάδα όσο και στην Ευρώπη, συνεχίζει με στοχευμένες ενέργειες τον αγώνα της, ώστε να επιστρέψει στον τόπο μας η δικαιοσύνη, η ισονομία και η διαφάνεια.

Επί των ημερών του κ. Μητσοτάκη, επί ημερών του πολυδιαφημισμένο επιτελικού κράτους, παρά το γεγονός ότι η χώρα μας δυνητικά είχε πρόσβαση σε 90 δισεκατομμύρια ευρώ από ευρωπαϊκούς πόρους, ο Πρωθυπουργός και η Κυβέρνησή του δεν επιδίωξαν να μεταμορφώσουν το παραγωγικό μοντέλο της Ελλάδος. Κι αυτό είναι ακόμη μεγαλύτερο σκάνδαλο, τις πτυχές του οποίου σύντομα θα κληθεί να συζητήσει και να διερευνήσει η Βουλή, διότι ο κ. Μητσοτάκης επέλεξε ενσυνείδητα να μοιράζει χρήμα σε «Φραπέδες» και «Χασάπηδες» που δρουν σε όλους τους τομείς της εθνικής οικονομίας. Θα μείνουν στην ιστορία οι «Φραπέδες» και οι «Χασάπηδες», διαμορφώνοντας μια νοοτροπία που διατρέχει οριζόντια όλη την ελληνική κοινωνία.

Υποσχεθήκατε μέσω ενιαίου παραγωγικού σχεδίου την άμεση σύνδεση των ευρωπαϊκών πόρων με αναπτυξιακούς στόχους, όπως είναι η βιομηχανία, η τεχνολογία, η εξωστρέφεια, η δημιουργία καλά αμειβόμενων θέσεων εργασίας και την ίδια ώρα πανηγυρίζετε εσείς και όλο το επιτελικό παρακράτος σας, επειδή περιορίζεται σε απόλυτους αριθμούς το ποσοστό της ανεργίας στη χώρα. Λες και δεν ξέρει ή λες και δεν ζει η ελληνική οικογένεια τις παραμέτρους της συγκεκριμένης ψευδεπίγραφης επιτυχίας σας. Γέμισε η Ελλάδα από εκατοντάδες χιλιάδες υποαμειβόμενους εργαζομένους με πτυχία, με μεταπτυχιακούς και διδακτορικούς τίτλους, που «εργάζονται» -σε εισαγωγικά το ρήμα- στον χώρο της εστίασης, από ντελιβεράδες, ως σερβιτόροι, ψήστες και λαντζιέρηδες. Τι να κάνουν τα παιδιά; Και όταν αποκάμουν, τι έμεινε; Να πάρουν τον δρόμο για τα ξένα.

Σπαταλήσατε, ρίξατε στον κουβά, την τελευταία ευκαιρία ανόρθωσης της Ελλάδος και το γνωρίζετε ότι δεν υπερβάλλω. Ξέρετε καλά πως αλλάζουν οι ευρωπαϊκοί στόχοι για την επόμενη επταετία. Η συζήτηση για το νέο πολυετές δημοσιονομικό πλαίσιο της Ευρωπαϊκής Ένωσης 2028 - 2034 έχει, ήδη, ξεκινήσει σε τεχνικό επίπεδο και όλα δείχνουν πως οι προτεραιότητες της Ένωσης αλλάζουν. Το βάρος μετατοπίζεται στην κοινή άμυνα, σε στρατηγική αυτονομία σε ενέργεια και πρώτες ύλες, στην τεχνολογική κυριαρχία και στην γεωπολιτική σταθερότητα των συνόρων.

Αυτό σημαίνει ότι οι επιδοτήσεις θα μειωθούν κατά 30% ή 50% και η ελληνική οικονομία θα δεχτεί έτσι ισχυρότατο πλήγμα. Η δημόσια επενδυτική δαπάνη θα συρρικνωθεί. Η αγροτική παραγωγή θα χάσει την επιβίωσής της. Η ανάπτυξη αναμένεται να μειωθεί κατά μία ή δύο μονάδες ετησίως. Η δημοσιονομική ισορροπία θα τεθεί υπό πίεση. Το σοκ θα είναι μεγάλο, βέβαια. Αυτή η υπονόμευση του μέλλοντος της χώρας είναι έργο του Μητσοτάκη και των κυβερνήσεων.

Δυστυχώς για εσάς -και σε ποιους να μιλήσεις που όλοι λείπουν, κρίμα!- από το έγκλημα των Τεμπών και εντεύθεν, εξαιτίας της επιλογής του κ. Μητσοτάκη να συγκαλύπτει κάθε σκάνδαλο, κατέληξε η Κυβέρνηση να κινείται με σπασμένα φρένα σε τροχιά ελεύθερης πτώσης.

Αναθάρρησε ο κ. Μητσοτάκης επειδή ανιχνεύθηκαν και στελέχη του ΠΑΣΟΚ στις λίστες με τις «ακρίδες» του ΟΠΕΚΕΠΕ. Φαντάστηκε ότι ανοίγει ο δρόμος σε συμψηφισμούς και τσουβαλιάσματα. Ανήγαγε ο Πρωθυπουργός σε κορυφαίο επιχείρημα -το ακούσαμε χτες- της υπερασπιστικής του γραμμής την ύπαρξη στις λίστες του ΟΠΕΚΕΠΕ κάποιων νυν στελεχών του ΠΑΣΟΚ.

Και αλήθεια, αναρωτιέμαι, αγαπητοί μου κυρίες και κύριοι συνάδελφοι της κυβερνητικής πτέρυγας, ποιος από εσάς πιστεύει ότι ο ελληνικός λαός κι εμείς οι εκπρόσωποί του σε αυτή την Αίθουσα πάσχουμε ομαδικώς από αχρωματοψία; Όλοι γνωρίζουμε ότι από το 2019 το χρώμα της Κυβέρνησής σας είναι γαλαζοπράσινο.

Όλοι ξέρουμε πως το πιο χαρακτηριστικό παράδειγμα από κοινού συμμετοχής στελεχών της Νέας Δημοκρατίας και πρώην στελεχών του ΠΑΣΟΚ στο πρυτανείο, στη νομή της εξουσίας, δεν είναι ο ΟΠΕΚΕΠΕ, είναι η ίδια η Κυβέρνηση Μητσοτάκη. Νομίζετε ότι υπάρχει έστω κι ένας Έλληνας πολίτης, ακόμη και μεταξύ των χιλιάδων μετακλητών που πληρώνει ο ελληνικός λαός, ακόμη κι εντός της «Ομάδας Αναλήθειας» που να πιστεύει ότι τα είκοσι και πλέον μέλη της Κυβέρνησης που προέρχονται από το βαθύ σημιτικό ΠΑΣΟΚ βρίσκονται εκεί επειδή μοιράστηκαν το ανύπαρκτο όραμα του κ. Μητσοτάκη για τον τόπο; Ξέρουν καλά ότι αυτοί οι άνθρωποι δεν μετέχουν σε κυβέρνηση που επιδιώκει την ανόρθωση της Ελλάδος. Είναι στελέχη μιας κυβέρνησης που ονομάζει ανάπτυξη το γενικό ξεπούλημα, αυτό που επέλεξε ως γιος του ιδρυτή του ΠΑΣΟΚ το 2009 με την υπαγωγή της πατρίδας, της έρημης πατρίδας, στο ΔΝΤ και στην τρόικα της Ευρωπαϊκής Ένωσης, αυτός που απέκλεισε άλλους σωτήριους δρόμους αντιμετώπισης της κρίσης δανεισμού και τη μετέτρεψε σε κρίση χρέους.

Υπηρετούν έναν μοναδικό και απαράδεκτο στόχο. Νέμονται την εξουσία και τα αγαθά της οι ίδιοι και αυτοί που την πλαισιώνουν χωρίς να αμφισβητούν την καταλήστευση της χώρας και του λαού της, από την ηθελημένη χρεοκοπία ως τον ΟΠΕΚΕΠΕ και το Ταμείο Ανάκαμψης και Ανθεκτικότητας.

Και απ’ ότι φαίνεται σπερμολογίες -δεν ξέρω- φημολογίες, πληροφορίες, καλύτερα, έρχονται μαντάτα και για μεγαλύτερες λεηλασίες στο πλαίσιο του Ταμείου Ανάκαμψης και Ανθεκτικότητας, στο πλαίσιο των Υπουργείων Παιδείας, Ψηφιακής Διακυβέρνησης, Ανάπτυξης, Πολιτικής Προστασίας, Ναυτιλίας με το αμαρτωλό και επί χρόνια απλήρωτο μεταφορικό ισοδύναμο και «Κύριος είδε» με πόσους και ποιους ακόμη πυλώνες του επιτελικού κράτους αδιαφάνειας. Του κράτους των επιτελικά απευθείας αναθέσεων σε ημετέρους των αυθαιρέτων και παράνομων κατατμήσεων έργων. Του κράτους που είναι η επιτομή της ρεμούλας και γίνεται και η επιτομή της οπερέτας, όταν έρχονται οι αποκαλύψεις της απίστευτης αρπαχτής. Του κράτους που οικοδομεί ο κ. Μητσοτάκης και η γαλαζοπράσινη κουστωδία του από το 2019 ίσα με σήμερα.

Είναι ένα σαθρό σύστημα λεηλασίας του δημοσίου χρήματος και αξιοποίησής του για εξαγορά συνειδήσεων, για τη νόθευση των εκλογικών αποτελεσμάτων στις εθνικές αλλά και στις ευρωεκλογές. Ένα σύστημα πυραμιδικό με την κορυφή του στο Μέγαρο Μαξίμου και τα αγκωνάρια του στο ολιγομελές -ειρωνικά το λέω- όπως είχε υποσχεθεί ο κ. Μητσοτάκης κυβερνητικό σχήμα. Αυτό κυμαίνεται πλέον μεταξύ εξήντα, πενήντα, εβδομήντα -πόσοι είναι;- Υπουργοί και Υφυπουργοί. Το ένα τρίτο και το πλέον είναι τα παλιά πρωτοπαλίκαρα του Σημίτη.

Και έρχεται ο κύριος Πρωθυπουργός και μας λέει πως Υπουργοί σαν τον συντοπίτη του και πρωτοπαλίκαρό του τον κ. Αυγενάκη, σαν τον κ. Βορίδη πρέπει να αμνηστευθούν με γνώμονα ότι υπήρξαν πιθανόν και κάποιοι άλλοι, ψιλικατζήδες βέβαια μπροστά τους, στους παρόντες και «ΟΠΕΚΕΠΕδες» που ήταν πρωταγωνιστές ατασθαλιών από το 1998 ως την πολιτική πεντηκοστή, τη μέρα δηλαδή που ανέλαβε την εξουσία ο κ. Μητσοτάκης.

Οι παρουσίες εδώ πέρα και του κ. Βορίδη και του κ. Αυγενάκη ήταν αξιοθρήνητες. Από μακριά βοούσαν ότι είναι ένοχοι και οι δύο βέβαια. Και μου έκανε εντύπωση ότι -αυτό σκεφτόμουν όσο τους έβλεπα- αυτά θα έπρεπε να λέγονται μπροστά σε δικαστές για να καταδικαστούν γι’ αυτό που έκαναν και όχι εδώ μέσα, έχοντας μέσα τους τη βεβαιότητα ότι δεν θα καταδικαστούν, γιατί θα πάνε μέσω εξεταστικής επιτροπής, αλλά «άλλα ο Θεός κελεύει». Ας μην πατούν πολύ γερά στα πόδια τους.

Ξέρουμε όλοι οι Έλληνες πως αυτές οι παθογένειες στις οποίες εναποθέτει τις ελπίδες του, αυτές τις δυσλειτουργίες, τις οποίες επικαλείται ο κ. Μητσοτάκης, αυτές ήθελε να εντάξει στο κυβερνητικό του σχήμα, προσωποποιημένες από τους ίδιους τους γεννήτορές τους. Αυτούς εντάξατε, κύριε Πρωθυπουργέ, σε κάθε κυβερνητικό σχήμα από το 2019 και μετά. Και δεν το κάνατε τυχαία. Τους πήρατε όλους αυτούς, επειδή είχαν την τεχνογνωσία, είχαν το know how, που λέτε νεοελληνιστί εσείς οι ξενοσπουδαγμένοι. Γι’ αυτό και είναι οι αμετακίνητοι Υπουργοί σας ή όταν βρίσκονται εκτός Κυβέρνησης είναι τα πρώτα βιολιά στη Βουλή και στο κόμμα σας.

Κυρίες και κύριοι, της κυβερνητικής παράταξης, προχθές -όσοι ακούν- σας παρακάλεσαν να μπαζώσετε ξανά την υπόθεση του εγκλήματος των Τεμπών. Και είχατε την αίσθηση πολλοί από εσάς ότι θα είναι η τελευταία αβαρία σας προς διάσωση της Κυβέρνησης. Στείλατε τον πρώην Υπουργό Μεταφορών στη δικαιοσύνη, της οποίας την ηγεσία επιλέγει η Κυβέρνηση. Άλλη μία αποχρώσα ένδειξη ότι ίσως και να την επηρεάζει στο πλαίσιο μιας αισχρής συνταγματικής πρόνοιας για το ακαταδίωκτο τη μη ευθύνη Υπουργών.

Κυρίες και κύριοι συνάδελφοι, όμως, σας ζήτησαν να τον στείλετε για πλημμέλημα με την κατηγορία της πρόκλησης βλάβης στον ΟΣΕ, με μεθόδευση που κατ’ ουσίαν συνιστά ύβρη προς τα πενήντα επτά αθώα θύματα του εγκλήματος των Τεμπών. Ύβρις σε βάρος του λαού που έστειλε σε όλους μας το σαφές μήνυμά του, διαδηλώνοντας μαζικά σε όλη τη χώρα, συγκεντρώνοντας ένα εκατομμύριο τριακόσιες χιλιάδες υπογραφές. Ύβρις στη δημοκρατία και ένα ακόμη στίγμα από τα πολλά στη διεθνή εικόνα της πατρίδας μας.

Τώρα σας ζητούν, πάντα στους κυβερνητικούς Βουλευτές, να στηρίξετε την ίδια μεθόδευση, ένα ανάλογο μπάζωμα για το πολλαπλό έγκλημα του ΟΠΕΚΕΠΕ. Σας ζητούν να κλείσετε τα μάτια, να κάνετε πως δεν καταλαβαίνετε τι έγινε πραγματικά. Να καλύψετε το όργιο των «γαλάζιων ακρίδων», να κάνετε πως δεν αντιλαμβάνεστε το ήθος, το θράσος των «Φραπέδων» και των «Χασάπηδων» ακόμη και αυτοδιοικητικών κομματικών στελεχών που δήλωναν καλλιέργειες βαμβακιού ακόμη και ψηλά στην Πίνδο.

Συμμερίζεστε αυτούς που πιστεύουν ότι ένα επιπλέον κακούργημα, που αυτή τη φορά ξεπέρασε τα σύνορα της Ελλάδας επειδή αφορά στις ευρωπαϊκές ενισχύσεις, πρέπει να κουκουλωθεί; Η δική σας συνείδηση αντέχει κάτι τέτοιο; Πώς θα δείτε στα μάτια τους τίμιους γεωργούς, τους τίμιους κτηνοτρόφους της εκλογικής σας περιφέρειας που στερούνταν τις επιδοτήσεις χάριν του Πρωθυπουργού και των κυβερνητικών, των κομματικών αετονύχηδων, που έστησαν μαφιόζικη εγκληματική οργάνωση;

Αγαπητοί, συνάδελφοι κυρίες και κύριοι Βουλευτές της πλειοψηφίας, ούτε τα Τέμπη, ούτε ο ΟΠΕΚΕΠΕ, ούτε αυτά που έρχονται, μπορούν και πρέπει να μπαζωθούν, μόνο αν μπαζωθεί η συνείδηση μπορείτε να τα μπαζώσετε. Δεν είμαι εξ εκείνων που πιστεύω ότι τα μέλη της Εθνικής Αντιπροσωπείας υποχρεούνται να εκχωρούν την τιμή και την αξιοπρέπειά τους στον εκάστοτε Πρωθυπουργό. Γνωρίζω ότι πολλοί από εσάς, τους οποίους σέβομαι, αισθάνεστε ότι δεν έχετε υποχρέωση συμμετοχής ούτε ως ηθικοί αυτουργοί στην εγκληματική οργάνωση του ΟΠΕΚΕΠΕ. Και ξανατονίζω, ακούστε –επαναλαμβάνω- τη φωνή της συνείδησης. Η συνείδηση υποδεικνύει το σωστό, τη φωνή του ελληνικού λαού. Πολλοί είστε παιδιά αγροτών. Μην αμαυρώνετε τη σπουδαία αυτή καταγωγή. Τιμήστε τον κόπο των γονιών σας που σας μεγάλωσαν με τιμιότητα και ήθος. Έχετε αντιληφθεί πως η κατάσταση για τον Πρωθυπουργό και την Κυβέρνησή του είναι μη αναστρέψιμη.

Γνωρίζω ότι σε συζητήσεις μεταξύ σας αναρωτιέστε στις πόσες εξεταστικές επιτροπές πέφτει μία Κυβέρνηση, στα πόσα μπαζώματα της δικαστικής διερεύνησης σκανδάλων ή εγκλημάτων, στις πόσες αποφάσεις συγκάλυψης, στις πόσες απόπειρες συμψηφισμού; Ακόμη υπάρχουν και κάποιες άλλες πτυχές των επιπτώσεων.

Αλήθεια, κυρίες και κύριοι συνάδελφοι, πιστεύετε ότι εκλιπαρώντας τους εταίρους μας στην Ευρωπαϊκή Ένωση να καθαρίσουμε από το συγκεκριμένο άγος, πληρώνοντας το τεράστιο, το υπέρογκο, το ντροπιαστικό πρόστιμο που μας επιβλήθηκε, απαλλάσσουμε τη χώρα μας από οποιαδήποτε περαιτέρω επίπτωση; Θα το πω όπως το λέει ο λαός μας. Με τι μούτρα θα διαπραγματευόμαστε, θα αξιώνουμε, θα ζητούμε τη στήριξη των εταίρων μας σε πιο σημαντικά ζητήματα, όταν αναλώνουμε το πολιτικό κεφάλαιο της Ελλάδας σε μεθοδεύσεις κουκουλώματος των κυβερνητικών συμμέτοχων σε μία εγκληματική οργάνωση όπως ο ΟΠΕΚΕΠΕ;

Με τι μούτρα, με ποια ισχύ, με ποια αξιοπιστία θα προβούμε σε όλα αυτά που όψιμα και καθόλου πειστικά ισχυρίστηκε ο Πρωθυπουργός, όπως για παράδειγμα για το πρόγραμμα SAFE, στο οποίο μάλιστα αναφέρθηκε ο κ. Μητσοτάκης, μιλώντας στους αγιογράφους των μέσων μαζικού επηρεασμού που ανέλαβαν για ακόμη μια φορά να εξωραΐσουν το προφίλ του; Δεν έβαλε κανείς τους μυαλό εκεί στην γαλαζοπράσινη Κυβέρνηση. Δεν διδάχτηκε τίποτα ο Πρωθυπουργός από το θλιβερό πάθημά του, που κατέστη περιστατικό ντροπής για την Ελλάδα στην τελευταία σύνοδο κορυφής του ΝΑΤΟ. Και εννοώ όταν περιφερόταν γύρω από τον Πρόεδρο των ΗΠΑ, όταν βάδιζε δίπλα του μιλώντας φωναχτά και μόνος του, προσδοκώντας ολοφάνερα σε μια χειραψία, σε έναν λεκτικό χαιρετισμό, που όμως ποτέ δεν ήρθε.

Επίσης, η Ελλάδα, κυρίες και κύριοι, δεν έχει την πολυτέλεια να πληρώνει την αμετροέπεια οιουδήποτε πολιτικού που νομίζει πως δύναται να επηρεάσει ακόμη και το αποτέλεσμα των εκλογών στις ΗΠΑ, φτάνοντας στο σημείο να υβρίζει τον Τραμπ ακόμα και μέσα σε αυτή την Αίθουσα. Και αν αναφέρομαι σε αυτό, δεν το κάνω για λόγους φτηνής αντιπολίτευσης. Το κάνω για να πω ότι η οίηση της εξουσίας, η έπαρση και η τεχνητή ενίσχυση της απήχησής της, η νοθεία της θέλησης του λαού μέσα από πρότζεκτ απάτης σαν αυτό του ΟΠΕΚΕΠΕ, ήταν για τον Πρωθυπουργό και την Κυβέρνηση τα αίτια που τους οδηγούν στην πολιτική τους αποκαθήλωση.

Ακόμη ηχούν στα αυτιά όλων οι κατηγορίες περί τραμπισμού σε όποιον από εμάς τολμούσε να ασκήσει τον εκ του Συντάγματος και της λαϊκής ψήφου ρόλο του, αρθρώνοντας αντιπολιτευτικό λόγο, εποικοδομητική κρίση στα έργα και τις ημέρες της Κυβέρνησης Μητσοτάκη, αυτής που καθημερινά αισθανόταν την υποχρέωση να δίνει εξετάσεις πίστης και υποταγής στη woke ατζέντα και στις άλλες τραγικές επιλογές της κυβέρνησης Μπάιντεν.

Κυρίες και κύριοι συνάδελφοι της κυβερνητικής πτέρυγας, σας πειθανάγκασε να ψηφίσετε ακόμα και τον ψευτογάμο των ομοφυλοφίλων. Σας υποχρεώνει να απολογείστε για ένα απίστευτο κύμα ακρίβειας, που φτωχοποιεί άγρια τους Έλληνες, που τους δημιουργεί επιπλέον προβλήματα επιβίωσης. Σας κατέστησε εγκαλούμενους από τους συμπατριώτες σας για το προσφυγικό, για το λαθρομεταναστευτικό ζήτημα, με τις αποφάσεις για τις οποίες ο λαός δεν ρωτήθηκε, ούτε εσείς οι ίδιοι.

Μιλάμε για την κατάσταση του ελληνικού πληθυσμού στην πατρίδα με νέους, εκπαιδευμένους, ετοιμοπόλεμους, τουρκοκίνητους, πεμπτοφαλαγγίτες σε κάθε μικρό οικισμό της πατρίδας. Σας ρώτησε πότε γι’ αυτό; Ρώτησε τον ελληνικό λαό γι’ αυτά που προωθεί;

Παρακολουθείτε, όπως όλοι μας, την πολιτική του κατευνασμού έναντι της Τουρκίας, την εγκατάλειψη της Κύπρου, τις αγορές ακινήτων σε νησιά, σε Έβρο, τις τουρκοκίνητες προκλήσεις από Λιβύη, Αλβανία, Σκόπια, Συρία, την ολική έκλειψη της εξωτερικής μας πολιτικής.

Πιστεύετε ότι στον Πρωθυπουργό των Τεμπών, των πολλών ΟΠΕΚΕΠΕ, της λεηλασίας του Ταμείου Ανάκαμψης και Ανθεκτικότητας θα δώσει δεύτερη ευκαιρία ο Τραμπ, όταν ο ίδιος ο κ. Μητσοτάκης, αν και αμερικανοσπουδαγμένος, επέλεξε να λειτουργεί ως αφισοκολλητής της Καμάλα Χάρις στην Ελλάδα; Θεωρώ πως ούτε εσείς πιστεύετε στο, ήδη, σβησμένο άστρο του κ. Μητσοτάκη.

Μιλά κανείς για τις γερμανικές επανορθώσεις, τις αποζημιώσεις, το κατοχικό δάνειο, για τα έργα και τις ημέρες αυτών που έφεραν σε πέρας την απαλλοτρίωση της Ελλάδος αντί πινακίου φακής, την εκποίηση των δρόμων, των τρένων και των αεροδρομίων μας, όλων των σημαντικών εθνικών υποδομών; Αξίζει να είμαστε συμμέτοχοι ή σιωπηλοί παρατηρητές αυτής της κατρακύλας;

Κυρίες και κύριοι συνάδελφοι, η Νίκη αισθάνεται την ανάγκη να προειδοποιήσει για την έκρηξη λαϊκής οργής που πλησιάζει. Ένα καλοστημένο εκλογικό σκηνικό, με εταιρείες φαντάσματα που ληστεύουν τους πολίτες, που εξάγουν τεράστια ποσά στο εξωτερικό και ιδιοποιούνται τις περιουσίες, ακόμη και την πρώτη κατοικία, των Ελλήνων πολιτών, εταιρείες κοράκια, αυτά θέλουν να ακούν οι Έλληνες. Βαρέθηκαν τα ίδια και τα ίδια.

Με υποψίες και αποχρώσες ενδείξεις συμμετοχής συγγενικών προσώπων, μελών της Κυβέρνησης υπονομεύεται έτσι προκλητικά το μέλλον της πατρίδας. Μακάρι να πει την αλήθεια, αλλά εκείνη η νομοθετική ρύθμιση για να μπορούν να ιδρύουν offshore στο εξωτερικό εκεί οδηγεί τη σκέψη μας.

Η Νίκη προειδοποιεί: Αν το πάρτι με τη ληστεία της πρώτης κατοικίας των Ελλήνων πολιτών δεν λάβει τέλος οριστικά και αμετάκλητα, μπορεί να ξεσηκωθεί ο λαός. Αν δεν κηρυχθεί, δεν νομοθετηθεί ένα είδος σεισάχθειας και αν δεν ψηφιστεί νόμος που θα δώσει τη δυνατότητα στους δανειολήπτες να εξαγοράσουν τα κόκκινα δάνειά τους στην εξευτελιστική τιμή που προσφέρθηκαν από τις τράπεζες στα funds, τράπεζες που κράτησαν κι ένα σοβαρό ποσοστό μετοχών, η κοινωνική γαλήνη και η συνοχή σύντομα θα τιναχθούν στον αέρα.

Κυρίες και κύριοι, η κληρονομική -και κλείνω, κύριε Πρόεδρε- εκλόγιμη μοναρχία, η κληρονομική δημοκρατία που θεμελιώθηκε στην περίοδο της Μεταπολίτευσης βούλιαξε την Ελλάδα και αυτήν την ώρα όλοι κατανοούμε πως εξήντλησε και τις τελευταίες εφεδρείες εν μέσω εξεταστικών και προανακριτικών επιτροπών.

Είναι όρος επιβίωσης για την Ελλάδα να βάλει τέλος σε αυτή την παρωδία. Η πατρίδα μας έχει ανάγκη από πολιτικούς με θυσιαστικό ήθος, από αποφασισμένους, άξιους Έλληνες, που θα εργαστούν σκληρά με οδηγό τις αρχές και τις αξίες μας, με την πίστη μας, που την πολέμησε ο κ. Μητσοτάκης, την αξιοπρέπειά μας, που την καταρράκωσε το εθνικό συμφέρον, που δεν το υπερασπίζεται. Από πλασιέ του εθνικού πλούτου και από εθνικούς κτηματομεσίτες χορτάσαμε. Τους πληρώσαμε, ήδη, ακριβά.

Με το βλέμμα στην κληρονομιά μας, εμπνευσμένοι και από την έξοδο του Μεσολογγίου, που θα γιορτάσουμε του χρόνου τα διακόσια χρόνια, εμείς στη Νίκη θα κάνουμε το χρέος μας απέναντι στον ελληνικό λαό, θα αγωνιστούμε σήμερα, κάθε μέρα, μέσα σε αυτό τον στίβο να λάμψει η αλήθεια, να αποδοθεί δικαιοσύνη, επιτέλους ο λαός μας να νιώσει ότι περιβάλλεται από πολιτικούς οι οποίοι τον σέβονται.

Ευχαριστώ πολύ.

(Χειροκροτήματα από την πτέρυγα του Δημοκρατικού Πατριωτικού Κινήματος - ΝΙΚΗ)

**ΠΡΟΕΔΡΕΥΩΝ (Γεώργιος Λαμπρούλης):** Θα συνεχίσουμε με τον κατάλογο ομιλητών και καλούμε στο Βήμα την κ. Μαρία Κομνηνάκα από το Κομμουνιστικό Κόμμα Ελλάδας.

**ΜΑΡΙΑ ΚΟΜΝΗΝΑΚΑ:** Κύριε Πρόεδρε, με την ανοχή που επιδείχθηκε και στους προηγούμενους ομιλητές.

Η χθεσινή απόφαση του ΚΚΕ να μη νομιμοποιήσουμε με την παρουσία μας τη διαδικασία-πλυντήριο, που για άλλη μια φορά εμπνεύστηκε η Νέα Δημοκρατία για να αποφύγει τη διερεύνηση των ποινικών ευθυνών των Υπουργών της, δικαιώθηκε απολύτως.

Γιατί, αφού τα κουκούλωσε χθες η Κυβέρνηση με μια εξεταστική πλυντήριο και με χειρισμούς που σπρώχνουν προς την παραγραφή μέρος τουλάχιστον των πράξεων ιδίως της θητείας Βορίδη, ήρθε σήμερα να μας πει ότι παρέλκει η ποινική διερεύνηση. Και μάλιστα ακούσαμε χθες και το άλλο μνημειώδες από την εισηγητή της Νέας Δημοκρατίας, που ουσιαστικά το επαναλαμβάνουν και το επανέλαβε και ο Πρωθυπουργός στην ομιλία του, ότι τις ποινικές ευθύνες –λέτε- θα τις διερευνήσει η δικαιοσύνη.

Με ποιον ακριβώς τρόπο; Με ποιον τρόπο θα διερευνήσει τις ποινικές ευθύνες των Υπουργών, όταν με το άρθρο 86 του Συντάγματος δεν μπορεί καν να εκκινήσει την έρευνα αν δεν δώσει έγκριση η Βουλή, δηλαδή η κυβερνητική πλειοψηφία; Πώς, λοιπόν, θα διερευνήσει η δικαιοσύνη τις ποινικές ευθύνες των Υπουργών σε μια δικογραφία που φιγουράρει, κύριοι, όλο το στελεχιακό δυναμικό της Νέας Δημοκρατίας και εσείς παριστάνετε τους άμεμπτους;

Στην καταληκτική του ομιλία του ο κ. Τσιάρας είπε ότι θα μπουν στο μικροσκόπιο των ερευνών της εξεταστικής επιτροπής ο ρόλος των ΚΥΔ, των εταιρειών πιστοποιήσεων, του τεχνικού συμβούλου. Να μπουν. Αλλά ο ρόλος των Υπουργών, των στελεχών του Υπουργείου και η πολιτική στήριξη που έδιναν, που επέτρεψαν σε όλο αυτό το σάπιο το εγκληματικό κύκλωμα των επιτηδείων να οργιάσει, πού θα ελεγχθεί, κύριοι Υπουργοί; Αξιοποιώντας βεβαίως και το σαθρό, διαβλητό, ιδιωτικοποιημένο σύστημα χορήγησης επιδοτήσεων που φτιάξατε με τις πολιτικές σας αποφάσεις και τις ευλογίες βεβαίως της Ευρωπαϊκής Ένωσης.

Αυτές οι ευθύνες περιγράφονται στη δικογραφία και αυτές δεν προκύπτουν από αστοχία ούτε από συστηματικές αδυναμίες, κύριε Λαζαρίδη, αλλά από ενέργειες, από επιδίωξη, από γνώση και με σχεδιασμό. Και ναι, σε αυτόν τον σχεδιασμό, κύριε Βορίδη, μπορεί να εντάσσονται και οι υπουργικές αποφάσεις, οι εγκύκλιοι και τα όσα νομοθετείτε ή δεν νομοθετείτε.

Βεβαίως έχει ενδιαφέρον να παρακολουθεί κανείς και τις διαμαρτυρίες του ΠΑΣΟΚ και του ΣΥΡΙΖΑ γι’ αυτές τις μεθοδεύσεις συγκάλυψης, που έχει κάνει σύστημα η Νέα Δημοκρατία. Δεν τα ξέρατε αυτά όταν αρνηθήκατε την πρόταση του ΚΚΕ για κατάργηση του άρθρου 86 και του νόμου περί ευθύνης Υπουργών; Ή μήπως δεν σας βόλεψε όλους σας όταν κυβερνούσατε το «πλειοψηφία έχουμε, ό,τι θέλουμε κάνουμε»; Σας βόλεψε, το ξέρατε και επιλέξατε βεβαίως να διατηρήσετε αυτή τη δυνατότητα.

Λέει, λοιπόν, η Νέα Δημοκρατία εν χορώ: «Η δικογραφία έφτασε αμελλητί στη Βουλή, δίχως αξιολόγηση ως προς τους Υπουργούς, και εμείς ενδείξεις ενοχής δεν βλέπουμε».

Καλά, ο αποπεμφθείς Βάρρας δεν ενημέρωσε τον Πρωθυπουργό, όπως παλεύετε να μας πείσετε, για τις πιέσεις Βορίδη, για τους λόγους που τον εξανάγκασε σε παραίτηση, όταν μετά από τον ΟΠΕΚΕΠΕ προσελήφθη και μέχρι σήμερα παραμένει προσωπικός του σύμβουλος στο Μαξίμου.

Ο Υφυπουργός παρά τω Πρωθυπουργώ Μπρατάκος δεν ενημέρωσε τον Πρωθυπουργό για τις επιστολές Σημανδράκου ούτε για τα όσα κατήγγειλε για τις μεθοδεύσεις Αυγενάκη στις συσκέψεις με Μπρατάκο, Βορίδη, Παπασταύρου, οι οποίοι και τελικά τον οδήγησαν σε παραίτηση.

Εσείς δεν τα διαβάσατε όλα αυτά στη δικογραφία; Δεν είδατε ότι, πρώτον, με πανομοιότυπο τρόπο δύο πρόεδροι καταγγέλλουν ενόρκως ότι, τη στιγμή που επιχείρησαν να βάλουν αυστηρές προϋποθέσεις -το στοιχειώδες δηλαδή, να ζητούν ισχυρούς τίτλους ιδιοκτησίας βοσκοτόπων που δηλώνονταν ως μισθωμένα ακόμη και εκατοντάδες χιλιάδες χιλιόμετρα μακριά από τον τόπο δραστηριότητας- επιχείρησαν δηλαδή να αυστηροποιήσουν το εντελώς διάτρητο και εύκολα προσπεράσιμο καθεστώς των ελέγχων που αποδεδειγμένα διευκόλυνε τη βιομηχανία ψευδών δηλώσεων για ενεργοποίηση δικαιωμάτων στο εθνικό απόθεμα με εικονικά μισθωτήρια; Μόλις επιχείρησαν αυτό, βρέθηκαν και οι δύο παραιτημένοι με υπουργική εντολή.

Με ποιο ακριβώς καθεστώς, κύριε Βορίδη, θα έκαναν τους διασταυρωτικούς ελέγχους που λέτε ότι παραγγείλατε; Με το αυστηρό πλαίσιο που ζητούσαν τους τίτλους ιδιοκτησίας ή με το χαλαρό καθεστώς ελέγχου τύπου «ό,τι δηλώνεις είσαι», δηλαδή μόνο με τα Ε9 που ήταν η πρώτη προτεραιότητα που είχαν οι πρόεδροι που ανέλαβαν μετά τους παραιτηθέντες; Και με βάση αυτές τις αλλαγές που έκαναν, προχώρησαν και στην αποδέσμευση των έως τότε ελεγχόμενων ΑΦΜ. Μιλάμε, από τους προέδρους για τον Θεοφάνη Παπά νυν Βουλευτή της Νέας Δημοκρατίας και τον Δημήτρη Μελά στη συνέχεια εκ των πρωταγωνιστών του εγκληματικού κυκλώματος που έβαλε στη θέση ο Βορίδης και που έσπευσαν να αλλάξουν αμέσως μετά την ανάληψη των καθηκόντων τους τις εγκυκλίους ελέγχου με βροχή τροποποιήσεις να διαδέχονται την κάθε αλλαγή προέδρου. Και, βεβαίως, μιλάμε για τον προσχηματικά παραιτηθέντα από τη θέση Αντιπροέδρου Μπαμπασίδη που όρισε μετά ως Πρόεδρο ο Αυγενάκης στον ΟΠΕΚΕΠΕ, αφού προηγούμενα φρόντισε να αλλάξει όλους τους ενοχλητικούς κρίκους από τις κρίσιμες για τον έλεγχο θέσεις.

Το κρίσιμο, λοιπόν, κύριε Βορίδη και κύριε Αυγενάκη, δεν είναι το δικαίωμά σας να ζητήσετε, όπως λέτε, την παραίτηση των υφισταμένων σας, αλλά το γιατί -αυτό που με πολλά υπονοούμενα, κύριε Βορίδη, το αφήσατε για μετά να μας το πείτε- αλλά και το ποιες ενέργειές τους θέλατε να παρεμποδίσετε μέσω των παραιτήσεων και ποιες άλλες να επιτρέψετε να συνεχίζονται ανενόχλητα.

Δεύτερον, δεν είδατε το γεγονός ότι ο κ. Βορίδης από τη θέση του Υπουργού, και όχι του ανήξερου πολιτικού -που ήρθε σήμερα να μας πουλήσει ότι είναι άσχετος περί τα αγροτικά- το 2019 υπέγραψε μια εξόφθαλμα ανορθολογική κατανομή βοσκοτόπων, με το 60% αυτών να καταλήγει στην Κρήτη, εφαρμόζοντας βεβαίως την με ευρωπαϊκό ISO πατέντα της τεχνικής λύσης, σε χρόνο, μάλιστα, που είχαν εκλείψει πλήρως οι λόγοι που επέβαλαν, υποτίθεται, την εφαρμογή της, ήδη από το 2017 με την αναθεώρηση του χαρακτηρισμού του επιλέξιμου βοσκοτόπου που συμπεριλάμβανε πλέον τις ξυλώδεις εκτάσεις.

Όλα αυτά τα ελέγξατε; Βέβαια αυτό δεν το κάνετε ούτε εσείς, δεν το κάνατε ούτε και εσείς, κύριοι του ΣΥΡΙΖΑ, που εμφανίζεστε ως αθώες περιστερές, αφήνοντας ταυτόχρονα το περιθώριο στις ιδιωτικές εταιρείες που λυμαίνονται τα πληροφοριακά συστήματα του ΟΠΕΚΕΠΕ να διατηρούν προνομιακή πληροφόρηση -που μοιραζόταν βεβαίως μέσα από τους ανάλογους κρίκους- σε σχέση με τους επιλέξιμους βοσκοτόπους που δεν εντάσσονταν οργανωμένα αλλά τμηματικά και χωρίς δημοσιότητα στο γεωχωρικό υπόβαθρο του ΟΠΕΚΕΠΕ.

Και κάπως έτσι μπόρεσε να στηθεί και άλλο colpo grosso με την ενεργοποίηση των δικαιωμάτων επί του εθνικού αποθέματος, με μια βιομηχανία εικονικών μισθωτηρίων, παραχωρητηρίων που απογειώθηκε βεβαίως επί Κυβέρνησης Νέας Δημοκρατίας, αξιοποιώντας, όμως, και σε αυτή την περίπτωση το προβληματικό πλαίσιο που η ίδια η ΚΑΠ όριζε, κάνοντας το εξής αμίμητο. Επέτρεπε την ενεργοποίηση δικαιωμάτων χωρίς ζώα με μόνη προϋπόθεση την περιβόητη διατήρηση βοσκοτόπου σε καλή κατάσταση -αυτά τα πρασινίσματα που τα πληρώνουν μαύρα οι βιοπαλαιστές αγρότες- τη στιγμή που σ' ό,τι αφορά τις ξυλώδεις εκτάσεις δεν υπάρχει κανένας άλλος τρόπος να διατηρηθούν σε καλή γεωργική κατάσταση πέρα από τη βόσκηση, πράγμα εξ ορισμού αδύνατον να γίνει χωρίς ζώα.

Αποκαλύπτεται, λοιπόν, από πολλά τέτοια απίθανα πράγματα ότι ο σκοπός του κράτους δικαίου της Ευρωπαϊκής Ένωσής σας μέσω των επιδοτήσεων δεν είναι πώς θα παραμείνουν οι βιοπαλαιστές αγρότες στην παραγωγή, αλλά πώς θα περάσει πιο ανώδυνα η καταλήστευσή τους από τα μονοπώλια του κλάδου. Για αυτό και ως ΚΚΕ δεν αναγνωρίζουμε στην Ευρωπαϊκή Ένωση και στα όργανά της, όπως η Ευρωπαϊκή Εισαγγελία, ρόλο τιμητή και κατηγόρου, όταν η ίδια με την πολιτική και τη νομοθεσία της, ιδίως, βεβαίως, με την εφαρμογή της ΚΑΠ και τους σχετικούς κανονισμούς, συμβάλλει σε αυτά τα φαινόμενα διαφθοράς, όπως και στο συγκεκριμένο σκάνδαλο. Ούτε, βεβαίως, θεωρούμε και αθώα τη συγκυρία για την αξιοποίηση των αποτελεσμάτων της έρευνας, σε μια περίοδο που προσπαθείτε να πέσει στα μαλακά η μείωση των κονδυλίων των αγροτικών επιδοτήσεων εν όψει των νέων χρηματοδοτικών προτεραιοτήτων της Ευρωπαϊκής Ένωσης.

Τρίτον, τι άλλο δεν είδατε στη δικογραφία; Μιας και θέλετε, όπως λέτε, να βάλετε και στο μικροσκόπιο των ερευνών και τον ρόλο του τεχνικού συμβούλου, δεν είδατε στη δικογραφία τη διαπιστωμένη και αδικαιολόγητη ολιγωρία ή και απροθυμία που έδειξε ο κ. Βορίδης για αρκετούς μήνες στην αλληλογραφία με τον τότε πρόεδρο για τα μέτρα που έπρεπε να πάρει, προκειμένου να διεξαχθεί ομαλά ο διαγωνισμός από τα πληροφοριακά συστήματα. Σιωπή στα e-mail από τον Ιούλιο μέχρι τον Οκτώβριο του 2020, σε μία περίοδο που εξελισσόταν τεράστιος ανταγωνισμός μεταξύ των μονοπωλιακών εταιρειών του χώρου. Δεν είδατε ούτε τις πιέσεις που περιγράφει ο Σημανδράκος την περίοδο, μάλιστα, που εκδηλώνεται με μεγαλύτερη σφοδρότητα ο ανταγωνισμός μεταξύ Neuropublic και Cognitera, με τις ανάλογες βεβαίως ομαδοποιήσεις πολιτικών και οικονομικών συμφερόντων που δεν έχουμε κανένα λόγο να αμφισβητήσουμε ότι και από τις δυο μεριές υπήρχαν, οι οποίες βεβαίως και αυτές κατέληξαν σε συμβιβασμό, συγκροτώντας κοινοπραξία που ανέλαβε ως μοναδική ανάδοχος στον διαγωνισμό για τα πληροφοριακά συστήματα των ετών 2023-2027, και όλα καλά και όλα ωραία.

Τέταρτον, χρειάζεται πιο ισχυρές ενδείξεις από όσα τα ίδια τα πολιτικά σας στελέχη ομολογούν σε μερικές από τις πιο αποκαλυπτικές συνομιλίες-ανθολόγιο που βρίσκονται στη δικογραφία, σχετικά με το πώς μεθοδευόταν η παρεμπόδιση των ελέγχων και οι παράνομες πληρωμές; Λένε: «Οι χωριανοί τώρα αυτό που πρέπει να καταλάβουν είναι ότι όσο ήταν Αυγενάκης και Ζερβός όπως ήταν το κάνανε επτά μήνες. Δεν μπορούμε να κάνουμε αλλιώς. Παλεύουμε τώρα να το κάνουμε όσο μπορούμε πιο ομαλά γίνεται». Επιβεβαιώνοντας πλήρως την εικόνα που παραστατικά συνοψίζει σε μια συνομιλία του με δημοσιογράφο ο ελεγχόμενος τέως πρόεδρος Μπαμπασίδης. Του λέει ο δημοσιογράφος: «Θυμάσαι τι σου είχα πει την πρώτη φορά που βρεθήκαμε; Σου είχα πει ότι εκεί θέλουν ο καθένας να το έχει μαγαζί. Κάθε Υπουργός το έχει και νομίζει ότι είναι δικό του μαγαζί». Για να απαντήσει: «Ναι, ναι, μπράβο. Είναι ταμείο.» -ότι ο ΟΠΕΚΕΠΕ είναι ταμείο του Υπουργείου- «Πλήρωσε τον Γιώργο, τον Κυριάκο. Ναι, πάρε το ΑΦΜ και πλήρωσέ τον».

Όλα αυτά, κύριοι, και άλλα τόσα, που αναλυτικά περιγράφουμε στην πρότασή μας και θα θέλαμε δύο μέρες εδώ για να τα συζητάμε, είναι σαφέστατες ενδείξεις για τα αδικήματα της συνέργειας και ηθικής αυτουργίας σε απιστία σε βάρος του ελληνικού Δημοσίου, δηλαδή του ελληνικού λαού, τελεσθέντων από κοινού και κατ’ επανάληψη απιστία κακουργηματικού χαρακτήρα, δεδομένου ότι η ζημία υπερβαίνει το ποσό των 120.000 ευρώ από τους πρώην ΥΠΑΑΤ Βορίδη και Αυγενάκη που βεβαίως και πρέπει να διερευνηθούν. Διότι μεταξύ άλλων, επειδή έχετε και μια ευκολία να πετάτε από πάνω σας τις ευθύνες των Υπουργών για τους εποπτευόμενούς τους φορείς, ο εκάστοτε Υπουργός Αγροτικής Ανάπτυξης έχει ευθύνη για οποιαδήποτε εν γνώσει του παρά τον νόμο διαχείριση των οικονομικών πόρων που διαχειρίζεται ο ΟΠΕΚΕΠΕ, καθώς και για την παράλειψη παρέμβασης προς αποτροπή αξιόποινων πράξεων τρίτων κατά την άσκηση αρμοδιοτήτων στον ΟΠΕΚΕΠΕ, αν αυτές τελούσαν σε γνώση τους.

Θα προσπαθείτε για πολύ ακόμα να μας πείσετε ότι είχατε άγνοια για το έγκλημα; Όχι μόνο τους γνωρίζατε, αλλά τους παρείχατε και πλήρη πολιτική κάλυψη. Όπως, βεβαίως, αντίστοιχα θα πρέπει να ελεγχθούν και όλοι οι υπόλοιποι αρμόδιοι Υπουργοί και Υφυπουργοί, όλα τα εμπλεκόμενα κυβερνητικά στελέχη για όλη την περίοδο 2019 - 2024 που περιλαμβάνεται στη δικογραφία, φυσικά και ο ίδιος ο Πρωθυπουργός Κυριάκος Μητσοτάκης σε γνώση και υπό τον έλεγχο του οποίου εξελίσσεται όλο το κυβερνητικό έργο, με τους πραγματικά ζημιωθέντες του εγκλήματος να προσδιορίζονται μόνο στην πρόταση του ΚΚΕ. Και αυτοί είναι ο ελληνικός λαός και οι άλλοι, βεβαίως, φορολογούμενοι λαοί των υπολοίπων κρατών μελών που σχηματίζουν την περιουσία, όπως λέτε της Ευρωπαϊκής Ένωσης.

Και φυσικά οι πραγματικοί βιοπαλαιστές αγρότες που πληρώνουν κάθε φορά το μάρμαρο και όχι τα οικονομικά συμφέροντα της Ευρωπαϊκής Ένωσης που όλοι οι άλλοι βάζετε στην προμετωπίδα των προτάσεών σας.

Με αυτό το σκεπτικό θα ψηφίσουμε για τη συγκρότηση της προανακριτικής επιτροπής για τη διερεύνηση των παραπάνω αδικημάτων των Υπουργών. Και βεβαίως θα κάνουμε ό,τι περνάει από το χέρι μας για να βρείτε την πραγματική τιμωρία από αυτούς που ξέρουν πολύ καλά τι έχετε κάνει και βιώνουν αυτές τις αδικίες στο πετσί τους.

**ΠΡΟΕΔΡΕΥΩΝ (Γεώργιος Λαμπρούλης):** Τον λόγο τώρα έχει ο κ. Κωνσταντίνος Μπούμπας από την Κοινοβουλευτική Ομάδα της Ελληνικής Λύσης.

**ΚΩΝΣΤΑΝΤΙΝΟΣ ΜΠΟΥΜΠΑΣ:** Σας ευχαριστώ θερμά, κύριε Πρόεδρε.

Κύριε Υπουργέ της Δικαιοσύνης, κύριε Φλωρίδη, κυρίες και κύριοι συνάδελφοι, όταν το θέμα του σκανδάλου του ΟΠΕΚΕΠΕ θα μπει στο χρονοντούλαπο της ιστορίας θα ξεχάσουμε τον αγροτικό και κτηνοτροφικό τομέα για μία ακόμη φορά. Διότι πραγματικά είναι στα αζήτητα οι αγρότες και οι κτηνοτρόφοι. Έχει ερημοποιηθεί η ύπαιθρος. Εδώ πρέπει να ακουστούν αλήθειες οι οποίες θα ξεχαστούν γιατί πραγματικά κυβερνάει το Κολωνάκι -σχήμα λόγου γεωγραφικά. Έχουμε αφήσει τους αγρότες, τους κτηνοτρόφους και τους αλιείς επί ξύλου κρεμάμενους σε ένα αβέβαιο μέλλον χωρίς να υπάρχει στρατηγική για τον πρωτογενή τομέα. Στο πρόγραμμά μας ως Ελληνική Λύση αφιερώνουμε πολλές σελίδες, αλλά δίνουμε εμπεριστατωμένες λύσεις για το πώς μπορούμε να βγούμε από αυτό το αγροτοκτηνοτροφικό τέλμα, από αυτή την απραξία, από αυτή την αδιαφορία, από αυτή την αδράνεια.

Λέτε, κύριε Υπουργέ, ότι ξεκίνησε ο έλεγχος για τον ΟΠΕΚΕΠΕ εκ των έσω. Αν δεν ήταν η κ. Τυχεροπούλου που είναι ένα κομβικό πρόσωπο να κάνει τις καταγγελίες για βοσκοτόπια-μαϊμού κανείς δε θα ασχολούνταν με τον ΟΠΕΚΕΠΕ διότι εδώ υπήρχε ομερτά. Να τα λέμε όλα. Πυραμίδα είναι και θα το εξηγήσουμε. Ο κόσμος το είχε τούμπανο και εμείς κρυφό καμάρι. Οι απλοί αγρότες, οι μεροκαματιάρηδες αγρότες φώναζαν για τον ΟΠΕΚΕΠΕ απέναντι στους τσιφλικάδες. Πριν από ένα χρόνο, λοιπόν, τον Αύγουστο του 2024 μετά από καταγγελίες της κ. Τυχεροπούλου, η κ. Κοβέσι, η Ρουμάνα εισαγγελέας, κ. Φλωρίδη, είδε ότι ο ΟΠΕΚΕΠΕ έδωσε επιδοτήσεις, θα επαναλάβω, το 2023 για το 2022 με στοιχεία του 2021. Δεν μπήκε καν στον κόπο να δει τα στοιχεία του 2022. Και μετά ζητούσε ο ΟΠΕΚΕΠΕ από εκατόν ενενήντα έξι χιλιάδες αγρότες να καταβληθούν αχρεωστήτως πίσω 67 εκατομμύρια ευρώ. Μετά λέει: «κάναμε λάθος υπολογισμό, είναι 52». Ποιος έπρεπε να πληρώσει το μάρμαρο; Οι αγρότες. Με δική τους ευθύνη; Όχι.

Πού τα έριξε ο ΟΠΕΚΕΠΕ; Στην Neuropublic που είναι των συμφερόντων του ομίλου Λάτση. Το καταγγείλαμε ως Ελληνική Λύση. Υπάρχουν ποινικές ευθύνες πίσω από τη δικογραφία του ΟΠΕΚΕΠΕ; Σαφώς. Βλέποντας αυτές τις δικογραφίες και αυτά που βαρύνουν τώρα τον κ. Βορίδη και τον κ. Αυγενάκη η κ. Πόπη Παπανδρέου που είναι εισαγγελέας -είστε νομικός, κύριε Φλωρίδη- έκρινε κατά τη δική της νομική κρίση, με το νομικό επίσταμαι, ότι όλες αυτές είναι αξιόποινες. Αυτό θα το κρίνει η δικαιοσύνη αν είναι αξιόποινες. Δεν έστειλε όλες τις τηλεφωνικές συνομιλίες.

Κύριε Φάμελλε, κύριε Πρόεδρε του ΣΥΡΙΖΑ, θέλω να το ακούσετε αυτό. Τι κάνει αυτό το κράτος; Να το επαναλάβω. Δεν γίνονται οι δηλώσεις στην ώρα τους εσκεμμένα, διότι από τη στιγμή που δεν γίνονται οι δηλώσεις του ΟΠΕΚΕΠΕ στην ώρα τους αναγκάζεται να πάρει δάνειο από τον Όμιλο Πειραιώς 2,5 δισεκατομμύρια ευρώ τον χρόνο. Δημιουργεί, λοιπόν, έναν Ειδικό Λογαριασμό Εγγυήσεων Αγροτικών Προϊόντων, τον ΕΛΕΓΕΠ. πληρώνουμε στον Όμιλο Πειραιώς μέσω του ΕΛΕΓΕΠ 180 εκατομμύρια ευρώ τόκους κάθε χρόνο. Θα μπορούσε να τα πάρει από τα ταμειακά αποθέματα; Να υπολογίσω ότι τα ταμειακά αποθέματα χρειάζονται. Θα μπορούσε να τα πάρει, όμως, από την Τράπεζα της Ελλάδος με πολύ χαμηλότοκο δανεισμό. Γιατί δεν το πράττει; Και τι κάνει το πάρτι, κύριε Μητσοτάκη, που είπατε ότι τώρα τελειώνει; Τώρα αρχίζει.

Κύριε Φλωρίδη, ξέρετε ότι έχετε υπογράψει το 2022 σύμβαση τεσσάρων ετών με τον Όμιλο Πειραιώς; Πώς το ξέρετε ότι κάθε χρόνο οι δηλώσεις θα καθυστερούν και θα υπερκεράσουν τον χρόνο υποβολής; Εδώ διαβάζω συνεντεύξεις και βγαίνω από τα ρούχα μου. Θυμάμαι μια παλιά συνέντευξη. Παύλος Σατολιάς, Πρόεδρος από τη νέα ΠΑΣΕΓΕΣ που μιλάει για την καταστροφή των κτηνοτρόφων. Ο κ. Τσιάρας μού υποσχέθηκε ότι θα απαντήσει χθες για την κτηνοτροφία. Αντί, λοιπόν, το κράτος να πάει σε εμβολιασμούς για τα αιγοπρόβατα για τη νόσο τύπου Α, την ευλογιά, που είναι ιογενής νόσος, θανατώνει τα ζώα.

Σήμερα κτηνοτρόφοι και γεωπόνοι μού κατήγγειλαν μία καινούργια έρευνα. Υπάρχει ένα εργαστήριο στη Λάρισα για να κάνει τον έλεγχο. Μέχρι τώρα έχει βγάλει τριάντα δείγματα θετικά. Ξέρετε τι σημαίνει αυτό; Η κάθε μονάδα έχει περίπου διακόσια πρόβατα. Άρα, λοιπόν, αν πάει σε τριάντα μονάδες τούτη την ώρα θάβει ζωντανά τα αιγοπρόβατα. Ζωντανά θάβει τα αιγοπρόβατα. Πρέπει να το πούμε στον κόσμο αυτό. Είναι απάνθρωπο αλλά έτσι γίνεται στις τάφρους. Πρέπει να θάψουμε ζωντανά έξι χιλιάδες αιγοπρόβατα. Δεν καταστρέφεται η κτηνοτροφία, κύριοι; Αφανίζεται. Το καταλαβαίνετε; Αφανίζεται. Αφανίζεται πραγματικά η κτηνοτροφία. Δεν έχει ποινικές ευθύνες;

Γιατί δεν προχωράει σε εμβολιασμούς, όπως κάνει η ομάδα της DG SANTE της Ευρωπαϊκής Ένωσης που μπορεί να μας χορηγήσει εμβόλια; Γιατί υπάρχει πρόγραμμα εμβολιασμού. Έλεγε χθες ο Υπουργός ότι δεν έχει εφαρμοστεί σε καμία άλλη ευρωπαϊκή χώρα. Αφορά στη Βουλγαρία και στην Ελλάδα διότι εκεί εντοπίστηκε η νόσος της ευλογιάς. Η εύκολη λύση, λοιπόν, είναι να πάτε σε θανάτωση των ζώων. Γιατί γίνεται αυτό; Διότι αν περάσει ο επιθεωρητής της Ευρωπαϊκής Ένωσης από την Ευρωπαία Εισαγγελέα Κοβέσι τον Σεπτέμβριο και ρωτήσει «πού είναι τα χίλια πρόβατα που δήλωσες;» θα πει «τα έθαψα διότι είχαν ευλογιά». Άρα, λοιπόν, εδώ, κύριοι, μιλάμε για ποινικές ευθύνες, απόκρυψη στοιχείων για το σκάνδαλο του ΟΠΕΚΕΠΕ.

Είναι εγκληματική οργάνωση ο ΟΠΕΚΕΠΕ όπως είναι δομημένο σε στυλ πυραμίδας; Φυσικά και είναι. Αυτό δείχνουν τα στοιχεία. Αν είχαμε διαχειριστικά σχέδια βόσκησης που είπε στην ομιλία του ο κ. Βορίδης, θα είχε λυθεί το ζήτημα; Φυσικά. Δεν κάναμε τα διαχειριστικά σχέδια βόσκησης. Έφυγε ο κ. Φλωρίδης. Είναι ο Υφυπουργός Δικαιοσύνης εδώ, ο κ. Μπούγας. Μέχρι τώρα, κύριε Υπουργέ, έχουμε πληρώσει 450 εκατομμύρια ευρώ πρόστιμα γιατί δεν εκπονήσαμε διαχειριστικά σχέδια βελτίωσης. Το αίτιο και το αιτιατό. Θα είχαμε επιλύσει το πρόβλημα αλλά κανείς δεν μιλούσε για την εκπόνηση διαχειριστικών σχεδίων βόσκησης. Οπότε οι ατασθαλίες και τα μαϊμού βοσκοτόπια συνεχίζονταν από κάτι που επιχείρησε ο ΣΥΡΙΖΑ το 2017 για να μη χαθούν στρεμματικές αποδόσεις. Αλλά εμείς το παρακάναμε. Ο κτηνοτρόφος από το Ρέθυμνο δήλωνε ότι έχει βοσκοτόπια στις Φέρες του Έβρου και τα κουβαλούσε με καράβι. Με ακτοπλοϊκά το κοπάδι. Είναι να τρελαθείς.

Ο ΟΠΕΚΕΠΕ είναι ένα μεγάλο σκάνδαλο αλλά δεν θα γλιτώσετε εύκολα, κύριοι. Και αυτό μας αφορά όλους. Όταν στην Ελληνική Λύση καταθέσαμε τις πρώτες ερωτήσεις του ΟΠΕΚΕΠΕ το 2020, στην πρώτη μας κοινοβουλευτική θητεία, δεν ήμασταν μέντιουμ. Δεν είχαμε, δηλαδή, μια πολιτική ενόραση. Δεν το βγάλαμε εμείς. Το κατήγγειλαν οι ίδιοι οι αγρότες και οι κτηνοτρόφοι. Τούτη την ώρα, επαναλαμβάνω, σκοτώνετε την κτηνοτροφία. Πάτε σε μαζική ταφή ζώων, ζωντανά παρακαλώ, σε τάφρους αντί να πάτε σε εμβολιασμό που προστάζει η συγκεκριμένη οδηγία. Θέλω να μιλάμε με στοιχεία. «Scripta manent». Δεν τα λέμε εμείς. Η Οδηγία 2023/361 είναι σαφής οδηγία της Κομισιόν που μπορείτε να πάτε σε εμβολιασμό.

Οι τέσσερις άξονες είναι οι εξής. Μπορεί να μας απαντήσει κάποιος γιατί γινόταν στο θέμα των κοινοτικών επιδοτήσεων γραμμική μείωση 2% κάθε χρόνο; Η εξήγηση είναι απλή. Κύριε Παπαδάκη, κύριε Κοτίδη, κυρία Ασημακοπούλου, -απευθύνομαι στους ομοϊδεάτες μου και προς όλους τους Βουλευτές- δημιουργούσαν τεχνηέντως ένα εθνικό απόθεμα για να δίνουν τα συγκεκριμένα χρήματα σε απατεώνες. Το καταλαβαίνετε; Γι’ αυτό δημιουργούσε το εθνικό απόθεμα με τα ιστορικά δικαιώματα. Είναι τεχνηέντως αυτό το 2%. Και υπάρχουν διαχρονικές ευθύνες και στο ΠΑΣΟΚ γι’ αυτό και στον ΣΥΡΙΖΑ εκεί που του αναλογεί. Για να τα λέμε όλα.

Υπάρχουν διαχρονικές ευθύνες και στο ΠΑΣΟΚ γι’ αυτό και στον ΣΥΡΙΖΑ εκεί που του αναλογεί, για να τα λέμε όλα,

Ο ΟΠΕΚΕΠΕ είναι ένα τεράστιο σκάνδαλο από το οποίο δεν θα γλιτώσει η Κυβέρνηση και οι επόμενες κυβερνήσεις για ένα λόγο. Διότι όταν θα βλέπει ο αγρότης και ο κτηνοτρόφος να είναι ψαλιδισμένες οι κοινοτικές επιδοτήσεις, θα του έρχεται στο μυαλό ο ΟΠΕΚΕΠΕ και θα έχει δίκιο. Έμειναν απ’ έξω πραγματικοί δικαιούχοι.

Δεύτερο κομμάτι. Όταν δήλωνε κάποιος ότι οι εκτάσεις είναι δικές του, ακόμη και εκτάσεις στην κορυφογραμμή του Γράμμου και του Βίτσι, ήλεγξε ποτέ κανείς αν αυτές είναι δημόσιες οι εκτάσεις; Πέρασαν με χρησικτησία, κύριε Μηταράκη, και χάνουμε δημόσιες εκτάσεις τώρα που είναι στα δικαστήρια, γιατί κανείς δεν είχε τον έλεγχο για να πει στάσου βρε αδερφέ, αυτό είναι δημόσια ή ιδιωτική έκταση; Γινόταν και γίνεται το έλα να δεις. Μα, δεν υπάρχουν διαχειριστικά σχέδια βόσκησης.

Τρίτο κομμάτι. Όταν κάποιος έλεγε ότι στην τάδε περιοχή έχουμε αύξηση ζωικού κεφαλαίου, που δεν ηλέγχονταν αυτό, δεν μπήκε καν στον κόπο να ρωτήσει βρε παιδιά έχουμε αύξηση ζωικού κεφαλαίου, αύξηση παραγωγής γάλακτος και φέτας έχουμε; Δεν έχουμε. Άρα, λοιπόν, έχουμε ζώα που είναι σε απραξία; Άρα, κάτι συμβαίνει εδώ. Κανείς.

Τέταρτο κομμάτι. Όλοι αυτοί οι διοικητές του ΟΠΕΚΕΠΕ που εμπλέκονται με κατηγορίες, μέχρι να αποδείξουν, τους αλλάξαμε ή έχουμε τους ίδιους; Με τα ίδια πρόσωπα κάνετε έρευνα και τους κρατάτε επί δεκαετίες. Αντιλαμβάνεστε; Με τα ίδια πρόσωπα δέκα χρόνια. Μόνο την κ. Τυχεροπούλου αποπέμψατε και μάλιστα διέρρηξαν και το ερμάριό της κι έχουν χαθεί και απόρρητα έγγραφα που ψάχνουν να τα βρουν.

Όταν, λοιπόν, πέρυσι το πρώτο πρόστιμο από την κ. Κοβέσι ήταν περίπου 287 εκατομμύρια ευρώ, στις 24 Αυγούστου, ένα χρόνο κλείνουμε, γι’ αυτό ακριβώς που έκανε ο ΟΠΕΚΕΠΕ κι έδωσε λάθος επιδοτήσεις, είπε ότι «σε έναν μήνα έρχομαι για έλεγχο». Κι αντί να έρθει σε έναν μήνα ήρθε τον Μάιο. Ο ΟΠΕΚΕΠΕ ήταν προετοιμασμένος για τον έλεγχο που θα δεχθεί από πλευράς της Ευρωπαϊκής Ένωσης. Και πού να μην ήταν, δηλαδή, προετοιμασμένος.

Για την κτηνοτροφία, να επαναλάβω, λένε ότι αν εμβολιαστούν τα ζώα οι Ηνωμένες Πολιτείες δεν δέχονται εισαγωγή φέτας. Για να το βάλουμε κι αυτό στη διαπραγμάτευση για να το ξεκαθαρίσουμε κι αυτό. Οι υπόλοιπες χώρες το δέχονται, αλλά οι Ηνωμένες Πολιτείες αν είναι παστεριωμένο το γάλα το δέχονται κι αυτές. Άρα, λοιπόν, σήμερα, κύριοι, σκοτώνετε την κτηνοτροφία. Τη διαλύετε. Δεν πάτε σε εμβολιασμούς για την ευλογιά, που είναι μία νόσος επικίνδυνη τύπου Α΄, ενώ η Ευρωπαϊκή Ένωση σας δίνει το πλεονέκτημα να εμβολιαστούν τα ζώα, όπως θα κάνουν οι Βούλγαροι παρακαλώ, και σκοτώνετε χιλιάδες αιγοπρόβατα. Κάποιος μπορεί να σκεφτεί ότι αυτό είναι απόκρυψη στοιχείων για το ζωικό κεφάλαιο λόγω του ελέγχου του ΟΠΕΚΕΠΕ.

Πρέπει να πούμε κατάματα στους αγρότες, στους κτηνοτρόφους και στους αλιείς ότι τα επόμενα χρόνια θα είναι πολύ δύσκολα. Θα έχουμε συρρίκνωση της καλλιεργήσιμης γης, μείωση του ζωικού κεφαλαίου. Θα έχουμε ψαλίδισμα γενναίο στις επιδοτήσεις, αλλά ακόμη και στην ποσόστωση. Αυτή την ώρα Ιταλία, Γαλλία, Ρουμανία ζητούν μείωση της παραγωγής γεωργικών προϊόντων στην Ελλάδα. Αν συμβεί αυτό, θα είναι τραγελαφικό βιοποριστικά για τον μέσο Έλληνα, διότι θα έχουμε ανατιμήσεις στα οπωροκηπευτικά μέχρι και 37% επάνω. Αντιλαμβάνεστε για τι έγκλημα μιλάμε στον αγροτοκτηνοτροφικό τομέα κι εσείς στη γαλάζια Κυβέρνηση που οραματίζεστε το επιτελικό κράτος;

Αν θέλουμε πραγματικά να είμαστε κοντά στον πρωτογενή τομέα, έπρεπε στο ελληνικό Κοινοβούλιο να υπάρχει νομοθετική, προπαρασκευαστική, ουσιαστική, παρεμβατική επιτροπή που θα είναι αγροτοκτηνοτροφικού χαρακτήρα. Την έχετε συγχωνεύσει στην Επιτροπή Εμπορίου. Έπρεπε να είναι καθαρόαιμη η επιτροπή αυτή, να συνεδριάζει και να είναι προπαρασκευαστικού χαρακτήρα, αν πραγματικά κόπτεστε για τον πρωτογενή τομέα.

Είναι πάρα πολλά αυτά που συμβαίνουν με πάρα πολλά πρόσωπα. Και ο κ. Βορίδης, ο οποίος απομάκρυνε τον κ. Βάρρα, ο οποίος «μιλούσε πολύ», όπως λέει και ο Πρόεδρος των κτηνοτρόφων ο κ. Σατολιάς, αλλά εγώ θα πάω και στη συνέντευξη του Συνδέσμου Ελλήνων Κτηνοτρόφων την 1 Νοεμβρίου του 2024, του Παναγιώτη Πεβερέτου, ο οποίος είπε τότε ότι «τα έλεγε ο κ. Βάρρας, αλλά απομακρύνθηκε κακήν κακώς, γιατί μιλούσε για εγκληματικές πράξεις στον ΟΠΕΚΕΠΕ και έγιναν».

Όταν κάπου παρεξηγείται η Κυβέρνηση και ο κ. Μητσοτάκης ότι πρόκειται για εγκληματική οργάνωση, είναι εγκληματική οργάνωση πολιτικά, όπως είναι δομημένη κι έχουν μεγάλο μερίδιο ευθύνης πολιτικά πρόσωπα. Όταν κάποιοι Υπουργοί, παράδειγμα ο κ. Γεωργαντάς, ζήτησε να προσκομίσουν τιμολόγια ζωοτροφών για να δούμε πραγματικά αν υπάρχει ζωικό κεφάλαιο και δεν μπορούσαν να βρουν παραστατικά, απομακρύνθηκε από τη θέση του. Κι όποιος μιλούσε στον ΟΠΕΚΕΠΕ του έπαιρναν κεφάλι.

Ξέρετε, όμως, μας κάνει εντύπωση διότι η Ευρώπη μάς είχε πάρει είδηση. Υπήρχαν τα τελευταία δύο χρόνια πρωτοσέλιδα στον γαλλικό, ιταλικό και γερμανικό Τύπο κι εμείς το κάναμε γαργάρα. Προσπαθούσαμε να κρυφτούμε πίσω από τον βασιλιά ως ελέφαντες, για να μη μας βλέπουν. Το θέμα είναι ότι τώρα, όμως, θα μπούμε υπό συνεχή επιτήρηση. Κοντά στα ξερά θα καούν και τα χλωρά, δυστυχώς, οι μικρομεσαίοι πραγματικοί αγρότες και κτηνοτρόφοι.

Κάντε επιτέλους το μητρώο αγροτών. Δώστε κίνητρα. Όχι με 7% επιτόκιο. Όταν στη Γαλλία η γαλλική συνεταιριστική τράπεζα Agricole de France δίνει δάνεια στους αγρότες δάνεια με επιτόκιο 4% κι εμείς τους ξεζουμίζουμε με 7% που δίνει δάνεια ο Όμιλος Πειραιώς, με εγγύηση τις αγροτικές επιδοτήσεις.

Η αναλογία είναι ένας προς τριάντα εννέα, κύριοι. Φεύγουν τριάντα εννέα παλιοί αγρότες που συνταξιοδοτούνται κι έρχεται μόλις ένας αγρότης νέος σε ηλικία κάτω των σαράντα ετών. Αντιλαμβάνεστε γιατί εγκατάλειψη της υπαίθρου και ερημοποίηση μιλάμε;

Σε λίγο με τις ανεμογεννήτριες και τα φωτοβολταϊκά δεν θα υπάρχει καλλιεργήσιμη γη. Έχει περιοριστεί, όπως και το ζωικό κεφάλαιο. Δεν πάει άλλο! Κάντε καθαρόαιμο μητρώο αγροτών -έχουμε καθυστερήσει εγκληματικά κι εκεί- και δώστε επαγγελματική κατάρτιση στους αγρότες επιτέλους, να πάρουν οι πραγματικοί δικαιούχοι.

Στο μέλι, επίσης, το αναδείξαμε ως Ελληνική Λύση με το μέτρο 11. Πρέπει να υπάρχει ιχνηλασιμότητα και γυροσκοπική.

Μπορούμε να δώσουμε λύσεις. Δεν θέλετε, κύριοι της Κυβέρνησης, να ασχοληθείτε με τον αγροτοκτηνοτροφικό τομέα. Τον έχετε στο περιθώριο τον αγρότη και τον κτηνοτρόφο. Αυτό μας βάζει σε σκέψεις. Θα έρθουν οι πολυεθνικές να διαχειριστούν την ελληνική γη ή θα πάμε σύμφωνα με τη συνθήκη ΚΑΠ μόνο σε αθρόες εισαγωγές μονοπωλιακού χαρακτήρα από τρίτες χώρες; Αφανίζεται ο αγρότης και ο κτηνοτρόφος. Τον εξαφανίζετε. Δεν υπάρχει. Έχουμε εγκατάλειψη στην ύπαιθρο. Κυβερνάνε οι μεγαλοαστοί. Αυτό έχετε καταφέρει. Είναι η «Κυβέρνηση του Κολωνακίου».

Σήμερα πραγματικά δεν ενδιαφέρεστε για τον πρωτογενή τομέα. Δεν υπάρχει στρατηγικός σχεδιασμός. Υπάρχουν μόνο τα σκάνδαλα των επιδοτήσεων. Και μη μου πει κάποιος ότι οι αγρότες είναι παράνομοι.

**ΠΡΟΕΔΡΕΥΩΝ (Γεώργιος Λαμπρούλης):** Κύριε Μπούμπα, ολοκληρώστε.

**ΚΩΝΣΤΑΝΤΙΝΟΣ ΜΠΟΥΜΠΑΣ:** Τελειώνω, κύριε Πρόεδρε.

Διότι αυτή τη στιγμή ο έλεγχος της Κομισιόν βγάζει έκνομους αγρότες περίπου το ένα τρίτο. Τα δύο τρίτα είναι νόμιμοι. Έχουν να πάρουν λεφτά από τον ΟΠΕΚΕΠΕ από το 2019 γιατί μπήκαν σε δειγματοληπτικό έλεγχο.

Πριν από λίγο με πήρε κτηνοτρόφος με σπάνιες ράτσες που έπρεπε να πάρει το 70% τον Νοέμβριο του 2024 και το υπόλοιπο τον Ιούνιο και δεν πήρε ευρώ τσακιστό. Πώς θα ορθοποδήσουν; Εμείς, οι Βουλευτές, κάθε μήνα το πεντοχίλιαρο στην τσέπη. Τους ρωτάτε; Δύο χρόνια απλήρωτοι. Όμως, ο χορτάτος τον νηστικό δεν μπορεί να τον καταλάβει.

Σας ευχαριστώ, κύριε Πρόεδρε.

(Χειροκροτήματα από την πτέρυγα της Ελληνικής Λύσης)

**ΠΡΟΕΔΡΕΥΩΝ (Γεώργιος Λαμπρούλης):** Τον λόγο έχει ο Πρόεδρος της Κοινοβουλευτικής Ομάδας του ΣΥΡΙΖΑ - Προοδευτική Συμμαχία, ο κ. Σωκράτης Φάμελλος.

(Χειροκροτήματα από την πτέρυγα του ΣΥΡΙΖΑ - Προοδευτική Συμμαχία)

**ΣΩΚΡΑΤΗΣ ΦΑΜΕΛΛΟΣ (Πρόεδρος του ΣΥΡΙΖΑ - Προοδευτική Συμμαχία):** Ευχαριστώ, κύριε Πρόεδρε.

Κυρίες και κύριοι Βουλευτές, το πρωί σε αυτή εδώ την Αίθουσα γίναμε όλοι μάρτυρες της κατάπτυστης και αισχρής τοποθέτησης του κ. Φλωρίδη, ο οποίος κατηγόρησε την Αντιπολίτευση ότι λειτουργεί υπέρ της Τουρκίας. Είναι αδιανόητο ότι Υπουργός της ελληνικής Κυβέρνησης εκστόμισε κάτι τέτοιο. Είναι αδιανόητο το ότι δεν το έχει καταγγείλει ακόμα ο Κοινοβουλευτικός Εκπρόσωπος της Νέας Δημοκρατίας. Είναι αδιανόητο ότι δεν υπάρχει ακόμα αντίδραση της Κυβέρνησης. Και μάλιστα, χωρίς αιδώ, επανέλαβε την προβοκάτσια δύο φορές για να είναι σίγουρος ότι το ψέμα το οποίο εκστόμισε θα ακουστεί εκεί που πρέπει και θα χρησιμοποιηθεί για την παραπλάνηση των Ελλήνων πολιτών.

Είναι ντροπή για τη χώρα που ο κ. Φλωρίδης παραμένει ακόμα Υπουργός Δικαιοσύνης της Ελλάδας και η ευθύνη πλέον βαραίνει τον ίδιο τον κ. Μητσοτάκη που τον κρατάει Υπουργό, προφανώς γιατί του κάνει τη βρώμικη δουλειά, προφανώς γιατί αυτές οι προβοκάτσιες γίνονται με σχέδιο, αλλά προφανώς και γιατί συμφωνεί με όσα λέει ο κ. Φλωρίδης και οι πρακτικές του.

Η αποπομπή του κ. Φλωρίδη αφού δεν παραιτήθηκε ήδη, είναι η μόνη επιλογή για τον κ. Μητσοτάκη. Δεν υπάρχει άλλη επιλογή. Γιατί ο κ. Φλωρίδης για να μπορέσει να αλλάξει την ατζέντα των σκανδάλων που φέρνουν στο εδώλιο κρινόμενο τον κ. Μητσοτάκη και τους Υπουργούς του, τόλμησε να αμφισβητήσει τον πατριωτισμό της προοδευτικής παράταξης της Ελλάδας. Δεν σας επιτρέπουμε να εκστομίζετε τέτοιες προβοκάτσιες. Γιατί; Γιατί η Αριστερά και η προοδευτική παράταξη έχουν αποδείξει πολλαπλώς τον πατριωτισμό τους και με τις θυσίες τους ακόμα και όταν ήταν στα ξερονήσια.

(Χειροκροτήματα από την πτέρυγα του ΣΥΡΙΖΑ - Προοδευτική Συμμαχία)

Τολμήσατε, όμως, να συσχετίσετε το θέμα αυτό με τη γενοκτονία στη Γάζα, όταν και σε αυτό το ζήτημα μας έχετε κάνει το μαύρο πρόβατο και της Ευρώπης και της διεθνούς κοινότητας, όταν ο ίδιος ο ΟΗΕ, αλλά και η πρωτοβουλία IPC με την οποία συνεργάζεται ο ΟΗΕ επίσημα μιλούν για λιμό στη Γάζα -επίσημα ο ΟΗΕ μιλάει για γενοκτονία στη Γάζα-, όταν κάθε μέρα δεκάδες Παλαιστίνιοι, άμαχοι, παιδιά χάνουν τη ζωή τους από πείνα, χάνουν τη ζωή τους την ώρα που προστρέχουν στην ανθρωπιστική βοήθεια, όταν ο κ. Μακρόν, ο κ. Στάρμερ, πολλές ευρωπαϊκές χώρες δηλώνουν πλέον την πρόθεσή τους να αναγνωρίσουν το κράτος της Παλαιστίνης. Εσείς επιμένετε να είστε ουρά του Νετανιάχου, που παραβιάζει το Διεθνές Δίκαιο, που προκαλεί την αιματοχυσία, που είναι καταδικασμένος από το Διεθνές Δικαστήριο. Επιμένετε να είστε αντίθετοι στην πράξη, στην αναγνώριση του παλαιστινιακού κράτους, δηλαδή να είστε αντίθετοι με την απόφαση του ΟΗΕ και με τις σημερινές τοποθετήσεις του Γενικού Γραμματέα.

Άρα, κύριε Υπουργέ και κυρίες και κύριοι Βουλευτές της Νέας Δημοκρατίας δεν είμαστε εμείς αυτοί που κρινόμαστε, εσείς είστε, εσείς και ο κ. Μητσοτάκης. Γιατί εμείς έχουμε διαλέξει πλευρά, όπως έχει διαλέξει και η συντριπτική πλειοψηφία της ελληνικής κοινωνίας. Γιατί αυτή ήταν και είναι στην καρδιά του ελληνικού λαού η εθνική γραμμή.

Εμείς ήμασταν στην Παλαιστίνη πρόσφατα και προσωπικά ήμουν στη Ραμάλα. Εμείς πήγαμε στο Ευρωκοινοβούλιο με την ίδια τοποθέτηση. Εμείς ζητήσαμε και από την ελληνική Βουλή και από τον Πρόεδρο της Δημοκρατίας και από το Ευρωκοινοβούλιο την ίδια τοποθέτηση. Εμείς θέσαμε συγκεκριμένες προτάσεις για ανακωχή, για ανθρωπιστική βοήθεια, για διακοπή της γενοκτονίας με όλα τα διπλωματικά και δημοκρατικά μέσα, διεθνή διάσκεψη με πρωτοβουλία της Ελλάδας για να ενισχυθεί ο ρόλος και της χώρας μας, για αναγνώριση της Παλαιστίνης και για πρόσκληση εδώ στην ελληνική Βουλή του Προέδρου Μαχμούντ Αμπάς. Ο ΣΥΡΙΖΑ τα έκανε όλα αυτά. Εμείς ήμασταν και είμαστε με την ειρήνη και με τη ζωή. Εμείς ήμασταν και είμαστε με την αλληλεγγύη και την ελευθερία των λαών και αυτό θέλω να πω είναι προς το συμφέρον και των Παλαιστινίων, αλλά και των πολιτών του Ισραήλ, γιατί εμείς δεν χωρίζουμε τους λαούς. Η ειρήνη διαχωρίζει τους λαούς. Ο πόλεμος χωρίζει τους λαούς και από τη ζωή.

Εσείς θέλω να μας πείτε με ποιον είστε τελικά και είναι ευκαιρία τώρα που θα μιλήσει ο Κοινοβουλευτικός Εκπρόσωπος της Νέας Δημοκρατίας να μας πει με ποιον είναι, αν είναι με το Διεθνές Δίκαιο ή με αναθεωρητικές δυνάμεις, αν είναι με την εθνική γραμμή της χώρας ή είμαστε ουρά του κ. Νετανιάχου.

Είναι, όμως, εμφανές ότι ο κ. Φλωρίδης υπηρετεί ένα κατάπτυστο σχέδιο που έφτιαξε με τον κ. Μητσοτάκη. Ξέρετε ποιο είναι αυτό; Με μια ομίχλη εθνικών θεμάτων να κρύψει το σκάνδαλο το οποίο συζητάμε σήμερα. Γιατί σήμερα συζητάμε για μια προκαταρκτική επιτροπή ξανά για Υπουργό της Κυβέρνησης Μητσοτάκη, ξανά. Δεν προλαβαίνουμε να μαζεύουμε τις κάλπες. Και θέλω να το πω, γιατί ακούγονται διάφορα σχέδια του κ. Μητσοτάκη. Θέλω να τον προειδοποιήσω, μην τολμήσει να εμπλέξει τα εθνικά θέματα σε μια συζήτηση για εσωκομματικά του οφέλη και με μια συζήτηση η οποία κοιτάει και μέσα και έξω από τη Νέα Δημοκρατία, αλλά μόνο σε κομματικά οφέλη. Την έχω τη Δεξιά για τέτοιες επιλογές. Το ξέρει ο ελληνικός λαός ότι είστε τέτοιοι.

Αλλά ας έρθω λίγο στο θέμα της σημερινής συζήτησης. Χτες σε αυτήν την Αίθουσα όλες και όλοι γίναμε μάρτυρες της μεθόδευσης του κ. Μητσοτάκη για να κουκουλώσει το σκάνδαλο του ΟΠΕΚΕΠΕ. Μπροστά στα μάτια της ελληνικής κοινωνίας, χωρίς ντροπή, οι Βουλευτές της Νέας Δημοκρατίας ψήφισαν μια εξεταστική επιτροπή η οποία θα ψάξει για διαχρονικές ευθύνες γενικά εδώ και τριάντα χρόνια. Για ποιον λόγο; Για να φιμώσει και να κουκουλώσει τη δικογραφία της Ευρωπαίας Εισαγγελέως, η οποία έφτασε στη Βουλή με πολύ συγκεκριμένα στοιχεία, δηλαδή πραγματικά στοιχεία, αδικήματα και πρόσωπα προς έλεγχο.

Και ενώ, λοιπόν, η δικογραφία και το αίτημα της Εισαγγελέως είναι να ενεργοποιηθεί ο νόμος περί ευθύνης Υπουργών για δύο Υπουργούς της Νέας Δημοκρατίας, τους κ.κ. Βορίδη και Αυγενάκη, ενώ ρητά μιλάει για συγκεκριμένη χρονική περίοδο, που είναι η περίοδος του κ. Μητσοτάκη, εσείς αποφασίζετε μια εξεταστική επιτροπή ξέπλυμα, να το πούμε έτσι για να καταλάβει και ο κόσμος. Γιατί; Γιατί θέλετε να συσκοτίσετε, να κρύψετε την αλήθεια. Και αυτή η επιλογή του κ. Μητσοτάκη -οφείλω να το πω και αυτό- από όλα τα κόμματα της Αντιπολίτευσης, βρήκε στήριξη μόνο από την κ. Κωνσταντοπούλου, της οποίας το κόμμα ψήφισε την εξεταστική επιτροπή της συγκάλυψης, μια επιλογή που σημαίνει πολλά, ανεξαρτήτως ποιες εντυπώσεις επιχειρεί να δημιουργήσει μετά την τοποθέτησή της.

**ΑΛΕΞΑΝΔΡΟΣ ΚΑΖΑΜΙΑΣ:** Θέλουμε να συγκαλύψουμε εμείς, κύριε Φάμελλε; Θέλουμε να συγκαλύψουμε; Θέλουμε όλη την αλήθεια.

**ΣΩΚΡΑΤΗΣ ΦΑΜΕΛΛΟΣ (Πρόεδρος του ΣΥΡΙΖΑ - Προοδευτική Συμμαχία):** Ναι, να βγείτε να παραδεχτείτε το τραγικό σας λάθος απέναντι στη δικαιοσύνη, στην αλήθεια. Αυτό να βγείτε να παραδεχτείτε, δεν έχουμε κανένα άλλο πρόβλημα.

**ΑΛΕΞΑΝΔΡΟΣ ΚΑΖΑΜΙΑΣ:** Κανένα τραγικό λάθος.

**ΣΩΚΡΑΤΗΣ ΦΑΜΕΛΛΟΣ (Πρόεδρος του ΣΥΡΙΖΑ - Προοδευτική Συμμαχία):** Και είναι συγκάλυψη, γιατί μόνο η προκαταρκτική επιτροπή μπορεί να οδηγήσει σε αναζήτηση ποινικών ευθυνών. Κι αυτό είναι ξεκάθαρο στο ελληνικό θεσμικό πλαίσιο, η εξεταστική επιτροπή μπορεί να ερευνήσει τα πάντα και να μην καταλήξει πουθενά, όπως έγινε και με την «κακιά στιγμή» κατά τον κ. Μητσοτάκη εξεταστική επιτροπή των Τεμπών. Και μάλιστα με την τρίμηνη διάρκεια που αποφασίσατε μετά από την ψήφισή της χθες το βράδυ μόνη η Νέα Δημοκρατία επικρέμεται και ο κίνδυνος αποσβεστικής προθεσμίας τον οποίον -σημειώστε παρακαλώ- τον έχει επιβεβαιώσει δημόσια και ο Πρόεδρος της Βουλής.

Σήμερα, όμως, καλούμαστε να συζητήσουμε επί της ουσίας για τη δικογραφία της Ευρωπαίας Εισαγγελέως χωρίς υπεκφυγές και όλες και όλοι οι Βουλευτές θα πρέπει να τοποθετηθούν πολύ συγκεκριμένα επί της εισαγγελικής πρότασης, η οποία κατονομάζει δύο Υπουργούς της Νέας Δημοκρατίας και ζητάει να ελεγχθούν δύο αδικήματα, αυτό της συνέργειας σε κακουργηματική απιστία και αυτό της ηθικής αυτουργίας πάλι σε κακουργηματική απιστία.

Εδώ το ερώτημα που τίθεται -και χθες και σήμερα, όλη τη μέρα- είναι τι θα κάνει η Κοινοβουλευτική Ομάδα της Νέας Δημοκρατίας και ο κ. Μητσοτάκης. Θα είστε μέσα στην ψηφοφορία ή θα αποχωρήσετε; Απάντηση δεν έχουμε πάρει, γιατί η διαδικασία συνεχίζεται κατά τον Κανονισμό και κατά το Σύνταγμα. Αν τυχόν επιλέξετε να αποχωρήσετε, σας προειδοποιήσαμε -και το επαναλαμβάνω- ότι πρώτα από όλα θα αποδείξετε ότι ο κ. Μητσοτάκης πετάει στον κάλαθο των αχρήστων τη δικογραφία, πετάει στον κάλαθο των αχρήστων την έρευνα της ευρωπαϊκής εισαγγελικής αρχής. Φοβάται την αλήθεια και ταυτόχρονα φοβάται μην ανοίξουν στόματα, ιδιαίτερα των κ.κ. Βορίδη και Αυγενάκη, γιατί και σήμερα ακούσαμε και καλυμμένες, αλλά και μη καλυμμένες απειλές, εδώ, από αυτό το Βήμα.

Ταυτόχρονα έχει προκύψει ένα ερώτημα στην ελληνική κοινωνία. Η αποχώρηση θα υποδηλώνει και ότι ο κ. Μητσοτάκης δεν ελέγχει την Κοινοβουλευτική του Ομάδα, δηλαδή δεν ελέγχει τι θα ψηφίσετε σε κλειστές κάλπες -προφανώς- και γι’ αυτό σας διώχνει από την Αίθουσα, για να μην ψηφίσετε, θέτοντας, όμως, ένα ζήτημα πολύ σοβαρό; Πώς λειτουργεί το Κοινοβούλιο και πόσο σταθερή είναι η Κυβέρνηση; Γιατί αυτό προκύπτει από την παρουσία της Συμπολίτευσης στη Βουλή. Γνωρίζετε τι σημαίνει εκατόν πενήντα ένας Βουλευτές στην ελληνική δημοκρατία. Αν αποχωρήσετε, λοιπόν, τίθεται ένα πολύ σοβαρό ζήτημα δημοκρατίας.

Γιατί ένας φοβισμένος και εκβιαζόμενος πολιτικά Πρωθυπουργός, που δεν μπορεί να διατυπώσει ευθέως ηθική και πολιτική άποψη εδώ, δεν μπορεί να διαχειρίζεται τα σοβαρά ζητήματα της χώρας. Και αυτό δεν αφορά μόνο τη Βουλή, αφορά όλη την ελληνική κοινωνία.

Και γι’ αυτόν τον λόγο, καιρός είναι να φεύγει το συντομότερο, αν δεν μπορεί να εξασφαλίσει τη σοβαρότητα και την ασφάλεια της χώρας.

(Χειροκροτήματα από την πτέρυγα του ΣΥΡΙΖΑ - Προοδευτική Συμμαχία)

Αυτή η αδυναμία του και ο φόβος του ήταν εμφανής από χθες, όταν επιχείρησε να κατηγορήσει την Αντιπολίτευση ότι βυθίζει τη χώρα στην εσωστρέφεια και τον διχασμό. Τώρα δηλαδή φταίει η Αντιπολίτευση για τα σκάνδαλα της Κυβέρνησης; Φταίμε εμείς για τα δικά σας σκάνδαλα; Πρέπει να μας απαντήσετε σε αυτό. Γιατί την εσωστρέφεια, τον διχασμό, τη συζήτηση για σκάνδαλα, για προκαταρκτικές και εξεταστικές επιτροπές δημιουργούν οι δικογραφίες που έρχονται για τα δικά σας στελέχη, δεν δημιουργούνται από την Αντιπολίτευση. Σταθερότητα πράγματι χρειάζεται στη χώρα, αλλά για να υπάρχει σταθερότητα πρέπει να υπάρχει διαφάνεια, να υπάρχει κράτος δικαίου, να υπάρχει νομιμότητα, έστω. Ούτε αυτήν δεν μπορείτε να εξασφαλίσετε. Η σταθερότητα δεν απειλείται από τη διαφάνεια. Η σταθερότητα απειλείται από τη διαφθορά και από την εμπέδωση μάλιστα και της ατιμωρησίας που καλλιεργείτε εσείς συστηματικά.

Δεν ποινικοποιούμε, λοιπόν, εμείς την πολιτική ζωή του τόπου, όπως δεν την ποινικοποιούν βέβαια και οι εισαγγελείς. Το ότι εσείς σκανδαλοποιείτε την πολιτική ζωή, ναι, είναι μια κατηγορία που κάποιος μπορεί να σας χρεώσει πάρα πολύ εύκολα. Οι εισαγγελείς και η Αντιπολίτευση επιτελούν το καθήκον τους και επιτελούμε το καθήκον μας. Κι όλα αυτά ξέρετε γιατί; Γιατί έχετε λερωμένη τη φωλιά σας. Αν ήσασταν αθώοι, αν δεν υπήρχε διαφθορά στους κόλπους σας, δεν θα είχατε δισταγμό στην έρευνα, σε κανένα επίπεδο. Γιατί φοβάστε αυτό που λέει ο ελληνικός λαός, το «καθαρός ουρανός, αστραπές δεν φοβάται»; Γιατί εσείς τον φοβάστε; Μήπως δεν είστε τόσο καθαροί; Μπαζώνετε την αλήθεια, όπως μπαζώσατε την αλήθεια και στα Τέμπη, όπως την μπαζώσατε και στις υποκλοπές. Το ίδιο κάνετε και στον ΟΠΕΚΕΠΕ.

Χθες ο κ. Μητσοτάκης εδώ επιχείρησε να δώσει ακόμα μια φορά τη γνωστή παράσταση του ανήξερου. Δεν ήξερε τίποτα. Για έξι χρόνια Πρωθυπουργός και δεν ξέρει τίποτα για τις υποκλοπές, δεν ξέρει τίποτα για τα Τέμπη, δεν ξέρει τίποτα για τα προσωπικά δεδομένα, δεν ξέρει τίποτα για τα σκάνδαλα, δεν ξέρει τίποτα για τα υπερκέρδη, για την τιμή του ρεύματος, για την αγορά, τίποτα. Όλα αυτά τα μαθαίνει εδώ και είναι μάλιστα και αδικημένος. Γιατί τον κυνηγούν, λέει, διακομματικά και διαχρονικά προβλήματα που τώρα τα κατάλαβε και θα δώσει τη μάχη με την κάθαρση.

Μάλιστα. Μήπως είναι πολυφορεμένο πλέον αυτό το σενάριο και δεν πουλάει πολύ; Δηλαδή εσείς είτε δεν ξέρατε τίποτα είτε έφταιγαν οι προηγούμενοι. Αυτή είναι η κλασική καραμέλα έξι χρόνια τώρα. Σε έξι χρόνια δεν μάθατε; Για έξι χρόνια έτρωγαν με χρυσά κουτάλια τις επιδοτήσεις των αγροτών οι «γαλάζιες ακρίδες», ο «Φραπές» και ο «Χασάπης» κι εσείς δεν ξέρατε τίποτα. Όμως, στη δικογραφία φαίνονται άλλα.

(Χειροκροτήματα από την πτέρυγα του ΣΥΡΙΖΑ - Προοδευτική Συμμαχία)

Άλλα φαίνονται. Με χρυσά κουτάλια έτρωγαν τα γαλάζια στελέχη. Και τώρα, λέει, θα ξεκινήσετε την κάθαρση και τις μεταρρυθμίσεις. Λες και αναλάβατε πριν από έναν μήνα και κάνετε προγραμματικές δηλώσεις.

Η χθεσινή απόφαση πάντως λέει άλλα πράγματα. Λέει: «Κλέβουμε το δημόσιο χρήμα, όπου και όποτε το βρούμε, είτε είναι ελληνικό είτε ευρωπαϊκό, δεν μας νοιάζει, αρκεί να το αρπάξουμε, δεν χρειάζεται δικαιολογία, αρκεί να πλουτίζουν τα δικά μας γαλάζια παιδιά και να μας φέρνουν ψήφους». Αυτό είναι το αφήγημα της Νέας Δημοκρατίας. «Και αν τυχόν μας πιάσουν, ε, το πολύ-πολύ βάζουμε τη Βουλή και παίρνει μία απόφαση. Πετάμε στο καλάθι τη δικογραφία της Ευρωπαίας Εισαγγελέως και κάνουμε μια εξεταστική για τα μάτια του κόσμου». «Φύγε κακό από τα μάτια μου», όπως κάνατε και στις fast track προκαταρκτικές. Την έχετε βρει τη λύση. Και αν δεν μπορεί να βρεθεί λύση -απ’ ό,τι φαίνεται από τις τηλεφωνικές συνομιλίες- κάποιος υψηλά ιστάμενος θα καθαρίσει. Αυτό λέμε, θα τα πούμε, όλα θα ακουστούν σήμερα. Εφόσον εξάλλου το είπε και ο Υπουργός και Αντιπρόεδρος της Νέας Δημοκρατίας, «έχουμε πλειοψηφία και κάνουμε ό,τι γουστάρουμε». Αυτή είναι η Νέα δημοκρατία, αυτή είναι η Δεξιά.

Ας έρθουμε όμως πολύ συγκεκριμένα στη δικογραφία που θα κληθείτε να τοποθετηθείτε, που ελπίζουμε τουλάχιστον να είστε εδώ και να μην το βάλετε στα πόδια.

Λένε οι Ευρωπαίοι Εισαγγελείς: «Την περίοδο 2019 - 2022 σημαντικός αριθμός ατόμων παρουσιάστηκαν ψευδώς ως νέοι ή νέες αγρότες, ιδιοκτήτες ή κυρίως ενοικιαστές μεγάλων εκτάσεων με σκοπό την απόκτηση δικαιωμάτων ενίσχυσης από το εθνικό απόθεμα. Τα επόμενα χρόνια, έως το 2024, τα ίδια άτομα υπέβαλαν ψευδείς δηλώσεις ζωικού κεφαλαίου και ζήτησαν τη διάθεση αντίστοιχης δημόσιας γης για ενεργοποίηση και διατήρηση των δικαιωμάτων. Όπως προκύπτει από το διαβιβαστικό της Ευρωπαϊκής Εισαγγελίας, υπήρξαν..», προσέξτε, «…ισχυρές ενδείξεις ότι μέλη της διοίκησης του ΟΠΕΚΕΠΕ προσπαθούν να παρακάμψουν διαδικασίες ελέγχου και ακόμα να τιμωρήσουν υπαλλήλους που θεωρούν υπεύθυνους για τους ελέγχους και όλα τα ανωτέρω, δε, φέρεται να γίνονταν είτε κατ’ εντολή Υπουργού για εκλογική επιρροή είτε με δική τους πρωτοβουλία παρέχοντας ενισχύσεις σε αιτούντες που δεν πληρούσαν τα απαραίτητα κριτήρια.».

Τώρα το ερώτημα είναι το εξής. Όταν αυτό έρχεται σε μία δικογραφία μπορεί κάποιος να δεχτεί ότι αυτό δεν είναι μία ένδειξη η οποία πρέπει να διερευνηθεί; Γιατί έχουμε χάσει και τη λογική μας εδώ πέρα. Δέχεστε, λοιπόν, να διερευνήσουμε αυτό που λέει η δικογραφία; Διότι το λέει πολύ συγκεκριμένα, λέει ποια είναι η διαπλοκή και το σκάνδαλο. Γιατί αν δεν θέλετε να δούμε αν πράγματι υπάρχουν ποινικές ευθύνες, τότε όλοι πιστεύουν ότι δεν θα ψηφίσετε την προκαταρκτική για να κάνετε μια εξεταστική-πλυντήριο.

Το καλύτερο, βέβαια, το είπε ο Κυβερνητικός Εκπρόσωπος κ. Μαρινάκης, και προσέξτε γιατί αυτό δεν έχει παίξει πάρα πολύ: «Όσοι επιμένουν, χωρίς στοιχεία, σε προανακριτική για τον ΟΠΕΚΕΠΕ, προχωρούν σε ανάποδη συγκάλυψη». Τώρα βρήκαμε και την ανάποδη συγκάλυψη. Δηλαδή εδώ που διαβάζω ότι όλα τα ανωτέρω φέρεται να γίνονται με εντολή Υπουργού ή με δική τους πρωτοβουλία παρέχοντας ενισχύσεις σε άτομα που δεν πληρούν τα κριτήρια, δεν είναι στοιχείο που έρχεται από τη δικογραφία;

Εσείς συμφωνείτε με αυτό που είπε ο κ. Μαρινάκης ότι όσοι επιμένουμε σε προκαταρκτική κάνουμε ανάποδη συγκάλυψη; Γιατί αυτό πρακτικά καταγγέλλει και την Ευρωπαϊκή Εισαγγελική Αρχή. Δηλαδή κατηγορείτε την Ευρωπαϊκή Εισαγγελική Αρχή που ζητάει ενεργοποίηση του νόμου περί ευθύνης Υπουργών; Διότι αυτή η πρόταση είχε έρθει από εισαγγελία, δεν τη βγάλαμε το κεφάλι μας. Η Εισαγγελία έστειλε δικογραφία και ζητά ενεργοποίηση του νόμου.

Θέλω λοιπόν, κύριε Μηταράκη, όταν πάρετε τον λόγο, να μας πείτε αν κάνει ανάποδη συγκάλυψη η Ευρωπαϊκή Εισαγγελική Αρχή και αν αυτό είναι κατηγορία που η ελληνική Κυβέρνηση καταθέτει δημόσια για να ενημερώσουμε και την Ευρώπη, για να ενημερώσουμε και τους διεθνείς θεσμούς για το τι Κυβέρνηση έχουμε.

Τολμήσατε να πείτε ότι δεν έχουμε αρκετά στοιχεία. Δεν ξέρω αν διαβάσατε τα αιτήματα της προκαταρκτικής, γιατί σας ακούμε, βγαίνουν οι Βουλευτές και λένε ότι δεν υπάρχουν στοιχεία.

Θα διαβάσω μερικά και συγχωρέστε με, κύριε Πρόεδρε. Διαβάζω μέσα από το αίτημα. Απολαύστε κυριολεκτικά τι λέει η δικογραφία: «Ο Ανδρέας Καρασαρίνης, Γραμματέας Αγροτικού Τομέα της Νέας Δημοκρατίας, μεγαλοστέλεχος της ΔΑΠ και της ΟΝΝΕΔ, σε συνομιλία του με τον Αντιπρόεδρο του ΟΠΕΚΕΠΕ, τον Μπαμπασίδη, προτείνει στον τελευταίο να μιλάει μόνο με το Μαξίμου, καθώς, όπως λέει: “Σκέρτσος, Γεραπετρίτης, Βορίδης τα κανονίζουν”». Αυτό είναι στη δικογραφία. Αυτό να μην το ψάξουμε;

Ο κ. Σημανδράκος, αποπεμφθείς Πρόεδρος του ΟΠΕΚΕΠΕ, αυτός που είχε δεσμεύσει τα παραβατικά ΑΦΜ, καταθέτει ότι οι Βορίδης, Παπασταύρου και Μπρατάκος τον φώναξαν στο Μαξίμου και του ζήτησαν να παραιτηθεί μετά από την παρέμβαση Αυγενάκη. Αυτά γίνονται στην Ελλάδα. Έτσι γίνονται παστρικά οι δεξιές δουλειές. Εκεί έχουν αριστεία, πράγματι.

Σε άλλη συνομιλία, ο Γενικός Γραμματέας του Υπουργείου Αγροτικής Ανάπτυξης κ. Στρατάκος λέει στον περίφημο «Φραπέ»: «Να πάρει ο μεγάλος και τον Τσιάρα, τον έχει πάρει ο Πιερρακάκης, να τον πάρει και ο μεγάλος». Δείτε πόσοι Υπουργοί αναφέρονται σε μία φράση, σε μία σειρά. Βέβαια, το ερώτημα που προκύπτει είναι ποιος είναι ο «μεγάλος». Θα μας το πει κάποιος; Εκτός αν εσείς λέτε να μη γίνει προκαταρκτική, για να μάθουμε ποιος είναι ο «μεγάλος», γιατί αυτό θα ερωτηθεί. Απαντά όμως ο «Φραπές»: «Ενημέρωσα και απείλησα τον Τσιάρα». Αυτό είναι γραμμένο στη δικογραφία για Έλληνα Υπουργό. Και ο άφαντος Υπουργός Δικαιοσύνης, ο υπό παραίτηση, δεν έχει ασχοληθεί.

Λέει ο «Φραπές»: «Ενημέρωσα και απείλησα τον Τσιάρα και του λέω: «Δεν θα μου σηκώνεις τη φωνή σου, γιατί θα δεις έναν…», το όνομα, «…πολύ αντίθετο από ό,τι έχεις γνωρίσει». Και φέρεται να λέει ο Τσιάρας: «Συγγνώμη, δεν σου φώναξα», γιατί ο άλλος του λέει: «Θα σου κλείσω τον ΟΠΕΚΕΠΕ στο Ηράκλειο».

Αυτά γίνονται στην Ελλάδα του κ. Μητσοτάκη. Σας απειλούσαν κιόλας; Σας κρατάνε; Αναρωτιόμαστε.

(Χειροκροτήματα από την πτέρυγα του ΣΥΡΙΖΑ - Προοδευτική Συμμαχία)

Ο «Φραπές» είναι αυτός που διαβάζουμε σε απομαγνητοφωνημένες νόμιμες επισυνδέσεις να ζητά την αντικατάσταση της Ευρωπαίας Εισαγγελέως. Είναι και κουμανταδόροι, κάνουν κουμάντο στη χώρα, θεωρούν ιδιοκτησία τους τη χώρα μας.

Και σε άλλη συνομιλία λέει ότι αν είχε σκοτώσει την κ. Τυχεροπούλου, την υπηρεσιακή υπάλληλο που συνέβαλε στο να αποκαλυφθεί το σκάνδαλο, τώρα θα ήταν έξω. Και τα ανέχεστε τώρα αυτά; Στην πατρίδα μας;

Σε άλλη συνομιλία ρωτάει ο Βουλευτής, ο παραιτηθείς Υφυπουργός Εξωτερικών Τάσος Χατζηβασιλείου, τον Πρόεδρο του ΟΠΕΚΕΠΕ για μεταβιβάσεις δικαιωμάτων από σύζυγο σε σύζυγο τον κ. Μελά. Λέει: «Αντιλαμβάνεστε την ευαισθησία του θέματος, πρέπει να γίνει χειρουργικά, χωρίς τυμπανοκρουσίες». «Καλά, στείλε μου στο WhatsApp».

Αυτές είναι οι απαντήσεις τις οποίες βρίσκουμε μέσα.

Σε άλλη συνομιλία κτηνοτρόφος λέει στον Αντιπρόεδρο του ΟΠΕΚΕΠΕ κ. Ζερβό όταν άκουσε ότι θα γίνουν έλεγχοι: «Ήταν μια καταγγελία που είχε γίνει και την είχαμε κρύψει με τον Αυγενάκη επτά-οκτώ μήνες». Αυτό υπάρχει μέσα.

Σε άλλη τηλεφωνική επικοινωνία από κτηνοτρόφο ο οποίος ανησυχεί για το γεγονός του λέει: «Ο Αυγενάκης όταν είχε έρθει είχε πει: “όχι, δεν θα γίνει κανένας έλεγχος, θα το δούμε κάποια στιγμή”». Και πόσα ακόμα.

Από το Γραφείο του κ. Κεφαλογιάννη προκύπτει ότι κανόνιζαν το πότε και αν θα γίνουν έλεγχοι σε αγρότες γιατί, όπως λέει μέσα στη δικογραφία, είναι ψηφοφόροι του κ. Κεφαλογιάννη.

(Στο σημείο αυτό την Προεδρική Έδρα καταλαμβάνει η Δ΄ Αντιπρόεδρος της Βουλής κ. **ΟΛΓΑ ΓΕΡΟΒΑΣΙΛΗ**)

Σε συνεργασία, μάλιστα, των συνεργατών του, κατά άλλους διευθυντή του πολιτικού του γραφείου, φαίνεται να λέει ότι εκατόν σαράντα επτά ελεγχόμενοι στα Ζωνιανά είναι τετρακόσιοι ψήφοι. Έχετε κάτι να πείτε για αυτό; Είναι μέσα στη δικογραφία. Τη διαβάσατε;

Σε άλλη συνομιλία, ο επόμενος του κ. Σημανδράκου Πρόεδρος, ο Μπαμπασίδης, αναφέρει σε άγνωστο συνομιλητή ότι «πληρώσαμε όλα τα ΑΦΜ που είχαν δεσμευτεί από την Εισαγγελία». Στην ομιλία έχει καταγραφεί, επίσης, μεταξύ του ιδίου και στενού συνεργάτη του κ. Κεφαλογιάννη, πάλι για την πληρωμή των δεσμευμένων ΑΦΜ. Σύμφωνα με τον ίδιο, τα δεσμευμένα ΑΦΜ πληρώθηκαν και αφού οι τάδε και τάδε άλλαξαν τα αρχεία. Αναφέρει, δε, ότι μεταξύ των πληρωμένων ΑΦΜ είναι και ένας αγρότης, ένας παραγωγός από τη Νίσυρο που διαδίδει ότι ο κ. Αυγενάκης κανόνισε την πληρωμή του. Και έπειτα μας λέτε ότι δεν υπάρχουν στοιχεία μέσα στη δικογραφία; Μετά μας λένε ότι τους φταίνε οι δικοί μας χαρακτηρισμοί. Όλα αυτά τα ντιλαρίσματα ποιος τα έκανε;

Ας έρθουν, λοιπόν, ο κ. Βορίδης και ο κ. Αυγενάκης να αποδείξουν ότι όλα αυτά είναι ψέματα. Δεν κατηγορούνται ακόμα. Δεν έχει ασκηθεί δίωξη. Έρευνα ζητάμε να γίνει, να αποδείξουν την αθωότητά τους.

Να πω και κάτι ακόμα; Ας καλέσουμε και τον κ. Μητσοτάκη, να καλέσουμε και τον «Φραπέ» και τον «Χασάπη» να δούμε τελικά ποιος λέει την αλήθεια σε αυτή τη χώρα. Γιατί τη φοβάστε την αλήθεια; Γιατί δεν συναινείτε;

(Χειροκροτήματα από την πτέρυγα του ΣΥΡΙΖΑ - Προοδευτική Συμμαχία)

Η ελληνική κοινωνία είναι σίγουρο ότι θέλει καθαρές απαντήσεις για το σκάνδαλο του ΟΠΕΚΕΠΕ. Η πολιτική ευθύνη είναι ξεκάθαρα του κ. Μητσοτάκη. Μάλιστα, καταλαβαίνω από την τοποθέτηση του κ. Βορίδη -πέρα από τα νομικά του επιχειρήματα- ότι παραδέχτηκε την πολιτική ευθύνη της Κυβέρνησης, κάτι που σημαίνει ότι για ένα τέτοιο σκάνδαλο αν έχεις την πολιτική ευθύνη, πρέπει να παραιτηθείς σήμερα, όχι να περιμένεις. Αλλά πού εσείς; Πού ευθιξία;

Πέρα, όμως, από τις πολιτικές ευθύνες υπάρχουν και ποινικές και η πρόταση που καταθέσαμε με την Νέα Αριστερά έχει ακριβώς αυτόν τον σκοπό. Τεκμηριωμένα να έρθει στη Βουλή μία συζήτηση, γιατί υπάρχει δικογραφία και είναι μια πρόταση με την οποία ζητάμε να διερευνηθούν πράξεις ή παραλείψεις των κ.κ. Βορίδη και Αυγενάκη. Είμαστε υποχρεωμένοι να πούμε την αλήθεια, γιατί ήρθε από την Ευρωπαϊκή Εισαγγελική Αρχή.

Προσπάθησε σήμερα ο κ. Βορίδης για να μπορέσει να γλιτώσει, να τη σκαπουλάρει λέμε -συγχωρήστε με για την έκφραση- να χρεώσει ευθύνες στην κυβέρνηση του ΣΥΡΙΖΑ και κάτι τέτοιο προσπάθησε να κάνει και χθες ο κ. Μητσοτάκης. Σκόπιμη απόκρυψη της αλήθειας.

Ρωτώ, λοιπόν, γιατί όλοι πλέον γνωριζόμαστε και τα νούμερα έχουν βγει στη φόρα: Πώς μπορεί να εξηγήσουν ο κ. Βορίδης και ο κ. Μητσοτάκης ότι τα επιδοτούμενα αιγοπρόβατα στην Κρήτη από 2,5 εκατομμύρια το 2020 έγιναν 7,8 εκατομμύρια το 2024. Ο ΣΥΡΙΖΑ τα έκανε; Γιατί ψάχνουν να βρουν συμψηφισμό.

Μπορείτε να μας εξηγήσετε γιατί το 2020 το εθνικό απόθεμα μοιράστηκε κατά 67% στην Κρήτη και 33% σε όλες τις άλλες περιφέρειες; Γιατί το εθνικό απόθεμα μέσα σε δύο χρόνια από όταν αναλάβατε από 18 εκατομμύρια έγινε 45 εκατομμύρια; Χρήματα των Ελλήνων πολιτών, των Ελλήνων αγροτών. Και μάλιστα στην Κρήτη από 6,8 το 2018, που ήταν η τελευταία απόφαση επί κυβέρνησης ΣΥΡΙΖΑ, έγινε 30 εκατομμύρια το 2020. Τα 6,8 έγιναν 30!

Και επειδή έτυχε να υπηρετήσω σε ένα Υπουργείο το οποίο είχε άμεση σχέση με το θέμα -δεν ήμουν στο αρμόδιο Υπουργείο, αλλά στο Υπουργείο Περιβάλλοντος-, θέλω να ξεκαθαρίσω κάποια πράγματα. Επειδή, λοιπόν, εμείς δεν φοβόμαστε -και είμαστε και περήφανοι για αυτά που κάναμε, για το έργο της κυβέρνησης ΣΥΡΙΖΑ-, η κυβέρνηση ΣΥΡΙΖΑ δημιούργησε -και τα λέμε και για εσάς αυτά- εργαλεία ελέγχου για την τεχνική λύση που δεν υπήρχαν, γιατί ήταν ελλιπής η τεχνική λύση της κυβέρνησης Σαμαρά - Βενιζέλου, γιατί η τεχνική λύση ήταν επιλογή της περιόδου Σαμαρά - Βενιζέλου μετά από απόφαση της Κομισιόν. Ευρωπαϊκή επιλογή.

Δεύτερον, η κυβέρνηση του ΣΥΡΙΖΑ διεκδίκησε και πέτυχε την επιστροφή ενισχύσεων που είχαν κοπεί από την ελληνική ύπαιθρο και γύρισαν πίσω. Καλύψαμε και δικά σας λάθη όταν ήμασταν κυβέρνηση.

Η κυβέρνηση ΣΥΡΙΖΑ κέρδισε τον πολύτιμο χαρακτηρισμό του μεσογειακού βοσκότοπου με τον κανονισμό Omnibus που είναι πολύ σημαντικό για τους Έλληνες κτηνοτρόφους και έδωσε εδάφη και χώρο για να μπορέσει να είναι, θα έλεγα εγώ, και τυπική και νόμιμη η ελληνική κτηνοτροφία.

Η κυβέρνηση ΣΥΡΙΖΑ έβγαλε προδιαγραφές για τα διαχειριστικά σχέδια βόσκησης και αν βρείτε την υπουργική απόφαση του 2017 έχει και τη δική μου υπογραφή.

Η κυβέρνηση ΣΥΡΙΖΑ προχώρησε τους δασικούς χάρτες, γιατί χωρίς δασικούς χάρτες δεν προχωράνε οι μελέτες λιβαδοπονίας, δηλαδή τα διαχειριστικά σχέδια βόσκησης, γιατί εσείς αφήσατε κενό για να κάνουν κουμάντο οι «Γκρούεζες» στην ελληνική ύπαιθρο. Γι’ αυτό δεν προχωρούσαν οι δασικοί χάρτες και τα σχέδια βόσκησης.

(Χειροκροτήματα από την πτέρυγα του ΣΥΡΙΖΑ - Προοδευτική Συμμαχία)

Και τελικά, τι έκανε η δική σας Κυβέρνηση; Γιατί πήγε ο κ. Βορίδης να πει κάτι για τα διαχειριστικά σχέδια βόσκησης. Να σας πω τι έκανε; Ενώ ήταν, λοιπόν, τελειωμένα με υπουργική απόφαση από το 2018 ότι είναι αρμόδιες οι περιφέρειες με προδιαγραφές, ήρθε και από το 2019, παρά τα μεγάλα λόγια, αναθέσατε τις μελέτες για τα διαχειριστικά σχέδια βόσκησης μόλις τώρα τον Ιούνιο του 2025. Έξι χρόνια δεν κάνατε τίποτα, για να γίνετε πάρτι.

Βέβαια, σήμερα οφείλω να πω ότι οι κ.κ. Βορίδης και Αυγενάκης κυριολεκτικά έδωσαν ρέστα. Ήρθαν εδώ και επιχείρησαν να απαξιώσουν τους προέδρους του ΟΠΕΚΕΠΕ που έκαναν τις καταγγελίες για τις δικές τους παρατυπίες, γιατί πολύ απλά τους εκθέτουν. Έρχονται εδώ να αποδομήσουν, λοιπόν, τους καταγγέλλοντες, λες και αυτό γλιτώνει τους ενόχους ή τους ελεγχόμενους για αδικήματα. Από πότε; Για τα δικά τους θέματα, γιατί δεν είπαν τίποτα; Γιατί προσπάθησαν απλά να λερώσουν άλλους; Πρέπει να μιλήσουν για τα δικά τους θέματα, για αυτά που η δικογραφία και οι προτάσεις μας έχουν προς έλεγχο.

Ταυτόχρονα, είδαμε απροκάλυπτες απειλές από τον κ. Αυγενάκη -απροκάλυπτες απειλές- και έμμεσες από τον κ. Βορίδη. Μετά σας ενοχλούν οι χαρακτηρισμοί εγκληματικής οργάνωσης που έχει μέσα η δικογραφία της Ευρωπαίας Εισαγγελέως.

Να σας πω την αλήθεια; Εμείς από αυτά θέλουμε να γλιτώσει η χώρα, από αυτά που είδαμε εδώ από το Βήμα της Βουλής. Αυτούς τους απροκάλυπτους εκβιασμούς. Αυτό θα είναι πραγματική πολιτική και δημοκρατική συνεισφορά στην Ελλάδα.

Όμως, πρέπει να ομολογήσω ότι είχαν διαφορετική τακτική. Ο κ. Βορίδης ήρθε εδώ και σε όλη τοποθέτησή του προσπάθησε να μας πείσει ότι υπάρχει έλλειψη αποδείξεων για την ποινική του δίωξη. Αλλά ως καλός νομικός θα όφειλε να ξέρει ότι δεν βρισκόμαστε σε αυτό το στάδιο. Δεν βρισκόμαστε στο στάδιο να εγκρίνουμε πόρισμα προκαταρκτικής για την ποινική του δίωξη. Βρισκόμαστε στο στάδιο του ελέγχου. Ζητάμε, λοιπόν, την προκαταρκτική επιτροπή για έλεγχο του κ. Βορίδη. Άρα δεν έχει κανένα νόημα η επιχειρηματολογία του. Είναι άστοχη και νομικά και πολιτικά. Γιατί το μόνο που δεν μας είπε είναι τι φοβάται από τον έλεγχο.

Γιατί πρέπει να ξέρει και ως νομικός και ως Υπουργός ότι εφόσον διεκόπη η έρευνα, επειδή εμφανίστηκε όνομα Υπουργού, αμελλητί στάλθηκε στη Βουλή για να γίνει η έρευνα από τη Βουλή. Τώρα λέει ότι «επειδή δεν είμαι ένοχος γιατί δεν υπάρχουν αποδείξεις, να σταματήσετε τη συζήτηση». Μα αν δεν γίνει επιτροπή, πώς θα βρεθούν αποδείξεις; Ποιος του είπε ότι μιλάμε για τη δίωξη; Τόσο σίγουρος είναι ότι πάει για δίωξη; Εμείς βάζουμε τα ερωτήματα όπως προκύπτουν από το Σύνταγμα.

Αντίθετα, όπως λέει και η πρότασή μας -προσέξτε αυτό, κύριοι και κυρίες Βουλευτές, γιατί αυτό θα ψηφίσουμε- αρκεί αναφορά σε πραγματικά περιστατικά, τα οποία είναι άξια δικαστικής διερεύνησης. Όλα αυτά που σας ανέφερα δεν είναι πραγματικά περιστατικά που απαιτούν διερεύνηση; Τι είναι; Και τι σας φοβίζει, λοιπόν, αυτή η διερεύνηση; Γιατί υπάρχει ένα ερώτημα επιπλέον. Θέλω να τον ρωτήσω τον κ. Βορίδη. Δεν είναι εδώ σήμερα. Ήταν νωρίτερα.

Να αφήσουμε αναπάντητα όλα αυτά που άφησε και αυτός να εννοηθούν για τον κ. Βάρρα ή τον κ. Μητσοτάκη; Γιατί είπε: Δεν θα τοποθετηθώ όσον αφορά τους λόγους που ζήτησα παραίτηση του κ. Βάρρα, θα τα πω όταν έρθει η ώρα. Αναρωτιέμαι, αυτό πήγαινε στον κ. Βάρρα ή στον κ. Μητσοτάκη που είναι σύμβουλός του ο κ. Βάρρας από το 2020; Ερωτήματα πολλά σήμερα δημιουργήθηκαν.

(Χειροκροτήματα από την πτέρυγα του ΣΥΡΙΖΑ - Προοδευτική Συμμαχία)

Από την άλλη μεριά, ο κ. Βάρρας λέει ότι τον παραιτήσατε, γιατί ζήτησε να γίνουν έλεγχοι. Αν δεν γίνει εδώ η έρευνα στη Βουλή δεν μπορεί να γίνει πουθενά αλλού. Μόνο εδώ μπορεί να ερωτηθεί ο κ. Βάρρας και ο κ. Βορίδης μαζί. Λέει, επίσης, ότι η παραίτησή του είχε στόχο τη ματαίωση της προσπάθειας εξυγίανσης και την κυριαρχία ενός συστήματος διαπλοκής και διαφθοράς εντός ή εκτός ΟΠΕΚΕΠΕ. Αυτά όλα πότε θα τα διερευνήσουμε, αν δεν δεχθείτε να γίνει προκαταρκτική;

Και δεν μπορεί να λέει ότι δεν ξέρει ο κ. Βορίδης. Στην αίτηση προκαταρκτικής του ΣΥΡΙΖΑ υπάρχει έγγραφο με ημερομηνία 30-10-2020 από την Ένωση Συνεταιρισμών Νήσων Κυκλάδων και Αργοσαρωνικού, αντίστοιχα των εγγράφων που πήγαιναν στον κ. Μητσοτάκη για τα Τέμπη, που τον ενημερώνει για όλα. Άρα δεν μπορεί να πει ότι δεν ήξερε. Άρα και πράξεις και παραλείψεις πρέπει να ερευνηθούν.

Αντίστοιχα πρέπει να απαντήσει ο κ. Αυγενάκης, ο οποίος ήρθε εδώ με θρασύτητα -οφείλω να το πω- αναντίστοιχη με τη συζήτηση, με το σκάνδαλο, με τις απαιτήσεις της ελληνικής κοινωνίας. Προσβλητική θρασύτητα. Θα έλεγα ότι μοιάζει με τον κ. Φλωρίδη του πρωινού.

Ρωτάμε, όμως, εμείς εδώ ξεκάθαρα: Γνώριζε ή όχι ότι το σύστημα μη νόμιμης κατανομής βοσκοτόπων, αποτέλεσμα του οποίου ήταν να εμφανίζονται τρίτα πρόσωπα εικονικά ως ιδιοκτήτες εκτάσεων χωρίς να είναι παραγωγοί, οδηγούσαν σε πρόσωπα που μπορεί να μην ήταν και κτηνοτρόφοι, να λαμβάνουν παράνομες επιδοτήσεις; Γιατί υπάρχουν στοιχεία ότι γνώριζε. Πρέπει να απαντηθεί.

Απέκρυψε ή όχι καταγγελίες και αναφορές που είχαν τεθεί εν γνώσει του; Γιατί άλλα λέγονται από τους προέδρους του ΟΠΕΚΕΠΕ. Οδήγησε σε παραίτηση τον κ. Σημανδράκο, ανοίγοντας τον δρόμο για πληρωμή μπλοκαρισμένων ΑΦΜ;

Τον Ιούνιο του 2023 άσκησε πιέσεις ο κ. Αυγενάκης στα όργανα του ΟΠΕΚΕΠΕ για την αποδέσμευση, η οποία πίεση εντάθηκε τον Οκτώβριο του 2023 προεκλογικά για να πληρωθούν τα ΑΦΜ, παρότι ήταν σε εξέλιξη η διαδικασία ελέγχου; Και μετά από όλα αυτά, τόσες συνεννοήσεις, τόσες εκατοντάδες εκατομμύρια ευρώ, έρχεται ο κ. Μητσοτάκης και μας λέει ότι δεν βλέπει ποινικές ευθύνες Υπουργών του; Οι διάλογοι Σταμενίτη, Μπουκώρου, Κέλλα, Χατζηβασιλείου και η εμπλοκή Βορίδη που οδήγησαν σε παραιτήσεις -γιατί έγιναν οι παραιτήσεις και τις έκανε αποδεκτές-, δεν είναι ενδείξεις που πρέπει να διερευνηθούν;

Και επειδή εμείς δεν τα κρύβουμε -τίποτα δεν κρύβουμε-, στη δικογραφία διαβάζουμε και άλλα ονόματα και πρέπει να τα αναφέρω. Το όνομα του κ. Μητσοτάκη αναφέρεται πολλές φορές, τον αναφέρουν οι επισυνδέσεις των προσώπων που εμπλέκονται στη δικογραφία. Αλλά προσέξτε, Σκέρτσος, Μπρατάκος, Γεραπετρίτης, Πιερακάκης, Κεφαλογιάννης, αλλά και κοντά στον κ. Μητσοτάκη, Νέζης και Σμυρλής –πάλι ο κ. Σμυρλής και άλλο σκάνδαλο- όλα αυτά δεν είναι θέματα προς διερεύνηση; Και πόσοι ακόμα εμπλέκονται σε αυτό το σκάνδαλο;

Και μετά από όλα αυτά η Κυβέρνηση, όχι μόνο κάνει πως δεν καταλαβαίνει, αλλά επιλέγει να μιλάει για διαχρονικές παθογένειες, προσβάλλοντας τη νοημοσύνη των πολιτών. Αυτό είναι αλαζονεία και κυνισμός, ενώ κλάπηκαν τα λεφτά των αγροτών και ενώ η ύπαιθρος υποφέρει εξαιτίας σας.

Θέλω να αναφερθώ και στην πρόταση του ΠΑΣΟΚ - ΚΙΝΑΛ. Κυρίες και κύριοι συνάδελφοι, σε ένα τόσο σοβαρό ζήτημα ο κ. Ανδρουλάκης επέλεξε να προχωρήσετε μόνοι σας, ενώ είχε γίνει συζήτηση δημόσια, όχι ιδιωτικά, όχι καλυμμένα και είχαμε δηλώσει την άποψη και εγώ εδώ από το Βήμα της Βουλής πριν καταθέσετε την πρόταση, ότι πρέπει να πάμε όλη η προοδευτική Αντιπολίτευση μαζί. Είναι θέμα διαφάνειας, άρα θέμα δημοκρατίας και θέμα αγροτικής ανάπτυξης. Εμείς ετοιμάσαμε μία κοινή πρόταση με τη Νέα Αριστερά, που έμεινε μόνο στα γεγονότα της δικογραφίας. Μας έκανε αρνητική εντύπωση πως η δική σας πρόταση ξεκινά από το 2017, χρεώνοντας ψευδώς ευθύνες στην κυβέρνηση του ΣΥΡΙΖΑ -εγώ ανέφερα τι έκανε η κυβέρνηση του ΣΥΡΙΖΑ- και ερχόμενοι σε αντίθεση με την χρονική αναφορά της εισαγγελίας που είναι 1922, οφείλω να το πω.

Δεν πρέπει να επιλέγετε τη λογική των ίσων αποστάσεων μεταξύ Κυβέρνησης και ΣΥΡΙΖΑ. Η πολιτεία μένει χωρίς στήριγμα. Έχουμε να απαντήσουμε στις ανάγκες της κοινωνίας και η κοινωνία ζητά ξεκάθαρες απαντήσεις και λογοδοσία. Εμείς κάνουμε κάθε φορά προσπάθεια να μην υπάρχουν κομματικοί διαχωρισμοί. Το αποδείξαμε με την κοινή μας πρόταση και με κοινές πρωτοβουλίες μέσα στη Βουλή.

Γι’ αυτό τον λόγο, κυρίες και κύριοι Βουλευτές, εμείς συμβάλλοντας στην αποκάλυψη της αλήθειας, αλλά και στον κοινοβουλευτικό κανόνα όπως επιβάλλει το Σύνταγμα, καλούμε όλες και όλους τους Βουλευτές να υπερψηφίσουν την πρόταση των ΣΥΡΙΖΑ - Προοδευτική Συμμαχία και Νέας Αριστεράς, γιατί αυτό θα σημαίνει ότι οι Βουλευτές δεν έχουν τίποτα να κρύψουν.

(Χειροκροτήματα από την πτέρυγα του ΣΥΡΙΖΑ - Προοδευτική Συμμαχία)

Σας καλούμε, λοιπόν, να ψηφίσετε τη δική μας πρόταση. Καλούμε κι εσάς να ψηφίσετε τη δική μας πρόταση για να μπορέσει η Βουλή να διεξάγει μια ολοκληρωμένη έρευνα για τις ευθύνες των Υπουργών.

Και σας προσκαλούμε ειλικρινά, κύριε Μηταράκη, για μια ακόμη φορά να αποδείξετε ότι δεν είστε ένοχοι. Με την ψήφο σας σήμερα μπορείτε να το αποδείξουμε. Και να αποδείξετε, επίσης, ότι δεν προσβάλλετε το Ελληνικό Κοινοβούλιο, γιατί μία πιθανή αποχώρηση θα προσβάλλει το Ελληνικό Κοινοβούλιο, αλλά θα προσβάλλει και την κοινωνία και την αλήθεια.

Όλη η κοινωνία πλέον ξέρει ότι το σκάνδαλο του ΟΠΕΚΕΠΕ είναι ένα σκάνδαλο που από την αρχή μέχρι το τέλος, στην ούγια του που λέμε, γράφει «Μητσοτάκης». Σκάνδαλο της Νέας Δημοκρατίας. Όσες προσπάθειες συμψηφισμού, συγκάλυψης κι αν κάνετε, όσα ψέματα, όσες δικαιολογίες, όσο και αν προσπαθείτε να το συνδέσετε με άσχετα θέματα, όπως έκανε ο κ. Φλωρίδης σήμερα, η κοινωνία ξέρει ότι γαλάζια στελέχη φάγανε με κομματικές πλάτες τα λεφτά των αγροτών. Αυτό είναι γνωστό πλέον. Και μάλιστα αυτό έγινε, πέρα από τον ανήθικο πλουτισμό, και για να εξαγοράσετε συνειδήσεις και ψήφους. Αυτή η ρετσινιά δεν θα φύγει από τη Νέα Δημοκρατία.

Και αυτή ρετσινιά, όπως και οι ρετσινιές των Τεμπών, των υποκλοπών και πολλών ακόμα σκανδάλων, θα σας ακολουθεί μέχρι την ώρα της κάλπης, την ώρα που ο ελληνικός λαός, που σας παρακολουθεί πλέον, θα σας δείξει την πόρτα της εξόδου. Γιατί αυτό απαιτείται για να ξαναπάρει ανάσα ελληνική κοινωνία που δεν μπορεί να αναπνεύσει με τόσα σκάνδαλα. Γιατί μόνο με τις κάλπες και τις εκλογές θα μπει τέλος στην αλαζονεία, την αδικία, τη διαφθορά και τη σήψη. Και όσο πιο γρήγορα γίνει αυτό, τόσο το καλύτερο και για την κοινωνία και για τη χώρα.

Ευχαριστώ πολύ, κυρία Πρόεδρε.

(Χειροκροτήματα από την πτέρυγα του ΣΥΡΙΖΑ - Προοδευτική Συμμαχία)

**ΠΡΟΕΔΡΕΥΟΥΣΑ (Όλγα Γεροβασίλη):** Ευχαριστούμε, κύριε Πρόεδρε.

Επόμενος ομιλητής είναι ο Κοινοβουλευτικός Εκπρόσωπος της Νέας Δημοκρατίας ο κ. Νότης Μηταράκης.

**ΝΟΤΗΣ ΜΗΤΑΡΑΚΗΣ:** Κυρία Πρόεδρε, κυρίες και κύριοι συνάδελφοι, σε αντίθεση με άλλα κόμματα που κυβέρνησαν τη χώρα στο παρελθόν, η Νέα Δημοκρατία έχει αποδείξει στην πράξη τη θεσμική της προσήλωση στις αρχές της διαφάνειας και της λογοδοσίας, σε αντίθεση με κυβερνήσεις του παρελθόντος που εργαλειοποίησαν τη Βουλή για να εξοντώσουν τους πολιτικούς τους αντιπάλους.

Σε αντίθεση με κυβερνήσεις του παρελθόντος που αρνιόντουσαν κάθε έλεγχο των δικών του πεπραγμένων, η κυβερνητική Πλειοψηφία, η Κοινοβουλευτική Ομάδα της Νέας Δημοκρατίας ενέκρινε χτες, έχοντας υποβάλει τη σχετική πρόταση, την πλήρη διερεύνηση κάθε ζητήματος που σχετίζεται με το σκάνδαλο του ΟΠΕΚΕΠΕ, ενώ τα κόμματα της Αντιπολίτευσης χθες -πλην εξαιρέσεων- καταψήφισαν αυτόν τον πλήρη έλεγχο.

Αυτό είναι η ανάποδη συγκάλυψη που είπαμε και αφορά τα κόμματα της Αντιπολίτευσης και προφανώς κανέναν άλλον. Απορρίψατε την εξεταστική επιτροπή επειδή γνωρίζατε ότι η επιτροπή αυτή θα αποκαλύψει διαχρονικές ευθύνες και των δικών σας κομμάτων. Κι έχω πει πολύ συγκεκριμένα ότι δεν επιδιώκουμε κανένα συμψηφισμό. Το αντίθετο μάλιστα. Επιδιώκουμε να καταλογιστούν όλες οι ευθύνες όλων των κομμάτων, όλων των προσώπων που σχετίζονται με το θέμα των αγροτικών επιδοτήσεων.

Και βέβαια, παράλληλα, η δικαιοσύνη συνεχίζει τις έρευνες για τις ποινικές ευθύνες όλων των κυκλωμάτων που περιγράφονται λεπτομερώς στην δικογραφία που απέστειλε στη Βουλή η Ευρωπαϊκή Εισαγγελία. Ήδη έχουν επιτευχθεί οι πρώτες καταδίκες χάρη στην προσήλωση αυτή της Κυβέρνησης που έστειλε αυτές τις υποθέσεις στη δικαιοσύνη. Και βέβαια, πολύ σημαντικό για το κοινό περί δικαίου αίσθημα, είναι ότι η ΑΑΔΕ και η Οικονομική Αστυνομία προχωράνε στις ανακτήσεις παρανόμως καταβληθέντων ποσών, στοχεύοντας αρχικά στις μεγάλες επιχορηγήσεις, σε αυτούς που είπε ο Πρωθυπουργός ότι «χόρευαν στο κέντρο της πίστας».

Ειπώθηκε για τον ρόλο της πλειοψηφίας και προφανώς η πλειοψηφία αποτελεί βασική αρχή της δημοκρατίας. Όμως, η Νέα Δημοκρατία έχει προχωρήσει σε ουσιαστικές συνταγματικές αλλαγές, δίνοντας επιπλέον δικαιώματα στην Αντιπολίτευση, όπως τη σύσταση εξεταστικών επιτροπών από τη μειοψηφία. Και σας θυμίζω στο παρελθόν ότι όταν προσπαθούσαν οι μειοψηφίες να ζητήσουν τη σύσταση εξεταστικών επιτροπών για τα πεπραγμένα των τότε κυβερνήσεων, πάντα αυτό το αίτημα απορρίπτονταν.

Καταργήσαμε τη σύντομη αποκλειστική προθεσμία στον νόμο περί ευθύνης Υπουργών, δίνοντας έτσι περαιτέρω δικαιώματα στις μειοψηφίες να προωθήσουν ποινικές υποθέσεις πέρα πρόσκαιρων -αν υπάρχουν- κοινοβουλευτικών πλειοψηφιών.

Και βέβαια προχωρήσαμε στην παραπομπή στελεχών μας στο Δικαστικό Συμβούλιο. Η Βουλή έχει ασκήσει ποινική δίωξη εις βάρος εν ενεργεία Βουλευτών της Νέας Δημοκρατίας, όταν θεωρούσαμε ότι από τις δικογραφίες υπήρχε το επίπεδο ενδείξεων που απαιτείτο. Βέβαια και γι’ αυτές τις υποθέσεις, τον τελικό λόγο φυσικά θα έχει η δικαιοσύνη, το Δικαστικό Συμβούλιο και, αν κρίνει, το Ανώτατο Ειδικό Δικαστήριο.

Ως προς την υπόθεση του ΟΠΕΚΕΠΕ, είπαμε σαφώς ότι η εξεταστική επιτροπή είναι η ορθή κοινοβουλευτική διαδικασία για να πέσει άπλετο φως παντού. Οφείλουμε να αναζητήσουμε τι έγινε για κρίσιμα ζητήματα, όπως είναι η τεχνική λύση, όπως είναι τα βοσκοτόπια, οι διασταυρωτικοί έλεγχοι, τα κόκκινα ΑΦΜ, να εξετάσουμε τις καθυστερήσεις στα διαχειριστικά σχέδια απόσχισης, να εντοπίσουμε κενά του συστήματος που μεταξύ άλλων προκάλεσαν σοβαρές οικονομικές κυρώσεις από την πλευρά της Ευρωπαϊκής Ένωσης εδώ και δεκαετίες.

Οφείλουμε, βεβαίως, να λύσουμε τα ζητήματα μια και καλή, να λύσουμε τα ζητήματα για το μέλλον. Και κομβική μεταρρύθμιση είναι η υπαγωγή του ΟΠΕΚΕΠΕ στην ΑΑΔΕ. Ενισχύεται η διαφάνεια, η αξιοπιστία συνολικά του συστήματος επιδοτήσεων, όπως η ολοκλήρωση των δασικών χαρτών, του Κτηματολογίου, η κατάρτιση των διαχειριστικών σχεδίων βόσκησης.

Ανακτούμε τα κακώς καταβληθέντα ποσά, προσπάθεια που θα έχει σύντομα αποτέλεσμα. Και βέβαια ήδη με την αναγγελία περαιτέρω ελέγχων βλέπουμε μαζικές αποσύρσεις αιτήσεων, ενισχύσεων, ειδικά σε προγράμματα βιολογικής κτηνοτροφίας και μελισσοκομίας.

Κυρίες και κύριοι συνάδελφοι, ζητήσαμε χθες από την Αντιπολίτευση να αποσύρει τις σημερινές προτάσεις, να ολοκληρώσει πρώτα το έργο της η εξεταστική επιτροπή και αν και όπου προκύψουν επιπλέον συγκεκριμένα στοιχεία, να προχωρήσει η Βουλή στη σύσταση προανακριτικής επιτροπής, αν και όπου υπάρχουν στοιχεία.

Η πρότασή μας αυτή δεν έγινε δεκτή. Άρα προχωράμε στον αρχικό σχεδιασμό της εξεταστικής επιτροπής. Αυτή η εξεταστική επιτροπή θα προχωρήσει το έργο της. Η δικογραφία θα κριθεί σήμερα από την Ολομέλεια της Βουλής, από τους Βουλευτές, όπως ορίζει το άρθρο 86 του Συντάγματος, μετά από ουσιαστική αξιολόγηση των στοιχείων της δικογραφίας. Κατά συνέπεια δεν υπάρχει κανένα ζήτημα παραγραφής.

Σήμερα εντός κάθε προθεσμίας συζητάμε οριστικά και παίρνουμε μια οριστική απόφαση για το θέμα αυτής της δικογραφίας, καθώς δεν έγινε δεκτή η πρότασή μας χτες για απόσυρση των προτάσεων. Άρα σήμερα θα κρίνει η Βουλή οριστικά επί της δικογραφίας και προφανώς νομικά -προσέξτε το αυτό ειδικά οι νομικοί- με ευθύνη της Αντιπολίτευσης και μόνο η εξεταστική δεν θα μπορεί να συμβάλει με νέα στοιχεία στη συγκεκριμένη δικογραφία στα συγκεκριμένα πολιτικά πρόσωπα μετά τη σημερινή ψηφοφορία στην Ολομέλεια.

(Θόρυβος – διαμαρτυρίες)

Συζητάμε, λοιπόν, σήμερα με βάση –τονίζω- τις προτάσεις των κομμάτων και τα στοιχεία που έχουμε στη διάθεσή μας. Ειπώθηκε ότι έχουμε ένα φάκελο με τρεις χιλιάδες σελίδες. Ορθώς. Αναφέρεται λεπτομερώς σε πολλά πρόσωπα που είναι υπό τον έλεγχο της δικαιοσύνης. Αναλυτικές πράξεις, καταγραφές συνομιλιών μη πολιτικών προσώπων για τα οποία η δικαιοσύνη -η Βουλή δεν έχει καμία αρμοδιότητα- θα συνεχίσει και θα επιτελέσει το έργο της.

Να σημειώσω ότι αυτό είναι ιδιαίτερα σημαντικό -και νομίζω στην Ολομέλεια το τόνισε πρώτος ο Γενικός Γραμματέας του Κομμουνιστικού Κόμματος Ελλάδας- ότι η δικογραφία καταλογίζει ευθύνες και στην Ευρωπαϊκή Επιτροπή, η οποία κακώς, όπως αποδείχθηκε δικαστικά υπέρ της Ελλάδος, αμφισβήτησε και απέρριπτε τεράστιες εκτάσεις μεσογειακού τύπου βοσκοτόπων, δημιουργώντας ένα μεγάλο πρόβλημα ουσίας που κλήθηκε η κυβέρνηση ΣΥΡΙΖΑ να αντιμετωπίσει, η οποία το αντιμετώπισε με την τεχνική λύση ως μεταβατική διάταξη για την κατανομή βοσκοτόπων.

Βέβαια, όπως τόνισα και χθες στη συζήτηση, με άλλες αποφάσεις της κυβέρνησης ΣΥΡΙΖΑ ενεργοποιήθηκαν δικαιώματα ενισχύσεων σε βοσκότοπους χωρίς ζώα μέσα από το εθνικό απόθεμα, το οποίο ήταν διαθέσιμο ως χρηματοδοτικός κουμπαράς για άλλο σκοπό. Ήταν για την προσέλκυση νέων αγροτών. Και αυτό άνοιξε τον δρόμο για περαιτέρω ψευδείς αιτήσεις.

Είναι δεδομένο, κυρίες και κύριοι συνάδελφοι, ότι υπάρχουν κυκλώματα που λυμαίνονται τον ΟΠΕΚΕΠΕ εδώ και πάρα πολλά χρόνια, διαχρονικά. Και αυτά τα κυκλώματα βρίσκονται τώρα αντιμέτωπα οριστικά με τη δικαιοσύνη. Διαβάσαμε διαλόγους που δεν μας τιμούν ως χώρα, ντροπιαστικά λόγια σε διαλόγους που καταγράφηκαν στις νόμιμες παρακολουθήσεις που έκανε η Ελληνική Αστυνομία. Πουθενά, όμως, δεν προκύπτει ότι πολιτικά πρόσωπα κινήθηκαν βάσει αυτών των διαλόγων προσώπων, τα οποία ανήκουν σε κυκλώματα τα οποία είναι αντιμέτωπα με την ποινική δικαιοσύνη.

Και βέβαια είναι ξεκάθαρο το ερώτημα, ήταν παράνομη η τεχνική λύση; Όχι. Το επιβεβαιώνει και το ΠΑΣΟΚ και ο ΣΥΡΙΖΑ. Ήταν, όμως, προσωρινή λύση. Απαιτούνται να γίνουν ουσιαστικά βήματα για να υπάρχει μια μόνιμη λύση στα σύγχρονα πρότυπα που επιβάλλει η Ευρωπαϊκή Ένωση, που χρειάζεται τα δασικά σχέδια βόσκησης που προκηρύχθηκαν, όπως είπε πριν από λίγο ο κ. Φάμελλος. Χρειάζεται το Δασολόγιο, χρειάζεται το Κτηματολόγιο, ενέργειες στις οποίες προχώρησε η Κυβέρνηση της Νέας Δημοκρατίας.

Εμείς πήραμε πολλά μέτρα, σαράντα πέντε μέτρα βελτίωσης της λειτουργίας του και ο κ. Ανδρουλάκης στην τοποθέτησή του τόνισε τις σημαντικές αποφάσεις που πήρε η Κυβέρνηση της Νέας Δημοκρατίας, για να κλείσει παράθυρα τα οποία είχε ανοίξει στο παρελθόν ο ΣΥΡΙΖΑ, καταργώντας παραδείγματος χάριν την απόφαση του ΣΥΡΙΖΑ, όπως είπε ο κ. Ανδρουλάκης, και θέτοντας κριτήρια ζωικού κεφαλαίου για τη λήψη ενισχύσεων.

Είναι κρίσιμο -και νομίζω, κυρίες και κύριοι συνάδελφοι ότι θα συμφωνήσουμε όλοι σε αυτό- ότι ενώ βρισκόταν σε εξέλιξη όλες αυτές οι σημαντικές πρωτοβουλίες, καταβάλλονταν κανονικά οι επιχορηγήσεις σε εξακόσιες πενήντα χιλιάδες δικαιούχους στην ελληνική ύπαιθρο, που περιμένει σε μεγάλο βαθμό και αυτές τις αγροτικές επιδοτήσεις για να στηρίξει το οικογενειακό εισόδημα των αγροτών μας. Είναι 2,5 δισεκατομμύρια ευρώ σε ετήσια βάση.

Ως προς τη δικογραφία, ακούσαμε σήμερα κατά κανόνα πολιτικές ομιλίες, τσιτάτα, ένταση, αυτά που περιμέναμε να ακούσουμε από την Αντιπολίτευση. Δεν ακούσαμε, όμως, συγκεκριμένες παράνομες πράξεις των πρώην Υπουργών Αγροτικής Ανάπτυξης.

Αποκαλυπτική ήταν η τοποθέτηση του εισηγητή του ΣΥΡΙΖΑ. Είπε ξεκάθαρα ότι οι Υπουργοί δεν είχαν αρμοδιότητα κατανομής. Την αρμοδιότητα κατανομής την είχε αποκλειστικά ο ΟΠΕΚΕΠΕ, που αυτός εξέδιδε τις κανονιστικές πράξεις, οι οποίες είχαν αποτέλεσμα την πληρωμή των επιχορηγήσεων. Αυτό το είπε ο εισηγητής του ΣΥΡΙΖΑ σήμερα, ξεκάθαρη τοποθέτηση χωρίς δυνατότητα παρερμηνείας.

Ακούσαμε τις ομιλίες των αναφερομένων, αλλά στον αντίποδα δεν ακούσαμε από τους Βουλευτές που στηρίζουν τις προτάσεις συγκεκριμένες παράνομες πράξεις και ενέργειες που να δικαιολογούν την περαιτέρω ποινική διερεύνηση. Δεν είναι σήμερα μια πολιτική συζήτηση για τον ΟΠΕΚΕΠΕ. Αυτή έγινε χθες. Για το ζήτημα της σημείωσης «συμφωνώ» σε ενημερωτικό του ΟΠΕΚΕΠΕ, το οποίο λανθασμένα είπε και ο κ. Ανδρουλάκης ότι αυτή η απόφαση προκάλεσε εκτόξευση βοσκοτόπων, δεν ήταν απόφαση. Ήταν ενημέρωση από το αρμόδιο όργανο που είχε την ευθύνη έκδοσης κανονιστικής πράξης που είναι ο ΟΠΕΚΕΠΕ επί του υφιστάμενου νομικού πλαισίου που ήταν προγενέστερο της θητείας του κ. Βορίδη.

Και δεν είναι διακοσμητικοί οι Υπουργοί, κυρίες και κύριοι του ΠΑΣΟΚ. Αλλά οι πολιτικοί, οι Υπουργοί έχουν συγκεκριμένα νομοθετικά όρια, ποιες είναι οι αρμοδιότητες τους, τι δικαιούνται να υπογράψουν και τι δεν δικαιούνται να υπογράψουν. Υπάρχουν, όμως, άλλες αρμόδιες αρχές, άλλες αρμόδιες υπηρεσίες που έχουν δικαίωμα τελικής υπογραφής. Όπως δεν μπορεί να είναι παράνομο ένας προϊστάμενος να ζητά από έναν υφιστάμενό του να παραιτηθεί, ειδικά όταν υπάρχει αιτιολογική βάση και τελικά είναι και επιλογή αυτού που παραιτείται να παραιτηθεί, ειδικά όταν έχει θητεία όπου ο Υπουργός δεν έχει νομικό δικαίωμα να επιβάλει την παραίτησή του. Δεν μπορεί να είναι αδίκημα να προχωράς σε νόμιμες πράξεις.

Ειπώθηκε από τον κ. Ανδρουλάκη ότι υπήρχαν απάτες με πλαστά συμβόλαια. Προφανώς. Φαίνεται ότι υπήρχαν. Αλλά δεν εμπλέκει αυτό τους Υπουργούς. Και αυτό το πολύ ωραίο infographics που έφτιαξε το ΠΑΣΟΚ –συγχαρητήρια- με τις φωτογραφίες των δύο Υπουργών και διάφορα ονόματα με αρχικά που δεν ξέρω ποια είναι αυτά τα ονόματα, δεν προκύπτει από τη δικιά σας παρουσίαση οποιαδήποτε ποινική διασύνδεση αυτών των προσώπων με συγκεκριμένες πράξεις και ενέργειες των πολιτικών.

Και για να κλείσω αυτό το θέμα ως προς τους ελέγχους των ΑΦΜ, προφανώς και είναι απαραίτητο ο ΟΠΕΚΕΠΕ που είναι η αρμόδια αρχή, να κάνει τους ελέγχους. Βέβαια και συζητήθηκε αυτό σήμερα, δεν μπορεί και ο ΟΠΕΚΕΠΕ να κρατάει οικογένειες σε μεγάλη ομηρία είτε είναι νόμιμοι και πρέπει να λάβουν τις επιχορηγήσεις είτε είναι παράνομοι και πρέπει να παραπεμφθούν στη δικαιοσύνη. Αλλά και ο ΟΠΕΚΕΠΕ και στο παρελθόν και σήμερα και στο μέλλον είναι υποχρεωμένος αυτούς τους ελέγχους να τους κάνει σε εύλογο χρονικό διάστημα.

Κλείνω αυτό το σημείο και λέω ότι με τις σημερινές προτάσεις εμείς θεωρούμε επί της ουσίας ότι δεν συντρέχουν οι προϋποθέσεις για τη σύσταση προανακριτικής επιτροπής. Αντίθετα η εξεταστική επιτροπή θα προχωρήσει σε βάθος εξέταση όλων των ζητημάτων που αφορούν τον ΟΠΕΚΕΠΕ.

Κυρία Πρόεδρε, με την ανοχή σας μισό λεπτό, να πω κλείνοντας ότι η λαλίστατη κ. Ζωή Κωνσταντοπούλου δεν έχει βρει από το πρωί στις παρεμβάσεις που έχει κάνει, ούτε λέξη να πει για την καταδικαστική εις βάρος της ανακοίνωση της ΕΣΗΕΑ, η οποία καταδικάζει με τον πιο κατηγορηματικό τρόπο την αδιανόητη σεξιστική και απαξιωτική επίθεση που εξαπέλυσε στην κ. Τίνα Μεσσαροπούλου.

Λέει η ΕΣΗΕΑ: «Θα περιμέναμε από μια γυναίκα πολιτικό, που τυγχάνει και νομικός, να είναι σε θέση να διακρίνει το δικαίωμα της γυναίκας στην εργασία και τον εργασιακό αυτοπροσδιορισμό της, ανεξαρτήτως του συζύγου της και των επαγγελματικών, κοινωνικών ή πολιτικών του επιλογών».

Προσθέτω εγώ, μία δημοσιογράφο με αξιόλογη, ανεξάρτητη και σημαντική καριέρα, την οποία εμείς δεν βάλαμε στις λίστες να εκλεγεί ως Βουλευτής στις δεύτερες εκλογές το 2023. Ντροπή σας.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΟΥΣΑ (Όλγα Γεροβασίλη):** Τον λόγο για τρίλεπτη παρέμβαση έχει ο Κοινοβουλευτικός Εκπρόσωπος του ΣΥΡΙΖΑ - Προοδευτική Συμμαχία.

**ΝΙΚΟΛΑΟΣ ΠΑΠΠΑΣ:** Και πιο σύντομα, κυρία Πρόεδρε.

Λυπάμαι, αλλά ο Κοινοβουλευτικός Εκπρόσωπος της Νέας Δημοκρατίας δεν μας έκανε σοφότερους σε σχέση με τη στάση της πλειοψηφούσας παράταξης. Θα μείνετε στην ψηφοφορία, ναι ή όχι;

Σας προειδοποιούμε για το εξής: Εδώ υπάρχουν δύο προτάσεις για προανακριτική επιτροπή. Δεν θα υποκλέψετε απόρριψη. Εάν έχετε τα πολιτικά κότσια, μείνετε εδώ να καταψηφίσετε και να απολογηθείτε στον ελληνικό λαό και να πείτε: «Ναι, κλείνουμε την υπόθεση, φαγώθηκε μισό δισεκατομμύριο και δεν είδαμε τίποτα. Δεν υπάρχει δικογραφία. Δεν υπάρχει παραπεμπτικό. Δεν υπάρχει Ευρωπαϊκή Εισαγγελία.».

Δεν θα γίνει τίποτα εδώ με πονηριές. Σας ρωτάμε από το πρωί. Και ο Σωκράτης Φάμελλος στην τοποθέτησή του, και ο Βασίλης Κόκκαλης, και ο ομιλών, και τα άλλα κόμματα της Αντιπολίτευσης έχουν ρωτήσει. Θα είστε εδώ στην ψηφοφορία; Δεν είναι δευτερεύον το ερώτημα.

**ΝΟΤΗΣ ΜΗΤΑΡΑΚΗΣ:** Είναι σαφής η θέση μας.

**ΑΛΕΞΑΝΔΡΟΣ ΚΑΖΑΜΙΑΣ:** Θα είστε;

**ΝΙΚΟΛΑΟΣ ΠΑΠΠΑΣ:** Όχι, δεν είναι καθόλου σαφής. Έχετε μιλήσει δύο φορές εσείς, έχει μιλήσει ο ελεεινότατος κ. Φλωρίδης.

**ΝΟΤΗΣ ΜΗΤΑΡΑΚΗΣ:** Ο ποιος;

**ΝΙΚΟΛΑΟΣ ΠΑΠΠΑΣ:** Ο ελεεινότατος κ. Φλωρίδης μίλησε. Δεν καταλάβαμε ποια είναι η θέση σας. Θα είστε εδώ στην ψηφοφορία, ναι ή όχι; Γιατί δεν βλέπω και πολλή όρεξη στη δεξιά πτέρυγα, εκτός αν έπιασαν οι εκβιασμοί Βορίδη. Διότι όταν έλεγε: «Θα πω κι άλλα στην εξεταστική» δεξιά κοίταγε, δεν κοίταγε από δω. Το καταλάβατε φαντάζομαι κι εσείς.

**ΓΕΩΡΓΙΟΣ ΑΜΥΡΑΣ:** Αλλά είμαστε αριστερά σας τώρα.

**ΝΙΚΟΛΑΟΣ ΠΑΠΠΑΣ:** Δεν έχει σημασία πού, είστε στα δεξιά του κ. Βορίδη ο οποίος ήταν στο Βήμα. Μια καθαρή απάντηση, κύριε Μηταράκη, να ξέρουμε τι γίνεται με τη σημερινή διαδικασία. Σας ρωτάμε από το πρωί.

**ΝΟΤΗΣ ΜΗΤΑΡΑΚΗΣ:** Έχουμε τοποθετηθεί.

**ΝΙΚΟΛΑΟΣ ΠΑΠΠΑΣ:** Δεν έχετε τοποθετηθεί. Δεν έχετε τοποθετηθεί.

**ΠΡΟΕΔΡΕΥΟΥΣΑ (Όλγα Γεροβασίλη):** Επόμενος ο κ. Ηλιόπουλος για τρίλεπτη παρέμβαση.

**ΑΘΑΝΑΣΙΟΣ (ΝΑΣΟΣ) ΗΛΙΟΠΟΥΛΟΣ:** Πάρα πολύ γρήγορα, κυρία Πρόεδρε.

Πρώτον, δεν κατάλαβα αν ο κ. Μηταράκης άκουσε τον κ. Βορίδη. Τον ακούσατε τον κ. Βορίδη; Την εξήγησε μια χαρά την τεχνική λύση. Μετά την ομιλία του Βορίδη δεν έχετε να συζητήσετε τίποτα στην εξεταστική για τεχνική λύση. Είπε μόνο ότι αν θέλετε μπορούν να κάνουν πολιτική κριτική, αλλά ό,τι έγινε, έγινε ακριβώς λόγω του προβλήματος που προέκυψε ανάμεσα στο πώς ορίζεται ο μεσογειακός βοσκότοπος σε σχέση με τον ευρωπαϊκό κανονισμό. Και όλα αυτά τα οποία λέτε ήταν απολύτως σύμφωνα με την Ευρωπαϊκή Ένωση. Άρα τελείωσε η κουβέντα για την τεχνική λύση. Εντάξει; Πάει αυτό, φεύγει.

Δηλαδή στην εξεταστική την ομιλία του Βορίδη θα σας φέρουμε. Σας το λέω από τώρα για να για να μην κουράζεστε. Γιατί δεν είναι σκάνδαλο η τεχνική λύση. Σκάνδαλο είναι το πώς, με πλαστά έγγραφα, μοιράζατε το εθνικό απόθεμα. Αυτό το σκάνδαλο. Οκ;

Ακόμα και αυτά που είπε για τα διαχειριστικά σχέδια βόσκησης το είπε ο Βορίδης: «Σε πολιτικό επίπεδο το λέω». Να ’χαμε να λέγαμε. Δεν κάνεις εξεταστική για να έχουμε να πούμε. Κάντε μία συζήτηση εδώ κανονική. Άρα μάλλον δεν ακούσατε τον Βορίδη ή επειδή ακούσατε τον Βορίδη συνεχίζετε να λέτε ό,τι να ’ναι.

Δεύτερον, ένα μικρό επιχείρημα νομικό: Δεν υπάρχει αδίκημα να προχωράς σε νόμιμες πράξεις. Ωραία. Εγώ έχω το νομικό δικαίωμα να κάνω μια μήνυση. Είναι μια νόμιμη πράξη. Όταν κάνω μια μήνυση όμως για να εκβιάσω κάποιον, ότι αν δεν κάνεις αυτό θα σου κάνω μήνυση, ξέρετε εκεί είναι εκβιασμός. Δηλαδή η μήνυση που έχει κάνει ο «Φραπές», ας πούμε, στην πρώην εργαζομένη του ΟΠΕΚΕΠΕ, αυτό είναι εκβιασμός. Άρα βρείτε καλύτερο νομικό επιχείρημα ότι με νόμιμες πράξεις δεν μπορούν να υπάρχουν αδικήματα. Μπορούν να υπάρχουν αδικήματα και με νόμιμες πράξεις.

Τρίτο επιχείρημα, είπατε ο ΟΠΕΚΕΠΕ πάει με διαφάνεια στην ΑΑΔΕ. Σας ρωτήσαμε και πριν, από όλους τους υπαλλήλους του ΟΠΕΚΕΠΕ που είναι μέσα στις συνομιλίες σε πόσους έχετε κάνει πειθαρχική δίωξη; Σε κανέναν. Είναι όλοι στη θέση τους. Αυτούς θα πάτε στην ΑΑΔΕ. Σε ποια ΑΑΔΕ; Σε αυτήν που ο «Φραπές» έλεγε: «Μου ’πε ο Γρηγόρης να πάω στον Πιτσιλή», σε αυτήν την ΑΑΔΕ, για να ξέρουμε για τι μιλάμε.

Και τελευταία φράση και κλείνω κι εγώ. Ναι, κύριε Μηταράκη, δεν είναι δύσκολο το ερώτημα, θα μείνετε να ψηφίσετε, α) ναι, β) όχι, γ) τη βοήθεια του κοινού, ξέρω ’γω, να φωνάξουμε το κοινό να σας βοηθήσει. Αλλά κάτι απαντήστε.

**ΠΡΟΕΔΡΕΥΟΥΣΑ (Όλγα Γεροβασίλη):** Τον λόγο έχει για τρίλεπτη παρέμβαση ο Κοινοβουλευτικός Εκπρόσωπος του ΠΑΣΟΚ κ. Μάντζος.

**ΔΗΜΗΤΡΙΟΣ ΜΑΝΤΖΟΣ:** Πολύ συντομότερα, κυρία Πρόεδρε.

Άκουσα με προσοχή τον συνάδελφο Κοινοβουλευτικό Εκπρόσωπο της πλειοψηφίας και αν συγκράτησα με την προσοχή που έπρεπε τα λεγόμενά του, είπε ότι σήμερα εδώ θα κριθούν τα αιτήματα της Αντιπολίτευσης. Σήμερα θα κριθεί. Εγώ ρωτώ, από ποιον θα κριθεί;

**ΝΟΤΗΣ ΜΗΤΑΡΑΚΗΣ:** Από την Ολομέλεια.

**ΔΗΜΗΤΡΙΟΣ ΜΑΝΤΖΟΣ:** Από την Ολομέλεια της Βουλής. Άρα ο καθένας και η καθεμία από εμάς θα έχει και την ευθύνη της ψήφου και την ευθύνη του αποτελέσματος της ψήφου.

**ΝΟΤΗΣ ΜΗΤΑΡΑΚΗΣ:** Προφανώς, εννοείται.

**ΔΗΜΗΤΡΙΟΣ ΜΑΝΤΖΟΣ:** Ένα λεπτάκι. Διότι εσείς λέτε σήμερα ότι ψηφίσατε την εξεταστική χθες –μια χαρά- ο κ. Μαρινάκης μάς έχει ενημερώσει εδώ και δύο μέρες ότι πλέον παρέλκει η προανακριτική, ο κ. Λαζαρίδης είπε το πρωί: «Όχι δεν θα είμαστε εμείς συμμέτοχοι της προανακριτικής». Όλα αυτά δημιουργούν μια εικόνα.

Κι εγώ σας ρωτώ, κύριε Κοινοβουλευτικέ Εκπρόσωπε, θα είστε εδώ να καταψηφίσετε τα αιτήματα της προανακριτικής επιτροπής των δυνάμεων της Αντιπολίτευσης, να καταψηφίσετε την ποινική δικογραφία της Ευρωπαϊκής Εισαγγελίας και να αναλάβετε την ιστορική πολιτική ευθύνη της αρχειοθέτησης των δύο ποινικών δικογραφιών της Ευρωπαϊκής Εισαγγελίας;

Θα κάνετε ξανά αυτό που κάνατε τον Νοέμβριο του 2023 για τον κ. Καραμανλή με την κακουργηματική απιστία από την Ευρωπαϊκή Εισαγγελία; Θέλουμε μια καθαρή απάντηση τώρα.

**ΝΟΤΗΣ ΜΗΤΑΡΑΚΗΣ:** Το είπαμε.

**ΔΗΜΗΤΡΙΟΣ ΜΑΝΤΖΟΣ:** Όχι, δεν ήταν καθαρή απάντηση. Όχι, δεν ήταν καθαρή. Θα μου επιτρέψετε το σχόλιο. Εκπροσωπώ το ΠΑΣΟΚ και σας λέω το εξής, στο ΠΑΣΟΚ - Κίνημα Αλλαγής, στην Αξιωματική Αντιπολίτευση -με όση αξία έχει για εσάς το Κοινοβούλιο- δεν είναι καθαρή η θέση σας.

Και ζητώ από τον Κοινοβουλευτικό Εκπρόσωπο της Πλειοψηφίας απέναντι στη Βουλή, στους πολίτες και στα κόμματα της Αντιπολίτευσης να τοποθετηθεί καθαρά, θα καταψηφίσετε τα αιτήματα της Αντιπολίτευσης που στηρίζονται σε ποινικές δικογραφίες της Ευρωπαϊκής Εισαγγελίας, ναι ή όχι;

**ΝΟΤΗΣ ΜΗΤΑΡΑΚΗΣ:** Στη δευτερολογία μου θα απαντήσω.

**ΠΡΟΕΔΡΕΥΟΥΣΑ (Όλγα Γεροβασίλη):** Τον λόγο έχει επίσης ο κ. Καζαμίας, Κοινοβουλευτικός Εκπρόσωπος της Πλεύσης Ελευθερίας.

**ΑΛΕΞΑΝΔΡΟΣ ΚΑΖΑΜΙΑΣ:** Εν αναμονή της απάντησης για τη θέση της Νέας Δημοκρατίας, κυρία Πρόεδρε, την οποία κρατάει σαν επτασφράγιστο μυστικό, ήθελα να παρατηρήσω ορισμένα πράγματα για όσα ακούσαμε από τον κ. Μηταράκη, τον Κοινοβουλευτικό Εκπρόσωπο της Νέας Δημοκρατίας.

Κύριε Μηταράκη, είπατε ότι δεν προκύπτουν οποιεσδήποτε ποινικές ευθύνες από τη δικογραφία για τους δύο πρώην Υπουργούς οι οποίοι έχουν παραιτηθεί. Θα φυλάξω αρκετά για να τα πω στην κυρίως ομιλία μου αργότερα, αλλά θέλω να σας ρωτήσω ένα πράγμα και να ρωτήσω όλη τη Νέα Δημοκρατία ένα συγκεκριμένο πράγμα. Ο κ. Βορίδης μας είπε νωρίτερα, όταν μίλησε εδώ, ότι δεν υπάρχει ούτε μία συνομιλία στην οποία να συμμετέχει ο ίδιος στο μεγάλο κείμενο της δικογραφίας που ήρθε στη Βουλή.

Ταυτόχρονα, θέλω να σας υπενθυμίσω ότι στα τέλη Ιουνίου οι τέσσερις Υπουργοί, που παραιτήθηκαν σύμφωνα με τον Κοινοβουλευτικό Εκπρόσωπο, τον κ. Μαρινάκη, παραιτήθηκαν επειδή, λέει, φάνηκε μέσα από τη δικογραφία ότι μίλησαν με έναν τρόπο που δεν αρμόζει σε Υπουργούς. Γι’ αυτό παραιτήθηκαν.

Καλά, ο κ. Βορίδης, που δεν μίλησε πουθενά μες στη δικογραφία, γιατί έχει παραιτηθεί;

**ΝΟΤΗΣ ΜΗΤΑΡΑΚΗΣ:** Είναι καλός άνθρωπος.

**ΑΛΕΞΑΝΔΡΟΣ ΚΑΖΑΜΙΑΣ:** Είναι καλός άνθρωπος. Γιατί έχει παραιτηθεί; Ποιο είναι, εν πάση περιπτώσει κατά τη δική σας άποψη -γιατί εμείς έχουμε εντελώς διαφορετική άποψη και θεωρούμε ότι η δικογραφία που ήρθε εδώ χρήζει πολύ σοβαρής έρευνας και βεβαίως θα υπερψηφίσουμε τα αιτήματα για σύσταση προανακριτικής επιτροπής- αλλά για σας ο κ. Βορίδης, που υποτίθεται ότι έχει μόνο πολιτικές ευθύνες, τι πολιτικές ευθύνες έχει; Τις είπατε ποτέ; Γιατί παραιτήθηκε ο κ. Βορίδης, κύριε Μηταράκη;

Δεύτερον, ακούσαμε πολλά και διάφορα και από τον κ. Bορίδη και από τον κ. Aυγενάκη, φοβερές ιστορίες για τον κ. Σημανδράκο, για το πώς ο κ. Σημανδράκος, κατά τον κ. Αυγενάκη, δεν επιτελούσε τον ρόλο του, όπως θα έπρεπε, ότι ο κ. Αυγενάκης ήρθε για να προστατέψει τον ΟΠΕΚΕΠΕ υποτίθεται.

Και θέλω να σας ρωτήσω να μας πείτε, επιτέλους να μας πει κάποιος από τη Νέα Δημοκρατία, με παρρησία: Ο Πρωθυπουργός δεν γνώριζε τίποτα από όλα αυτά τα φοβερά που μας περιέγραψε και ο κ. Βορίδης και ο κ. Αυγενάκης; Τίποτα δεν γνώριζε; Γιατί εμείς ρωτάμε και σας ρωτάμε ξανά τώρα: Ο κ. Βορίδης είπε ότι θα παραστεί στην εξεταστική επιτροπή και ο κ. Αυγενάκης, αν κατάλαβα καλά, όταν τον ρωτήσαμε την ώρα που μιλούσε, είπε ότι θα παραστεί στην εξεταστική επιτροπή να τα πει. Ο κ. Μητσοτάκης δεν είχε πάρει χαμπάρι τίποτα; Θα παραστεί στην εξεταστική επιτροπή ή όχι; Περιμένουμε.

Και τέλος, κυρία Πρόεδρε, περιμένουμε να ακούσουμε από τον κ. Μηταράκη αν θα αποχωρήσει η Νέα Δημοκρατία σήμερα στο τέλος της συνεδρίασης ή αν θα μείνει εδώ να ψηφίσει. Τι θα κάνετε;

**ΝΟΤΗΣ ΜΗΤΑΡΑΚΗΣ:** Για την ΕΣΗΕΑ θα μας πείτε;

**ΑΛΕΞΑΝΔΡΟΣ ΚΑΖΑΜΙΑΣ:** Βεβαίως, θα σας πούμε για την ΕΣΗΕΑ και μιας και το θέτετε, κύριε Μηταράκη, η κ. Κωνσταντοπούλου θα έρθει και στην ομιλία της θα σας αφιερώσει εσάς προσωπικά ειδικό μέρος για όσα είπατε για την ΕΣΗΕΑ.

Ευχαριστώ, κυρία Πρόεδρε.

**ΠΡΟΕΔΡΕΥΟΥΣΑ (Όλγα Γεροβασίλη):** Επόμενος ομιλητής ο κ. Ζεϊμπέκ Χουσεΐν, Βουλευτής της Νέας Αριστεράς.

**ΧΟΥΣΕΪΝ ΖΕΪΜΠΕΚ:** Κυρίες και κύριοι συνάδελφοι, σήμερα ξεκινήσαμε με το ακροδεξιό παραλήρημα του κ. Βορίδη. Η ηθική αυτονόητη στάση απέναντι στη φρίκη, την κατοχή, τη γενοκτονία, την εκδίωξη, τη συστηματική εξόντωση των αμάχων δεν υπαγορεύεται από κανένα ξένο παράγοντα, υπαγορεύεται από τη δική μας συλλογική συνείδηση και την πολιτική μας ταυτότητα, αυτή που βάζει πάνω απ’ όλα το Διεθνές Δίκαιο, τα ανθρώπινα δικαιώματα και την ισότητα όλων των λαών.

Η συζήτηση χθες και σήμερα στη Βουλή υπήρξε αποκαλυπτική. Την ώρα που η Ευρωπαϊκή Εισαγγελία με την ογκωδέστατη δικογραφία ζητά να διερευνηθούν οι ποινικές ευθύνες των δύο πρώην Υπουργών Αγροτικής Ανάπτυξης, των κυρίων Βορίδη και Αυγενάκη, για συνέργεια και αυτουργία σε κακουργηματική απιστία σε βάρος των συμφερόντων της Ευρωπαϊκής Ένωσης, η Κυβέρνηση Μητσοτάκη κάνει το παν για να κουκουλώσει, για να συγκαλύψει.

Ήρθατε εδώ χθες, κυρίες και κύριοι της Κυβέρνησης, και μας είπατε πως ουσιαστικά δεν υπάρχει τίποτα, δεν υφίσταται σκάνδαλο, μια εξεταστική παρωδία θα στηθεί για τα μάτια του κόσμου, για το ξεκάρφωμα και δεν χρειάζεται καν να ερευνηθούν οι Βορίδης και Αυγενάκης. Τα λέτε αυτή την ώρα που και χθες διεξαγόταν δίκη ακόμα επτά ατόμων για το σκάνδαλο του ΟΠΕΚΕΠΕ, η τρίτη κατά σειρά δίκη το τελευταίο διάστημα, με βάση ξαναλέω την έρευνα της Ευρωπαϊκής Εισαγγελίας όσο και αν προσπαθεί η Κυβέρνηση Μητσοτάκη να το παρουσιάσει ως δήθεν δικό της έργο. Πρόκειται για δικογραφία που εσείς χωρίς ντροπή ζητάτε από τη Βουλή να την πετάξει στον κάλαθο των αχρήστων.

Δεν ξέρω τι ακριβώς είναι χειρότερο, το σκάνδαλο στον ΟΠΕΚΕΠΕ αυτό καθαυτό με τα εκατοντάδες εκατομμύρια των παράνομων επιδοτήσεων σε ψεύτικα βοσκοτόπια, χρήματα που στερήσατε από τους πραγματικούς αγρότες ή κτηνοτρόφους που σήμερα αδυνατούν να τα βγάλουν πέρα, οι διάλογοι σήψης και παρακμής, που βλέπουν το φως της δημοσιότητας με τους γαλάζιους κομματάρχες και άλλα στελέχη της Νέας Δημοκρατίας που έλεγαν μεταξύ τους «όσο στέκει το Μαξίμου και ο Μάκης είσαι βράχος που δεν πέφτει», όλος αυτός ο υπόκοσμος, όπως ο δικός σας ο «Φραπές», που συνομιλώντας με τον τότε γενικό γραμματέα του Υπουργείου κοκορευόταν πως αν είχε σκοτώσει την υπάλληλο που βοήθησε να ξεσκεπαστεί το σκάνδαλο, τώρα θα ήταν έξω, θα είχε δώσει και 50 χιλιάρικα και είμαστε εντάξει -τόσο απλό- ή τέλος η καταφανής προσπάθεια συγκάλυψης του σκανδάλου που εσείς επιχειρείτε, όπως προσπάθησε να το κάνει και ο κ. Αυγενάκης;

Όμως, κύριε Αυγενάκη, αν δεν έχετε να κρύψετε τίποτα, όπως ισχυρίζεστε, τότε δεχθείτε την πρόταση της προανακριτικής να τα πείτε. Εδώ έχουμε μια Κυβέρνηση βουτηγμένη στα σκάνδαλα μέχρι τον λαιμό και τον ίδιο τον Πρωθυπουργό να φτάνει να φοβάται τι θα ψηφίσει η ίδια η Κοινοβουλευτική του Ομάδα μη τυχόν και κάποιος Βουλευτής αποφασίσει να ψηφίσει κατά συνείδηση και υπερψηφιστεί η προανακριτική και να βγει προς τα έξω όλη «η κόπρος του Αυγεία».

Έχετε καταστήσει τη χώρα ένα ατέλειωτο εκκολαπτήριο και πλυντήριο σκανδάλων και ένα πάρε-δώσε δημόσιων εκβιασμών μεταξύ του Πρωθυπουργού και των Υπουργών του που διερευνώνται για τα σκάνδαλα.

Μόνο σ’ εμάς έκαναν εντύπωση τα όσα ανέφερε νωρίτερα εδώ στη Βουλή ο κ. Βορίδης, πως όταν χρειαστεί, θα μιλήσει για όλους, αλλά για τον λόγο που απέπεμψε τον κ. Δάρρα, αλλά όχι σήμερα. Σαν απειλή ακούστηκε όλο αυτό.

Και προφανώς ο κ. Μητσοτάκης ήταν ο αποδέκτης αυτού του μηνύματος και, απ’ ότι φαίνεται, πήρε το μήνυμα, γιατί θα αποχωρήσετε, κύριοι της Νέας Δημοκρατίας, γιατί ως γνωστόν ο κ. Δάρρας μετά την αποπομπή του από τον ΟΠΕΚΕΠΕ προσελήφθη ως μετακλητός στο Μαξίμου.

Μην προσπαθείτε, λοιπόν, να μας πείσετε πως όλα αυτά λέγονται και συμβαίνουν τυχαία. Υποτιμάτε τη νοημοσύνη μας και τη νοημοσύνη του κόσμου που μας ακούει.

Κυρίες και κύριοι συνάδελφοι, ως Νέα Αριστερά δώσαμε εξ αρχής και συνεχίζουμε να δίνουμε πρωτεύουσα σημασία στις εξελίξεις γύρω από τον πρωτογενή τομέα, γιατί τόπος που δεν παράγει δεν μπορεί να έχει μέλλον. Από την ίδρυση της Νέας Αριστεράς και μέσα σε ενάμιση χρόνο έχουμε καταθέσει πάνω από διακόσιες ερωτήσεις, αναφορές, αιτήσεις, καταθέσεις εγγράφων στο Υπουργείο Αγροτικής Ανάπτυξης Τροφίμων. Πολλές εξ αυτών αφορούσαν τα όσα διαδραματίζονταν και φωτογράφιζαν τις εξελίξεις στο σκάνδαλο του ΟΠΕΚΕΠΕ: περίεργη γεωγραφική κατανομή, δεσμευμένα ΑΦΜ, την πορεία υλοποίησης διαχειριστικών σχεδίων βόσκησης και το γεγονός ότι η Νέα Δημοκρατία έξι χρόνια τώρα δεν έχει κάνει το παραμικρό, επιτρέποντας με αυτόν τον τρόπο τη διαιώνιση των στρεβλώσεων και την αδικία στην κατανομή των ενισχύσεων.

Δημιουργούνται ερωτήσεις για την εντυπωσιακή ξαφνική αύξηση του αριθμού των αιγοπροβάτων στην Κρήτη, την ίδια στιγμή που σε όλη την υπόλοιπη χώρα οι αριθμοί παρέμειναν σταθεροί. Έξι εκατομμύρια αιγοπρόβατα ήταν η απόκλιση μεταξύ των στοιχείων του Υπουργείου και του Eurostat το 2021, αλλά στην Κυβέρνηση κανένας δεν βρήκε κάτι περίεργο. Επιπλέον, οι ερωτήσεις που καταθέσαμε για την αποπομπή της τότε διευθύντριας ελέγχων του ΟΠΕΚΕΠΕ, που συνέβαλε στο να αποκαλυφθεί το σκάνδαλο για την οργανωμένη απάτη και τα εικονικά τιμολόγια στα οικολογικά σχήματα και την αδράνεια του ΟΠΕΚΕΠΕ, τις καθόλου τυχαίες διώξεις των υπαλλήλων που πρωταγωνίστησαν στο να ξεσκεπαστεί το σκάνδαλο του ΟΠΕΚΕΠΕ, το σχέδιο δράσης και τι θα γίνει με την εξυγίανση του ΟΠΕΚΕΠΕ και το πρόστιμο των 415 εκατομμυρίων και πολλά ακόμη.

Σε πολλές από αυτές τις ερωτήσεις στη Βουλή, που τις έχουμε καταθέσει εδώ και πάνω από έναν χρόνο, δεν φιλοτιμηθήκατε καν να μας απαντήσετε. Εκλαμβάνουμε και αυτή τη σιωπή σας ως μαρτυρία συνενοχής.

Τον Φλεβάρη του 2024 σας καταθέσαμε επίκαιρη ερώτηση σχετικά με τα δημοσιεύματα του «Politico» για το σκάνδαλο του ΟΠΕΚΕΠΕ. Μας απαντήσατε τότε ότι δεν είναι αυτό που νομίζετε, πως περίπου όλα πάνε καλά. Όπως νωρίτερα δεν σας φάνηκε περίεργο ότι ξαφνικά τα αιγοπρόβατα αυγάτιζαν μόνο στην Κρήτη.

Τα λέω όλα αυτά για να τελειώνουμε μια και καλή και με τον μύθο που συνειδητά καλλιεργούν συγκεκριμένοι κύκλοι ότι δεν υπάρχει αντιπολίτευση στη χώρα.

Η Νέα Αριστερά είναι εδώ και ξεσκεπάζει τα σκάνδαλα της Κυβέρνησης Μητσοτάκη, γιατί αυτό το πάρτι ασυδοσίας και λεηλασίας των δημοσίων και ευρωπαϊκών ταμείων δεν στήθηκε μόνο του, εσείς το οργανώσατε και οι αποτυχημένοι πολιτευτές σας που διορίζατε στον ΟΠΕΚΕΠΕ επειδή δήλωναν ιδιωτικά βοσκοτόπια με πλαστά ενοικιαστήρια, ώστε να έχουν δικαιώματα από το εθνικό απόθεμα χωρίς να έχουν ζώα και σε περιφέρειες διαφορετικές από την έδρα εκμετάλλευσής τους.

Έτσι φτάνουμε το 2020 σε σχέση με το 2017 τον αριθμό των δικαιούχων εθνικού αποθέματος στην Κρήτη με τη χρήση ειδικών βοσκοτόπων να έχει επταπλασιαστεί, οι ιδιωτικοί βοσκότοποι στην Κρήτη να έχουν δεκαπενταπλασιαστεί, εκ των οποίων αυτοί χωρίς ζώα να έχουν σχεδόν πενηνταπλασιαστεί. Το τονίζω: Πενηνταπλασιαστεί.

Πρόκειται για σκανδαλώδεις αυξήσεις που είναι αδύνατον να πέρασαν απαρατήρητες από τις ελεγκτικές υπηρεσίες του Υπουργείου και του ΟΠΕΚΕΠΕ και αν πέρασαν, και αυτό είναι μεγάλο πρόβλημα.

Μην προσπαθείτε να πείσετε την κοινωνία ότι όλα αυτά συνέβησαν ως φυσικό φαινόμενο. Σας ενοχλούν οι παρεμβάσεις μας ως Νέα Αριστερά. Σας ενοχλεί το γεγονός ότι ο Πρόεδρος της Νέας Αριστεράς Αλέξης Χαρίτσης αφουγκράζεται και στηρίζει τους αγώνες και τις κινητοποιήσεις του αγροτικού κόσμου της χώρας. Γι’ αυτό και δεν θεωρούμε τυχαίο το γεγονός ότι στη συγκεκριμένη χρονική συγκυρία καταφθάνουν δικογραφίες στη Βουλή σε βάρος του Αλέξη Χαρίτση για τη συμμετοχή του με τους αγωνιζόμενους αγρότες σε κινητοποίηση στη Θεσσαλία το περασμένο Φεβρουάριο.

Δεν πρόκειται να σωπάσουμε. Δεν πρόκειται να μας φιμώσετε. Θα λογοδοτήσετε για τα σκάνδαλα και τη λεηλασία στα δημόσια και ευρωπαϊκά ταμεία. Η πρόταση για προανακριτική που συνυπέγραψε σήμερα η Νέα Αριστερά είναι μονόδρομος. Εφόσον από το πρωί σήμερα προσπαθείτε να μας πείσετε πως είσαστε παντελώς αθώοι, παντελώς καθαροί, τι σας εμποδίζει τότε και δεν υπερψηφίζετε την πρότασή μας για προανακριτική;

Κυρίες και κύριοι συνάδελφοι, το καθεστώς διαφθοράς, που έχει εγκαταστήσει η σημερινή Κυβέρνηση έχει ξεπεράσει κάθε προηγούμενο. Εμείς λέμε ότι αγωνιζόμαστε και παλεύουμε ώστε να πέσει αυτό το διεφθαρμένο σύστημα εξουσίας με κρότο και με πάταγο για να ανασάνει η κοινωνία, γιατί αυτός ο τόπος και αυτή η κοινωνία αξίζουν κάτι καλύτερο.

Σας ευχαριστώ.

**ΠΡΟΕΔΡΕΥΟΥΣΑ (Όλγα Γεροβασίλη):** Επόμενος ομιλητής ο κ. Κομνηνός Δελβερούδης, Βουλευτής της Νίκης.

**ΚΟΜΝΗΝΟΣ ΔΕΛΒΕΡΟΥΔΗΣ:** Ευχαριστώ, κυρία Πρόεδρε.

Κύριε Υφυπουργέ, κυρίες και κύριοι συνάδελφοι, το σκάνδαλο του ΟΠΕΚΕΠΕ δεν είναι κάτι που μπορεί να ολοκληρωθεί με συνοπτικές διαδικασίες και με εξεταστικές επιτροπές άνευ σημασίας όπως κουκουλώνονται τα σκάνδαλα των προηγούμενων ετών. Μαζί με την προκλητική συγκάλυψη του εγκλήματος των Τεμπών και το έτερο μέγα σκάνδαλο των υποκλοπών συναποτελούν τα τρία χαρακτηριστικότερα παραδείγματα της παραβατικής συμπεριφοράς του επιτελικού κράτους της Νέας Δημοκρατίας.

Και στα τρία αυτά τεράστια σκάνδαλα μπλεγμένοι ήταν στενοί συνεργάτες του Πρωθυπουργού, ο οποίος όλως τυχαίως και στα τρία δεν γνώριζε τίποτα. Αν πράγματι ισχύει η άγνοια του Πρωθυπουργού γύρω από τις ενέργειες των στενότερων συνεργατών του, μήπως πρέπει να αλλάξει τον τρόπο που επιλέγει τους συνεργάτες του; Και πώς μπορούμε εμείς να εμπιστευόμαστε τη διακυβέρνηση της χώρας σ΄ έναν άνθρωπο που αρέσκεται να περιστοιχίζεται από ακατάλληλους και επικίνδυνους συνεργάτες και στο τέλος να έρχεται να λέει και δημοσίως ότι αποτύχαμε;

Είναι απορίας άξιο τι θα συνέβαινε με τον ΟΠΕΚΕΠΕ αν δεν υπήρχε αυτή η ηρωίδα της δικαιοσύνης που ονομάζεται Εισαγγελέας Λάουρα Κοβέσι, η οποία έχει μπει επανειλημμένως στο στόχαστρο της κριτικής της Κυβέρνησης.

Ο κ. Φλωρίδης, βέβαια, μας είπε το επικό ότι η δικογραφία της Ευρωπαίας Εισαγγελέως ήταν απόρροια, λέει, των ενεργειών της ελληνικής δικαιοσύνης. Μόνο γέλιο θα μπορούσε να προκαλέσει αυτό που είπε.

Εκείνο, όμως, που είναι βέβαιο είναι ότι αν η κ. Κοβέσι ήταν Ελληνίδα, δεν θα είχε ποτέ προαχθεί σε θέση ανώτατου εισαγγελέως, διότι, όπως έχετε αποδείξει, προτιμάτε σε αυτές τις θέσεις της δικαιοσύνης να ορίζετε ανθρώπους που δείχνουν ένα φιλικό πρόσωπο προς εσάς καταστρατηγώντας κάθε έννοια διάκρισης των εξουσιών και κατ’ επέκταση και της δημοκρατίας.

Η αλαζονεία του κυρίου Πρωθυπουργού, που με τη φόρα του 41% και με τη βοήθεια της διορισμένης δικαιοσύνης νόμιζε ότι μπορεί να συγκαλύπτει και να κουκουλώνει κάθε σκάνδαλο της Κυβέρνησής του, τώρα γύρισε μπούμερανγκ και να που έφτασε και η ώρα της απολογίας.

Το σκάνδαλο του ΟΠΕΚΕΠΕ, για κακή σας τύχη βέβαια, ήταν αρμοδιότητα της Ευρωπαϊκής Εισαγγελίας, η οποία απέστειλε την ογκώδη δικογραφία της υπόθεσης στη Βουλή με ένα βαρύ κατηγορητήριο για δύο Υπουργούς του στενού πυρήνα του Μαξίμου. Και οι κατηγορίες αυτές, όπως ξέρουμε όλοι, είναι βαρύτατες: Κατ’ εξακολούθηση συνέργεια σε κακουργηματική απιστία σε βάρος των οικονομικών συμφερόντων της Ευρωπαϊκής Ένωσης, από την οποία προκλήθηκε ζημιά άνω των 120.000 ευρώ, καθώς και σύσταση εγκληματικής οργάνωσης. Αυτά τα λέει η Ευρωπαϊκή Εισαγγελία. Δεν τα λέμε εμείς.

Σήμερα καλούμαστε να εκφέρουμε γνώμη επ’ αυτών των κατηγοριών, όχι φυσικά να δικάσουμε εμείς, αλλά να ερευνήσουμε αν συντρέχουν οι λόγοι για σύσταση προανακριτικής επιτροπής για τα τόσο σοβαρά ποινικά αυτά αδικήματα.

Η δικογραφία αναφέρει στην υπόθεση του ΟΠΕΚΕΠΕ δράση δομημένης εγκληματικής οργάνωσης με τα εξής χαρακτηριστικά -ξεκινάω από το δεύτερο-: Συμμετοχή μελών υψηλόβαθμων και μεσαίου επιπέδου στελεχών εντός του ΟΠΕΚΕΠΕ, του Υπουργείου Ανάπτυξης, τεχνικών συμβούλων και ιδιοκτητών κέντρων υποβολής δηλώσεων, συντονισμένη δράση με στόχο την αποσπασματική και μαζική κατανομή παράνομων δικαιωμάτων πληρωμής από το εθνικό απόθεμα σε δικαιούχους χωρίς καλλιέργειες ή ζώα.

Άλλο χαρακτηριστικό είναι η οικονομική διαδρομή: Κέρδη εκατοντάδων εκατομμυρίων ευρώ μέσω προμηθειών και λαθρεπιδοτήσεων. Άλλο χαρακτηριστικό είναι η πολιτική εμπλοκή. Οι συνομιλίες δείχνουν πίεση από τα μπλε πολιτικά γραφεία και Βουλευτές για επιδοτήσεις σε ψηφοφόρους ή ημετέρους με σκόπιμη καθυστέρηση ή παράκαμψη ελέγχων.

Όσον αφορά τα νομικά αδικήματα και εμπλεκόμενοι, έχουμε συμμετοχή σε εγκληματική οργάνωση, απάτη, υπεξαίρεση κοινοτικών κονδυλίων, καθώς και παράβαση των κανόνων του κανονισμού 1307/2013, ο οποίος αναφέρεται σε αδυναμία τήρησης προϋποθέσεων για να έχεις καλλιεργούμενες εκτάσεις ή εκτρεφόμενα ζώα.

Οι εμπλεκόμενοι στο επίκεντρο της έρευνας βρίσκονται, πάντα σύμφωνα με την Ευρωπαία Εισαγγελέα, οι πρώην Υπουργοί Βορίδης - Αυγενάκης, άλλοι Βουλευτές και υψηλόβαθμοι υπάλληλοι του Υπουργείου Αγροτικής Ανάπτυξης.

Οι επιπτώσεις και η κατάληξη είναι ότι η Ευρωπαϊκή Επιτροπή επέβαλε πρόστιμο 415 εκατομμύρια στη χώρα και κούρεμα 5% στα επόμενα αγροτικά κονδύλια, ο ΟΠΕΚΕΠΕ διαλύεται με τις αρμοδιότητές του να μεταφέρονται στην ΑΑΔΕ ως μέρος μιας προσπάθειας μεταρρύθμισης ή επικοινωνιακής διαχείρισης θα λέγαμε εμείς του ζητήματος ή αναγκαστικός μονόδρομος, αφού η Ευρωπαϊκή Επιτροπή δεν δεχόταν τη συνέχιση της λειτουργίας του οργανισμού με την υφιστάμενη δομή και πιθανότατα θα ανακληθεί και η πιστοποίηση του οργανισμού από την Ευρωπαϊκή Επιτροπή. Άρα, κινδυνεύει και άμεσα και η συνέχεια της διαχείρισης των εναπομεινάντων κονδυλίων στους έντιμους δικαιούχους.

Όλα τα παραπάνω στοιχεία, που ανέφερα μπορούν να στηρίξουν την κατηγορία της σύστασης εγκληματικής οργάνωσης.

Μέχρι στιγμής, αγαπητοί συνάδελφοι, δεν έχει γίνει ιδιαίτερος λόγος για αυτό το ποινικό αδίκημα ούτε από την Πλειοψηφία ούτε και από την Αντιπολίτευση θα έλεγα ιδιαίτερα.

Αλήθεια, τι πιθανότητες δίνετε, κύριε Υφυπουργέ, να στοιχειοθετήσει η κ. Ευρωπαία Εισαγγελέας αυτή την κατηγορία; Σίγουρα θα υπάρχουν κάποιες πιθανότητες. Δεν μπορεί να είναι μηδενικές οι πιθανότητες. Και τι θα αντιλέξετε εάν συμβεί αυτό; Ερώτηση.

Αυτό προσπαθεί να κάνει η ικανότατη κ. Κοβέσι και φυσικά αν το πετύχει, ξέρετε πολύ καλά όλοι εδώ μέσα ποια θα είναι η συνέχεια. Παρέλκει πλέον το άρθρο 86 και η κάλυψη του νόμου περί ευθύνης υπουργών αίρεται.

Για αυτή την πιθανότατη έκβαση δεν μας είπε τίποτα ο λαλίστατος κ. Βορίδης στη διεξοδική απολογία του. Ίσως ο κ. Φλωρίδης θα μπορούσε να μας πει κάτι επ' αυτού.

Επιπλέον, από τα στοιχεία της δικογραφίας προκύπτει συστηματική τέλεση επιλεγμένων αξιόποινων πράξεων, καθώς και καθοριστική συμμετοχή των εμπλεκομένων πολιτικών προσώπων. Το πόσο καθοριστική βέβαια είναι, θα πρέπει να ερευνηθεί, αλλά σε καμία περίπτωση δεν πρέπει να κουκουλωθεί αυτή η συμμετοχή με μια απλή εξεταστική επιτροπή. Διότι η συμμετοχή των Υπουργών ήταν απαραίτητη για την πλήρωση των σκοπών της φερόμενης ως εγκληματικής οργάνωσης. Λέγανε οι πρωταγωνιστές του σκανδάλου αυτού: «Όσο στέκει στο Μαξίμου ο Μάκης, είσαι βράχος. Πάτα εκεί να τα διαλύσεις όλα», για λόγους ευπρέπειας δεν χρησιμοποιώ την πραγματική λέξη που χρησιμοποιήθηκε. Όμως, μπορώ να πω με σιγουριά ότι χωρίς υπουργικούς βράχους, δεν στήνονται τέτοια παραμάγαζα, που ρουφάνε τη δημόσια περιουσία και τα ευρωπαϊκά κονδύλια. Πάνω σε τέτοιους βράχους πατούσαν οι «Φραπέδες», και όντως τα διέλυσαν όλα.

Για αυτό θεωρούμε δεδομένη την άμεση συνέργεια των δύο εμπλεκόμενων Υπουργών στην εγκληματική οργάνωση. Ακόμα και αν δεν είχαν οι ίδιοι κάποιο άμεσο οικονομικό όφελος, ακόμα και σε αυτή την περίπτωση, από τη δράση, είχαν σίγουρα πολιτικό όφελος, γιατί με τη διαμεσολάβησή τους εξασφάλιζαν την πολιτική στήριξη των οικονομικά επωφελούμενων από αυτή τη βρώμικη μπίζνα. Επιπροσθέτως, από τη συμμετοχή τους αυτή στον όλο παραμηχανισμό του ΟΠΕΚΕΠΕ, αναμφίβολα οι εμπλεκόμενοι Βουλευτές προκάλεσαν ζημιά στην περιουσία του Ελληνικού Δημοσίου και των ευρωπαϊκών ταμείων και η ευθύνη τους δεν μπορεί να μείνει μόνο στο πολιτικό επίπεδο, αλλά οπωσδήποτε πρέπει να αποδοθεί και στο ποινικό επίπεδο.

Όμως, ας υποθέσουμε ότι και οι δύο Υπουργοί δεν γνώριζαν ή τα ονόματα τους χρησιμοποιήθηκαν παραπλανητικά από τους «Φραπέδες» και τους «Χασάπηδες» στις συνομιλίες, ποιο είναι το πρόβλημά σας, κύριοι συνάδελφοι της Νέας Δημοκρατίας, να προχωρήσουμε σε προανακριτική επιτροπή; Ας πάνε εκεί να αποδείξουν την αθωότητά τους.

Γιατί εσείς με προσωπικό σας πολιτικό, και ίσως και συνειδησιακό, κόστος τούς καλύπτετε και δεν τους δίνετε την ευκαιρία να ξεπλύνουν το όνομά τους μέσα από τις προβλεπόμενες διαδικασίες; Μήπως γιατί με αυτά που θα αποκαλυφθούν υπάρχει και περίπτωση ακόμα και να πέσει η Κυβέρνηση; Και αν πέσει, τι φοβάστε, αφού έχετε τον αέρα του 41%;

Όταν υπάρχουν καταγγελίες, όπως αυτή του πρώην προέδρου του ΟΠΕΚΕΠΕ του κ. Βάρρα, ότι οι Υπουργοί τον έπαψαν επειδή διέταξε έρευνα για τις επιδοτήσεις του οργανισμού, πώς έρχεστε να βάλετε την υπόθεση στο αρχείο, πίσω από το κάλυμμα μιας εξεταστικής επιτροπής χωρίς ουσία, που μοναδικό σκοπό θα έχει να αποδείξει ότι δεν έχετε, λέει, μόνο εσείς απατεώνες και λωποδύτες, αλλά είχαν και άλλες κυβερνήσεις της κομματοκρατίας;

Σας το λέω με κάθε συναίσθηση ότι όσοι σήμερα ψηφίσετε -αν θα παραμείνετε να ψηφίσετε, γιατί εδώ σας ρωτάνε όλοι οι άνθρωποι της Αντιπολίτευσης σύσσωμα αν θα καθίσετε να ψηφίσετε και δεν έχετε μια πολιτική ευθιξία να απαντήσετε- εναντίον της προανακριτικής επιτροπής, ουσιαστικά γίνεστε συνένοχοι σε μία ακόμα συγκάλυψη, και αυτή η συνενοχή σας θα σας ακολουθεί σαν μελανό στίγμα στο πολιτικό βιογραφικό σας. Διότι πράγματι δεν υπάρχει κανένα σοβαρό επιχείρημα για να μην ψηφίσετε τη σύσταση προανακριτικής επιτροπής για τον ΟΠΕΚΕΠΕ.

Δεν υπάρχει κανένας λόγος να μην γίνει αυτή η προανακριτική, παρά μόνο ένας, να παραγραφούν τα αδικήματα, να τη γλιτώσουν ο κ. Βορίδης και ο κ. Αυγενάκης, και τελείωσε. Όμως, έτσι δεν μπορούμε να μιλάμε για κράτος δικαίου, αλλά για γαλάζια συμμορία, και ας σας φαίνονται βαρύς αυτοί οι όροι. Αποδείξτε εσείς έμπρακτα ότι δεν σας αξίζουν, και κάνουμε λάθος εμείς. Ψηφίστε ναι στην προανακριτική. Δείξτε ότι δεν επιθυμείτε το μπάζωμα και αυτής της υπόθεσης. Αλλιώς θα έχετε δικαιώσει πανηγυρικά όλους τους χαρακτηρισμούς που σας αποδόθηκαν σε αυτή την Αίθουσα.

Κυρίες και κύριοι συνάδελφοι, κλείνοντας θέλω να απευθυνθώ κυρίως στους συναδέλφους της Νέας Δημοκρατίας -όσους βρίσκονται εδώ αλλά και όσους μας ακούνε- που θέλω να πιστεύω ότι είναι έντιμοι και θα υψώσουν ανάστημα σε αυτή την αήθη μεθόδευση ξεπλύματος των Υπουργών τους. Αν κάνετε μια επίσκεψη στα ποινικά δικαστήρια, κύριοι συνάδελφοι, των Αθηνών και των άλλων μεγάλων πόλεων, θα δείτε ότι καθημερινά είναι γεμάτα με υποθέσεις ανθρώπων μεροκαματιάρηδων, μικρομεσαίων, μικροεπιχειρηματιών που δικάζονται επειδή δεν είχαν να πληρώσουν τα ταμεία ή την εφορία τους. Τι μήνυμα δίνουμε σε αυτούς τους νοικοκυραίους που κλείνουν τις επιχειρήσεις τους επειδή όλος τους ο τζίρος πρέπει να καταλήξει στην εφορία ή στον ΕΦΚΑ για να μην καταλήξουν οι ίδιοι στη φυλακή; Το μήνυμα είναι ότι αν είσαι πολιτικός του περιβάλλοντος του κ. Μητσοτάκη, μπορείς να κάνεις ό,τι θέλεις, να παρανομείς, να συναλλάσσεσαι με «Φραπέδες», με «Χασάπηδες» με τη σιγουριά ότι δεν θα καταλήξεις στη φυλακή γιατί η πλειοψηφία των Βουλευτών θα σε στείλει σε μια απλή εξεταστική επιτροπή και θα καταψηφίσει την προανακριτική ώστε να παραγραφεί κάθε ποινική σου ευθύνη.

Ξέρετε πώς λέγεται αυτό στην πολιτική ορολογία, κύριοι συνάδελφοι; Λέγεται απολυταρχία της Πλειοψηφίας. Αυτοί είστε. Με το κάλυμμα της δημοκρατίας έχετε γίνει ένα μιαρό καθεστώς απολυταρχίας της Πλειοψηφίας, επαναλαμβάνω. Και αυτό οδηγεί στην ατιμωρησία οποιασδήποτε παρανομίας και κινητροδοτεί για περαιτέρω παρανομίες. Αν είσαι, όμως, ένας απλός φουκαράς βιοπαλαιστής, θα πρέπει να πληρώσεις όλες τις οφειλές σου προς το Δημόσιο, αλλιώς θα μπεις φυλακή, και εκείνοι που αρπάζουν και νέμονται αυτά τα λεφτά που με ιδρώτα και αίμα έχουν αποδώσει στα δημόσια ταμεία οι Έλληνες πολίτες είναι υπεράνω του νόμου.

Εμείς στη Νίκη δεν επιθυμούμε να γίνουμε μέρος αυτής της επιχείρησης συγκάλυψης. Επιθυμούμε να χυθεί άπλετο φως στην υπόθεση και να αποδοθεί δικαιοσύνη χωρίς διακρίσεις και προνόμια, για αυτό θα ψηφίσουμε υπέρ των προτάσεων για τη σύσταση προανακριτικής επιτροπής και θα παλέψουμε με κάθε νόμιμο μέσο για την απόδοση των ποινικών ευθυνών σε όλους τους εμπλεκόμενους σε αυτό το μεγάλο σκάνδαλο.

Σας ευχαριστώ, κυρία Πρόεδρε.

**ΠΡΟΕΔΡΕΥΟΥΣΑ (Όλγα Γεροβασίλη):** Τον λόγο έχει η κ. Καραγεωργοπούλου Ελένη, Βουλευτής της Πλεύσης Ελευθερίας.

Θα σας ενημερώσω τώρα για τη σειρά που θα ακολουθήσουμε. Μετά την κ. Καραγεωργοπούλου θα μιλήσουν με τη σειρά ο κ. Σαράκης, ο κ. Μάντζος Κοινοβουλευτικός Εκπρόσωπος, ο κ. Αμυράς, ο κ. Μουλκιώτης και έπειτα ο κ. Χήτας επίσης Κοινοβουλευτικός Εκπρόσωπος. Με αυτή τη σειρά πάμε.

Κυρία Καραγεωργοπούλου, έχετε τον λόγο.

**ΕΛΕΝΗ ΚΑΡΑΓΕΩΡΓΟΠΟΥΛΟΥ:** Ευχαριστώ πολύ, κυρία Πρόεδρε.

Από χθες παρατηρούμε μια αγωνιώδη, απέλπιδα προσπάθεια της Νέας Δημοκρατίας να επιβιώσει πολιτικά. Είδαμε έναν Πρωθυπουργό της χώρας πανικόβλητο, αμετροεπή για άλλη μία φορά, αλαζόνα, να εμφανίζεται στην Αίθουσα, να επιλέγει πόσο θα παραμείνει, να επιλέγει πολιτικούς αντιπάλους και να απευθύνεται στην Πρόεδρο της Πλεύσης Ελευθερίας, παραβιάζοντας και τους στοιχειώδεις, βασικούς κανόνες αστικής ευγένειας. Βεβαίως, είχε αυτόκλητο συνήγορό του τον Πρόεδρο της Βουλής, τον κ. Κακλαμάνη. «Σιγά την αντιπολίτευση», από θέση Προέδρου εκφώνησε ο κ. Κακλαμάνης. Παρέλειψε να εφαρμόσει τον Κανονισμό και όλους εκείνους τους κανόνες που επιβάλλουν στον Πρόεδρο της Βουλής να είναι ανεξάρτητος, αμερόληπτος, να σέβεται το Κοινοβούλιο.

Δείχνουμε απόλυτη κατανόηση στον τρόμο που αισθάνεστε. Καταλαβαίνουμε τη στάση του κ. Βορίδη και του κ. Αυγενάκη. Καταλαβαίνουμε γιατί δεν μπόρεσε κανείς τους να παραπείσει την κοινή γνώμη ότι δεν διευκόλυναν παράνομες επιδοτήσεις, οι οποίες κατευθύνθηκαν σε όσους δεν έκανε να τις λάβουν, για άλλους σκοπούς, σκοπούς που αφορούν υπόγειες χρηματοδοτήσεις του Κόμματος της Νέας Δημοκρατίας, κατά την ίδια λογική και πρακτική που συμβαίνει, δυστυχώς, εδώ και δεκαετίες.

Θυμάμαι την απολογία του Θεόδωρου Τσουκάτου, πρώην υπουργού επικρατείας του ΠΑΣΟΚ. Το 1999 καταδικάστηκε από το Εφετείο Κακουργημάτων. Γιατί; Καταδικάστηκε για δωροληψία και δωροδοκία. Τι είχε πει τότε στην απολογία του ο κ. Τσουκάτος; Είχε πει: «Ζητώ μια μεγάλη συγγνώμη από τον ελληνικό λαό για αυτό που κάναμε. Δεν μπορώ, όμως, να ζητήσω συγγνώμη από το κόμμα μου που με εγκατέλειψε. Δεν θα ζητήσω συγγνώμη από εκείνους οι οποίοι με χρησιμοποίησαν για να εισπράξουν στην πραγματικότητα υπογείως ως κόμμα μέρος του ποσού των 430.000 ευρώ», που είχε λάβει ο ίδιος σε μάρκα γερμανικά από την εταιρεία Siemens, στο γνωστό βεβαίως σκάνδαλο παράνομων χρηματοδοτήσεων πολιτικών προσώπων από πολυεθνικές εταιρείες. Kαι τότε και σήμερα διαχρονικά, ναι, αυτό συμβαίνει.

Τι έκανε όμως ο κ. Τσουκάτος τότε; Ζήτησε συγγνώμη από τον ελληνικό λαό. Φτάνει; Όχι βεβαίως. Καταδικάστηκε. Εισέπραξε μία ποινή. Εσείς θα ζητήσετε ποτέ συγνώμη για τα σκάνδαλα στα οποία εμπλέκεστε; Για όλα αυτά τα κρατικά εγκλήματα, που έχετε φορτώσει στην πλάτη του Έλληνα φορολογούμενου τον οποίο πιέζετε σε ανελέητο βαθμό και βρίσκεται σε αυτή τη δεινή θέση σήμερα να μας ακούει από το Βήμα της Βουλής, να ακούει όλα αυτά τα λογύδρια επί ώρες, που αφορούν στη δήθεν έλλειψη ευθύνης υπουργικών στελεχών που διετέλεσαν σε θέσεις με αξιώματα, υπουργικές θέσεις, προκειμένου το κόμμα σας να λαμβάνει εκείνες τις χορηγίες, όπως αυτές αναφέρονται εξάλλου στη δικογραφία της Ευρωπαίας Εισαγγελέως; Έχετε πραγματικά εφεύρει όλους τους τρόπους σε αυτό το κλειστό δωμάτιο που βρίσκεστε όλοι μαζί συγκεντρωμένοι ως εγκληματική οργάνωση να προσπαθείτε να αποδείξετε ότι δεν είστε αυτό που είστε και μιλάτε στο όνομα της αλήθειας.

Ξέρετε δεν πείθετε πλέον κανέναν. Μπορεί να βιώνετε την ανάσα της Αντιπολίτευσης και την ανάσα της Πλεύσης Ελευθερίας πολύ κοντά σας και να αισθάνεστε αυτού του είδους τον πανικό. Το αντιλαμβανόμαστε. Γι’ αυτό άλλωστε προέδρευσε το πρωί και ο διατελέσας Υπουργός του Υπουργείου Αγροτικής Ανάπτυξης, κ. Γεωργαντάς, ο οποίος θα κλείσει και τη συνεδρίαση ενώ θα έπρεπε να έχει αυτοεξαιρεθεί. Ο κ. Μπούρας δεν είδαμε να προεδρεύει ούτε σήμερα ούτε χθες. Βρήκε λόγο αυτοεξαίρεσης άραγε; Από τον Φεβρουάριο του 2022 έως τον Μάιο του 2023 διετέλεσε Υπουργός Αγροτικής Ανάπτυξης ο κ. Γεωργαντάς και σε λίγο θα μπει στην Αίθουσα να προεδρεύσει. Μπορεί να μην ελέγχεται ο ίδιος ακόμα αλλά ήταν Υπουργός εντός της υπό εξέταση περιόδου. Υπό κανονικές συνθήκες θα έπρεπε να έχει προτείνει την αυτοεξαίρεσή του.

Τι συμβαίνει; Δεν έχει πάγκο η ομάδα σας; Γι’ αυτό ξετυλίγει ο κ. Μητσοτάκης τα όπλα του στα στενά της Σκιάθου συνοδευόμενος από τον κ. Τριαντόπουλο με κυνικές βόλτες; Ο κ. Τριαντόπουλος που ακόμα αργόσυρτα διανύοντας την οδό προς το φυσικό του δικαστή δεν έχει φτάσει, βρίσκεται δίπλα στον Πρωθυπουργό της χώρας σε ένα νησί να επιδεικνύει τι; Ότι τυγχάνει της προστασίας του πρακτικά. Ότι μπροστά στον όρκο της σιωπής καλώς βρίσκεται εκεί. Άρα, το μήνυμα από τον Πρωθυπουργό είναι «σωπάστε και σας καλύπτω», «σωπαίνω, καλύψτε με κι εσείς». Κι αυτό ακριβώς γίνεται και με τον κ. Βορίδη και τον κ. Αυγενάκη. Και αυτό αποδείχθηκε και σήμερα.

Εμείς όμως γινόμαστε μάρτυρες, ξέρετε, πολλών αποσπασμάτων της δικογραφίας. Και ανάμεσα σε αυτές βρίσκεται διάλογος κορυφαίου στελέχους του Μαξίμου γένους θηλυκού με έδρα τη Θεσσαλονίκη που παρενέβη λίγο πριν τις αυτοδιοικητικές εκλογές του 2023 προκειμένου να πληρωθούν από τον ΟΠΕΚΕΠΕ συγκεκριμένες επιδοτήσεις σε αγρότες σε κάποιες περιοχές της δυτικής Μακεδονίας. Εκεί που ο αγώνας για την περιφέρεια κρινόταν, παιζόταν, μεταξύ του επίσημου υποψηφίου σας της Νέας Δημοκρατίας του κ. Γιώργου Κασαπίδη -αναφέρθηκε από τον κ. Βορίδη σήμερα- και του αντάρτη του ίδιου σας κόμματος του Γιώργου Αμανατίδη. Ο κ. Κασαπίδης ήταν προσωπική επιλογή του κ. Μητσοτάκη. Γιατί το Μαξίμου γνωρίζει. Το Μαξίμου εντέλει. Όπως σε χρόνο -πολύ σύντομο- παρενέβη για να εκδοθεί μια ανακοίνωση από την ΕΣΗΕΑ. Αν ήταν άλλος δημοσιογράφος που δεν είναι σύζυγος του Υφυπουργού παρά τω Πρωθυπουργώ δεν ξέρω αν θα είχε την τύχη τόσο σύντομα να ενεργήσει αυτός ο μηχανισμός υποστήριξης. Ολόκληρη ανακοίνωση της ΕΣΗΕΑ σε βάρος της κ. Κωνσταντοπούλου γιατί είπε τι; Τι πιο φυσιολογικό; Θα πρέπει να γίνει γνωστό στο πανελλήνιο ότι η «αντικειμενική» ενημέρωση προέρχεται από τα χείλη της συζύγου Υφυπουργού παρά τω Πρωθυπουργώ. Δεν είπε κάτι διαφορετικό από αυτό η κ. Κωνσταντοπούλου χθες. Αλλά θα το πει και η ίδια σε λίγο. Ενεργοποιήσατε λοιπόν άμεσα αυτό τον μηχανισμό υποστήριξης εκ των ενόντων.

**ΓΕΩΡΓΙΟΣ ΑΜΥΡΑΣ:** Το υποθέτετε αυτό. Δεν το ξέρετε.

**ΕΛΕΝΗ ΚΑΡΑΓΕΩΡΓΟΠΟΥΛΟΥ:** Υποστήριξης, γιατί σε άλλη περίπτωση ανακοίνωση της ΕΣΗΕΑ δε νομίζω ότι θα έβγαινε αν δεν είχε την τύχη αυτή η κυρία να είναι σύζυγος Υφυπουργού παρά τω Πρωθυπουργώ.

**ΓΕΩΡΓΙΟΣ ΑΜΥΡΑΣ:** Άρα, το υποθέτετε.

**ΕΛΕΝΗ ΚΑΡΑΓΕΩΡΓΟΠΟΥΛΟΥ:** Εν πάση περιπτώσει, το ζητούμενο είναι ότι μετατοπίσατε το θέμα κάπου αλλού, εκεί που σας συμφέρει και εκεί που θέλετε να μετατοπίζετε τη συζήτηση. Αλλά δεν θα μπω σε αυτή την παγίδα.

Η κυρία, λοιπόν, αυτή, στέλεχος του Μαξίμου, η οποία παρενέβη για να βοηθήσει την υποψηφιότητα του Γιώργου Κασαπίδη, που ήταν επιλογή του Μαξίμου και στη θέση αυτή εντός του Μαξίμου βρίσκεται ακόμα σήμερα αυτή η κυρία, τι έκανε; Ζητούσε από μέλος της διοίκησης του οργανισμού να καταβληθούν κάποια χρήματα -αυτό είναι εντός της δικογραφίας- σε κάποιες περιοχές, επιμένοντας μάλιστα πως «είναι σημαντική η βοήθεια σου για μας. Χρειάζεται να πάρουμε τις εκλογές». Αυτό γινόταν λοιπόν στη δυτική Μακεδονία με τη βοήθεια του Μαξίμου. Η πίεση στα διοικητικά στελέχη του ΟΠΕΚΕΠΕ. Μπορεί να μην είσαστε εσείς οι διοικητές αλλά εσείς πιέζατε για να καταφέρνετε τις υπόγειες χρηματοδοτήσεις στο κόμμα σας. Και δε δίστασε αυτή η κυρία, σύμφωνα πάντα με το περιεχόμενο της δικογραφίας, θα επικαλεστεί ακόμη και το όνομα Αθανασίου Νέζη, που τυγχάνει να είναι σύμβουλος του κυρίου Πρωθυπουργού, με αναβαθμισμένο μάλιστα ρόλο από τον Απρίλιο του 2024, ως έχων την ευθύνη επικοινωνίας με την Κοινοβουλευτική Ομάδα.

Ενδεικτικός άλλος διάλογος ο οποίος εμπεριέχεται στη δικογραφία που καταδεικνύει το βόθρο, τη σήψη, την άσκηση αγροτικής πολιτικής με όρους αγοραίους, την ενθρόνιση πρακτικών που παραπέμπουν σε σκοτεινούς καιρούς, όπως της νόθευσης των εκλογών. Σταυρούλα Κουρμέντζα, γραφεία ΟΠΕΚΕΠΕ Αθήνας: εγώ έχω τώρα δύο εβδομάδες ένα παραγωγό από το Αγρίνιο. με πήρε και μου είπε ότι το έκανε μπλε το χωράφι. Μπράβο του λέω το μπλε δεν το πληρώνουμε. Βασιλική Ζαφειρίου, υπεύθυνη ελέγχων στην Κρήτη: γέλιο. Κουρμέντζα: Μετά μου είπε ότι θα έρθει. Ζαφειρίου: το μπλε το πληρώνουμε επειδή είναι μπλε.

Αυτοί είστε. Στη χθεσινή του εμφάνιση ο κύριος Πρωθυπουργός επανέλαβε την ιστορία περί της διαχρονικά χαίνουσας πληγής του ΟΠΕΚΕΠΕ που από συστάσεώς του μετατράπηκε σε εργαλείο εξυπηρετήσεων με μεσάζοντες με κομματικούς και προσωπικούς γνωστούς με τεχνικούς συμβούλους, που δημιουργούσαν εξαρτήσεις. Επανέλαβε ανερυθρίαστα το ίδιο ψεύδος. Αυτός που δεν δίστασε λέει να αναλάβει το βάρος όχι μόνο για τα πεπραγμένα της σημερινής Κυβέρνησης αλλά και στο όνομα όσων προηγήθηκαν. Το ψεύδος πως πολύ πριν κινηθεί η Ευρωπαϊκή Εισαγγελία πολλές υποθέσεις, που αφορούσαν τον ΟΠΕΚΕΠΕ ήταν ήδη στη δικαιοσύνη. Κατέθεσε δε στοιχεία αποδεικτικά της διαχρονικής, διακομματικής και κοινωνικής παθογένειας στον ΟΠΕΚΕΠΕ. Ενδεικτικά αναφέροντας τα πρόστιμα για τις περιόδους 2004-2009, 2009-2013, 2011-2014 και εκεί επανήλθε η επιλεκτική μνήμη και σταμάτησε ο χρόνος. Έπρεπε να καταθέσει και τα Πρακτικά που προφορικώς ανέφερε ο τιτάνας νομικής και οικονομικής σκέψης ο περιηγητής τουλάχιστον τριών κομμάτων, κύριος Οικονόμου που φωνασκούσε για τα 2,5 δισεκατομμύρια πρόστιμα που επεβλήθησαν το 1998 σε βάρος της χώρας και ότι τα 450 εκατομμύρια ευρώ τα τωρινά είναι ψίχουλα, χωρίς προφανώς να αναφέρει -πιθανώς να το αγνοεί κιόλας- ότι το νόμισμα της χώρας τότε ήταν δραχμές και δεν ήταν ευρώ.

Εξαντλήθηκε η δημιουργική γραφή των λογογράφων σας στην προσπάθεια να ωραιοποιεί, καθαγιάζει, δικαιολογεί και αθωώνει τα εγκλήματα, που έχουν τελεστεί εν γνώσει σας στην εξαετία της διακυβέρνησής σας. Αντιλήφθηκαν ότι πρέπει να διατηρήσουν δυνάμεις για να εμπνευστούν νέες σοφιστείες προς πρόσκαιρη, είναι αλήθεια, εξαπάτηση των πολιτών, καθόσον και αυτοί και εσείς γνωρίζετε ότι στο μικροσκόπιο της Ευρωπαϊκής Εισαγγελίας βρίσκονται δέκα με δώδεκα εν ενεργεία Βουλευτές της Νέας Δημοκρατίας.

**ΠΡΟΕΔΡΕΥΟΥΣΑ (Όλγα Γεροβασίλη):** Παρακαλώ, κυρία Καραγεωργοπούλου, να ολοκληρώσετε σιγά-σιγά.

**ΕΛΕΝΗ ΚΑΡΑΓΕΩΡΓΟΠΟΥΛΟΥ:** Επειδή γνωρίζετε ότι πάνω από δύο χιλιάδες εξακόσιες υποθέσεις βρίσκονται σε εξέλιξη, ότι η υπολογιζόμενη ζημία στην Ευρωπαϊκή Ένωση προσεγγίζει τα 24,5 δισεκατομμύρια ευρώ. Ότι η ετήσια έκθεση της Eurostat αποκαλύπτει πως μέχρι το τέλος του 2024 είχαν ανοιχτεί χίλιες πεντακόσιες τέσσερις νέες ποινικές υποθέσεις με συνολική εκτιμώμενη ζημία ύψους 13,07 δισεκατομμυρίων ευρώ, ενώ συνολικά δύο χιλιάδες εξακόσιες εξήντα έξι υποθέσεις παραμένουν ενεργές με ζημίες που ξεπερνούν τα 24,8 δισεκατομμύρια ευρώ.

Κυρία Πρόεδρε, δεν καταλαβαίνω γιατί επεμβαίνετε στο χρονικό εκείνο σημείο, που πρέπει να πω αυτά που έχω ανάγκη να πω, τη στιγμή που όλοι οι εισηγητές ξεπέρασαν τα δεκαέξι λεπτά. Σας παρακαλώ θερμά, θα υπάρχει μία ισότιμη μεταχείριση όλων μας, όπως και ο εισηγητής του ΣΥΡΙΖΑ και άλλοι εισηγητές. Ο κ. Κόκκαλης μίλησε δεκαεννιά λεπτά. Άλλος εισηγητής κόμματος επίσης. Αυτή τη διάκριση δεν θα την κάνετε στην Πλεύση Ελευθερίας. Ευχαριστώ πολύ.

Τα στοιχεία άλλου σκανδάλου έρχονται, λοιπόν, στο φως της δημοσιότητας. Πρόσφατο, εταιρεία ΕΒΕΤΑΜ του ευρύτερου δημόσιου τομέα. Η εταιρεία εμφανίζεται να χρεοκοπεί λόγω συνεχών ατασθαλιών, απευθείας αναθέσεων, ακατάσχετης χλιδής.

Θα έρθει η ώρα που θα μιλήσουμε και γι’ αυτά, όπως και για το σκάνδαλο των σκανδάλων, τη λυπητερή των εξοπλιστικών, η οποία επισήμως θα ανέλθει στα 30 δισεκατομμύρια ευρώ, χωρίς να υπολογίζονται τα άνω των 20 δισεκατομμυρίων ευρώ του προηγούμενου εξοπλιστικού προγράμματος, η νέα λυπητερή, που οφείλεται από πιέσεις που δέχθηκε η Κυβέρνηση από ξένες και εγχώριες ιδιωτικές εταιρείες του αμυντικού τομέα, εξού και η ένταξη στο πρόγραμμα του ευρωπαϊκού επανεξοπλισμού SAFE, το οποίο μέχρι πρότινος απέρριπτε η Κυβέρνηση. Είναι μια υπόθεση όπου όλοι οι εμπλεκόμενοι μιας κυβέρνησης- τουρίστα προσπαθούν να βγουν από το κάδρο…

**ΠΡΟΕΔΡΕΥΟΥΣΑ (Όλγα Γεροβασίλη):** Κυρία Καραγεωργοπούλου, παρακαλώ να ολοκληρώσετε.

**ΕΛΕΝΗ ΚΑΡΑΓΕΩΡΓΟΠΟΥΛΟΥ:** …όπου το Υπουργείο Οικονομικών δημιούργησε δημοσιονομικό περιθώριο και ο Πρωθυπουργός δίνει την έγκρισή του, λες κι αν δημιουργείται δημοσιονομικός χώρος δεν θα επιβαρύνεται το δημόσιο χρέος.

**ΠΡΟΕΔΡΕΥΟΥΣΑ (Όλγα Γεροβασίλη):** Παρακαλώ, με ακούτε;

**ΑΛΕΞΑΝΔΡΟΣ ΚΑΖΑΜΙΑΣ:** Είκοσι λεπτά μίλησε ο κ. Κόκκαλης.

**ΠΡΟΕΔΡΕΥΟΥΣΑ (Όλγα Γεροβασίλη):** Δέκα λεπτά είναι ο χρόνος. Ο κ. Κόκκαλης ήταν μεταξύ των δύο εισηγητών των προτάσεων. Δεν μπορούμε να πάμε όλοι κατά προτεραιότητα. Αντιλαμβάνεστε να πάνε είκοσι λεπτά; Εν πάση περιπτώσει, αυτή είναι η διαδικασία. Εγώ οφείλω να το πω και νομίζω ότι η κ. Καραγεωργοπουλου το καταλαβαίνει.

**ΕΛΕΝΗ ΚΑΡΑΓΕΩΡΓΟΠΟΥΛΟΥ:** Γιατί οφείλετε να εφαρμόσετε έναν άλλο κανόνα σε μένα, κυρία Πρόεδρε; Μπορείτε να μου το εξηγήσετε;

**ΠΡΟΕΔΡΕΥΟΥΣΑ (Όλγα Γεροβασίλη):** Το έκανα και στον προηγούμενο ακριβώς και στο προπροηγούμενο ακριβώς. Δεν είναι σε εσάς.

**ΕΛΕΝΗ ΚΑΡΑΓΕΩΡΓΟΠΟΥΛΟΥ:** Εγώ πραγματικά αναρωτιέμαι γιατί πρέπει να γίνει διάκριση, ωστόσο.

**ΠΡΟΕΔΡΕΥΟΥΣΑ (Όλγα Γεροβασίλη):** Κάνετε λάθος.

**ΕΛΕΝΗ ΚΑΡΑΓΕΩΡΓΟΠΟΥΛΟΥ:** Ο προηγούμενος μίλησε τον χρόνο που ήθελε.

**ΠΡΟΕΔΡΕΥΟΥΣΑ (Όλγα Γεροβασίλη):** Μίλησε δεκατρία λεπτά και παρενέβην, κυρία Καραγεωργοπούλου. Μάλλον δεν προσέχετε.

**ΕΛΕΝΗ ΚΑΡΑΓΕΩΡΓΟΠΟΥΛΟΥ:** Εμένα με διακόπτετε διαρκώς και ενάμισι λεπτό από τον χρόνο μου μιλάμε για τη διακοπή.

**ΠΡΟΕΔΡΕΥΟΥΣΑ (Όλγα Γεροβασίλη):** Μάλλον δεν προσέχετε. Μην θυματοποιείστε πάλι. Να προσέχετε τη διαδικασία. Έκανα την παρατήρηση και στους προηγούμενους από εσάς.

**ΕΛΕΝΗ ΚΑΡΑΓΕΩΡΓΟΠΟΥΛΟΥ:** Κυρίες και κύριοι, το πρόγραμμα των εξοπλιστικών, για εμάς, δείχνει ακριβώς άλλη μία προσπάθεια να σκεπάσετε τα νυν σκάνδαλα στα οποία μπλέκεστε, μεταξύ των οποίων του ΟΠΕΚΕΠΕ, ένα τεράστιο σκάνδαλο, κρατικό έγκλημα, οικονομικό έγκλημα.

Το παρελθόν, σε σχέση με τα εξοπλιστικά προγράμματα, δείχνει άμεσο κίνδυνο επανάληψης φαινομένων αδιαφάνειας, διαπλοκής, ατασθαλιών. Είχαμε βεβαίως και τα παραδείγματα Άκη Τσοχατζόπουλου, Γιάννου Παπαντωνίου. Ο κίνδυνος αυτός και σήμερα είναι εξαιρετικά έντονος και με την ανεπαρκή εποπτεία έργων του Ταμείου Ανάκαμψης και όλες τις αδιαφανείς διαδικασίες προμηθειών σε άλλους κρίσιμους τομείς.

Εμείς επιμένουμε σε ισχυρούς ανεξάρτητους μηχανισμούς ελέγχου. Για τέτοιους ελέγχους μιλήσαμε χθες διά της κ. Κωνσταντοπούλου.

Σε ό,τι αφορά το αποδεικτικό υλικό που καταστράφηκε επί ημερών Τσιάρα, ο κύριος Υπουργός δήλωσε ομολογώντας ότι «όντως καταστράφηκε υλικό» στις αποθήκες.

**ΓΕΩΡΓΙΟΣ ΑΜΥΡΑΣ:** Αλλά υπάρχει αντίγραφο είπε.

**ΕΛΕΝΗ ΚΑΡΑΓΕΩΡΓΟΠΟΥΛΟΥ:** Εμείς περιμένουμε, λοιπόν, να γίνουν οι έλεγχοι και να δοθούν τα σωστά αντίγραφα. Να δούμε αν αυτό, βεβαίως, θα μπορεί να αποδειχθεί. Αν κι εκεί θα γίνουν αλχημείες. Γιατί ξέρετε πότε καταστρέφετε το υλικό. Είναι πανομοιότυπη η οδός με αυτή που ακολουθήθηκε, ξέρετε, στη διερεύνηση των εγκλημάτων από εξοπλιστικά προγράμματα. Κι εκεί το ίδιο κάνατε. Καταστρέφατε υλικό.

Θέλω να κλείσω την ομιλία μου με ένα σχόλιο γύρω από τα απαράδεκτα που ακούσαμε σήμερα και από τον κ. Μηταράκη και από τον κ. Φλωρίδη, ο οποίος μάλιστα μίλησε για «περιθωριακούς» στη Ρόδο, που ενοχλούν τους Ισραηλινούς τουρίστες κι έτσι φέρνουν τη χώρα μας στη δύσκολη θέση να χάνει το κύρος της απέναντι στην Τουρκία.

Πραγματικά, αναρωτιέται κανείς: Η Ευαγγελία Παναή, που συνελήφθη με βίαιο τρόπο και κρατήθηκε επί δεκαεννέα ώρες, χωρίς να της δοθεί καν το δικαίωμα μεταφοράς σε νοσοκομείο λόγω προβλήματος υγείας ή χωρίς να τη δει καν γιατρός, δεν είναι περιθωριακό άτομο. Μπορώ να σας το πω μετά λόγου γνώσεως, γιατί τη γνωρίζω προσωπικά. Είναι μια ευυπόληπτη πολίτης, μαχόμενη γυναίκα, αγωνίστρια σε όλη της τη ζωή, φιλόλογος, επιχειρηματίας, λαογράφος. Συνελήφθη και κρατήθηκε για δεκαεννέα ώρες. Ασκήθηκε βία εναντίον της γιατί κρατούσε ένα πλακάτ που έγραφε «Stop genocide». Όταν μιλάτε, λοιπόν, για περιθωριακούς οι οποίοι καταγγέλλουν τις πρακτικές σας και στην πραγματικότητα δείχνουν την αλληλεγγύη τους απέναντι στον παλαιστινιακό λαό, πρέπει να είστε πολύ πιο προσεκτικοί.

Αυτό που δεν κάνατε είναι να μας δώσετε εξηγήσεις ως Υπουργείο Δικαιοσύνης, μαζί με το Υπουργείο Προστασίας του Πολίτη, για τους ανθρώπους χωρίς διακριτικά οι οποίοι πατούσαν στο λαιμό, με λαβές πανομοιότυπες με αυτές με τις οποίες δολοφονήθηκε ο Αφροαμερικανός Φλόιντ το 2020, πολίτες που διαμαρτύρονταν. Τους πάτησαν στο λαιμό με λαβές και τους έκλεισαν την αναπνευστική οδό. Μπορείτε να μας δώσετε εξηγήσεις, ως Κυβέρνηση, ποιοι ήταν αυτοί οι άνθρωποι οι οποίοι θίγουν το συνταγματικό δικαίωμα του κάθε πολίτη στον λόγο, στην έκφραση, στη διαδήλωση, στο συνέρχεσθαι;

**ΠΡΟΕΔΡΕΥΟΥΣΑ (Όλγα Γεροβασίλη):** Θα ολοκληρώσετε, κυρία Καραγεωργοπούλου; Έχετε διπλασιάσει τον χρόνο ακριβώς. Δεν γίνεται αυτό.

**ΕΛΕΝΗ ΚΑΡΑΓΕΩΡΓΟΠΟΥΛΟΥ:** Μιλάτε για περιθωριακούς, αντί να απολογηθείτε γι’ αυτά που κάνετε ή παραλείπετε να κάνετε. Μιλάμε για συνταγματική εκτροπή. Τίποτε άλλο.

(Χειροκροτήματα από την πτέρυγα της Πλεύσης Ελευθερίας)

**ΠΡΟΕΔΡΕΥΟΥΣΑ (Όλγα Γεροβασίλη):** Επόμενος ομιλητής ο κ. Παύλος Σαράκης.

Θα παρακαλούσα όλους τους ομιλητές για την τήρηση του χρόνου, αντιλαμβάνεστε ότι είναι μία μακρά διαδικασία, για να μπορέσει να ολοκληρωθεί απόψε.

**ΠΑΥΛΟΣ ΣΑΡΑΚΗΣ:** Σας ευχαριστώ πολύ, κυρία Πρόεδρε. Θα ήθελα να σας παρακαλέσω για την ανοχή σας, όπως δείξατε και στους υπόλοιπους συναδέλφους.

**ΠΡΟΕΔΡΕΥΟΥΣΑ (Όλγα Γεροβασίλη):** Δεν θα την ξαναδείξω σε κανέναν.

**ΠΑΥΛΟΣ ΣΑΡΑΚΗΣ:** Κυρία Πρόεδρε, κύριε Υπουργέ, είναι κοινός τόπος για τους Έλληνες πολίτες ότι η πατρίδα μας είναι η χώρα της διαφθοράς και της διαπλοκής. Και φυσικά είναι κοινός τόπος ότι εκείνοι οι οποίοι πρωταγωνιστούν σε σκάνδαλα διαφθοράς και μάλιστα πολιτικοί, παραμένουν ατιμώρητοι. Είναι γνωστές οι υποθέσεις στην ελληνική κοινωνία, το Χρηματιστήριο, η Siemens, τα δομημένα ομόλογα, η Novartis, ακόμα και στα εξοπλιστικά. Αθωώθηκε πριν από λίγους μήνες ο κ. Παπαντωνίου, γιατί -λέει- βρήκε τα χρήματα στους τραπεζικούς του λογαριασμούς, όχι από μίζες, ούτε από τη θεία από το Σικάγο, αλλά από μία θεία από τη Νιγηρία και γελούν γι’ αυτό και οι Αφρικανοί δικαστές.

Πέρα από την πολιτική ανάλυση, είναι αναγκαία και η κοινωνιολογική ανάλυση για το πώς και γιατί η διαφθορά διαχέεται στον ευρύτερο δημόσιο βίο, από την πολεοδομία, τα τελωνεία, την Αστυνομία, την εφορία, μέχρι και τα ανώτερα κλιμάκια του πολιτικού προσωπικού.

Το σκάνδαλο του ΟΠΕΚΕΠΕ είναι χαρακτηριστικό και υπογραμμίζει το τι συμβαίνει στη μεταπολιτευτική ελληνική κοινωνία. Είναι ένα σκάνδαλο με εμπλεκόμενους πολιτικούς, κρατικούς αξιωματούχους, κομματικούς παράγοντες, αλλά ακόμα και τους ίδιους τους αγρότες και κτηνοτρόφους, οι οποίοι υφάρπαξαν τα ευρωπαϊκά κονδύλια, που αντί να μπουν στην αγορά για επενδύσεις, αυτά φαγώθηκαν από τους επιτήδειους.

Γεννάται, λοιπόν, το ερώτημα: Οι πολιτικοί διαφθείρουν τους πολίτες ή οι πολίτες διαφθείρουν τους πολιτικούς ή και οι δύο μαζί; Γιατί άμοιροι ευθυνών δεν είναι και όλοι εκείνοι που αναζητούν τον αδικαιολόγητο πλουτισμό τους, όχι με τον ιδρώτα της εργασίας τους, αλλά με γλείψιμο των πάτων των πολιτικών.

Δισεκατομμύρια έχουν χαθεί στο μαύρο βαρέλι της διαφθοράς, που αντί να αξιοποιηθούν για επενδύσεις και ανάπτυξη σε όλους τους παραγωγικούς τομείς της οικονομίας μας, φαγώθηκαν και φαγώνονται από διάφορους «Φραπέδες», «Χασάπηδες», αλλά και άλλους λιμοκοντόρους του λευκού κολάρου. Δεν θα ξεχάσουμε τα Μεσογειακά Ολοκληρωμένα Προγράμματα, τις αγροτικές επιδοτήσεις που γινόντουσαν τζιπ, το ΕΣΠΑ, αλλά ακόμα και το Ταμείο Ανάκαμψης τους τελευταίους μήνες.

Το σύνολο του πολιτικού συστήματος ευθύνεται διαχρονικά για την καλλιέργεια της ανηθικότητας, της διαφθοράς και της διαπλοκής σε όλα τα επίπεδα, σε όλα τα κοινωνικά στρώματα, αφού συγκρότησε ένα κομματικό πελατειακό κράτος που ευνοεί τους λίγους και επιτήδειους και αδικεί τους πολλούς και έντιμους.

Γι’ αυτό και η πατρίδα μας δεν εκσυγχρονίζεται, δεν αναπτύσσεται και η ελληνική κοινωνία οδηγείται στη φτωχοποίησή της. Η διαφθορά στην πατρίδα μας απολαμβάνει θεσμικής προστασίας και εξηγούμαι. Σε ό,τι φορά το πολιτικό προσωπικό, σε εκείνο δηλαδή που αναλαμβάνει κυβερνητικό έργο, στους Υπουργούς, το 2001 θεσμοθετήθηκε με το άρθρο 86 στο Σύνταγμά μας ουσιαστικά η ασυλία των Υπουργών, γιατί ακριβώς καταργήθηκε ένα άλλο άρθρο που ναι μεν υπάρχει, αλλά όμως δεν εφαρμόζεται στη συγκεκριμένη περίπτωση περί ισονομίας και ισοπολιτείας για όλους τους Έλληνες πολίτες. Εδώ έχουμε τη διαφοροποίηση των πολιτικών με τους πολίτες.

Τι συμβαίνει με αυτό το άρθρο, για να γίνει απλό και κατανοητό; Ότι αρμόδιο για την ποινική δίωξη των Υπουργών είναι μόνο το Ελληνικό Κοινοβούλιο, που ναι μεν το Σύνταγμα προβλέπει ότι μπορεί να συγκροτήσει είτε εξεταστική είτε προανακριτική επιτροπή και οι συμμετέχοντες Βουλευτές θα πρέπει να ασκούν τα καθήκοντά τους είτε ως εισαγγελείς είτε ως ανακριτές, αυτοί συνεχίζουν και να λειτουργούν σαν να είναι κομματικά μέλη, χωρίς δηλαδή την αντικειμενικότητα του δικαστή. Και δεν εφαρμόζεται ο Κώδικας Ποινικής Δικονομίας, όπως θα έπρεπε να εφαρμόζεται σε ανάλογες περιπτώσεις που το είδαμε στις δύο τελευταίες προανακριτικές επιτροπές, όπου ήρθε άκουσον-άκουσον ο ύποπτος και είπε στους δικαστές και στους εισαγγελείς ότι εγώ δεν θέλω να ασκήσετε τα καθήκοντά σας, εγώ θέλω να πάω απευθείας στο δικαστήριο. Είναι αδιανόητα πράγματα. Πρόκειται περί παραβίασης του Κώδικα Ποινικής Δικονομίας, παρά ευθεία παραβίαση του Συντάγματος. Είναι ποτέ δυνατόν να δεχθεί να πάω εγώ με τον εντολέα μου στον ανακριτή και να του πω ότι δεν μπορείς να ασκήσεις τα καθήκοντά σου, μην κάνεις κανένα ανακριτικό έργο, μην συλλέγεις αποδεικτικό υλικό, θα πάω απευθείας στο δικαστήριο; Άρα, λοιπόν, αυτή η Βουλή, αυτήν την περίοδο καταπατά το Σύνταγμα.

Γιατί ακριβώς οι Βουλευτές δεν είναι αιχμάλωτοι της κομματικής πειθαρχίας. Τι λέει το Σύνταγμά μας; Ότι ο Βουλευτής είναι ελεύθερος στην έκφρασή του και στην ψήφο του. Αλλά, όμως, υποτάσσεται στην κομματική πειθαρχία. Η κομματική πειθαρχία είναι τραύμα για τη δημοκρατία.

Και πάμε και τι έκανε η τωρινή Κυβέρνηση, η Κυβέρνηση του Κυριάκου Μητσοτάκη, με τον ν.4622/2019 που δημοσιεύθηκε έναν μόλις μήνα μετά την επικράτησή του στις εκλογές του 2019 ψήφισε έναν νέο νόμο, τον πρώτο νόμο, που διέπει -λέει- την οργάνωση, λειτουργία και διαφάνεια της Κυβέρνησης των κυβερνητικών οργάνων και της κεντρικής δημόσιας διοίκησης στην Ελλάδα, δηλαδή ο περιβόητος νόμος που εγκαθιδρύει το επιτελικό κράτος με έδρα το Μέγαρο Μαξίμου και έχει επικεφαλής τον ίδιο και τη στενή ομάδα του. Ο Πρωθυπουργός, λοιπόν, και η στενή ολιγάριθμη ομάδα του είναι εκείνα τα πρόσωπα, που έχουν τον κεντρικό έλεγχο, τον αποκλειστικό συντονισμό, την εποπτεία και την καθοδήγηση των Υπουργείων, αλλά και κάθε κρατικού φορέα. Ο Μητσοτάκης είναι συγκεντρωτικός, εντέλει και ελέγχει τα γρανάζια της κρατικής μηχανής. Τίποτα δεν γίνεται χωρίς την άδειά του ή εν αγνοία του. Άρα, για τυχόν πράξεις και παραλείψεις των Υπουργών και του κάθε κρατικού αξιωματούχου ευθύνεται κύρια ο ίδιος, ευθύνεται πάνω από όλα όμως για την κατάργηση της λογοδοσίας, του ελέγχου διαφάνειας στο κυβερνητικό έργο και στη διαχείριση του δημοσίου και ευρωπαϊκού χρήματος. Γιατί; Γιατί με τον ν.4622/2019 περί επιτελικού κράτους κατήργησε κάθε όργανο, κάθε υπηρεσία και θεσμό που έλεγχε και επιθεωρούσε τα έργα και τις ημέρες της δημόσιας διοίκησης.

Συγκεκριμένα, κατήργησε τη θέση του επιθεωρητή Δημόσιας Διοίκησης, που στο παρελθόν τίμησε ευόρκως ο Λέανδρος Ρακιντζής, το Σώμα Ελεγκτών και Επιθεωρητών της Δημόσιας Διοίκησης, το Σώμα Ελεγκτών και Επιθεωρητών Μεταφορών, το Σώμα Επιθεωρητών Υγείας και Πρόνοιας, το περιβόητο ΣΕΥΠ, την Υπηρεσία Ελέγχου Δαπανών Υγείας, την ΥΠΕΔΥΦΚΑ, αρμόδια για τους φορείς που συμβάλλονταν με τον ΕΟΠΥΥ, την Γενική Γραμματεία Καταπολέμησης της Διαφθοράς και λίγο αργότερα κατήργησε και την Εισαγγελία Εγκλημάτων κατά της Διαφθοράς, που ερευνούσε πράξεις και παραλείψεις Υπουργών. Γιατί άραγε τα έκανε όλα αυτά ο κ. Μητσοτάκης; Μήπως γιατί έτσι εξασφάλιζε το ανέλεγκτο της Κυβέρνησής του, του μετασχηματισμού της Κυβέρνησης σε «Μητσοτάκης Α.Ε.» ή όπως μπορεί να ισχυριστεί ο κάθε κακόβουλος ότι μια εγκληματική οργάνωση πάντα ονειρεύεται την κατάργηση των διωκτικών αρχών; Είμαι βέβαιος ότι αν μπορούσε να καταργήσει με ελληνικό νόμο και την Ευρωπαϊκή Εισαγγελία θα το είχε κάνει ήδη.

Σε αντικατάσταση όλων αυτών τι δημιούργησε η Κυβέρνηση του Κυριάκου Μητσοτάκη; Την Εθνική Αρχή Διαφάνειας το 2019, όμως μέχρι το 2021 ουδέποτε λειτούργησε. Το 2021 ανέλαβε ο κ. Μπίνης ως διοικητής για να την οργανώσει και να τη λειτουργήσει, όπως ο νόμος προέβλεπε. Αλλά περιέργως μόλις έναν χρόνο αργότερα παραιτήθηκε και από το 2022 μέχρι σήμερα η Εθνική Αρχή Διαφάνειας παραμένει ακέφαλη, γιατί δεν διεξήχθη ανοιχτός διεθνής διαγωνισμός, όπως προβλέπει ο νόμος για την κάλυψη της θέσης του διοικητή.

**ΘΕΟΦΙΛΟΣ ΞΑΝΘΟΠΟΥΛΟΣ:** Αύριο είναι.

**ΠΑΥΛΟΣ ΣΑΡΑΚΗΣ:** Αύριο; Μετά από τρία ολόκληρα χρόνια.

Που να έχει, όμως, τις γνώσεις, το κύρος και την εμπειρία, για να ασκήσει ευόρκως τα καθήκοντά του. Και ποιος έχει μπει στη θέση της; Μια υπηρεσιακή υπάλληλος η οποία λειτουργεί ως αναπληρώτρια διοικήτρια και αυτή ελέγχει τη διαφθορά στο σύνολο του δημοσίου τομέα.

Μην ξεχνάμε ότι ο κ. Μητσοτάκης που επιζητά και επιδιώκει τον απόλυτο έλεγχο, αλλά όμως κρύβεται από τις ευθύνες του για πράξεις και παραλείψεις των Υπουργών του, για μένα θα έπρεπε και αυτός να είναι υπόλογος σήμερα για το συγκεκριμένο έγκλημα του ΟΠΕΚΕΠΕ που τα έχει συγκεντρώσει όλα, έχει πάρει ακόμα και υπό την εποπτεία του την Εθνική Υπηρεσία Πληροφοριών και είδαμε τι ακριβώς συνέβη, πώς ακριβώς λειτούργησε με τις υποκλοπές σε πρόσωπα και παράγοντες του δημοσίου βίου.

Έχουμε, λοιπόν, το επιτελικό κράτος του κ. Μητσοτάκη μια συγκέντρωση εξουσίας χωρίς λογοδοσία που οδηγεί στην ασυδοσία και εξασφαλίζει την ατιμωρησία. Και τι έκανε και με τον ΟΠΕΚΕΠΕ; Πονάει κεφάλι, κόβει κεφάλι. Κατήργησε τον οργανισμό. Πιστεύει ότι έτσι θα λύσει το πρόβλημα, ότι έτσι θα το συγκαλύψει; Πού το μεταβίβασε; Το μεταβίβασε στην ΑΑΔΕ του κ. Πιτσιλή.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή)

Σίγουρα δεν μου φτάνει ο χρόνος, αλλά δίνω υπόσχεση στο Ελληνικό Κοινοβούλιο ότι θα έρθω εδώ και θα προβώ σε αποκαλύψεις για το τι ακριβώς συμβαίνει στην ΑΑΔΕ του κ. Πιτσιλή, για τα λογισμικά, για τις νοοτροπίες, για το τι ακριβώς συμβαίνει, όχι μόνο με λόγια, με αποδείξεις. Είναι όρκος ότι θα προβώ σε αποκαλύψεις για την ΑΑΔΕ του κ. Πιτσιλή.

Εάν θέλουμε συνάδελφοι να πολεμήσουμε τη διαφθορά στην πατρίδα μας, θα πρέπει πάνω από όλα να καταργήσουμε το θεσμικό πλαίσιο προστασίας. Αυτή η Βουλή προτείνει την Αναθεώρηση του Συντάγματος. Πρέπει όλες οι πολιτικές δυνάμεις να δεσμευτούν όχι στην τροποποίηση του άρθρου 86, στην κατάργηση του άρθρου 86. Όλοι θα πρέπει να είμαστε ίσοι απέναντι στον νόμο. Ο φυσικός δικαστής είναι εκείνος που θα ελέγχει τις πράξεις και τις παραλείψεις μας και όχι το Ελληνικό Κοινοβούλιο που δεν διαμορφώνει άποψη ποινική αξιολόγηση με κριτήρια νομικά, αλλά καθαρά με κομματικά κριτήρια. Και θα το κάνετε πράξη, συνάδελφοι της Νέας Δημοκρατίας, όταν μετά από λίγη ώρα κατ’ εντολήν της κομματικής ηγεσίας θα αποχωρήσετε από τις διαδικασίες, για να μην εκτεθείτε, γιατί υπάρχουν συνάδελφοι Βουλευτές οι οποίοι θέλουν να υπερψηφίσουν την προανακριτική επιτροπή τη συγκεκριμένη που έχει υποβληθεί από την Αντιπολίτευση.

Πάνω απ’ όλα, λοιπόν, πρέπει να καταργήσουμε τη θεσμική προστασία και να συγκροτήσουμε εκείνους τους μηχανισμούς ελέγχου της δημόσιας διοίκησης, να πολεμήσουμε τη διαφθορά που δηλητηριάζει τον δημόσιο βίο.

Σας ευχαριστώ πολύ και νομίζω ότι ήμουν εντός χρόνου.

**ΠΡΟΕΔΡΕΥΟΥΣΑ (Όλγα Γεροβασίλη):** Ήσασταν σχετικά καλά, ναι.

Νομίζω ότι το ίδιο θα κάνει και ο κ. Μάντζος, Κοινοβουλευτικός Εκπρόσωπος του ΠΑΣΟΚ - Κινήματος Αλλαγής που ακολουθεί.

Έχετε τον λόγο, κύριε Μάντζο.

**ΔΗΜΗΤΡΙΟΣ ΜΑΝΤΖΟΣ:** Ευχαριστώ, κυρία Πρόεδρε.

Υπάρχει ένας κλάδος δικαστικής ψυχολογίας στη νομική επιστήμη που μπορεί να είναι χρήσιμος για να εξαχθούν κρίσιμα συμπεράσματα για όλα όσα ακούσαμε σήμερα σε αυτή την Αίθουσα, ιδίως από τους ελεγχόμενους, και για την αλαζονεία και για την οίηση ως χαρακτηριστικά προσωπικότητας. Ίσως μπορεί να βοηθήσει και η ψυχολόγος από την Εθνική Αρχή Διαφάνειας, αν όντως αναλάβει τα καθήκοντά της.

Για το θράσος βέβαια ήδη ο θυμόσοφος λαός τα λέει πολύ καλύτερα από τους δικαστικούς ψυχολόγους. Λέει μια φράση: «φωνάζει κλέφτης για να φοβηθεί νοικοκύρης» και υπάρχει και μια εξαιρετική σχετική ταινία «Φωνάζει ο κλέφτης». Θα το λέγαμε αυτό, θα το υιοθετούσαμε, αλλά φυσικά υπάρχει το τεκμήριο της αθωότητας, οπότε δεν το υιοθετούμε.

Εμείς το σεβόμαστε το τεκμήριο αθωότητας. Αυτοί όμως δεν σέβονται τη νοημοσύνη μας, διότι προσπάθησαν σε λίγα λεπτά -ή σε πολύ περισσότερα λεπτά- να μας πείσουν ότι το σκάνδαλο είναι σκάνδαλο ΠΑΣΟΚ. Κοντέψαμε να αποσύρουμε το αίτημά μας και να ζητήσουμε και συγγνώμη που σας έχουμε εδώ καλοκαιριάτικα, Ιούλιο μήνα, να συζητάμε για το σκάνδαλο του ΟΠΕΚΕΠΕ που είναι σκάνδαλο ΠΑΣΟΚ.

Ακούσαμε ότι ο Σημανδράκος είναι πράκτορας του ΠΑΣΟΚ -αυτό περιγράφηκε, είναι πράκτορας του ΠΑΣΟΚ, είναι ΠΑΣΟΚ- και η απόδειξη ήταν μια φωτογραφία από τα καρναβάλια. Απίθανα πράγματα, απίθανα πράγματα. Προσέξτε, όμως, γιατί στα καρναβάλια στο τέλος τον καίνε τον καρνάβαλο.

Μισή ώρα για τον Σημανδράκο και δεν απάντησε κανένας -ο κ. Αυγενάκης που το έλεγε- μια απλή ερώτηση: Ποιος τον έβαλε εκεί που τον έβαλε τον κ. Σημανδράκο; Μόνο ότι το ΠΑΣΟΚ δεν διόρισε την Ευρωπαία Εισαγγελέα δεν είπατε. Μόνο ότι η Ευρωπαϊκή Εισαγγελία είναι τοπική οργάνωση ΠΑΣΟΚ Λουξεμβούργου δεν είπατε. Σας διώκει, σας καταδιώκει ή κυνηγά τους Υπουργούς σας, έχει μια περίεργη εμμονή η Ευρωπαϊκή Εισαγγελία, όπως θα έλεγε ο κ. Αυγενάκης. Μήπως είναι και ο «Φραπές» ΠΑΣΟΚ; Μήπως είναι όλοι αυτοί ΠΑΣΟΚ;

Εμείς σεβόμαστε το τεκμήριο της αθωότητας του ελεγχομένου, αλλά σεβόμαστε και τη μνήμη μας. Εδώ ήμασταν όταν ο κ. Βορίδης, ως Υπουργός Επικρατείας, συνήγορος υπερασπίσεως του κ. Καραμανλή, του κ. Τριαντόπουλου, -είχε πολλούς πελάτες εκείνη την περίοδο- μας παρέδιδε δωρεάν μαθήματα Ποινικού Δικαίου και Ποινικής Δικονομίας σαν να είμαστε πρωτοετείς νομικής. Και τι μας έλεγε; «Απλές ενδείξεις χρειάζονται για προκαταρκτική εξέταση». Τι άλλαξε σήμερα; Δεν απολογείται κανείς. Μην έχει καμία αγωνία κανείς να γίνει ήρωας ή θύμα. Δεν απολογείται. Για προκαταρκτική εξέταση συζητάμε.

Και επειδή μας έκανε και παρατήρηση για καθυστέρηση -ναι, εμείς ξέρετε χρειαστήκαμε χρόνο για να μελετήσουμε- εσείς τα ξέρατε γιατί τα κάνατε. Εμείς χρειαζόμασταν χρόνο, ημέρες για να διαβάσουμε τα έργα και τις ημέρες σας. Χρειάστηκε ο Πρόεδρος της Βουλής να δώσει ολόκληρη αίθουσα για τη δικογραφία του ΟΠΕΚΕΠΕ, την αίθουσα 168, που είναι ως τραγική ειρωνεία η αίθουσα που χρησιμοποιείται για τις διεθνείς σχέσεις της Βουλής. Είναι φοβερές διεθνείς σχέσεις αυτές.

Ορίστε, εκατόν τρεις σελίδες δικογραφίας. Δεν βρήκατε καμία ένδειξη μέσα σε αυτές τις εκατόν τρεις σελίδες; Είστε σοβαροί όταν το λέτε αυτό; Το διαβάσατε; Ο ένας μίλησε σαράντα πέντε λεπτά και άλλος μίλησε εβδομήντα πέντε λεπτά. Και μόνο το γεγονός ότι μίλησαν τόσα πολλά λεπτά είναι η πιο ισχυρή ένδειξη ότι απαιτείται προκαταρκτική εξέταση, για διερεύνηση, όχι για δίκη, ούτε για καταδίκη. Να κάνουμε την επιτροπή και να έρθουν οι δύο ελεγχόμενοι και ένα σωρό ακόμα πρόσωπα και να καταθέσουν και να παράσχουν οι ελεγχόμενοι όλες τις εξηγήσεις με άνεση χρόνου, όπως κάνουν όλοι οι πολίτες αυτού του τόπου στα κοινά δικαστήρια.

Εμείς με αυτές τις εκατόν τρεις σελίδες λύνουμε τα χέρια στη δικαιοσύνη και εσείς της τα δένετε πισθάγκωνα από το πρωί. Είναι χαρακτηριστικό. Έχετε πενήντα έναν Βουλευτές νομικούς, αν μετρήσαμε σωστά, και επιλέξατε να κάνει την εισήγηση ένας δημοσιογράφος. Και σχολίασε λοιπόν ο συνάδελφός μας ο δημοσιογράφος ότι ποτέ άλλο κόμμα δεν έστειλε πρώην Υπουργούς του σε προανακριτική. Ακούστε, δύο φορές το έχει κάνει το ΠΑΣΟΚ, το 2011 και το 2013.

Το καταθέτω στα Πρακτικά, όσο παράταιρο κι αν είναι να καταθέτεις στα Πρακτικά της Βουλής τα Πρακτικά της Βουλής. Το χρειάζεστε.

(Στο σημείο αυτό ο Βουλευτής κ. Δημήτριος Μάντζος καταθέτει για τα Πρακτικά τα προαναφερθέντα έγγραφα, τα οποία βρίσκονται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Σχολίασε ο δημοσιογράφος εισηγητής ότι δεν υπάρχουν ευθύνες. Μα ποιος σας είπε ότι χρειαζόμαστε ευθύνες; Ποιος σας είπε ότι χρειαζόμαστε ευθύνες; Απλές ενδείξεις χρειαζόμαστε. Κι αυτό οφείλει να το γνωρίζει όχι ως νομικός, αλλά ως Βουλευτής.

Όμως, δεν τη θέλετε τη δικαιοσύνη, κυρίες και κύριοι συνάδελφοι, δεν την εμπιστεύεστε τη δικαιοσύνη. Μας λέτε ότι σέβεστε την Ευρωπαϊκή Εισαγγελία και την ίδια ώρα πετάτε τις δικογραφίες της από το παράθυρο. Δηλαδή αν δεν τη σεβόσασταν τι θα κάνατε; Θα στέλνατε τον κ. Γεωργιάδη στο Λουξεμβούργο για να τους μάθει Ευρωπαϊκό Δίκαιο ή μήπως τον κ. Πλεύρη για να τους απελάσει;

Εμείς θέλαμε να κάνουμε διερεύνηση, αλλά ακούσαμε τον κ. Βορίδη σήμερα να μας λέει ούτε λίγο, ούτε πολύ ότι η Ευρωπαϊκή Εισαγγελία παραβιάζει και το Σύνταγμα επειδή έκανε αξιολόγηση στο διαβιβαστικό της σημείωμα. Ε ας τους αποπέμψει από το Σώμα τους Έλληνες εντεταλμένους Ευρωπαϊκούς Εισαγγελείς ο κ. Φλωρίδης, αφού κι αυτοί υπηρετούν συμφέροντα τρίτων, της Ευρωπαϊκής Ένωσης, εις βάρος της Ελληνικής Κυβερνήσεως. Ας τους αποπέμψει από το Σώμα.

Όμως, εδώ πληρώνονται όλα. Ξέρετε, υπάρχει η σύμφωνη με το Ευρωπαϊκό Δίκαιο ερμηνεία του Συντάγματος. Σας θυμίζει κάτι; Πέρυσι το άρθρο 16. Ήταν πολύ βολικό τότε γιατί το άρθρο 86 δεν σας βολεύει και τώρα σας φταίνε οι εισαγγελείς.

Πολιτική συζήτηση γίνεται σήμερα, κυρία Πρόεδρε, και όχι ποινική, όπως θα έπρεπε να γίνει, γιατί αυτό επιλέγει η Νέα Δημοκρατία, ενώ ξέρει ότι όλα αυτά θα έπρεπε και πρέπει να συζητηθούν σε νομική συζήτηση. Η ποινική διαδικασία είναι η μόνη που μπορεί να συγκεντρώσει και να αξιολογήσει τα αποδεικτικά μέσα, να καταθέσει για παράδειγμα ο κ. Βάρρας τους λόγους που τον έδιωξε κλοτσηδόν ο κ. Βορίδης όταν στις 6 Νοεμβρίου 2020 έστειλε επιστολή στο διοικητικό συμβούλιο του οργανισμού για το κύκλωμα. Να καταθέσει ο κ. Σημανδράκος, και κατ’ αντιπαράσταση με τον κ. Αυγενάκη, για τους λόγους που εκπαραθυρώθηκε, για να μαθαίναμε μέσα στην επιτροπή πώς δεσμεύονται και αποδεσμεύονται οι αριθμοί φορολογικού μητρώου, πώς πληρώνονται και ποιοι και με ποια κριτήρια, που μας έκανε και μάθημα δημόσιας διοίκησης ο άνθρωπος που έκανε προεκλογική εκστρατεία στη Θεσσαλία για τον κ. Αγοραστό, χρησιμοποιώντας το χαρτοφυλάκιό του ως Υπουργού Αγροτικής Ανάπτυξης, όπως σήμερα κάνει κρουαζιέρα στις Σποράδες ο κ. Τριαντόπουλος μαζί με τον Πρωθυπουργό. Θα ελέγχαμε τους καθηλωτικούς διαλόγους για τους οποίους δεν έχετε κάνει ούτε μια μήνυση, ενώ λέτε ότι σας κατασυκοφαντούν, οι δύο ελεγχόμενοι εννοώ. Θα βλέπαμε την απόφαση του κ. Βορίδη του Σεπτεμβρίου του 2019, ο οποίος ήρθε εδώ να μας συγχίσει ξανά το Ποινικό με το Διοικητικό Δίκαιο σε εμάς τους «πρωτοετείς της Νομικής» -έτσι μας βλέπετε, τους πολίτες και τους Βουλευτές της Αντιπολίτευσης-, ενώ γνωρίζει το Υπουργείο Αγροτικής Ανάπτυξης ότι είναι αρμόδιο για την απόφασή του, που δημιούργησε τον ουρανοξύστη του ΟΠΕΚΕΠΕ υπερπολλαπλασιάζοντας τα στρέμματα των βοσκοτόπων εκτός Κρήτης, δημιουργώντας τις συνθήκες για την εγκληματική οργάνωση.

Κι επειδή ακούστηκαν και πράγματα σε σχέση με το παρελθόν, ναι, ξέρετε, υπήρχε μια Κοινή Υπουργική Απόφαση του 2015 που δεν τροποποιήθηκε με τις πράξεις του 2016, του 2017 και του 2018. Τα λέμε όλα αυτά -αν τα είχατε διαβάσει, θα τα είχατε δει- και στις σελίδες 2 και 3 για τον πίνακα και στις σελίδες 94 και 95 τους ισχυρισμούς μας για την ισότητα στην παρανομία που δεν υπάρχει.

Δεν ήταν λοιπόν αυτόγραφο, αλλά διοικητική πράξη που δεν θα υπήρχε αν δεν την υπέγραφε ο Υπουργός Βορίδης. Θα καταρρίπταμε σε αυτή την επιτροπή το μοντέλο των ανεύθυνων Υπουργών, όπως ο κ. Καραμανλής, των Υπουργών που δεν έχουν ευθύνη για τίποτα.

Και θα τα λέγαμε όλα, κυρία Πρόεδρε και ολοκληρώνω, όχι αποκομμένα, αλλά όλα στο πλαίσιο της εγκληματικής δράσης, που περιγράφεται στη δικογραφία, διότι τίποτα δεν είναι αυτοτελές το ένα από το άλλο, όπως ήθελαν να παρουσιάσουν ο κ. Βορίδης και ο κ. Αυγενάκης. Και θα γινόταν στο τέλος η ποινική δίωξη αν έπρεπε και όταν έπρεπε γιατί αυτό είναι, κυρίες και κύριοι συνάδελφοι, που διακόπτει την αποσβεστική προθεσμία και όχι αυτό που μας λέτε από το πρωί, και ο κ. Βορίδης, ότι δεν υπάρχει κίνδυνος παραγραφής. Μόνο η άσκηση της ποινικής δίωξης θα διέκοπτε την αποσβεστική προθεσμία, για να μην ξεχάσουμε και τα νομικά μας εδώ μέσα και σκίσουμε και τα πτυχία μας με αυτά που ακούμε.

Εμείς λοιπόν αυτά θέλαμε και αυτά αξιώναμε. Αυτά ζητούμε ακόμα και τώρα, έστω και στο τέλος.

Ζητάμε, κυρία Πρόεδρε, κυρίες και οι συνάδελφοι, τη διερεύνηση της αλήθειας. Κι εσείς ετοιμάζεστε είτε να τραπείτε σε φυγή, είτε να παρακωλύσετε τη διαδικασία, διότι φοβάστε ο ένας τον άλλον. Φοβάστε την ίδια την Κοινοβουλευτική σας Ομάδα. Έχετε ήδη ηττηθεί. Ο βασιλιάς όντως είναι ολόγυμνος και το κάστρο έχει ήδη πέσει από μέσα.

Σας ευχαριστώ, κυρία Πρόεδρε.

(Χειροκροτήματα από την πτέρυγα του ΠΑΣΟΚ - Κινήματος Αλλαγής)

**ΠΡΟΕΔΡΕΥΟΥΣΑ (Όλγα Γεροβασίλη):** Ευχαριστούμε.

Έχουμε παρέμβαση από τον Πρόεδρο του ΠΑΣΟΚ - Κινήματος Αλλαγής κ. Ανδρουλάκη.

**ΝΙΚΟΛΑΟΣ ΑΝΔΡΟΥΛΑΚΗΣ (Πρόεδρος του ΠΑΣΟΚ - Κινήματος Αλλαγής):** Κυρία Πρόεδρε, κυρίες και κύριοι συνάδελφοι, σήμερα στη Βουλή εξελίσσεται μια συνεδρίαση πρωτοφανή για τα νεότερα κοινοβουλευτικά χρόνια. Έχουμε ώρες εδώ μέσα και δεν έχουμε ακούσει ακόμη ξεκάθαρα τι θα πράξει η κοινοβουλευτική πλειοψηφία της Νέας Δημοκρατίας.

Εδώ σήμερα μιλάμε για μια προανακριτική επιτροπή που αφορά δύο Υπουργούς σας. Δεν ήρθαμε να παίξουμε τον παπά, όπως εσείς κάνετε τόσες ώρες, υποτιμώντας και εμάς και τον ελληνικό λαό. Θα φύγετε ή θα μείνετε; Θα μας πείτε; Θα αποδράσετε; Ή θα μείνουν οι εκατόν πενήντα πέντε της Νέας Δημοκρατίας, για να αναμετρηθούν με τη συνείδησή τους και το ήθος τους απέναντι σε όσα εμφανίζονται σε αυτή τη δικογραφία, αλλά και σε όσα άκουσαν σήμερα τα αυτιά μας;

Γιατί δεν είναι μόνο τι κάλυψαν ο κ. Βορίδης και ο κ. Αυγενάκης. Δεν είναι μόνο ότι προστάτευσαν μια εγκληματική οργάνωση. Είναι και η σημερινή τους εγκληματική συμπεριφορά. Είναι εγκληματική η συμπεριφορά του κ. Βορίδη να εκβιάζει τον κ. Βάρρα από το Βήμα της Βουλής των Ελλήνων, να εκβιάζει ευθαρσώς τον πρόεδρο, που εκπαραθύρωσε όταν προσπάθησε να σταματήσει αυτή τη συμμορία. Τέτοιους εκβιασμούς δεν δέχεται η δημοκρατία μας! Δεν αφορά τον κ. Βάρρα. Αφορά την ίδια τη δημοκρατία η εγκληματική συμπεριφορά του κ. Βορίδη.

Υπάρχει, όμως και η εγκληματική συμπεριφορά του «έτερου Καππαδόκη» που ήρθε εδώ με το γνωστό στυλ να πετάξει λάσπη και συκοφαντίες. Καταθέτει δηλώσεις ΟΣΔΕ, νόμιμες εμφανώς, από τέσσερις χιλιάδες που καταθέτουν οι κτηνοτρόφοι της χώρας που δεν μοιάζουν με το σύστημα που κάλυπτε και μας λέει: «Οσμή σκανδάλου». Οι νόμιμες δηλώσεις ΟΣΔΕ; Γιατί; Για να προσπαθήσει να πλήξει πολιτικούς του αντιπάλους. Τόση αθλιότητα, αγαπητοί συνάδελφοι.

Έφτασε στο σημείο να καταθέσει χαρτί νόμιμης επιδότησης ενός νέου ανθρώπου μελισσουργού, που τυγχάνει να είναι γιος του πρώην Προέδρου του ΠΑΣΟΚ Γιώργου Παπανδρέου για να πει τι; Για να πετάξει λάσπη στον ανεμιστήρα και να παρουσιάσει και ως στέλεχος του ΠΑΣΟΚ τον Αντιπεριφερειάρχη της Νέας Δημοκρατίας με τον κ. Κασαπίδη, τον αντίπαλο δήμαρχο του υποψηφίου Δημάρχου του ΠΑΣΟΚ Κοζάνης, τον εκλεκτό του κ. Μητσοτάκη ως Πρόεδρο του ΟΠΕΚΕΠΕ κ. Σημανδράκο με μία φωτογραφία από ένα καρναβάλι. Δεν είστε απλά για τα καρναβάλια. Είστε επικίνδυνοι. Είστε επικίνδυνοι για τη λογική, για την αλήθεια, για το δημόσιο συμφέρον και εν τέλει για την ίδια τη δημοκρατία!

(Χειροκροτήματα από την πτέρυγα του ΠΑΣΟΚ - Κινήματος Αλλαγής)

Εγκληματικές συμπεριφορές προσώπων που κάλυπταν την εγκληματική συμμορία.

Αλλά έχει πάει οκτώ παρά η ώρα και ακόμη κρύβεστε. Κρύβεστε από τις ευθύνες σας, όπως καταγράφεται στη δικογραφία, κρύβεστε και από τις πολιτικές αποφάσεις που πρέπει να ανακοινώσετε στον ελληνικό λαό. Μένετε ή φεύγετε; Τι περιμένετε; Γιατί το κρατάτε επτασφράγιστο μυστικό το αν θα συμμετέχετε ή όχι στην ψηφοφορία;

Και έρχεται εδώ ο κ. Μηταράκης και διάφοροι άλλοι για να εκπροσωπήσουν τον κρυπτόμενο Πρωθυπουργό, τον Πρωθυπουργό της μειωμένης ευθύνης, τον Πρωθυπουργό της πολιτικής δειλίας, μιλώντας με γρίφους. Οι Πυθίες της Νέας Δημοκρατίας.

Τι φοβάστε; Τους Βουλευτές σας; Μείνετε. Έχετε χρέος να μείνετε στη Βουλή των Ελλήνων. Γιατί παίζετε αυτό το θέατρο σκιών; Ποιον ωφελεί; Έχετε χρέος να μείνετε εδώ και να αποφασίσουμε δημοκρατικά και με διαφάνεια το μέλλον αυτής της προανακριτικής επιτροπής. Αλλά μπροστά στον πανικό σας, ψάχνετε πάλι καταφύγιο στο σκοτάδι και στις μεθοδεύσεις. Μην παίζετε με τους θεσμούς. Έχετε κάνει ήδη αρκετή ζημιά στους θεσμούς της χώρας.

Τι μας λέτε, λοιπόν; Μήπως σκέφτεστε ότι υπάρχει περίπτωση να γίνει ψηφοφορία προανακριτικής επιτροπής χωρίς την κυβερνητική πλειοψηφία; Αυτό μεθοδεύετε, κύριε Φλωρίδη; Μεθοδεύετε να υπάρξει σενάριο ψηφοφορίας χωρίς την κυβερνητική πλειοψηφία;

Να εξηγήσω στον ελληνικό λαό τι είναι αυτό που πιθανόν έχουν αυτοί οι επικίνδυνοι άνθρωποι στο μυαλό τους.

**ΧΡΗΣΤΟΣ ΓΙΑΝΝΟΥΛΗΣ:** Βασικά, δεν έχουν τίποτα στο μυαλό τους.

**ΝΙΚΟΛΑΟΣ ΑΝΔΡΟΥΛΑΚΗΣ (Πρόεδρος του ΠΑΣΟΚ - Κινήματος Αλλαγής):** Κάνετε λάθος. Κάνετε λάθος, δυστυχώς. Κάνετε λάθος.

Αυτή τη στιγμή αυτό που μεθοδεύεται είναι ο κάθε πρωθυπουργός που δεν θέλει προανακριτική επιτροπή, να φεύγει από τη Βουλή και να μην γίνεται προανακριτική επιτροπή. Γιατί εάν φύγουν, πρέπει να κάνουμε ό,τι κάναμε και το 2008 και το 2009, να μην γίνει ψηφοφορία, διότι δεν υπάρχει το Σώμα το ικανό για να ψηφίσει προανακριτική επιτροπή.

Άρα πείτε μας: Μένετε, φεύγετε ή μεθοδεύετε αθλιότητες, κύριε Φλωρίδη;

(Παρατεταμένα χειροκροτήματα από την πτέρυγα του ΠΑΣΟΚ - Κίνημα Αλλαγής)

Προσέξτε, είμαστε εδώ σήμερα μαζί και με τους υπόλοιπους Βουλευτές του Ελληνικού Κοινοβουλίου για να μην σας επιτρέψουμε να περπατήσουμε σε αυτά τα επικίνδυνα μονοπάτια. Δεν θα σας επιτρέψουμε να ευτελίσετε τη Βουλή. Δεν θα σας επιτρέψουμε να δημιουργήσετε μια νέα παράδοση εις βάρος της παράδοσης της Βουλής τώρα και δεκαετίες.

Και επειδή τα έδρανα -το έχω πει πολλές φορές- έχουν μνήμη, δείτε πώς τα φέρνουν οι καιροί. Τι έλεγε το 2009 ο κ. Πλεύρης, τότε και ο κ. Βορίδης οι σημερινοί σας Υπουργοί; Θα τα διαβάσω, για να καταλάβει ο ελληνικός λαός πόση υποκρισία κουβαλάει αυτή η Κοινοβουλευτική Ομάδα.

Βορίδης, 7 Μαΐου 2009: Κύριε Πρόεδρε, κυρίες και κύριοι συνάδελφοι, μετά από την τροπή σε φυγή της Νέας Δημοκρατίας για δεύτερη φορά, ο Λαϊκός Ορθόδοξος Συναγερμός αρνείται να συμμετάσχει στη γελοιοποίηση του Κοινοβουλίου με συζητήσεις άνευ νοήματος, άνευ αντικειμένου και άνευ περιεχομένου. Ο κ. Βορίδης, ο λαλίστατος κ. Βορίδης.

Αθανάσιος Πλεύρης, 19 Ιανουαρίου 2009: Κύριοι συνάδελφοι, κατ’ αρχάς θα θέλαμε να αναφερθούμε στην απουσία της Νέας Δημοκρατίας από αυτή τη συζήτηση. Πραγματικά, είναι οικτρό το γεγονός να συνεδριάζει η Βουλή και να απουσιάζει η Κυβέρνηση, μαζί και η κυβερνητική πλειοψηφία. Τι έχει η Νέα Δημοκρατία και φοβάται για να μπει μέσα στη Βουλή;

Με αυτά, λοιπόν, τα δεδομένα και με την παράδοση του 2008 και του 2009, περιμένω τώρα, όσο είμαι στο Βήμα, κύριε Φλωρίδη, να μας πείτε θα μείνετε ή θα φύγετε;

(Χειροκροτήματα από την πτέρυγα του ΠΑΣΟΚ - Κινήματος Αλλαγής)

Θα τραπείτε σε φυγή; Ή θα μείνετε οι εκατόν πενήντα πέντε βουλευτές για να ψηφίσουμε θεσμικά το μέλλον της προανακριτικής επιτροπής; Καθαρή απάντηση, όχι μισόλογα, ναι μεν, αλλά. Μένουμε ή φεύγουμε! Έτσι μιλούν τα κόμματα τα θεσμικά και όχι με πονηριές, φτήνιες, αναξιοπρέπειες και εν τέλει αθλιότητες.

(Χειροκροτήματα από την πτέρυγα του ΠΑΣΟΚ - Κινήματος Αλλαγής)

Έχετε, λοιπόν, δύο επιλογές. Ή θα μείνετε στην ιστορία ότι για τρίτη φορά η Νέα Δημοκρατία ως πλειοψηφία το βάζει με πολιτική δειλία στα πόδια ή θα μείνετε εδώ. Ή θα επιλέξετε να είστε μια αποτυχημένη αποχωρούσα Κυβέρνηση ή θα αναμετρηθείτε στη Βουλή με τις ευθύνες σας.

Αγαπητοί συνάδελφοι, δυστυχώς, ζούμε δύσκολες μέρες χειραγώγησης των θεσμών και εκτεταμένης διαφθοράς, αλλά ο λαός λέει κάτι απλό. Επιτέλους, ας μπει ένα τέλος στην ατιμωρησία. Δεν μπορεί ισχυροί οικονομικά και πολιτικά να έχουν πάντα πάνω τους ένα πέπλο ατιμωρησίας, σε σχέση με τον κάθε άλλο απλό Έλληνα.

Γι’ αυτό, λοιπόν, χρειάζονται ξεκάθαρες κουβέντες. Ξεκάθαρες. Εφόσον αποχωρήσετε, τα πράγματα είναι απλά. Η στάση αυτή συνιστά βαριά προσβολή της κοινοβουλευτικής ιστορίας, του ίδιου του Κοινοβουλίου. Αν αποχωρήσετε δεν συντρέχει κανένας λόγος και καμία προϋπόθεση έγκυρης κατά τον Κανονισμό διεξαγωγής ψηφοφορίας.

Ή μένετε, λοιπόν, και ψηφίζουμε την προανακριτική ή φεύγετε και τινάζετε τη διαδικασία της ψηφοφορίας στον αέρα. Δεν υπάρχει τρίτος δρόμος. Ο τρίτος δρόμος είναι η μεθόδευση, που η δημοκρατική παράταξη δεν θα επιτρέψει να επιχειρήσετε σήμερα το βράδυ.

(Χειροκροτήματα από την πτέρυγα του ΠΑΣΟΚ - Κινήματος Αλλαγής)

Και αν νομίζετε ότι η δική σας παρακμή θα επιτρέψουμε να οδηγήσει στον εξευτελισμό του Κοινοβουλίου, της κοινοβουλευτικής ιστορίας και να οδηγήσει σε μια θεσμική κρίση, πραγματικά είστε εκτός πραγματικότητας. Οι δρόμοι είναι δύο και είναι απλοί. Ξεκαθαρίστε μας άμεσα, κύριε Φλωρίδη, ποιον δρόμο θα ακολουθήσετε, για να γνωρίζουμε και εμείς πάρα πολύ καλά ποιο είναι σήμερα το μέλλον αυτής της προανακριτικής. Αυτά τα «μένουμε μέχρι να φύγουμε» για να πάμε σε μια ψηφοφορία μη έγκαιρη για να παραγράψετε Βορίδη και να αθωώσετε Αυγενάκη, -ξεχάστε το!- θα μείνει μόνο στα όνειρα της μεθόδευσης του κ. Μητσοτάκη.

(Χειροκροτήματα από την πτέρυγα του ΠΑΣΟΚ - Κινήματος Αλλαγής)

**ΠΡΟΕΔΡΕΥΟΥΣΑ (Όλγα Γεροβασίλη):** Κύριε Μηταράκη, έχετε ζητήσει παρέμβαση.

**ΕΛΕΥΘΕΡΙΟΣ ΑΥΓΕΝΑΚΗΣ:** Κυρία Πρόεδρε, κι εγώ θα ήθελα τον λόγο επί προσωπικού.

**ΠΡΟΕΔΡΕΥΟΥΣΑ (Όλγα Γεροβασίλη):** Έχω δώσει τον λόγο τώρα. Θα θέλατε να πείτε το προσωπικό πριν τον κ. Μηταράκη;

**ΕΛΕΥΘΕΡΙΟΣ ΑΥΓΕΝΑΚΗΣ:** Να τελειώσει ο κ. Μηταράκης κι αμέσως μετά.

**ΝΟΤΗΣ ΜΗΤΑΡΑΚΗΣ:** Ευχαριστώ πολύ, κυρία Πρόεδρε.

Από τότε που η Νέα Δημοκρατία ζήτησε αυτή την Εξεταστική Επιτροπή για τον ΟΠΕΚΕΠΕ, το άγχος και τον πανικό που υπάρχει σε αυτή την Αίθουσα από τα κόμματα της Αντιπολίτευσης, έχω πάρα πολλά χρόνια να τα ζήσω.

Ο Πρωθυπουργός, κατ’ αρχάς, κύριε Ανδρουλάκη, ήταν εδώ χθες στη Βουλή και τοποθετήθηκε πολύ συγκεκριμένα για όλα τα θέματα του ΟΠΕΚΕΠΕ. Είναι ένα πολύ σημαντικό ζήτημα. Υπάρχουν κυκλώματα που λυμαίνονταν τον ΟΠΕΚΕΠΕ εδώ και πάρα πολλά χρόνια. Αυτά τα κυκλώματα είναι από όλους τους πολιτικούς χώρους απ’ ό,τι φάνηκε από τα στοιχεία που έχουν βγει μέχρι στιγμής στη δημοσιότητα και αυτά ήδη η ποινική δικαιοσύνη τα αντιμετωπίζει. Δεν είναι ζήτημα της Βουλής.

Από την πρώτη στιγμή εμείς είπαμε ότι θα ψηφίσουμε «ναι» στη σύσταση της εξεταστικής επιτροπής και θα ψηφίσουμε «όχι», θα καταψηφίσουμε την πρόταση του ΠΑΣΟΚ επί της ουσίας. Γιατί; Αυτό που είπα στην ομιλία μου, αυτό που είπαν οι αναφερόμενοι, αυτό που είπε ο εισηγητής μας, αυτό που είπαν οι Βουλευτές μας, είναι ότι από τα στοιχεία που έχετε παρουσιάσει στη δικιά σας πρόταση και οι Βουλευτές του ΣΥΡΙΖΑ και από τα στοιχεία που υπάρχουν στη δικογραφία, δεν θεωρούμε ότι υπάρχει το επίπεδο των ενδείξεων που δικαιολογεί τη σύσταση προανακριτικής επιτροπής. Ξεκάθαρα και απλά! Δεν θα ψηφίσουμε αυτές τις δύο προτάσεις. Δεν έχει καμία μεθόδευση. Είναι μια ευθεία διαδικασία. Δεν δεχόμαστε τις δικές προτάσεις.

(Θόρυβος στην Αίθουσα)

Βέβαια, μου έκανε εντύπωση, κύριε Ανδρουλάκη, που τοποθετηθήκατε επί του θέματος γιατί δεν είστε νομικός. Ο κ. Μάντζος είπε ξεκάθαρα ότι οι εισηγητές πρέπει να είναι νομικοί. Φαντάζομαι και εσείς που είστε Πρόεδρος. Ούτε εγώ είμαι νομικός. Συγγνώμη, κύριε Μάντζο, οικονομολόγος είμαι.

(Θόρυβος στην Αίθουσα)

Αυτό που είπατε ότι δεν υπάρχουν Βουλευτές πολλών ταχυτήτων. Ό,τι επαγγελματικό ή επιστημονικό πεδίο έχει ο καθένας, δεν αλλάζει. Είμαστε όλοι Βουλευτές και όλοι έχουμε την άποψή μας.

Σας ευχαριστώ.

(Χειροκροτήματα από την πτέρυγα της Νέας Δημοκρατίας)

**ΝΙΚΟΛΑΟΣ ΑΝΔΡΟΥΛΑΚΗΣ (Πρόεδρος του ΠΑΣΟΚ - Κινήματος Αλλαγής):** Μπορώ να έχω τον λόγο;

**ΠΡΟΕΔΡΕΥΟΥΣΑ (Όλγα Γεροβασίλη):** Κύριε Πρόεδρε, έχετε τον λόγο.

Μισό λεπτό, κύριε Αυγενάκη, γιατί ζήτησε τον λόγο ο κύριος Πρόεδρος.

**ΝΙΚΟΛΑΟΣ ΑΝΔΡΟΥΛΑΚΗΣ (Πρόεδρος του ΠΑΣΟΚ - Κινήματος Αλλαγής):** Καταλαβαίνω, λοιπόν, ότι θα μείνετε και θα καταψηφίσετε. Δεν φεύγετε. Κατάλαβα καλά, όπως και οι υπόλοιποι συνάδελφοι;

**ΝΟΤΗΣ ΜΗΤΑΡΑΚΗΣ:** Σας είπα ποτέ ότι φεύγουμε; Από το πρωί ζούμε αυτό παιχνίδι!

**ΝΙΚΟΛΑΟΣ ΑΝΔΡΟΥΛΑΚΗΣ (Πρόεδρος του ΠΑΣΟΚ - Κινήματος Αλλαγής):** Συγγνώμη, συγγνώμη.

Εδώ, λοιπόν, είναι η Βουλή των Ελλήνων, το είπα και προηγουμένως, δεν είναι καφενείο. Άρα καλά καταλαβαίνουμε; Η Νέα Δημοκρατία μένει και καταψηφίζει τις δύο προανακριτικές προτάσεις ΠΑΣΟΚ, ΣΥΡΙΖΑ, Νέας Αριστεράς; Καλά καταλάβαμε; Ναι ή όχι;

**ΝΟΤΗΣ ΜΗΤΑΡΑΚΗΣ:** Πόσες φορές θα τοποθετηθώ; Σας έχω απαντήσει.

**ΝΙΚΟΛΑΟΣ ΑΝΔΡΟΥΛΑΚΗΣ (Πρόεδρος του ΠΑΣΟΚ - Κινήματος Αλλαγής):** Άρα μένετε;

**ΝΟΤΗΣ ΜΗΤΑΡΑΚΗΣ:** Σας έχω απαντήσει.

**ΝΙΚΟΛΑΟΣ ΑΝΔΡΟΥΛΑΚΗΣ (Πρόεδρος του ΠΑΣΟΚ - Κινήματος Αλλαγής):** Μένετε; Ναι ή όχι;

**ΝΟΤΗΣ ΜΗΤΑΡΑΚΗΣ:** Δεν θα παίξουμε αυτό το παιχνίδι! Σας απάντησα ξεκάθαρα ότι δεν ψηφίζουμε την πρότασή σας.

(Θόρυβος από την πτέρυγα του ΠΑΣΟΚ - Κινήματος Αλλαγής)

**ΝΙΚΟΛΑΟΣ ΑΝΔΡΟΥΛΑΚΗΣ (Πρόεδρος του ΠΑΣΟΚ - Κινήματος Αλλαγής):** Εδώ νομίζουν ότι θα μείνουμε μέχρι τα μεσάνυχτα να μας δουλεύει η Νέα Δημοκρατία.

Θα μείνετε και θα καταψηφίσετε ή θα το βάλετε στα πόδια; Ναι ή όχι; Απλά είναι τα πράγματα. Ή μένετε και καταψηφίζετε ή φεύγετε και το βάζετε στα πόδια!

(Χειροκροτήματα από την πτέρυγα του ΠΑΣΟΚ - Κινήματος Αλλαγής)

Θέλουμε, λοιπόν, να γνωρίζουμε: Θα μείνετε και θα καταψηφίσατε; Θα συμμετάσχετε, κοινώς, ή δεν θα συμμετάσχετε και θα αποχωρήσετε; Θέλουμε μία απάντηση τώρα, κύριοι της Νέας Δημοκρατίας.

**ΠΡΟΕΔΡΕΥΟΥΣΑ (Όλγα Γεροβασίλη):** Κύριε Αυγενάκη…

**ΝΙΚΟΛΑΟΣ ΑΝΔΡΟΥΛΑΚΗΣ (Πρόεδρος του ΠΑΣΟΚ - Κινήματος Αλλαγής):** Δεν έχουμε πάρει απάντηση!

**ΠΡΟΕΔΡΕΥΟΥΣΑ (Όλγα Γεροβασίλη):** Θα συνεχίσουμε τη συζήτηση. Συνεχίζεται, κύριε Ανδρουλάκη, η συζήτηση. Αλλά επειδή ζήτησε ο κ. Αυγενάκης, έχει ένα λεπτό για να εξηγήσει το προσωπικό.

**ΕΛΕΥΘΕΡΙΟΣ ΑΥΓΕΝΑΚΗΣ:** Πρώτα από όλα δεν θα καταθέσω άλλα χαρτιά, να μην αγχώνονται οι Βουλευτές του ΠΑΣΟΚ και τα στελέχη του.

Το δεύτερο που θέλω να πω είναι ότι διέκρινα στη δεύτερη για σήμερα τοποθέτηση από τον κ. Ανδρουλάκη μεγάλο άγχος και πίεση. Και στο πρόσωπό του άλλωστε φαίνεται αυτό. Καλό είναι να χαμηλώσουμε τους τόνους, διότι, ομολογουμένως, πήγατε για μαλλί και βγήκατε κουρεμένοι. Μπήκατε σε ένα γήπεδο που είστε απολύτως διαβλητοί και προβληματικοί ως κόμμα, ως παράταξη στην ιστορία του ΟΠΕΚΕΠΕ.

**ΠΡΟΕΔΡΕΥΟΥΣΑ (Όλγα Γεροβασίλη):** Το προσωπικό πείτε, κύριε Αυγενάκη. Ολοκληρώθηκε ο χρόνος σας.

**ΕΛΕΥΘΕΡΙΟΣ ΑΥΓΕΝΑΚΗΣ:** Ένα λεπτό μου είπατε.

Πήρατε στον λαιμό σας, κύριε Ανδρουλάκη, κοντινούς σας συνεργάτες που βρήκαν καν αξιολογήσετε αν όντως είναι καθαροί και σωστοί απέναντι σε όλα αυτά…

**ΠΡΟΕΔΡΕΥΟΥΣΑ (Όλγα Γεροβασίλη):** Το προσωπικό, κύριε Αυγενάκη, πρώτα θα εξηγήσετε, γιατί αλλιώς δεν έχετε τον λόγο.

**ΕΛΕΥΘΕΡΙΟΣ ΑΥΓΕΝΑΚΗΣ:** Έρχεστε σήμερα με βαρύτατους χαρακτηρισμούς…

**ΝΙΚΟΛΑΟΣ ΑΝΔΡΟΥΛΑΚΗΣ (Πρόεδρος του ΠΑΣΟΚ - Κινήματος Αλλαγής):** Ο προσωπικός λόγος ποιος είναι;

**ΔΗΜΗΤΡΙΟΣ ΜΑΝΤΖΟΣ:** Δεν υπήρξε καμία προσωπική αναφορά στον κ. Αυγενάκη.

**ΠΡΟΕΔΡΕΥΟΥΣΑ (Όλγα Γεροβασίλη):** Προεδρεύω! Με συγχωρείτε εσείς, αλλά μην φωνάζετε!

**ΕΛΕΥΘΕΡΙΟΣ ΑΥΓΕΝΑΚΗΣ:** Παρακαλώ, να τελειώσω;

Ήρθε, λοιπόν, ο κ. Ανδρουλάκης, με βαρύτατους χαρακτηρισμούς, αναφερόμενος και στο πρόσωπό μου -εδώ έρχεται το προσωπικό, κυρία Πρόεδρε- λέγοντας λέξεις όπως: συμμορία, εγκληματική οργάνωση, λάσπη.

Δεν ακολουθούμε την τακτική του κ. Ανδρουλάκη και των στελεχών του. Απεναντίας, κατέθεσα στοιχεία τα οποία είναι προς αξιολόγηση όλων. Δεν είναι μυστικά, ούτε τα διανέμω δεξιά κι αριστερά στους δημοσιογράφους. Είναι στα Πρακτικά της Βουλής.

Μάλιστα είπε ότι καταθέτω στοιχεία και αναφέρθηκε επιλεκτικά σε μία περίπτωση ενός στελέχους που είναι γιος ενός πρώην Προέδρου του ΠΑΣΟΚ. Καλό θα είναι πρώτον, να μην χρησιμοποιεί φράσεις οι οποίες ουδέποτε μπήκαν στο στόμα μου. Εγώ κατέθεσα με στόχο να υπάρξει προβληματισμός. Δηλαδή, όλα αυτά που κατηγορείτε μέσα στην πρόταση προανακριτικής, πώς εσείς κάνετε χρήση ελεύθερα και ψέγεστε και ενοχλείστε αν τα φέρνουμε στη δημοσιότητα;

Θα ξεκαθαρίσετε είστε υπέρ ή κατά της τεχνικής λύσης; Η Νέα Δημοκρατία έκανε παράπτωμα διότι εφάρμοσε την τεχνική λύση και εσείς μπορείτε να την χρησιμοποιείτε ελεύθερα; Και αν σας πουν ότι σας πιάνουν με την γίδα στην πλάτη, τότε αυτομάτως…

**ΠΡΟΕΔΡΕΥΟΥΣΑ (Όλγα Γεροβασίλη):** Κύριε Αυγενάκη, τελειώσατε.

**ΕΛΕΥΘΕΡΙΟΣ ΑΥΓΕΝΑΚΗΣ:** Σας ευχαριστώ πολύ.

**ΠΡΟΕΔΡΕΥΟΥΣΑ (Όλγα Γεροβασίλη):** Δεν υπήρχε προσωπικό.

Τον λόγο έχει ο κ. Παππάς για τρία λεπτά.

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Κυρία Πρόεδρε…(Δεν ακούστηκε)

**ΠΡΟΕΔΡΕΥΟΥΣΑ (Όλγα Γεροβασίλη):** Το ξέρω, αλλά είχα ήδη πει, κυρία Κωνσταντοπούλου σε δύο Κοινοβουλευτικούς Εκπροσώπους στον κύκλο αυτό. Μετά θα πάρετε τον λόγο εσείς.

**ΓΕΩΡΓΙΟΣ ΑΜΥΡΑΣ:** Κυρία Πρόεδρε, εγώ είμαι μετά.

**ΠΡΟΕΔΡΕΥΟΥΣΑ (Όλγα Γεροβασίλη):** Εσείς δεν έχετε τον λόγο ακόμα.

**ΓΕΩΡΓΙΟΣ ΑΜΥΡΑΣ:** Αφού με ανακοινώσατε, κυρία Πρόεδρε.

**ΠΡΟΕΔΡΕΥΟΥΣΑ (Όλγα Γεροβασίλη):** Οι Κοινοβουλευτικοί και οι Πρόεδροι κομμάτων προηγούνται, όπως αντιλαμβάνεστε, εκ του Κανονισμού.

Ορίστε, κύριε Παππά, έχετε τον λόγο.

**ΝΙΚΟΛΑΟΣ ΠΑΠΠΑΣ:** Κυρία Πρόεδρε, ο ΣΥΡΙΖΑ - Προοδευτική Συμμαχία από το πρωί έχει απευθύνει επανειλημμένα το ερώτημα προς τη Νέα Δημοκρατία όχι εάν γενικώς και αορίστως στηρίζει τις προτάσεις για συγκρότηση προανακριτικής επιτροπής, αλλά εάν θα έχει συμμετοχή στην ψηφοφορία. Είναι απολύτως σαφές το ερώτημα το οποίο έρχεται και από άλλες πλευρές της Αντιπολίτευσης και ακούστηκε από το Βήμα και από τον κ. Ανδρουλάκη μόλις πριν από λίγο, αλλά απάντηση με συγχωρείτε πάρα πολύ, δεν πήραμε.

Ψελλίσατε, κύριε Μηταράκη, εκτός μικροφώνου ότι δεν θα ψηφίσετε τις προτάσεις. Ευχαριστούμε πολύ! Το ξέραμε. Το ερώτημα είναι αν θα έχετε συμμετοχή στην ψηφοφορία. Και επειδή είστε καλοί και στις υποκλοπές, είστε καλοί και στις παραγραφές, είστε καλοί και στις αποχωρήσεις, δεν θα επιτρέψουμε να υποκλέψετε μια παραγραφή διά της αποχώρησης. Ξεκαθαρίστε, λοιπόν, τη θέση σας.

**ΠΡΟΕΔΡΕΥΟΥΣΑ (Όλγα Γεροβασίλη):** Τον λόγο έχει ο κ. Χήτας για τρία λεπτά. Μετά είναι ο κ. Ηλιόπουλος και η κ. Κωνσταντοπούλου.

Ορίστε, κύριε Χήτα, έχετε τον λόγο.

**ΚΩΝΣΤΑΝΤΙΝΟΣ ΧΗΤΑΣ:** Κυρία Πρόεδρε, ευχαριστώ πολύ.

Ως Ελληνική Λύση δεν επιτρέπουμε σε κανέναν κ. Μηταράκη και σε κανέναν από τη Νέα Δημοκρατία με αφορμή την τελευταία τοποθέτηση που είπατε ότι όλη η Αντιπολίτευση φοβάται και ανησυχεί για τα εμπλεκόμενα ονόματα στην υπόθεση του ΟΠΕΚΕΠΕ, να διαχέεται τις ευθύνες σας. Δεν θα βρείτε εμάς, κύριε Μηταράκη. Γιατί έχετε θεσμικό ρόλο σήμερα εδώ, είστε Κοινοβουλευτικός Εκπρόσωπος. Σε άλλα κόμματα κάντε ό,τι θέλετε. Εμάς θα μας εξαιρείτε.

Κύριε Αυγενάκη, θα τα πούμε μετά εμείς. Θα τα πούμε μετά εδώ. Δεν είμαι για τα καφενεία εγώ. Εσείς στα καφενεία με τους «Φραπέδες». Εμείς εδώ. Εσείς στα καφενεία με τους «Φραπέδες», εμείς θα τα λέμε εδώ στη Βουλή. Θα έρθει η ώρα η δικιά σας.

Ποιος σας είπε λοιπόν, κύριε Μηταράκη, ότι απ’ όλα αυτά τα πολιτικά κόμματα που αναφέρατε, υπάρχουν λαμόγια, κλέφτες και ακρίδες; Σε μας δεν υπάρχουν ούτε λαμόγια, ούτε κλέφτες, ούτε ακρίδες. Και τι σχέση μπορούμε να έχουμε εμείς με όλα αυτά; Ψαχτείτε, λοιπόν, μεταξύ σας για να βρείτε και τις ακρίδες και τα λαμόγια και τους κλέφτες και τους κομματάρχες και όλους αυτούς με τους οποίους τρώτε και πίνετε μαζί στην υγειά των κορόιδων και του ελληνικού λαού.

Δεν θα παίζει κανείς μαζί μας, κυρία Πρόεδρε. Δεν θα παίζει κανείς με την τιμή και την υπόληψη της Ελληνικής Λύσης. Τα υπόλοιπα σε λίγο.

Ευχαριστώ πολύ.

(Χειροκροτήματα από την πτέρυγα της Ελληνικής Λύσης)

**ΠΡΟΕΔΡΕΥΟΥΣΑ (Όλγα Γεροβασίλη):** Τον λόγο έχει ο κ. Νάσος Ηλιόπουλος για τρία λεπτά.

**ΑΘΑΝΑΣΙΟΣ (ΝΑΣΟΣ) ΗΛΙΟΠΟΥΛΟΣ:** Ευχαριστώ, κυρία Πρόεδρε.

Κύριε Μηταράκη, απ’ ότι φαίνεται παίζουμε λίγο με τις λέξεις, παίζουμε ένα κρυφτούλι με τα ελληνικά. «Δεν θα υπερψηφίσουμε», ωραία. «Θα καταψηφίσουμε ουσιαστικά». Νομίζω αυτό είπατε ακριβώς.

Αυτό θα το κάνετε πνευματικά ή σωματικά;

(Χειροκροτήματα)

Γιατί έχουμε πάει πλέον στο σκέλος της θεολογίας και συγχωρέστε με, αλλά δεν είμαι καλός. Θα είστε στην Αίθουσα; Αν σας δυσκολεύει η ερώτηση το «θα υπερψηφίσουμε ή θα καταψηφίσουμε» να μετατοπίσουμε την ερώτηση στο αν θα είστε στην Αίθουσα ή αν θα παίξει μαζικός κωδικός «κατούρημα», συγχωρέστε με. Θα υπάρξει συνωστισμός στις τουαλέτες;

Γιατί κοιτάξτε λίγο. Υπάρχει και ένα όριο στην απαξίωση της διαδικασίας. Στην αντίστοιχη διαδικασία το 2009 είχε βγει ο κ. Σιούφας, αν δεν κάνω λάθος, και είχε πει ότι η Νέα Δημοκρατία αποχωρεί. Και είχαν υπάρξει τότε παρεμβάσεις από κάτω από τον κ. Βενιζέλο, τον κ. Κουβέλη, τότε τον κ. Πλεύρη που σας κατήγγειλε -τα έχουμε πει, ο κ. Πλεύρης είναι juke box, τα έχει πει όλα- όπου το Προεδρείο δέχτηκε ότι ναι όντως δεν υπάρχει διαδικασία και δεν υπάρχουν οι όροι για να ολοκληρωθεί η ψηφοφορία.

Κυκλοφορεί μία φήμη ότι δεν θα ανακοινώσατε αποχώρηση. Δεν θα εξηγήσετε τους λόγους για τους οποίους δεν θα είστε στην Αίθουσα και -πώς το είπατε;- θα καταψηφίσετε ουσιαστικά. Αλλά θα καταψηφίσετε από απόσταση, όχι μέσα στην Αίθουσα. Δεν μπορείτε να το κάνετε αυτό.

Και για να είμαστε καθαροί, αυτό πρέπει να μεταφερθεί και στον Πρόεδρο της Βουλής. Και εδώ τελειώνει η πλάκα. Αυτό θα πρέπει να μεταφερθεί και στον Πρόεδρο της Βουλής, το αν θα νομιμοποιήσει μια τέτοια διαδικασία ή όχι. Γιατί εμείς λέμε ότι αν είναι να είμαστε εδώ μέσα η Αντιπολίτευση, να λείπουν κρυμμένοι οι της Πλειοψηφίας χωρίς καμία εξήγηση, να ακούμε κλήση ονομάτων τα οποία δεν θα εμφανίζονται, τότε αυτό δεν είναι διαδικασία και δεν μπορεί να νομιμοποιηθεί. Και αυτό αφορά και τον Πρόεδρο της Βουλής. Και το λέω -όπως έλεγε ο Μάκης Βορίδης- ευγενικά αυτή τη στιγμή.

(Χειροκροτήματα από την πτέρυγα της Νέας Αριστεράς)

**ΠΡΟΕΔΡΕΥΟΥΣΑ (Όλγα Γεροβασίλη):** Τον λόγο έχει επίσης για τρία λεπτά ο Κοινοβουλευτικός Εκπρόσωπος της Νίκης, κ. Βρεττός.

**ΝΙΚΟΛΑΟΣ ΒΡΕΤΤΟΣ:** Κυρία Πρόεδρε, δεν θα έπαιρνα τον λόγο αλλά επειδή τώρα τελευταία πολύ θεολογικά μιλάτε εδώ, εμείς στη Νίκη αφού έχουμε το όνομα, να αποδείξουμε ότι μπορεί να διαθέτουμε και τη χάρη.

Πραγματικά μόνο υπαρξιακές αναζητήσεις θα μπορούσαν να συνεισφέρουν σε αυτό το παζάρι του «βγες, δεν βγαίνω, θα μπω, δεν θα πω». Είναι μια διαδικασία η ψηφοφορία για τη σύσταση προανακριτικής, που διασφαλίζει τη μυστικότητα της ψήφου. Άρα αν θέλουν να φύγουν, όπως και να κρυφτούν, με οποιοδήποτε κωδικό και να χρησιμοποιήσουν, προφανώς δείχνουν μια δειλία να το πουν από τώρα. Γιατί αν το πουν από τώρα ότι θέλουν να φύγουν, τότε ακριβώς δείχνουν την ασέβεια απέναντι σε μια βασική νομοθετική πράξη που είναι η ψηφοφορία για τη σύσταση προανακριτικής επιτροπής.

Και εκεί ακριβώς φαίνεται ο σεβασμός απέναντι στο δημοκρατικό κεκτημένο, αλλά και ο σεβασμός ακριβώς προς τις διαδικασίες του Ελληνικού Κοινοβουλίου. Γιατί πολλές φορές από τον Πρωθυπουργό μέχρι και τα στελέχη για οποιουσδήποτε δεν έχουν πλειοψηφία έστω και πλαστή, φτιαχτή, υβριδική και εξαγορασμένη, όπως αυτή την κοινοβουλευτική που έχει η Νέα Δημοκρατία, οποιοσδήποτε άλλος εκπροσωπεί τον λαό, οποιαδήποτε άλλη πολιτική ομάδα, τότε αυτή συνεχώς λοιδορείται και απαξιώνεται με χαρακτηρισμούς χειρότερους απ’ αυτούς που σήμερα εξέφρασε ο κ. Φλωρίδης.

Επομένως επειδή αυτό το παιχνίδι πλέον δεν ξέρω τι εξυπηρετεί, αν εξυπηρετεί σκοπιμότητες, αλλά σίγουρα δεν είναι παιχνίδι σοβαρών ανθρώπων που πραγματικά σέβονται να αρθούν στο ύψος που χρειάζεται το Ελληνικό Κοινοβούλιο, θα μας ενδιέφερε και εμάς να ακούσουμε τελικά πως το μεγάλο κόμμα αυτό το δημοκρατικό σέβεται τους θεσμούς του Ελληνικού Κοινοβουλίου.

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Θα απαντήσει ο κ. Μηταράκης, μιας και δώσατε σε όλους;

**ΧΡΗΣΤΟΣ ΓΙΑΝΝΟΥΛΗΣ:** Είναι ντροπή, κυρία Γεροβασίλη. Να απαντήσουν.

**ΠΡΟΕΔΡΕΥΟΥΣΑ (Όλγα Γεροβασίλη):** Εγώ δεν μπορώ να υποχρεώσω κανέναν να πάρει τον λόγο. Ο καθένας κρίνεται. Ο κ. Μηταράκης, δεν έχει ζητήσει τον λόγο. Υπουργός δεν έχει ζητήσει τον λόγο.

Επομένως τον λόγο έχει η Πρόεδρος της Πλεύσης Ελευθερίας, η κ. Ζωή Κωνσταντοπούλου.

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Είναι παρέμβαση, κυρία Πρόεδρε.

**ΠΡΟΕΔΡΕΥΟΥΣΑ (Όλγα Γεροβασίλη):** Εντάξει.

Παρακαλώ, έχετε τον λόγο.

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Ξέρετε, είναι εντυπωσιακό τι περιβάλλον ασφάλειας σας έχουν εξασφαλίσει και αισθάνεστε ότι μπορείτε με αυτό τον τρόπο να κοροϊδεύετε, να είστε σήμερα εδώ σε μία κορυφαία συζήτηση που αφορά ποινικές ευθύνες στελεχών σας που παραιτήθηκαν. Ο ένας παραιτήθηκε από Υπουργός Μετανάστευσης και Ασύλου. Και ήρθε σήμερα εδώ καταχειροκροτούμενος από εσάς με τον ίδιο τρόπο που χειροκροτήσατε τον Καραμανλή πριν από ένα χρόνο και από το 41% που είχατε και κομπάζατε, πέσατε στο 28% στις ευρωεκλογές, παρ’ όλες τις προσπάθειες που μπορεί να έκανε ο κ. Αυγενάκης ως Υπουργός Αγροτικής Ανάπτυξης, όπως τις διαφήμισε.

Είστε σήμερα εδώ, αυτοί που είστε -η κ. Συρεγγέλα είναι στο τηλέφωνο, άλλοι είναι λίγο πιο συγκεντρωμένοι.

**ΧΡΗΣΤΟΣ ΓΙΑΝΝΟΥΛΗΣ:** Παίρνει γραμμή.

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Είστε λοιπόν σήμερα εδώ, αυτοί που είστε, και δεν αισθάνεστε ούτε στοιχειωδώς την ανάγκη να απαντήσετε.

Βέβαια για μένα, επειδή έχει πάντα σημασία το παράδειγμα και η ηγεσία, το πιο αποκαλυπτικό είναι αυτή η ντροπιαστική και ατιμωτική απουσία του κ. Μητσοτάκη, που βάζει τους Βουλευτές του να υπερασπίζονται αυτά που δεν μπορεί να υπερασπιστεί κανείς, τους βάζει να κάνουν το άσπρο μαύρο και τώρα σας έβαλε και σε μια θέση να κάνετε τον σύγχρονο μιμητή της Πυθίας με κακούς χρησμούς, ήξεις αφίξεις, λέγοντας ότι θα καταψηφίσετε ουσιαστικά.

Κύριοι, χτες ρώτησα τον Υπουργό Αγροτικής Ανάπτυξης κ. Τσιάρα, θα έρθετε στην εξεταστική επιτροπή; Και μου απάντησε αμέσως -έτσι καθόταν, όπως εσείς, κύριε Μηταράκη- «βεβαίως». Ο Πρωθυπουργός αντίθετα, όσες φορές και αν τον ρώτησα αν θα έρθει στην εξεταστική επιτροπή, μου απαντούσε με λάσπη, με λοιδορία, με συκοφαντία, με φτηνά επιχειρήματα, που έδειξαν και το πολιτικό του μέγεθος, και στη συνέχεια με καμώματα «Δεν θα σας ξανααπαντήσω. Δεν υπάρχετε για μένα.», λες και κάνουμε εδώ πέρα κάποιου είδους προσωπική διαπραγμάτευση σχέσεων.

Κύριοι, δώστε κάποιες απαντήσεις και συγκεκριμένα. Πρώτον, ο κ. Μητσοτάκης στην εξεταστική, που εμείς την ψηφίσαμε και ψηφίζοντάς την είμαστε συνεπείς με το αίτημα που κάναμε εξ αρχής από τον Μάιο να συσταθεί εξεταστική επιτροπή -ούτε σας ξεπλένουμε και το ξέρετε καλά, αλίμονο, αλλιώς δεν επρόκειτο να μας στοχοποιείτε με τόση ένταση και τέτοια φτήνια- θα έρθει στην εξεταστική, που εμείς την ψηφίσαμε και θα συμμετάσχουμε και θα υποβάλουμε ερωτήσεις; Και ελπίζω και εκείνοι που δεν την ψήφισαν να είναι εκεί για να σας δυσκολέψουν.

Θα έρθει; Δεν πρέπει ένας πρωθυπουργός να πει «Ναι, θέτω τον εαυτό μου στη διάθεση της εξεταστικής επιτροπής.»; Αυτή η κουλτούρα, ότι ο Πρωθυπουργός δεν αγγίζεται, δεν λογοδοτεί, δεν πηγαίνει σε επιτροπές να απαντήσει, είναι δικό σας δημιούργημα κι είναι δημιούργημα του δικομματισμού, όλης της μεταπολίτευσης.

Δεν υπάρχει χώρα πολιτισμένη, του δυτικού κόσμου, όπου και οι πιο υψηλά ιστάμενοι πολιτικοί δεν υποχρεώνονται να απαντήσουν στις αρμόδιες επιτροπές της γερουσίας, της βουλής. Ο Πρόεδρος των Ηνωμένων Πολιτειών πάρα πολύ συχνά, σε όλη την πρόσφατη ιστορία, έχει υποχρεωθεί να απαντήσει σε ερωτήσεις των αρμοδίων επιτροπών. Και επιπλέον και το πολιτικό και το δικαστικό κυρίως σύστημα σε άλλες χώρες δεν έχει διστάσει να ελέγξει και να καταδικάσει και για διαφθορά υψηλά ιστάμενα πρόσωπα, τη Λαγκάρντ, τον Σαρκοζί, τον Τραμπ.

Τι καθεστώς είναι αυτό που έχετε επιβάλλει και τι ασυλία, όχι μόνο ποινική αλλά και μιντιακή, να μην λογοδοτείτε πουθενά; Να είστε σίγουροι πως ό,τι κι αν γίνει εδώ μέσα, κατά κύριο λόγο, θα κατακλυστεί η επικαιρότητα -τον Μπερλουσκόνι ξέχασα, με συγχωρείτε- από αυτά τα οποία εσείς δίνετε ως γραμμή, φτάνοντας μέχρι του να εξοικονομείτε κατά παραγγελία ανακοίνωση, φερόμενη ως της ΕΣΗΕΑ -θα αναφερθώ στην ομιλία μου σε αυτό το θέμα, αφού πρώτα διακριβώσουμε, γιατί μέχρι στιγμής κανείς δεν αναλαμβάνει την ευθύνη για αυτή την ανακοίνωση, δεν την υπογράφει και κανείς. Τουλάχιστον δύο μέλη του διοικητικού συμβουλίου της ΕΣΗΕΑ, το ένα διαφώνησε εγγράφως και πολύ ρητά και το άλλο απείχε σε ένδειξη διαμαρτυρίας.

Οπότε, κύριοι του ΣΥΡΙΖΑ, επειδή τα μέλη που φέρονται ότι έχουν στηρίξει επίθεση εναντίον μου σε υπεράσπιση της Κυβέρνησης και της θολής μιντιακής συνθήκης, δείτε το θέμα αυτό, τι ρόλο βαράνε τελικά, τι ρόλο βαράει ο καθένας.

Γιατί σε μία χώρα όπου ξεκινάει η Εξεταστική Επιτροπή για τα Τέμπη και η ΕΡΤ προβάλλει στο κεντρικό της δελτίο τον Νοέμβριο του 2023 ένα ανύπαρκτο σχεδόν γεγονός και σίγουρα μη είδηση, ότι ξύστηκαν τα φτερά δύο αεροπλάνων σε ένα αεροδρόμιο των Ηνωμένων Πολιτειών στο έδαφος χωρίς τραυματίες και καμία ζημιά -αυτό προέβαλε η ΕΡΤ το βράδυ που ξεκίνησε η Εξεταστική Επιτροπή για τη λίστα Λαγκάρντ. Τα θυμάστε, κύριε Αποστολάκη.

Με συγχωρείτε, βλέπετε σας κοιτάω, κύριε Αμυρά, και αμέσως πηγαίνουν μετά οι συνειρμοί μου και σε άλλες διαδικασίες. Η Εξεταστική Επιτροπή για τα Τέμπη. Έχετε διασφαλισμένο ότι, τουλάχιστον, σε ένα κεντρικό επίπεδο μιντιακής προβολής θα φιλτράρετε και θα κόψετε τις ειδήσεις που σας βλάπτουν και έχετε επίσης -και φαίνεται κι αυτό- εξασφαλισμένους εκπροσώπους θολούς, οι οποίοι προπαγανδίζουν τη δική σας θέση, χωρίς ο κόσμος να ξέρει ποιοι είναι και πώς συνδέονται με την Κυβέρνηση.

Η περίπτωση Πυργιώτη, που τη μαλώσατε και της είπατε «Πληρώνεσαι, κυρία μου, πρόσεχε πώς μιλάς για την Κυβέρνηση.» και ο κ. Μαρινάκης είπε «Πρέπει να ξέρει ο κόσμος ότι η συγκεκριμένη πληρώνεται από την Κυβέρνηση.». Πρέπει να το ξέρει ο κόσμος μόνο όταν ξεφεύγει λίγο και λέει κάτι για την Κυβέρνηση; Δεν πρέπει να το ξέρει ο κόσμος όταν η συγκεκριμένη, που αμείβεται από την Κυβέρνηση, προπαγανδίζει τις θέσεις της Κυβέρνησης;

Αντίστοιχα, για οποιονδήποτε έχει σύγκρουση συμφερόντων, δεν έχει δικαίωμα ο πολίτης να γνωρίζει ποιος είναι αυτός; Όταν ένας δημοσιογράφος ή μία δημοσιογράφος λοιδορεί όποιον είναι στην Αντιπολίτευση και λέει ότι έχει συμφέρον για να μιλάει για τα Τέμπη ή όταν λοιδορεί ακόμα και τη μάνα του άτυχου Βασίλη, την εισαγγελέα, και λέει «Μπορεί να λέει ψεκασμένα» ή όταν αμφισβητεί καθετί που προσκρούει στην κυβερνητική πολιτική, ακόμα και τη Μαρίνα Σάττι, και στηρίζει αναφανδόν την Κυβέρνηση, δεν έχει δικαίωμα ο πολίτης να γνωρίζει ότι πρόκειται για το πιο στενό πρόσωπο του πιο στενού συνεργάτη του Πρωθυπουργού;

Νομίζω ότι το έχει αυτό το δικαίωμα ο πολίτης, να ξέρει κάθε φορά ποιος είναι αυτός που μιλάει. Θα αναφερθώ ειδικότερα σε αυτό. Θέλω όμως τώρα -και κάνω αυτή την παρέμβαση, κυρίως γιατί θα κάνουμε και ένα τεστ με την Κοινοβουλευτική μας Ομάδα στην ομιλία μου για να δούμε τελικά, αύριο θα κάνουμε και την αποτίμηση, από τη σημερινή συνεδρίαση τι προβλήθηκε, τι διοχετεύθηκε σε σχέση με αυτά που γίνανε.

Η πραγματικότητα είναι λοιπόν, κύριοι, ότι πάλι φυλλορροήσατε. Η πραγματικότητα είναι ότι χειροκροτούσατε και τον Βορίδη και τον Αυγενάκη, και άρα πρέπει θαρρετά να μας πείτε αν επικροτείτε τη συμπεριφορά τους, που κατά τα άλλα μας λέτε ότι δεν είναι αξιόποινη. Είναι και αξιόλογη για να την χειροκροτείτε;

Θα απαντήσετε εάν δέχεστε -και ο κ. Βορίδης πρώτος-πρώτος- να δώσετε όλοι τα στοιχεία των δηλώσεων επιδοτήσεων του ΟΠΕΚΕΠΕ και να δώσουμε όλοι εδώ, τα μέλη της Βουλής και της Κυβέρνησης…

Και, κύριοι της Αντιπολίτευσης, πάρτε θέση παρακαλώ. Το έχω προτείνει από χθες. Στο πεδίο της διαφάνειας να δώσουν όλοι τα στοιχεία του ποιοι έχουν επιδοτηθεί από τον ΟΠΕΚΕΠΕ για να δούμε ποιοι είναι και Βουλευτές και βοσκοί και Υπουργοί και τσοπάνηδες.

Για το ζήτημα ότι καταστρέφετε συστηματικά από τον Ιανουάριο του 2005 τα στοιχεία του ΟΠΕΚΕΠΕ, τα αρχεία του ΟΠΕΚΕΠΕ, ότι καταστρέφονται και πετιούνται από κούτες με μαφιόζικες μεθόδους θα δώσει μια απάντηση ο Πρωθυπουργός; Γιατί ο κ. Τσιάρας διαχώρισε τη θέση του και είπε «μολονότι ότι δεν είναι επιλήψιμο, εγώ έδωσα εντολή να μη γίνει αυτό στην Αθήνα».

Θα απαντήσετε, κύριοι; Φαίνεται ότι καταστρέφετε μανιωδώς τα ίχνη της εγκληματικής σας δράσης και της εγκληματικής σας διακυβέρνησης.

Θα απαντήσετε για τις κουμπαριές και τις σχέσεις αγχιστείας που έχουν φέρει ένα σωρό κακοποιά στοιχεία του κόμματός σας σε θέση να διαπραγματεύονται το αν θα καθαρίσουν μια εισαγγελέα που ερευνά τις υποθέσεις αυτές;

Εγώ δίνω αυτό το περιθώριο με αυτή την παρέμβασή μου πριν κάνω την ομιλία μου και πραγματικά καλώ τον κ. Μητσοτάκη πρώτα απ’ όλα να έρθει να δώσει τις απαντήσεις. Καλώ εσάς που έχετε απομείνει, γιατί ξέρετε χθες ήταν μια θλιβερή κατάσταση. Στο τέλος της διαδικασίας ψηφίστηκε τρίμηνη προθεσμία από οχτώ Βουλευτές της Νέας Δημοκρατίας και ήμασταν εδώ οι Βουλευτές της Αντιπολίτευσης και αντιταχθήκαμε σε αυτό.

Σήμερα θέλετε να μας δώσετε μια απάντηση, κύριε Μηταράκη; Θα μείνετε; Θα φύγετε; Θέλετε να πάρετε; Είστε δραστήριος στο τηλέφωνο. Θέλετε να πάρετε τον κ. Μητσοτάκη να του πείτε ότι «εδώ μου ζητάνε, με έχουν φέρει σε πολύ δύσκολη θέση δύο Αρχηγοί και πολλοί Κοινοβουλευτικοί Εκπρόσωποι ζητάνε να απαντήσουμε τι θα κάνουμε». Δεν θέλετε; Θα μείνετε, λοιπόν;

**ΝΟΤΗΣ ΜΗΤΑΡΑΚΗΣ:** Έχω απαντήσει.

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Θα μείνετε; Θα ψηφίσετε;

**ΝΟΤΗΣ ΜΗΤΑΡΑΚΗΣ:** Δεν παίζω αυτό το παιχνίδι.

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Μα, δεν είναι παιχνίδι, είναι μια απλή ερώτηση.

Είναι μια απλή ερώτηση που απαντιέται με ναι ή όχι, κύριε Μηταράκη. Μην κοιτάτε πίσω. Τους Βουλευτές του ΠΑΣΟΚ κοιτάτε;

**ΝΟΤΗΣ ΜΗΤΑΡΑΚΗΣ:** Κάτι με ρώτησε.

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Όχι, σας ρώτησε αυτό που σας ρώτησε και ο Αρχηγός του. Θα μείνετε κανονικά ή θα φύγετε;

Φεύγει. Μου απαντάει έμπρακτα. Θα καταψηφίσετε ουσιαστικά και θα φύγετε εμπράκτως. Μάλιστα, έχουμε δει και άλλους ξέρετε να αποχωρούν. Σημασία έχει ποιοι μένουν και τι μένει. Στο τέλος αυτό που μένει είναι η αγωνία και η ελπίδα και το δικαίωμα του ανθρώπου για δικαιοσύνη και αλήθεια, αυτό το δικαίωμα που έχουν όλοι οι πολίτες στη χώρα αυτή, αυτό το δικαίωμα που τους στερείτε έχοντας ως εγκληματική οργάνωση δυστυχώς και υποστηλωτές.

Εμείς απέναντι σε αυτό θα καταγράψουμε, όπως κάθε φορά κάνουμε, τη δική μας επίμονη στάση διεκδίκησης, δικαιοσύνης και αλήθειας. Τα υπόλοιπα στην ομιλία μου.

Ευχαριστώ.

(Χειροκροτήματα από την πτέρυγα της Πλεύσης Ελευθερίας)

**ΧΡΗΣΤΟΣ ΓΙΑΝΝΟΥΛΗΣ:** Θέλετε να το παίξουμε στα ζάρια; Έχετε εμπειρία. Πείτε μας.

**ΠΡΟΕΔΡΕΥΟΥΣΑ (Όλγα Γεροβασίλη):** Κύριε Γιαννούλη, καθήστε παρακαλώ.

Επόμενος ομιλητής ο κ. Αμυράς.

**ΓΕΩΡΓΙΟΣ ΑΜΥΡΑΣ:** Μαζέψου λίγο. Από ζάρια ξέρεις εσύ.

**ΠΡΟΕΔΡΕΥΟΥΣΑ (Όλγα Γεροβασίλη):** Κύριε Αμυρά, ελάτε στο Βήμα. Ο διάλογος με τον κ. Γιαννούλη να σταματήσει παρακαλώ. Τα εκτός μικροφώνου δεν φτάνουν εδώ.

**ΓΕΩΡΓΙΟΣ ΑΜΥΡΑΣ:** Μα, είναι δυνατόν να μας βρίζουν;

**ΧΡΗΣΤΟΣ ΓΙΑΝΝΟΥΛΗΣ:** Έχετε γελοιοποιήσει και το Κοινοβούλιο και την Αίθουσα. Γελοιοποιήσατε τη διαδικασία.

**ΠΡΟΕΔΡΕΥΟΥΣΑ (Όλγα Γεροβασίλη):** Κύριε Γιαννούλη, παρακαλώ.

Κύριε Αμυρά, έχετε τον λόγο για πέντε λεπτά.

**ΓΕΩΡΓΙΟΣ ΑΜΥΡΑΣ:** Χαίρομαι που βγάζετε αυτό το αποτέλεσμα.

Ευχαριστώ, κυρία Πρόεδρε.

Κυρία Κωνσταντοπούλου, θα μου επιτρέψετε. Δεν κατάλαβα ακριβώς την αναφορά σας για εκείνη τη δημοσιογραφική, ας την πούμε, κάλυψη -ο Θεός να την κάνει κάλυψη, όπως είπατε- της εξεταστικής σε σχέση με μένα. Τι ακριβώς είπατε;

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Για τη λίστα Λαγκάρντ. Μπερδευτήκατε.

**ΓΕΩΡΓΙΟΣ ΑΜΥΡΑΣ:** Ωραία, ο κόσμος μπορεί να ξέρει εμένα από το «Μένουμε Ελλάδα», που ήταν μια ωραία, ευχάριστη, ταξιδιωτική εκπομπή. Αυτοί, όμως, που ξέρουν από την ουσία της δημοσιογραφίας με γνωρίζουν από κάποιες αποκαλύψεις που έκανα ως μάχιμος συντάκτης πρώτης γραμμής και θα σας το θυμίσω. Ίσως να το θυμόσαστε. Το 2001 και το 2003 θυμόσαστε τα δύο ελικόπτερα του ΕΚΑΒ, το ένα που είχε καταπέσει επτά ναυτικά μίλια νότια του Σουνίου με πέντε νεκρούς και το άλλο που έκανε μια αεροδιακομιδή από την Ικαρία προς τη Σάμο που πάλι έπεσε με τέσσερις νεκρούς;

Η εταιρεία, λοιπόν, που εκτελούσε αυτό το έργο της διακομιδής ασθενών ήταν μια ιδιωτική ιταλική, η Helitalia, με ένα «l», όχι με double «ll», που θα ήταν πιο ταιριαστό. Τότε, λοιπόν, εγώ αποκάλυψα ότι αυτή η εταιρεία ήταν εταιρεία-σφραγίδα. Μια ιταλική εταιρεία, λοιπόν, η οποία δεν είχε βάλει φράγκο, δεν είχε κεφάλαιο πουθενά, υπέστη άπειρες μηνύσεις και αγωγές από διάφορους παράγοντες που έλεγαν να σταματήσουν αυτές τις αποκαλύψεις και όταν πια φτάσαμε στο δικαστήριο και απεκαλύφθησαν τα πάντα, η εταιρεία αυτή απεσύρθη από την Ελλάδα, άφησε και ένα φέσι στο ΕΚΑΒ και, βεβαίως, αθωώθηκα πανηγυρικά και ομοφώνως. Αναφέρομαι σε σχέση με το δημοσιογραφικό παρελθόν μου.

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Αυτό έχει κάποια σχέση με μένα;

**ΓΕΩΡΓΙΟΣ ΑΜΥΡΑΣ:** Όχι, καμία. Απλά τα είπα γιατί νομίζω ότι πήγατε να με συνδέσετε με το δημοσιογραφικό σκέλος αυτού που αναφέρατε. Πάμε παρακάτω.

Κυρίες και κύριοι συνάδελφοι, λοιπόν, να μου επιτρέψει και το ΠΑΣΟΚ να κάνω και μια μικρή παρατήρηση. Τέλος πάντων, για να μη γίνει προσωπικό, δεν θα αναφέρω το όνομα του Βουλευτή του ΠΑΣΟΚ. Ακούσαμε να αστειεύεται λίγο με θέματα ψυχικής υγείας. Αυτό είναι ατόπημα. Είπε να φέρουμε εδώ κανέναν ψυχολόγο για να μας κάνει διάγνωση για εμάς τους Βουλευτές της Νέας Δημοκρατίας για τον τρόπο που τοποθετούμαστε. Αυτά δεν είναι ωραία πράγματα. Πρέπει, λοιπόν, να υπάρχει μια αυτοσυγκράτηση.

Στο προκείμενο τώρα, κυρία Πρόεδρε.

**ΠΡΟΕΔΡΕΥΟΥΣΑ (Όλγα Γεροβασίλη):** Σας έμειναν τα επόμενα τρία λεπτά για το προκείμενο.

**ΓΕΩΡΓΙΟΣ ΑΜΥΡΑΣ:** Στο ερώτημα εάν πρέπει να αποδεχθούμε τη σύσταση ή όχι της προανακριτικής που προτείνει το ΠΑΣΟΚ και ο ΣΥΡΙΖΑ, μόλις χθες ψηφίσαμε την εξεταστική επιτροπή. Σε αυτό το ερώτημα εγώ θα ήθελα κυρίως να απευθυνθώ προς απάντηση στους πολίτες και όχι εδώ στην Αίθουσα και στα κόμματα, τα οποία κόμματα της Αντιπολίτευσης με κάθε ευκαιρία πετροβολούν όχι εμάς, όχι την Κυβέρνηση, όχι τη Νέα Δημοκρατία, αλλά την αλήθεια και την απλή λογική. Με ποιον τρόπο; Θα σας πω με ποιον τρόπο.

Όταν τις προάλλες, λοιπόν, ψηφίσαμε τη σύσταση προανακριτικής επιτροπής για να ελέγξει η μία τον κ. Τριαντόπουλο, η άλλη τον κ. Καραμανλή, μας κατηγορήσατε για διαδικασία και προσπάθεια συγκάλυψης. Όταν αποχωρούσατε εσείς κατά σύστημα από όλες τις κοινοβουλευτικές διαδικασίες αποχωρούσατε υπερηφάνως. Σήμερα έρχεστε ως κήρυκες της μη αποχώρησης. Καλό είναι αυτό. Είναι καλή αυτή η μεταστροφή.

Όσο δε για τα επιχειρήματά σας, αυτή η Αίθουσα είχε πλημμυρίσει από ξυλόλια, είχε πλημμυρίσει από χαμένα βαγόνια, από αδήλωτους υποτιθέμενους επιβάτες στην τραγωδία, που συντάραξε όλη την ελληνική κοινωνία και όχι μόνο, με μεταφορά στρατιωτικού υλικού υποτιθέμενα από το ΝΑΤΟ και δεν ξέρω εγώ τι άλλες θεωρίες συνωμοσίας.

Η εξεταστική επιτροπή που αποφασίσαμε εμείς εχθές μπορεί να ψάξει τα πάντα σε βάθος.

Και, ναι, βεβαίως θα κάνουμε τις ερωτήσεις που πρέπει, θα περάσουμε τους πάντες από κόσκινο, είτε είναι Υπουργοί της Νέας Δημοκρατίας ή διετέλεσαν Υπουργοί ή Υφυπουργοί ή γενικοί γραμματείς ή υπηρεσιακοί παράγοντες.

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Ο κ. Μητσοτάκης θα έρθει;

**ΓΕΩΡΓΙΟΣ ΑΜΥΡΑΣ:** Αν το ζητήσετε όμορφα, μπορεί και να το σκεφτεί.

Δεν πρέπει να ψάξουμε και τον ελέφαντα στο δωμάτιο; Ποιος είναι ο ελέφαντας στο δωμάτιο; Ότι για τριάντα ολόκληρα χρόνια γινόταν το «έλα να δεις» στον ΟΠΕΚΕΠΕ, το ένα σκάνδαλο μετά το άλλο. Γινόταν πάρτι μαύρου χρήματος και ατασθαλιών. Όμως, αυτό πρέπει να το βρούμε, να το εντοπίσουμε, να κλείσουμε λοιπόν τις τρύπες, να βρούμε τους υπεύθυνους και να τους ξεδοντιάσουμε, να τους κρεμάσουμε στο Σύνταγμα, και βεβαίως να δούμε γιατί αυτή η χώρα έχει πληρώσει 2,7 δισεκατομμύρια ευρώ σε πρόστιμα από το 2000 και μετά. Αυτά δεν πρέπει να τα δούμε ώστε να τα διορθώσουμε; Η εξεταστική μάς δίνει αυτή τη δυνατότητα, και αυτό θα κάνουμε.

Η Ευρωπαϊκή Εισαγγελία κάνει πάρα πολύ καλά τη δουλειά της, και χαιρόμαστε πάρα πολύ για αυτό. Και σας θυμίζω ότι σε ολόκληρη την Ευρώπη υπάρχουν δύο χιλιάδες εξακόσιες εξήντα έξι ανοιχτές υποθέσεις για διασπάθιση ευρωπαϊκού χρήματος. Πιστεύετε ότι θα έπρεπε να γίνουν δύο χιλιάδες εξακόσιες εξήντα έξι προανακριτικές επιτροπές στην Ευρώπη; Δεν μπορούμε να το πούμε οριζοντίως. Κάθε υπόθεση πρέπει να τη βλέπουμε και να την τοποθετούμε υπό το πρίσμα των στοιχείων και όχι υπό το πρίσμα των φαντασιώσεων ή των επιδιώξεων των μικροκομματικών.

**ΝΙΚΟΛΑΟΣ ΒΡΕΤΤΟΣ:**…(Δεν ακούστηκε)

**ΓΕΩΡΓΙΟΣ ΑΜΥΡΑΣ:** Εσείς φωνάζετε, αγαπητέ συνάδελφε, αλλά, τέλος πάντων, δεν σας απαντώ για να μην το κάνουμε προσωπικό. Πάμε παρακάτω. Υπάρχουν ξέρετε διάφοροι τρόποι να αναγνώσεις την πραγματικότητα.

Η τεχνική λύση, η περιώνυμη, η περιβόητη τεχνική λύση, είναι νόμιμη ή δεν είναι;

**ΚΟΜΝΗΝΟΣ ΔΕΛΒΕΡΟΥΔΗΣ:** Πού κολλάει αυτό;

**ΓΕΩΡΓΙΟΣ ΑΜΥΡΑΣ:** Αυτό κολλάει σε όλα.

**ΠΡΟΕΔΡΕΥΟΥΣΑ (Όλγα Γεροβασίλη):** Δεν κάνουμε συζήτηση.

**ΓΕΩΡΓΙΟΣ ΑΜΥΡΑΣ:** Αυτό που έχει σημασία είναι να δούμε πάνω στις ράγες της λογικής, πάνω στη σκέψη της αλήθειας, πού χάσκει το σύστημα και βγαίνουν τα τρωκτικά.

Εσείς δε εκεί στη Νίκη που σας βλέπω λίγο δραστήριους τώρα, είπατε κάτι το αμίμητο, το συγκλονιστικό, το θαυμάσιο.

**ΠΡΟΕΔΡΕΥΟΥΣΑ (Όλγα Γεροβασίλη):** Κύριε Αμυρά, σας θυμίζω τον χρόνο. Σας παρακαλώ να ολοκληρώσετε.

**ΓΕΩΡΓΙΟΣ ΑΜΥΡΑΣ:** Το σημείωσα και δώστε μου μισό λεπτό να σας το πω.

Είπατε: «Τι μήνυμα θα δώσουμε εμείς σήμερα εάν καταψηφίσουμε ή αποκλείσουμε τη σύσταση της προανακριτικής σε αυτούς τους φουκαράδες, τους μεροκαματιάρηδες που δεν πλήρωσαν τον ΦΠΑ, τους εμπόρους, τους επιχειρηματίες και τους έχουν στα δικαστήρια και τους ζητάνε να αδειάσουν το ταμείο για να πληρώσουν τις φορολογικές τους υποχρεώσεις». Τι λέτε δηλαδή; Λέτε δηλαδή να μην πληρώνει τον ΦΠΑ ο οποιοσδήποτε; Και είναι αυτός ο μεροκαματιάρης; Αυτή ακριβώς είναι η νοοτροπία που εξέθρεψε και τους «φραπέδες» και τους «εσπρέσο» και τους «πράσινους» και τους «κόκκινους» και τους «μπλε» και όλους.

**ΠΡΟΕΔΡΕΥΟΥΣΑ (Όλγα Γεροβασίλη):** Ολοκληρώστε, κύριε Αμυρά.

**ΓΕΩΡΓΙΟΣ ΑΜΥΡΑΣ:** Τελειώνω, κυρία Πρόεδρε.

Εάν, λοιπόν, δεν κοιτάξουμε την αλήθεια κατάματα και αν όλοι δεν συμμετάσχουμε στην εξεταστική, πραγματικά, με διάθεση και πρόθεση να βρούμε την αλήθεια, τότε εδώ δεν κάνουμε τίποτα παρά μια τρύπα στο νερό.

Για αυτό, λοιπόν, κυρίες και κύριοι συνάδελφοι, εμείς σας λέμε ότι θα καταψηφίσουμε την προανακριτική, αν αυτό σας δίνει μια απάντηση. Και σας καλούμε να συμμετάσχετε στις εργασίες της εξεταστικής για να βγάλουμε πραγματικά την αλήθεια στο φως και να τιμωρήσουμε όλους αυτούς τους ενόχους, τους απατεώνες και να πάρουμε πίσω τα κλεμμένα.

Ευχαριστώ πολύ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΟΥΣΑ (Όλγα Γεροβασίλη):** Επόμενος ομιλητής είναι ο κ. Γεώργιος Μουλκιώτης Βουλευτής του ΠΑΣΟΚ - Κινήματος Αλλαγής.

**ΓΕΩΡΓΙΟΣ ΜΟΥΛΚΙΩΤΗΣ:** Ευχαριστώ πολύ, κυρία Πρόεδρε.

Να αναφέρω ότι ακούσαμε σήμερα και από πολιτικά γραφεία και από δημοσιογράφους κάποιες διαρροές ότι ενδέχεται να έχουμε νέα εξεταστική με πρωτοβουλία της Κυβέρνησης για τις υποκλοπές, Γλυρράκης -που δεν ξέρω αν τον θυμάστε- και Μαυρίκης επί πρωθυπουργού Κωνσταντίνου Μητσοτάκη. Θα έχουμε εξεταστική επιτροπή από τότε μέχρι σήμερα για τις υποκλοπές. Είναι ένα θέμα που θα το δούμε. Έτσι ακούγεται προς τα έξω από διαρροές.

Το ΠΑΣΟΚ τι έχει κάνει; Με θεσμικότητα και ένταση κατέθεσε συγκεκριμένη πρόταση για την προανακριτική επιτροπή, έλαβε υπ’ όψιν τη δικογραφία. Για την δικογραφία εγώ το λέω ευθαρσώς ότι η Πλειοψηφία δεν πήρε μυρωδιά, ούτε καν ασχολήθηκε να τη διαβάσει. Διότι, αν τη διάβαζε, δεν θα έλεγε αυτά τα οποία λέει σήμερα εδώ. Στην αξιολόγηση, λοιπόν, της Ευρωπαϊκής Εισαγγελίας αναφέρεται ότι υπάρχει μια εγκληματική οργάνωση που λειτουργεί μέσα στον ΟΠΕΚΕΠΕ, την οποία συνέστησαν στελέχη της Νέας Δημοκρατίας, όπως προκύπτει από τις καταθέσεις και του κ. Βάρρα και του κ. Σημανδράκου, τον δύο προέδρων δηλαδή του ΟΠΕΚΕΠΕ που εκδιώχθηκαν από τον Βορίδη και από τον Αυγενάκη.

Και προκύπτουν, κατά την Ευρωπαϊκή Εισαγγελία, ενδείξεις, κύριοι συνάδελφοι, ποινικών ευθυνών για συνέργειες και ηθικές αυτουργίες και ότι αυτές οι ενδείξεις προκύπτουν και για τους κυρίους Βορίδη και Αυγενάκη, οπότε, σύμφωνα με το άρθρο 86 του Συντάγματος, σταματά η έρευνα από την Ευρωπαϊκή Εισαγγελία και παραπέμπεται αρμοδίως στη Βουλή των Ελλήνων. Διότι η Ευρωπαϊκή Εισαγγελία, επιμένω, αναφέρει ότι προέκυψαν ενδείξεις για αδικήματα που υπάγονται στο Εθνικό μας Δίκαιο που αναφέρονται σε συνέργεια, σε απιστία κατά οικονομικών συμφερόντων της Ευρωπαϊκής Ένωσης και ηθική αυτουργία σε απιστία κατά των οικονομικών συμφερόντων τελεσθεισών από κοινού και κατ’ επανάληψη, και για τις δύο περιπτώσεις με ζημία άνω των 120.000 ευρώ. Αυτά τα αδικήματα, λοιπόν, φέρονται ότι σχετίζονται με τους δύο Υπουργούς, δεν σχετίζονται ούτε με τον κ. Γεωργαντά ούτε και με τον κ. Λιβανό.

Ερωτώ την Κυβέρνηση το εξής. Γιατί μέχρι σήμερα εμάς δεν μας λένε γιατί δεν σχετίζονται και με αυτούς δύο; Αυτοί οι δύο τι έκαναν και δεν τους έχει βάλει μέσα στο πλάνο η Ευρωπαϊκή Εισαγγελία; Ο κύριος Πρωθυπουργός εχθές τι είπε; Δεν είπε τίποτα, σιωπή, ηχηρότατη σιωπή. Τι να κάνει; Δεν μπορούσε να τους βάλει μέσα στη στρούγκα, που λέμε στο χωριό μου, γιατί αυτοί οι άνθρωποι είχαν άλλοι λογική, ενώ οι άλλοι έπαιξαν παιχνίδι.

Σε αυτή, λοιπόν, τη φάση που είμαστε σήμερα, τι λέει το Σύνταγμα; Και τώρα μιλάω νομικά και παρακαλώ πολύ να το καταλάβει και η Πλειοψηφία. Δεν θέλω, λέει το Σύνταγμα, ούτε ενδείξεις δεν θέλω τώρα. Τι θέλω; Θέλω η πρόταση να μην είναι προδήλως αβάσιμη. Τίποτα άλλο. Αυτό λέει το Σύνταγμα. Προδήλως αβάσιμη! Για να κινηθεί η διαδικασία της δίωξης θέλω ενδείξεις. Για να κινήσω, λέει το Σύνταγμα, τη διαδικασία της προκαταρκτικής δεν πρέπει να είναι προδήλως αβάσιμη η πρόταση. Αυτό σημαίνει ότι σήμερα μπορώ και ισχυρίζομαι ευθαρσώς επί του παρόντος από τη δικογραφία της Ευρωπαϊκής Εισαγγελίας ότι υπάρχουν στοιχεία που αξίζουν να διερευνηθούν.

Αυτό που αρνείται η Κυβέρνηση. Δεν βρήκαμε, λέει, ποινικές ευθύνες. Μα, δεν σας είπε κανένας για ποινικές ευθύνες. Αξίζουν τα στοιχεία να δούμε αν μπορούν να διερευνηθούν; Και ακούστε τώρα το εξής. Ήρθαν δύο Υπουργοί, και ο κ. Αυγενάκης και ο κ. Βορίδης. Αυτά που είπαν, δεν αξίζει τον κόπο θα διερευνηθούν; Ρωτάμε με την απλή λογική. Δεν χρειάζεται να είσαι νομικός.

Αξίζει, κυρίες και κύριοι, να διερευνηθούν, ναι ή όχι; Βεβαίως αξίζει. Γιατί, όμως, η Νέα Δημοκρατία δεν μιλάει; Γιατί έχει θέμα. Γιατί έχει σοβαρό θέμα. Διότι ενώ υφίστανται σοβαρές ενδείξεις που χρήζουν περαιτέρω διερεύνησης από τη Βουλή, αυτοί οι Υπουργοί παρείχαν στα μη πολιτικά πρόσωπα, τους φυσικούς αυτουργούς, της πράξης απιστίας σε βάρος της Ευρωπαϊκής Ένωσης, συνδρομή υλική και ψυχική και με πράξεις και με παραλείψεις.

Τα λέμε αυτά γιατί ο κ. Βορίδης μας είπε: «Τι είναι αυτά που ακούω εδώ πέρα σήμερα;». Και με πράξεις και με παραλείψεις, κύριε Βορίδη, τόσο πριν από την τέλεση των πράξεων, όσο και κατά τη διάρκεια αυτών. Αυτοί, λοιπόν, οι Υπουργοί φέρεται πως, ενεργώντας εν γνώσει, παρείχαν αυτή τη συνδρομή κατά τη διάπραξη από τους νόμιμους εκπροσώπους του ΟΠΕΚΕΠΕ, και διαχειριστές των κονδυλίων των αγροτικών ενισχύσεων στο πλαίσιο της ΚΑΠ ύψους 3 δισεκατομμυρίων ευρώ, της πράξης, της απιστίας, για την έγκριση και με τη συναίνεσή τους σε παράνομες και καταχρηστικές πράξεις.

Τι συμβαίνει όταν υπάρχουν υποψίες ή κατηγορίες για τη τέλεση αξιόποινων πράξεων; Να τα ξεκαθαρίσουμε. Σημαίνει προανάκριση και ακολούθως ανάκριση. Αυτό συμβαίνει. Αρμόδιος ποιος είναι να προχωρήσει στην προανάκριση σε υποθέσεις, που αφορούν Υπουργούς και πρώην Υπουργούς; Είναι η Βουλή που συστήνει με απόφασή της προανακριτική επιτροπή ή, κατά τη νομική ορολογία, ειδική κοινοβουλευτική επιτροπή για τη διενέργεια της προκαταρκτικής εξέτασης.

Η πρόταση του ΠΑΣΟΚ, λοιπόν, αναφέρεται για Βορίδη και Αυγενάκη. Και για τον Βορίδη η σύσταση προανακριτικής επιτροπής είναι κατεπείγουσα -και αυτά που ακούστηκαν εδώ πέρα σήμερα είναι αστεία- επειδή επίκειται παραγραφή 5 Οκτωβρίου, δηλαδή σε δυόμισι μήνες. Η Κυβέρνηση τι λέει; Λέει ότι δεν χρειάζεται να αποφασιστεί η σύσταση της προανακριτικής, επειδή θεωρεί ότι δεν υπάρχουν ποινικές ευθύνες.

Λέω πάλι το εξής. Ποιος σας ρώτησε για ποινικές ευθύνες; Διαβάστε τουλάχιστον το Σύνταγμα, για να είστε με μια αξιοπρέπεια εδώ και να μας πείτε τι συμβαίνει, χωρίς να γίνει καν προανάκριση και παρότι υπάρχει εμπεριστατωμένη δικογραφία τριών χιλιάδων σελίδων από την Ευρωπαϊκή Εισαγγελία, και παρά το ότι η Κυβέρνηση δηλώνει ότι γνωρίζει και αποφαίνεται ότι δεν υπάρχει καμία ευθύνη και δεν χρειάζεται καμία προκαταρτική. Ρωτώ και το εξής. Ποια είναι η στάση του κ. Βορίδη και του κ. Αυγενάκη, μολονότι η δικογραφία βοά και η Κυβέρνηση κάνει ότι δεν βλέπει. Ποια είναι η στάση; Ο κ. Βορίδης είναι εδώ σήμερα.

Κυρία Πρόεδρε, τι έκανε ο κ. Βορίδης; Ο κ. Βορίδης δεν έπεισε καν με τις απαντήσεις που έδωσε. Είδατε άλλη φορά τον κ. Βορίδη να έχει μιλήσει με αυτόν τον τρόπο; Δεν έπεισε καν. Άφησε πολλά κενά, νομικά κενά. Διάβασε την ΚΥΑ. Δεν διάβασε, όμως, και δεν είπε καθόλου για την αντικειμενική υπόσταση της απιστίας.

Δεν παραξενεύεστε γι’ αυτό; Άλλη φορά μας έκανε ανάλυση ολόκληρη για το τι σημαίνει υποκειμενική παράβασης καθήκοντος. Εδώ σήμερα δεν είπε τίποτα. Η ΚΥΑ λοιπόν αυτή χώρισε τη χώρα σε εννιά περιφέρειες. Είναι δεδομένο. Επέτρεψε ρητά κατανομή βοσκοτόπων εντός περιφέρειας εγκατάστασης στην ηπειρωτική χώρα. Κατανομή γίνεται, λοιπόν, με μεταφορά συγκεκριμένη. Η ΚΥΑ έχει εκδοθεί κατ’ εξουσιοδότηση νόμου και αποτελεί ουσιαστικό νόμο, κυρίες και κύριοι συνάδελφοι. Τι είπε ο κ. Βορίδης; Δήθεν δεν έχει γίνει τίποτα. Δεν έχει καμία ευθύνη γι’ αυτόν τον λόγο. Σοβαρά μιλάμε; Η Κοινή Υπουργική Απόφαση που έχει εκδοθεί κατ’ εξουσιοδότηση νόμου άραγε έχει νομική υποχρέωση; Είναι ένα απλό έγγραφο; Επικαλέστηκε τις αντίστοιχες ΚΥΑ του ΣΥΡΙΖΑ του 2017, 2016 και 2018 που έδωσε βοσκοτόπια…

**ΠΡΟΕΔΡΕΟΥΣΑ (Όλγα Γεροβασίλη):** Παρακαλώ, ολοκληρώστε, κύριε Μουλκιώτη.

**ΓΕΩΡΓΙΟΣ ΜΟΥΛΚΙΩΤΗΣ:** Μάλιστα, κυρία Πρόεδρε.

Το επιχείρημα είναι ότι είμαι σίγουρος ότι δεν γνωρίζει. Και το λέω ευθέως μ’ αυτόν τον τρόπο που είπε. Δεν υπάρχει παρανομία. Δυστυχώς ο κ. Βορίδης μολονότι υπήρξε παρανομία και την ξέρει ήθελε να γίνει συμμέτοχος στην παρανομία. Και άρα είναι νόμιμο επειδή υλοποιήθηκαν κάποια πράγματα. Δεν υπάρχει όμως ισότητα στην παρανομία. Οι λέξεις «υπογράφω» και «συμφωνώ», κύριε Πρόεδρε, στην απόφαση που ισχυρίστηκε ότι δεν έχει έννομες συνέπειες, έχει έννομες συνέπειες. Και δεν είναι ένα εσωτερικό έγγραφο. Επικαλέστηκε γνωμοδότηση Φλογαΐτη. Λοιπόν, σεβόμαστε τον καθηγητή όμως επισημαίνουμε ότι με την υπογραφή που δεν μπήκε…

**ΠΡΟΕΔΡΕΟΥΣΑ (Όλγα Γεροβασίλη):** Κύριε Μουλκιώτη, ολοκληρώστε.

**ΓΕΩΡΓΙΟΣ ΜΟΥΛΚΙΩΤΗΣ:** Ήταν απαραίτητη η υπογραφή, κυρία Πρόεδρε, γιατί χωρίς αυτή την υπογραφή η απόφαση δεν θα είχε νομική ισχύ. Και επίσης η απόδοση είχε έννομες συνέπειες διότι αποτέλεσε προϋπόθεση καταβολής στους φερόμενους δικαιούχους. Χωρίς υπογραφή, ανυπόστατη απόφαση. Αυτά, λοιπόν, είναι δεδομένα πράγματα και αυτά που περιλαμβάνει και η συγκεκριμένη δικογραφία. Άρα, τι λέμε σαν ΠΑΣΟΚ; Πρέπει να διερευνηθεί οπωσδήποτε το θέμα. Η μη διερεύνηση αφήνει κενά. Η μη διερεύνηση υποκρύπτει κάποια πράγματα. Δεν θέλει η Κυβέρνηση διερεύνηση. Γιατί, κυρία Πρόεδρε, δεν θέλει η Κυβέρνηση διερεύνηση; Ο κύριος Πρωθυπουργός τι είπε; Άλλαξε. Από τους φυσικούς δικαστές ήρθαμε στην εξεταστική επιτροπή. Ξεχάστηκαν οι φυσικοί δικαστές. Το θυμάστε όλοι; Μας είχαν ζαλίσει μ’ αυτό. Φυσικοί δικαστές. Και είπαμε να πάμε στους φυσικούς δικαστές και δεν αφήνατε την Αντιπολίτευση να εξετάσει τους μάρτυρες. Τι άλλο εμπαιγμό να υποστεί η Αντιπολίτευση απ’ αυτή την Κυβέρνηση η οποία είναι ανάξια να διαχειρίζεται τις τύχες της χώρας με τον τρόπο που τις διαχειρίζεται;

Ευχαριστώ πολύ.

(Χειροκροτήματα από την πτέρυγα του ΠΑΣΟΚ - Κινήματος Αλλαγής)

**ΠΡΟΕΔΡΕΥΟΥΣΑ (Όλγα Γεροβασίλη):** Τρίλεπτη παρέμβαση από τον Κοινοβουλευτικό Εκπρόσωπο του Κομμουνιστικού Κόμματος, κ. Καραθανασόπουλο.

**ΝΙΚΟΛΑΟΣ ΚΑΡΑΘΑΝΑΣΟΠΟΥΛΟΣ:** Ευχαριστώ πολύ, κυρία Πρόεδρε.

Το ΚΚΕ όλες αυτές τις μέρες αποκάλυψε τεκμηριωμένα την έκταση αλλά και το βάθος του σκανδάλου στον ΟΠΕΚΕΠΕ αλλά και τις τεράστιες ευθύνες τις οποίες έχει η Κυβέρνηση της Νέας Δημοκρατίας η οποία με την ψήφιση της εξεταστικής επιτροπής επιχείρησε να διαγράψει τη δικογραφία η οποία υπάρχει και να απαλλάξει επί της ουσίας τους πρώην Υπουργούς της, τον κ. Βορίδη και Αυγενάκη από τις ποινικές ευθύνες για τις οποίες υπάρχουν ισχυρές ενδείξεις. Στόχος του ΚΚΕ είναι να μην απαλλαγούν και να μην αμνηστευθούν οι Υπουργοί της Νέας Δημοκρατίας, να μην ακυρωθεί η προσπάθεια συγκρότησης της σχετικής προανακριτικής επιτροπής και να συνεχιστεί η διαδικασία διερεύνησης του σκανδάλου.

Έτσι -και το λέμε καθαρά και το τονίζουμε- σε περίπτωση που αποχωρήσουν τυπικά ή άτυπα οι Βουλευτές της Νέας Δημοκρατίας έστω και σιωπηρά, όπως μεθοδεύουν, και με δεδομένο ότι υπάρχει κοινοβουλευτικό προηγούμενο του 2008, η Κοινοβουλευτική Ομάδα του ΚΚΕ θεωρεί ότι δεν συντρέχουν λόγοι πραγματοποίησης της ψηφοφορίας και εφόσον αυτή γίνει λόγος ακυρότητάς της για δύο πολύ συγκεκριμένους λόγους. Πρώτον, γιατί παραβιάζεται ο Κανονισμός της Βουλής που χρειάζεται εκατόν πενήντα έναν τουλάχιστον Βουλευτές να συμμετέχουν και δεύτερον, διότι παραβιάζεται η μυστικότητα της ψηφοφορίας. Άρα, θεωρούμε την όλη διαδικασία άκυρη. Ακυρότητα, με αποτέλεσμα να μην θεωρηθεί ότι απορρίφθηκε η πρόταση για σύσταση προανακριτικής επιτροπής και άρα να μπορεί σε εύθετο χρονικό διάστημα αυτή να επανέλθει. Και αυτή ακριβώς είναι η ξεκάθαρη θέση του ΚΚΕ.

Ζητάμε δε από τον Πρόεδρο της Βουλής να τοποθετηθεί πολύ συγκεκριμένα αν αναγνωρίζει το προηγούμενο, το κοινοβουλευτικό του 2008 για να καθορίσουμε και τη στάση μας. Άρα, λοιπόν, καλούμε τον κ. Κακλαμάνη να έρθει στο Βήμα και να πάρει σαφή θέση στο συγκεκριμένο ζήτημα.

**ΠΡΟΕΔΡΕΥΟΥΣΑ (Όλγα Γεροβασίλη):** Τον λόγο έχει ο Κοινοβουλευτικός Εκπρόσωπος της Ελληνικής Λύσης, κ. Χήτας, για την ομιλία του που θυμίζω ότι είναι έξι λεπτά.

**ΚΩΝΣΤΑΝΤΙΝΟΣ ΧΗΤΑΣ:** Ωχ, Θε μου. Μιλάμε για παρωδία. Μιλάμε για παρωδία. Ντροπή πραγματικά. Τι να πει κανείς; Στους διαδρόμους μας λέτε τι θα κάνετε. Εδώ δεν μας λέτε τι θα κάνετε. Ντροπή στους κυβερνώντες. Είναι ντροπή πραγματικά. Είναι ένα τόσο σημαντικό θέμα. Μιλάμε για πολλά εκατομμύρια ευρώ κλεμμένα, όχι χαμένα. Και η διαδικασία εδώ προσβάλλει τους πάντες, πραγματικά. Τι να σας πω;

Μου αρέσει που μας μαλώνετε κιόλας. Ανεβαίνετε στο Βήμα. Έχετε ένα θράσος. Μας μαλώνετε κιόλας. Είναι φοβερό. Δηλαδή, κυβερνάτε τόσα χρόνια. Είμαστε αυτοί που αποκαλύψαμε το σκάνδαλο του ΟΠΕΚΕΠΕ με ενενήντα μία ερωτήσεις που έχουμε καταθέσει. Τον Φεβρουάριο του 2024 ανεβαίνει πάνω ο Κυριάκος Βελόπουλος και κάνει λόγο για τον «Φραπέ» και τον «Χασάπη» ονομαστικά. Το κύκλωμα αυτό. Τον Φεβρουάριο του 2024. Και μας ζητάτε και τα ρέστα. Δεν παίζεστε με τίποτα. Είστε φοβεροί. Μιλάμε για απύθμενο θράσος. Σας ακούμε και εκνευριζόμαστε. Το καταλαβαίνετε; Φαντάζομαι ο ελληνικός λαός τι κάνει όταν σας ακούει. Είστε απλά τραγικοί με κάθε τρόπο. Δείχνετε στον Έλληνα πολίτη ότι το μόνο που σας νοιάζει είναι να σώσετε το τομάρι σας. Ούτε τα χρήματα να βρείτε, ούτε να τα γυρίσετε πίσω. Ούτως ή άλλως βουτηγμένοι στα σκάνδαλα είστε. Να σώσετε το τομάρι σας θέλετε. Μόνο αυτό. Πώς θα το σώσω; Θα αρχίσω μια κουβέντα εικοσαετίας. Θα πάω είκοσι χρόνια πίσω και θα δω. Θα βγουν και πασόκοι, θα βγουν και κάνα δυο συριζαίοι, θα βγουν έξι- επτά δικοί σας καινούργιοι, θα το κάνουμε ένα ωραίο μπλέντερ και η ζωή συνεχίζεται κ.λπ.. Είστε και έκπληκτοι.

Κυβερνάτε έξι χρόνια. Να πάρουμε το σενάριο ότι το ξέρατε; Το γνωρίζατε. Πρώτο σενάριο. Άρα είστε εμπλεκόμενοι και διαπλεκόμενοι και συμμέτοχοι στην κλεψιά. Εντάξει, αν το ξέρατε. Πάμε στο σενάριο ότι δεν το ξέρατε, ρε παιδί μου. Αυτός ο ανήξερος Πρωθυπουργός δεν το ήξερε, ούτε εσείς, ούτε οι Υπουργοί. Δεν το ξέρατε. Τότε είστε επικίνδυνοι που κυβερνάτε τη χώρα. Δεν είναι δυνατόν αυτό το κόμμα, που κυβερνάει την πατρίδα μας να μην γνωρίζει ότι κλέβονται εκατομμύρια ευρώ του Έλληνα πολίτη, του Έλληνα αγρότη, του αλιέα, του γεωργού, του κτηνοτρόφου. Είναι απίστευτο. Τι ακούσαμε σήμερα εδώ από το πρωί; Έχουμε συμπληρώσει δώδεκα ώρες εδώ μέσα. Ο Θεός να μας δίνει δύναμη. Τι ακούμε από εσάς; Και ξαναλέω πρόκειται για μια υπόθεση πολύ σοβαρή, για ένα σκάνδαλο εκατομμυρίων. Εκλάπησαν, φαγώθηκαν λεφτά από τα κομματικά σας σκυλιά, τις ακρίδες σας, τα λαμόγια σας, τους κομματάρχες σας. Και ακούμε από το πρωί «εμείς δεν γνωρίζαμε και κρίμα που το κράτος είναι τόσο σάπιο. Θα το διορθώσουμε όμως τώρα. Τώρα θα το διορθώσουμε. Τώρα που κυβερνάμε εμείς θα το διορθώσουμε».

Λοιπόν, σας έχω νέα. Κυβερνάτε από 2019 στη νεότερη ιστορία. Γιατί κυβερνάτε μισό αιώνα. Όλα αυτά, οι οπεκεπέδες, οι φραπέδες και οι χασάπηδες είναι δικά σας παιδιά. Είναι έργα και ημέρες δικά σας. Και δικά σας, του ΠΑΣΟΚ εδώ. Έχετε κι εσείς μια έφεση σ’ αυτό. Και κάποιοι του ΣΥΡΙΖΑ. Όσο πρόλαβαν. Δικά σας παιδιά είναι αυτά. Έργα και ημέρες. Τα απομνημονεύματα της Νέας Δημοκρατίας. Φραπέδες, σκάνδαλα, απευθείας αναθέσεις, λαμόγια, κλεψιές. Αυτά είναι τα δικά σας. Μας εσείς κυβερνάτε χρυσοί μου άνθρωποι. Δεν κυβερνάμε εμείς. Τι να κάνουμε τώρα; Δείτε εικόνα Κοινοβουλίου. Τι να πω, ρε παιδιά. Δηλαδή, μιλάμε για τα εκατομμύρια των Ελλήνων πολιτών, για ένα τόσο ευαίσθητο θέμα που είναι η τροφή μας, ο πρωτογενής τομέας. Σαν τους γραφικούς εδώ από το 2019 φωνάζουμε. «Πυλώνας ο πρωτογενής τομέας. Πάμε να τον φτιάξουμε. Πάμε να τον ανατάξουμε. Θα πεινάσουμε». Τίποτα εσείς. Πράσινη ενέργεια. Να κλείσουμε τους λιγνίτες. Να κάνουμε κάνα γάμο ομοφυλοφίλων. Η σπουδή σας ήταν αυτή.

Μαράζωσε ο πρωτογενής τομέας. Τον διαλύσατε. Γιατί εσείς κυβερνάτε. Τι να κάνουμε, ρε παιδιά; Τον διαλύσατε. «Δεν φταίμε εμείς παιδιά», λέτε τώρα. «Κι άλλοι κλέβουν», έλεγε ο Αυγενάκης που κατηγορείται σήμερα εδώ. Έλεγε: «Θα ακούσετε σε λίγο και ονόματα του ΠΑΣΟΚ». Ή μάντης είναι ή έχει τη δικογραφία στα χέρια του, που δεν έχουμε εμείς.

Κι αν βγουν και ονόματα του ΠΑΣΟΚ, ποια η έκπληξη; Ήδη έχουν βγει και θα βγουν και άλλα. Και; Απαλλάσσει εσάς από κάτι αυτό; Πού απευθύνεστε; Απαλλάσσει σε κάτι εσάς, τις ευθύνες της Κυβέρνησης, της παράταξής σας το ότι είναι κι άλλα κόμματα μπλεγμένα μέσα, του ΠΑΣΟΚ ή ενδεχομένως και κάποιοι από τον ΣΥΡΙΖΑ, δεν ξέρω θα δούμε και την άλλη δικογραφία. Σε τι σας απαλλάσσει ακριβώς; Δεν κατάλαβα.

Δεν ξέρατε εσείς. Κόβετε, ράβατε, διορίζατε προέδρους, καθαιρούσατε προέδρους, παίρνετε κεφάλια, γραμματείς, φαρισαίους. Τρώγατε μ’ αυτούς. Πίνατε τσικουδιές και καφέδες. Και δεν ξέρατε. Ε, τότε είστε τελείως επικίνδυνοι. Δηλαδή, είστε σε επαφή με τους ανθρώπους αυτούς, τρώτε, πίνετε και δεν πήρατε χαμπάρι τι γίνεται; Αλήθεια τώρα;

Ξαναλέω, ενενήντα μία ερωτήσεις καταθέσαμε εδώ. Αυτός ο Μπούμπας ο δόλιος φωνάζει μια τετραετία για τον ΟΠΕΚΕΠΕ. Δεν είπατε αυτοί οι τρελοί εκεί πίσω κάτι λένε, ρε παιδιά. Να τους ακούσουμε λίγο. Κάτι φωνάζουν για ένα σκάνδαλο. Βγήκε ένας πρόεδρος κόμματος και λέει για έναν «Φραπέ» και έναν «Χασάπη» τον Φεβρουάριο του 2024. Για να δούμε τι λέει αυτός ο άνθρωπος.

Είναι απίστευτο. Είναι πραγματικά απίστευτο. Δεν μπορώ να φανταστώ τους εαυτούς μας, το κόμμα μας, να κυβερνάμε έξι χρόνια, να σκάει ένα τέτοιο σκάνδαλο και να μην το έχουμε πάρει χαμπάρι. Δεν μπορώ να το φανταστώ αυτό το πράγμα. Δηλαδή, να κυβερνάει η Ελληνική Λύση, να γίνεται αυτό το πάρτι των εκατομμυρίων κι εμείς να το παίζουμε ανήξεροι, δεν ξέρουμε τι συμβαίνει. Δηλαδή, έκανα την εικόνα αυτή σήμερα κλείνοντας τα μάτια μου κάποια στιγμή. Γιατί κάποια στιγμή δεν μπορούσα να ακούσω άλλο εσάς. Δεν μπορώ πλέον να σας ακούω. Και προφανώς δεν μπορούν να σας ακούν και οι Έλληνες πολίτες.

Δεν ξέρω αν θα φύγετε, αν ετοιμάζεστε να φύγετε, αν θα πάτε στους λαγούς, αν θα καθίσετε κλπ. Δεν ξέρω πραγματικά τι θα κάνετε. Όμως, έχετε εξευτελίσει τη διαδικασία. Ό,τι και να κάνετε, είστε βουτηγμένοι μέσα στη διαφθορά, μέσα στα σκάνδαλα και αυτή η βουτιά μέσα στη διαφθορά και τα σκάνδαλα είναι που τελικώς θα σας πνίξει και πολιτικά.

Δύο πράγματα και δεν ξαναμιλάω. Μια απάντηση στον κ. Αυγενάκη, γιατί πριν, όταν ζήτησα τον λόγο, έπεσαν οι Πρόεδροι όλοι μαζί και δεν μπορέσαμε να μιλήσουμε. Είπε διάφορα ο λαλίστατος κ. Αυγενάκης, ο όποιος με προέτρεψε πριν από λίγο να τα πούμε στο καφενείο. Στο καφενείο φραπέδες. Εδώ είναι Βουλή. Εμείς μιλάμε εδώ μέσα. Το είπα και πριν. Ακούσαμε διάφορα. Ξέρετε, η περίπτωση Αυγενάκη είναι από τις περιπτώσεις -και σκέφτηκα αν έπρεπε να το πω ή όχι αυτό, θα το πω όμως- που δεν αξίζει κανείς ούτε να ασχοληθεί ούτε να του απαντήσει. Η περίπτωση Αυγενάκη, δυστυχώς που το λέω, είναι μια από αυτές τις περιπτώσεις, αλλά δεν μπορούμε να αφήσουμε να πέσουν κάτω τέτοια πράγματα που εκστόμισε πριν από λίγο.

**ΠΡΟΕΔΡΕΥΟΥΣΑ (Όλγα Γεροβασίλη):** Κύριε Χήτα, θυμίζω τον χρόνο. Είστε ήδη στα οκτώ λεπτά.

**ΚΩΝΣΤΑΝΤΙΝΟΣ ΧΗΤΑΣ:** Τελειώνω, κυρία Πρόεδρε.

Θυμίζω, λοιπόν, ότι τον ενόχλησε που τον είπαμε «τραμπούκο». Συγγνώμη λίγο. Δηλαδή, ένας άνθρωπος που πηγαίνει και κοπανάει έναν υπάλληλο, αν δεν τον λένε «τραμπούκο», πώς τον λένε; Άντε να μη σε πούμε τραμπούκο. Να σε πούμε κάπως αλλιώς. Πώς θες αν σε πούμε; Ένας που πάει και επειδή έχει νεύρα πλακώνει έναν άνθρωπο, πώς τον λένε; Να μας πει. Δεν θέλω, ρε παιδιά, να με λέτε «τραμπούκο». Θέλω να με λέτε «ευχάριστο». Θα σε λέμε «ευχάριστο». Δηλαδή, φοβερά, ενοχλήθηκε. Λες κι εμείς τον είπαμε «τραμπούκο» από το μυαλό μας. Εικόνα είδαμε και σοκαριστήκαμε.

Προτίμησε να κάνει επίθεση πάλι κάτω από τη μέση, ασχολούμενος με το επάγγελμα -και τελειώνω- του Προέδρου μας. Είμαστε πολύ περήφανοι που ο Πρόεδρός μας δουλεύει, που είναι αυτοδημιούργητος, που απασχολεί Έλληνες πολίτες και ελληνικές οικογένειες στις επιχειρήσεις του. Είμαστε πάρα πολύ υπερήφανοι, από το να είμαστε κανένα παιδάκι του πολιτικού σωλήνα. Και να μας πει ο κ. Αυγενάκης τι ακριβώς δουλειά έκανε εκτός από νεοδημοκράτης.

Όσο για τις επιστολές, αγαπητέ κύριε Αυγενάκη, ρωτήστε τον Αντιπρόεδρο του κόμματός σας, τον κ. Γεωργιάδη, ο οποίος είναι ο πρώτος διδάξας. Αυτός έχει το copy, το άλλο είναι paste, αυτός έχει την πρωτιά στο να πουλάει επιστολές. Δεν το είχε πει στον Μητσοτάκη, όμως, και την πάτησε προεκλογικά ο καημένος. Όπως, επίσης, σας προτείνουμε να πάρετε κανένα νανογιλέκο. Μπορεί να σας χρειαστεί. Ο Αντιπρόεδρός σας είναι αυτός.

**ΠΡΟΕΔΡΕΥΟΥΣΑ (Όλγα Γεροβασίλη):** Ωραία. Ευχαριστούμε.

**ΚΩΝΣΤΑΝΤΙΝΟΣ ΧΗΤΑΣ:** Κλείνω, κυρία Πρόεδρε.

Θέλω να ευχηθώ, λοιπόν, στον ανήξερο Πρωθυπουργό, που εδώ πίνει ρακές με τον «Φραπέ» και τον «Χασάπη». Εδώ είναι ο ανήξερος, εδώ είναι ο Αυγενάκης, εδώ είναι ο «Φραπές», εδώ είναι ο «Χασάπης». Κατά τ’ άλλα, δεν ξέρατε τίποτα. Να ευχηθώ, λοιπόν, στον κ. Αυγενάκη καλό καλοκαίρι, καλές ρακές με τον «Φραπέ» και καλό αντικριστό με τον «Χασάπη».

Ευχαριστώ πολύ.

(Χειροκροτήματα από την πτέρυγα της Ελληνικής Λύσης)

**ΠΡΟΕΔΡΕΥΟΥΣΑ (Όλγα Γεροβασίλη):** Επόμενος ομιλητής ο κ. Γεώργιος Ψυχογιός, Βουλευτής του ΣΥΡΙΖΑ - Προοδευτική Συμμαχία.

**ΓΕΩΡΓΙΟΣ ΨΥΧΟΓΙΟΣ:** Ευχαριστώ, κυρία Πρόεδρε.

Κυρίες και κύριοι συνάδελφοι, κύριε Υπουργέ, κυρίες και κύριοι της Νέας Δημοκρατίας, θα ξεκινήσω ενθυμούμενος αυτό που είχε γράψει ο Πιραντέλλο. «Έτσι είναι, αν έτσι νομίζετε». Όχι για να υποτιμήσω το θέατρο, διότι αυτό που ζούμε χθες και σήμερα εδώ είναι στην ουσία ένα θέατρο σκιών, μια παρωδία, αλλά γιατί είναι γεγονός ότι νομίζετε πως ο κ. Βορίδης, με τα γνωστά έωλα επιχειρήματά του και τις σοφιστείες του, μπορεί να αντιμετωπίσει ή να εξουδετερώσει τα όσα πολύ σημαντικά προς διερεύνηση και τα πολύ σοβαρά είναι μέσα στη δικογραφία, ο κ. Αυγενάκης στα εβδομήντα λεπτά που μίλησε, χωρίς τίποτα συγκεκριμένο ως απάντηση, μόνο και μόνο εντυπώσεις, αλλά και μια κοινοβουλευτική Πλειοψηφία της Νέας Δημοκρατίας η οποία θεωρεί, νομίζει ότι μπορεί να ψηφίζει ή να αποφασίζει για οτιδήποτε ακόμη κι αν αυτό παραβιάζει ή παραβαίνει δικλίδες του Συντάγματος, Διεθνούς και Ευρωπαϊκού Δικαίου και της ηθικής τάξης μόνο και μόνο επειδή έχει πλειοψηφία. Και πολύ περισσότερο, αν νομίζει ότι μπορεί να φυγομαχήσει ή να αποχωρήσει, απαξιώνοντας και προσβάλλοντας εντελώς τη Βουλή επειδή ο κ. Μητσοτάκης φοβάται τις διαρροές ή επειδή δεν θέλει να επιτρέπει το δικαίωμα και την υποχρέωση των Βουλευτών του να εκφραστούν με τη συνείδησή τους.

Είναι πρωτόγνωρα πράγματα και ανήκουστα, όμως δεν μας εκπλήσσετε πλέον. Η ιδιοκτησιακή αντίληψη του κράτους, το κράτος-λάφυρο, το οποίο είναι καλό για να μοιράζει παράνομα ενισχύσεις σε «ημέτερους» ή να κάνει εκατομμύρια απευθείας αναθέσεων, αλλά όχι να προστατεύει τα κοινωνικά δικαιώματα και τα δημόσια αγαθά, είναι αυτό το οποίο υλοποιείτε.

Παίζετε και τσακαλώνετε τους θεσμούς, το Σύνταγμα, τον Κανονισμό της Βουλής κατά πώς σας συμφέρει κάθε φορά, κύριε Υπουργέ. Δεν μπορείτε, όμως, να κοροϊδέψετε κανέναν πλέον, διότι η κοινωνία έχει καταλάβει την τακτική αυτή, ότι σε κάθε σας κίνηση βασικό κίνητρο είναι η συγκάλυψη και η αμνήστευση των δικών σας Υπουργών και στελεχών που εμπλέκονται σε δικογραφίες οι οποίες έρχονται ως χιονοστιβάδα στη Βουλή.

Τελευταίο καταφύγιο, λοιπόν, είναι ο αποπροσανατολισμός, η διάχυση ευθυνών και ο συμψηφισμός. Δεν περνάει, όμως, ούτε αυτό, διότι όλοι καταλαβαίνουν τι θέλετε να κάνετε όταν κάνετε εξεταστική από το 1998, την οποία ξορκίζατε, ο κ. Μητσοτάκης, η κ. Μπακογιάννη, ο κ. Μαρινάκης, ως μια διαδικασία που δεν αποφέρει ποτέ αποτέλεσμα. Ουδέποτε απέδωσε αποτέλεσμα. Τώρα τι θα αποδώσει;

Έχουμε, λοιπόν, μια δικογραφία της Ευρωπαϊκής Εισαγγελίας η οποία μιλάει για ένα αμιγώς γαλάζιο σκάνδαλο μετά το 2019 και περιλαμβάνει μια ξεκάθαρη και σαφή περιγραφή αδικημάτων για τους δύο Υπουργούς, τον κ. Βορίδη και τον κ. Αυγενάκη, προς διερεύνηση, με ενδείξεις για τέλεση κακουργηματικών πράξεων συνέργειας και ηθικής αυτουργίας σε απιστία και μάλιστα με τη δράση μιας εγκληματικής οργάνωσης με καθετοποιημένη δομή, που καταχράστηκε εκατομμύρια ευρώ με παράνομες επιδοτήσεις και ενισχύσεις.

Διάλογοι όνειδος, ντροπή πραγματική που προσιδιάζουν στον υπόκοσμο, όταν μάλιστα βλέπουμε αυτά για την κ. Τυχεροπούλου και την κ. Παπανδρέου με απειλή και κατά της ζωής τους. Ξεμπροστιάζουν, όμως, οι διάλογοι αυτοί, κύριε Υπουργέ, πώς ακριβώς δούλευε το σύστημα αυτό των γαλάζιων ακρίδων. Και δεν μπορούσε να λειτουργεί μόνο από τα κάτω, όπως λέει η ίδια δικογραφία, έπρεπε να έχει και από πάνω μηχανισμό, στελέχη των Υπουργείων και ισχυρούς παράγοντες για να μπορέσει να δουλέψει.

Οι καταθέσεις των κυρίων Βάρρα και Σημανδράκου είναι ξεκάθαρες. Ο μεν πρώτος λέει ότι μερίμνησε αποκλειστικά για τα συμφέροντα του ΟΠΕΚΕΠΕ, των αγροτών, της νομιμότητας, της διαφάνειας και για την εκλογίκευση και περιορισμό των αυθαιρεσιών και αμέσως μετά θεωρεί ότι γι’ αυτούς τους λόγους απομακρύνθηκε, αναφέροντας πάντα και το γεγονός ότι η κ. Τυχεροπούλου είχε εντοπίσει παρανομίες και παραβιάσεις σε συγκεκριμένα ΑΦΜ και γι’ αυτό από τη Διεύθυνση Ελέγχου πήγε στο Πρωτόκολλο.

Ο δε κ. Σημανδράκος με τις δύο επιστολές του στα τέλη του 2023 προς τον Υπουργό και τον Πρωθυπουργό αναφερόταν σε κλειδωμένα ΑΦΜ που δεν πληρούσαν τα κριτήρια επιλεξιμότητας και αμέσως μετά απομακρύνθηκε, γεγονός -όπως γράφει η δικογραφία- που προκάλεσε τη χείριστη εντύπωση στην Ευρώπη, η οποία αμέσως έθεσε τον Οργανισμό σε επιτήρηση.

Και έχετε το θράσος να λέτε ότι κάνατε εξορθολογισμό και έλεγχο στον ΟΠΕΚΕΠΕ, όταν το 2024 πραγματικά ξεκίνησε η επιτήρηση και οι περικοπές στους αγρότες τους πραγματικούς παραγωγούς. Έχετε το θράσος να λέτε ότι στείλατε υποθέσεις στη δικαιοσύνη, όταν αυτά τα οποία συζητάμε για τις καταδίκες τις τελευταίες ημέρες είναι από καταθέσεις και καταγγελίες είτε μέσα από τη δικογραφία της Ευρωπαϊκής Εισαγγελίας, είτε από πρώην προέδρους του ΟΠΕΚΕΠΕ που αποπέμψατε, είτε από υπαλλήλους σαν την κ. Τυχεροπούλου, είτε από αγροτικούς συλλόγους και συνεταιρισμούς.

Λέτε για τον ΣΥΡΙΖΑ και την κυβέρνηση και τους Υπουργούς του, όταν το 2015-2019 ήταν δύο εκατομμύρια τετρακόσιες χιλιάδες τα αιγοπρόβατα στην Κρήτη και το 2024 πήγαν στα επτά εκατομμύρια οκτακόσιες χιλιάδες. Όταν σας παραδώσαμε, κύριε Αμυρά, το γνωρίζετε αυτό, διαχειριστικά σχέδια βόσκησης με θεσμικό πλαίσιο με χρηματοδότηση και με επιλέξιμη ύλη και εσείς έξι χρόνια καθυστερήσατε, αφήνοντας εσκεμμένα κατ’ εμάς, να υπάρξει όλη αυτή η διαπλοκή και η εγκληματική οργάνωση που δημιουργήθηκε. Δεν κάνατε τίποτα.

Μέσα σε αυτήν τη σπατάλη, λοιπόν, τη σαπίλα και τη σήψη που έχει γεμίσει η πολιτική ζωή και αφορούν χρήματα, αλλά και δικαιώματα του ελληνικού λαού, τολμάτε να μιλάτε για τοξικότητα, για τοξικότητα που εσείς έχετε προκαλέσει σε όλη την ελληνική κοινωνία με αυτήν την αηδιαστική υπόθεση, που δεν είναι η μόνη. Έχετε κάνει τη χώρα μαύρο πρόβατο στην Ευρώπη, που λέει ο Επίτροπος ότι δεν γνωρίζει καν για τη μεταφορά του ΟΠΕΚΕΠΕ στην ΑΑΔΕ. Οποιαδήποτε άλλη κυβέρνηση με τέτοιες καταγγελίες για σκάνδαλα και διαπλοκή δεν είχε παραιτηθεί σε ευρωπαϊκή δημοκρατία.

Και μιλάτε εσείς που εργαλειοποιήσατε τα πάντα και εσείς προσωπικά, κύριε Φλωρίδη, ως πρωτοπόρος σε αυτήν τη διαδικασία, λοιδορήσατε δολοφονίες χαρακτήρων στην κυβέρνηση του ΣΥΡΙΖΑ και του Αλέξη Τσίπρα και μάλιστα όταν μια κυβέρνηση που ανέλαβε μέσα στα κοινωνικά συντρίμμια που εσείς τη φέρατε, δεν υπάρχει καμία υπόνοια για καμία κατάχρηση δημοσίου χρήματος. Μέχρι και το τελευταίο ευρώ από το ΕΣΠΑ, το ΠΑΑ και άλλα εργαλεία καταναλώθηκαν προς όφελος του ελληνικού λαού.

Να ξέρει, όμως, ο ελληνικός λαός ότι και οι Βουλευτές της Νέας Δημοκρατίας έχουν μια ιστορική και τεράστια ευθύνη, διότι από τη στιγμή που ψήφισαν την εξεταστική επιτροπή αυτή η συγκεκριμένη δικογραφία της Ευρωπαϊκής Εισαγγελίας χωρίς την προανακριτική που προτείνουμε εμείς, θα πάει στα αζήτητα και αγνοείτε πλήρως και εξαφανίζετε αυτές τις ενδείξεις που υπάρχουν για κακουργηματικές πράξεις στους Υπουργούς και δεν θα διερευνηθούν. Αυτό κάνετε.

(Στο σημείο αυτό την Προεδρική Έδρα καταλαμβάνει ο Β΄ Αντιπρόεδρος της Βουλής κ. **ΓΕΩΡΓΙΟΣ ΓΕΩΡΓΑΝΤΑΣ**)

Αυτό δεν είναι μόνο ο ορισμός της συγκάλυψης, είναι και κάτι άλλο και τελειώνω, κύριε Πρόεδρε. Είναι ένα πραγματικά άθλιο σήμα και μήνυμα προς την ελληνική κοινωνία ότι όποιος είναι κοντά στην Κυβέρνηση Μητσοτάκη ή στέλεχός της δεν πάει να έχει καταγγελίες από οποιονδήποτε όσο ψηλά και αν είναι, ακόμα και την Ευρωπαϊκή Εισαγγελία, δεν πρόκειται να διωχθεί ποτέ. Αυτή είναι η λογική, αυτό δεν αξίζει στον ελληνικό λαό, αυτό είναι που περνάει πολύ δύσκολα με τις πολιτικές σας. Ο ελληνικός λαός ξέρει και κρίνει και καταλαβαίνει. Σύντομα θα είστε ένα ζοφερό παρελθόν. Και, βέβαια, εμάς είναι χρέος μας αυτό να το αναδείξουμε μέσα και έξω από τη Βουλή και να ζητήσουμε και την επιστροφή των κλεμμένων.

Στηρίζουμε, λοιπόν, την ολοκληρωμένη και νομικά τεκμηριωμένη και σαφέστατη πρόταση του ΣΥΡΙΖΑ – Προοδευτική Συμμαχία και της Νέας Αριστεράς. Καλούμε όλους τους Βουλευτές να τη στηρίξουν και βέβαια απευθυνόμαστε και στον ελληνικό λαό και είναι το ελάχιστο που έχουμε να κάνουμε για την αλήθεια και τη δικαιοσύνη στην περίπτωση αυτή.

Ευχαριστώ.

(Χειροκροτήματα από την πτέρυγα του ΣΥΡΙΖΑ - Προοδευτική Συμμαχία)

**ΠΡΟΕΔΡΕΥΩΝ (Γεώργιος Γεωργαντάς):** Ευχαριστούμε, κύριε συνάδελφε.

Τον λόγο τώρα έχει η κ. Συρεγγέλα από τη Νέα Δημοκρατία και ακολουθεί ο κ. Βρεττός.

**ΜΑΡΙΑ ΣΥΡΕΓΓΕΛΑ:** Ευχαριστώ πολύ, κύριε Πρόεδρε.

Κύριε Υπουργέ, κυρίες και κύριοι συνάδελφοι, θεωρούσα ότι όλες αυτές τις μέρες είχαμε ένα ιδιαίτερο πολιτικό κλίμα, το οποίο επιτρέψτε μου να επισημάνω ότι χαρακτηριζόταν από μια αίσθηση θεάματος και επικοινωνιακής διαχείρισης. Χθες, όμως, και σήμερα το έχουμε φτάσει σε άλλο επίπεδο και τι θα πω με αυτό.

Χθες ακούσαμε ότι μια γυναίκα δεν μπορεί να έχει πολιτική θέση και άποψη, διότι είναι ο σύζυγός της Υφυπουργός και μάλιστα ειπώθηκε ότι είναι και πανελίστρια. Σήμερα, φτάσαμε στο σημείο να πούμε ότι ένας εκλεγμένος Βουλευτής δεν μπορεί να είναι εισηγητής, γιατί δεν είναι νομικός και αυτό ακούστηκε από έναν άνθρωπο ο οποίος δεν θα πω ότι είναι διορισμένος από το επικρατείας, διότι εγώ σέβομαι το άρθρο 54 του Συντάγματος που το προβλέπει αυτό, αν και δεν είναι νομικός. Αλλά όλη αυτή η «λουδοβίκια» νοοτροπία του «οι νομικές μου γνώσεις είναι πάνω από τις δικές σας και χρειάζεστε ψυχολόγο όλες και όλοι εσείς που δεν τις δέχεστε τις νομικές γνώσεις τις δικές μου», αυτό σαφώς δεν μπορώ να το δεχτώ.

Εγώ θα περίμενα πραγματικά -και το λέω αυτό με όλη μου την καρδιά- μια αναθεώρηση και ένα συγγνώμη από τον Κοινοβουλευτικό Εκπρόσωπο αυτήν τη στιγμή του ΠΑΣΟΚ.

**ΑΝΑΣΤΑΣΙΟΣ (ΤΑΣΟΣ) ΝΙΚΟΛΑΪΔΗΣ:** Για πάρτε τα Πρακτικά και ξαναδιαβάστε τι είπε.

**ΠΡΟΕΔΡΕΥΩΝ (Γεώργιος Γεωργαντάς):** Παρακαλώ, κύριε συνάδελφε.

**ΜΑΡΙΑ ΣΥΡΕΓΓΕΛΑ:** Λέει πουθενά ο Κανονισμός ότι μιλάνε μόνο νομικοί, ότι είναι εισηγητές και εισηγήτριες;

**ΑΝΑΣΤΑΣΙΟΣ (ΤΑΣΟΣ) ΝΙΚΟΛΑΪΔΗΣ:** Πάρτε τα Πρακτικά να δείτε τι είπε. Δεν είπε αυτό.

**ΜΑΡΙΑ ΣΥΡΕΓΓΕΛΑ:** Αυτό ακριβώς είπε. Ήμουν εκεί.

**ΠΡΟΕΔΡΕΥΩΝ (Γεώργιος Γεωργαντάς):** Μπορείτε να μη διακόπτετε την ομιλήτρια; Σας παρακαλώ όλους.

**ΜΑΡΙΑ ΣΥΡΕΓΓΕΛΑ:** Πρώτον, μετά τη χθεσινή πρόταση για σύσταση εξεταστικής επιτροπής η σημερινή πρόταση για σύσταση προανακριτικής φαντάζει θεσμικά κενή περιεχομένου. Παρακολουθούμε ένα πρόχειρα δομημένο πολιτικό αφήγημα το οποίο περισσότερο μοιάζει με σύγχρονο κυνήγι μαγισσών παρά με διαδικασία απονομής δικαιοσύνης. Και τι είναι ο μοναδικός στόχος; Μια πρόσκαιρη δημοσκοπική άνοδος, αλλά έχετε δει -το έχουμε ξαναζήσει αυτό το έργο- ότι δεν σας έχει βγει στο παρελθόν.

Γνωρίζετε πολύ καλά ότι δεν υπάρχουν επαρκή αποδεικτικά στοιχεία που να στοιχειοθετούν την ανάγκη για προανακριτική. Στο ΠΑΣΟΚ μάλιστα αποδείξατε ότι για ένα πολύ πιο σοβαρό ζήτημα που ήταν παράδειγμα η δικογραφία για τα Τέμπη, η οποία είχε εξήντα έξι χιλιάδες σελίδες, «μελετήθηκαν» μέσα σε τέσσερις μόλις μέρες τότε από την Αξιωματική Αντιπολίτευση, ως μια άλλη μηχανή τεχνητής νοημοσύνης και καταθέσατε τότε άμεσα μια πρόταση προανακριτικής.

Αντίθετα, η παρούσα δικογραφία, η οποία ήταν τρεισήμισι χιλιάδες σελίδες μάλλον σας δυσκόλεψε, διότι το αποτέλεσμα έδειξε ότι αργήσατε αισθητά να καταθέσετε την πρότασή σας, γιατί η τεκμηρίωση της μάλλον ήταν ανεπαρκής. Εγώ θα ήθελα πραγματικά, κυρίες και κύριοι συνάδελφοι, να ρωτήσω την Αξιωματική Αντιπολίτευση και τη νυν και την προηγούμενη, τι είδους πολιτική πραγματικά θέλετε να ασκείτε. Πώς θέλετε να καταγραφείτε στη συλλογική ιστορική μνήμη, ως φορείς μιας πολιτικής «Κολοσσαίου», με θεάματα, με πολιτικές διώξεις ή ως υπεύθυνοι θεματοφύλακες μιας δημοκρατικής λειτουργίας και φυσικά των θεσμών, ως τιμωροί των πολιτικών σας αντιπάλων ή ως σοβαροί και νηφάλιοι ερευνητές της αλήθειας; Αναρωτιέμαι, γιατί πραγματικά αρνείστε τη διερεύνηση; Γιατί να μην εξεταστούν όλα τα στοιχεία, από όλες τις περιόδους διακυβέρνησης, από του ΣΥΡΙΖΑ, από του ΠΑΣΟΚ, αλλά και από εμάς, της Νέας Δημοκρατίας φυσικά; Τι φοβάστε;

**ΑΙΚΑΤΕΡΙΝΗ (ΚΑΤΕΡΙΝΑ) ΣΠΥΡΙΔΑΚΗ:** Την παραγραφή.

**ΜΑΡΙΑ ΣΥΡΕΓΓΕΛΑ:** Δεν υπάρχει παραγραφή και το γνωρίζετε.

**ΝΙΝΑ ΚΑΣΙΜΑΤΗ:** Υπάρχει.

**ΜΑΡΙΑ ΣΥΡΕΓΓΕΛΑ:** Όμως τώρα έχουμε μια ευκαιρία. Έχουμε μια εξεταστική επιτροπή και μέσα από αυτήν την εξεταστική επιτροπή να λειτουργήσουμε ως υπεύθυνοι εκφραστές της λαϊκής βούλησης, με σοβαρότητα, με νηφαλιότητα και θεσμική υπευθυνότητα.

Σας καλώ, λοιπόν, να καταψηφίσετε τις προτάσεις σύστασης προανακριτικής επιτροπής και από κοινού ας αναλάβουμε την ευθύνη να αποκαλύψουμε πλήρως την αλήθεια, με σεβασμό στους θεσμούς, στον λαό και στην ιστορική μας αποστολή.

Σας ευχαριστώ πολύ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Γεώργιος Γεωργαντάς):** Ευχαριστούμε, κυρία συνάδελφε, και για τη συνέπεια στον χρόνο.

Τον λόγο έχει ο Κοινοβουλευτικός Εκπρόσωπος της Νίκης κ. Βρεττός.

**ΝΙΚΟΛΑΟΣ ΒΡΕΤΤΟΣ:** Ευχαριστώ πολύ, κύριε Πρόεδρε.

Κυρίες και κύριοι Βουλευτές, σήμερα μετά από τις αποκρουστικές πολιτικά παρεμβάσεις του Υπουργού Δικαιοσύνης κ. Φλωρίδη -όχι μόνο λόγω αντιαισθητικής κοινοβουλευτικής παρουσίας, αλλά κυρίως λόγω καθαρά αντιδημοκρατικής νομιμοποίησης των λεγομένων του- κατανοεί απολύτως ο ελληνικός λαός ότι δεν υπάρχει σωτηρία με αυτήν την Κυβέρνηση και κυρίως ότι δεν διαφαίνεται καμία ελπίδα. Κάθε μέρα τον ελληνικό λαό σε χειρότερη θέση τον υποβιβάζετε, κάθε μέρα σε μεγαλύτερη απελπισία τον βουλιάζετε.

Σε αυτήν την κατάσταση στην οποία οδηγείτε τη χώρα με τις πρακτικές συγκάλυψης των συνεχώς αυξανόμενων σκανδάλων είναι κατανοητή, αλλά μη δικαιολογήσιμη η κατάφωρη απόπειρα της Κυβέρνησης της Νέας Δημοκρατίας να αποκρύψει την αλήθεια για το σκάνδαλο των μπλε επιδοτήσεων του ΟΠΕΚΕΠΕ.

Ακούγοντας βεβαίως και τις απολογίες των κυρίων Αυγενάκη και Βορίδη, σεβόμενος τις θέσεις στις οποίες βρίσκονται, σας κατανοώ, κυρίες και κύριοι της Κυβέρνησης, που καταφεύγετε στην παρωχημένη τακτική της σύστασης εξεταστικής επιτροπής. Η επιλογή σας αυτή δεν είναι τυχαία, ούτε βέβαια σας ενδιαφέρει να μάθετε τα προβλήματα του Οργανισμού από συστάσεώς του. Είναι μια μεθοδευμένη κίνηση, ένα πέπλο συγκάλυψης που αποσκοπεί να θάψει τις ποινικές ευθύνες των Υπουργών και να προστατεύσει το καθεστώς της ανομίας που έχει ριζώσει όχι στον ΟΠΕΚΕΠΕ, που σκοπίμως κατασυκοφαντείτε και σκοπίμως διαλύετε, αλλά για να προστατεύσετε το καθεστώς ανομίας που έχει ριζώσει στο Μέγαρο Μαξίμου.

Η κοινωνία μας πνίγεται από τη δυσωδία σκανδάλων που διαβρώνουν τον πυρήνα της κοινοβουλευτικής μας δημοκρατίας. Το 60% των Ελλήνων εκφράζει βαθιά δυσπιστία προς το δικαστικό σύστημα, σύμφωνα με το Ευρωβαρόμετρο. Στη δε υπόθεση του εγκλήματος των Τεμπών η αμφισβήτηση της ελληνικής κοινωνίας στους χειρισμούς της δικαιοσύνης ξεπερνά το 80%. Η Πλειοψηφία δυσπιστεί επίσης για τη Βουλή και για τα πολιτικά κόμματα.

Αντί, όμως, να αναλάβετε το καθήκον σας ως θεματοφύλακες διαφάνειας, επιλέγετε να αποφεύγετε την αλήθεια, να διαχέετε τις ευθύνες και να απογοητεύετε τον λαό μας, με θράσος και υποκρισία που ξεπερνούν κάθε όριο. Με το ίδιο θράσος και την ίδια υποκρισία τα κυβερνητικά στελέχη δηλώνουν προκλητικά: «Αν έχετε στοιχεία, πηγαίνετε στη δικαιοσύνη» ή «δεν μπορεί να ποινικοποιηθεί η πολιτική ζωή». Μα εσείς την ποινικοποιείτε. Αυτές οι δηλώσεις δεν είναι απλώς ανεύθυνες, είναι μια προσβολή στη νοημοσύνη του ελληνικού λαού που βλέπει την περιφρόνησή σας για την πολιτική λογοδοσία και την απέχθειά σας για την απολογία σας στην προανακριτική. Μια σιωπηρή συνωμοσία, μια ομερτά κυριαρχεί στη χώρα μας.

Οι πολιτικοί και διοικητικοί αξιωματούχοι αντί να υψώνουν τη φωνή τους κατά της διαφθοράς, κρύβονται πίσω από το πέπλο της αυτοπροστασίας. Δημοσιεύουν δε και προσωπικές επιστολές, όπως έπραξε μέσα στη Βουλή ο κ. Φλωρίδης, του προϊσταμένου της αντιπροσωπείας της Ευρωπαϊκής Εισαγγελίας με ένα περιεχόμενο που πραγματικά ανατριχιάζει τον νομικό κόσμο και κάθε νοήμονα πολίτη στην ανάγνωσή τους.

Αλήθεια, τους εκθέσατε που τους εκθέσατε τους Ευρωπαίους Εισαγγελείς, είχατε διασφαλίσει προηγουμένως τη συναίνεση δημοσίευσης των ονομάτων αυτών των εισαγγελικών λειτουργών ή χαρήκατε πάρα πολύ από τις χιλιόχρονες ευχές στον πολυχρονεμένο Υπουργείο Δικαιοσύνης; Όμως, όλα αυτά είναι δημοκρατικές λεπτομέρειες για εσάς που τις καταπατάτε ασυστόλως, εντάσσοντας αυτές τις τεχνικές σε ένα πλάνο τακτικής σας, να καταλαγιάσει, δηλαδή, ο κουρνιαχτός, να ξεχαστεί το σκάνδαλο, έρχονται οι καλοκαιρινές διακοπές και μετά βλέπουμε με τις εξαγγελίες της Θεσσαλονίκης.

Όμως, ανεξάρτητα από τους τακτικισμούς απαλλαγής, γιατί φοβάστε τόσο πολύ τη σύσταση της προανακριτικής; Για εσάς δεν ισχύει ούτε το να προσέχετε πού βάζετε την υπογραφή σας, ούτε το «ο καθαρός ουρανός αστραπές δεν φοβάται»;

Για εσάς τους δύο Υπουργούς ισχύει το «καλύψτε με και σώστε με». Γιατί εσείς έχετε πρόβλημα με τον Βάρρα τον συριζαίο; Γιατί εσείς δεν γνωρίζατε τον Βάρρα τον συριζαίο; Δεν γνωρίζατε τον Μελά τον νεοδημοκράτη; Δεν γνωρίζατε ούτε τον Σημανδράκο τον πασοκτζή; Δεν τους είχατε ξαναδεί; Δεν είχατε σχέση με το Υπουργείο Αγροτικής Ανάπτυξης και αυτό είναι αιτιολογία της αθωότητάς σας;

Αν χρειαστεί όμως εξεταστική, είπατε και το αφήσατε σαφώς με νόημα να εννοηθεί, ότι θα κελαηδήσει το πουλί. Για ποιους ήταν αυτό το μήνυμα; Για εσάς, δηλαδή, τους Βουλευτές της Νέας Δημοκρατίας, που στη συγκεκριμένη συζήτηση, μετά από την ανούσια μακρά απολογία των Βουλευτών σας, επιλέξατε ουσιαστικά τη σιωπή ως στρατηγική αναμονής και παραμονής για τους δύο απολογούμενος σήμερα Υπουργούς, παραμονής τους στο περιβάλλον της εξουσίας. Αυτή όμως η στάση δεν είναι απλώς δειλία, είναι συνενοχή.

Ας είμαστε ξεκάθαροι, η προανακριτική επιτροπή δεν είναι απλώς μια επιλογή, είναι η μόνη θεσμική οδός που μπορεί να αποδώσει δικαιοσύνη για το σκάνδαλο του ΟΠΕΚΕΠΕ. Διαθέτει την εξουσία ενός εισαγγελικού οργάνου με τη δυνατότητα να καλεί μάρτυρες, να συλλέγει αποδεικτικά στοιχεία, να προτείνει ποινικές διώξεις και, αν χρειαστεί, να παραπέμπει υποθέσεις στο Δικαστικό Συμβούλιο ή στο Ειδικό Δικαστήριο.

Η προανακριτική δεν είναι μια αφηρημένη διαδικασία. Έχει έννομες συνέπειες που μπορούν να οδηγήσουν σε λογοδοσία όσων καταχράστηκαν το δημόσιο χρήμα και φυσικά στην τιμωρία τους, εφόσον οδηγηθούν κατηγορούμενοι στα δικαστήρια.

Αντιθέτως, η πρότασή σας για σύσταση εξεταστικής επιτροπής, που εμμονικά τη στηρίξατε και τελικά την ψηφίσατε, περιορίζεται σε πολιτικές διαπιστώσεις, χωρίς τη δυνατότητα να ασκηθούν διώξεις ή να οδηγήσει σε δικαστικές συνέπειες σύμφωνα με τις μέχρι σήμερα πολιτικές μεθοδεύσεις της μπλε Πλειοψηφίας.

Είναι, κύριοι της Κυβέρνησης, ένα εργαλείο αδράνειας, μια φενάκη που κρύβει την αλήθεια πίσω από ατελείωτες συζητήσεις και πορίσματα που μένουν στα χαρτιά.

Η Νέα Δημοκρατία με την κοινοβουλευτική πλειοψηφία των εκατόν πενήντα έξι Βουλευτών και τις ακροδεξιές τις εφεδρείες είχε τη δύναμη να εμποδίσει την προανακριτική ή να ανοίξει τον δρόμο για την πραγματική διερεύνηση. Επέλεξε ωστόσο να κρύβεται πίσω από την εξεταστική, αποφεύγοντας να αντιμετωπίσει κατά μέτωπο τις κατηγορίες που βαραίνουν τους πρώην Υπουργούς Μάκη Βορίδη και Λευτέρη Αυγενάκη, παίζοντας με τις αποσβεστικές προθεσμίες κ.λπ., και την παραγραφή.

Η δικογραφία της Ευρωπαϊκής Εισαγγελίας που διαβιβάστηκε στη Βουλή είναι αδιάψευστος μάρτυρας της ανάγκης για προανακριτική. Οι κατηγορίες για κακουργηματική απιστία κατ’ εξακολούθηση, και στην περίπτωση του κ. Αυγενάκη για ειδική αυτουργία σε απιστία, δεν είναι φήμες ή εικασίες, αφορούν -γραπτώς είναι όλα αυτά- τα ποσά που υπερβαίνουν τις 120.000 ευρώ, ποσά που λεηλατήθηκαν από τα κοινοτικά κονδύλια και από τις τσέπες των πραγματικών αγροτών σε βάρος των αγροτών, αλλά κυρίως και της ευρωπαϊκής νομιμότητας. Ας εξετάσουμε τις κατηγορίες με τη δέουσα σοβαρότητα.

Για τον κ. Βορίδη η δικογραφία αποκαλύπτει μια σειρά από επιβαρυντικά στοιχεία. Οι ένορκες καταθέσεις του πρώην Προέδρου του ΟΠΕΚΕΠΕ κ. Γρηγορίου Βάρρα καταδεικνύει ότι ο κ. Βορίδης όχι μόνο απέτυχε να υποστηρίξει τις προσπάθειες εξυγίανσης του Οργανισμού, αλλά εμπόδισε ενεργά κάθε απόπειρα ελέγχου. Όταν ο κ. Βάρρας επιχείρησε να αλλάξει τον τρόπο κατανομής ενισχύσεων, να ελέγξει τον Τεχνικό Σύμβουλο και να μπλοκάρει τα ύποπτα ΑΦΜ, δέχτηκε οργανωμένο πόλεμο φθοράς από πρόσωπα που διορίστηκαν από τον ίδιο τον Υπουργό. Υπάρχουν οι διορισμένοι, οι πρόθυμοι. Τελικά, εξαναγκάστηκε σε παραίτηση χωρίς καμία εμφανή αιτία, πέρα από την πρόθεσή του να διαφυλάξει τη νομιμότητα, και τότε η απομάκρυνση του κ. Βάρρα, βεβαίως, δεν ήταν τυχαία, άσχετα μετά από την πορεία που είχε…

**ΠΡΟΕΔΡΕΥΩΝ (Γεώργιος Γεωργαντάς):** Παρακαλώ, κύριε συνάδελφε.

**ΝΙΚΟΛΑΟΣ ΒΡΕΤΤΟΣ:** Ναι, ευχαριστώ.

Υπάρχουν πολλά θέματα που θα μπορούσα να πω, αλλά θα σεβαστώ τον χρόνο και θα σταθώ στον κύριο Πρωθυπουργό και στην πρότασή του να διερευνηθεί το σκάνδαλο από το 1998. Δεν είναι μια απλώς ανατρεπτική διαδικασία, είναι μια κακόγουστη φάρσα. Μάλιστα, από τη στιγμή που η διοίκηση του ΟΠΕΚΕΠΕ, με την έγκριση της Κυβέρνησης, καταστρέφει όλα τα αρχεία του Οργανισμού που τα φορτώνουν για καταστροφή στα μπαζάδικα φορτηγά, ο κύριος Πρωθυπουργός έχει πλέον καταντήσει με την επιλογή αυτή όχι ένα ανέκδοτο ο ίδιος, αλλά οι πράξεις του, με το να ζητά τη διερεύνηση σε βάθος τριακονταετίας.

**ΠΡΟΕΔΡΕΥΩΝ (Γεώργιος Γεωργαντάς):** Κύριε συνάδελφε, ολοκληρώστε παρακαλώ!

**ΝΙΚΟΛΑΟΣ ΒΡΕΤΤΟΣ:** Κλείνω, κύριε Πρόεδρε και ευχαριστώ.

Επομένως, κύριοι της Κυβέρνησης, η αλαζονεία σας σκάβει -να ξέρετε- τον δικό σας πολιτικό λάκκο. Η ιστορία διδάσκει ότι τα καθεστώτα που στηρίζονται στην αδιαφάνεια και την ατιμωρησία καταρρέουν απρόσμενα. Η κοινωνία δεν αντέχει άλλο τις μεθοδεύσεις σας. Σας καλούμε να αναλάβετε τις ευθύνες σας, να στηρίξετε τη σύσταση προανακριτικής επιτροπής και να επιτρέψετε στη δικαιοσύνη να αποφανθεί.

Ο ελληνικός λαός σάς παρακολουθεί και η τιμωρία του θα είναι αμείλικτη. Γι’ αυτό και εμείς, η Νίκη, θα υποστηρίξουμε και θα ψηφίσουμε κάθε κοινοβουλευτική ενέργεια που θα αναδείξει την αλήθεια και θα οδηγήσει στους φυσικούς δικαστές ακόμα και τους πολιτικούς.

**ΠΡΟΕΔΡΕΥΩΝ (Γεώργιος Γεωργαντάς):** Ευχαριστούμε, κύριε συνάδελφε, κλείστε παρακαλώ.

**ΝΙΚΟΛΑΟΣ ΒΡΕΤΤΟΣ:** Κλείνω, κύριε Πρόεδρε.

Γιατί μπορεί ο κ. Βορίδης και ο κ. Αυγενάκης να επιθυμούν για ευνόητους λόγους να μη χρεωθούν την υλοποίηση του οργανωμένου σχεδίου του Μαξίμου. Μπορεί και ο Πρωθυπουργός με σύσσωμη την παράταξή του να χαρακτηρίζει τη σύσταση προανακριτικής επιτροπής ως διαδικασία προδήλως αβάσιμη.

Όμως, εμείς στη Νίκη πιστεύουμε πως η προσπάθεια αποφυγής της προανακριτικής από τον Πρωθυπουργό και την «μπλε» πλειοψηφία είναι δολίως βάσιμη.

Ευχαριστώ.

(Χειροκροτήματα από την πτέρυγα του Δημοκρατικού Πατριωτικού Κινήματος - ΝΙΚΗ)

**ΠΡΟΕΔΡΕΥΩΝ (Γεώργιος Γεωργαντάς):** Τον λόγο έχει ο κ. Συντυχάκης από το Κομμουνιστικό Κόμμα Ελλάδος.

**ΕΜΜΑΝΟΥΗΛ ΣΥΝΤΥΧΑΚΗΣ:** Χθες το Κομμουνιστικό Κόμμα Ελλάδας αποχώρησε από την Ολομέλεια της Βουλής. Δεν νομιμοποίησε την επιχείρηση συγκάλυψης του σκανδάλου του ΟΠΕΚΕΠΕ, όπως έπραξε η Νέα Δημοκρατία με την ψήφιση της πρότασής της για τη σύσταση εξεταστικής επιτροπής, μια απόφαση που de facto οδηγεί σε διαγραφή και αμνήστευση αδικημάτων των Βορίδη και Αυγενάκη αντίστοιχα, οι οποίοι αποδεδειγμένα διεύθυναν, καθοδηγούσαν ένα καλά οργανωμένο κύκλωμα για την παράνομη απόσπαση αγροτικών επιδοτήσεων από μη πραγματικούς δικαιούχους.

Η Πλεύση Ελευθερίας επέλεξε να νομιμοποιήσει την πρόταση της Νέας Δημοκρατίας, υπερψηφίζοντάς την, συμβάλλοντας στο κουκούλωμα αυτής της παρανομίας. Τα άλλα κόμματα, ΣΥΡΙΖΑ, ΠΑΣΟΚ, Νέα Αριστερά, επιδόθηκαν -όπως και σήμερα άλλωστε- σε ένα ρεσιτάλ ανούσιας αντιπαράθεσης με τη Νέα Δημοκρατία, συγκαλύπτοντας με τον τρόπο αυτόν ότι το έδαφος στο οποίο φύτρωσε και αυτό το σκάνδαλο δεν είναι άλλο από αυτό της Κοινής Αγροτικής Πολιτικής της Ευρωπαϊκής Ένωσης που όλοι τους υλοποίησαν απαρέγκλιτα.

Τα στοιχεία που βγαίνουν στην επιφάνεια για τη βιομηχανία ρουσφετιών, εξαγοράς, πελατειακών σχέσεων και παράνομων επιδοτήσεων στον ΟΠΕΚΕΠΕ προκαλούν πραγματικά οργή και αγανάκτηση. Το επιβεβαιώνει η ίδια η δικογραφία με παραπομπές στελεχών της Νέας Δημοκρατίας σε συνεννόηση με τοπικούς παράγοντες, αγροτοπατέρες, τα γνωστά τζάκια που ανεβάζουν και κατεβάζουν κυβερνήσεις, τους «Φραπέδες» και τους «Χασάπηδες», κολαούζους των Υπουργών που αξιοποιούσαν για εξυπηρετήσεις και ρουσφέτια τον μηχανισμό της εικονικής διανομής των βοσκοτόπων, με βάση την περιβόητη τεχνική λύση, που την εφεύρε ο ΣΥΡΙΖΑ και είχαν συμφωνήσει σε συνεννόηση με τις Βρυξέλλες όλα τα κόμματα πλην του ΚΚΕ.

Η Κυβέρνηση κατά την προσφιλή της τακτική «φταίνε οι άλλοι και ποτέ εμείς», έκανε και κάνει ό,τι μπορεί να κλείσει το καπάκι του υπονόμου που άνοιξε με αφηγήματα περί κακής διαχείρισης και διαφθοράς ορισμένων, δήθεν σύγκρουσης με χρόνιες παθογένειες και άλλα παρόμοια. Ισχυρίζεται ότι θα βάλει τάξη και ότι πρώτη φορά μια Κυβέρνηση προσπαθεί να συγκρουστεί με το απόστημα, ενώ στην πραγματικότητα το μόνο που επιδιώκει είναι να ξεπλύνει τις μεγάλες ευθύνες της.

Η Κυβέρνηση της Νέας Δημοκρατίας δεν απέτυχε, όπως προσπάθησε ο Πρωθυπουργός να μας πείσει, αλλά πιάστηκε με τη γίδα στην πλάτη. Επιδιώκει με έναν σμπάρο πολλά τρυγόνια. Να κουκουλώσει τον βόθρο στον οποίο έχει βουτήξει ως τον λαιμό, όχι μόνο γιατί τα στελέχη της εμπλέκονται σε μια σειρά ποινικά διωκόμενες πράξεις, αλλά κυρίως επειδή στηρίζει ακόμα μαζί με τα υπόλοιπα κόμματα την Κοινή Αγροτική Πολιτική, που αποτελεί το έδαφος πάνω στο οποίο αναπτύσσονται τέτοιου είδους σκάνδαλα, όχι μόνο στην Ελλάδα αλλά και σε άλλες ευρωπαϊκές χώρες. Γι’ αυτό και όλοι τους παρουσιάζουν το σκάνδαλο ως εξαίρεση στον κανόνα.

Θέλουν να προετοιμάσουν τον λαό και τους αγρότες για τα χειρότερα που έρχονται με κόψιμο κοινωνικών δαπανών, κούρεμα των επιδοτήσεων στους αγρότες που τις έχουν περισσότερο ανάγκη με τη στροφή της Ευρωπαϊκής Ένωσης στην πολεμική οικονομία. Θέλουν να φορτώσουν τα διάφορα πρόστιμα που ήδη έχει επιβάλει η Ευρωπαϊκή Ένωση στις πλάτες του λαού και των βιοπαλαιστών αγροτών.

Η πραγματική κομπίνα είναι το ίδιο το καθεστώς των αγροτικών επιδοτήσεων που ξεκίνησε με την αποσύνδεσή τους από την παραγωγή και το ζωικό κεφάλαιο και τη χορήγησή τους με βάση την έκταση γης με έναν και μόνο στόχο, να καταληστεύουν τον βιοπαλαιστή αγρότη τα μονοπώλια -βιομηχανικά, εμπορικά, τραπεζικά- μέσω των χαμηλών τιμών που αυτά επιβάλλουν στα γεωργικά, κτηνοτροφικά προϊόντα, μέσω της πώλησης πανάκριβων λιπασμάτων, φυτοφαρμάκων, μέσω των ληστρικών επιτοκίων δανεισμού και πολλά άλλα. Τα ποσά των επιδοτήσεων, τα δισεκατομμύρια που διαφημίζουν οι κυβερνήσεις και οι Υπουργοί τους, δεν είναι παρά τα τριάκοντα αργύρια για αυτή την τεράστια κλοπή.

Αυτό το μοντέλο επιδοτήσεων έδωσε το πράσινο φως σε όσους έχουν στην ιδιοκτησία τους μεγαλύτερες εκτάσεις, ανεξάρτητα από το αν παράγουν ή όχι. Έτσι έφτασαν να παίρνουν επιδότηση νόμιμα πολλοί και διάφοροι, από γιατρούς και δικηγόρους μέχρι τα διάφορα δικά σας παιδιά, οι γνωστοί πάτρονες «Φραπέδες» και «Χασάπηδες», οι διάφοροι ψευτοσυνδικαλιστές, τα διάφορα εκλεκτά χιλετζάκια -κάτι ξέρει ο κ. Αυγενάκης, ο οποίος απουσιάζει- που άλλαζαν κόμμα και χρώμα σαν τα ιγκουάνα της Καραϊβικής με κάλυψη ΠΑΣΟΚ παλιότερα, καλύψει Νέα Δημοκρατία σήμερα με Αυγενάκη και Βορίδη.

Να σας θυμίσω το ξύλο και τα χημικά που έφαγαν οι αγρότες των μπλόκων τον Δεκέμβρη του 2019, όταν ο Υπουργός ο κ. Βορίδης είχε κατέβει στην Κρήτη και ήθελαν να του επιδώσουν ψήφισμα και τον περιστοίχιζαν αυτά τα ονόματα τα οποία ακούγονται σήμερα εδώ. Όλοι αυτοί, κεντρικά και διοικητικά, κατά τη θητεία του σε Υπουργεία, στη διοίκηση του ΟΠΕΚΕΠΕ, σύμβουλοι Υπουργών και Βουλευτών, στο Αγροτικό και Συνεταιριστικό Κίνημα, αξιοποίησαν κάθε μέσο για προσωπικά και κομματικά οφέλη. Τα στοιχεία που βγαίνουν στη δημοσιότητα είναι αποκαλυπτικά του τρόπου με τον οποίο λειτούργησαν για να μοιράσουν χρήμα, να ψηφοθηρήσουν, να χειραγωγήσουν και να εξαγοράσουν συνειδήσεις.

Την ίδια στιγμή, όμως, η συντριπτική πλειοψηφία, οι βιοπαλαιστές αγρότες, οι κτηνοτρόφοι, δίνουν αγώνα για την επιβίωση τους, μοχθούν κάτω από το δυσβάσταχτο κόστος παραγωγής και την πώληση των προϊόντων τους σε εξευτελιστικές τιμές που επιβάλλουν τα μεγάλα αγροτοβιομηχανικά συμπλέγματα και μονοπώλια και οδηγούν σε πραγματικό στραγγαλισμό με στόχο να συγκεντρωθεί η παραγωγή στους μεγάλους αγροτοκαπιταλιστές. Γι’ αυτό και είναι πρόκληση να τσουβαλιάζονται με όλους όσοι εισέπρατταν την επιδότηση, δηλώνοντας παραπάνω εκτάσεις με όποιον τρόπο μπορούσαν.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή)

Το οργανωμένο, λοιπόν, διεκδικητικό Ριζοσπαστικό Αγροτικό Κίνημα βρίσκεται απέναντι σε αυτούς που ήξεραν τα κόλπα και αξιοποιούσαν όλα τα παραθυράκια, για να αναπαράγουν με λαμογιές και ρουσφέτια την εκλογική πελατεία των κομμάτων τους. Γι’ αυτό και έχει την απαίτηση να δοθούν στη δημοσιότητα τα ονόματα όσων συμμετείχαν στο σκάνδαλο, όσων εισέπραξαν παράνομες επιδοτήσεις.

Το ΚΚΕ θα κάνει ό,τι είναι δυνατόν για να επιστραφούν όσες επιδοτήσεις έχουν εισπραχθεί παράνομα και τα όποια πρόστιμα επιβληθούν να βαρύνουν αποκλειστικά όσους έχουν την ευθύνη για αυτά και όχι τους βιοπαλαιστές αγρότες και τον λαό. Να επιστραφούν τα κλεμμένα, να τιμωρηθούν αυτοί που τα πήραν και όχι οι ίδιοι με περικοπές ή πάγωμα επιδοτήσεων ή ο υπόλοιπος λαός με πρόστιμα και φορολογία.

Το ΚΚΕ έχει καταθέσει τη δική του πρόταση απόλυτα τεκμηριωμένη για σύσταση προανακριτικής επιτροπής, κανονικής, όχι παραμύθι για όλους τους Υπουργούς που εμπλέκονται στο σκάνδαλο του ΟΠΕΚΕΠΕ. Δυστυχώς, δεν έχει τον απαιτούμενο αριθμό Βουλευτών για να τεθεί σε ψηφοφορία. Διατηρώντας τη δική του τεκμηριωμένη πρόταση, θα ψηφίσει θετικά για τη σύσταση προανακριτικής επιτροπής. Αυτή είναι η πρόθεσή του, αν εν τω μεταξύ δεν επιλέξει η πλειοψηφία να την κάνει με ελαφρά πηδηματάκια.

Θα επαναλάβω αυτό που είπε και ο Κοινοβουλευτικός μας Εκπρόσωπος πριν από λίγο. Ζητάμε να έρθει ο Πρόεδρος της Βουλής εδώ, από το Βήμα και να πάρει θέση.

Πάνω από όλα, όμως, απευθυνόμαστε στους βιοπαλαιστές αγρότες και κτηνοτρόφους και τους λέμε να μην έχουν αυταπάτες ότι μπορούν να δικαιωθούν έτσι επειδή συζητιέται στη Βουλή ή με μια προανακριτική επιτροπή ή με μια εξεταστική επιτροπή. Αυτό που χρειάζεται είναι να εγκαταλείψουν τα κόμματα της Κοινής Αγροτικής Πολιτικής της Ευρωπαϊκής Ένωσης, η οποία είναι θερμοκήπιο κομπίνας με στόχο να διαιωνίζεται η καταλήστευσή τους από τα μονοπώλια. Αυτό που χρειάζεται επειγόντως είναι η ένταξή τους στους μαχητικούς αγροτικούς συλλόγους, σε παλιούς και νέους που στήνονται σε όλη την Ελλάδα, στα μπλόκα της αγροτιάς, απομονώνοντας τους διάφορους αγροτοπατέρες σε συμμαχία με τους εργάτες, τους αυτοαπασχολούμενους ελεύθερους επαγγελματίες για την ανατροπή του σάπιου συστήματος που γεννά σκάνδαλα, φτώχεια για τους πολλούς και χλιδή για τους λίγους.

Το ΚΚΕ είναι εδώ, δίπλα τους, στην πρώτη γραμμή της οργάνωσης των αγώνων, σε σύγκρουση με την πραγματική αιτία που γεννά σκάνδαλα και διαφθορά, δηλαδή την αντιλαϊκή πολιτική Ευρωπαϊκής Ένωσης και κυβερνήσεων που υπηρετούν τα συμφέροντα και τα κέρδη των λίγων.

Ευχαριστώ πολύ.

**ΠΡΟΕΔΡΕΥΩΝ (Γεώργιος Γεωργαντάς):** Ευχαριστούμε, κύριε συνάδελφε.

Να σημειώσω για όλους ότι κανονικά με τα πέντε λεπτά πρέπει να μιλάτε, όχι από το Βήμα, αλλά από τη θέση σας. Σε κάθε περίπτωση θα συνεχίσουμε να μιλάτε από το Βήμα, αλλά παρακαλώ έναν αυτοπεριορισμό, γιατί καταλαβαίνετε ότι η σημερινή μέρα ήταν λίγο ιδιαίτερη. Ζητάω έναν αυτοπεριορισμό και σεβασμό προς τους άλλους συναδέλφους που εκκρεμεί ακόμα η ομιλία τους.

Τον λόγο έχει τώρα από την Ελληνική Λύση ο κ. Παπαδάκης.

**ΠΑΡΑΣΧΟΣ ΠΑΠΑΔΑΚΗΣ:** Ευχαριστώ, κύριε Πρόεδρε.

Ψηφίσατε χθες εξεταστική. Κάποιοι από τη Νέα Δημοκρατία, από εσάς, θα είστε μέλη της εξεταστικής επιτροπής και σήμερα χειροκροτούσατε -που θέλετε να διερευνήσετε την αλήθεια- και τον Αυγενάκη και τον Βορίδη, όπως χειροκροτούσατε και τον Καραμανλή και κάποια στιγμή σας ήρθε ένα μήνυμα στο κινητό και σταματήσατε τα χειροκροτήματα. Για να δείτε τι τσίρκο έχετε στήσει και πόσο αντικειμενική εξεταστική επιτροπή θα κάνατε!

Είπε χθες ο Κυριάκος Μητσοτάκης ότι ο Βελόπουλος λέει σαχλαμάρες για το γεγονός ότι τοποθετούνται ανεμογεννήτριες σε καμένες εκτάσεις. Σας κατέθεσε ο Κυριάκος Βελόπουλος και έγγραφα από τους δορυφόρους και σχέδιο που φαίνεται αναλυτικά από την Ρυθμιστική Αρχή Ενέργειας πού μπαίνουν οι ανεμογεννήτριες.

Και όσον αφορά τον Έβρο, γιατί, κύριε Αμυρά, πεταχτήκατε όταν μιλούσε ο Κυριάκος Βελόπουλος και είπατε ότι στο Σουφλί και στις καμένες εκτάσεις στον Έβρο δεν έχουν μπει.

**ΓΕΩΡΓΙΟΣ ΑΜΥΡΑΣ:** Στο δάσος της Δαδιάς είπα!

**ΠΑΡΑΣΧΟΣ ΠΑΠΑΔΑΚΗΣ:** Θα σας πω και για το δάσος της Δαδιάς. Περιμένετε να το ακούσετε. Μη βιάζεστε.

Στον Έβρο κάηκαν 1.000.000 στρέμματα. Εδώ και δύο χρόνια έχουν τοποθετηθεί στα καμένα, σε καμένες εκτάσεις, εκατοντάδες ανεμογεννήτριες στους οικισμούς Αβάντα, Αισύμη, Νίψα, Δωρικό. Στα καμένα, εκεί φύτρωσαν ανεμογεννήτριες.

Πάμε στο Σουφλί, στις περιοχές Natura. Και στο Σουφλί, στο δάσος της Δαδιάς και στο Δέλτα του Έβρου έχουν εγκριθεί από την Αποκεντρωμένη Διοίκηση Μακεδονίας-Θράκης, αν δεν το ξέρετε, κύριε Αμυρά, σαράντα μία ανεμογεννήτριες να τοποθετηθούν από την εταιρεία WPD, απόφαση 2009. Έχουμε καταθέσει μάλιστα και εγώ και ο Κυριάκος Βελόπουλος στις 13-10-2024 ερώτηση στον Υπουργό Περιβάλλοντος για να ανακαλέσει τις άδειες αυτές.

Καταθέτω στα Πρακτικά της Βουλής και την ερώτηση στην οποία απάντηση δεν πήραμε και την άδεια από την Αποκεντρωμένη Διοίκηση Μακεδονίας - Θράκης.

(Στο σημείο αυτό ο Βουλευτής κ. Παράσχος Παπαδάκης καταθέτει για τα Πρακτικά τα προαναφερθέντα έγγραφα, τα οποία βρίσκονται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Τώρα το σκάνδαλο του ΟΠΕΚΕΠΕ, κυρίες και κύριοι συνάδελφοι, για να μην κοροϊδευόμαστε εδώ μέσα, έχει όνομα: Νέα Δημοκρατία, ΠΑΣΟΚ, ΣΥΡΙΖΑ. Ήταν ένα ψηφοθηρικό εργαλείο που όλοι το εκμεταλλευτήκατε, άλλοι λιγότερο, άλλοι περισσότερο. Κάποιοι βούτηξαν με το δάχτυλο στο μέλι, ΠΑΣΟΚ και ΣΥΡΙΖΑ, ενώ η Νέα Δημοκρατία μπήκε ολόκληρη μέσα στο μέλι. Αυτή είναι η πραγματικότητα.

Και αν το ΠΑΣΟΚ και ο ΣΥΡΙΖΑ χόρευαν στην πίστα, όπως είπε ο Πρωθυπουργός στη συνέντευξη που έδωσε στην ανιψιά του -δεν ξέρω τι είναι-, εσείς της Νέας Δημοκρατίας χορεύατε πάνω στα τραπέζια χορεύοντας τσιφτετέλι ή ό,τι άλλο θέλετε και πίνατε στην υγειά των κορόιδων, στην υγειά των νόμιμων αγροτών.

Είπαν ο κ. Βορίδης και ο Αυγενάκης -με ύφος χιλίων καρδιναλίων, αυτό το ύφος μπλαζέ που έχει ο κ. Βορίδης- ότι είναι παράνομο να ζητάς την παραίτηση του υφισταμένου σου. Είναι δυνατόν να το θεωρείτε αυτό έγκλημα; Όταν "παραιτείς" αυτόν ο οποίος σου καταγγέλλει παρανομίες για να πληρώσεις μετά τα παράνομα ΑΦΜ και τον εξαναγκάζεις να παραιτηθεί και τον διευκολύνεις να τελεί αξιόποινη πράξη, φυσικά είναι παράνομη πράξη. Στοιχειοθετεί την αντικειμενική υπόσταση της συνέργειας σε απιστία.

Ο κ. Σημανδράκος, τον οποίο κανένας δεν ανέφερε, ούτε ο Βορίδης ούτε ο κ.Αυγενάκης -ο κ. Αυγενάκης απλά ψέλλισε ότι είναι ΠΑΣΟΚ ο Σημανδράκος- έστειλε δύο e-mail με τα οποία απευθύνθηκε στο Μέγαρο Μαξίμου και έκανε δύο συναντήσεις. Γι’ αυτά να μας πουν. Έγιναν αυτές οι συναντήσεις ή όχι; Και τι είπε ο Σημανδράκος; Ότι έχουμε έξι χιλιάδες ΑΦΜ παράνομα και δεν πρέπει να πληρωθούν. Και αντί να ελέγξουν αυτά τα παράνομα ΑΦΜ, τι κάνανε; "Παραίτησαν" τον Σημανδράκο, έβαλαν τον Μπαμπασίδη και την επόμενη μέρα πληρώσανε τα παράνομα ΑΦΜ. Αν αυτό δεν είναι συνέργεια σε απιστία, ας μας πει ο νομοδιδάσκαλος Βορίδης ή όποιος άλλος θέλει εδώ μέσα από τη Νέα Δημοκρατία ότι δεν είναι η αντικειμενική υπόσταση του αδικήματος αυτού.

Λάθος, λέτε, ότι εμείς θέλουμε τη δίωξη των δύο Υπουργών. Η Ευρωπαϊκή Εισαγγελία το ζητά. Και την Ευρωπαϊκή Εισαγγελία δεν την αφήνετε να κάνει τη δουλειά της. Η Ευρωπαϊκή Εισαγγελία, ξέρετε, δεν στέλνει μια δικογραφία στη Βουλή επειδή δεν έχει τι να κάνει ή δεν έχει άλλη δουλειά πιο σοβαρή, ούτε το κάνει αμελλητί, γιατί βρίσκει ονόματα Υπουργών ως μπαμπούλες, βλέπει μία τώρα δικογραφία και την στέλνει κατευθείαν στη Βουλή. Όχι, δεν γίνεται έτσι. Το κάνει, γιατί σύμφωνα με το άρθρο 86 του Συντάγματος που λέει, αν στο πλαίσιο άλλης ανάκρισης, άλλης προανάκρισης, άλλης προκαταρκτικής εξέτασης, προκύψουν στοιχεία -το λέμε δέκα φορές- τα οποία σχετίζονται με τα πρόσωπα των Υπουργών, τότε και μόνο τότε η δικογραφία διαβιβάζεται αμελλητί στη Βουλή, όταν υπάρχουν στοιχεία και ενδείξεις ενοχής.

Γι’ αυτό εστάλη η δικογραφία στη Βουλή. Και οι μεγάλο-ποινικολόγοι και οι συνταγματολόγοι που μπορεί να έχετε στη Νέα Δημοκρατία να διαβάσουν καλά το άρθρο 43 του Κώδικα Ποινικής Δικονομίας που λέει ότι, ο εισαγγελέας εάν κρίνει ότι η μήνυση είναι αβάσιμη ή η υπόθεση είναι ανεπίδεκτη δικαστικής εκτιμήσεως τη βάζει με συνοπτικά αιτιολογημένη πράξη στο αρχείο. Δεν τη διαβιβάζει στη Βουλή, που μάθατε αυτό το ποίημα.

Άρα, λοιπόν, σας στέλνει η Ευρωπαϊκή Εισαγγελία στοιχεία, επισυνδέσεις, e-mail, καταθέσεις ένορκες, στοιχεία για τους δύο Υπουργούς και εσείς τι κάνετε; «Πετάει, πετάει η μέλισσα». Πετάτε το μπαλάκι στην εξέδρα ψάχνοντας πολιτικές ευθύνες επί Κολοκοτρώνη. Δηλαδή, να εξετάσουμε ποιοι έκλεψαν παραπάνω, όχι εμείς, όχι εσείς.

Η Ευρωπαϊκή Εισαγγελία θα έπρεπε να ασκήσει ποινικές διώξεις χωρίς καμία άδεια από τη Βουλή, γιατί εδώ τα εγκλήματα που φέρεται να τελέστηκαν, δεν τελέστηκαν κατά την ενάσκηση των καθηκόντων όπως απαιτεί το άρθρο 16 του Συντάγματος, αλλά εξ αφορμής αυτών. Όταν, δηλαδή, ο Αυγενάκης "παραιτούσε" τον Σημανδράκο και ο Βορίδης και οι υπόλοιποι, ο Παπασταύρου και ο Μπρατάκος μέσα στο Μέγαρο Μαξίμου του λέγανε παραιτήσου, γιατί την επόμενη μέρα πληρώθηκαν τα ΑΦΜ, έγινε αυτό όχι κατά την ενάσκηση των καθηκόντων, αλλά εξ αφορμής αυτών, καταχρώμενοι την ιδιότητά τους.

Τα αδικήματα θα παραγραφούν και αυτός είναι ο σκοπός και το ξέρετε πολύ καλά. Λέει ή δεν λέει το διαβιβαστικό της Ευρωπαϊκής Εισαγγελίας ότι η δικογραφία εστάλη στη Βουλή άρον-άρον με τη μορφή του κατεπείγοντος, χωρίς μάλιστα μετάφραση εγγράφων πριν το πέρας της Β΄ τακτικής Συνόδου της Βουλευτικής Περιόδου; Το λέει ή δεν το λέει η Ευρωπαϊκή Εισαγγελία; Το λέει το διαβιβαστικό έγγραφο; Εάν το λέει, λοιπόν, τότε εσείς πώς επιμένετε ότι δεν παραγράφονται τα αδικήματα;

Παρά την Αναθεώρηση του Συντάγματος του 2019, δεν καταργήσατε επί έξι χρόνια το άρθρο 3 παράγραφος 2 του ν.3126/2003 για την παραγραφή των αδικημάτων, γιατί γνωρίζετε καλά στη Νέα Δημοκρατία ότι για να γίνει παραγραφή έπρεπε ταυτόχρονα, παραχρήμα, μαζί με την Αναθεώρηση του Συντάγματος να ακυρώσετε και τον ν.3126/2003.

Διότι έστω και μία μέρα να ισχύει ο δυσμενέστερος νόμος, σύμφωνα με το άρθρο 2 του Ποινικού Κώδικα ισχύει ο ευμενέστερος νόμος, που είναι η παραγραφή των αδικημάτων για τους Υπουργούς. Λέει το άρθρο 2: Αν από την τέλεση της πράξης ως την αμετάκλητη εκδίκασή της ίσχυσαν περισσότερες διατάξεις νόμων, τότε εφαρμόζεται εκείνη η διάταξη, η ευμενέστερη για τον κατηγορούμενο. Ποια είναι η ευμενέστερη διάταξη; Η παραγραφή των αδικημάτων.

**ΠΡΟΕΔΡΕΥΩΝ (Γεώργιος Γεωργαντάς):** Παρακαλώ, κύριε συνάδελφε.

**ΠΑΡΑΣΧΟΣ ΠΑΠΑΔΑΚΗΣ:** Κλείνω, κύριε Πρόεδρε και ευχαριστώ. Μεθοδεύσατε, εν προκειμένω την παραγραφή των αδικημάτων. Το λέει η Ευρωπαϊκή Εισαγγελία. Σας κρούει τον κώδωνα του κινδύνου κι εσείς κάνετε ότι δεν καταλαβαίνετε. Φτιάξατε, δυστυχώς, μια Ελλάδα σάπια, φτωχοποιήσατε τους Έλληνες, τη χώρα, για να μπορείτε να έχετε όμηρους τους Έλληνες. Τους βάλατε στο βρώμικο παιχνίδι, το οποίο συντηρούν λόγω της ομηρίας τους. Η αλήθεια, όμως, είναι ότι η Ελλάδα θέλει ξήλωμα από την αρχή, επανασύσταση κι αυτό θα το κάνει μόνο Ελληνική Λύση με τους γνήσιους και τίμιους Έλληνες.

Ευχαριστώ πολύ.

(Χειροκροτήματα από την πτέρυγα της Ελληνικής Λύσης)

**ΠΡΟΕΔΡΕΥΩΝ (Γεώργιος Γεωργαντάς):** Ευχαριστούμε, κύριε συνάδελφε.

Τον λόγο τώρα έχει από τη Νέα Δημοκρατία ο κ. Κουλκουδίνας και ακολουθεί ο κ. Παππάς.

Παρακαλώ, κύριε Κουλκουδίνα, έχετε τον λόγο.

**ΣΠΥΡΙΔΩΝ ΚΟΥΛΚΟΥΔΙΝΑΣ:** Σας ευχαριστώ πολύ, κύριε Πρόεδρε.

Κύριε Υπουργέ, κυρίες και κύριοι συνάδελφοι, η πλειοψηφία της Βουλής αποφάσισε χθες τη σύσταση εξεταστικής επιτροπής. Η εξεταστική επιτροπή, λοιπόν, δίνει τη δυνατότητα πλήρους διερεύνησης των παράνομων επιδοτήσεων από τον ΟΠΕΚΕΠΕ σε βάθος χρόνου και όχι μόνο για τα τελευταία χρόνια. Δίνει τη δυνατότητα κυρίως να αποκαλυφθούν ευθύνες, να φωτιστούν οι σκοτεινές πτυχές που δημιούργησαν κερκόπορτες.

Το σημαντικότερο, όμως, είναι πως θα μας δώσει τη δυνατότητα να δούμε όλοι μαζί και να αντιμετωπίσουμε τις αβελτηρίες που ανοίγουν τον δρόμο σε παράνομες πρακτικές που μας προσβάλλουν όλους, αφού η πρόταση της Νέας Δημοκρατίας για την εξεταστική επιτροπή επικεντρώνεται στην έρευνα επτά καίριων σημείων της λειτουργίας του ΟΠΕΚΕΠΕ και συνολικά του συστήματος των αγροτικών επιδοτήσεων διαχρονικά και όχι τώρα. Γιατί αυτά δεν συνέβησαν τα τελευταία χρόνια. Συνέβαιναν πάντα, το ξέραμε, το ξέρατε όλοι.

Η Αντιπολίτευση, όμως, και όσοι προσυπογράφουν και στηρίζουν την πρόταση για σύσταση προανακριτικής επιτροπής δεν ενδιαφέρονται πραγματικά για όλα αυτά. Δεν αποδέχονται τα αυτονόητα. Ποια είναι αυτά τα αυτονόητα; Ότι η σύσταση προανακριτικής επιτροπής πρέπει να συνοδεύεται από στοιχεία για τα πρόσωπα εναντίον των οποίων στρέφεται. Παρουσιάστηκε κάποιο στοιχείο για αυτά τα πρόσωπα; Βρήκατε κάποιο στοιχείο συγκεκριμένο για τον κ. Αυγενάκη και για τον κ. Βορίδη; Κανένα απολύτως στοιχείο γι’ αυτά τα δύο πρόσωπα.

**ΧΡΗΣΤΟΣ ΓΙΑΝΝΟΥΛΗΣ:** …(Δεν ακούστηκε)

**ΠΡΟΕΔΡΕΥΩΝ (Γεώργιος Γεωργαντάς):** Μη διακόπτετε.

Δεν χρειάζεται να συμφωνήσουμε. Να ακούγεται η άποψη του καθενός.

**ΧΡΗΣΤΟΣ ΓΙΑΝΝΟΥΛΗΣ:** …(Δεν ακούστηκε)

**ΣΠΥΡΙΔΩΝ ΚΟΥΛΚΟΥΔΙΝΑΣ:** Δεν πειράζει, κανένα πρόβλημα! Και όλους μαζί μπορώ να σας αντιμετωπίσω, κανένα πρόβλημα!

**ΠΡΟΕΔΡΕΥΩΝ (Γεώργιος Γεωργαντάς):** Παρακαλώ, κύριε Γιαννούλη.

**ΣΠΥΡΙΔΩΝ ΚΟΥΛΚΟΥΔΙΝΑΣ:** Και, βέβαια, δεν χρειάζεται να υπενθυμίσω ότι συστήθηκε προανακριτική παρωδία με δική σας ευθύνη για δέκα πολιτικά πρόσωπα τον Φεβρουάριο του 2018 για την υπόθεση Novartis. Θυμάστε την υπόθεση Novartis, κύριε Γιαννούλη; Με έωλα στοιχεία, με χαλκευμένες και ατεκμηρίωτες όπως αποδείχθηκε μαρτυρίες και φυσικά δεν έγινε τίποτα. Δεν αποδείχθηκε τίποτα. Μόνο λάσπη στον ανεμιστήρα και τίποτα άλλο. Μόνο αυτό καταφέρατε.

**ΧΡΗΣΤΟΣ ΓΙΑΝΝΟΥΛΗΣ:** Χάσατε την υπόθεση τώρα!

**ΠΡΟΕΔΡΕΥΩΝ (Γεώργιος Γεωργαντάς):** Κύριε Γιαννούλη, σας παρακαλώ πολύ, θα τα πει ο κ. Παππάς σε λίγο. Παρακαλώ!

**ΧΡΗΣΤΟΣ ΓΙΑΝΝΟΥΛΗΣ:** Με ρωτάει.

**ΠΡΟΕΔΡΕΥΩΝ (Γεώργιος Γεωργαντάς):** Παρακαλώ, αφήστε τον να εκφραστεί.

**ΧΡΗΣΤΟΣ ΓΙΑΝΝΟΥΛΗΣ:** Εάν ρωτάτε, θα απαντώ

**ΠΡΟΕΔΡΕΥΩΝ (Γεώργιος Γεωργαντάς):** Κύριε Γιαννούλη, σας παρακαλώ πολύ:

**ΣΠΥΡΙΔΩΝ ΚΟΥΛΚΟΥΔΙΝΑΣ:** Θέλετε να ανεβείτε στο Βήμα να τα πείτε, να κατέβω; Εάν δεν θέλετε, τότε σταματήστε. Σεβαστείτε τον ομιλητή σας παρακαλώ πάρα πολύ.

Γιατί η σύσταση εκείνης της προανακριτικής επιτροπής, όπως και η πρόταση που συζητάμε σήμερα εκπορεύτηκε και εκπορεύεται από την ανάγκη εξυπηρέτησης κομματικών και μόνον σκοπιμοτήτων, από την ανάγκη να βγείτε από τα πολιτικά σας αδιέξοδα. Βεβαίως, τότε το ΠΑΣΟΚ δεν συμμετείχε σε αυτή τη μεθόδευση. Αντίθετα υπήρχαν στελέχη του, τα οποία ήταν στόχοι αυτής της σκευωρίας όπως αποδείχθηκε. Σήμερα το ΠΑΣΟΚ, βέβαια, ετοιμάζεται να ψηφίσει χέρι-χέρι, αγκαλιά με όλους εσάς που μεθοδεύσατε αυτή τη σκευωρία μαζί με αυτούς που έβαλαν τη Βουλή, τη σύσταση προανακριτικής επιτροπής για συγκεκριμένα πρόσωπα χωρίς στοιχεία.

Αλήθεια, θα ήθελα να ρωτήσω τον Πρόεδρο του ΠΑΣΟΚ, πιστεύει ότι με αυτή την κίνηση θα μπορέσει να μετατραπεί σε έναν πρωθυπουργό εν αναμονή και το κόμμα του σε εναλλακτική πρόταση διακυβέρνησης; Πιστεύει ο κ. Ανδρουλάκης ότι θα τον επιβραβεύσουν οι πολίτες; Ή μήπως πιστεύει ο κ. Ανδρουλάκης ότι θα αποφύγει να συνεχίσουν να τον αμφισβητούν αυτοί που τον αμφισβητούν ήδη μέσα στο κόμμα του;

Αν και χθες, λοιπόν, αποφασίστηκε η σύσταση εξεταστικής επιτροπής, η πρόταση για σύσταση προανακριτικής επιτροπής παραβιάζει έναν ακόμα κανόνα κοινής λογικής αλλά και της γενικευμένης αίσθησης που επικρατεί στην κοινωνία. Ποια είναι αυτή η αίσθηση; Πολύ απλά ότι η υπόθεση των παράνομων επιδοτήσεων από τον ΟΠΕΚΕΠΕ είναι ένα διαχρονικό πρόβλημα και ότι στελέχη όλων των παρατάξεων -και δεν μπορείτε να το αμφισβητήσετε αυτό- είναι μέσα σε αυτούς που έχουν πάρει λιγότερες ή περισσότερες παράνομες επιδοτήσεις. Δεν το αποδέχεστε…

**ΧΡΗΣΤΟΣ ΓΙΑΝΝΟΥΛΗΣ:** Για πείτε έναν από τον ΣΥΡΙΖΑ.

**ΣΠΥΡΙΔΩΝ ΚΟΥΛΚΟΥΔΙΝΑΣ:** Πιστεύετε ότι ξέρω όλα τα ονόματα αυτών που πήραν τις παράνομες επιδοτήσεις;

**ΧΡΗΣΤΟΣ ΓΙΑΝΝΟΥΛΗΣ:** Τότε γιατί το λέτε;

**ΣΠΥΡΙΔΩΝ ΚΟΥΛΚΟΥΔΙΝΑΣ:** Θα το δούμε στην πορεία, λοιπόν, αυτό.

Δεν το αποδέχεστε λοιπόν. Για την ακρίβεια, πραγματικά, προσποιείστε ότι δεν το αποδέχεστε.

**ΧΡΗΣΤΟΣ ΓΙΑΝΝΟΥΛΗΣ:** Θα πετάμε τη λάσπη έτσι;

**ΠΡΟΕΔΡΕΥΩΝ (Γεώργιος Γεωργαντάς):** Κύριε Γιαννούλη, δεν είναι σωστό αυτό που κάνετε! Σας παρακαλώ. Δεν γίνεται διάλογος. Έχετε τους ανθρώπους σας για να εκφραστείτε μετά. Σας παρακαλώ, δεν χρειάζεται να ομονοήσουμε σε ό,τι ακούγεται εδώ. Το Προεδρείο πρέπει να προστατεύσει τον καθένα να πει αυτό που αισθάνεται ότι θέλει να πει.

**ΧΡΗΣΤΟΣ ΓΙΑΝΝΟΥΛΗΣ:** Έτσι την πατήσαμε…

**ΠΡΟΕΔΡΕΥΩΝ (Γεώργιος Γεωργαντάς):** Παρακαλώ, μετά θα μιλήσουν οι επόμενοι. Σας παρακαλώ πολύ, αυτή είναι η δημοκρατία μας. Δεν διακόπτουμε όποιον μιλάει απ’ όποιον χώρο και αν προέρχεται. Κύριε Γιαννούλη, καταλαβαίνετε τι λέω. Βοηθήστε σας παρακαλώ.

Κύριε Κουλκουδίνα, έχετε δύο λεπτά να ολοκληρώσετε.

**ΣΠΥΡΙΔΩΝ ΚΟΥΛΚΟΥΔΙΝΑΣ:** Τα τέσσερα μου τα έφαγαν με τις διακοπές, κύριε Πρόεδρε.

**ΠΡΟΕΔΡΕΥΩΝ (Γεώργιος Γεωργαντάς):** Παρακαλώ μην απευθύνεστε και εσείς σε Βουλευτές. Να απευθύνεστε στο Σώμα.

**ΣΠΥΡΙΔΩΝ ΚΟΥΛΚΟΥΔΙΝΑΣ:** Δεν το αποδέχεστε, λοιπόν, ή για την ακρίβεια προσποιείστε ότι δεν το αποδέχεστε, αφού χθες σας παραθέσαμε στοιχεία για υποθέσεις και πρόστιμα που επιβλήθηκαν από την Ευρωπαϊκή Ένωση για υποθέσεις της περιόδου 1998-2004, που τότε βέβαια κυβερνούσε το ΠΑΣΟΚ, αλλά και για την περίοδο 2016-2019, που κυβερνούσε ο ΣΥΡΙΖΑ.

Αναφέρεστε φυσικά -και πολύ καλά κάνατε- στις ευθύνες της Νέας Δημοκρατίας. Παραβιάζετε, όμως, ανοιχτές θύρες. Γιατί ο ίδιος ο Πρωθυπουργός από το Βήμα της Βουλής ανέλαβε αυτές τις ευθύνες και αναφέρθηκε σε αυτές. Μίλησε για ανεπάρκειες του κράτους διαχρονικές, που αυτή η Κυβέρνηση προσπάθησε να διορθώσει, αλλά μέχρι χθες δεν είχε καταφέρει να εξαλειφθούν πλήρως.

Ποια είναι, όμως, η διαφορά του Πρωθυπουργού με όσους πιστεύουν ότι μπορούν να τον διαδεχθούν εδώ πέρα μέσα ή και κάποιοι εκτός του Κοινοβουλίου; Και το πιστεύουν μόνο αυτοί. Γιατί ο ελληνικός λαός δεν το πιστεύει και τους έχει κατατάξει στα χαμηλά ποσοστά που τους έχει κατατάξει. Η διαφορά, λοιπόν, είναι ότι ο Πρωθυπουργός έχει όχι μόνο το θάρρος να αναλάβει και να αποδεχθεί ευθύνες, αλλά ενεργοποιεί μέτρα και πολύ συγκεκριμένες δράσεις για τον έλεγχο του ΟΠΕΚΕΠΕ από την ΑΑΔΕ, για τη σύσταση ειδικής ομάδας ελέγχου αλλά κυρίως και πάνω απ’ όλα για την επιστροφή των χρημάτων και τη δέσμευση των περιουσιών αυτών που αποδεδειγμένα πήραν παράνομες επιδοτήσεις, τις οποίες δεν δικαιούνταν.

Επί της ουσίας τώρα είναι ξεκάθαρο το περιεχόμενο της δικογραφίας που διαβιβάστηκε στη Βουλή και για τους δύο πρώην Υπουργούς Αγροτικής Ανάπτυξης από την Ευρωπαϊκή Εισαγγελία, χωρίς αξιολόγηση. Σύμφωνα με το Σύνταγμα, δεν πληρούν τις προϋποθέσεις ούτε συνοδεύονται από στοιχεία, που θα δικαιολογούσαν τη συγκρότηση προανακριτικής επιτροπής. Δεν προκύπτουν επίσης ούτε απλές ενδείξεις, που να αντανακλούν τις ενδεχόμενες ποινικές ευθύνες. Και βέβαια να επισημάνω ότι η σπουδή σας για την κατάθεση πρότασης σύστασης προανακριτικής επιτροπής δεν έλαβε υπ’ όψιν ένα άλλο βασικό δεδομένο, ότι δεν έχουν ασκηθεί διώξεις για την υπόθεση σε μη πολιτικά πρόσωπα. Ψιλά γράμματα, βέβαια, όλα αυτά για όσους αβασάνιστα εκτοξεύουν προσβλητικούς και ανοίκειους χαρακτηρισμούς, όπως ακούσαμε όλες αυτές τις ημέρες «μαφία, καμόρα, εγκληματικές οργανώσεις» και ανάλογης χαμηλής ποιότητας επίθετα και χαρακτηρισμούς όχι μόνο εναντίον του Πρωθυπουργού αλλά και εναντίον μιας ολόκληρης παράταξης, εναντίον δύο και πλέον εκατομμύρια πολιτών, οι οποίοι ψήφισαν αυτή την παράταξη. Σε αυτούς αναφέρεστε με αυτούς τους χαρακτηρισμούς;

Αγαπητοί μου συνάδελφοι, ούτε στις περιόδους των πλέον σκληρών πολιτικών αντιπαραθέσεων δεν υπήρχαν αυτά τα φαινόμενα, που δηλητηριάζουν τον δημόσιο βίο και επιχειρούν να επιβάλουν ένα ακραίο κλίμα τοξικότητας και μίσους.

**ΧΡΗΣΤΟΣ ΓΙΑΝΝΟΥΛΗΣ:** Ο μόνος τοξικός σήμερα ήταν ο κ. Φλωρίδης.

**ΣΠΥΡΙΔΩΝ ΚΟΥΛΚΟΥΔΙΝΑΣ:** Προφανώς δεν θα σας πείσω.

**ΠΡΟΕΔΡΕΥΩΝ (Γεώργιος Γεωργαντάς):** Μην τον διακόπτετε. Θέλετε να του δίνω χρόνο; Σας παρακαλώ να ολοκληρώσει.

**ΧΡΗΣΤΟΣ ΓΙΑΝΝΟΥΛΗΣ:** …(Δεν ακούστηκε)

**ΣΠΥΡΙΔΩΝ ΚΟΥΛΚΟΥΔΙΝΑΣ:** Δεν είναι και καμία φοβερή απειλή ότι θα μιλήσω μισό λεπτό παραπάνω, επειδή με διακόψατε.

**ΠΡΟΕΔΡΕΥΩΝ (Γεώργιος Γεωργαντάς):** Κύριε Κουλκουδίνα, παρακαλώ, ολοκληρώστε.

**ΣΠΥΡΙΔΩΝ ΚΟΥΛΚΟΥΔΙΝΑΣ:** Προφανώς, ολοκληρώνω, κύριε Πρόεδρε, και σας ευχαριστώ πολύ για την ευγενική σας ανοχή.

Προφανώς, κύριοι συνάδελφοι της Αντιπολίτευσης, δεν θα σας πείσω, γιατί δεν βλέπετε την αλήθεια, δεν βλέπετε τη λογική και την πραγματικότητα. Ξέρετε τι βλέπετε συνέχεια, και στα όνειρά σας; Μόνο τα χαμηλά ποσοστά των δημοσκοπήσεων βλέπετε. Βλέπετε την απαξίωση που αντιμετωπίζετε από τον ελληνικό λαό για την πολιτική σας παρουσία, την οποία επιχειρείτε να μετατρέψετε σε συνολική απαξίωση του πολιτικού συστήματος και των θεσμών εν γένει.

Δεν θα σας περάσει όμως, όχι γιατί έχουμε εμείς την πλειοψηφία στη Βουλή κι εσείς είστε μειοψηφία στη Βουλή, αλλά γιατί είστε και θα παραμείνετε μειοψηφία στην κοινωνία.

Οι Έλληνες πολίτες έχουν πράγματι απαιτήσεις για αλλαγές, για μεταρρυθμίσεις, για να ξεριζωθούν οριστικά και αμετάκλητα φαινόμενα, όπως του ΟΠΕΚΕΠΕ, με τη διαφορά όμως ότι αυτές τις απαιτήσεις τις έχουν από εμάς, από εμάς που εμπιστεύονται, από την Κυβέρνηση της Νέας Δημοκρατίας, από τον Κυριάκο Μητσοτάκη. Και εμείς είμαστε αυτοί που θα λύσουμε όλες αυτές τις παθογένειες όλων αυτών των ετών. Να είστε καλά.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Γεώργιος Γεωργαντάς):** Τον λόγο τώρα έχει από τον ΣΥΡΙΖΑ ο κ. Νίκος Παππάς.

**ΝΙΚΟΛΑΟΣ ΠΑΠΠΑΣ:** Ευχαριστώ, κύριε Πρόεδρε.

Δεν θα κάνω κατάχρηση του δικαιώματος. Θα σταθώ σε δύο-τρία πράγματα. Τι ακούσαμε; Ακούσαμε τον κ. Βορίδη να μιλά για διαχρονικές ευθύνες, να μπερδεύει την τεχνική λύση με το εθνικό απόθεμα και κυρίως να εκτοξεύει υπονοούμενα ότι κατά τη διάρκεια της εξεταστικής επιτροπής έχει να πει πάρα πολλά.

Ξέρετε, δεν κοίταζε προς αυτήν την παράταξη, προς τα εκεί κοίταγε όταν τό ’λεγε. Και φαίνεται από την ατμόσφαιρα ότι έπιασε τόπο. Αυτό δεν θα το πω υπονοούμενο, αυτό το ευθέως εννοούμενο. Έλεγε ότι αν χρειαστεί, λέει, θα πει κι άλλα. Αποκτά ξεχωριστό ενδιαφέρον νομίζω η εξέλιξη από εδώ και πέρα. Διότι φαίνεται ότι ξεδιπλώνεται ένα κουβάρι αλληλοκατηγοριών. Διαβάσαμε και κάποια ρεπορτάζ ότι η φράση που είπε στον κ. Μητσοτάκη όταν έσκασε το θέμα, του είπε «Ο επόμενος θα είσαι εσύ». Σημαντικό. Κρίσιμο. Ο επόμενος θα είσαι εσύ του είπε, και τον ακούσαμε και πώς μίλησε και από αυτό εδώ το Βήμα νωρίτερα σήμερα.

Ακούσαμε και τον κ. Αυγενάκη να διαστρεβλώνει, να λέει ψέματα. Τι δεν ακούσαμε από τους δύο ελεγχόμενους; Δεν το ακούσαμε αυτό. Ότι υπάρχει εισαγγελική έρευνα από την Ευρωπαϊκή Εισαγγελία. Και στις επαναλαμβανόμενες, τις μονότονες, τις πανομοιότυπες τοποθετήσεις των Βουλευτών της Πλειοψηφίας δεν υπάρχει η Ευρωπαϊκή Εισαγγελία, δεν υπάρχουν τρεις χιλιάδες σελίδες δικογραφίας.

Και καλείτε την Αντιπολίτευση να αποδείξει εκ των προτέρων αυτό που υποτίθεται ότι πρέπει να αποδειχθεί στη διαδικασία, στην πορεία, ούτε καν στο επίπεδο της ολοκλήρωσης της προανακριτικής. Δεν έχουμε ενδείξεις, δεν έχουμε στοιχεία σε αυτό το στάδιο, μιλάτε σοβαρά; Χαρταετό πετάει η Ευρωπαϊκή Εισαγγελία, κύριοι; Τίποτα από όσα εμπεριέχονται στις τρεις χιλιάδες σελίδες δεν είναι για εσάς ικανά να σας πείσουν ότι υπάρχει ζήτημα διερεύνησης ποινικών ευθυνών; Να το ακούσουμε κι αυτό.

Κι έρχεται κι ο Κοινοβουλευτικός Εκπρόσωπος της Νέας Δημοκρατίας, λέει καλώς πάμε σε εξεταστική και αν βρούμε στοιχεία θα κάνουμε και προανακριτική. Τι «αν βρούμε»; Δηλαδή, αν βρούμε τι θα βρίσκαμε; Αυτά που έχει βρει η Κοβέσι ήδη. Θα πάμε, δηλαδή, σε εξεταστική μήπως βρούμε κι εμείς αυτά που διαπίστωσε η Ευρωπαία Εισαγγελέας.

Κι επειδή είναι τόσο δύσκολη η θέση σας -διότι εδώ χάθηκαν δισεκατομμύρια τα οποία πήγαν σε «ημέτερους» και είναι προφανές- αμολήσατε τον νέας κοπής ακροδεξιό, τον κ. Φλωρίδη, να έρθει να πει πράγματα για τα οποία κανένας από εσάς δεν έχει πει ότι ντρέπεται από το πρωί. Μίλησε για προδότες, είπε ότι η δημοκρατική, η προοδευτική παράταξη, τα κόμματα του προοδευτικού τόξου εξυπηρετούν τα συμφέροντα της Τουρκίας.

Δεν βρέθηκε ένας από εσάς να του πει ότι είναι προσβεβλημένος και να τον ανακαλέσει στην τάξη; Μπαίνει και βγαίνει και κάθεται ακόμα στα υπουργικά έδρανα;

Βέβαια εδώ πέρα θα πρέπει να θυμηθούμε ότι κάποιοι από εσάς, μπόλικοι από εσάς, για να κάτσουν στην κυβερνητική καρέκλα, στο κυβερνητικό έδρανο, είναι ικανοί να αποδεχτούν και τον τυπικό χαρακτηρισμό του εθνικού κινδύνου. Και μιλάω για το σκάνδαλο των υποκλοπών και την κ. Βλάχου, η οποία τους χαρακτήρισε επικίνδυνους για τα εθνικά συμφέροντα και τους άνοιξαν τα τηλέφωνα. Κι ένας από αυτούς δεν διαμαρτυρήθηκε και συνέχισαν να κάθονται στα υπουργικά έδρανα.

Ακούστε, κύριοι -και θα ολοκληρώσω μέσα στον χρόνο- η ώρα είναι περίπου 22.00΄ το βράδυ και δεν γνωρίζουμε αυτήν τη στιγμή ποια θα είναι η στάση της Νέας Δημοκρατίας. Το τελευταίο προϊόν που έχει κατακλύσει τα πολιτικοδημοσιογραφικά στέκια είναι ότι δεν θα συμμετέχετε στην ψηφοφορία, αλλά δεν θα ανακοινώσετε ότι δεν θα συμμετέχετε.

Πού θα φτάσει ο διασυρμός σας και ο αυτοεξευτελισμός; Πείτε μας. Πείτε μας πόσο χαμηλά μπορείτε να πάτε; Δεν έχετε το πολιτικό σθένος να πείτε ποια θα είναι η στάση σας στην ψηφοφορία, η οποία θα γίνει σε λίγη ώρα στην εθνική αντιπροσωπεία. Δεν έχει υπάρξει αυτό.

Ο κατά τα άλλα συμπαθής Κοινοβουλευτικός Εκπρόσωπος της Νέας Δημοκρατίας στραμπούληξε τις αμυγδαλές του όταν ρωτήθηκε για το ποια θα είναι η στάση της Νέας Δημοκρατίας.

**ΓΕΩΡΓΙΟΣ ΑΜΥΡΑΣ:** Τις έχει βγάλει.

**ΝΙΚΟΛΑΟΣ ΠΑΠΠΑΣ:** Τις έχετε βγάλει, κύριε Μηταράκη; Γιατί τότε θα το αποδώσω απλώς σε πολιτική σύγχυση το γεγονός ότι δεν μπορούσατε να απαντήσετε ή ότι δεν έχετε σαφείς οδηγίες για τις επιλογές τις κυβερνητικές.

Εμείς σας λέμε καθαρά: Δεν θα σας επιτρέψουμε διά της αποχώρησης να παραγράψετε. Εάν έχετε το πολιτικό σθένος, μείνετε και καταψηφίστε. Πείτε στον ελληνικό λαό ότι για σας δεν συντρέχει λόγος έρευνας για τα αίσχη που κάνανε τα στελέχη σας και αναλάβετε την πολιτική ευθύνη.

Φαίνεται μέχρι στιγμής ότι έχει καμφθεί η αποφασιστικότητα υπό την απειλή κάποιων από εσάς να υπερψηφίσουν τη συγκρότηση προανακριτικής επιτροπής. Είχατε δώδεκα ευκαιρίες, κύριε Μηταράκη, μην εξεγείρεστε. Να ξεκαθαρίσετε ποια είναι η στάση σας. Δεν το κάνατε. Είναι σαφές το τι συμβαίνει αυτή τη στιγμή.

Δεν θα επιτραπεί όμως, διότι υπάρχει προηγούμενο, το 2008. Εάν αποχωρήσετε είναι σαφές ότι δεν συντρέχουν λόγοι και προϋποθέσεις για τη διεξαγωγή ψηφοφορίας. Είναι πάρα πολύ απλά τα πράγματα. Διότι πήγατε και στην τοποθέτησή σας να προεξοφλήσετε την παραγραφή και να δεσμεύσετε την εθνική αντιπροσωπεία ότι δεν θα το ξανακουμπήσει το θέμα. Εδώ θα είμαστε, θα το ανοίξουμε σε όλες τις πτυχές, να είστε πάρα πολύ σίγουροι.

(Χειροκροτήματα από την πτέρυγα του ΣΥΡΙΖΑ - Προοδευτική Συμμαχία)

**ΠΡΟΕΔΡΕΥΩΝ (Γεώργιος Γεωργαντάς):** Να ευχαριστήσω τον κ. Παππά για τη συνέπεια στον χρόνο.

Τώρα τον λόγο θα έχει η κ. Λυτρίβη από τη Νέα Δημοκρατία, μετά ο κ. Βορύλλας και θα ακολουθήσει ο κ. Ηλιόπουλος. Ο κ. Τζανακόπουλος δεν θα μπορέσει να μιλήσει.

Κυρία Λυτρίβη, έχετε τον λόγο.

**ΙΩΑΝΝΑ ΛΥΤΡΙΒΗ:** Ευχαριστώ, κύριε Πρόεδρε.

Κυρίες και κύριοι συνάδελφοι, στη χθεσινή συνεδρίαση αναλύθηκαν σε βάθος οι λόγοι για τους οποίους η Κυβέρνηση επέλεξε τον δρόμο της εξεταστικής επιτροπής για τη διερεύνηση του ζητήματος των αγροτικών επιδοτήσεων και του ΟΠΕΚΕΠΕ, ζήτημα που ανέκυψε στη δημόσια σφαίρα με ένταση και με συγχρονική διάσταση, που όμως έχει διαχρονικό χαρακτήρα και ρίζες στις παθογένειες της μεταπολιτευτικής Ελλάδας, ζήτημα που στη συνολική και μεγάλη εικόνα εγείρει ευθύνες διακομματικές και φέρνει στο φως πρακτικές διοικητικές και αδυναμίες δομικές, για τις οποίες πολλοί μιλούν, λίγοι όμως αναλαμβάνουν πρωτοβουλία να αγγίξουν.

Η Κυβέρνηση δεν κλείνει τα μάτια στο πρόβλημα ούτε προσπαθεί να αποπροσανατολίσει. Στο πλαίσιο της εξεταστικής επιτροπής μπορούν να τεθούν όλα τα ζητήματα. Η έρευνα μπορεί να εντοπίσει τις στρεβλώσεις και τις δυσλειτουργίες στους μηχανισμούς, της αβελτηρίες στους ελέγχους, να συλλάβει τις διαστάσεις ενός φαινομένου διαρκούς, που δεν τιμά ούτε τη διοίκηση ούτε το πολιτικό μας σύστημα, ενώ πλήττει την εικόνα του αγροτικού μας κόσμου, που δεν πρέπει βέβαια να συρρικνωθεί σε αυτή τη μερίδα των παράνομων δικαιούχων.

Αντιθέτως, η πρόταση για την προανακριτική επιτροπή μέσα σε ένα περιβάλλον πόλωσης θα κινηθεί πρωτίστως, αν όχι αποκλειστικά, στην αναζήτηση τυχόν ποινικών ευθυνών. Θα μετατοπιστεί με τον πλέον συγκρουσιακό τρόπο και στο Κοινοβούλιο η αντιπαράθεση που ήδη στη δημόσια σφαίρα έχει λάβει άλλες διαστάσεις. Χαρακτηρίζεται από λόγο καταγγελτικό, συχνά με ακραίες εκφράσεις, που απαξιώνουν από τη μια τη δημοκρατική διαδικασία και την αντιπαράθεση και από την άλλη ποινικοποιούν την πολιτική ζωή με ό,τι αυτό συνεπάγεται για την αντίληψη που αποκτούν οι πολίτες για αυτήν.

Κυρίες και κύριοι συνάδελφοι, η συγκρότηση της εξεταστικής επιτροπής δεν συσκοτίζει την υπόθεση ούτε τον καταλογισμό της ευθύνης και ούτε και θέτει ζήτημα παραγραφής, δεδομένης της συνταγματικής Αναθεώρησης του άρθρου 86 του 2019 και τη διαγραφή της επίμαχης αποσβεστικής προθεσμίας. Δίνει έμφαση στους παράγοντες και τις αιτίες που έφεραν το σύστημα των αγροτικών επιδοτήσεων σε αυτή την ανέλεγκτη κατάσταση και θέτει το πλαίσιο θεσμικά και ουσιαστικά για να δοθούν οι κατάλληλες απαντήσεις, αυτές δηλαδή που αναζητούν οι πολίτες και αυτές που εμείς οφείλουμε να τους δώσουμε με καθαρότητα και σαφήνεια και όχι με μια ανέξοδη και σκληρή πολιτική σύγκρουση με ποινικό μανδύα που καταλήγει σε ένα γενικευμένο και ακατάληπτο για τους πολλούς θόρυβο, τους πολλούς που μας ακούν και μας βλέπουν, που τελικά τους οδηγούμε μακριά από το να μας ακούν και να μας βλέπουν.

Το ζήτημα του ΟΠΕΚΕΠΕ αφορά την ορθή λειτουργία των θεσμών, την καταπολέμηση του πελατειακού κράτους, την πάταξη της διαφθοράς και της παρανομίας σε κάθε επίπεδο στην κοινωνία και τους διοικητικούς μηχανισμούς. Η διαχείρισή του, όμως, εδώ αφορά και το κύρος και το επίπεδο των κοινοβουλευτικών διαδικασιών. Το μήνυμα που εκπέμπουμε στους πολίτες ανεξαρτήτως παρατάξεων και κομματικών ταυτοτήτων, ιδίως σε αυτή την πολλές φορές σιωπηλή πλειοψηφία, που περιμένει όχι μόνο από την Κυβέρνηση, αλλά και από το πολιτικό σύστημα συνολικά, τη μεταρρύθμιση του κράτους.

Σας ευχαριστώ πολύ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Γεώργιος Γεωργαντάς):** Ευχαριστούμε πολύ, κυρία συνάδελφε.

Τον λόγο έχει από την Κοινοβουλευτική Ομάδα της Νίκης ο κ. Βορύλλας.

**ΑΝΔΡΕΑΣ ΒΟΡΥΛΛΑΣ:** Ευχαριστώ, κύριε Πρόεδρε.

Κύριε Υπουργέ, κυρίες και κύριοι συνάδελφοι, επί σειρά ετών βρίσκεται σε εξέλιξη μια συστηματική λεηλασία εθνικών και ευρωπαϊκών πόρων μέσω του σκανδάλου του ΟΠΕΚΕΠΕ. Για χρόνια οι κυβερνήσεις χρησιμοποιούν τα λεφτά των Ευρωπαίων φορολογουμένων με απώτερο σκοπό την εξασφάλιση ψήφων.

Από το υλικό που μας διαβάστηκε για μελέτη προκύπτει ότι κορυφαίοι Υπουργοί της Κυβέρνησης είχαν κεντρικό ή και συντονιστικό ρόλο στην απάτη. Οι συνακροάσεις μας δίνουν μια πραγματική εικόνα για το τι συνέβαινε στον ΟΠΕΚΕΠΕ επί Κυβερνήσεως Νέας Δημοκρατίας από το 2019 και έπειτα. Είναι βέβαιο, φυσικά, ότι παρόμοια κατάσταση επικρατούσε και πριν το χρονικό διάστημα που καλύπτει η παρούσα δικογραφία. Αυτός είναι και ο λόγος, άλλωστε, που ο Πρωθυπουργός ζητάει έρευνα από το 1998 έως σήμερα αναζητώντας συνενόχους στο έγκλημα.

Μέχρι σήμερα και ενώ η Ευρωπαϊκή Εισαγγελία αποκαλύπτει με γρήγορους ρυθμούς το σκάνδαλο του ΟΠΕΚΕΠΕ η ελληνική δικαιοσύνη μοιάζει να βρίσκεται σε αφασία στην παράλληλη έρευνα για τον εντοπισμό της εγκληματικής οργάνωσης που προκάλεσε αυτή την απάτη.

Εντούτοις, έχοντας όλοι εστιάσει στα πραγματικά περιστατικά της δικογραφίας φαίνεται πως έχουμε ξεχάσει το μέγεθος της ζημιάς που προκλήθηκε στην αγροτική οικονομία και στον πρωτογενή τομέα της χώρας μας. Το ισοζύγιο των τρεχουσών συναλλαγών είναι αρνητικό περίπου 30 δισεκατομμύρια. Με άλλα λόγια, καταναλώνουμε πολύ παραπάνω από ό,τι παράγουμε.

Όλοι καταλαβαίνουμε ότι αν τα χρήματα που θα δόθηκαν για να κεράσουν φραπέδες και να φτιάξουν χασάπηδες, που όταν με θράσος μιλάνε στις μεταξύ τους συνομιλίες ότι θεωρούσαν πολύ εύκολο να σιωπήσουν την προστατευόμενη μάρτυρα, έπεφταν στην πραγματική αγροτική οικονομία, τότε θα μπορούσαμε να κλείσουμε την ψαλίδα. Με 3 δισεκατομμύρια τον χρόνο για τέσσερα χρόνια στηρίζοντας αγρότες κτηνοτρόφους και συνεταιρισμούς με σωστή εποπτεία και ψηφιακή διαχείριση ακόμα και για το τελευταίο ευρώ, θα γινόταν πραγματική επανεκκίνηση του πρωτογενή τομέα στην Ελλάδα. Αυτό θα εξασφάλιζε θέσεις εργασίας και θα προκαλούσε ανάπτυξη της επαρχίας, προτρέποντας τους νέους μας να επιστρέψουν σε μια χώρα που προσφέρει εργασία.

Εάν αυτά τα χρήματα είχαν διατεθεί στον πρωτογενή τομέα, τα ασφαλιστικά ταμεία θα είχαν ωφεληθεί εισπράττοντας περισσότερες ασφαλιστικές εισφορές, επομένως θα μείωναν το έλλειμμα των 12 δισεκατομμυρίων που προκύπτει στο ΕΦΚΑ, αφού αφαιρέσουμε από τις εισφορές τις συντάξεις και τα νοσήλια.

Αυτή τη στιγμή που μιλάμε σχεδόν το σύνολο της αγροτικής γης και των συνεταιρισμών είναι υποθηκευμένο σε τράπεζες και funds. Απώτερος σκοπός των funds είναι να μεταβιβαστούν αυτές οι εκτάσεις σε πολυεθνικές εταιρείες και, εν τέλει, οι αγρότες να γίνουν εργάτες στις ίδιες τους τις περιουσίες.

Καταλαβαίνετε, κύριοι της Κυβέρνησης, με τη διαχείριση του ΟΠΕΚΕΠΕ που έχετε κάνει σε τι σημείο έχετε φέρει την πατρίδα μας;

Είστε μια Κυβέρνηση που επιδιώκοντας την επιβίωσή της νομιμοποιεί τη λήθη και μετατρέπει την απόκρυψη σε αρετή, παρουσιάζοντας τη σιωπή επιζήμιων σκανδάλων ως θεσμική σοβαρότητα και την απραξία της δικαιοσύνης ως δικαίωση.

Είστε μια κυβέρνηση παρασυρμένη από την απληστία που αποτελεί τον ιδανικό συνεργό μιας αδηφάγα ευρωπαϊκής πολιτικής που ζήσαμε επί μνημονίων και αναμένεται ξανά να τη ζήσουμε.

Είστε μια Κυβέρνηση χωρίς όραμα, μα ακόμα περισσότερο χωρίς αγάπη για τους πολίτες.

Είστε μια Κυβέρνηση που όταν αντιλήφθηκε το βάθος της έρευνας της Ευρωπαϊκής Εισαγγελίας με fast track διαδικασίες οργάνωσε την απορρόφηση του ΣΔΟΕ και του ΟΠΕΚΕΠΕ στην ΑΑΔΕ δημιουργώντας μια ετερόκλητη ανεξάρτητη αρχή με έναν διοικητή με υπερεξουσίες και αρμοδιότητες χωρίς να υπόκειται σε ουσιαστικό έλεγχο και λογοδοσία. Αντίθετα, θα έπρεπε να αναδιοργανώσετε τον ΟΠΕΚΕΠΕ, να απομακρύνετε τους επίορκους υπαλλήλους και να ζητήσετε άμεσα τεχνική βοήθεια από την Ευρωπαϊκή Ένωση.

Όσο για την ΑΑΔΕ, θα έπρεπε να την εμπλέκετε μόνο στο στάδιο πληρωμών, ώστε να γίνονται οι απαιτούμενες διασταυρώσεις και έλεγχοι. Αυτό θα μπορούσατε να το έχετε κάνει, βέβαια, από το 2019 και έκτοτε, αλλά δεν εξυπηρετούσε φαίνεται τα σχέδιά σας. Όσον αφορά τον ΣΔΟΕ, θα έπρεπε να διατηρήσει τον διακριτικό χαρακτήρα του, την επιχειρησιακή του αυτοτέλεια και τις προανακριτικές του αρμοδιότητες σε συνεργασία με τους εισαγγελείς που με επιτυχία πετυχαίνει τον σκοπό του τα τελευταία τριάντα χρόνια.

Είστε μια Κυβέρνηση που συνέβαλε στο να πάρουν τα funds την περιουσία των Ελλήνων και αυτή τη στιγμή καταλήξαμε να έχουμε δύο δισεκατομμύρια σπίτια κλειστά, εκ των οποίων τα εξακόσιες χιλιάδες σπίτια είναι στην Αττική.

Είστε μια Κυβέρνηση που στο έγκλημα των Τεμπών αναγκάσατε δυόμισι εκατομμύρια κόσμο να κάνει συλλαλητήρια σε όλη την Ελλάδα για να σας στείλει το μήνυμα έλλειψης δικαιοσύνης.

Είστε η Κυβέρνηση για χάρη της οποίας η Ευρωπαία Εισαγγελέας κ. Κοβέσι θα μεταφέρει μάλλον την έδρα της στην Ελλάδα.

Τα κονδύλια που θα έπρεπε να ενισχύσουν την ανάπτυξη, τη γεωργία και την καινοτομία καταλήγουν σε δίχτυα διαφθοράς και ευρηματικών επιτήδειων, ενώ η ελληνική δικαιοσύνη σιωπά. Γνωρίζουμε ότι το πρώτο μέλημα ενός ξένου επενδυτή για να επενδύσει σε μια χώρα είναι η ύπαρξη κράτους δικαίου. Όταν διαπιστώσει την ανυπαρξία, απλά δεν επενδύει.

Μέσα σε αυτό το διαφαινόμενο αρνητικό περιβάλλον οι οικονομικοί Υπουργοί έχουν ήδη ενημερωθεί ότι, πέραν των τακτικών ελέγχων που γίνονται στην πορεία υλοποίησης έργων και προγραμμάτων που χρηματοδοτούνται από το Ταμείο Ανάκαμψης, πιθανόν να ξεκινήσουν και δειγματοληπτικοί έλεγχοι για τις επενδύσεις που εντάχθηκαν στην περίοδο 2022-2023 και λογικά πρέπει να έχουν ολοκληρωθεί. Στο ίδιο πνεύμα αναμένεται και εντατικοποίηση ελέγχων από τις Βρυξέλλες σε προγράμματα του ΕΣΠΑ που βρίσκονται σε εξέλιξη, καθώς και σε προγράμματα που θεωρητικά έχουμε κλείσει με την καταβολή στους δικαιούχους των προβλεπόμενων ενισχύσεων.

Για το ΕΛΓΑ αναμένουμε. Φοβούμαστε ότι τα χειρότερα ακόμα δεν τα έχουμε δει. Ίσως το σκάνδαλο του ΟΠΕΚΕΠΕ να αποδειχθεί αρκετά μικρό. Να σας ευχαριστήσουμε προκαταβολικά για τον επόμενο διασυρμό που μας περιμένει.

Κυρίες και κύριοι της Κυβέρνησης, όταν πρωτοκλασάτοι Υπουργοί δηλώνουν φιλέλληνες, εμείς στη Νίκη δηλώνουμε Ρωμιοί, γιατί γνωρίζουμε πολύ καλά ότι με οδηγό την πίστη μας και το ήθος μας θα ξαναβρούμε την περπατησιά μας, την υπερηφάνεια μας και την αξιοπρέπειά μας, γιατί, όπως έλεγε ο ποιητής μας Γιώργος Σεφέρης «να νοσταλγείς τον τόπο σου, ζώντας στον τόπο σου, τίποτα δεν είναι πιο πικρό».

Ευχαριστώ πάρα πολύ.

(Χειροκροτήματα από την πτέρυγα του Δημοκρατικού Πατριωτικού Κινήματος - ΝΙΚΗ)

**ΠΡΟΕΔΡΕΥΩΝ (Γεώργιος Γεωργαντάς):** Ευχαριστούμε, κύριε συνάδελφε.

Τον λόγο έχει ο Κοινοβουλευτικός Εκπρόσωπος της Νέας Αριστεράς κ. Ηλιόπουλος.

**ΑΘΑΝΑΣΙΟΣ (ΝΑΣΟΣ) ΗΛΙΟΠΟΥΛΟΣ:** Ευχαριστώ πολύ, κύριε Πρόεδρε.

Κύριε Μηταράκη, για να συνεχίσουμε την προηγούμενη συζήτηση αυτή τη στιγμή εγώ συμμετέχω στη συζήτηση όχι ουσιαστικά, συμμετέχω και σωματικά. Δηλαδή, βρίσκομαι στην Αίθουσα.

**ΝΟΤΗΣ ΜΗΤΑΡΑΚΗΣ:** Κι εγώ το ίδιο.

**ΑΘΑΝΑΣΙΟΣ (ΝΑΣΟΣ) ΗΛΙΟΠΟΥΛΟΣ:** Το λέω για να δούμε τι θα γίνει στην ώρα της ψηφοφορίας.

Λοιπόν, επιτρέψτε μου να ξεκινήσω λίγο με τον κ. Βορίδη. Και θέλω να ξεκινήσω με τον κ. Βορίδη γιατί για τον κ. Αυγενάκη δεν υπάρχει πραγματικό ερώτημα. Το μεγάλο πρόβλημα που έχετε για το αν θα βρίσκεστε στην Αίθουσα νομίζω ότι είναι ότι η μισή Κοινοβουλευτική Ομάδα θέλει να ψηφίσει τον κ. Αυγενάκη. Οπότε πρέπει με κάποιο τρόπο να διαχειριστείτε. Άρα θα επιλέξω λίγο το πιο δύσκολο, τον κ. Βορίδη. Παρατήρηση πρώτη, η ομιλία του Βορίδη ακύρωσε όλη τη συζήτηση για την εξεταστική.

(Χειροκροτήματα από την πτέρυγα της Νέας Αριστεράς)

Ο κ. Βορίδης ήρθε εδώ και τεκμηρίωσε εντελώς νομικά την τεχνική λύση. Και είπε ότι δεν υπάρχει κανένα νομικό πρόβλημα. Είπε: «Να συζητήσουμε πολιτικά όσο θέλετε». Άρα να ξέρετε ότι στην εξεταστική θα έρθουμε με τεκμηρίωση Βορίδη για την τεχνική λύση και θα έχετε ένα μικρό θέμα. Ακόμα και για τα διαχειριστικά σχέδια βόσκησης είπε ότι η κριτική μπορεί να γίνει σε πολιτικό επίπεδο για το τι έκανε ο ένας και τι έκανε ο άλλος. Άρα ήδη δεν έχουμε ουσιαστική πολιτική ύλη για εξεταστική επιτροπή που λέτε «διαχρονικές παθογένειες». Δεν υπάρχουν αυτά.

Είστε η Κυβέρνηση που λέτε ότι αυτή τη στιγμή δεν υπάρχουν πολιτικές ευθύνες σε στελέχη, άρα δεν κάνουμε προανακριτική. Και τι; Θα προκύψουν πολιτικές ευθύνες σε Υπουργούς που έχουν πεθάνει; Ή δεν εμπιστεύεστε την ελληνική δικαιοσύνη; Γιατί αν όλο είναι ζήτημα απλά κυκλωμάτων, έχουν ξεκινήσει οι δίκες. Εσείς λέτε ότι οι δίκες προχωράνε, και άρα θα το έλυνε η ελληνική δικαιοσύνη.

Παρατήρηση δεύτερη. Μπορώ να διαφωνήσω με τον κ. Βορίδη φαντάζομαι σχεδόν στα πάντα, πιθανότατα στα πάντα. Μπορώ να του προσάψω πολλά πράγματα. Δεν μπορώ, όμως, να του προσάψω ένα πράγμα. Ο κ. Βορίδης δεν είναι ανόητος. Δεν είναι ανόητος! Το λέω αυτό εισαγωγικά. Πάμε, λοιπόν, στα πραγματολογικά στοιχεία για να μιλήσουμε και για το νομικό σκέλος. Από το ’17 στο ’20 πρώτο πραγματολογικό στοιχείο είναι ότι οι δικαιούχοι εθνικού αποθέματος στην Κρήτη με χρήση ιδιωτικών βοσκοτόπων επταπλασιάστηκαν. Οι δύο ιδιωτικοί βοσκότοποι πήγαν δεκαπέντε φορές πάνω, εκ των οποίων αυτοί χωρίς ζώα πήγαν πενήντα φορές πάνω.

**ΘΕΟΦΙΛΟΣ ΞΑΝΘΟΠΟΥΛΟΣ:** Από το ’19 στο ’20, κύριε συνάδελφε.

**ΑΘΑΝΑΣΙΟΣ (ΝΑΣΟΣ) ΗΛΙΟΠΟΥΛΟΣ:** Αυτό είναι το πρώτο πραγματολογικό στοιχείο. Το ήξερε αυτό ο κ. Βορίδης; Το ήξερε. Ξαναλέω ότι ο κ. Βορίδης δεν είναι ανόητος. Αυτό το βλέπει και ο κ. Βάρρας, υφιστάμενος του κ. Βορίδη. Τι κάνει ο κ. Βάρρας; Λέει ότι αυτό είναι κομπίνα με πλαστά ενοικιαστήρια.

Γι’ αυτό σας λέμε ότι το πρόβλημα δεν είναι η τεχνική λύση, αλλά είναι η κατανομή δικαιωμάτων του εθνικού αποθέματος με πλαστά στοιχεία. Τι λέει, επίσης, ο κ. Βορίδης; Λέει: «Με κατηγορείτε ότι πήγα να κόψω ελέγχους του κ. Βάρρα. Δεν τους ήξερα τους ελέγχους». Πρώτο ψέμα. Ο ΟΠΕΚΕΠΕ με Βάρρα έχει βγάλει τρία δημόσια δελτία Τύπου, το πρώτο στις 26 Οκτωβρίου, το δεύτερο 3 Οκτωβρίου, το τρίτο στις 30 Νοεμβρίου, και προς τον Εισαγγελέα για ελέγχους για απάτες. Τα καταθέτω στα Πρακτικά, τις τρεις δημόσιες ανακοινώσεις του ΟΠΕΚΕΠΕ.

(Στο σημείο αυτό ο Βουλευτής κ. Αθανάσιος (Νάσος) Ηλιόπουλος καταθέτει για τα Πρακτικά τα προαναφερθέντα έγγραφα, τα οποία βρίσκονται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Μη μου πείτε ότι ο κ. Βορίδης δεν ξέρει τις δημόσιες ανακοινώσεις του Βάρρα που λέει «θα κάνω ελέγχους» και δεν έχει δει και το πραγματολογικό στοιχείο, το πόσες φορές πάνω έχουν πάει τα δηλωμένα; Και τι κάνει ο κ. Βάρρας; Βγάζει μια εγκύκλιο για να κάνει αυστηρούς ελέγχους. Και έρχεται ο κ. Βορίδης. Ο κ. Βορίδης "παραιτεί" τον κ. Βάρρα και ο καινούργιος υφιστάμενος του κ. Βορίδη καταργεί την εγκύκλιο για τους ελέγχους.

Ποια ήταν στο τελευταίο δελτίο Τύπου η αναφορά του ΟΠΕΚΕΠΕ; Να εξακριβωθεί με ποιον τρόπο εντόπισαν αυτές τις μεγάλες εκτάσεις συγκεκριμένοι παραγωγοί και αν υπήρξε κέντρο καθοδήγησης. Αυτό ήταν δελτίο Τύπου του ΟΠΕΚΕΠΕ. Ο άνθρωπος που το έβγαλε αυτό, πρακτικά λέει: «Παιδιά, εδώ υπάρχει σύστημα, δεν γίνεται τυχαία από όλη τη χώρα εδώ να έγινε αυτό». Ποιο είναι το σύστημα; Δικοί σας άνθρωποι είχαν τη χαρτογράφηση του εθνικού αποθέματος και την κατανέμανε με τον τρόπο που θέλανε εκεί που θέλανε.

Και εδώ ακριβώς είναι η οργάνωση, εδώ είναι το σύστημα, εδώ οι εμπλεκόμενοι, εδώ είναι ο «Φραπές» και ο «Χασάπης», εδώ είναι ο γραμματέας σας της αγροτικής πολιτικής, εδώ είναι όλα σας τα κομματικά στελέχη. Και έρχεται ο κ. Βορίδης και "παραιτεί" αυτόν τον άνθρωπο και ορίζει κάποιον που καταργεί αυτή την εγκύκλιο. Και διερωτάται ο κ. Βορίδης: «Είναι παράνομο να "παραιτείς" κάποιον υφιστάμενό σου; Μπορείς με νόμιμες πράξεις να κάνεις κάποια παρανομία;» Να σκεφτώ ένα παράδειγμα. Η μήνυση είναι μία νόμιμη πράξη. Όταν ο «Φραπές» κάνει μήνυση στην πρώην διευθύντρια ελέγχου του ΟΠΕΚΕΠΕ, κάνει μία νόμιμη πράξη ή μήπως κάνει έναν εκβιασμό; Εγώ θα πω ότι κάνει έναν εκβιασμό. Άρα χρειάζεται ένα καλύτερο επιχείρημα από το «με νόμιμες πράξεις δεν μπορείς να κάνεις παρανομία».

Όταν διώχνεις έναν υφιστάμενό σου ο οποίος έχει βγάλει δελτία Τύπου και έχει ξεκινήσει ελέγχους και φέρνεις έναν άλλον για να καταργήσει τους ελέγχους, ναι πρέπει να ελεγχθείς -να το πω ευγενικά και γλυκά, όπως το λέει και ο κ. Βορίδης- για παράνομες πράξεις. Αυτή είναι η πρώτη παρατήρηση για τον κ. Βορίδη και γιατί όντως πρέπει να ελεγχθεί ο κ. Βορίδης. Και όλα αυτά προκύπτουν και από τη δικογραφία και από αυτά που έχει στείλει η Ευρωπαϊκή Εισαγγελία.

(Στο σημείο αυτό κτυπάει προειδοποιητικά το κουδούνι λήξεως του χρόνου ομιλίας του κυρίου Βουλευτή)

Δεύτερο ερώτημα. Μιλάτε για διαχρονικές παθογένειες. Πότε τις καταλάβατε; Πότε τις καταλάβατε τις διαχρονικές παθογένειες; Όταν σας έπιασε η Ευρωπαϊκή Εισαγγελία. Γιατί εμείς από το 2024 σας έχουμε καταθέσει οκτώ ερωτήσεις μόνο για τον ΟΠΕΚΕΠΕ. Πριν σκάσει το σκάνδαλο είχαμε καταθέσει οκτώ ερωτήσεις. Από τις οκτώ, τις έξι ούτε καν κουράστηκε να τις απαντήσει το Υπουργείο. Αυτό είναι κάτι που δείχνει λίγο ποια είναι η στάση σας. Στις δύο που απάντησε, που ήταν δεσμευμένα ΑΦΜ και λοιπά, δεν υπάρχει πουθενά φράση «για διαχρονικές παθογένειες».

Τρίτη παρατήρηση. Ακούμε ότι η δικαιοσύνη προχωράει κανονικά και δεν περιμένατε την Ευρωπαϊκή Εισαγγελία. Ψέμα. Έχουμε τρεις δίκες, σας το είπα. Και στις τρεις δίκες οι εισαγγελείς είναι από την Ευρωπαϊκή Εισαγγελία: Πρώτη Οκτώβρης του 2024. Εισαγγελέας Μουζάκης, Ευρωπαϊκή Εισαγγελία. Δεύτερη δίκη Φθιώτιδα, Ιούνιος του 2025, Εισαγγελέας Θάνου, Ευρωπαϊκή Εισαγγελία. Χθεσινή δίκη των επτά, Εισαγγελέας Νταγιάντα, Ευρωπαϊκή Εισαγγελία.

Στη χθεσινή δίκη των επτά καταδικάστηκαν τρία πρόσωπα τα οποία η ελληνική τακτική δικαιοσύνη τα έχει αρχειοθετήσει, πρόσωπα στα οποία εσείς συνεχίζετε να τους δίνετε καινούργιες δουλειές από το κράτος. Άρα, γι’ αυτό εμείς έχουμε την απόλυτη νομιμοποίηση να μιλάμε για δικαιοσύνη-ανέκδοτο και σε αυτή την υπόθεση.

Κλείνω με αυτά. Και έρχεστε και λέτε: «Προχωράμε με διαφάνεια τον ΟΠΕΚΕΠΕ στην ΑΑΔΕ». Ωραία! Ποιους θα στείλετε στην ΑΑΔΕ; Αυτούς που είναι σήμερα στον ΟΠΕΚΕΠΕ. Πολύ όμορφα. Από όλους τους εμπλεκόμενους στη δικογραφία που βρίσκονται μέσα, σε πόσους έχετε ξεκινήσει πειθαρχική διαδικασία; Ποιος έφυγε από τη θέση του; Ούτε ένας. Ούτε ένας! Η μόνη υπάλληλος που έχει αυτή τη στιγμή πειθαρχική διαδικασία είναι η πρώην διευθύντρια ελέγχων, η οποία στις δύο από αυτές τις τρεις δίκες που έχουν φέρει καταδικαστικά αποτελέσματα, ήταν μάρτυρας-κλειδί και είχε κάνει ελέγχους. Και εσείς κυνηγάτε αυτή την υπάλληλο. Αυτή την υπάλληλο κυνηγάτε! Και θα στείλετε όλους τους άλλους τώρα κατευθείαν στην ΑΑΔΕ χωρίς να υπάρχει τίποτα.

Και εδώ θα κάνω δύο μικρές παραιτήσεις για την ΑΑΔΕ. Στη δικογραφία υπάρχει ο φανταστικός διάλογος του «Φραπέ». Ο «Φραπές» είναι αυτός που είχε πει ότι: «Αν είχα σκοτώσει τη συγκεκριμένη υπάλληλο, τώρα θα ήμουν έξω». Σε αυτήν έχετε εσείς πειθαρχικά. Το αναφέρω για να καταλαβαίνουμε γιατί μιλάμε για οργανωμένο έγκλημα κανονικά. Υπάρχει ο «Φραπές», ο οποίος λέει: «Μου είπε ο Γρηγόρης να μιλήσω στον Πιτσιλή». Ξέρουμε ποιος είναι ο Γρηγόρης. Είναι αυτός που δεν έφταιγε για τις υποκλοπές, αλλά παραιτήθηκε γιατί «η τοξικότητα είναι βαριά και δεν αντέχει την τοξικότητα». Και μετά στέλνετε τον Φλωρίδη να λέει την αντιπολίτευση «προδότες», εσείς που δεν αντέχετε την τοξικότητα. Δηλαδή να πάρεις φόρα, να χτυπάς το κεφάλι σου στον τοίχο μέχρι να ανοίξει το κεφάλι, όχι ο τοίχος.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή)

Αυτή είναι η ΑΑΔΕ, η οποία όταν ένα ΑΦΜ πήρε 19 εκατομμύρια ευρώ, κανένας στην ΑΑΔΕ δεν σκέφτηκε ότι ίσως πρέπει να γίνει ένας έλεγχος, ότι μάλλον, ρε, παιδί μου, δεν είναι φυσιολογικό ένα ΑΦΜ να πάρει 19 εκατομμύρια ευρώ από τον ΟΠΕΚΕΠΕ. Και επειδή αύριο έχουμε και νομοσχέδιο για την εκπαίδευση, για την ισοπέδωση της εκπαίδευσης και επειδή μου αρέσει να κάνουμε συγκρίσεις για να βλέπουμε τα μεγέθη, ένα ΑΦΜ πήρε 19 εκατομμύρια από τον ΟΠΕΚΕΠΕ. Η συνολική χρηματοδότηση του ΕΚΠΑ για τις λειτουργικές δαπάνες για όλη τη χρονιά είναι 14 εκατομμύρια. Η συνολική χρηματοδότηση του ΕΜΠ είναι στα 3,9 εκατομμύρια. Αυτό λέγεται λεηλασία. Και η λεηλασία που κάνετε, στερεί πόρους από την κοινωνία, στερεί πόρους από όλους αυτούς που τους χρειάζονται.

(Χειροκροτήματα από την πτέρυγα της Νέας Αριστεράς)

Κλείνω με το εξής, και ευχαριστώ, κύριε Πρόεδρε.

Υπάρχει προηγούμενο για αποχωρήσεις σε παρόμοια διαδικασία, το προηγούμενο του 2009, είτε αυτή η αποχώρηση είναι ρητή, είτε αυτή η αποχώρηση δεν είναι ρητή. Και αυτό αφορά και τον Πρόεδρο της Βουλής, ο οποίος θα πρέπει να έχει μια σαφέστατη θέση. Είτε σε διαδικασία ρητής ή άρρητης αποχώρησης, θα κριθεί -και πρέπει να κριθεί- ότι ούτε υπάρχει διαδικασία, ούτε έχουν καταψηφιστεί οι προτάσεις και άρα σε εύλογο χρόνο μπορούν να επανέλθουν. Οτιδήποτε άλλο, θα είναι τραγικό, ακόμα και για εσάς. Και είναι ήδη πολύ χαμηλά ο πήχης, για να συνεννοούμαστε.

(Χειροκροτήματα από την πτέρυγα της Νέας Αριστεράς)

**ΠΡΟΕΔΡΕΥΩΝ (Γεώργιος Γεωργαντάς):** Ο κ. Μάντζος έχει ζητήσει τον λόγο για ένα λεπτό.

**ΔΗΜΗΤΡΙΟΣ ΜΑΝΤΖΟΣ:** Ευχαριστώ πολύ, κύριε Πρόεδρε. Είναι προσωπικό και σας εξηγώ. Στη λιγοστή ώρα στην οποία έλλειψα από την Αίθουσα του Κοινοβουλίου η αξιότιμη συνάδελφος κ. Συρεγγέλα αναφέρθηκε σε εμένα και σε μια προηγούμενη αναφορά μου. Καλό είναι, νομίζω, να υπάρξει μια διευκρίνιση, επειδή είναι πολλές οι ώρες της συνεδρίασης, και πολύ περισσότερη και η κόπωση όλων, και πολλά λέγονται και ακόμη περισσότερα παρεξηγούνται.

Η κ. Συρεγγέλα ήταν πολλή ώρα εδώ. Οπότε μου έκανε εντύπωση ότι ενοχλήθηκε από τις δικές μου αναφορές και δεν ενοχλήθηκε, για παράδειγμα, από τα διαρκή ψυχογραφήματα τα οποία έκανε ο κ. Αυγενάκης, με φυσιογνωμική μάλιστα τέχνη, στον Πρόεδρο του ΠΑΣΟΚ και σε υπόλοιπα μέλη του Κοινοβουλίου. Οι δικές μου διευκρινίσεις είναι οι εξής.

Η Δικαστική Ψυχολογία είναι κλάδος της νομικής επιστήμης. Δεν έχει καμία σχέση με την ψυχική υγεία. Αυτά τα θέματα είναι πολύ ευαίσθητα και καλό είναι να γίνονται οι διακρίσεις. Καμία σχέση με την ψυχική υγεία. Η δικαστική ψυχολογία βοηθά στο να εξαχθούν συμπεράσματα για συμπεριφορές στο πλαίσιο μιας δικαστικής διαδικασίας. Όταν οι ελεγχόμενοι εμφανίζονται με αλαζονεία, με θράσος σε μία δικαστική διαδικασία προσπαθώντας να φορτώσουν ένα σκάνδαλο μιας παράταξης σε όλη την υπόλοιπη Αντιπολίτευση ή τουλάχιστον στο κόμμα στο οποίο εγώ έχω την τιμή να εκπροσωπώ, τότε ναι μπορούμε να επικαλεστούμε και επιστημονικούς κλάδους που μπορούν να μας βοηθήσουν στο να εξαγάγουμε συμπεράσματα. Αυτό δεν έχει να κάνει με την ψυχική τους υγεία.

Το δεύτερο. Νομίζω ότι στα δύο μόλις χρόνια που βρίσκομαι σ’ αυτή την Αίθουσα έχω αποδείξει ότι τιμώ και σέβομαι όλους τους συναδέλφους Βουλευτές ασχέτως των επαγγελματικών τους και επιστημονικών τους προσόντων. Και, ναι, κύριοι Κοινοβουλευτικοί Εκπρόσωποι της Πλειοψηφίας, δεν υπάρχουν Βουλευτές δύο ταχυτήτων. Αλλά θα μου επιτρέψετε να ασκήσω και την πολιτική μου κριτική ως Κοινοβουλευτικός Εκπρόσωπος. Θα ήθελα, λοιπόν, να πω ξανά ότι όταν έχετε πενήντα έναν νομικούς είναι λογικό, ξέρετε, κανένας νομικός συνάδελφος να μην μπορεί να στηρίξει από θέση εισηγητού την έωλη νομική επιχειρηματολογία την οποία ακολουθεί η παράταξή σας. Και αν ήταν νομικός θα μπορούσε ευχερέστερα να βρει μία έστω απλή ένδειξη, όπως αξιώνει ο κώδικας ποινικής δικονομίας, το Σύνταγμα, στις 103 σελίδες του δικού μας αιτήματος ή έστω στις 66 σελίδες του αιτήματος συναδέλφων της υπόλοιπης Αντιπολίτευσης.

Και κλείνω. Το να μου απευθύνεται μάλιστα και να μου προσάπτει λουδοβίκεια συμπεριφορά, την ευχαριστώ και ευχαριστώ στο πρόσωπό σας και την ίδια για αυτή την ευγενή αναφορά, όμως νομίζω ότι ξέρετε ότι ο Λουδοβίκος ήταν εκείνος που είχε πει «το κράτος είμαι εγώ». «Το Κοινοβούλιο είμαι εγώ» σήμερα είναι μια συμπεριφορά την οποία επιδεικνύετε για πολλοστή φορά και είναι ακριβώς η συμπεριφορά που κρίνεται και κατακρίνεται από τον ελληνικό λαό και για το πολύκροτο και δυσώδες σκάνδαλο του ΟΠΕΚΕΠΕ.

Σας ευχαριστώ, κύριε Πρόεδρε.

**ΠΡΟΕΔΡΕΥΩΝ (Γεώργιος Γεωργαντάς):** Τον λόγο έχει η κ. Γεωργία Κεφαλά από την Πλεύση Ελευθερίας.

**ΓΕΩΡΓΙΑ (ΤΖΩΡΤΖΙΑ) ΚΕΦΑΛΑ:** Ευχαριστώ, κύριε Πρόεδρε.

Νομίζω ότι έχουμε κουραστεί όλοι, ότι έχουμε ακούσει τα ίδια και τα ίδια. Προσπαθούμε να αποδείξουμε τα αναπόδεικτα. Δεν θα επαναλάβω τους διαλόγους. Δεν θα επαναλάβω τα επιχειρήματα, τουλάχιστον, με έναν νομικό τρόπο γιατί δεν είμαι νομικός. Ξέρετε όλοι ότι είμαι καλλιτέχνης και δεν έχω προσποιηθεί ποτέ μου ότι είμαι κάτι άλλο και το φέρω με κάθε σοβαρότητα αυτό, όπου κι αν βρίσκομαι, γιατί πραγματικά οι πλασματικές δημοκρατίες που έχουμε φτιάξει -γιατί όλοι είμαστε ίσως συμμέτοχοι- σχολιάζουν και απομακρύνουν πάντα αυτούς που δεν μοιάζουν με την πλειοψηφία. Τους βάζουν να απολογούνται κιόλας. Κι αυτό, ό,τι και να λέτε, ό,τι και να λένε οι άλλοι για μένα, είναι ένα πολιτικό πρόβλημα. Και γι’ αυτό ακριβώς θα αγωνίζομαι με τον τρόπο που ξέρω, μέχρι να αλλάξει αυτός ο πυρήνας που φέρνει και όλα τα παρελκόμενα, κατά τη γνώμη μου, τις κλοπές, τα ρουσφέτια, την υποκρισία, την αριστοκρατία, τις ανισότητες, ακόμα και την αποδοχή μιας γενοκτονίας. Υπάρχει πάντα ένας λόγος που αφήνουμε αυτά τα πράγματα να συμβαίνουν και που σκεφτόμαστε με έναν συγκεκριμένο τρόπο.

Έτσι, λοιπόν, θα μου επιτρέψετε να μιλάω με τον τρόπο που ξέρω. Ευχαριστώ και όλους τους συναδέλφους που αγκαλιάζουν αυτή την ιδιότητά μου. Δεν θα τραγουδήσω. Μην ανησυχείτε!

**ΘΕΟΦΙΛΟΣ ΞΑΝΘΟΠΟΥΛΟΣ:** Το αντίθετο. Αδημονούμε!

**ΓΕΩΡΓΙΑ (ΤΖΩΡΤΖΙΑ) ΚΕΦΑΛΑ:** Θέλετε; Υπάρχουν κάποιοι που το φοβούνται και κάποιοι που το θέλουν. Και χαίρομαι γι’ αυτό. Είναι ώρα για τραγούδι. Πάντα είναι ώρα για τραγούδι.

Θα πω όμως κάτι άλλο που προέρχεται πάλι από την τέχνη. Σίγουρα όλοι ξέρετε την ταινία «Σημαδεμένος». Την ξέρουμε όλοι.

**ΓΕΩΡΓΙΟΣ ΑΜΥΡΑΣ:** Scarface.

**ΓΕΩΡΓΙΑ (ΤΖΩΡΤΖΙΑ) ΚΕΦΑΛΑ:** Scarface. Exactly!

Ξέρουμε όλοι την περιβόητη σκηνή με τον Αλ Πατσίνο που κάθεται στο γραφείο του και μπροστά από το γραφείο του υπάρχει ένα βουνό ναρκωτικά. Και, πραγματικά, αναρωτιέμαι την ώρα που βλέπει κανείς αυτή τη σκηνή σκέφτεται εάν τα ναρκωτικά είναι του Αλ Πατσίνο επειδή δεν έχει στείλει e-mail παραγγελίας των ναρκωτικών ή επειδή δεν τον είδαμε να σηκώνει το τηλέφωνο «παρακαλώ, θα ήθελα ναρκωτικά»; Όχι. Είναι ένα πλάνο το οποίο αποδεικνύει, βάζει στο κάδρο έναν άνθρωπο. Και όλοι παραδεχόμαστε ότι αυτό το πλάνο που βλέπουμε είναι και η απόδειξη.

Για να το περάσω, λοιπόν, στο θέμα μας, δεν είναι δυνατόν να έχουμε ένα βουνό χρήματα σε ένα τραπέζι τα οποία ξέρουμε όλοι κατά κοινή παραδοχή ότι αυτά τα χρήματα διανέμονται με περίεργο τρόπο. Και το ξέρουμε εδώ και χρόνια. Το παραδέχτηκε και ο ίδιος ο Πρωθυπουργός. Ήρθε και είπε χθες ότι ξέρουμε ότι οι παθογένειες είναι διαχρονικές. Δεν είναι αυτό παραδοχή σε μία θέση ευθύνης; Το να είσαι Υπουργός, όπως είπε ο κ. Βορίδης, είναι κάτι πάρα πολύ δυνατό. Μπορείς να αλλάξεις πράγματα ανά πάσα στιγμή. Ξέρουμε, λοιπόν, ότι υπήρχε ένας άνθρωπος που κάθεται στο πλάνο του γραφείου του χωρίς να κάνει τίποτα. Δεν τον κατηγορούμε για κάτι. Απλά μπροστά του υπάρχει ένα χρήμα παράνομο το οποίο διανέμεται με παράνομους τρόπους. Και αυτός ο άνθρωπος δεν κάνει τίποτα γι’ αυτό. Υπάρχει καμία αμφιβολία για την ενοχή του; Θα αναρωτηθούμε; Θα περιμένουμε να δούμε το e-mail ή το τηλέφωνο που ήρθε;

Σαφώς η Πλεύση Ελευθερίας ψηφίζει και την εξεταστική γιατί θέλουμε να βγουν πολλά στοιχεία στο φως. Και θα βγουν στοιχεία γιατί η δικογραφία είναι πάρα πολύ μεγάλη και εμπλουτίζεται διαρκώς. Και περιμένουμε με αγωνία να έρθουν αυτά. Να έρθει ο κ. Μητσοτάκης στην εξεταστική επιτροπή, να έρθουν όλοι οι υπεύθυνοι. Να συζητηθεί η παθογένεια σε βάθος και η παθογένεια του να μην κάνεις τίποτα γι’ αυτά που βλέπεις εδώ και χρόνια.

Έχω λίγο χρόνο. Θα πρέπει να πούμε ότι έχει χαθεί το μέτρο. Και πρέπει να αναρωτηθούμε που χάθηκε. Και κατά τη γνώμη μου χάθηκε όταν ποτίζετε έναν λαό με ρατσιστικές ιδέες, με ευνοημένους, με πατριωτισμό, που είδαμε σήμερα το πρωί ο οποίος στρέφεται εχθρικά σε άλλους λαούς και μάλιστα σε πιο αδύναμους, αυτούς που έχουν ανάγκη. Η αδυναμία είναι περιστασιακή. Κάποιος πάντα έχει ανάγκη. Κι όλα αυτά για να έχετε συνεργάτες. Για να τους πείτε μετά ότι φταίτε κι εσείς. Για να μπορέσετε να μεθοδεύσετε όλους τους σκοπούς και τους στόχους σας. Βάζετε τους ανθρώπους να τσακώνονται μεταξύ τους, στη Ρόδο και σε όλα τα νησιά. Θα γίνουν παντού διαμαρτυρίες γιατί η πλειοψηφία του ελληνικού λαού είναι κατά της γενοκτονίας. Η πλειοψηφία του ελληνικού λαού είναι κατά των μηχανορραφιών, κατά της διαπλοκής. Και μας το δείχνει με κάθε τρόπο. Τουλάχιστον ας δείξουμε λίγη υπευθυνότητα σήμερα σε μια διήμερη διαδικασία παρωδίας. Ας δείξουμε πως έχουμε λίγη ευθύνη.

Ευχαριστώ.

(Χειροκροτήματα από την πτέρυγα της Πλεύσης Ελευθερίας)

**ΠΡΟΕΔΡΕΥΩΝ (Γεώργιος Γεωργαντάς):** Ευχαριστούμε, κυρία συνάδελφε.

Τον λόγο έχει τώρα η κ. Μάνη - Παπαδημητρίου από τη Νέα Δημοκρατία.

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Μετά, κύριε Πρόεδρε, εγώ για την ομιλία μου. Θέλετε να το ανακοινώσετε κιόλας;

**ΠΡΟΕΔΡΕΥΩΝ (Γεώργιος Γεωργαντάς):** Βεβαίως.

Μετά η Πρόεδρος της Πλεύσης Ελευθερίας κ. Κωνσταντοπούλου, για την ομιλία της.

**ΑΝΝΑ ΜΑΝΗ - ΠΑΠΑΔΗΜΗΤΡΙΟΥ:** Ευχαριστώ, κύριε Πρόεδρε.

Κυρίες και κύριοι συνάδελφοι, δεύτερη ημέρα συζήτησης για τη σημαντική υπόθεση του ΟΠΕΚΕΠΕ και, παρά τις διακηρύξεις της Αντιπολίτευσης περί διαφάνειας, το μεγαλύτερο μέρος αυτής καταψήφισε χθες την πρόταση της Νέας Δημοκρατίας για σύσταση εξεταστικής επιτροπής αποκαλύπτοντας την πάγια τακτική της που είναι η εργαλειοποίηση ενός υπαρκτού προβλήματος αδιαφορώντας για την ουσία του είναι η αλήθεια και η απόδοση της δικαιοσύνης.

Σήμερα απευθυνόμαστε στον ελληνικό λαό και κυρίως απευθυνόμαστε στον Έλληνα αγρότη και κτηνοτρόφο που πασχίζει να κρατήσει ζωντανή την ύπαιθρο και του εξηγούμε γιατί εμείς, ως Νέα Δημοκρατία, λέμε «ναι» στην εξεταστική και όχι στην προανακριτική που προτείνει η Αντιπολίτευση. Διότι η εξεταστική επιτροπή έχει την πλήρη ευχέρεια να ερευνήσει από συστάσεως τον ΟΠΕΚΕΠΕ, από το 1998 έως και σήμερα, να ερευνήσει όλες τις διοικήσεις, να ερευνήσει όλα τα αδικήματα που ενδεχομένως έχουν τελεστεί. Το αποτέλεσμα θα αναδείξει τις αστοχίες, τις δομικές και διαχρονικές παθογένειες και θα ανοίξει τον δρόμο για την απόδοση ευθυνών, για επιστροφή χρημάτων που παρανόμως έλαβαν κάποιοι επιτήδειοι, μα κυρίως για την εξυγίανση του συστήματος των αγροτικών επιδοτήσεων του ΟΠΕΚΕΠΕ.

Εξάλλου, είναι γνωστό ότι αν προκύψουν νέα στοιχεία, η εξεταστική μπορεί να οδηγήσει σε προανακριτική. Το αντίστροφο, όμως, δεν μπορεί να συμβεί. Γι’ αυτό και στη χθεσινή συνεδρίαση καλέσαμε όλα τα κόμματα να συμμετέχουν στην εξεταστική. Κι αναρωτιόμαστε: Γιατί δεν συμφώνησε το ΠΑΣΟΚ για την εις βάθος διερεύνηση; Γιατί ο ΣΥΡΙΖΑ, που παρείχε με την «τεχνική λύση» τη δυνατότητα σε κτηνοτρόφους να λαμβάνουν επιδοτήσεις χωρίς ζωικό κεφάλαιο, δεν θέλει να διερευνηθούν και τα έτη της διακυβέρνησής του;

Κι ας προχωρήσουμε και στο ερώτημα που τίθεται σήμερα, για ποιον λόγο εμείς δεν συμφωνούμε με την πρόταση της Αντιπολίτευσης για σύσταση προανακριτικής επιτροπής. Αφενός διότι τα στοιχεία που διαβιβάστηκαν από την Ευρωπαϊκή Εισαγγελία προς τη Βουλή για τους δύο πρώην Υπουργούς Αγροτικής Ανάπτυξης, χωρίς αξιολόγηση σύμφωνα με το Σύνταγμα, δεν πληρούν τις προϋποθέσεις για τη σύσταση προανακριτικής επιτροπής. Μάλιστα ούτε καν απλές ενδείξεις δεν προκύπτουν από το διαβιβαστικό για τη διερεύνηση τυχόν ποινικών ευθυνών των δύο πρώην Υπουργών. Και, τέλος, δεν έχουν ασκηθεί διώξεις για κανένα από τα μη πολιτικά πρόσωπα. Με το σκεπτικό δε της Αντιπολίτευσης, θα έπρεπε να ασκηθούν διώξεις σε Υπουργούς, παρ’ ότι δεν έχουν ασκηθεί διώξεις σε μη πολιτικά πρόσωπα. Άσκηση, δηλαδή, ποινικής δίωξης για ηθική αυτουργία, χωρίς ακόμη άσκηση ποινικής δίωξης σε φυσικό αυτουργό. Αντιλαμβάνεστε ότι με τον τρόπο αυτόν θα παραβιάζαμε την αρχή της διάκρισης των εξουσιών, βάσει του άρθρου 26 του Συντάγματος, αφού θα προκαταβάλαμε το έργο της δικαιοσύνης. Αφετέρου, η σύσταση προανακριτικής περιορίζει τη διερεύνηση σε συγκεκριμένη μόνο χρονική περίοδο και σε συγκεκριμένες διοικήσεις.

Παρακολουθούμε τον ΣΥΡΙΖΑ, που ενώ επέτρεψε επιδοτήσεις χωρίς ζώα με την «τεχνική λύση», να ζητάει τώρα την παραπομπή των δύο Υπουργών εξαιτίας της ίδιας της «τεχνική λύση».

Σε αυτό το σημείο, κύριοι συνάδελφοι, να επισημάνω ότι αυτό που θα πρέπει να διερευνούμε στην περίπτωση της δευτερογενούς νομοθεσίας, όπως είναι μια υπουργική απόφαση, είναι εάν ερείδεται σε διάταξη νόμου και αν είναι και εντός των ορίων της εξουσιοδότησης.

Περαιτέρω δε, να υπενθυμίσουμε ότι ήταν η Νέα Δημοκρατία αυτή που κατήργησε την απόφαση ΣΥΡΙΖΑ για επιδοτήσεις σε βοσκοτόπια χωρίς ζώα και διέκοψε την «τεχνική λύση», εφαρμόζοντας πλέον σύστημα αξιολόγησης αιτήσεων και μετέφερε τις αιτήσεις του ΟΣΔΕ στο gov.gr.

Επίσης, και με έκπληξη, ακούσαμε τις προηγούμενες ημέρες από το ΠΑΣΟΚ να ζητά συμψηφισμούς και να παζαρεύει δηλώνοντας ότι θα ψήφιζε υπέρ της εξεταστικής εάν και η Συμπολίτευση ψήφιζε υπέρ της προανακριτικής. Αλήθεια, πώς αντιλαμβάνονται τη θεσμική λειτουργία αυτών των επιτροπών, ας μου επιτραπεί η έκφραση, ως ένα deal μεταξύ κομμάτων; Δηλαδή, η εξεταστική είναι καλή μόνο αν συνοδεύεται από προανακριτική; Πρόκειται για σπασμωδικές κινήσεις που στοχεύουν μόνο στην ποινικοποίηση της πολιτικής ζωής της χώρας, χωρίς καμία διάθεση για επίλυση των διαχρονικών παθογενειών του συστήματος.

Ο θεσμικός μας ρόλος, όμως, δεν μας επιτρέπει να αδρανήσουμε. Η Κυβέρνηση ήδη με τις αλλαγές που έχει προωθήσει για την εξυγίανση του ΟΠΕΚΕΠΕ, με κορυφαία την επικείμενη μεταφορά του οργανισμού στην ΑΑΔΕ, στοχεύει στην αναμόρφωση του συστήματος των επιδοτήσεων υπέρ των παραγωγών και της εθνικής οικονομίας και πέραν αυτού, στην αναζήτηση όλων των χρημάτων που εισέπραξαν επιτήδειοι σε βάρος της χώρας και των νόμιμων αγροτών μας.

Εμείς, ως Βουλή, στο πλαίσιο της εξεταστικής επιτροπής, θα αναζητήσουμε τι έγινε στο παρελθόν για κρίσιμα ζητήματα όπως είναι η «τεχνική λύση» και τα βοσκοτόπια, οι διασταυρωτικοί έλεγχοι και τα κόκκινα ΑΦΜ, οι καθυστερήσεις στα διαχειριστικά σχέδια βόσκησης και ο ρόλος του τεχνικού συμβούλου, ώστε να εντοπίσουμε τα κενά του συστήματος.

Το ζήτημα του ΟΠΕΚΕΠΕ είναι διαχρονικό, είναι διακομματικό και μόνο η εξεταστική επιτροπή θα έρθει σε πλήρη διερεύνηση της υπόθεσης. Για τους λόγους αυτούς απορρίπτουμε την πρόταση για σύσταση προανακριτικής επιτροπής, η οποία είναι και νόμω και ουσία αβάσιμη.

(Χειροκροτήματα από την πτέρυγα της Νέας Δημοκρατίας)

**ΠΡΟΔΡΕΥΩΝ (Γεώργιος Γεωργαντάς):** Κυρία Πρόεδρε, έχει ζητήσει να κάνει μια παρέμβαση ο κ. Φάμελλος. Θα του δώσω τον λόγο να κάνει την παρέμβαση για να έχετε την άνεση για την ομιλία σας μετά εσείς.

Κύριε Φάμελλε, έχετε τον λόγο.

**ΣΩΚΡΑΤΗΣ ΦΑΜΕΛΛΟΣ (Πρόεδρος του ΣΥΡΙΖΑ - Προοδευτική Συμμαχία):** Ευχαριστώ πολύ. Θα είναι μόνο πέντε λεπτά.

Κύριε Πρόεδρε, κυρίες και κύριοι Βουλευτές, παίρνω τον λόγο γι’ αυτή την παρέμβαση, γιατί ζούμε εδώ και δύο μέρες μία απίστευτη κατάσταση στη Βουλή, μία ακραία και πρωτοφανή υποβάθμιση της δημοκρατίας και της κοινοβουλευτικής λειτουργίας.

Υποβάλαμε πρόταση προκαταρκτικής επιτροπής για το σκάνδαλο του ΟΠΕΚΕΠΕ γιατί είχαμε πρώτα απ’ όλα δημοκρατική και συνταγματική υποχρέωση. Γιατί ήμασταν υποχρεωμένοι, μετά την παραλαβή από τη Βουλή, της δικογραφίας της Ευρωπαϊκής Εισαγγελίας. Γιατί η δικογραφία μέσα έχει πραγματικά γεγονότα, έχει πρόσωπα για τα οποία ζητάει την ενεργοποίηση του νόμου «περί ευθύνης Υπουργών» και έχει και αδικήματα για τα οποία ζητάει από τη Βουλή να επιτελέσει το καθήκον της.

Πιστεύαμε και πιστεύουμε πρώτα απ’ όλα ότι γι’ αυτό που επιλέξαμε υπάρχουν οι πολιτικές, αλλά και οι συνταγματικές προϋποθέσεις. Και η μυστικότητα της ψηφοφορίας δίνει τη δυνατότητα στην ψήφο κατά συνείδηση των Βουλευτών, ως οφείλουμε όλοι να τοποθετούμαστε, και άρα να κριθεί αυτή η πρόταση με βάση τη συνείδηση των Ελλήνων και των Ελληνίδων Βουλευτών.

Γνωρίζαμε ότι ο κ. Μητσοτάκης θα έκανε τα πάντα για να μη γίνει αυτή η προκαταρκτική επιτροπή γιατί φοβάται όλα αυτά που θα αποκαλυφθούν. Φοβάται ακόμα και την τοποθέτηση των Βουλευτών του. Φοβάται ακόμα και τις αποκαλύψεις που σήμερα κατέθεσαν εδώ, υπό τη μορφή προειδοποίησης, για να μην πω εκβιασμού, ο κ. Βορίδης και ο κ. Αυγενάκης. Κι όλα αυτά τα κάνει γιατί γνωρίζει την ενοχή της Νέας Δημοκρατίας για το γαλάζιο σκάνδαλο του ΟΠΕΚΕΠΕ, όπως το γνωρίζει όλη η κοινωνία, όπως το γνωρίζετε και εσείς. Ό,τι κι αν λέτε, το γνωρίζετε. Το γνωρίζετε και το πιστεύετε.

(Χειροκροτήματα από την πτέρυγα του ΣΥΡΙΖΑ - Προοδευτική Συμμαχία)

Δεν θέλει να ανοίξουν στόματα ο κ. Μητσοτάκης γι’ αυτό και επιχείρησε τη συγκάλυψη της εξεταστικής επιτροπής. Όλη η Αντιπολίτευση έχει συνηγορήσει ότι είναι συγκάλυψη αυτή η εξεταστική επιτροπή. Το είπαμε καθαρά. Το έχουμε πει από χθες. Γι’ αυτό και δηλώσαμε ξεκάθαρα την τοποθέτησή μας. Δυστυχώς, επιβεβαιωνόμαστε.

Βλέπουμε, όμως, εδώ και δύο μέρες μία κατάσταση στη Βουλή η οποία είναι εξευτελιστική για την ελληνική δημοκρατία. Και γι’ αυτό ευθύνεται ο κ. Μητσοτάκης. Όπως και για τα σκάνδαλα ευθύνεται ο κ. Μητσοτάκης, τώρα και για τον εξευτελισμό της Βουλής ευθύνεται ο κ. Μητσοτάκης.

(Χειροκροτήματα από την πτέρυγα του ΣΥΡΙΖΑ - Προοδευτική Συμμαχία)

Γι’ αυτό ανέλαβα την πρωτοβουλία να κάνω αυτή την τοποθέτηση. Δεν δηλώνει ο κ. Μητσοτάκης, δεν δηλώνουν και οι Κοινοβουλευτικοί Εκπρόσωποι της Νέας Δημοκρατίας, αν θα είναι εδώ οι Βουλευτές της Νέας Δημοκρατίας και αν θα συμμετέχουν στη διαδικασία της ψηφοφορίας. Το βάλαμε με όλες τις δυνατότητες. Ρωτήσαμε, από χθες ρωτάω τον κ. Μητσοτάκη, το βάλανε κι άλλοι Αρχηγοί κομμάτων, το έβαλαν και οι Κοινοβουλευτικοί Εκπρόσωποι, αλλά ο κ. Μητσοτάκης δεν δεσμεύεται για τη συμμετοχή των Βουλευτών της Νέας Δημοκρατίας στην ψηφοφορία της προκαταρκτικής. Άρα δεν δεσμεύεται για το αυτονόητο, για τον σεβασμό στην κοινοβουλευτική διαδικασία.

Έχουμε έναν Πρωθυπουργό που δεν έχει τα κότσια, να το πω απλά, να σεβαστεί και να δηλώσει ότι είναι κανόνας η κοινοβουλευτική διαδικασία και το Σύνταγμα. Ούτε γι’ αυτό δεν είναι ικανός! Ντροπή του!

(Χειροκροτήματα από την πτέρυγα του ΣΥΡΙΖΑ - Προοδευτική Συμμαχία)

Και όλα αυτά γιατί; Γιατί δεν μπορεί να ελέγξει τους Βουλευτές του. Αυτή είναι η αλήθεια. Αυτό προσβάλλει, όμως, όλη τη Βουλή. Προσβάλλει την Ελληνική Δημοκρατία. Είναι μια κίνηση αισχρού τακτικισμού. Πάνω απ’ όλα, όμως, είναι μία κίνηση πολιτικής δειλίας. Είναι δήλωση δειλίας του κ. Μητσοτάκη προσωπικά.

(Χειροκροτήματα από την πτέρυγα του ΣΥΡΙΖΑ - Προοδευτική Συμμαχία)

Το ερώτημα, λοιπόν, έρχεται σε εσάς. Είστε δειλοί; Δεν έχετε το δικαίωμα της άποψης; Θα καλύψετε τον κ. Μητσοτάκη σε αυτήν τη δειλία; Μετά από όλα αυτά μπορείτε να πείτε στους πολίτες της χώρας ότι αυτή η κοινοβουλευτική ομάδα, αυτή η Κυβέρνηση μπορεί να εγγυηθεί τη σταθερότητα, τη λειτουργία της Βουλής, τη διατύπωση της δεδηλωμένης, την ασφάλεια της χώρας, την ασφάλεια της Κυβέρνησης και τη λειτουργία της νομοθέτησης; Η απάντηση μετά από αυτό που ζούμε σήμερα δυστυχώς, κυρίες και κύριοι Βουλευτές, είναι ότι όχι, κανείς μετά από αυτό που ζούμε σήμερα δεν μπορεί να πει στους Έλληνες πολίτες και τις Ελληνίδες ότι αυτή η Κυβέρνηση, αυτή η Συμπολίτευση μπορεί να εγγυηθεί τη λειτουργία της Βουλής και αυτό είναι θέμα δημοκρατίας.

Και εδώ φαίνεται ότι θα αναλάβει και μια σημαντική ευθύνη και ο Πρόεδρος της Βουλής. Έχει ήδη διατυπωθεί αυτό το ζήτημα. Γιατί η απόφαση για μια προκαταρκτική επιτροπή απαιτεί εκατόν πενήντα έναν Βουλευτές, απαιτεί εκατόν πενήντα μία ψήφους για να είμαι ακριβής. Και αυτό προϋποθέτει την παρουσία και συμμετοχή εκατόν πενήντα ενός Βουλευτών στη διαδικασία της ψηφοφορίας. Όμως όσο δεν απαντάει ο κ. Μητσοτάκης, δεν υπάρχει αυτή η διαβεβαίωση. Στο παρελθόν σε αντίστοιχη περίπτωση -και ορθώς έχει αναφερθεί- που δεν υπήρχαν εκατόν πενήντα ένας Βουλευτές μες στην Ολομέλεια, η Βουλή είχε αποφασίσει ότι δεν υπάρχουν οι προϋποθέσεις έγκυρης διεξαγωγής της ψηφοφορίας. Γι’ αυτό ζητάμε την τοποθέτησή σας, απλά και καθαρά. Δεν ζητάμε πια και κάτι δύσκολο. Για να δούμε αν υπάρχουν οι προϋποθέσεις για να πραγματοποιηθεί η ψηφοφορία. Αν αποφασίσετε να αποχωρήσετε, πείτε το, διότι τότε θα πρέπει να κλείσει το θέμα εδώ όπως έχει γίνει στο παρελθόν, δηλαδή να σταματήσει η διαδικασία χωρίς να απορριφθούν οι προτάσεις προκαταρκτικής επιτροπής. Γι’ αυτό έχει ήδη αποφασίσει η ελληνική Βουλή και όχι μόνο μια φορά. Δυστυχώς, αν δεν κάνω λάθος, τρεις ήταν οι περιπτώσεις Αλλά ούτε αυτήν την απόφαση δεν μπορείτε να πάρετε, ούτε αυτό; Να προσβάλετε τη διαδικασία δια της αποχώρησής σας; Δηλαδή, γιατί είναι ικανός ο κ. Μητσοτάκης; Δεν έχει καμία πολιτική επάρκεια; Δεν έχει καν τη δυνατότητα του να επιλέξει κάτι; Δεν έχει καν τη δυνατότητα να αποφασίσετε κάτι;

Ένα μόνο μπορεί να κάνει, ό,τι μπορεί για να κουκουλώσει, να μπαζώσει, να συγκαλύψει την αλήθεια και να μην επιτρέψει στη δικαιοσύνη να παίξει τον ρόλο της. Και το δεύτερο που προσπαθεί να κάνει, εκτός από τη συγκάλυψη, είναι ό,τι μπορεί και για να ενεργοποιήσει την αποσβεστική προθεσμία, κάτι το οποίο έχει επιβεβαιώσει ο Πρόεδρος της Βουλής.

Έχετε, λοιπόν, μια πολύτιμη ευκαιρία, να είστε όλοι και όλες στην ψηφοφορία. Εμείς έχουμε καταθέσει μια πρόταση κρυστάλλινη, με βάση μόνο ό,τι περιέχει η δικογραφία, χωρίς καμία πολιτική ή κομματική αλλοίωση ή σκέψη. Σταματήστε, όμως, αυτόν τον εξευτελισμό της ελληνικής δημοκρατίας. Γιατί ακούμε τώρα άλλα σενάρια, ακόμα πιο γελοία, για περιορισμένη συμμετοχή, για στεγανοποιημένη συμμετοχή. Είστε σοβαροί; Είναι δυνατόν να επιτρέπετε τέτοιον εξευτελισμό της ελληνικής Βουλής; Έχετε φτάσει στον πάτο.

Αναλαμβάνουμε εμείς, λοιπόν, τα κόμματα της Αντιπολίτευσης, να προστατεύσουμε την ελληνική Βουλή, να προστατεύσουμε την ελληνική δημοκρατία, να υπερασπιστούμε τη δικαιοσύνη, να υπερασπιστούμε τη δημοκρατική παράδοση της χώρας μας. Δεν θα σας επιτρέψουμε να προσβάλλετε περαιτέρω τους πολίτες της χώρας.

(Χειροκροτήματα από την πτέρυγα του ΣΥΡΙΖΑ - Προοδευτική Συμμαχία)

Ο κ. Μητσοτάκης μετά από τη σημερινή μέρα αποδεικνύει ότι είναι εκβιαζόμενος και ηττημένος Πρωθυπουργός, γιατί δεν μπορεί να αντέξει τις απειλές μέσα στην Κοινοβουλευτική του Ομάδα, είναι ήδη απονομιμοποιημένος γιατί κανείς δεν πιστεύει στην ελληνική κοινωνία ότι θα λάμψει η αλήθεια με τον κ. Μητσοτάκη Πρωθυπουργό, αλλά για να τιθασεύσει τώρα τους Βουλευτές που βλέπουν το δίκιο και που πρέπει να μιλήσουν στην κοινωνία που επίσης βλέπει το δίκαιο, σχεδιάζει να αιχμαλωτίσει τους Βουλευτές του. Αυτό ζούμε σήμερα στην ελληνική Βουλή.

Μετά τη σημερινή διαδικασία τίποτα δεν θα είναι ίδιο, κύριε Πρόεδρε. Κάθε συζήτηση που θα κάνουμε μέσα εδώ στη Βουλή θα έχει το στίγμα του ανεπαρκή, ηττημένου και πολιτικά εκβιαζόμενου κ. Μητσοτάκη. Γι’ αυτό και πρέπει να παραιτηθεί μετά από τη σημερινή διαδικασία, μετά τον σημερινό τραγέλαφο τον οποίο ζούμε, μετά από αυτήν την κωμικοτραγική και γελοία κατάσταση.

(Χειροκροτήματα από την πτέρυγα του ΣΥΡΙΖΑ - Προοδευτική Συμμαχία)

Εμείς δεν θα του επιτρέψουμε να προσβάλει τη Βουλή και ζητούμε και από τους Βουλευτές και τους Βουλευτές της Νέας Δημοκρατίας να μην επιτρέψουν στον κ. Μητσοτάκη να προσβάλει τη διαδικασία, να προσβάλει την αλήθεια και τους πολίτες.

Απαιτούμε να γίνει κανονική διεξαγωγή της ψηφοφορίας για προκαταρκτική επιτροπή, με συμμετοχή όλων των Βουλευτών της Ολομέλειας. Ζητάμε και διεκδικούμε την ψήφιση της πρότασής μας που καταθέσαμε με τη Νέα Αριστερά για την προκαταρκτική επιτροπή και ζητάμε να εγγυηθεί το Προεδρείο της Βουλής τη σοβαρότητα, αλλά και την εγκυρότητα αυτής της ψηφοφορίας. Θα είμαστε εδώ να υπερασπιστούμε το δίκαιο και τη δημοκρατία. Ο κ. Μητσοτάκης δεν μπορεί. Είναι πολιτικά δειλός και ανεπαρκής.

Ευχαριστώ πολύ.

(Χειροκροτήματα από την πτέρυγα του ΣΥΡΙΖΑ - Προοδευτική Συμμαχία)

**ΠΡΟΕΔΡΕΥΩΝ (Γεώργιος Γεωργαντάς):** Τον λόγο έχει ο κ. Μηταράκης.

**ΝΟΤΗΣ ΜΗΤΑΡΑΚΗΣ:** Ο κ. Φάμελλος προφανώς βρίσκεται σε ντελίριο. Από την πρώτη στιγμή η θέση της Νέας Δημοκρατίας είναι ότι καταψηφίζουμε την πρόταση του ΣΥΡΙΖΑ και την πρόταση του ΠΑΣΟΚ, κρίνοντας επί της ουσίας.

**ΝΙΚΟΛΑΟΣ ΠΑΠΠΑΣ:** Να ανακαλέσει, κύριε Πρόεδρε! Να ανακαλέσει ο κύριος Κοινοβουλευτικός Εκπρόσωπος!

**ΠΡΟΕΔΡΕΥΩΝ (Γεώργιος Γεωργαντάς):** Δεν άκουσα τι είπε. Συγγνώμη, κύριε Παππά.

**ΝΙΚΟΛΑΟΣ ΠΑΠΠΑΣ:** Είπε ότι ο Πρόεδρος του ΣΥΡΙΖΑ είναι σε ντελίριο. Να ανακαλέσει! Ντροπή!

**ΝΟΤΗΣ ΜΗΤΑΡΑΚΗΣ:** Περιέγραψα μια πολιτική κατάσταση. Δεν τον χαρακτήρισα. Περιέγραψα την πολιτική κατάσταση την οποία βρίσκεται. Είναι μια πολιτική φράση.

**ΝΙΚΟΛΑΟΣ ΠΑΠΠΑΣ:** Να ανακαλέσετε!

**ΝΟΤΗΣ ΜΗΤΑΡΑΚΗΣ:** Μια πολιτική κρίση;

**ΝΙΚΟΛΑΟΣ ΠΑΠΠΑΣ:** Ποια πολιτική κρίση;

**ΝΟΤΗΣ ΜΗΤΑΡΑΚΗΣ:** Ότι βρίσκεται σε πολιτικό ντελίριο; Εμφανές ήταν.

**ΠΡΟΕΔΡΕΥΩΝ (Γεώργιος Γεωργαντάς):** Σας παρακαλώ.

**ΝΟΤΗΣ ΜΗΤΑΡΑΚΗΣ:** Κατηγορώντας τον Πρωθυπουργό ο οποίος ήρθε χθες στη Βουλή και τοποθετήθηκε πλήρως για το θέμα του ΟΠΕΚΕΠΕ, απέναντι μιλάει σε μια Κοινοβουλευτική Ομάδα που έχει ψηφίσει την πλήρη διαλεύκανση του σκανδάλου του ΟΠΕΚΕΠΕ και όλες τις ευθύνες, όπου αυτές υπάρχουν. Έχουμε πει ότι δεν συμφωνούμε με τις προτάσεις και είμαστε παρόντες στην Αίθουσα. Ουδείς από τη Νέα Δημοκρατία έχει πει ποτέ ότι θα αποχωρήσουμε. Ονειρεύεστε. Σταματήστε. Είμαστε εδώ και η ψηφοφορία φυσικά θα γίνει όπως προβλέπει το Σύνταγμα και ο Κανονισμός της Βουλής. Αλλά έχετε αγωνία τα κόμματα της Αντιπολίτευσης να ανταγωνιστεί ο ένας τον άλλον. Αμάν πια!

**ΠΡΟΕΔΡΕΥΩΝ (Γεώργιος Γεωργαντάς):** Ευχαριστούμε, κύριε Μηταράκη.

Τον λόγο τώρα έχει η Πρόεδρος της Πλεύσης Ελευθερίας κ. Κωνσταντοπούλου.

Έχετε τον λόγο, κυρία Πρόεδρε.

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Όταν τελειώσετε, με ενημερώσετε. Εγώ με ευγένεια παραχώρησα στον Αρχηγό σας τη σειρά μου για να μιλήσει. Νομίζω ότι αν θέλουμε από πλευράς της Αντιπολίτευσης να διατηρήσουμε εμείς το κύρος της διαδικασίας, προϋποτίθεται να αιρόμαστε ανά πάσα στιγμή στο ύψος της περίστασης.

Έτσι θα κάνω και εγώ σήμερα σε αυτήν την κύρια ομιλία μου, αργά το βράδυ, που περίμενα, αυτή είναι η αλήθεια -έτσι όπως σας βλέπω δεν θέλω να σας πω τι σκέφτομαι- μια πιο παλικαρίσια στάση από τις Βουλευτίνες και τους Βουλευτές -και όταν λέω για παλικαρίσια, ξεκινάω από τις γυναίκες, γιατί είναι συνήθως οι πιο γενναίες- της κυβερνητικής πλειοψηφίας της Νέας Δημοκρατίας.

Κύριοι, ήδη με έξι παρεμβάσεις μου, χθες και σήμερα, κατέδειξα -θεωρώ- ότι σε ένα εξαιρετικά φαλκιδευμένο και προστατευμένο περιβάλλον, έχοντας εσείς εξασφαλισμένη τη μιντιακή προβολή των δικών σας θέσεων, τη μιντιακή παρασιώπηση κάθε γεγονότος που σας ενοχλεί, αλλά και την εξοικονόμηση επιθέσεων σε πολιτικούς αντιπάλους, ουσιαστικά βαυκαλίζεστε, κοροϊδεύετε τον εαυτό σας καμαρώνοντας ότι θα καταφέρετε να μην ελεγχθείτε για ένα τρομακτικό έγκλημα σε βάρος του ελληνικού λαού, των Ελλήνων και των Ελληνίδων αγροτών και αγροτισσών, των Ελλήνων και των Ελληνίδων πολιτών, και ιδίως της νέας γενιάς, που η διαφθορά της κλέβει τη ζωή, γιατί η διαφθορά σκοτώνει, κύριοι.

Η διαφθορά σκοτώνει. Η υπόθεση του ΟΠΕΚΕΠΕ είναι υπόθεση 20 δισεκατομμυρίων ευρώ -20 δισεκατομμυρίων ευρώ!- και θα πρέπει και η υπόλοιπη Αντιπολίτευση να αναφερθεί στο αντικείμενο.

Το κόμμα σας διαχειρίστηκε 20 δισεκατομμύρια ευρώ, κύριοι, κυβερνώντας από το 2019 μέχρι σήμερα. Είναι 3,2 δισεκατομμύρια τον χρόνο τα κονδύλια του ΟΠΕΚΕΠΕ. Και έχετε το θράσος να έρχεστε σε αυτήν τη διαδικασία με κόλπα, με μισόλογα, με χαριτωμένες αποχωρήσεις, με προσβλητικές ρήσεις και βέβαια τους γνωστούς θρασύδειλους πελταστές σας, που τώρα απουσιάζουν.

Καλά, κοιτάξτε το στο λεξικό. Το ξέρω ότι το ψάχνετε, όπως ψάχνετε και άλλα χρήματα στο βάθος του βάζου με το μέλι.

Έρχεστε, λοιπόν, να καυχηθείτε ότι θα θάψετε και αυτήν την υπόθεση. Και ένα βασικό εργαλείο που χρησιμοποιείτε -και αυτό δεν το κατήγγειλα για πρώτη φορά χθες, το έχω καταγγείλει πολλές φορές από αυτό εδώ το Βήμα- είναι ένα ελεγχόμενο μιντιακό σύστημα στο οποίο έχετε διεισδύσει πάρα πολύ βαθιά και με τρόπους που οι πολίτες δεν μπορούν πάντα να παρακολουθούν, ώστε να έχετε εξασφαλισμένο ότι την ώρα που εσείς αθωώνετε τον Καραμανλή για το έγκλημα των Τεμπών, όλα τα μίντια επί σαράντα μέρες θα παίζουν τις συκοφαντίες του Υπουργού σας, του γνωστού συκοφάντη Φλωρίδη, που τον είδαμε σήμερα σαν το γατάκι να καταπίνει τη γλώσσα του για τις συκοφαντίες του, ότι όλα τα μίντια όμως θα τις αναπαράγουν, ότι θα εμμένουν να τις αναπαράγουν, ότι θα έχουν επιβάλει αποκλεισμό στην Αντιπολίτευση που ενοχλεί. Γιατί είχατε εξασφαλίσει, πρώτον, ότι κανείς δεν μιλάει για το ότι ξεπλύνατε τον Καραμανλή, δεύτερον, ότι όλοι ψέλνουν και αναπαράγουν τις συκοφαντίες του συκοφάντη Υπουργού σας που κρύβεται τώρα στο κονάκι του, στο λαγούμι του, και σε όποιο άλλο μέρος και, τρίτον, ότι δεν θα ακούγεται πουθενά το τι γίνεται εδώ μέσα, το πώς πραγματικά επιχειρείτε ως μαφιόζοι τη δολοφονία χαρακτήρα όποιου σας ενοχλεί, και το έχετε κάνει ξανά και ξανά.

Και προσωπικά, έχω υπερασπιστεί Αρχηγό της Αντιπολίτευσης και άλλον Αρχηγό της Αντιπολίτευσης, Βουλευτές της Αντιπολίτευσης και άλλους Βουλευτές και Βουλευτίνες της Αντιπολίτευσης. Τους έχω υπερασπιστεί ακριβώς διότι εμένα με θίγει να γίνεται ο διάλογος και η αντιπαράθεση με σημαδεμένα χαρτιά. Με θίγει ως πολίτη, πρώτα από όλα, να ελέγχετε τα πάντα. Με θίγει, ως κόρη δημοσιογράφου, γιατί η μητέρα μου είναι μια εμβληματική δημοσιογράφος που έχει καταγράψει πορεία και έχει παραιτηθεί δύο φορές, έχοντας δύο ανήλικα παιδιά, όταν επιχείρησαν να τη λογοκρίνουν, χωρίς να έχει εξασφαλισμένα ούτε εισοδήματα ούτε άλλα ωφελήματα, μια σκληρά εργαζόμενη γυναίκα, με θίγει δημοσιογράφοι να ράβουν το στόμα τους και να αναπαράγουν μόνο ό,τι τους λέτε εσείς. Με θίγει δημοσιογράφοι να παίρνουν φωτιά με το που μπαίνει στην αίθουσα των κοινοβουλευτικών συντακτών ο Πλεύρης, ο Λαζαρίδης και το κάθε πολιτικό κατακάθι και άνθρωποι που δρουν σε ένα επίπεδο υποκόσμου, που καλύπτουν τα χειρότερα εγκλήματα, ακόμη και το γεγονός ότι κρατούσατε εδώ μέσα στη Βουλή αστυνομικό μετά από καταγγελία της συζύγου του ότι βίαζε την ίδια και τα παιδιά τους και τα κακοποιούσε. Εννέα μήνες τον κρατήσατε μέσα στη Βουλή και ήμουν η μόνη που φώναζε και ήσασταν εκείνοι που επιχειρήσατε και τότε να με λασπώσετε.

Σήμερα, λοιπόν, θα απαντήσω πρώτα από όλα και θα σηκώσω το γάντι στα μίσθαρνα φερέφωνα είτε εντός Βουλής είτε εκτός Βουλής. Και φυσικά θα υπερασπιστώ τους Βουλευτές μας που βάλλονται και τον Βουλευτή μας, τον Διαμαντή Καραναστάση, που τον στοχοποιείτε ειδικά και επίμονα, θέλοντας να επιτύχετε αυτό το οποίο σας ωφελεί, να κατασιγάσετε την Κοινοβουλευτική μας Ομάδα και κυρίως να σπιλώσετε και να λασπώσετε την πιο καθαρή Κοινοβουλευτική Ομάδα η οποία δίνει μάχη εδώ μέσα καθημερινά, από το πρωί μέχρι το βράδυ, την ώρα που εσείς πίνετε τους φραπέδες και γραπώνεστε από τους ΟΠΕΚΕΠΕδες.

Ετόλμησε, λοιπόν, ένας λεγόμενος Βουλευτής Λαζαρίδης, φερόμενος δημοσιογράφος της «Ελεύθερης Ώρας», των δημοκρατικών δυνάμεων δηλαδή, ο εισηγητής σας. Έτσι ξεκίνησε η Νέα Δημοκρατία. Ο εισηγητής σας είναι ο δημοσιογράφος της «Ελεύθερης Ώρας» Λαζαρίδης, που η σύζυγος και η κόρη του είναι μισθοδοτούμενες από τις εταιρείες της Ομάδας Αλήθειας, που παίρνουν κρατικό χρήμα με τριγωνικές συναλλαγές για να σπιλώνουν την Αντιπολίτευση και να αποθεώνουν την Κυβέρνηση, που στη γιορτή των δεκατριών ετών της Ομάδας Αλήθειας, παρήλασαν οι Υπουργοί της Νέας Δημοκρατίας, θαυμαστές του Γκέμπελς, Μαρινάκης, Άδωνις Γεωργιάδης και άλλες δημοκρατικές δυνάμεις, προκειμένου να δώσουν τα εύσημα σε αυτήν την ηρωική ομάδα που επιτελεί το θεάρεστο έργο της προπαγάνδας, της παραποίησης και της απόπειρας χειραγώγησης της κοινής γνώμης και έχει τόση σχέση με την αλήθεια, όση έχετε εσείς με τη διαφάνεια. Όμως, έχετε αμφότεροι πολύ μεγάλη σχέση με όσα κατέγραψε ο Όργουελ την αντιστροφή της πραγματικότητας, τη μέρα που γίνεται νύχτα, το άσπρο που γίνεται μαύρο.

Ετόλμησε λοιπόν ο κ. Λαζαρίδης, για να πλήξει εμένα, αλλά και για να πλήξει την Κοινοβουλευτική μας Ομάδα, να καταφερθεί με τρόπο ελεεινό κατά του Διαμαντή Καραναστάση, δήθεν υπερασπιζόμενος τη δημοσιογράφο σύζυγο του Υφυπουργού παρά τω Πρωθυπουργώ Μυλωνάκη. Και τι είπε ο κ. Λαζαρίδης ο εισηγητής σας; Φυσικά με εντολή Μητσοτάκη. Γιατί τίποτε δεν λέτε χωρίς εντολή Μητσοτάκη. Γι’ αυτό και όπως είπαμε, όπως είπα και στον Μητσοτάκη, την αγωγή και τη μήνυση που περιμένει ο κ. Φλωρίδης θα την μοιραστούν με τον κ. Μητσοτάκη. Και θα τον δούμε τον κ. Μητσοτάκη τότε -τον κ. Φλωρίδη τον είδαμε σήμερα- και θα δούμε και τον κ. Λαζαρίδη τότε.

Ετόλμησε, λοιπόν, ο κ. Λαζαρίδης να πει ότι ήρθε να υπερασπιστεί, λέει, από αυτό το Βήμα μια γυναίκα, σύζυγο, μητέρα, την κ. Τίνα Μεσσαροπούλου, η οποία έκανε το λάθος να παντρευτεί τον συγκεκριμένο Υπουργό της Κυβερνήσεώς μας, τον κ. Μυλωνάκη. Διαβάζω από τα Πρακτικά: «Και το κάνω γιατί χθες δέχθηκε μια αήθη, χυδαία, σεξιστική, μισογυνική συμπεριφορά από την κ. Κωνσταντοπούλου, η οποία έρχεται δήθεν και υπερασπίζεται τις γυναίκες και την ίδια στιγμή επιτίθεται στις γυναίκες. Και ποια το κάνει αυτό, κυρίες και κύριοι συνάδελφοι; Η κ. Κωνσταντοπούλου, η οποία διόρισε τον σύντροφό της Βουλευτή, ο οποίος δεν πατάει ποτέ στη Βουλή, αλλά τον μισθό του ξέρει να τον παίρνει».

Αλήθεια; Για να έρθει εδώ ο κ. Λαζαρίδης ή ενημερώστε τον, παρακαλώ. Ο Διαμαντής ο Καραναστάσης είναι ιδρυτικό μέλος, είναι συνιδρυτής της Πλεύσης Ελευθερίας και εργάζεται νυχθημερόν εννέα χρόνια, έχοντας κουβαλήσει την Πλεύση Ελευθερίας στην πλάτη του. Δεν έψαχνε επάγγελμα. Είναι ένας πολύ επιτυχημένος καλλιτέχνης και έχει επιτύχει όπου και αν βρέθηκε, σε κάθε πεδίο και έχει βραβευτεί. Είναι τιμή μας να είναι Βουλευτής της Κοινοβουλευτικής μας Ομάδας.

Όπως είναι τιμή μου να είναι Βουλευτές της Κοινοβουλευτικής μας Ομάδας άνθρωποι που είναι ένας προς έναν και μία προς μία ανιδιοτελείς, επιτυχημένοι στην πορεία τους και που δεν έχουν ούτε σκελετούς στη ντουλάπα τους, ούτε ψευδοβοσκοτόπια στις δηλώσεις τους, ούτε τίποτα να κρύψουν, ούτε τίποτα να φοβηθούν. Γι’ αυτό και σας απαντούν και γι’ αυτό και σας απαντούμε και γι’ αυτό και δεχόμαστε αυτές τις απειλές.

Ο Διαμαντής Καραναστάσης κατάφερε με τον δικό του τρόπο, τον μοναδικό και με ιδιοφυή έμπνευση, να φέρει την Πλεύση Ελευθερίας επικοινωνιακά στο επίκεντρο, την ώρα που ήμασταν εντελώς αποκλεισμένοι από παντού. Και κατάφερε με αυτό το ταλέντο, ναι, να μπορούμε να επικοινωνούμε ό,τι κάνουμε εδώ στη Βουλή αμέσως στον κόσμο, την ώρα που εσείς επιβάλλετε αποκλεισμούς. Γι’ αυτό σας ενοχλεί.

Τι ήταν το πρώτο που κατέθεσε στα Πρακτικά ο κ. Αυγενάκης; Το ΤικΤοκ της Πλεύσης Ελευθερίας για την αφεντιά του. Αυτό σας ενοχλεί. Σας ενοχλεί ένας άνθρωπος που, ενώ θα μπορούσε να κάνει άλλα πράγματα, όπως όλοι μας οι Βουλευτές, είναι εδώ νυχθημερόν και στις επιτροπές πάντα με παρουσίες και ομιλίες πολλές περισσότερες και από τον Πρωθυπουργό σας και από τον πρώην Πρωθυπουργό σας -τον Σαμαρά- και από τη συντριπτική πλειοψηφία των μελών της Κοινοβουλευτικής σας Ομάδας. Αυτό σας ενοχλεί. Δεν μπορείτε να τον βάλετε στο σακί ούτε στο σακούλι.

Και αν δεν είναι πραγματικά μίζερο και αξιοθρήνητο να χτυπάτε μια Κοινοβουλευτική Ομάδα και μια πολιτική Αρχηγό με αυτά τα μέσα, αναρωτηθείτε τι ακριβώς υπηρετεί.

Ακούστε, κυρίες και κύριοι, επειδή έχετε μάθει να δράττε στο σκοτάδι, εμείς έχουμε μάθει να δρούμε στο φως. Σας τα είπε και η Βουλευτίνα μας, η Τζώρτζια Κεφαλά, προηγουμένως που με άλλον τρόπο κανιβαλίζεται. Σας τα είπε με άλλον τρόπο η Βουλευτίνα μας η Έλενα η Καραγεωργοπούλου, που είδα ότι ήδη σας στέλνουν προγραφές για την ομιλία σας, κυρία Καραγεωργοπούλου.

Ο Διαμαντής Καραναστάσης είναι ένας φωτεινός άνθρωπος, που ασχολείται με τα πάντα και με παρουσία εντός και εκτός της Βουλής και σίγουρα έχει πολλαπλάσιο κοινοβουλευτικό έργο από τους περισσότερους από εσάς.

Όταν θα τον ξαναπιάσει στο στόμα του οποιοσδήποτε από την Κοινοβουλευτική σας Ομάδα και θα χειροκροτάτε, να ξέρετε ότι κάποιοι άνθρωποι ούτε διορίζουμε ούτε διοριζόμαστε ούτε εξαρτόμαστε από μισθούς και αποζημιώσεις και σε καμία περίπτωση δεν ανταλλάσσουμε και δεν εξαργυρώνουμε τη συνείδησή μας και τη στάση μας και τη δράση μας με βάση τα ταμεία του ΟΠΕΚΕΠΕ και τις αποζημιώσεις που δίνονται όχι για κοινοβουλευτικό έργο αλλά για βρώμικες δουλειές.

Αν ήταν εδώ ο κ. Λαζαρίδης και αν μπορούσα να επιδείξω λίγη γενναιοδωρία απέναντι σε αυτή την ποταπότητα, η οποία θα απαντιέται γιατί είναι χυδαία και είναι χυδαίο να προσπαθείς να στοχοποιήσεις μια Κοινοβουλευτική Ομάδα και μία γυναίκα Αρχηγό, προσπαθώντας να αντιστρέψεις την προσωπικότητα και όλο της το είναι, αν ήταν εδώ λοιπόν ο κ. Λαζαρίδης, αυτό το ποταπό υποκείμενο, θα του έλεγα ότι δεν μπορώ να του πω δυστυχώς ούτε «άξιος ο μισθός σας». Ούτε «άξιος ο μισθός σας». Είναι ανάξιος του μισθού αυτού.

Πρέπει όμως, κύριοι, να απαντήσετε με βάση το γεγονός ότι εξοικονομήσατε μία ανακοίνωση της ΕΣΗΕΑ που κανείς δεν ξέρει ποιος την έγραψε, γιατί κανείς δεν αναλαμβάνει την ευθύνη της. Έχει, όμως, πλάκα, γιατί πριν βγει η ανακοίνωση της ΕΣΗΕΑ, τα ίδια λόγια της ανακοίνωσης της ΕΣΗΕΑ χρησιμοποίησε ο κ. Λαζαρίδης. Καλό; Έχει και μαντικές… Είπαμε η Πυθία είναι ο ένας και ο Μάντης Τειρεσίας είναι ο άλλος.

(Χειροκροτήματα από την πτέρυγα της Πλεύσης Ελευθερίας)

Πρέπει να μας πείτε, τελικά. Εγώ θεωρώ ότι το να γίνεται ένας δικαστής Βουλευτής Επικρατείας και μετά Υπουργός Δικαιοσύνης, όπως ο κ. Αθανασίου, σημαίνει ότι και πριν μάλλον δεν ήταν και τόσο αμερόληπτος δικαστής.

Το να προάγεται εν ενεργεία Πρόεδρος του Συμβουλίου της Επικρατείας σε Πρόεδρο Δημοκρατίας η κ. Σακελλαροπούλου, αφού έχει ντιλάρει υποθέσεις που ενδιαφέρουν την Κυβέρνηση, μάλλον δείχνει ότι δεν ήταν και τόσο αμερόληπτη δικαστής.

Το να καταλήγετε Βουλευτές και Υπουργοί, διάφοροι δημοσιογράφοι, δημοσιογραφούντες, που κατά έναν πάρα πολύ βολικό τρόπο απαγγέλατε τα έργα και τις ημέρες της Κυβέρνησης, μάλλον κάτι σημαίνει.

Ότι είναι Βουλευτής σας και διετέλεσε πρόεδρος της επιτροπής για τα Τέμπη και διασκέδαζε ο προηγουμένως δημοσιογράφος Μαρκόπουλος -ναι, δημοσιογράφος ήταν και λέει ότι είναι ακόμα, δεν ξέρω αν είναι μέλος της ΕΣΗΕΑ, δημοσιογράφος πάντως-, ήταν όντως δημοσιογράφος λέτε; Και όταν ανακήρυσσε από το «Πρώτο Θέμα» πρόσωπο της χρονιάς τον Μιχαλολιάκο ήταν λέτε δημοσιογράφος; Και όταν ετοίμαζε δημοσιεύματα για κατηγορούμενο της Novartis και του τα διόρθωνε και βρέθηκαν και τα σχέδια των άρθρων του κατασχέθηκαν στο σπίτι του κατηγορούμενου της Novartis, ήταν λέτε δημοσιογράφος;

Είναι δημοσιογράφος ο κ. Παπαδημητρίου, που πρώτα ήθελε μια σοβαρή Χρυσή Αυγή, για να συνεργαστούν στην Κυβέρνηση, μετά έγινε Βουλευτής σας και μετά τώρα πάλι κάνει τον δημοσιογράφο;

Είναι δημοσιογράφος ο κ. Ζούλας, ο οποίος διετέλεσε Διευθυντής του Γραφείου Τύπου του κ. Μητσοτάκη, μετά έγινε Πρόεδρος της ΕΡΤ και τώρα είναι στον «ΣΚΑΪ» Διευθυντής και Πρόεδρος; Δημοσιογραφεί;

Είναι δημοσιογράφος ο Πορτοσάλτε, που η σύζυγός του είναι συνεργάτης του κ. Γεωργιάδη; Γιατί το έχω πει και αυτό, αλλά δεν με κατηγορήσατε για σεξισμό. Είναι δημοσιογράφος ο Πορτοσάλτε με όλα αυτά που κάνει και λέει και φτάνει να λέει ότι είναι πατσαβούρα η σημαία της Παλαιστίνης, κάτι που εξυπηρετεί την Κυβέρνηση και την εγκληματική πολιτική του Ισραήλ και του Νετανιάχου;

Είναι δημοσιογράφος ο Παπαχρήστος, που η δική του σύζυγος διορίστηκε από τον κ. Γεωργιάδη ΔΥΠΕάρχισσα στον τομέα της υγείας;

Δημοσιογραφούν όλοι αυτοί αμερόληπτα και μαθαίνει ο κόσμος την αλήθεια; Είναι δημοσιογράφος ο Τσιόδρας που ήταν στον «ΣΚΑΪ» και μετά έγινε Διευθυντής του Γραφείου του Πρωθυπουργού και τώρα είναι Ευρωβουλευτής; Όλοι αυτοί λέτε ότι είναι δημοσιογράφοι και υπηρετούν την ενημέρωση;

Εσείς, κύριε Αμυρά, απολογηθήκατε και μου είπατε «ως δημοσιογράφος είχα το 2009 αποκαλύψει την πτώση ελικοπτέρων του ΕΚΑΒ κ.λπ.». Δεν ξέρω, όμως, από τότε μέχρι σήμερα...

**ΓΕΩΡΓΙΟΣ ΑΜΥΡΑΣ:** Δεν απολογήθηκα!

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Εντάξει, όπως το αντιλαμβάνεται κανένας.

Ξέρετε, εγώ είχα κατηγορηθεί για σεξισμό και όταν επεσήμανα στην κ. Κοσιώνη την εβδομάδα του δημοψηφίσματος, τότε που απήγγελαν όλα τα μέσα προπαγανδιστικά ότι όλες οι κοινωνικές ομάδες είναι υπέρ του «Ναι» και όλοι θα ψηφίσουμε «Ναι» και πήγα στον «ΣΚΑΪ» και στην κ. Κοσιώνη και μου είπε: «Κάποιοι αντίπαλοί σας λένε αυτό». Όταν την ρώτησαν, λοιπόν -εκτός από το ότι την ρώτησα «Τι είπατε;» και δεν μπορούσε να υποστηρίξει τι είπατε- «Και ποιοι αντίπαλοί μας τα λένε αυτά; Ο κ. Μητσοτάκης; Η κ. Μπακογιάννη; Ο κ. Μπακογιάννης;», τότε δεν γνώριζε ο κόσμος τη σχέση της κ. Κοσιώνη με τον κ. Μπακογιάννη. Είχε δικαίωμα να το γνωρίζει όταν μία δημοσιογράφος είναι κεντρική παρουσιάστρια του δελτίου ειδήσεων του «ΣΚΑΪ» και προπαγανδίζει; Εγώ λέω ότι έχει δικαίωμα και δεν είναι χτύπημα κάτω από τη ζώνη. Είναι μία ευθεία σύγκρουση συμφερόντων και παραβίαση της δεοντολογίας την οποία οφείλεις να δηλώνεις.

Βεβαίως, ζούμε στην εποχή που είναι πια τρέχον νόμισμα να παίρνει η κ. Κοσιώνη, σύζυγος του ανιψιού του κ. Μητσοτάκη, συνεντεύξεις από τον Πρωθυπουργό και να προτιμά ο Πρωθυπουργός να δίνει συνεντεύξεις στο συγγενικό του εξ αγχιστείας πρόσωπο. Και παρ’ όλα αυτά, είδα τη συνέντευξη και είπα σε ποιο σημείο έχετε φτάσει απόλυτης ανάγκης ελέγχου που δεν μπορούσε να ανεχτεί ούτε τις ερωτήσεις της συζύγου του ανιψιού του. «Μη με διακόπτετε» της έλεγε. Ούτε τα προσχήματα δεν κρατάτε!

Κατά τ’ άλλα καταγγέλλει ο «ΣΚΑΪ» τον Τραμπ που έδωσε στη νύφη του συνέντευξη.

Κοιτάξτε, εμείς αγαπάμε την αλήθεια και με την αλήθεια πορευόμαστε και δεν έχουμε τίποτα να φοβηθούμε. Τον Διαμαντή Καραναστάση, την Κοινοβουλευτική μας Ομάδα, τον Κοινοβουλευτικό μας Εκπρόσωπο τον Αλέξανδρο Καζαμία, την Κοινοβουλευτική μας Εκπρόσωπο Έλενα Καραγεωργοπούλου, την Τζώρτζια Κεφαλά, τον Σπύρο Μπιμπίλα, δεν θα τους πιάνετε στο στόμα σας. Δεν θα τους πιάνετε στο στόμα σας, γιατί δεν μπορείτε να φτάσετε στο δαχτυλάκι της προσφοράς και της ακεραιότητάς τους. Γιατί, ξέρετε, δεν είναι απλό ούτε αυτό που κάνουμε έξι άνθρωποι, ούτε ο τρόπος που το κάνουμε ούτε η αυταπάρνηση με την οποία γίνεται.

Θέλω, λοιπόν, να σας πω ότι κάποιοι άνθρωποι είναι εδώ για να λένε την αλήθεια. Στην ΕΣΗΕΑ που έσπευσε να βγάλει σαν δελτίο Τύπου της Κυβέρνησης μια απάντηση, έμαθα ότι το μέλος της ΕΣΗΕΑ από το ΚΚΕ απείχε. Ρώτησα και το επιβεβαίωσαν. Έμαθα ότι ο Δημήτρης Τσαλαπάτης, επίσης μέλος του Διοικητικού Συμβουλίου της ΕΣΗΕΑ έκανε μία πάρα πολύ σοβαρή καταγγελία και μίλησε για «εργαλειοποίηση της ΕΣΗΕΑ από το Μέγαρο Μαξίμου, την οποία αποδέχεται η πλειοψηφία των «επτά πρόθυμων» στο Διοικητικό Συμβούλιο της Ένωσης και η οποία συνεχίζεται.

Μετά τη συμμετοχή εκπροσώπου του στην Επιτροπή Λογοκρισίας που έχει συγκροτήσει η Κυβέρνηση για την κατανομή κρατικής διαφήμισης σε υπάκουους, την έκδοση ανακοίνωσης που υποστηρίζει το κράτος δικαίου του Πρωθυπουργού του ΟΠΕΚΕΠΕ. Τώρα σειρά έχει πρόταση ανακοίνωσης κατά της Προέδρου της Πλεύσης Ελευθερίας Ζωής Κωνσταντοπούλου.

Μόλις την τελευταία στιγμή, λόγω αντιδράσεων από τη μειοψηφία, δεν συμπεριελήφθη η πρόταση κάποιων από τους επτά για επικριτική αναφορά στην ανακοίνωση και προσώπων από το οικογενειακό περιβάλλον της Προέδρου της Πλεύσης Ελευθερίας, με διακρίσεις και ιστορικές διαδρομές στους πολιτικούς και δημοκρατικούς αγώνες.

Διαφωνώ και καταψηφίζω το σχέδιο ανακοίνωσης και επιφυλάσσομαι για περισσότερα στη συνεδρίαση του διοικητικού συμβουλίου το οποίο σκόπιμα αποφεύγει να συγκαλέσει η Πρόεδρος της ΕΣΗΕΑ».

Το καταθέτω στα Πρακτικά, γιατί μου ζήτησε ο κ. Μηταράκης απάντηση για την ΕΣΗΕΑ.

(Στο σημείο αυτό η Πρόεδρος της Πλεύσης Ελευθερίας κ. Ζωή Κωνσταντοπούλου καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Και επίσης, ο εκπρόσωπος των εργαζομένων ο Νίκος Κορόβηλας από την ΕΡΤ, που έχουμε δώσει μαζί πολλούς αγώνες τότε που κάποιοι κρύβονταν όταν έβαζαν το μαύρο στην ΕΡΤ, γράφει: «Δημοσιογραφικά μιλώντας -γράφοντας για την ακρίβεια- δεν καταλαβαίνω γιατί η Ένωση μου η ΕΣΗΕΑ ψέγει την Πρόεδρο της Πλεύσης Ελευθερίας Ζωή Κωνσταντοπούλου. Το περιβάλλον που βρισκόμαστε είναι πολύ κουλ όταν η ανιψιά παίρνει συνέντευξη από τον θείο της, ο οποίος τυγχάνει να είναι Πρωθυπουργός της χώρας. Το γνωρίζουν όλοι, θα μου πείτε, αλλά αυτό το κάνει και ορθό; Το γεγονός ότι η χώρα μας κατατάσσεται στις τελευταίες θέσεις του σχετικού με την ανεξαρτησία του Τύπου διαγράμματος, μόνο τυχαίο δεν είναι. Η Ζωή, λοιπόν, εν πολλοίς είπε πως καλό θα είναι να ξέρει ο κόσμος ποιος ομιλεί.

Είμαι πολλά χρόνια εκπρόσωπος εργαζομένων στο μεικτό της ΕΣΗΕΑ, τόσο από την εφημερίδα «ΠΡΩΤΑΘΛΗΤΗΣ», όσο και από την ΕΡΤ. Για να μην παρεξηγηθώ, ανήκω στους ανθρώπους που πιστεύει πολύ στη Ζωή Κωνσταντοπούλου. Είχα χάσει την εμπιστοσύνη μου σε αυτό που ονομάζουμε πολιτική ή πολιτικούς. Θεωρώ όχι άδικα. Το πλέον πρόσφατο σκάνδαλο του ΟΠΕΚΕΠΕ είναι σαφές παράδειγμα. Η Ζωή είναι αλλουνού παπά ευαγγέλιο. Καθαρή, δίχως σκελετούς στην ντουλάπα. Μια φορά να τη δεις στα μάτια όταν μιλάει, καταλαβαίνεις. Κινηματική πολιτικός -αυτό που σας ενοχλεί, ο ακτιβισμός-, δίπλα στον άνθρωπο. Το έχει αποδείξει με πράξεις. Δεν της αρέσουν οι κυβισθήσεις που αν μη τι άλλο είναι μέγα χαρακτηριστικό των άλλων πολιτικών. Δεν θυμάμαι και πολλούς πολιτικούς που σε ηλικία 38 ετών παραιτήθηκαν από το τρίτο πολιτειακό αξίωμα της χώρας, επειδή δεν τηρήθηκαν όλα όσα είχαν συμφωνηθεί με τον λαό».

Το καταθέτω στα Πρακτικά.

(Στο σημείο αυτό η Πρόεδρος της Πλεύσης Ελευθερίας κ. Ζωή Κωνσταντοπούλου καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Είναι πραγματικά θλιβερό σε μία εποχή που έχει καταγγελθεί κατ’ επανάληψη η λεκτική βία εδώ μέσα, η κακοποίηση εδώ μέσα, η έμφυλη βία στην κοινωνία, οι γυναικοκτονίες και είμαι εκείνη η πολιτική Αρχηγός που έχει αναδείξει τα θέματα αυτά και είμαι εκείνη η πολιτική Αρχηγός που επιμένει με ερωτήσεις επάλληλες στον Πρωθυπουργό για την ποινικοποίηση της γυναικοκτονίας, σήμερα που και η Ιταλία αποφάσισε να ποινικοποιήσει το έγκλημα αυτό, είναι πραγματικά θλιβερό κατά παραγγελία του Μαξίμου, η ΕΣΗΕΑ εκδίδει μία κομματική ανακοίνωση, στην οποία με βάζει σε εισαγωγικά: «Θα περιμέναμε, επίσης, από τη «μοναδική γυναίκα πολιτικό Αρχηγό»…».

Είναι ντροπή, την ώρα που δεν έχει βγει ανακοίνωση για την έκθεση κόλαφο του Human Rights Watch που ο Πορτοσάλτε ή ο Παπαδημητρίου -τους μπερδεύω κιόλας- τους λέει ότι είναι κάποια καθάρματα. Η διεθνής οργάνωση Human Rights Watch κατά τον Πορτοσάλτε ή τον Παπαδημητρίου -νομίζω κατά τον Παπαδημητρίου, ναι, τον πρώην Βουλευτή σας- είναι κάποια καθάρματα.

Αυτή, λοιπόν, η διεθνής οργάνωση εξέδωσε μία έκθεση «Από το κακό στο χειρότερο. Η επιδείνωση της ελευθερίας των ΜΜΕ στην Ελλάδα».

Το καταθέτω στα Πρακτικά.

(Στο σημείο αυτό η Πρόεδρος της Πλεύσης Ελευθερίας κ. Ζωή Κωνσταντοπούλου καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Κατατίθεται, επίσης, στα πρακτικά η περίληψη των συμπερασμάτων-κύρια ευρήματα της έκθεσης: Παρακολουθήσεις και λογιστικό κατασκοπευτικό λογισμικό. Χρήση του «Predator» για παρακολούθηση δημοσιογράφων. Καταχρηστικές αγωγές. SLAPPS. Κρατική παρέμβαση και έλεγχος στα μέσα ενημέρωσης. Αυτολογοκρισία και φόβος αντιποίνων. Πολλοί δημοσιογράφοι αποφεύγουν να αποκαλύψουν την ταυτότητά τους λόγω φόβου για αντίποινα γεγονός που ενισχύει την αυτολογοκρισία και περιορίζει την ερευνητική δημοσιογραφία.

Και κάνει -με συγχωρείτε, γιατί το σημείωσα και αξίζει να αναφέρουμε- την ΕΡΤ που δεν κάλυψε την εξεταστική επιτροπή όταν ξεκίνησε, την ΕΡΤ που δεν κάλυψε το μεγαλειώδες συλλαλητήριο των πολιτών στις 26 Γενάρη και κάλυπτε την ανάρτηση του Πρωθυπουργού, την ΕΡΤ που μετέδωσε εχθές ολόκληρη την ομιλία του Πρωθυπουργού, να βάζει σήμερα υπότιτλο στην τελευταία ανταπόκριση -ακούστε κύριοι της Αντιπολίτευσης ποια ήταν η υποσημείωση, ο υπότιτλος, η λεζάντα της ΕΡΤ- «Δριμύ κατηγορώ της Αντιπολίτευσης, αιχμηρές απαντήσεις της Κυβέρνησης». Ενημέρωση; Καταπληκτικό; Αυτό περιμένουμε;

Όχι βέβαια. Ούτε περιμένουμε ένα Μαξίμου που παίρνει τηλέφωνο στα μέσα ενημέρωσης και ζητάει από δημοσιογράφους να γράψουν αρνητικά για την πολιτική Αρχηγό Ζωή Κωνσταντοπούλου. Δεν περιμένουμε αυτό. Δεν περιμένουμε έναν Υπουργό, έναν Υφυπουργό παρά τω Πρωθυπουργώ τον κ. Σκέρτσο να μαλώνει την έμμισθη δημοσιογράφο που ξέφυγε και είπε κάτι παραπάνω. Ούτε περιμένουμε από μία δημοσιογράφο την κ. Πυργιώτη να μας κρύβει τόσο καιρό ότι είναι έμμισθη της Κυβερνήσεως, την ώρα που επικρίνει την Αντιπολίτευση στα δημόσια πάνελ.

Και απειλές κυρία Καραγεωργοπούλου για εσάς από το «Μανιφέστο» έγκριτη εφημερίδα κυβερνητικής εκδόσεως: «ΕΣΗΕΑ τα ακούς τα πλεούμενα;». Απειλές για τη Βουλευτή.

Σας παρακαλώ για τα Πρακτικά.

(Στο σημείο αυτό η Πρόεδρος της Πλεύσης Ελευθερίας κ. Ζωή Κωνσταντοπούλου, καταθέτει για τα Πρακτικά τα προαναφερθέντα έγγραφα, τα οποία βρίσκονται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Έρχομαι τώρα στους ισχυρισμούς και στα ψέματα που ακούστηκαν από τον κ. Βορίδη, τον κ. Αυγενάκη και όποιον από εσάς μίλησε σήμερα. Έφυγε ο κ. Μηταράκης από ώρα. Τους ακούμε όλη τη μέρα να λένε ότι οι εισαγγελείς οι ευρωπαίοι δεν κάνουν αξιολόγηση και ότι δεν μιλάνε για εγκλήματα από τα κυβερνητικά πρόσωπα; Και μου είπε κιόλας χθες ότι είναι στα αγγλικά το διαβιβαστικό και εν πάση περιπτώσει όμως κυρία Κωνσταντοπούλου εσείς ξέρετε αγγλικά. Εγώ του είπα ξέρω και αγγλικά και γαλλικά και ελληνικά ξέρω.

Και τώρα θα βοηθήσουμε τους πολίτες να ακούσουν πόσα ψέματα προπαγανδίζετε και τι δεν τους λένε τα μέσα ενημέρωσης. Πρώτο διαβιβαστικό προς την Εισαγγελέα του Αρείου Πάγου από το Ελληνικό Γραφείο Ευρωπαίων Εντεταλμένων Εισαγγελέων. «Έχουμε την τιμή να σας υποβάλουμε σύμφωνα με τις διατάξεις του άρθρου 86 του Συντάγματος σχετικά με την εφαρμογή ενισχυμένης συνεργασίας αντίγραφα εκ της δικογραφίας ΑΒΜ: Ε.Ε.Ε 2024/98, κατόπιν της από 19-06-2025 αποφάσεως του 10ου μόνιμου τμήματος της Ευρωπαϊκής Εισαγγελίας.

Ειδικότερα από το ελληνικό γραφείο της Ευρωπαϊκής Εισαγγελίας διενεργείται αυτοπρόσωπη προκαταρκτική εξέταση για τη διακρίβωση τυχόν τέλεσης των ακόλουθων αξιόποινων πράξεων. α) Απιστία σε βάρος των οικονομικών συμφερόντων της Ευρωπαϊκής Ένωσης από την οποία προκλήθηκε ζημιά άνω των 120 χιλιάδων ευρώ. β) Συνέργεια στην ως άνω πράξη κατ’ εξακολούθηση. γ) Εγκληματική οργάνωση.

«Στα πλαίσια της ως άνω προκαταρκτικής εξέτασης», είμαστε στα ελληνικά ακόμα, «προέκυψαν στοιχεία τα οποία σχετίζονται με τους πρώην Υπουργούς Αγροτικής Ανάπτυξης και Τροφίμων α) Μαυρουδή Βορίδη και β) Ελευθέριο Αυγενάκη».

Προέκυψαν στοιχεία –λέει- για αυτούς τους δύο για τα αδικήματα της συνέργειας σε απιστία σε βάρος των οικονομικών συμφερόντων της Ευρωπαϊκής Ένωσης κακουργηματικού τύπου, τα οποία αναφέρονται συνυποβάλλονται και λοιπά και λοιπά.

Πάμε τώρα λίγο στα αγγλικά. Τι λέει η απόφαση του μόνιμου τμήματος της Ευρωπαϊκής Εισαγγελίας. «Having considered that during the investigation evidence has arisen that two former members of the Greek Government were involved in the commission of criminal offenses during the performance of their duties». Ελληνιστί: Έχοντας λάβει υπ’ όψιν ότι κατά την έρευνα αποδείξεις προέκυψαν ότι δύο πρώην Υπουργοί μέλη της ελληνικής Κυβέρνησης «were involved» ενεπλάκησαν «in the commission», στη διάπραξη «of criminal offenses» ποινικών αδικημάτων «during the performance of their duties» κατά την εκτέλεση των καθηκόντων τους.

Και λέει ακόμη και κάτι άλλο. «More specifically according to article 86 of the Greek constitution, if during another investigation evidence should arise, which relates to offenses committed by Ministers during the exercise of their duties, it should be promptly forwarded to Parliament. The prosecution investigation, preliminary investigation or preliminary examination against such public officials shall not be permitted without prior resolution of parliament in accordance with paragraph 3».

Μνημονεύει λοιπόν ότι όταν αποδείξεις που έχουν προκύψει, σχετίζονται με αδικήματα που διαπράχθηκαν από Υπουργούς κατά την εκτέλεση των καθηκόντων τους, πρέπει να διαβιβαστούν άμεσα, αμελλητί στη Βουλή. Και μάλιστα λέει ότι το Ελληνικό Κοινοβούλιο είναι αυτό το οποίο έχει την εξουσία να διερευνήσει και να προχωρήσει.

Πάμε παρακάτω στο επόμενο έγγραφο 12-06-2025. «Proposal to refer the case to the national authorities». Είναι η πρόταση των Ευρωπαίων Εισαγγελέων. «The case in hand derives from case number…», τον τάδε αριθμό, «which we decided to split with the sole purpose to promptly forward evidence that arose in the course of investigation to the Hellenic Parliament according to article 86. This evidence relates to two former Ministers of Rural Development and Food and to offenses allegedly committed during the discharge of their duties».

Αυτά τα στοιχεία συνδέονται με δύο πρώην Υπουργούς Αγροτικής Ανάπτυξης, κύριοι. Αυτά λένε οι Ευρωπαίοι Εισαγγελείς, που μας έχετε φλομώσει στο ψέμα και δεν υπάρχει ένας δημοσιογράφος, ένα μέσο, να σας διαψεύδει όλον αυτόν τον καιρό, που λέτε ότι δεν υπάρχει αξιολόγηση. Τι ντροπή, τι ντροπή! Οι δύο λοιπόν πρώην Υπουργοί φέρονται ότι τέλεσαν ποινικά αδικήματα κατά την εκτέλεση των καθηκόντων τους.

Αναφέρεται σε υπουργικές αποφάσεις σαν αυτές που μας είπε ο κ. Βορίδης ότι άμα κάτι δεν μου αρέσει, βγάζω απόφαση και το νομιμοποιώ, δεν έχω λόγο να είμαι παράνομος. Έχει ένα εκτενέστατο ιστορικό. Όλα αυτά που λέτε ότι θέλετε να ερευνήσετε, υπάρχει εκτενέστατο ιστορικό της Ευρωπαϊκής Εισαγγελίας. Υπάρχει ακόμη και αναφορά στον Χλύκα, τον μελετητή, τον υπόδικο, αυτόν που σας έφτιαξε και τη χάραξη των θαλάσσιων πάρκων. Αλλά δεν άκουσα κανένα μέσο ενημέρωσης απ’ αυτά που λέγανε «τι φοβερή κίνηση εξωτερικής πολιτικής τα θαλάσσια πάρκα», να πει ότι ο μελετητής που τα χάραξε με ύποπτο τρόπο είναι κατηγορούμενος και υπόδικος για τον ΟΠΕΚΕΠΕ. Και νομίζω ότι καταδικάστηκε κιόλας. Δεν είμαι σίγουρη, να μην προτρέξω, εάν δεν είναι απ’ αυτούς που καταδικάστηκαν ήδη. Γιατί ήρθαν και οι καταδίκες. Και οι καταδίκες ήρθαν ενώ προηγουμένως κάποιες ελληνικές δικαστικές αρχές είχαν αρχειοθετήσει, όπως ελληνικές δικαστικές αρχές είχαν αρχειοθετήσει τις καταγγελίες για τα τρένα πριν συμβεί το έγκλημα των Τεμπών.

Αυτό είναι η εγκληματική οργάνωση, κύριοι, η διείσδυση σε τέτοιο βαθμό σε όλους τους αρμούς του κράτους για να ελέγχετε τα πάντα. Το μόνο που δεν ελέγχετε είναι το στόμα μας! Και κοιτάτε να μας κλείσετε το στόμα μας με μαφιόζικες μεθόδους, σαν αυτές που επιστρατεύετε.

Λέει και για τον κ. Γεωργαντά και τον διορισμό Σημανδράκου. Ακούσαμε τόσα για τον Σημανδράκο και από τον κ. Αυγενάκη, που έχει μια αξία να ακούσουμε από τον κ. Γεωργαντά που προεδρεύει τι λέει εκείνος. Ήταν τελικά τόσο φαύλος ο Σημανδράκος κι αν ναι, γιατί τον διόρισε;

Φτάνει βεβαίως να μιλάει και για τον Ελευθέριο Ζερβό που εμπλέκεται. Ξέρετε κάτι, κύριε Βεσυρόπουλε, για τον Ελευθέριο Ζερβό; Εμπλέκεται στις συνομιλίες με ελεεινό τρόπο. Ήταν τομεάρχης στη ΝΟΔΕ, κάτω εκεί, στην πατρίδα του κ. Αυγενάκη και τον υποχρέωσαν χθες το βράδυ σε παραίτηση, του ζήτησαν παραίτηση για να μην τον παρατήσετε; Ισχύει αυτό;

**ΑΛΕΞΑΝΔΡΟΣ ΚΑΖΑΜΙΑΣ:** Στο Ηράκλειο.

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Ισχύει; Δεν ξέρετε; Δεν ενδιαφέρεστε να μάθετε; Παρέμενε μέχρι χτες το βράδυ πρωτοπαλίκαρο στη ΝΟΔΕ, στην τοπική σας οργάνωση; Δεν ενδιαφέρεστε να μας πείτε; Αυτόν που είναι εδώ στις συνομιλίες με αλγεινές καταγραφές.

Αναφέρονται επίσης οι Ευρωπαίες Εισαγγελείς στον Ξυλούρη. Ο Ξυλούρης είναι ο «Φραπές», δεν είναι;

**ΘΕΟΦΙΛΟΣ ΞΑΝΘΟΠΟΥΛΟΣ:** Ο «Φραπές» είναι.

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Ο «Φραπές». Αυτός είναι κουμπάρος του Μητσοτάκη. Γιατί ο Στρατάκης, ο «Χασάπης», είναι κουμπάρος του Βορίδη.

Ο Ξυλούρης λοιπόν, κουμπάρος του Μητσοτάκη του Πρωθυπουργού, του εκβιαζόμενου και εκβιάζοντος Πρωθυπουργού, που τον απείλησε από αυτό το Βήμα ο Βορίδης -γιατί όταν έχεις τα τσεκούρια και έχεις μάθει να δρας στη σκιά- που τόλμησε ο Βουλευτής σας να κατηγορήσει εμάς για χρυσαυγίτες! Τι ντροπή, που χειροκροτάγατε όλοι τον Βορίδη τον τσεκουροφόρο, ο οποίος απείλησε από εδώ! Τον Πρωθυπουργό σας απείλησε. Είπε δεν θα αποκαλύψω ακόμα γιατί ζήτησα την παραίτηση Βάρρα. Μαφιόζοι εν δράσει ακόμα και από του Βήματος της Βουλής, κύριοι, είστε!

Τι λέει λοιπόν για τον Ξυλούρη, τον «Φραπέ»; “A typical example in the case of Georgios Xylouris, a producer from Crete, mentioned in the Simandrakos statement.” Και λέει πως αναφέρεται στην οργή του για την Τυχεροπούλου και για συνομιλίες στις οποίες με τον άλλο με το άλλο πρωτοπαλίκαρό σας, τον Μπαμπασίδη, αυτοί είναι οι διορισμένοι. Αυτοί είναι οι διορισμένοι. Που λέει ότι αν η Τυχεροπούλου δεν καταπιεί το σημείωμά της, δεν θα τη βγάλουμε καθαρή.

Και αναφέρεται το διαβιβαστικό των Ευρωπαίων Εισαγγελέων -για ακούστε τώρα εδώ, επειδή ξέρουμε αγγλικά και ίσως οι δημοσιογράφοι δεν ξέρουν αγγλικά; Μήπως αυτό ήταν το πρόβλημα που δεν μεταδίδεται τίποτα από όλα αυτά, αλλά μεταδίδονται η προπαγάνδα και τα ψέματά σας ότι είναι χωρίς αξιολόγηση και βγαίνουν στα δελτία χωρίς αξιολόγηση;

Τι χωρίς αξιολόγηση; Είναι κόλαφος οι Ευρωπαίες Εισαγγελείς. “Furthermore, Xylouris seemed to be interested for the replacement of the European Delegated Prosecutor, Popi Papandreou, from the Athens EPPO Office, because she has appointed Paraskevi Tycheropoulou as an expert in a preliminary investigation file handled by her. In particular during his conversation with Vasiliki Zafeiriou, Head of the Audit Department of the Regional Directorate of Crete of OPEKEPE…”.

Λέει λοιπόν ότι ενδιαφερόταν ο Ξυλούρης –ακούστε, γιατί ο κ. Φλωρίδης δεν απάντησε τίποτα. Εσείς είστε νεοδημοκράτες. Ο Φλωρίδης είναι… γενίτσαρος να τον πω; Να πω αυτό που είπατε, κυρία Λιακούλη; Πώς το είπατε; «Πώς κατάντησες, Γιώργο;»

**ΕΥΑΓΓΕΛΙΑ ΛΙΑΚΟΥΛΗ:** O tempora o mores!

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Κάτι εύστοχο πάντως είπατε, που δεν απαντήθηκε. Κατάπιε τη γλώσσα του ο Φλωρίδης. Που μας ενδιαφέρει κιόλας, εμένα πολύ με ενδιαφέρουν κι άλλα πράγματα, για το LEADER, για πολλά άλλα πράγματα, αλλά δεν είναι τώρα η ώρα τους.

Μας λέει λοιπόν ότι ο Γεώργιος Ξυλούρης ενδιαφέρεται για την αντικατάσταση της Ευρωπαίας Εισαγγελέως Πόπης Παπανδρέου. Δεν είναι κάποια συκοφαντία ή ισχυρισμός της Αντιπολίτευσης αυτά. Είναι κομμάτι και των ευρημάτων των Ευρωπαίων Εισαγγελέων, που μάλιστα μας λένε ότι “About the intervention, on his own initiative, to a member of the government with a view to removing Popi Panandreou from her position”.

Για παρέμβασή του λοιπόν σε μέλος της Κυβέρνησης, δηλαδή τον Μάκη που πήρε τον Φλωρίδη -αυτό λέει ο Ξυλούρης ή «Φραπές»- για να «ξεκολώσουν» την Παπανδρέου. Αυτή είναι η καθόλου σεξιστική και πάρα πολύ κόσμια βεβαίως φράση, που χρησιμοποιούν τα κακοποιά στοιχεία με τα οποία κουμπαριάζετε, διαπλέκεστε, συμφύρεστε και τέλος συναγελάζεστε, για να πω και κάτι κτηνοτροφικό.

(Γέλωτες)

“The conversation was recorded on DVD20 under serial number 4975 and took place on 25th October 2024”. Στις 25 Οκτωβρίου του 2024 λοιπόν τα είπε αυτά ο Ξυλούρης.

Επίσης λέει ότι γίνανε και συνεννοήσεις με τον Αυγενάκη να μηνύσει την Τυχεροπούλου, την οποία είχε διορίσει η Παπανδρέου και ο Ελευθέριος Ζερβός είναι πρωτοπαλίκαρο νομίζω του κ. Αυγενάκη, αλλά δεν τον ανέφερε καθόλου. Γιατί; Τον ξέχασε. Τον είχε συνεπάρει το TikTok μας και να με κατηγορήσει για εισαγγελέα.

Ο Ζερβός λοιπόν λέει ότι με τον Αυγενάκη εμείς τα κρύψαμε. Και διαπιστώνουν οι εισαγγελείς ότι αυτά τα οποία λέγονται για μήνυση που θα γινόταν επιβεβαιώνονται και γίνονται.

Με λίγα λόγια, κύριοι, και ευχαρίστως -ξέρετε έχω κάνει αυτόκλητη διερμηνέα και σε πολλά διεθνή συνέδρια της Ένωσης Διεθνούς Ποινικού Δικαίου, γιατί ήμουνα και μέλος του διοικητικού συμβουλίου της Ένωσης και πρόεδρος των Νέων Ποινικολόγων και μέλος της Επιστημονικής Επιτροπής- θα σας κάνω διερμηνεία ολόκληρο το διαβιβαστικό στα μαθήματα που κάνουμε.

Ευχαρίστως θα σας κάνω διερμηνεία από τα αγγλικά στα ελληνικά και θα το κάνω ευχαρίστως και για τους δημοσιογράφους, που δυσκολεύτηκαν όλον αυτόν τον καιρό να δουν ότι εδώ είναι μια καραμπινάτη περίπτωση συγκάλυψης και θαψίματος στοιχείων για εγκληματική οργάνωση και για οικονομικά αδικήματα σε βάρος του Ελληνικού Δημοσίου.

Ευχαρίστως θα σας μεταφράσω και από όποια άλλη γλώσσα. Η διάλεκτος του Ξυλούρη και του «Φραπέ» δεν χαρακτηρίζεται για γαλλικά, μπορείτε μόνοι σας να τα καταλάβετε αυτά. Μιλάτε άλλωστε την ίδια γλώσσα σε πάρα πολλές περιπτώσεις.

Είδαμε και τις απειλές του άλλου πρωτοπαλίκαρού σας στη Βουλευτίνα σας, κύριοι, στη Ζέττα Μακρή, η οποία κατήγγειλε και καταδίκασε δημοσιογράφο, πρωτοπαλίκαρο του Μπέου και του Τριαντόπουλου, ότι την εκβίαζε και της έλεγε ο άλλος Βουλευτής «τσιμουδιά». Ακούσατε κάτι να πει η ΕΣΗΕΑ; Ακούσατε κάτι να πει η Κοινοβουλευτική Ομάδα της Νέας Δημοκρατίας; Τίποτα. Ο κ. Μητσοτάκης τίποτα.

Πιάστηκαν στα χέρια σχεδόν Μπέος με Ζέττα Μακρή στον Βόλο, στην επίσκεψη του Δήμα, του Υπουργού Υποδομών -ούτε αυτό το είδαμε στα μέσα ενημέρωσης- πιάστηκαν στα χέρια σχεδόν. Διότι άρχισε να της λέει «Είσαι βοσκοπούλα».

**ΠΡΟΕΔΡΕΥΩΝ (Γεώργιος Γεωργαντάς):** Κυρία Πρόεδρε, ολοκληρώστε.

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Ναι, ναι, ολοκληρώνω, κύριε Πρόεδρε.

Να ξέρετε για τον Αυγενάκη που μίλησε μιάμιση ώρα, τα μέσα δεν είπαν ούτε «σάλος!», «κατάχρηση!», όχι. Είπαν «στη μεγάλη ομιλία του είπε αυτά και έκανε πολλές καταγγελίες». Να ξέρετε, έτσι, τα πάντα πώς μεταδίδονται και έχουν όλα την αξία τους.

Θέλετε κι άλλο; Αύριο θα είναι το επόμενο.

Εγώ θα κλείσω με κάποιες παρατηρήσεις. Σε όλο αυτόν τον εσμό πραγματικά των εγκληματικών ενεργειών, των εγκληματικών πράξεων και των εγκληματικών δράσεων, σε μια συγκυρία που η Κυβέρνηση στεγνά στηρίζει τη γενοκτονία σε βάρος του παλαιστινιακού λαού και έστειλε τον πληρωμένο δολοφόνο της, τον κ. Φλωρίδη, να χαρακτηρίσει την Αντιπολίτευση προδοτική επειδή στηρίζουμε τις κινητοποιήσεις απέναντι στην αποβίβαση ισραηλινών πλοίων σε ένδειξη διαμαρτυρίας και αλληλεγγύης στον παλαιστινιακό λαό. Η αλληλεγγύη στα θύματα γενοκτονίας βαφτίστηκε προδοτική πράξη υπέρ της Τουρκίας. Από ποιον; Από έναν Υπουργό που μπαζώνει τα Τέμπη, μπαζώνει τη γενοκτονία, μπαζώνει τον ΟΠΕΚΕΠΕ και φεύγει, βέβαια, την κρίσιμη στιγμή.

Σήμερα παρεμπιπτόντως καταδικάστηκε ο δολοφόνος της Κυριακής Γρίβα, που θα έπρεπε να είναι κατηγορούμενος για γυναικοκτονία αν από το 2023 είχε εισακουστεί η δική μας πρόταση σε ισόβια κάθειρξη. Αυτό έχει να κάνει με την ορατότητα που δόθηκε και μέσα εδώ από τη Βουλή σε αυτό το έγκλημα και στη γυναικοκτονία σε πείσμα του τι κάνετε εσείς, που όλα τα θάβετε και μας λέτε ότι είναι -επειδή μιλήσαμε και για την ψυχιατρικοποίηση- ο ψυχίατρος Υφυπουργός Υγείας λέει ότι οι γυναικοκτονίες είναι βιολογικό θέμα. Η γυναίκα είναι αδύναμη, προορισμένη να τη δολοφονούν και ο άντρας είναι αρσενικό και βιολογικά προγραμματισμένο να την καθαρίζει. Είναι βιολογικό το θέμα, δεν είναι εγκληματικό φαινόμενο. Για να συνεννοηθούμε το ποιοι είστε.

Σε όλη αυτή, λοιπόν, τη συνθήκη εγώ θέλω να εξηγήσω γιατί κάνουμε αυτά τα σεμινάρια, κύριε Καραθανασόπουλε, αυτά τα σεμινάρια του τι είναι εγκληματική οργάνωση, γιατί ξέρουμε, πρώτον, ότι από εδώ έχετε μεγάλη πρεμούρα και αγωνία να τους καλύψετε.

Παρεμπιπτόντως να σας καταθέσω και μια σημερινή απόφαση στα Πρακτικά και κυρίως για τους Βουλευτές της Αντιπολίτευσης: Έγκριση προγράμματος επικοινωνιακής προβολής του Υπουργείου Κλιματικής Κρίσης και Πολιτικής Προστασίας αναφορικά με την ευαισθητοποίηση και ενημέρωση του στοχοθετούμενου κοινού σε θέματα που συνδέονται με δράσεις αντιμετώπισης και πρόληψης κινδύνων και φυσικών καταστροφών. Ακούστε: 26 εκατομμύρια ευρώ 800.000 για την επικοινωνιακή προβολή του Υπουργείου Κλιματικής Κρίσης. Αυτά που δεν δίνουν, δηλαδή, για πυροσβεστικά, για στολές, για μάσκες, για μπότες, τα δίνουν για την επικοινωνιακή προβολή.

Το καταθέτω στα Πρακτικά.

(Στο σημείο αυτό η Πρόεδρος της Πλεύσης Ελευθερίας κ. Ζωή Κωνσταντοπούλου καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Και θυμάμαι μια απόφαση του ΕΟΦ επί Υπουργίας Οικονομικών Στουρνάρα, που ο ΕΟΦ είχε εγκρίνει -θα το θυμάστε, κυρία Κασιμάτη- 500.000 ευρώ κονδύλι για επικοινωνιακή εκστρατεία κατά της πολυφαρμακίας μέσα στα μνημόνια και, βέβαια, η εταιρεία που το πήρε ήταν ιδιοκτησίας της συζύγου του κ. Στουρνάρα, Υπουργού Οικονομικών. Είναι σεξιστικό αυτό που λέω ή είναι μια σύγκρουση συμφερόντων καραμπινάτη την οποία αποκρύπτετε την ώρα που μασάτε το δημόσιο χρήμα;

Επιστρέφω και ολοκληρώνω: Ο λόγος που παραδίδουμε αυτά τα σεμινάρια. Γελάτε και χαίρομαι και εγώ γελάω γιατί γελάει καλύτερα όποιος γελάει τελευταίος.

Ο λόγος που παραδίδουμε αυτά τα σεμινάρια για το τι είναι εγκληματική οργάνωση είναι –κρατηθείτε- γιατί είστε εγκληματική οργάνωση. Η Κυβέρνηση έδρασε στο πλαίσιο εγκληματικής οργάνωσης. Η εγκληματική οργάνωση αναφέρεται στο διαβιβαστικό και -το καλύτερο για όλους μας που έχουμε την αγωνία να μην επικρατήσει η ατιμωρησία- η εγκληματική οργάνωση δεν υπάγεται στον νόμο περί ευθύνης υπουργών.

Οπότε, κύριοι, αυτό που κάνατε αυτές τις δύο μέρες -και πιστεύω ότι θα το κάνετε άριστα και στην εξεταστική επιτροπή που σας είπα εκεί θα είμαστε- είναι να δείξετε πόσο καλά στις Ευρωπαίες Εισαγγελείς ότι πληρούνται οι προϋποθέσεις της εγκληματικής οργάνωσης και αυτό το αδίκημα, δυστυχώς για εσάς, ευτυχώς για τον ελληνικό λαό, ευτυχώς για τους αγρότες και τις αγρότισσες που είμαστε δίπλα τους.

Εγώ, μάλιστα, θα κάτσω και στο σκαμνί μάλλον μαζί τους γιατί κάναμε κινητοποίηση μαζί στις 25 Γενάρη και είχα πει, κύριε Μπούγα, δεν είχα την ευκαιρία να σας ευχαριστήσω, κύριε Μπούγα μου, και ξέρετε πόσο ευγενής είμαι πάντα. Είχατε την ευγενή καλοσύνη την ώρα που άλλες δικογραφίες τις κρατάτε στα συρτάρια, 24 Ιουλίου στείλατε, είχατε την τιμή να διαβιβάσετε στον Πρόεδρο της Βουλής ποινική δικογραφία εναντίον μου να ελεγχθώ μαζί με άλλους κακοποιούς αγρότες, τον Κωνσταντίνο Τζέλα, τον Γιάννη Τσιούτρα, τον Σωκράτη Αλιφτήρα, που είναι και ο υπεύθυνος αγροτικών θεμάτων.

**ΙΩΑΝΝΗΣ ΜΠΟΥΓΑΣ (Υφυπουργός Δικαιοσύνης):** Η Εισαγγελία το έκανε.

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Α, η Εισαγγελία το έκανε. Ναι, ναι, είμαι βέβαιη. Η ανεξάρτητη Εισαγγελία της Καρδίτσας που το έκανε. Είχατε, λοιπόν, την ευγενή καλοσύνη να το διαβιβάσετε αυτό για να ελεγχθούμε εμείς. Εγώ σας προειδοποιώ θα ζητήσω, όπως πάντα, την άρση της ασυλίας μου την ώρα που εσείς κρύβεστε και κουκουλώνετε και καλύπτετε τους δικούς σας για τα πραγματικά αδικήματα. Θα ζητήσω την άρση ασυλίας μου για να δικαστώ και να είμαι δίπλα με τους αγρότες που δεν έχουν ασυλία, γιατί δεν θέλω να είμαι κάτι άλλο. Έχω αυτήν την κακή συνήθεια.

Δυστυχώς, λοιπόν, για εσάς, ευτυχώς για μας, ευτυχώς για τους πολίτες, ευτυχώς για τη νέα γενιά και ευτυχώς για τους αγρότες και τις αγρότισσες, ευτυχώς για το μέλλον της χώρας αυτής, που θα έρθει κάποτε πολύ σύντομα στα χέρια του λαού της χώρας αυτής, που άλλα ονειρεύεται κι άλλα του έχετε επιφυλάξει, η εγκληματική οργάνωση δεν υπάγεται στα αδικήματα που μπορείτε να μπλοκάρετε και να κουκουλώσετε και πολύ σύντομα γι’ αυτό το αδίκημα που τόσο σας ενοχλεί θα βρεθείτε αντιμέτωποι με τη δικαιοσύνη.

Σας ευχαριστώ.

(Χειροκροτήματα από την πτέρυγα της Πλεύσης Ελευθερίας)

**ΓΕΩΡΓΙΟΣ ΑΜΥΡΑΣ:** Κύριε Πρόεδρε, θα ήθελα τον λόγο επί προσωπικού.

**ΠΡΟΕΔΡΕΥΩΝ (Γεώργιος Γεωργαντάς):** Κύριε Αμυρά, παρακαλώ. Υπάρχουν τρεις ομιλητές ακόμα και ένας Κοινοβουλευτικός Εκπρόσωπος. Άμα ξεκινήσουμε το επί προσωπικού, δεν θα τελειώσουμε.

**ΓΕΩΡΓΙΟΣ ΑΜΥΡΑΣ:** Υπήρξε προσωπικό. Το αντιλαμβάνεστε και εσείς.

**ΠΡΟΕΔΡΕΥΩΝ (Γεώργιος Γεωργαντάς):** Ποιο είναι το προσωπικό, κύριε Αμυρά; Ποιο ήταν το προσωπικό;

**ΓΕΩΡΓΙΟΣ ΑΜΥΡΑΣ:** Δώστε μου ένα λεπτό να το εξηγήσω.

**ΠΡΟΕΔΡΕΥΩΝ (Γεώργιος Γεωργαντάς):** Έχετε ένα λεπτό να το ακούσω.

**ΓΕΩΡΓΙΟΣ ΑΜΥΡΑΣ:** Ωραία. Η κυρία Πρόεδρος υπονόησε κάπως για τη δημοσιογραφική μου πορεία ότι δεν ήταν και δεν θα πρέπει να τη θεωρούμε και πολύ κρυστάλλινη και αντικειμενική, δεδομένου ότι κάποια στιγμή κατά την πορεία της ζωής μου ασχολήθηκα με την πολιτική. Σε αυτό θέλω να απαντήσω και να μου δώσετε παρακαλώ σύντομα τον χρόνο να απαντήσω.

**ΠΡΟΕΔΡΕΥΩΝ (Γεώργιος Γεωργαντάς):** Έχετε δύο λεπτά παρακαλώ.

**ΓΕΩΡΓΙΟΣ ΑΜΥΡΑΣ:** Λοιπόν, αγαπητή κυρία Κωνσταντοπούλου, από το Βήμα της Βουλής εδώ επικαλεστήκατε τον Δημήτρη τον Τσαλαπάτη για να ενισχύσετε την επιχειρηματολογία σας σε σχέση με την ανακοίνωση της ΕΣΗΕΑ. Πολύ χαίρομαι που το κάνατε αυτό, διότι ο Δημήτρης ο Τσαλαπάτης, που είναι πολύ γνωστός στον χώρο μας και είναι και έγκυρος και σωστός και πολύ δυνατός δημοσιογράφος, θα σας μιλήσει και θα σας πει, αν προστρέξετε σε εκείνον, για τη δική μου δημοσιογραφική πορεία και πραγματικά δεν νιώθω καθόλου ευχάριστα που πρέπει να μιλήσω για τον δικό μου επαγγελματικό βίο.

Εάν, όμως, δεν τον ξέρετε τον κ. Τσαλαπάτη, θα σας πρότεινα να μιλήσετε με τον Τάσο τον Μαντέλη, τον Υπουργό του ΠΑΣΟΚ, τον καταδικασμένο, ο οποίος επί υπουργίας του στο Υπουργείο Μεταφορών με κυνήγησε όσο λίγοι για τις αποκαλύψεις που έβγαζα εγώ τότε στα μέσα που εργαζόμουν, στις εφημερίδες και είμαι σίγουρος ότι μπορείτε να κάνετε και μια έρευνα στο Google και να δείτε.

Εάν δεν σας φτάνει ο Μαντέλης, ρωτήστε τον κ. Κύρτσο να σας πει για ποιον λόγο παραιτήθηκα από τον «Ελεύθερο Τύπο» όταν δικό μου ρεπορτάζ αλλοιώθηκε.

Εάν δεν σας φτάνει και δεν τον ξέρετε τον κ. Κύρτσο, που μπορώ να σας φέρω σε επαφή, γιατί δεν απευθύνεστε στον «ΑΝΤ1», όπου και από εκεί παραιτήθηκα όταν μου αλλοίωσαν ρεπορτάζ;

Και αν όλα αυτά δεν σας φτάνουν, μια που ξέρουμε αγγλικά και οι δύο, μπορείτε να απευθυνθείτε στη Διεθνή Ένωση Δημοσιογράφων που εδρεύει στις Βρυξέλλες, την International Federation of Journalists, η οποία ήρθε στην Ελλάδα να κάνει έρευνα για διάφορες καταγγελίες περί Τύπου κατευθυνόμενου και έπεσε πάνω στο όνομά μου, δεδομένου ότι διαρκώς ήμουν στην πρώτη γραμμή της μαχητικής δημοσιογραφίας και διαρκώς κατήγγειλα στην ΕΣΗΕΑ διάφορα μακριά χέρια που προσπαθούσαν να μου κλείσουν το στόμα.

Σας είπα νωρίτερα, όχι ότι ανακάλυψα ή ότι αποκάλυψα εγώ ότι έπεσαν τα ελικόπτερα του ΕΚΑΒ…

**ΠΡΟΕΔΡΕΥΩΝ (Γεώργιος Γεωργαντάς):** Ευχαριστούμε, κύριε Αμυρά.

**ΓΕΩΡΓΙΟΣ ΑΜΥΡΑΣ:** Τελειώνω, κύριε Πρόεδρε. Σας παρακαλώ. Είναι λεπτό το θέμα.

Δεν αποκάλυψα εγώ ότι έπεσαν τα ελικόπτερα του ΕΚΑΒ. Αυτό ήταν γνωστό όταν έγινε. Εγώ αποκάλυψα τι κρυβόταν πίσω από αυτό. Και έφυγε άρον άρον η ιταλική αυτή εταιρεία-σφραγίδα από την Ελλάδα. Και το Ελληνικό Δημόσιο, χάρη στα δικά μου ρεπορτάζ, μπόρεσε να ζητήσει αποζημιώσεις.

Καταλήγοντας να πω το εξής. Δεν είστε η μόνη, κυρία Πρόεδρε, που όταν νιώθετε ότι θίγεται η ανεξαρτησία σας και τα όριά σας, προτιμάτε να πάρετε το καπελάκι σας και να φύγετε με αξιοπρέπεια. Το 2015 το κάνατε εσείς με τον ΣΥΡΙΖΑ. Το 2019 το έκανα εγώ με το Ποτάμι όταν καταψήφισα τη Συμφωνία των Πρεσπών, διότι δεν τη βρήκα καθόλου σωστή, και παραιτήθηκα από Βουλευτής, κυρία Πρόεδρε. Παρέδωσα τη βουλευτική μου έδρα στο Ποτάμι και πήγα σπίτι μου.

Καταλήγοντας, να πω το εξής. Δεν ξέρω πώς θα νιώθουν δυο στελέχη σας σήμερα, σε σχέση με αυτά που είπατε για τη δημοσιογραφία και την πολιτική. Διότι μπήκα τώρα και έψαξα -δεν είναι τίποτα δύσκολο- και βλέπω ότι η κ. Βασιλική Πολύζου, υποψήφια ευρωβουλευτής σας, είναι δημοσιογράφος. Στη «Δημοκρατία» και στο «Μανιφέστο»…

**ΠΡΟΕΔΡΕΥΩΝ (Γεώργιος Γεωργαντάς):** Ας τα αφήσουμε, όμως, αυτά. Αναφερθείτε στον εαυτό σας, κύριε Αμυρά. Ό,τι αφορά για εσάς.

**ΓΕΩΡΓΙΟΣ ΑΜΥΡΑΣ:** Τελειώνω, κύριε Πρόεδρε. Είναι λεπτό το θέμα.

Όπως, επίσης, και ο κ. Δημήτριος Καμπανός. Είναι δημοσιογράφοι και υποψήφιοι Ευρωβουλευτές σας.

**ΠΡΟΕΔΡΕΥΩΝ (Γεώργιος Γεωργαντάς):** Κύριε Αμυρά, παρακαλώ! Στο προσωπικό αναφέρεστε μόνο στον εαυτό σας, όχι σε τρίτα πρόσωπα. Αυτό είναι το προσωπικό. Παρακαλώ!

**ΓΕΩΡΓΙΟΣ ΑΜΥΡΑΣ:** Ναι. Βεβαίως. Τελειώνω.

Επομένως, κυρία Πρόεδρε, πρέπει όταν αναφερόμαστε στον πυρήνα ενός ανθρώπου, που είναι η δουλειά που έχει κάνει και η πορεία του, να είμαστε πολύ προσεκτικοί. Και αυτό που εσείς καταγγέλλετε ότι σας έχει κάνει ο κ. Φλωρίδης, από τη στιγμή που δεν το υιοθετείτε και το καταδικάζετε, δεν πρέπει να το κάνετε σε κανέναν άλλον.

Ευχαριστώ πολύ.

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Κύριε Πρόεδρε, δώστε μου παρακαλώ τον λόγο.

**ΠΡΟΕΔΡΕΥΩΝ (Γεώργιος Γεωργαντάς):** Για δύο λεπτά, κυρία Πρόεδρε. Καταλαβαίνετε!

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Κύριε Αμυρά, σας ευχαριστώ πάρα πολύ για την παρέμβασή σας.

Πρώτον, κατ’ αρχάς, εγώ χαίρομαι που είστε εδώ γιατί έχετε αναπληρώσει τον Τασούλα στη Βουλή, οπότε η παρουσία σας συμβολίζει ότι δεν έχουμε ανάμεσά μας τον Τασούλα. Το δεύτερο που θέλω να πω είναι ότι σας ευχαριστώ. Κατ’ αρχάς αναφερθήκατε στον Δημήτρη Τσαλαπάτη και αν τον γνωρίζω. Τον γνωρίζω. Να ξέρετε ότι -επειδή ίσως δεν το ξέρετε- μία από τις πρώτες ενέργειές μου ως νεαρής δικηγόρου τον Μάρτιο του 2003 ήταν η μήνυση που έκανα ως δικηγόρος του εμβληματικού δημοσιογράφου Ηλία Δημητρακόπουλου, ο οποίος επί χούντας είχε στοχοποιηθεί. Και οι δολοφονίες τότε δεν ήταν δολοφονίες χαρακτήρα μόνο. Είχε ανακαλύψει ο Ηλίας Δημητρακόπουλος, που είναι θείος του Δημήτρη Τσαλαπάτη, όταν έγινε το «Freedom of Information Act» και ανοίξανε τα αρχεία της CIA, σχέδια δημοσιευμάτων που έφεραν τον Δημητρακόπουλο να έχει πεθάνει σε φυλακή στην Ελλάδα. Δηλαδή υπήρχε σχέδιο απαγωγής και δολοφονίας του.

Μιας και αναφερθήκατε στον Δημήτρη Τσαλαπάτη, προς τιμήν του διαφώνησε με αυτό το κατάπτυστο κείμενο, που εγώ δεν ξέρω καν αν είναι της ΕΣΗΕΑ και τι ΕΣΗΕΑ είναι αυτή. Κύριοι του ΣΥΡΙΖΑ, πρέπει να το δείτε και με τα μέλη σας. Θυμίζοντας, λοιπόν, αυτό, υπενθυμίσατε ότι οι δημοσιογράφοι στοχοποιούνται με τρόπους δολοφονικούς. Και μάλιστα στην Παλαιστίνη δολοφονούνται, και εσείς εδώ οι δημοσιογράφοι της Νέας Δημοκρατίας που είστε Βουλευτές δεν έχετε πει κουβέντα για αυτό.

Θέλω, επίσης, να σας ευχαριστήσω, γιατί παρέλειψα, και κύριοι του ΠΑΣΟΚ -πραγματικά νομίζω ότι είναι μεγάλη μου παράλειψη- στην αναφορά μου για τους δημοσιογράφους και τι δημοσιογράφοι είναι, τον κ. Θεοδωράκη -πώς τον ξέχασα;- που έγινε την κρίσιμη στιγμή πολιτικός Αρχηγός διάττων για να εξυπηρετήσει την πολιτική σκοπιμότητα της στιγμής και τώρα ξεπλένει τον κ. Μητσοτάκη για τα Τέμπη, μια χαρά, παίρνοντάς την πρώτη συνέντευξη στη ΕΡΤ. Το παρέλειψα, και να με συγχωρείτε.

Τέλος, κλείνοντας, θα πω το εξής. Το ότι εσείς είχατε την ευθιξία, ενώ σε εσάς αναφέρθηκα ελάχιστα, αναφερόμενη σε αυτά που εσείς είπατε στην ομιλία σας, να απαντήσετε και να μου πείτε ότι εγώ παίρνω το καπελάκι μου και φεύγω, σας βάζει και προ της ευθύνης του τι κάνετε τώρα, γιατί μας είπατε τι έχετε κάνει. Και σας βάζει και προ της ευθύνης τι κάνετε τώρα γιατί μέχρι στιγμής κανείς σας δεν έχει διαχωρίσει τη θέση, αλλά πειθήνια όλοι, ακόμα και αυτοί που απέξω διαφωνούν και διαφωνείτε και λέτε «μα, πόσα θα φάνε», ακόμη και αυτοί δεν διαφοροποιείστε, και αυτό πιστοποιεί αυτή τη λειτουργία εγκληματικής οργάνωσης.

**ΠΡΟΕΔΡΕΥΩΝ (Γεώργιος Γεωργαντάς):** Ευχαριστούμε, κυρία Πρόεδρε.

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Ολοκληρώνω, κύριε Πρόεδρε, και σας ευχαριστώ.

Είναι, λοιπόν, πεδίον δόξης λαμπρόν, αν έτσι αισθάνεστε, να κάνετε μία διαφοροποίηση από αυτή την ασφυκτική, σκοτεινή, εγκληματική γραμμή, προς τιμήν σας θα είναι, και μακάρι, εγώ το περίμενα.

Σας ευχαριστώ.

**ΠΡΟΕΔΡΕΥΩΝ (Γεώργιος Γεωργαντάς):** Κυρίες και κύριοι συνάδελφοι, έχουμε τρεις ομιλητές ακόμη. Η κ. Σταρακά από το ΠΑΣΟΚ-Κίνημα Αλλαγής έχει τον λόγο. Υπάρχουν και Κοινοβουλευτικοί οι οποίοι οφείλουν τη δευτερολογία τους.

Η κ. Σταρακά έχει τον λόγο.

(Χειροκροτήματα από την πτέρυγα του ΠΑΣΟΚ - Κινήματος Αλλαγής)

Δικαιούται το χειροκρότημα. Είχε μεγάλη υπομονή. Και θα της δώσω και δύο λεπτά επιπλέον.

**ΔΗΜΗΤΡΙΟΣ ΜΑΝΤΖΟΣ:** Νομίζω, έκανε ρεκόρ αναμονής.

**ΧΡΙΣΤΙΝΑ ΣΤΑΡΑΚΑ:** Οι συνάδελφοι χειροκροτάνε γιατί επιτέλους έφτασε η σειρά μου και ανέβηκα στο Βήμα.

Κύριε Πρόεδρε, κυρίες και κύριοι συνάδελφοι, σήμερα εδώ στη Βουλή είναι μια πολύ σπουδαία μέρα, μια σπουδαία διαδικασία. Δεν κρίνει η Βουλή σήμερα απλώς μία πρόταση. Σήμερα αποφασίζει εάν θα ψάξει την αλήθεια για το σκάνδαλο του ΟΠΕΚΕΠΕ ή θα αποφασίσει αν θέλει να το βάλει στα αζήτητα.

Σήμερα δεν μιλάμε απλά για ένα σκάνδαλο. Μιλάμε για ένα θεσμικό καρτέλ που ξήλωσε τα θεμέλια του ΟΠΕΚΕΠΕ και ύφανε ένα παρακράτος μέσα στο κράτος. Για αυτό το πράγμα μιλάμε. Μιλάμε για ένα καλοκουρδισμένο κύκλωμα, μια εγκληματική οργάνωση που έστησε βιομηχανία απάτης. Αυτή η βιομηχανία είχε πελάτες με ΑΦΜ, είχε πελάτες με IBAN και πλαστά Ε9. Και τι έκανε; Ρουφούσε εκατομμύρια ευρώ κάθε χρόνο εις βάρος των πραγματικών παραγωγών, των Ελλήνων αγροτών και κτηνοτρόφων, αλλά και εις βάρος όλων των φορολογουμένων Ελλήνων.

Και όλα αυτά την ώρα που η Ευρωπαϊκή Εισαγγελία έχει στήσει αντίσκηνο στην κυριολεξία στη χώρα μας, σίγουρα όχι για τουρισμό, αλλά για να ψάξει ποιοι είναι αυτοί που έστησαν αυτή την κομπίνα. Στη δικογραφία εμφανίζεται ο τραπεζίτης εμφανίζεται ο «Φραπές», εμφανίζεται ο «Χασάπης», στελέχη του ΟΠΕΚΕΠΕ, μια κομματική αλυσίδα με χρώμα μπλε και στο επίκεντρο δύο Υπουργοί, ο κ. Βορίδης και ο κ. Αυγενάκης, για τις ενδεχόμενες ευθύνες των οποίων εμείς ζητάμε προανακριτική επιτροπή.

Τεχνική λύση. Τεχνική λύση, όπως την ξεχείλισε ο κ. Βορίδης, ήταν τελικά όχι τεχνική λύση, αλλά ένα τεχνικό άλλοθι της κομπίνας. Δεν ήταν τεχνική λύση αυτή που έφτιαξε ο κ. Βορίδης, ήταν λύση για τους ημέτερους να φάνε με χρυσά κουτάλια. Και σήμερα ο κ. Βορίδης ήταν θιγμένος, ταύρος μαινόμενος. Σοβαρά; Με τίνος υπογραφή το ’19 -για να μην τρελαθούμε εντελώς- υπεγράφη η απόφαση που εκτίναξε κατά 1,2 εκατομμύρια στρέμματα τα βοσκοτόπια και άνοιξε τα σύνορα μεταξύ νησιωτικής και ηπειρωτικής Ελλάδας, και με αυτή την απόφαση έγιναν χιλιάδες «μαϊμού» νέοι αγρότες που εξανέμισαν στην κυριολεξία το εθνικό απόθεμα; Με τίνος υπογραφή; Με τη δικιά μου; Σίγουρα όχι.

Και θα μας πει ότι θίχτηκε, ότι δεν είναι ένοχος και ότι είναι αθώος. Και η πολιτική ευθύνη του κ. Αυγενάκη που μετατράπηκε σε πολιτική προστασία για τους πρωταγωνιστές της απάτης; Μέσα από τη δικογραφία τα ξέρουμε αυτά. Να μην τα επαναλάβουμε γιατί δεν έχουμε και την πολυτέλεια να τραβάμε πάρα πολύ τον χρόνο. Είχαν αυτοί οι άνθρωποι πλάτες πολιτικές και όποιος έπαιρνε γραμμή από το Υπουργείο έπαιρνε και χρήμα ασύστολο, όσο ήθελε και χωρίς έλεγχο. Ένα δίκτυο, λοιπόν, που ένιωθε άτρωτο, ότι δεν τους ακουμπά κανείς. Ο ΟΠΕΚΕΠΕ δεν ήταν οργανισμός. Ήταν ένα ATM που είχε γαλάζιο pin. Στα καρτέλ του ΟΠΕΚΕΠΕ δεν δήλωνες πρόβατα, δεν δήλωνες εκτάσεις.

Αγαπητοί συνάδελφοι, κατάγομαι από αγροτοπαραγωγικό και αγροκτηνοτροφικό νομό. Οι αγρότες και οι κτηνοτρόφοι, είναι μία κατηγορία ανθρώπων που ξυπνάνε πριν χαράξει. Είναι αυτοί οι άνθρωποι που ζουν μέσα στα χωράφια, ζουν μέσα στους στάβλους και παλεύουν με τον καιρό, παλεύουν με τα κόστη, παλεύουν με την εγκατάλειψη. Στις πλάτες, λοιπόν, αυτών των ανθρώπων χτίστηκε μία κομπίνα από μια εγκληματική οργάνωση από τον «Φραπέ», από τον «Χασάπη» με πολιτικές πλάτες από το ίδιο το Μαξίμου. Φώναζε ο Βάρρας για παρανομία. Και ο Σημανδράκος μπλόκαρε τα ΑΦΜ. Έλεγε ότι πρέπει να ελεγχθούν αυτά τα ΑΦΜ, είναι παράνομο. Τι τύχη είχαν και οι δύο; Καρατομήθηκαν και οι δύο. Ο μεν πρώτος από τον Βορίδη. Ο δε δεύτερος από τον Αυγενάκη. Το συμπέρασμα δικό σας. Είναι ο ορισμός αυτού που λέμε «Μίλησες; Έφυγες. Εμπόδισες το κύκλωμα; Σου πήραμε το κεφάλι». Αυτό επικρατούσε και επικρατεί βέβαια στην παράταξη της Νέας Δημοκρατίας και την Κυβέρνησή σας.

Για όλα αυτά, λοιπόν, η Νέα Δημοκρατία τι μας λέει; Να κάνουμε μία εξεταστική. Αλήθεια τώρα; Οι ίδιοι δεν μας λέγατε ότι καμία εξεταστική δεν έχει αποδώσει κανένα σημαντικό αποτέλεσμα έως τώρα; Ο ίδιος ο Πρωθυπουργός στις συνεντεύξεις του έλεγε ότι «αν βρεθεί σε κάποιο πόρισμα να αναφέρεται όνομα Υπουργού της Κυβέρνησής μου που να έχει σκιά και να έχουμε και στοιχεία θα οδηγείται στη δικαιοσύνη». Τι άλλαξε τώρα; Ή μήπως ήταν ελλιπή τα στοιχεία των τριών χιλιάδων σελίδων και δεν τον έφταναν για να αποδείξει ότι υπάρχουν στοιχεία ότι αυτό το πράγμα πρέπει να γίνει; Είναι εγκληματική οργάνωση και πρέπει να γίνει προανακριτική. Να περάσει στη δικαιοσύνη.

Και να σας πω και μια αλήθεια; Να το χαλαρώσουμε γιατί έχει περάσει και η ώρα. Εγώ είμαι σίγουρη για ένα πράγμα. Εάν δεν είχε έρθει η Ευρωπαία Εισαγγελέας, 30 Ιουλίου με τον καύσωνα ο κ. Μητσοτάκης θα ήταν αυτή τη στιγμή στο Μαράθι και θα τον τραπέζωνε ο «Φραπές» και ο «Χασάπης» και θα πίνανε στην υγειά των κορόιδων. Αυτό θα γινόταν. Ευτυχώς που ήρθε η Ευρωπαία Εισαγγελέας και μάθαμε επιτέλους ότι εδώ υπάρχει σκάνδαλο.

(Χειροκροτήματα από την πτέρυγα του ΠΑΣΟΚ-Κινήματος Αλλαγής)

Εξεταστική, λέει, η Νέα Δημοκρατία. Τι είναι η εξεταστική; Ένα πολιτικό χάλι για να κρυφτεί από κάτω η όλη βρωμιά. Και οι αρμοδιότητες της εξεταστικής επιτροπής θα μου επιτρέψετε να πω ότι είναι οι αρμοδιότητες ενός θεατρικού σκηνοθέτη. Και το λέω αυτό γιατί η Νέα Δημοκρατία ήρθε να στήσει μία παράσταση. Γιατί θεατρική παράσταση είναι και όχι έρευνα ό,τι δεν συμπεριλαμβάνει ένορκες μαρτυρίες, ό,τι δεν οδηγεί σε διώξεις και ό,τι δεν έχει νομική ισχύ.

Εμείς, λοιπόν, προτείναμε προανακριτική. Και προτείναμε προανακριτική η οποία είναι συνταγματικά προβλεπόμενη, έχει τα εργαλεία, έχει εξουσίες και γι’ αυτό πρέπει να πάει στη δικαιοσύνη. Και γι’ αυτό, λοιπόν και προσπαθείτε να την αποφύγετε προκειμένου να κάνετε δώρο την παραγραφή στον κ. Βορίδη και την αμνήστευση στον κ. Αυγενάκη.

**ΠΡΟΕΔΡΕΥΩΝ (Γεώργιος Γεωργαντάς):** Παρακαλώ, ολοκληρώστε.

**ΧΡΙΣΤΙΝΑ ΣΤΑΡΑΚΑ:** Κυρίες και κύριοι συνάδελφοι, αν η Βουλή σήμερα πει «όχι» στην προανακριτική, στέλνει τρία μηνύματα. Πρώτον, ότι το κράτος είναι αυστηρό με τους πολλούς αλλά τυφλό με τους κολλητούς. Ένα δεύτερο μήνυμα που στέλνει είναι ότι η ατιμωρησία είναι δικαίωμα των ισχυρών. Και το τρίτο είναι ότι σε αυτήν εδώ τη χώρα δεν χρειάζεται να έχεις ούτε ζώα, ούτε εκτάσεις για να πάρεις επιδοτήσεις. Γνωριμίες να έχεις και τις πήρες τις επιδοτήσεις. Ε, όχι, λοιπόν. Εμείς ζητάμε προανακριτική. Και ζητάει το ΠΑΣΟΚ προανακριτική όχι για να σκοράρει πολιτικά αλλά γιατί πιστεύουμε στη λογοδοσία.

**ΠΡΟΕΔΡΕΥΩΝ (Γεώργιος Γεωργαντάς):** Παρακαλώ.

**ΧΡΙΣΤΙΝΑ ΣΤΑΡΑΚΑ:** Έχετε δίκιο, κύριε Πρόεδρε, αλλά δικαιούμαι. Περίμενα δύο ώρες για να μιλήσω. Νομίζω ότι μου τα δίνει και το Σώμα.

**ΠΡΟΕΔΡΕΥΩΝ (Γεώργιος Γεωργαντάς):** Ναι, αλλά σας δόθηκε και μια ανοχή υπεραρκετή.

**ΧΡΙΣΤΙΝΑ ΣΤΑΡΑΚΑ:** Βλέπουμε αυτή τη στάση της Νέας Δημοκρατίας σήμερα σχετικά με την ψηφοφορία. Λέει θα αποχωρήσει, «θα μείνουμε αλλά δεν θα μείνουμε», «δεν σας λέμε και τι θα κάνουμε». Εν ολίγοις κρύβεστε. Και ξέρετε γιατί; Κρύβεστε όχι γιατί διαφωνείτε αλλά γιατί δεν εμπιστεύεστε τους ίδιους τους Βουλευτές σας οι οποίοι φοβάστε ότι μπορεί να κάνουν το αδιανόητο. Ποιο είναι το αδιανόητο; Να ψηφίσουν κατά συνείδηση. Αυτό φοβάστε, λοιπόν. Γι’ αυτό γίνεται όλο αυτό.

**ΠΡΟΕΔΡΕΥΩΝ (Γεώργιος Γεωργαντάς):** Ευχαριστούμε.

**ΧΡΙΣΤΙΝΑ ΣΤΑΡΑΚΑ:** Αλλά αυτό είναι πολιτική στάση; Αυτό δεν είναι πολιτική στάση. Αυτό είναι φυγομαχία.

**ΠΡΟΕΔΡΕΥΩΝ (Γεώργιος Γεωργαντάς):** Κυρία συνάδελφε, το «ευχαριστούμε» το εννοώ.

**ΧΡΙΣΤΙΝΑ ΣΤΑΡΑΚΑ:** Όχι, κύριε Πρόεδρε. Θέλω το κλείσιμό μου.

**ΠΡΟΕΔΡΕΥΩΝ (Γεώργιος Γεωργαντάς):** Κοιτάξτε. Υπάρχουν όρια. Αν δεν βάζουμε όρια τότε δεν μπορεί να λειτουργήσει. Είχατε δέκα λεπτά αντί για πέντε. Είναι υπεραρκετός ο χρόνος. Υπάρχουν κι άλλοι ομιλητές οι οποίοι θα μιλάνε στη μία το βράδυ. Μια φράση, παρακαλώ.

**ΧΡΙΣΤΙΝΑ ΣΤΑΡΑΚΑ:** Θέλω να κάνω ένα κλείσιμο, κύριε Πρόεδρε. Θέλω να με αφήσετε ένα λεπτό. Ήδη φάγαμε χρόνο.

Θέλω να κάνω ένα κλείσιμο με κάτι από τα χθεσινά. Ο κ. Μητσοτάκης χθες με τη γνωστή του έπαρση και την κολεγιακή αυτή έπαρση και την αλαζονεία είπε κάτι για τον Ανδρέα Παπανδρέου, τον ηγέτη που άλλαξε τούτη εδώ τη χώρα και γέμισε τον κόσμο ελπίδα. Λέει «δεν έχετε το χάρισμα του Ανδρέα Παπανδρέου». Γιατί; Έχει ο κ. Μητσοτάκης το χάρισμα του Κωνσταντίνου Καραμανλή ο οποίος έφερε αυτή τη χώρα κοντά στην Ευρώπη; Και είχε να πει για τον Ανδρέα Παπανδρέου; Λοιπόν, εμείς εδώ του λέμε ότι ο Κωνσταντίνος Καραμανλής τουλάχιστον συνομιλούσε και με τον Χορν και με τον Χατζιδάκι. Δεν συνομιλούσε όπως ο κ. Μητσοτάκης με τον «Φραπέ» και τον «Χασάπη». Υπάρχει τεράστια διαφορά.

(Χειροκροτήματα από την πτέρυγα του ΠΑΣΟΚ - Κινήματος Αλλαγής)

**ΠΡΟΕΔΡΕΥΩΝ (Γεώργιος Γεωργαντάς):** Ευχαριστούμε. Κατεβείτε, κυρία Σταρακά, παρακαλώ. Φτάσατε τα δώδεκα λεπτά. Παρακαλώ.

**ΧΡΙΣΤΙΝΑ ΣΤΑΡΑΚΑ:** Ευχαριστώ πολύ.

(Χειροκροτήματα από την πτέρυγα του ΠΑΣΟΚ - Κινήματος Αλλαγής)

**ΠΡΟΕΔΡΕΥΩΝ (Γεώργιος Γεωργαντάς):** Τον λόγο έχει ο Κοινοβουλευτικός Εκπρόσωπος του Κομμουνιστικού Κόμματος Ελλάδας, ο κ. Καραθανασόπουλος.

Παρακαλώ.

**ΝΙΚΟΛΑΟΣ ΚΑΡΑΘΑΝΑΣΟΠΟΥΛΟΣ:** Κύριε Πρόεδρε, δεκαετίες τώρα πολλά έχουν δει τα μάτια μας. Όμως ο οργασμός της αρρωστημένης φαντασίας της κυβερνητικής πλειοψηφίας της Νέας Δημοκρατίας δεν έχει όρια. Με κάθε τρόπο μεθοδεύει η κυβερνητική πλειοψηφία να συγκαλύψει τις ευθύνες της για ένα καραμπινάτο σκάνδαλο. Το ΚΚΕ από την πρώτη στιγμή κατήγγειλε αυτές τις συνειδητές μεθοδεύσεις της Κυβέρνησης. Με τις ομιλίες τους και χθες και σήμερα τόσο ο Γενικός Γραμματέας του ΚΚΕ, Δημήτρης Κουτσούμπας, όσο και οι Βουλευτές μας Μαρία Κομνηνάκα και Μανώλης Συντυχάκης ανέδειξαν με εμπεριστατωμένο και τεκμηριωμένο τρόπο το σκάνδαλο του ΟΠΕΚΕΠΕ, τις πολιτικές ευθύνες της Κυβέρνησης αλλά και τις ενδεχόμενες ποινικές ευθύνες των δύο τουλάχιστον Υπουργών της. Στηλίτευσαν την αγωνιώδη προσπάθεια για συγκάλυψη από μεριάς της Νέας Δημοκρατίας. Ανέδειξαν τις ευθύνες της Κοινής Αγροτικής Πολιτικής, αλλά και συνολικά της αντιαγροτικής πολιτικής όλων των κυβερνήσεων που υλοποίησαν την Κοινή Αγροτική Πολιτική, που αποτελεί και το φυτώριο πάνω στο οποίο αναφύονται τα κατά καιρούς επαναλαμβανόμενα σκάνδαλα με τις διάφορες επιδοτήσεις.

Είναι πολιτικές οι οποίες είναι σε βάρος των βιοπαλαιστών αγροτοκτηνοτρόφων. Πρόκειται για σχεδιασμένες επιλογές που έκαναν όλες οι κυβερνήσεις για τη συγκέντρωση της γης σε όλο και λιγότερα χέρια, αλλά και την αλλαγή της χρήσης της.

Για όλα αυτά, συντονισμένα όλα τα άλλα κόμματα, συμπεριλαμβανόμενης και της Κυβέρνησης, δεν βρήκαν κουβέντα δυο μέρες τώρα να πουν. Μια κουβέντα για τις ευθύνες της Ευρωπαϊκής Ένωσης, για την Κοινή Αγροτική Πολιτική. Τίποτα απολύτως. Γιατί; Γιατί θέλουν να συγκαλύψουν τις σκανδαλώδεις ευθύνες της Ευρωπαϊκής Ένωσης, εξωραΐζοντας έτσι την ίδια την Ευρωπαϊκή Ένωση και την αντιαγροτική της πολιτική.

Δεν βρήκαν να πουν μια κουβέντα για όλα αυτά που προετοιμάζουν για την επόμενη μέρα για τους αγρότες σε επίπεδο Ευρωπαϊκής Ένωσης, για τις μειώσεις των αγροτικών χρηματοδοτήσεων κατά 25%, τη στιγμή που αυξάνεται συνολικά ο προϋπολογισμός της Ευρωπαϊκής Ένωσης κατά 65% για τη μετατροπή της σε πολεμική οικονομία. Τίποτα. Κιχ. Μα, καλά, τόσο πολύ ευρωλιγούρηδες είσαστε όλα τα άλλα κόμματα, τόσο πολύ εξαρτημένοι από την πολιτική της Ευρωπαϊκής Ένωσης; Φτάνει πια αυτή η αγιαστούρα.

Στη δικογραφία υπάρχουν ισχυρές ενδείξεις για τις ποινικές ευθύνες των δύο Υπουργών και την ίδια στιγμή ξεδιπλώνονται σε όλη τους την έκταση οι μεθοδευμένες, σχεδιασμένες από τη Νέα Δημοκρατία κινήσεις που οδηγούν στον εκφυλισμό της διαδικασίας και στην προσπάθεια ακύρωσης της προανακριτικής επιτροπής και ουσιαστικά αμνήστευσης των εμπλεκόμενων Υπουργών.

Όλη η ευθύνη των σκανδάλων είναι δική σας και η στάση σας δείχνει όχι μόνο τα αδιέξοδα, αλλά είναι και μια ένοχη στάση. Αξιοποιεί η Κυβέρνηση το νομοθετικό πλαίσιο, το άρθρο 86 και τον νόμο περί ευθύνης Υπουργών που τον πυρήνα του, δηλαδή το δικαίωμα στην εκάστοτε κυβερνητική πλειοψηφία να αποφασίζει για το αν θα διωχθεί ή όχι ένας Υπουργός, το έχετε συνδιαμορφώσει Νέα Δημοκρατία, ΣΥΡΙΖΑ και ΠΑΣΟΚ. Μόνο το ΚΚΕ ζήτησε στη Συνταγματική Αναθεώρηση την κατάργηση του άρθρου 86 και του νόμου περί ευθύνης Υπουργών. Όμως, ό,τι και σκαρφιστείτε, κύριοι της Πλειοψηφίας, η ευθύνη είναι αποκλειστικά δική σας και είναι δεδομένη και καταγεγραμμένη στη λαϊκή συνείδηση.

Το ΚΚΕ θα επιμείνει και θα εξαντλήσει μέσα στη Βουλή κάθε δυνατότητα που παρέχει για να μπορέσει ακριβώς να αποδοθούν συνολικά οι ποινικές και πολιτικές ευθύνες σε όλους όσους εμπλέκονται στο σκάνδαλο, αλλά πάνω απ’ όλα, και αυτό είναι το ουσιαστικό και το στοιχείο που μας διαφοροποιεί, θα αξιοποιήσει και θα δώσει όλο του το βάρος στην οργάνωση της πάλης της εργατικής τάξης, των βιοπαλαιστών αγροτοκτηνοτρόφων, για να μην πληρώσουν το μάρμαρο του προστίμου, για να μην υποστούν τις νέες μειώσεις στις χρηματοδοτήσεις, αλλά και επί της ουσίας για να αποδοθούν το σύνολο των πολιτικών και ποινικών ευθυνών του σκανδάλου σε όσους εμπλέκονται. Άλλωστε, οι αγώνες τους θα καταστήσουν ως αναγκαιότητα τη λειτουργία μιας προανακριτικής επί της ουσίας επιτροπή.

Σας ευχαριστώ πολύ.

**ΠΡΟΕΔΡΕΥΩΝ (Γεώργιος Γεωργαντάς):** Εμείς ευχαριστούμε, κύριε συνάδελφε, και για τη συνέπεια στον χρόνο.

Τον λόγο τώρα έχει ο ανεξάρτητος Βουλευτής ο κ. Βαλτογιάννης.

**ΔΙΟΝΥΣΙΟΣ ΒΑΛΤΟΓΙΑΝΝΗΣ:** Ευχαριστώ, κύριε Πρόεδρε.

Κυρίες και κύριοι συνάδελφοι, από τις πρώτες ομιλίες που έκανα μέσα στη Βουλή για τα αγροτικά θέματα είχα πει στον Υπουργό Αυγενάκη ότι τα καλύτερα εκλογικά κέντρα είναι ο ΟΠΕΚΕΠΕ και ο ΕΛΓΑ. Και μετά από ενάμιση χρόνο, ήρθε η Ευρωπαία Εισαγγελέας και με δικαίωσε.

Ο ΟΠΕΚΕΠΕ είναι άλλο ένα σκάνδαλο της Νέας Δημοκρατίας. Για δεκαετίες δεν σταματάνε τα σκάνδαλα με σφραγίδα Νέας Δημοκρατίας. Siemens, Novartis, υποκλοπές, Τέμπη, δάνεια, χρέη 500 εκατομμύρια και τώρα ΟΠΕΚΕΠΕ. Και τώρα σας έπιασε η Ευρωπαϊκή Εισαγγελία για εγκληματική οργάνωση που κλέβει για δεκαετίες δημόσιο χρήμα. Γι’ αυτό καταθέσαμε πρόταση για προανακριτική για εγκληματική οργάνωση και για ξέπλυμα μαύρου χρήματος και καλέσαμε όλα τα κόμματα να υπογράψουν και να κάτσουν στο σκαμνί οι ένοχοι Βορίδης, Αυγενάκης και Μητσοτάκης.

Να, ο Μητσοτάκης, εδώ τον έχουμε, μαζί με τον «Φραπέ» και τον «Χασάπη» και ο Αυγενάκης παρέα. Τρώνε και πίνουν μαζί στην υγειά των κορόιδων. Να, κι ο Αυγενάκης εδώ με τη διευθύνουσα σύμβουλο της εταιρείας που ελέγχεται από την Ευρωπαϊκή Εισαγγελία για σύσταση εγκληματικής οργάνωσης. Ορίστε κι ο Βορίδης. με στελέχη της ίδιας εταιρείας. Αλήθεια, κύριε Βορίδη, γιατί απομακρύνατε τον κ. Βάρρα, όταν αυτός αποκάλυψε την διαφθορά εντός του οργανισμού; Ο κ. Μελάς δεν ήταν δική σας προσωπική επιλογή; Ποια η σχέση σας με την εν λόγω εταιρεία; Ο κύριος «Χασάπης» και κουμπάρος σας ήταν σημαντικό στέλεχος της GAIA ΕΠΙΧΕΙΡΕΙΝ; Αυτά πρέπει να απαντήσετε και όχι να αποφεύγετε τη σύσταση προανακριτικής μέσω του ξεπλύματος της εξεταστικής.

Χθες εμφανίστηκε ένα νέο βίντεο με πρωταγωνιστές Αυγενάκη, Οικονόμου, Βεσυρόπουλο να τρώνε και να πίνουν παρέα με τον Μελά, το Ζερβό και Χιλετζάκη. Όλοι αυτοί είναι εμπλεκόμενοι στο τεράστιο σκάνδαλο του ΟΠΕΚΕΠΕ.

Έχουμε ντοκουμέντα, έχουμε στοιχεία και τα καταθέτουμε στα Πρακτικά.

(Στο σημείο αυτό ο Βουλευτής κ. Διονύσιος Βαλτογιάννης καταθέτει για τα Πρακτικά τα προαναφερθέντα έγγραφα, τα οποία βρίσκονται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Δεν ήξερε τίποτα ο Μητσοτάκης; Δεν ήξερε με ποιους έτρωγε και έπινε; Δεν ήξεραν οι Υπουργοί του; Σας τα είχε πει και ο Βάρρας και ο Σημανδράκος. Τους τα είπαν. Τους αποκάλυψαν κι αυτοί τους απέλυσαν. Τους απέλυσαν γιατί αποκάλυψαν την εγκληματική οργάνωση.

Αλήθεια, τα λεφτά που είπατε ότι θα πάρετε πίσω από τους κομπιναδόρους πού θα πάνε; Θα τα μοιράσετε στους αγρότες; Για πείτε μας, φέτος οι αγρότες θα δουν αύξηση στις επιδοτήσεις;

Εδώ, λοιπόν, να υπογράψουν όλα τα κόμματα την πρότασή μας. Να υπογράψει και η Ελληνική Λύση. Γιατί δεν υπογράφει; Μόνο στα λόγια; Και τώρα πλάτη στον Μητσοτάκη, όπως με την ΑΔΑΕ;

Προανακριτική, λοιπόν, για την εγκληματική οργάνωση της Νέας Δημοκρατίας στον ΟΠΕΚΕΠΕ. Αυτό ζητάει ο ελληνικός λαός κι αυτό καταθέσαμε χθες μαζί με άλλους ανεξάρτητους Βουλευτές.

Απευθύνομαι σήμερα στους απλούς, τίμιους πατριώτες αγρότες, σε εσάς που εργαστήκατε με ιδρώτα για να κρατήσετε ζωντανή την ελληνική ύπαιθρο, σε εσάς που κάποτε ψηφίσατε Νέα Δημοκρατία με την ελπίδα για ένα καλύτερο αύριο. Και τώρα τι βλέπετε; Βλέπετε τα χρήματα των επιδοτήσεων να χάνονται. Βλέπετε άλλοι να τσεπώνουν ό,τι σας ανήκει και τώρα να παρακαλάτε ενώσεις, φίλους και συγγενείς για να αγοράσετε ζωοτροφές, λιπάσματα και να βάλετε πετρέλαιο στα οχήματά σας.

Γιατί όλα αυτά; Γιατί κάποιοι, χωρίς τσίπα και χωρίς πατριωτικό φιλότιμο, προτίμησαν να καταχραστούν χρήματα ιερά, χρήματα που προορίζονταν για την παραγωγή και την αυτάρκεια της πατρίδας μας, για να μην γίνουμε ανεξάρτητοι. Εσείς δεν ζητήσατε ρουσφέτι. Ζητήσατε αξιοπρέπεια. Και αυτή την αξιοπρέπεια η Νέα Δημοκρατία την ποδοπάτησε. Και αυτό είναι προσβολή προς το έθνος.

Και κάτι τελευταίο. Τελικά ο Πάγκαλος είχε δίκιο, ότι όλοι μαζί τα φάγατε.

Ευχαριστώ.

**ΠΡΟΕΔΡΕΥΩΝ (Γεώργιος Γεωργαντάς):** Ευχαριστούμε, κύριε συνάδελφε.

Τελευταίος ομιλητής από τον κατάλογο ο κ. Κούβελας από τη Νέα Δημοκρατία.

Παρακαλώ, κύριε συνάδελφε, έχετε τον λόγο.

**ΔΗΜΗΤΡΙΟΣ ΚΟΥΒΕΛΑΣ:** Ευχαριστώ, κύριε Πρόεδρε.

Κύριε Υπουργέ, κυρίες και κύριοι Βουλευτές, Βουλευτές του ΠΑΣΟΚ έχω την έγκρισή σας ως δικηγόρος, άρα νομικός, να εκφράσω την άποψή μου καθώς και τη θέση της κοινοβουλευτικής Πλειοψηφίας στη σημερινή διαδικασία; Λυπάμαι πάντως που την άποψη ότι εισηγητές των κομμάτων στη σημερινή συζήτηση θα έπρεπε να είναι νομικοί εξέφρασε συνάδελφος που εκτιμώ και δεν μας έχει ομολογουμένως συνηθίσει σε τέτοιες τοποθετήσεις. Φαίνεται ο ακραίος σεξισμός της κ. Κωνσταντοπούλου σας ενέπνευσε αυτόν τον επαγγελματικό και πολιτικό ρατσισμό. Οι δημοσιογράφοι έχουν την τιμητική τους σήμερα σε βάρος των οποίων έχουν ακουστεί πάρα πολλά σχόλια, άδικα σχόλια. Εκφράστηκε, λοιπόν, από την πλευρά του ΠΑΣΟΚ με ένα τόσο υποτιμητικό σχόλιο σε βάρος εκλεγμένου Βουλευτή του εισηγητή της Πλειοψηφίας.

Κυρίες και κύριοι Βουλευτές, στη χθεσινή συζήτηση αναδείξαμε για ποιον λόγο είναι αναγκαίο να συσταθεί εξεταστική επιτροπή για το πολύ σοβαρό ζήτημα της λειτουργίας του ΟΠΕΚΕΠΕ από την ίδρυσή του το 1998 μέχρι και σήμερα. Με την υπερψήφιση της πρότασης της Νέας Δημοκρατίας ανοίγει ο κοινοβουλευτικός έλεγχος σε ολόκληρη τη διαδρομή και στο σύνολο των δομικών προβλημάτων και παθογενειών που αντιμετωπίζει ο κρίσιμος αυτός Οργανισμός. Όμως ΠΑΣΟΚ και ΣΥΡΙΖΑ ξεσπαθώνοντας υπέρ της αλήθειας και κατά της διαφθοράς χθες κρυφτήκατε, αντίθετα με τη θεσμική στάση όσων ψήφισαν τον καθολικό έλεγχο πάνω από συγκεκριμένα πρόσωπα, κυβερνήσεις ή χρονικές περιόδους. Η εξεταστική που θα συσταθεί θα αφορά τους πάντες και τα πάντα διαχρονικά.

Κυρίες και κύριοι Βουλευτές του ΠΑΣΟΚ και του ΣΥΡΙΖΑ εσείς προτιμάτε ο έλεγχος πεπραγμένων και η αλήθεια να αφορά μόνο την περίοδο μετά το 2019. Δεν είστε οι μόνοι βέβαια. Πάντως εσάς σας βολεύει ιδιαιτέρως, να θαφτούν δηλαδή ευθύνες και παραλείψεις προηγούμενων δικών σας κυβερνήσεων. Αντίθετα, εμείς θέλουμε να αναδειχθούν στο σύνολό τους τα πραγματικά αίτια για τα διαχρονικά προβλήματα που ταλαιπωρούν τον αγροτικό κόσμο, εκθέτουν τη χώρα στην Ευρωπαϊκή Ένωση και γεννούν καχυποψία και απογοήτευση στους Έλληνες πολίτες. Γι’ αυτό προφανώς τα κόμματα της Αντιπολίτευσης ζητάτε τη σύσταση προανακριτικής επιτροπής μόνο για συγκεκριμένα πρόσωπα, για τη συγκεκριμένη χρονική περίοδο, πολύ μικρότερης αυτή που εμείς προτείναμε και τελικά θα ελεγχθεί με την εξεταστική επιτροπή. Είναι εντελώς υποκριτικό να ζητάτε την αλήθεια, αλλά μέχρι ένα σημείο.

Θέλω να συνοψίσω επί των δύο προτάσεων για τη σύσταση προανακριτικής επιτροπής για να ελεγχθούν οι πρώην Υπουργοί Βορίδης και Αυγενάκης. Εσείς, συνάδελφοι στα κόμματα της Αντιπολίτευσης, επιμένετε να βλέπετε την υπόθεση της προανακριτικής ως επιλογή πολιτικής και επικοινωνιακής στρατηγικής. Είχε μάλιστα ενδιαφέρον η αντιπαράθεση μεταξύ των προτάσεων για τη σύσταση προανακριτικής επιτροπής στα σημεία όπου το ΠΑΣΟΚ καταλόγιζε ευθύνες στην περίοδο διακυβέρνησης του ΣΥΡΙΖΑ. Αλήθεια, είναι θεσμική η στάση του ΠΑΣΟΚ που χθες παζάρευε να ψηφίσει την εξεταστική αν εμείς ψηφίσουμε σήμερα την προανακριτική; Αυτό είναι το αίσθημα δικαίου που σας διακρίνει; Αυτή είναι η ανάγκη σας για αλήθεια;

Από τη μελέτη της δικογραφίας της Ευρωπαϊκής Εισαγγελίας πράγματι προκύπτουν ντροπιαστικοί διάλογοι μεταξύ εμπλεκόμενων προσώπων, προκύπτουν σημαντικά στοιχεία για τον τρόπο λειτουργίας μηχανισμών που κανόνιζαν παράνομες επιδοτήσεις και πολλά άλλα που θέλουμε να διερευνήσει η δικαιοσύνη. Αυτά θα ελέγξει πολιτικά η εξεταστική επιτροπή και επίσης θα διαβιβάσει στη δικαιοσύνη ό,τι τυχόν μπορεί να ενισχύσει το έργο της. Όμως, προσδιοριζόμενες με σαφήνεια παράνομες πράξεις ή παραλείψεις των δύο πρώην Υπουργών δεν αναφέρονται στη συγκεκριμένη δικογραφία. Άλλωστε το διαβιβαστικό σημείωμα το λέει καθαρά, ο φάκελος περιέχει στοιχεία τα οποία υποβάλλονται χωρίς οποιαδήποτε αξιολόγηση, προκειμένου να διαβιβαστούν στη Βουλή.

Μελετήσαμε, λοιπόν, τον φάκελο, αλλά τέλεση αξιόποινων πράξεων από τους δύο πρώην Υπουργούς δεν προέκυψαν. Άλλο πράγμα είναι οι αναφορές τρίτων σε αυτούς. Αξιόποινες πράξεις των ιδίων όμως δεν προέκυψαν, ούτε στοιχειοθετούνται τέτοιες στις προτάσεις σας, παρά αναφέρεστε αόριστα σε υψηλή πολιτική κάλυψη που κατά την άποψή σας αυτή παρείχαν.

Κυρίες και κύριοι Βουλευτές, εμείς αναλάβαμε ήδη πολιτική ευθύνη που μας αναλογεί για τις λειτουργίες του συστήματος που δεν καταφέραμε να διορθώσουμε έγκαιρα. Όμως προανακριτική επιτροπή δεν μπορεί να συσταθεί στη βάση πολιτικής συναλλαγής και σκοπιμότητας, μόνο στη βάση στοιχείων για διάπραξη εγκλημάτων από πρώην Υπουργούς. Τέτοια στοιχεία προκύπτουν για πολλούς άλλους στη συγκεκριμένη δικογραφία, αλλά όχι για τους ελεγχόμενους πρώην Υπουργούς. Συνεπώς, η Νέα Δημοκρατία δεν μπορεί θεσμικά να συναινέσει στις νομικά και ουσιαστικά αβάσιμες προτάσεις για σύσταση προανακριτικής επιτροπής.

Χθες, καλώς η Βουλή ενέκρινε τη σύσταση της εξεταστικής επιτροπής, η οποία είμαι βέβαιος ότι θα εισφέρει και στο έργο της δικαιοσύνης στην προσπάθεια να τιμωρηθούν όσοι τους αξίζει και να ανακτηθούν χρήματα που επιτήδειοι τσέπωσαν παράνομα. Όμως, η αλήθεια δεν έχει ανάγκη από μικροπολιτικά κατηγορητήρια. Έχει ανάγκη από υπευθυνότητα, θεσμική σοβαρότητα και προπάντων σεβασμό στους πολίτες.

Καλώ το Σώμα να απορρίψει επί της ουσίας και τις δύο προτάσεις για σύσταση προανακριτικής επιτροπής.

Σας ευχαριστώ πολύ.

**ΠΡΟΕΔΡΕΥΩΝ (Γεώργιος Γεωργαντάς):** Ευχαριστούμε, κύριε συνάδελφε.

Τον λόγο έχει ο κ. Καζαμίας.

**ΑΛΕΞΑΝΔΡΟΣ ΚΑΖΑΜΙΑΣ:** Ναι, κύριε Πρόεδρε, επειδή κατανοώ την κούραση στο Σώμα και το προχωρημένο της ώρας δεν θα κάνω την ομιλία μου σήμερα. Επιφυλάσσομαι να μιλήσω αύριο στη συνεδρίαση σχετικά με κάποια θέματα που τέθηκαν στη διάρκεια της σημερινής συνεδρίασης.

Ευχαριστώ.

**ΠΡΟΕΔΡΕΥΩΝ (Γεώργιος Γεωργαντάς):** Ευχαριστούμε, κύριε συνάδελφε.

Κυρίες και κύριοι συνάδελφοι, ενημερώνω το Σώμα ότι έχει κατατεθεί από Βουλευτές του ΠΑΣΟΚ - Κινήματος Αλλαγής μια αίτηση για ένα παρεμπίπτον ζήτημα. Το διαβάζω:

«Δυνάμει του άρθρου 67 παράγραφος 3 οι κάτωθι υπογράφοντες Βουλευτές ζητούμε την αναβολή της ψηφοφορίας επί των προτάσεων σύστασης ειδικών κοινοβουλευτικών επιτροπών για τη διενέργεια προκαταρκτικής εξέτασης, διότι δεν παρίσταται η δεδηλωμένη πλειοψηφία των Βουλευτών, όπως απαιτεί το άρθρο 86 του Συντάγματος».

Κατά το άρθρο 67 παράγραφος 3 θα δώσω τον λόγο στον πρώτο από τους υπογράφοντες, τον κ. Δημήτριο Μάντζο.

**ΔΗΜΗΤΡΙΟΣ ΜΑΝΤΖΟΣ:** Ευχαριστώ πολύ, κύριε Πρόεδρε.

Πράγματι επικαλούμαστε το άρθρο 67 του Κανονισμού της Βουλής προκειμένου να θέσουμε αυτό το πολύ σοβαρό παρεμπίπτον ζήτημα στο τέλος αυτής της πολύ σοβαρής διαδικασίας. Ναι, όπως αναγνώσατε, αιτούμαστε την αναβολή της ψηφοφορίας για τον πολύ απλό προφανή, πρόδηλο λόγο ότι δεν πληρούνται οι νόμιμες προϋποθέσεις για τη λήψη έγκυρης αποφάσεως μετά από την ψηφοφορία που θα ακολουθήσει. Γιατί; Διότι δεν υπάρχει νόμιμη συγκρότηση του Σώματος ελλείψει των Βουλευτών της Πλειοψηφίας, που αυτήν τη στιγμή ελάχιστοι βρίσκονται στα έδρανα που τους αναλογούν.

Και ξέρετε, κύριε Πρόεδρε, αυτή δεν είναι μια οποιαδήποτε διαδικασία. Είναι μια διαδικασία δικαιοδοτικού περιεχόμενου και χαρακτήρα. Άρα, η ακυρότητα της σημερινής ψηφοφορίας θα έχει ενδεχομένως -κατά πολύ ισχυρή πιθανότητα- ακυρότητα και στα επόμενα στάδια τα δικονομικά της διαδικασίας διερεύνησης των ενδεχόμενων ποινικών ευθυνών και αυτό πάση θυσία η Βουλή θα πρέπει να το αποσοβήσει ως κίνδυνο.

Αλλά ακόμα και αν ήθελε υποτεθεί ότι οι παριστάμενοι συνάδελφοι θα έρθουν να συμπληρωθούν ως αριθμός από επιστολικές ψήφους για να υπάρξει ο αναγκαίος αριθμός, θα πρέπει να μιλήσουμε για μια κατάχρηση προφανή του Κανονισμού της Βουλής, κύριε Πρόεδρε, διότι θα μιλούσαμε στην περίπτωση αυτή -απευκταία ελπίζω- για μια αθρόα προσέλευση επιστολικών ψήφων κατά προφανή καταστρατήγηση του άρθρου 70Α του Κανονισμού της Βουλής που προβλέπει πολύ συγκεκριμένους λόγους για την επιστολική ψήφο, την κύηση, την ασθένεια, το ταξίδι στο εξωτερικό, την αποστολή της Βουλής στο εξωτερικό με ειδική άδεια.

Θα μιλούσαμε προφανώς για μια πρόδηλη, άνευ προηγουμένου κατάχρηση αυτής της διατάξεως του Κανονισμού της Βουλής για μια αθρόα βροχή επιστολικών ψήφων, γιατί; Προφανώς για να υπάρξει και προσβολή της μυστικότητας της ψήφου, θα έλεγε κανείς.

Γι’ αυτούς τους πολύ σοβαρούς λόγους λοιπόν, κύριε Πρόεδρε, αιτούμεθα, με βάση το άρθρο 67 παράγραφος 2Γ΄ του Κανονισμού της Βουλής, στην αναβολή της ψηφοφορίας, ώστε η Πλειοψηφία, το κόμμα της Νέας Δημοκρατίας που στηρίζει την Κυβέρνηση Μητσοτάκη, να αναθεωρήσει την άποψή της, η οποία είναι εμφανής πια στα μάτια όλων των Ελλήνων πολιτών, και να έρθει η Πλειοψηφία εν συνόλω και να αναμετρηθούν οι συνάδελφοι, ψηφίζοντας ελεύθερα με τη συνείδησή τους, με τις ιστορικές ευθύνες που έχουν απέναντι σε μια δικογραφία Ευρωπαϊκής Εισαγγελίας. Να έρθουν, να ψηφίσουν, να σεβαστεί η Κοινοβουλευτική τους Ομάδα τη μυστικότητα της ψήφου τους και οι ίδιοι να σεβαστούν τον όρκο που έλαβαν και τη συνταγματική τους αποστολή.

Σας ευχαριστώ, κύριε Πρόεδρε.

(Χειροκροτήματα από την πτέρυγα του ΠΑΣΟΚ - Κινήματος Αλλαγής)

**ΝΟΤΗΣ ΜΗΤΑΡΑΚΗΣ:** Κύριε Πρόεδρε, θα ήθελα τον λόγο.

**ΠΡΟΕΔΡΕΥΩΝ (Γεώργιος Γεωργαντάς):** Κύριε Μηταράκη, ίσως προς το τέλος. Θέλω να δω ποιος άλλος Κοινοβουλευτικός Εκπρόσωπος θέλει τον λόγο επί του παρεμπίπτοντος ζητήματος.

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Να ακούσουμε την Πλειοψηφία πρώτα.

**ΠΡΟΕΔΡΕΥΩΝ (Γεώργιος Γεωργαντάς):** Ωραία, η οποία αν χρειαστεί θα επανέλθει τότε.

Πρώτα πρέπει να ρωτήσω και τα υπόλοιπα κόμματα. Σε κάθε περίπτωση, θα γίνει ο διάλογος που θα απαιτηθεί, αν χρειαστεί.

Ο κ. Μηταράκης έχει τον λόγο.

**ΝΟΤΗΣ ΜΗΤΑΡΑΚΗΣ:** Βλέπουμε μια συνειδητή προσπάθεια του ΠΑΣΟΚ εδώ και πολλές ώρες να δυναμιτίσει τη συνεδρίαση. Η συνεδρίαση γίνεται βάσει του άρθρου 86 του Συντάγματος. Τα κόμματα έχουν τοποθετηθεί, οι Βουλευτές έχουν μιλήσει. Η Νέα Δημοκρατία είναι παρούσα αυτήν τη στιγμή και εκπροσωπείται και δια του Κοινοβουλευτικού Εκπροσώπου, όπως είναι παρούσα εδώ και η Κυβέρνηση δια του Υφυπουργού Δικαιοσύνης. Δεν υπάρχει θέμα νόμιμης συγκρότησης της Ολομέλειας. Θέσατε τον όρο «νόμιμη συγκρότηση της Ολομέλειας». Δεν προκύπτει από κάποιο άρθρο του Κανονισμού αυτό που είπατε. Η Ολομέλεια αυτήν τη στιγμή λειτουργεί νόμιμα.

Ως προς την ψηφοφορία, υπάρχουν προβλέψεις στο άρθρο 27 του Κανονισμού της Βουλής, και θα φανεί στο αποτέλεσμα της ψηφοφορίας, αν υπήρχε ή δεν υπήρχε ο απαιτούμενος αριθμός που απαιτεί ο Κανονισμός της Βουλής.

Αναφέρατε την επιστολική ψήφο. Γνωρίζετε ότι υπάρχουν από τη Διάσκεψη των Προέδρων αποφάσεις οι οποίες εδώ και χρόνια επιτρέπουν τη χρήση, υπό προϋποθέσεις, της επιστολικής ψήφου. Όμως, ειδικά σε αυτήν τη διαδικασία η μυστικότητα αυτής της ψήφου εξασφαλίζεται από το γεγονός ότι οι Βουλευτές συμπληρώνουν το ψηφοδέλτιο το οποίο σφραγίζεται και έρχεται από τον υπάλληλο της Βουλής και ρίχνεται. Άρα, η μυστικότητα της ψηφοφορίας εξασφαλίζεται. Εδώ το θέμα είναι πολιτικό, κύριε συνάδελφε.

**ΔΗΜΗΤΡΙΟΣ ΜΑΝΤΖΟΣ:** Συνάδελφε, πού είναι οι Βουλευτές; Πού είναι ο κύριος Πρωθυπουργός;

(Θόρυβος στην Αίθουσα)

**ΠΡΟΕΔΡΕΥΩΝ (Γεώργιος Γεωργαντάς):** Παρακαλώ, κύριοι συνάδελφοι, παρακαλώ.

**ΝΟΤΗΣ ΜΗΤΑΡΑΚΗΣ:** Η Βουλή είναι παρούσα. Έχετε καταθέσει μια πρόταση και την έχετε υποστηρίξει. Στην ψηφοφορία θα κριθεί αν υπάρχει η απαιτούμενη πλειοψηφία για τη σύσταση προανακριτικής επιτροπής και θα κριθεί αυτό που είπατε κι εσείς, αν υπάρχει ο απαραίτητος αριθμός για να θεωρείται η ψηφοφορία ότι είναι ορθά γενόμενη.

Άρα, δεν θεωρώ, κύριε Πρόεδρε, ότι υπάρχει κανένα παρεμπίπτον ζήτημα. Υπάρχουν δύο προτάσεις που έχουν κατατεθεί από τα κόμματα, έχουν συζητηθεί βάσει του άρθρου 86, έχει περαιωθεί η συζήτηση και είναι τώρα θέμα ψηφοφορίας να αποφασίσουν ελεύθερα οι Βουλευτές, σύμφωνα με τον όρκο τους, αν θεωρούν ότι αυτές οι προτάσεις χρήζουν τη σύσταση προανακριτικής επιτροπής ή όχι.

Δεν υφίσταται παρεμπίπτον ζήτημα για την Πλειοψηφία, κύριε Πρόεδρε.

**ΠΡΟΕΔΡΕΥΩΝ (Γεώργιος Γεωργαντάς):** Έχει ζητήσει τον λόγο ο κ. Παππάς από τον ΣΥΡΙΖΑ και ακολουθεί η κ. Κωνσταντοπούλου και ο κ. Χήτας.

**ΝΙΚΟΛΑΟΣ ΠΑΠΠΑΣ:** Καταλάβαμε πάρα πολύ καλά, περασμένες δώδεκα, ποιος ήταν ο σχεδιασμός της Νέας Δημοκρατίας. Ήσασταν εκκωφαντικά απόντες από όλη τη συζήτηση και ξαφνικά ήρθαν δύο κούτες με επιστολικές ψήφους.

**ΝΟΤΗΣ ΜΗΤΑΡΑΚΗΣ:** Δεν είναι επιστολικές αυτές. Τα ψηφοδέλτια είναι. Για σας είναι αυτά.

**ΝΙΚΟΛΑΟΣ ΠΑΠΠΑΣ:** Αυτό εννοούσατε, κύριε Μηταράκη, ότι θα είστε εδώ;

Αυτό εννοούσατε, κύριε Μηταράκη; Έχετε πληροφόρηση λοιπόν για να μας πείτε για να καταλάβουμε αν εκπροσωπείτε και τη Νέα Δημοκρατία σε αυτήν την Αίθουσα;

**ΠΡΟΕΔΡΕΥΩΝ (Γεώργιος Γεωργαντάς):** Ψηφοδέλτια είναι.

**ΝΙΚΟΛΑΟΣ ΠΑΠΠΑΣ:** Επιτρέψτε μου.

Έχετε πληροφόρηση πόσοι από τους συναδέλφους σας της Νέας Δημοκρατίας θα κάνουν χρήση ή κατάχρηση του δικαιώματος; Δεν έχετε καμία πληροφόρηση.

(Θόρυβος στην Αίθουσα)

Και το θεωρείτε απολύτως λογικό σε μια τέτοια κρίσιμη διαδικασία η Πλειοψηφία να απουσιάζει πρακτικά και να ψηφίζει με γράμμα;

**ΝΟΤΗΣ ΜΗΤΑΡΑΚΗΣ:** Η θέση της Πλειοψηφίας είναι σαφής, κύριε Παππά.

**ΝΙΚΟΛΑΟΣ ΠΑΠΠΑΣ:** Δεν είναι καθόλου σαφής. Είστε εκτεθειμένοι. Αυτό σας λέμε από το πρωί. Αρνείστε να απαντήσετε εσείς, ο Αρχηγός σας, όπως πάντα, κρύβεται, όσοι πέρασαν από το Βήμα «μασούσαν» τα λόγια τους και είναι σαφές ότι τίθεται τυπικό θέμα εγκυρότητας της διαδικασίας.

**ΠΡΟΕΔΡΕΥΩΝ (Γεώργιος Γεωργαντάς):** Έχει ζητήσει τον λόγο η Πρόεδρος της Κοινοβουλευτικής Ομάδας της Πλεύσης Ελευθερίας κ. Κωνσταντοπούλου.

Παρακαλώ, κυρία Πρόεδρε.

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Πρώτα απ’ όλα, θέλω να εκφράσω τη μεγάλη μου χαρά που είναι γεμάτα όλα τα έδρανα της Αντιπολίτευσης. Και θέλω να σας προτείνω να τους το κάνουμε αυτό συνέχεια, γιατί αυτοί πάντα τόσοι είναι –πέντε, έξι, δύο, τρεις- και βλέπετε πόσο πολύ είναι η δύναμη της Αντιπολίτευσης και πόσο σημαντικό είναι να είναι γεμάτη η Βουλή για να ξεμπροστιαστεί αυτή η Κυβέρνηση των φαντασμάτων, με συγχωρείτε, των προβάτων, των αιγοπροβάτων, δεν ξέρω τι να πω, γιατί αυτό που φαίνεται ότι ενέσκηψε είναι κάποια ευλογιά, διότι μάλλον αρρώστησε όλο το κοπάδι και είναι απόντες από τη διαδικασία.

Κύριε Πρόεδρε, και απευθύνομαι σε αυτούς τους επτά Βουλευτές της Νέας Δημοκρατίας, ειλικρινά, εγώ δεν θα σας άφηνα έτσι αν ήμουν αρχηγός σας. Δεν είναι δείγμα ηγεσίας το να εγκαταλείπεις και να βγάζεις μπροστά τους Βουλευτές σου κρυπτόμενος, γιατί δεν είχε την ευθύτητα, την παρρησία, την ηγεσία ο κ. Μητσοτάκης να πει ότι εμείς αποφασίζουμε να απέχουμε και να σαμποτάρουμε την ψηφοφορία, γιατί φοβάμαι ότι μπορεί, επειδή είναι μυστική η ψηφοφορία, να μου ξεφύγουν κάποιοι και να ψηφίσουν διαφορετικά από τη γραμμή, γιατί δυο-τρεις διαρροούλες κατά περίπτωση τις έχετε και σε προηγούμενες ψηφοφορίες.

Θα μου επιτρέψετε να σας πω -και κρίμα να μην είναι εδώ ο κ. Μητσοτάκης γιατί μολονότι μου είπε ότι δεν μου απαντάει, σίγουρα θα ήθελε να μου απαντήσει- ότι σε μια άλλη εποχή που δεν έβγαιναν πορίσματα -εγώ δεν ήμουν τότε στη Βουλή, το ξεκαθαρίζω- αλλά δεν έβγαιναν πορίσματα μόνο από το κυβερνών κόμμα, μονοκομματικά, αποφασίζουμε και διατάζουμε, με τον τρόπο που το έχετε κάνει σε αυτή την περίοδο, σε μια άλλη περίοδο λοιπόν υπήρξε μια εξεταστική επιτροπή για το μεγαλύτερο σκάνδαλο που ξέραμε τότε στην Ελλάδα, το σκάνδαλο της Siemens. Ήταν χορηγός η Siemens νομίζω και είχε κάνει δώρο τηλεφωνικό κέντρο στον κ. Μητσοτάκη όταν πρωτοξεκίνησε την καριέρα του. Αυτή η εξεταστική επιτροπή λοιπόν είχε Πρόεδρο μια εμβληματική, κατά τη γνώμη μου, προσωπικότητα, και του φοιτητικού κινήματος τη δεκαετία του 1960 και της αντιδικτατορικής δράσης επί χούντας και της Μεταπολίτευσης, τον αείμνηστο Σήφη Βαλυράκη. Ήταν μαζί με τον πατέρα μου, τον Νίκο Κωνσταντόπουλο, και στους φοιτητικούς αγώνες και στη φυλακή και δραπέτευσε από τη φυλακή της Κέρκυρας, την πιο σκληρή φυλακή.

Ο Σήφης Βαλυράκης, λοιπόν, ως Κυβερνητικός Βουλευτής τότε, προέδρευσε της εξεταστικής επιτροπής για τη Siemens και αυτή η εξεταστική επιτροπή… Βουλευτής του ΠΑΣΟΚ και πρώην Υπουργός. Έχω την τιμή να υπερασπίζομαι την οικογένειά του στη δίκη για τη δολοφονία του. Γιατί ο Σήφης Βαλυράκης δεν σταμάτησε ποτέ να μιλάει για τη Siemens και για την εγκληματική οργάνωση που έχει διεισδύσει σε όλους τους αρμούς του κράτους και στη δικαστική λειτουργία. Ως Πρόεδρος της Βουλής τον είχα καλέσει στην Επιτροπή Θεσμών και Διαφάνειας για το σκάνδαλο της Siemens και είχε έρθει και είχε καταθέσει το 2015. Είχε πει πολύ ενδιαφέροντα πράγματα και για τις παρακολουθήσεις.

Προέδρευσε, λοιπόν, μιας εξεταστικής επιτροπής η οποία έβγαλε ομόφωνο πόρισμα. Ομόφωνο πόρισμα. Όλα τα κόμματα υπέγραψαν. Ομόφωνο πόρισμα. Το φαντάζεται κανείς αυτό σήμερα; Και αυτό το πόρισμα κατονόμαζε πολιτικά πρόσωπα και από τα δύο μέχρι τότε κυβερνώντα κόμματα και ζητούσε περαιτέρω έρευνα. Και ποια ήταν η τύχη αυτού του πορίσματος του ομόφωνου; Ότι δεν ψηφίστηκε ποτέ στη Βουλή.

Αυτά, λοιπόν, τα διδάγματα… Η Siemens ακόμη μας κυνηγάει. Τα βαγόνια της Siemens της δεκαετίας του ’90 ήταν στα τρένα του θανάτου στα Τέμπη και οι πολιτικοί που τα έπαιρναν από τη Siemens, έκαναν μεγάλη καριέρα και κάποιοι ακόμα μας βασανίζουν.

**ΠΡΟΕΔΡΕΥΩΝ (Γεώργιος Γεωργαντάς):** Παρακαλώ, ολοκληρώστε, κυρία Πρόεδρε.

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Ολοκληρώνω, κύριε Πρόεδρε.

Εκείνο το πόρισμα, λοιπόν, δεν ψηφίστηκε ποτέ. Και είσαστε υπεύθυνοι κύριοι της Κυβέρνησης για το ότι δεν ψηφίστηκε ποτέ. Είχαν αποχωρήσει όλοι τότε.

Τα διδάγματα στο σήμερα είναι, βέβαια, ότι δεν δικαιώνονται αυτοί που δεν ψήφισαν το πόρισμα και αυτοί που αποχώρησαν ούτε ο κ. Μητσοτάκης που πήρε δώρο τηλεφωνικό κέντρο από τη Siemens και σήμερα είναι Πρωθυπουργός και η κ. Μπακογιάννη άφησε τους μεγαλοκατηγορούμενους της Siemens -ενώ ήταν Υπουργός Εξωτερικών- και απέδρασαν, ενώ είχαν απαγόρευση εξόδου από τη χώρα. Τυχαία είναι όλα αυτά. Δεν δικαιώνονται, λοιπόν, όλοι αυτοί. Δικαιώνεται ο Σήφης Βαλυράκης που έκανε μέχρι τέλους αυτή την έρευνα.

Έχω, λοιπόν, να σας πω ότι είναι ντροπιαστικό ότι όλη τη μέρα μεθοδεύετε και σκέφτεστε και σκαρφίζεστε, ενώ σας ρωτάμε. Σας ρωτάμε, τι θα κάνετε, κύριοι; Θα απόσχετε; Θα ψηφίσετε; Θα καταψηφίσετε; Και μας λέτε χρησμούς. Θα ψηφίσουμε, θα καταψηφίσουμε. Κατ’ ουσίαν, απαντήστε, κύριοι: Θα ψηφίσετε; Θα είστε παρόντες; Λέτε: Απαντήσαμε, απαντήσαμε.

Τώρα; Από πού θα κρυφτείτε; Και ο Μητσοτάκης πώς το καλύπτει αυτό; Τον εαυτό του εννοώ. Γιατί αυτό, η εικόνα σας, είναι η απόλυτη έκθεση του Πρωθυπουργού, της Νέας Δημοκρατίας, όλου του συστήματος που σας καλύπτει, όλων των δικαστών και εισαγγελέων που τους αναβιβάζετε, γιατί σας κάνουν τα χατίρια και σας αφήνουν στο απυρόβλητο και χρειάστηκε να έρθει η Ευρωπαϊκή Εισαγγελία για να ερευνήσει.

Εγώ λυπάμαι, κατ’ αρχήν δεν είμαι υπέρ του θεσμού της Ευρωπαϊκής Εισαγγελίας ως δικηγόρος, όμως φάνηκε ότι στην περίπτωση αυτή δεν υπήρχε περίπτωση να κάνετε κάτι. Και φάνηκε, τελικά, ότι στην πράξη κάποιοι θεσμοί, για τους οποίους μπορεί να έχουμε επιφυλάξεις νομικές, τελικά να λειτουργούν την ώρα που άλλοι θεσμοί, που είναι υποτίθεται πλουμισμένοι εγγυήσεις δεν λειτουργούν και είναι αδειανά πουκάμισα.

Με βάση, κύριε Πρόεδρε, το διαδικαστικό ζήτημα, το οποίο δεν είναι καθόλου διαδικαστικό, είναι εξαιρετικά ουσιαστικό, που έθεσε η πλευρά της Αντιπολίτευσης, του ενός εκ των κομμάτων και το υποστήριξε και το δεύτερο -υποψιάζομαι και όλα τα κόμματα που έχουν κατατεθειμένες προτάσεις για τη σύσταση προανακριτικής επιτροπής-, είναι προφανές ότι εδώ επιχειρείται μια φαλκίδευση της διαδικασίας, μια αντισυνταγματική μεθόδευση, κατά την οποία με ψευδεπίγραφο και θρασύδειλο τρόπο η Νέα Δημοκρατία, χωρίς να ρισκάρει να της ξεφύγει κανείς, χωρίς να δηλώνει ότι αποχωρεί, εξοικονομεί την αμνήστευση, έστω και μερική και προσωρινή -γιατί όπως είπαμε για την εγκληματική οργάνωση δεν γλιτώνετε-, των δικών της. Και μάλιστα ποιου; Του Βορίδη και του Αυγενάκη.

Εμείς σαφέστατα υποστηρίζουμε το αίτημα και την ένσταση που ήδη διατυπώθηκε. Σαφέστατα πάντα θα στηρίζουμε την αλήθεια. Δεν ξέρω αν υπολογίζατε ότι θα είναι όλοι κοιμισμένοι και θα τη γλιτώσετε όπως χθες το βράδυ που ήσασταν οκτώ άτομα την ώρα που ολοκληρώθηκε η διαδικασία για την εξεταστική επιτροπή και προτάθηκαν οι τρεις μήνες προθεσμία, δηλαδή μεθόδευση παραγραφής και ήμασταν λίγοι εδώ να αντιταχθούμε. Σήμερα σας έτυχε κάτι διαφορετικό. Μπορεί να μην το είχατε φανταστεί. Μπορεί να μην το είχατε σκηνοθετήσει. Μπορεί να μην το είχατε υπολογίσει. Το σίγουρο είναι ότι πλέον δε μπορείτε ούτε στη ζούλα, ούτε σιωπηρά, ούτε δια της αποχής, ούτε δια της ένοχης σιωπής να αποφύγετε την ευθύνη σας.

Εμείς, κύριε Πρόεδρε, συμφωνούμε για την αναβολή της ψηφοφορίας. Καλούμε τον κ. Μητσοτάκη και τον καλώ προσωπικά. Εξάλλου τόσα είπα για εκείνον. Φαντάζομαι ότι σίγουρα, αφού παραγγείλει ένα, δύο δημοσιεύματα και εκπομπές, θα θελήσει να έρθει εδώ κάπως να απαντήσει.

Καλούμε τον Πρωθυπουργό να αναλάβει την ευθύνη του, την ευθύνη της ηγεσίας. Είναι ντροπή να βάζει την Κοινοβουλευτική Ομάδα να απέχει και κάποιους λίγους έρμους σε αυτή την κατάσταση να σηκώσουν το βάρος της μεγάλης ευθύνης και να βγάλουν το φίδι από την τρύπα.

**ΠΡΟΕΔΡΕΥΩΝ (Γεώργιος Γεωργαντάς):** Ευχαριστούμε, κυρία Πρόεδρε.

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Καλούμε τον κ. Μητσοτάκη να πάρει θέση, να καλέσει τους Βουλευτές του να στηρίξουν την ψήφο τους. Αφού τα πιστεύετε τόσο πολύ αυτά που λέτε ότι δεν υπάρχουν ποινικές ευθύνες, ότι είναι δήθεν ποινικές ευθύνες, ότι είναι αθώος ο Βορίδης και ο Αυγενάκης, ελάτε θαρρετά και ας έρθει και ο ίδιος να τον χειροκροτήσετε όρθιοι, όπως χειροκροτάτε Καραμανλή, Βορίδη, Αυγενάκη, να έρθει να αναλάβει την ευθύνη του, να έρθει να απαντήσει σε μία γεμάτη Βουλή την ώρα που ο ίδιος απέχει και επιτέλους, να δώσει πρόσωπο στην ηγεσία της εγκληματικής οργάνωσης που όλοι ξέρουμε ότι ενσαρκώνει.

Ευχαριστώ.

(Χειροκροτήματα από την πτέρυγα της Πλεύσης Ελευθερίας)

**ΠΡΟΕΔΡΕΥΩΝ (Γεώργιος Γεωργαντάς):** Προηγείται ο κ. Χαρίτσης και μετά οι Κοινοβουλευτικοί Εκπρόσωποι. Κύριε Χήτα, είστε αμέσως μετά.

Ο κύριος Πρόεδρος της Νέας Αριστεράς έχει τον λόγο. Παρακαλώ.

**ΑΛΕΞΗΣ ΧΑΡΙΤΣΗΣ (Πρόεδρος της Κοινοβουλευτικής Ομάδας της Νέας Αριστεράς):** Κύριε Πρόεδρε, θα είμαι πολύ σύντομος, γιατί νομίζω ότι τα πράγματα πλέον είναι απολύτως ξεκάθαρα.

Κοιτάξτε, για να μην κρυβόμαστε πίσω από το δάχτυλό μας, η συνεδρίαση έχει ξεκινήσει από τις εννέα το πρωί. Φτάνουμε αισίως μία ώρα τη νύχτα. Όλη η Βουλή συζητάει από τις εννέα το πρωί μέχρι τώρα τι θα κάνει η κοινοβουλευτική Πλειοψηφία. Όλη η Βουλή συζητάει «Θα απέχει τελικά η κοινοβουλευτική Πλειοψηφία; Θα συμμετέχει στη διαδικασία η κοινοβουλευτική Πλειοψηφία;». Και πού καταλήγουμε τελικά μία η ώρα το πρωί; Ότι ο κ. Μητσοτάκης αποφάσισε ούτε να απέχει ούτε να συμμετέχει στη διαδικασία. Αποφάσισε να εφαρμόσει ένα τέχνασμα, ένα κόλπο, το οποίο ξεπερνώντας και τον ίδιο του τον εαυτό, ευτελίζει πέραν κάθε προηγούμενου την κοινοβουλευτική διαδικασία.

Εδώ, κύριε Πρόεδρε, επιτρέψτε μου να πω, ότι αυτό είναι ένα ζήτημα το οποίο αφορά και το Προεδρείο. Αφορά και τον Πρόεδρο της Βουλής. Πώς είναι δυνατόν να επιτρέπει αυτόν τον απόλυτο ευτελισμό της κοινοβουλευτικής διαδικασίας με τους εννέα, δέκα -πόσοι είναι- από τους εκατόν πενήντα έξι, οι οποίοι έχουν έρθει εδώ να κάνουν τη βάρδια, να τους δώσει και ένα επίδομα βαρέων και ανθυγιεινών μετά ο κ. Μητσοτάκης, για να καθαρίσουν;

Λοιπόν, εδώ ξεφτιλίζεται το Κοινοβούλιο με όλα αυτά τα οποία συμβαίνουν και πρέπει και ο Πρόεδρος της Βουλής να παρέμβει σε όλο αυτό. Είναι προφανές ότι κατά τη γνώμη μας και το αίτημα το οποίο διατυπώθηκε από την πλευρά του ΠΑΣΟΚ είναι ένα αίτημα εύλογο. Νομίζω ότι κάθε λογικός άνθρωπος καταλαβαίνει ότι δεν είναι δυνατό να προχωρήσει μια διαδικασία ψηφοφορίας με απούσα την κοινοβουλευτική Πλειοψηφία.

Ο κ. Μητσοτάκης για να «μαντρώσει» τους Βουλευτές του, για να διασφαλίσει ότι δεν θα έχει διαρροές, επέλεξε να οδηγήσει στην πλήρη απαξίωση το Ελληνικό Κοινοβούλιο και αυτό είναι κάτι το οποίο θα το κουβαλάει στη σύντομη –ελπίζουμε- υπόλοιπη πρωθυπουργική του θητεία, αλλά θα το κουβαλάει και στη συνέχεια και η παράταξή του, για το γεγονός ότι έφτασαν σε αυτό το πρωτοφανές σημείο εξευτελισμού.

(Χειροκροτήματα)

Εύλογο, λοιπόν, το αίτημα που διατυπώθηκε. Το υποστηρίζουμε και θεωρούμε ότι η διαδικασία δεν μπορεί να προχωρήσει αν δεν αποκατασταθεί η κοινοβουλευτική τάξη, κύριε Πρόεδρε.

(Χειροκροτήματα)

**ΠΡΟΕΔΡΕΥΩΝ (Γεώργιος Γεωργαντάς):** Ο κ. Χήτας και αμέσως μετά ο κ. Καραθανασόπουλος.

Παρακαλώ, κύριε Χήτα.

**ΚΩΝΣΤΑΝΤΙΝΟΣ ΧΗΤΑΣ:** Κύριε Πρόεδρε, κατ’ αρχάς, να πω ότι όσο το καθυστερούμε, μπορεί να μαζευτούνε! Να έχουμε τον νου μας!

(Χειροκροτήματα και γέλωτες στην Αίθουσα)

**ΑΛΕΞΗΣ ΧΑΡΙΤΣΗΣ (Πρόεδρος της Κοινοβουλευτικής Ομάδας της Νέας Αριστεράς):** Να μαζευτούν και να αναλάβουν την ευθύνη τους!

**ΚΩΝΣΤΑΝΤΙΝΟΣ ΧΗΤΑΣ:** Όσο το καθυστερούμε, είναι ικανοί να πάρουν αεροπλάνα και βαπόρια για να έρθουν να ψηφίσουν.

**ΑΛΕΞΗΣ ΧΑΡΙΤΣΗΣ (Πρόεδρος της Κοινοβουλευτικής Ομάδας της Νέας Αριστεράς):** Να αναλάβουν την ευθύνη της. Αυτό πρέπει να κάνουν, αλλά κρύβονται.

**ΚΩΝΣΤΑΝΤΙΝΟΣ ΧΗΤΑΣ:** Δεν ξέρω αν το θέμα που τίθεται αυτή τη στιγμή είναι παρεμπίπτον, που είναι, πάντως σίγουρα είναι γελοίο. Η εικόνα αυτή είναι γελοία. Θλίβομαι πάρα πολύ που λέω αυτά τα πράγματα, αλλά εδώ μιλάμε για μια αστεία εικόνα.

Αυτή, λοιπόν -και αναφέρομαι στους φίλους τηλεθεατές Συνέλληνες που μας παρακολουθούν- εδώ αριστερά είναι η εικόνα της Νέας Δημοκρατίας. Αυτή η εικόνα, λοιπόν, εκεί είναι της Νέας Δημοκρατίας. Κι εδώ είναι η Αντιπολίτευση.

Κύριε Πρόεδρε, για τα παρεμπίπτοντα αποφαίνεται ο Πρόεδρος, άρθρο 67. Αν διατυπωθούν αντιρρήσεις, αποφασίζει η Βουλή με ανάταση ή έγερση και χωρίς άλλη συζήτηση.

(Χειροκροτήματα)

Για να σηκωθούμε, γιατί από το πρωί σας ψάχνουμε. Κρύβεστε κάτω από τον μανδύα που πάτε να καλύψετε όλα τα σκάνδαλά σας. Έχετε αυτομπαζωθεί και σήμερα. Έχετε τέτοια έφεση στο μπάζωμα, που αυτομπαζώνεστε ακόμα και σήμερα. Και αναφέρομαι στην Κυβέρνηση και στη Νέα Δημοκρατία.

Εδώ σήμερα μιλάμε για ένα κανονικό πραξικόπημα. Σήμερα μιλάμε ότι εκτίθεται πραγματικά και η δημοκρατία, εκτίθεται και το Κοινοβούλιο. Ακούστε λίγο. Είναι πολύ κακή εικόνα που παρουσιάζουμε στα μάτια των Ελλήνων πολιτών, του ελληνικού λαού. Έχετε ευνουχίσει και τη δημοκρατία, την έχετε ισοπεδώσει πραγματικά. Σήμερα έχετε δώσει τον καλύτερό σας εαυτό. Μπράβο σας! Όχι, μπράβο σας πραγματικά! Είστε οι καλύτεροι! Σήμερα τα έχετε κάνει όλα.

Σε εμάς, δυστυχώς, επειδή το θέμα είναι πάρα πολύ σοβαρό, προκαλείτε μόνο συναισθήματα οργής και αγανάκτησης για τη σημερινή εικόνα. Οργή και αγανάκτηση είναι τα συναισθήματα που μπορούμε να εκφράσουμε αυτή τη στιγμή, 00.55΄ το ξημέρωμα, για την εικόνα που παρουσιάζετε στην Εθνική Αντιπροσωπεία. Νομίζετε ότι είστε με τον «Φραπέ» σε κάποιο καφενείο. Εδώ είναι η Ελληνική Βουλή, κύριε Πρόεδρε, και λείπει η Κυβέρνηση από μία τόσο σοβαρή κουβέντα που κατασπαταλήθηκαν εκατομμύρια ευρώ. Φαγωθήκαν, τα έκλεψαν οι «γαλάζιες ακρίδες» και όχι μόνο.

Ξέρετε, θα συνέχιζα και θα γελούσαμε με την εικόνα που παρουσιάζετε, αν το θέμα δεν ήταν τόσο σοβαρό. Αλλά εδώ πρέπει πραγματικά να μιλάμε σοβαρά. Κάνατε τη Βουλή τσίρκο, δυστυχώς. Η Κυβέρνηση έχει κάθε επιλογή να παρουσιάζει μια εικόνα τσίρκου. Δεν έχετε κανένα δικαίωμα, όμως, να κάνετε τσίρκο και τη Βουλή, που εδώ μέσα είναι ο κάθε Έλληνας και κάθε Ελληνίδα μέσω ημών.

Ευχαριστώ πολύ.

(Χειροκροτήματα)

**ΠΡΟΕΔΡΕΥΩΝ (Γεώργιος Γεωργαντάς):** Τον λόγο έχει ο κ. Καραθανασόπουλος από το ΚΚΕ.

**ΝΙΚΟΛΑΟΣ ΚΑΡΑΘΑΝΑΣΟΠΟΥΛΟΣ:** Ευχαριστώ, κύριε Πρόεδρε.

Έχουμε τοποθετηθεί και έχουμε πάρει θέση από την αρχή. Είχαμε, δηλαδή, προειδοποιήσει την κυβερνητική Πλειοψηφία για τις μεθοδεύσεις της σχετικά με την ψηφοφορία και για τα όποια τεχνάσματα επεξεργάζεται σε σχέση με αυτήν.

Ως ΚΚΕ καταγγείλαμε τις κυβερνητικές μεθοδεύσεις συγκάλυψης και εκφυλισμού αυτής της διαδικασίας. Το γεγονός ότι η Νέα Δημοκρατία αναγκάζεται να καταφύγει στις επιστολικές ψήφους, αποτελεί μία ακόμη απόδειξη του εκφυλισμού της. Αξιοποιείται, δηλαδή, μια διάτρητη καθ’ όλα διαδικασία.

Ως ΚΚΕ δεν θα δώσουμε στη Νέα Δημοκρατία καμία δυνατότητα και καμία διέξοδο διαφυγής για να πετάξει από πάνω της τις καραμπινάτες ευθύνες που έχει σε σχέση με το σκάνδαλο για τον ΟΠΕΚΕΠΕ.

**ΠΡΟΕΔΡΕΥΩΝ (Γεώργιος Γεωργαντάς):** Ευχαριστώ πάρα πολύ.

Ο κ. Βρεττός από τη Νίκη έχει τον λόγο, παρακαλώ.

**ΝΙΚΟΛΑΟΣ ΒΡΕΤΤΟΣ:** Κύριε Πρόεδρε, το πολίτευμά μας είναι Προεδρευομένη Κοινοβουλευτική Δημοκρατία και μία από τις πιο σημαντικές λειτουργίες του Ελληνικού Κοινοβουλίου είναι όταν έρχεται κάποια δικογραφία στη Βουλή για να εξεταστούν κατά πόσο οι Υπουργοί έχουν εμπλακεί σε αδικήματα και είναι πιθανόν να έχουν και ποινικές ευθύνες.

Με αίσθηση ευθύνης και συναίσθησης ακριβώς του πόσο σημαντικό συνειδησιακά για τον κάθε έναν Βουλευτή είναι να ψηφίζει για να πηγαίνει ένας υπουργός ή πρώην υπουργός στην προανακριτική επιτροπή, έτσι ώστε να εξεταστεί και να απολογηθεί στη διαδικασία αυτή, έρχεται σήμερα η Νέα Δημοκρατία και απαξιεί εντελώς για την πιο σημαντική ίσως -για μένα σίγουρα η πιο σημαντική- στιγμή λειτουργίας του Ελληνικού Κοινοβουλίου.

Σίγουρα αυτή η εικόνα που δείχνει η Νέα Δημοκρατία, οι Βουλευτές της, αποτελεί μια μαύρη σελίδα για τη λειτουργία του Ελληνικού Κοινοβουλίου. Γιατί ποιο είναι το βασικό καθήκον ενός Έλληνα Βουλευτή; Σε αυτή τη στιγμή να βρίσκεται εδώ και να έχει το θάρρος απέναντι στη δημοσιότητα και απέναντι στους Έλληνες πολίτες που παρακολουθούν ποιοι Βουλευτές τους εκπροσωπούν, ποιοι Βουλευτές τους αντιπροσωπεύουν, με ποιο θάρρος, με ποιο σθένος αναλαμβάνουν την ευθύνη της γνώμης τους. Και τι απαντούν οι Βουλευτές της Νέας Δημοκρατίας; Δεν σας υπολογίζουμε καθόλου, είμαστε στο σπίτι μας, με τις πιτζάμες μας, τα σορτσάκια μας, τις μπύρες μας, ενώ πληρωνόμαστε κάθε μήνα. Στέλνουμε εδώ δίκην κοροϊδίας και προσβολής κυρίως για τους Έλληνες πολίτες που υποφέρουν από τις επιλογές τους και από τα μέτρα και από τους νόμους που περνούν σε βάρος τους και κάθονται στο σπίτι τους, για ποιον λόγο; Για να κάνουν παιχνιδάκια; Να δείξουν ότι απαξιώνουν την Αντιπολίτευση; Αυτή είναι η σοβαρή πολιτική που προάγεται καλύτερα και κατευθύνεται από τον ίδιο τον πρωθυπουργό.

Όμως, σήμερα έχει ευθύνη και ο Πρόεδρος της Βουλής που πραγματικά σε μια τόσο ακραία στιγμή λειτουργίας του Κοινοβουλίου λείπει. Δεν έχει να κάνει με εσάς. Έχει να κάνει με την ευθύνη του ιδίου να βρίσκεται εδώ και να δίνει την εντολή, να αποδέχεται τι; Κάποιους φακέλους οι οποίοι δεν εξασφαλίζουν τη μυστικότητα της ψηφοφορίας.

Γιατί τι σημαίνει να ψηφίζουμε για τη σύσταση προανακριτικής; Σημαίνει ότι έχουμε το δικαίωμα και την υποχρέωση της μυστικής ψήφου. Και σήμερα τι έχουμε; Αόρατους βουλευτές οι οποίοι είναι εξαφανισμένοι και κρυμμένοι. Γιατί η κατάχρηση της επιστολικής ψήφου που γίνεται σήμερα ομαδικά και οργανωμένα, είναι μια πρόνοια -δόθηκε η επιστολική ψήφο ως πρόνοια- της δημοκρατικής λειτουργίας της Βουλής, ώστε για λόγους ανωτέρας βίας κάποιος Βουλευτής που αισθάνεται την ευθύνη της παρουσίας, να μπορεί να συμμετέχει σε αυτές τις ύψιστες στιγμές. Και προφανώς όταν λείπουν, όχι απλώς δεν υπολογίζουν, αλλά εξευτελίζουν τον θεσμό και προσβάλλουν τους Έλληνες πολίτες που με τα νομοθετήματά τους τους έχουν εξαθλιώσει.

Αυτή η εξαθλίωση θα γυρίσει στην Κοινοβουλευτική Ομάδα της Νέας Δημοκρατίας και προφανώς στον υπεύθυνο, τον Πρωθυπουργό και Πρόεδρό της. Ευχαριστώ.

**ΠΡΟΕΔΡΕΥΩΝ (Γεώργιος Γεωργαντάς):** Ευχαριστώ τους συναδέλφους.

Κύριε Μάντζο, απευθύνομαι σε εσάς επειδή εσείς ήσασταν ο πρώτος που μιλήσατε επί του παρεμπίπτον ζητήματος το οποίο θέσατε. Όπως το έχετε διατυπωμένο, αναφέρεστε στην απαίτηση του άρθρου 86 του Συντάγματος. Το ζήτημα το οποίο τίθεται όταν μιλάτε για δεδηλωμένη πλειοψηφία, έχει να κάνει με την απαρτία. Η απαρτία, όπως ξέρετε πάρα πολύ καλά, είναι αυτή που καθορίζεται στο άρθρο 67 του Συντάγματος και απαιτεί έναν ελάχιστο αριθμό Βουλευτών, εβδομήντα πέντε.

(Θόρυβος - διαμαρτυρίες)

Ακούστε με λίγο. Αυτή τη στιγμή εδώ βρίσκονται τουλάχιστον ενενήντα Βουλευτές και η κάμερα της Βουλής είναι αδιάψευστος μάρτυρας. Αυτό στο οποίο αναφέρεστε εσείς, στο 86, είναι ο ελάχιστος αριθμός ψήφων για να παρθεί μια απόφαση. Αλλά αυτό δεν είναι ζήτημα, το οποίο μπορεί να αντιμετωπιστεί ως παρεμπίπτον. Είναι επί της αποφάσεως. Επί της απαρτίας είναι ξεκάθαρο ότι υπάρχει απαρτία των εβδομήντα πέντε Βουλευτών που απαιτούνται, πολύ πάνω, και νομίζω ότι αυτό δεν το αμφισβητεί κανένας και υπάρχει και τηλεόραση.

Και αυτό το ζήτημα το παρεμπίπτον, έτσι όπως τίθεται, δεν μπορεί να γίνει δεκτό από το Προεδρείο.

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Κύριε Πρόεδρε, τον λόγο.

**ΠΡΟΕΔΡΕΥΩΝ (Γεώργιος Γεωργαντάς):** Λοιπόν μόνο ο κ. Μάντζος, αν θέλει κάτι να πει, γιατί νομίζω ότι είναι ξεκάθαρο πλήρως όλο αυτό και έτσι όπως το ανέφερα.

Παρακαλώ, κύριε Μάντζο, για ένα λεπτό.

**ΔΗΜΗΤΡΙΟΣ ΜΑΝΤΖΟΣ:** Ευχαριστώ κύριε Πρόεδρε, για ένα λεπτό και πολύ συντομότερα.

Απ’ ό,τι καταλαβαίνουμε, παρά τον ευτελισμό που συντελείται αυτήν τη στιγμή για την Ελληνική Δημοκρατία με ευθύνη της Νέας Δημοκρατίας, ευτελισμό ιστορικό -μας βλέπει όλη η Ευρώπη όχι μόνο η Ελλάδα, υπάρχει ευρωπαϊκή δικογραφία για σκάνδαλο και είστε ελάχιστοι Βουλευτές της Πλειοψηφίας- παρά τον ευτελισμό που συντελείται μπροστά σας με ευθύνη του Πρωθυπουργού, θέλετε να μοιραστείτε την ευθύνη και εσείς ως Προεδρείο της Βουλής και να αποφασίσετε.

Σύμφωνα λοιπόν με το άρθρο 67 παράγραφος 7, εφόσον αυτή είναι η απόφαση σας, διατυπώνουμε αντιρρήσεις και ζητούμε η Βουλή να αποφασίσει με ανάταση ή έγερση, χωρίς άλλη συζήτηση.

(Χειροκροτήματα)

**ΠΡΟΕΔΡΕΥΩΝ (Γεώργιος Γεωργαντάς):** Στα παρεμπίπτοντα ζητήματα στα οποία είναι απολύτως ξεκάθαρο, όπως είναι ο αριθμός των ελαχίστων Βουλευτών για την απαρτία, δεν τίθεται κανένα ζήτημα καμίας ψηφοφορίας, η οποία ούτως η άλλως θα γινόταν από τους Κοινοβουλευτικούς Εκπροσώπους που εκπροσωπούν τα κόμματά τους. Αδιάψευστος μάρτυρας, λοιπόν, είναι το κανάλι της Βουλής και η τηλεόραση.

Εδώ μέσα τώρα είναι ενενήντα Βουλευτές, αριθμός μεγαλύτερος από τον ελάχιστο αριθμό των εβδομήντα πέντε που απαιτεί το άρθρο 67 και παρακαλώ προχωρούμε επί της ψηφοφορίας. Δεν υπάρχει κάτι άλλο, για να συζητηθεί.

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Κύριε Πρόεδρε, έχουμε ζητήσει τον λόγο!

(Θόρυβος - διαμαρτυρίες)

**ΠΡΟΕΔΡΕΥΩΝ (Γεώργιος Γεωργαντάς):** Κυρίες και κύριοι συνάδελφοι κηρύσσεται περαιωμένη η συζήτηση…

(Όρθιοι οι Βουλευτές του ΠΑΣΟΚ - Κινήματος Αλλαγής, του ΣΥΡΙΖΑ - Προοδευτική Συμμαχία, του ΚΚΕ, της Ελληνικής Λύσης, της Νέας Αριστεράς, του Δημοκρατικού Πατριωτικού Κινήματος-ΝΙΚΗ και της Πλεύσης Ελευθερίας διαμαρτύρονται εντόνως)

Έχω απορρίψει το παρεμπίπτον ζήτημα.

**ΔΗΜΗΤΡΙΟΣ ΜΑΝΤΖΟΣ:** Κύριε Πρόεδρε, σας διάβασα τον Κανονισμό της Βουλής!

**ΝΙΚΟΛΑΟΣ ΠΑΠΠΑΣ:** Όχι, κύριε Πρόεδρε!

**ΠΡΟΕΔΡΕΥΩΝ (Γεώργιος Γεωργαντάς):** Αμφισβητείτε ότι είστε εβδομήντα πέντε Βουλευτές εδώ μέσα, ότι είναι ενενήντα όλοι; Αμφισβητείτε ότι τη στιγμή που θέσατε το θέμα δεν ήταν εδώ ενενήντα Βουλευτές;

(Θόρυβος - διαμαρτυρίες)

**ΝΙΚΟΛΑΟΣ ΠΑΠΠΑΣ:** Όχι, κύριε Πρόεδρε, δεν θα το κάνετε αυτό.

**ΔΙΟΝΥΣΙΟΣ-ΧΑΡΑΛΑΜΠΟΣ ΚΑΛΑΜΑΤΙΑΝΟΣ:** Κύριε Πρόεδρε, να τεθεί σε ψηφοφορία.

(Θόρυβος - διαμαρτυρίες)

**ΠΡΟΕΔΡΕΥΩΝ (Γεώργιος Γεωργαντάς):** Όχι, όταν είναι καθαρό το παρεμπίπτον ζήτημα, δεν τίθεται κανένα θέμα ψηφοφορίας, κανένα θέμα αντίρρησης.

(Όρθιοι οι Βουλευτές του ΠΑΣΟΚ - Κινήματος Αλλαγής, του ΣΥΡΙΖΑ-Προοδευτική Συμμαχία, του ΚΚΕ, της Ελληνικής Λύσης, της Νέας Αριστεράς, του Δημοκρατικού Πατριωτικού Κινήματος-ΝΙΚΗ και της Πλεύσης Ελευθερίας διαμαρτύρονται εντόνως)

Αμφισβητείτε ότι είναι ενενήντα οι Βουλευτές εδώ;

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Κύριε Πρόεδρε, τον λόγο!

(Θόρυβος - διαμαρτυρίες)

**ΠΡΟΕΔΡΕΥΩΝ (Γεώργιος Γεωργαντάς):** Δεν έγινε καμία ψηφοφορία γιατί δεν χρειάζεται να γίνει. Είναι ενενήντα Βουλευτές. Τους είδε ο Πρόεδρος, τους βλέπει το κανάλι της Βουλής, τους βλέπει όλη η Ελλάδα. Είναι ενενήντα Βουλευτές εδώ, πολλοί περισσότεροι από τους εβδομήντα πέντε που προβλέπεται.

(Θόρυβος - διαμαρτυρίες)

Κηρύσσεται περαιωμένη η συζήτηση….

(Όρθιοι οι Βουλευτές του ΠΑΣΟΚ - Κινήματος Αλλαγής, του ΣΥΡΙΖΑ - Προοδευτική Συμμαχία, του ΚΚΕ, της Ελληνικής Λύσης, της Νέας Αριστεράς, του Δημοκρατικού Πατριωτικού Κινήματος-ΝΙΚΗ και της Πλεύσης Ελευθερίας διαμαρτύρονται εντόνως)

…για τη σύσταση Ειδικής Κοινοβουλευτικής Επιτροπής προς διενέργεια προκαταρκτικής εξέτασης σύμφωνα με το άρθρο 86 παράγραφος 3 του Συντάγματος, το άρθρο 153 του Κανονισμού της Βουλής και το άρθρο 5 του ν.3126/2003….

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Κύριε Πρόεδρε, τον λόγο!

(Θόρυβος - διαμαρτυρίες)

**ΠΡΟΕΔΡΕΥΩΝ (Γεώργιος Γεωργαντάς):** Κύριοι συνάδελφοι, ακούστηκαν όσα θέλατε να πείτε. Μην ευτελίζουμε τη διαδικασία. Οι Βουλευτές είναι ενενήντα εδώ μέσα. Οι κάμερες το καταδεικνύουν σε όλους. Επί αυτού μπορεί να πει κάποιος; Είναι ενενήντα οι Βουλευτές ή δεν είναι;

(Θόρυβος - διαμαρτυρίες)

Πείτε μου, κύριε Μάντζο και παρακαλώ όλους.

**ΔΗΜΗΤΡΙΟΣ ΜΑΝΤΖΟΣ:** Κύριε Πρόεδρε, σας έχει πέσει στους ώμους ιστορική ευθύνη. Εσείς προσωπικά…

**ΝΟΤΗΣ ΜΗΤΑΡΑΚΗΣ:** Αφήστε τα προσωπικά.

**ΔΗΜΗΤΡΙΟΣ ΜΑΝΤΖΟΣ:** Και εσείς να τα αφήσετε, κύριε Μηταράκη. Ντροπή σας, ντροπή αυτό που κάνετε όλη μέρα! Ντροπή όλη δική σας.

(Θόρυβος - διαμαρτυρίες)

Κύριοι συνάδελφοι, αν μου επιτρέπετε.

Να σεβαστείτε, κύριε Πρόεδρε, προσωπικά τον κοινοβουλευτισμό μας, τη δημοκρατία μας, να θέσετε το παρεμπίπτον ζήτημα της αναβολής σε ψηφοφορία, γιατί είναι πάρα πολύ σοβαρό το αίτημα της αναβολής. Σας διάβασα τη διάταξη. Σας καταθέτουμε ένσταση, επειδή δεν κάνετε την καταμέτρηση όπως πρέπει. Και σας ζητούμε για μία ύστατη φορά, έστω τώρα, προστατεύστε το Κοινοβούλιο. Πού είναι οι συνάδελφοι;

**ΠΡΟΕΔΡΕΥΩΝ (Γεώργιος Γεωργαντάς):** Απαντήστε επί της ουσίας. Δεν είναι ενενήντα Βουλευτές εδώ; Σας παρακαλώ.

(Όρθιοι οι Βουλευτές του ΠΑΣΟΚ - Κινήματος Αλλαγής, του ΣΥΡΙΖΑ - Προοδευτική Συμμαχία, του ΚΚΕ, της Ελληνικής Λύσης, της Νέας Αριστεράς, του Δημοκρατικού Πατριωτικού Κινήματος-ΝΙΚΗ και της Πλεύσης Ελευθερίας διαμαρτύρονται εντόνως)

Βλέπω ότι είναι ενενήντα Βουλευτές. Η απαρτία υπάρχει. Μπορούμε να προχωρήσουμε παρακαλώ; Δεν μπορώ να καταλάβω, γιατί αυτή η ένταση και η επίθεση.

(Θόρυβος - διαμαρτυρίες)

Το ζήτημα της απαρτίας είναι το μόνο που υπάρχει για να λυθεί.

**ΔΗΜΗΤΡΙΟΣ ΜΑΝΤΖΟΣ:** Κύριε Πρόεδρε, αυτές εκεί είναι οι επιστολικές ψήφοι…

**ΠΡΟΕΔΡΕΥΩΝ (Γεώργιος Γεωργαντάς):** Κοιτάξτε λίγο, το παρεμπίπτον που θέσατε, έχει να κάνει με την απαρτία. Η απαρτία αυτή τη στιγμή -το βλέπουν όλοι- υπάρχει μέσα στη Βουλή. Σας παρακαλώ!

**ΔΗΜΗΤΡΙΟΣ ΜΑΝΤΖΟΣ:** Κύριε Πρόεδρε, να το πούμε απλά. Αυτές εκεί είναι οι επιστολικές….

**ΠΡΟΕΔΡΕΥΩΝ (Γεώργιος Γεωργαντάς):** Ακουστήκατε όλοι. Προχωράμε.

(Θόρυβος - διαμαρτυρίες)

**ΑΛΕΞΑΝΔΡΟΣ-ΧΡΗΣΤΟΣ ΑΥΛΩΝΙΤΗΣ:** Εκατόν πενήντα ένα πρέπει να είναι!

**ΠΡΟΕΔΡΕΥΩΝ (Γεώργιος Γεωργαντάς):** Συζήτηση και λήψη απόφασης…

**ΔΗΜΗΤΡΙΟΣ ΜΑΝΤΖΟΣ:** Κύριε Πρόεδρε, να κλείσω, να ολοκληρώσω.

**ΠΡΟΕΔΡΕΥΩΝ (Γεώργιος Γεωργαντάς):** Δεν έχετε τον λόγο. Τελείωσε η συζήτηση!

(Όρθιοι οι Βουλευτές του ΠΑΣΟΚ - Κινήματος Αλλαγής, του ΣΥΡΙΖΑ - Προοδευτική Συμμαχία, του ΚΚΕ, της Ελληνικής Λύσης, της Νέας Αριστεράς, του Δημοκρατικού Πατριωτικού Κινήματος-ΝΙΚΗ και της Πλεύσης Ελευθερίας διαμαρτύρονται εντόνως)

Κηρύσσεται περαιωμένη η συζήτηση για τη σύσταση Ειδικής Κοινοβουλευτικής Επιτροπής προς διενέργεια προκαταρκτικής εξέτασης σύμφωνα…

**ΔΗΜΗΤΡΙΟΣ ΜΑΝΤΖΟΣ:** Κύριε Πρόεδρε, αυτή η απόφαση αρνούμαστε να αναγνωρίσουμε ότι θα προκαλέσει δεδικασμένο.

**ΠΡΟΕΔΡΕΥΩΝ (Γεώργιος Γεωργαντάς):** Κοιτάξτε, κύριοι συνάδελφοι, μην το κάνετε αυτό. Νομίζω ότι εσείς πλέον ιστορικά καταγράφεστε για την εικόνα του Κοινοβουλίου αυτή τη στιγμή. Δική σας είναι η ιστορική αρνητική καταγραφή αυτή τη στιγμή.

(Θόρυβος - διαμαρτυρίες)

**ΔΗΜΗΤΡΙΟΣ ΜΑΝΤΖΟΣ:** Κύριε Πρόεδρε, αρνούμαστε να αναγνωρίσουμε ότι αυτή η απόφαση παράγει δεδικασμένο!

**ΠΡΟΕΔΡΕΥΩΝ (Γεώργιος Γεωργαντάς):** Υπάρχει ένας Κανονισμός, υπάρχει ένα Σύνταγμα, υπάρχει απαρτία αυτή τη στιγμή στη Βουλή. Νομίζω οι παλαιότεροι το καταλαβαίνουν, οι ηρεμότεροι το καταλαβαίνουν. Παρακαλώ!

(Όρθιοι οι Βουλευτές του ΠΑΣΟΚ - Κινήματος Αλλαγής, του ΣΥΡΙΖΑ - Προοδευτική Συμμαχία, του ΚΚΕ, της Ελληνικής Λύσης, της Νέας Αριστεράς, του Δημοκρατικού Πατριωτικού Κινήματος-ΝΙΚΗ και της Πλεύσης Ελευθερίας διαμαρτύρονται εντόνως)

**ΔΗΜΗΤΡΙΟΣ ΜΑΝΤΖΟΣ:** Είναι ντροπή σας! Δεν παράγεται δεδικασμένο!

**ΠΡΟΕΔΡΕΥΩΝ (Γεώργιος Γεωργαντάς):** Κηρύσσεται περαιωμένη η συζήτηση για τη σύσταση Ειδικής Κοινοβουλευτικής Επιτροπής προς διενέργεια προκαταρκτικής εξέτασης σύμφωνα με το άρθρο 86 παράγραφος 3 του Συντάγματος, τα άρθρα 153…

(Όρθιοι οι Βουλευτές του ΠΑΣΟΚ - Κινήματος Αλλαγής, του ΣΥΡΙΖΑ - Προοδευτική Συμμαχία, του ΚΚΕ, της Ελληνικής Λύσης, της Νέας Αριστεράς, του Δημοκρατικού Πατριωτικού Κινήματος-ΝΙΚΗ και της Πλεύσης Ελευθερίας διαμαρτύρονται εντόνως)

**ΝΙΚΟΛΑΟΣ ΠΑΠΠΑΣ:** Έχουμε αιτηθεί ψηφοφορία, κύριε Πρόεδρε!

**ΠΡΟΕΔΡΕΥΩΝ (Γεώργιος Γεωργαντάς):** Όταν ξεκινάει η ψηφοφορία, δεν υπάρχει θέμα. Όταν ξεκινάει η ψηφοφορία, δεν υπάρχει ζήτημα.

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Κύριε Γεωργαντά σας έχουμε ζητήσει ψηφοφορία!

**ΠΡΟΕΔΡΕΥΩΝ (Γεώργιος Γεωργαντάς):** Όταν ξεκινήσει η ψηφοφορία, θα θέσετε ό,τι άλλο θέλετε, αν υπάρχει κάτι.

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Κύριε Πρόεδρε, τον λόγο!

**ΠΡΟΕΔΡΕΥΩΝ (Γεώργιος Γεωργαντάς):** …σύμφωνα με το άρθρο 86 παράγραφος 3 του Συντάγματος τα άρθρα 153 επόμενα του Κανονισμού της Βουλής και το άρθρο 5 του ν.3126/2003 περί της ποινικής ευθύνης των Υπουργών όπως ισχύουν, με τον υπ’ αριθμ πρωτ**.** 4737/15.07.2025 και 4761/15.07.2025προτάσεων που κατέθεσαν, αντίστοιχα:

Α)Ο Πρόεδρος της Κοινοβουλευτικής Ομάδας **«**ΣΥΝΑΣΠΙΣΜΟΣ ΡΙΖΟΣΠΑΣΤΙΚΗΣ ΑΡΙΣΤΕΡΑΣ-ΠΡΟΟΔΕΥΤΙΚΗ ΣΥΜΜΑΧΙΑ» κ. Σωκράτης Φάμελλος και είκοσι πέντε Βουλευτές της Κοινοβουλευτικής του Ομάδας, καθώς και ο Πρόεδρος της Κοινοβουλευτικής Ομάδας **«**ΝΕΑ ΑΡΙΣΤΕΡΑ» κ. Αλέξανδρος (Αλέξης) Χαρίτσης και δέκα Βουλευτές της Κοινοβουλευτικής του Ομάδας σχετικά με «το σκάνδαλο του Οργανισμού Πληρωμών και Ελέγχου Κοινοτικών Ενισχύσεων Προσανατολισμού και Εγγυήσεων (ΟΠΕΚΕΠΕ)» κατά των κ.κ:

(Θόρυβος - διαμαρτυρίες)

Παρακαλώ!

α) Βορίδη Μαυρουδή (Μάκη), Υπουργό Αγροτικής Ανάπτυξης και Τροφίμων από 09/07/2019 έως 05/01/2021 και

β) Αυγενάκη Ελευθέριου, Υπουργό Αγροτικής Ανάπτυξης και Τροφίμων από 27/06/2023 έως 14/06/2024 για την ενδεχόμενη τέλεση κατά την άσκηση των καθηκόντων τους των αδικημάτων της:

(i) συνέργειας σε κατάχρηση κατά των οικονομικών συμφερόντων της Ευρωπαϊκής Ένωσης και (ii) ηθικής αυτουργίας στην τέλεση κατάχρησης κατά των οικονομικών συμφερόντων της Ευρωπαϊκής Ένωσης [Άρθρο 22 παρ. 1 του Κανονισμού EPPO, 5 παρ. 1, 4 παρ. 3 και 4 της Οδηγίας (ΕΕ) 2017/1371], τα οποία υπάγονται στο εθνικό δίκαιο τυποποιούνται και τιμωρούνται ως:

(α) Συνέργεια σε κακουργηματική απιστία κατά των οικονομικών συμφερόντων της Ευρωπαϊκής Ένωσης, τελεσθείσα από κοινού και κατ’ επανάληψη, με ζημία άνω των 120.000 ευρώ (άρθρ. 390 παρ.1 και 2 σε συνδ. με άρθρ. 47 ΠΚ).

(Θόρυβος - διαμαρτυρίες)

(β) Ηθική αυτουργία σε κακουργηματική απιστία κατά των οικονομικών συμφερόντων της Ε.Ε., τελεσθείσα από κοινού και κατ’ επανάληψη, με ζημία άνω των 120.000 ευρώ. (άρθρ. 390 παρ.1 και 2 σε συνδ. με άρθρ. 46 παρ. 1 ΠΚ), καθώς και για οποιοδήποτε άλλο έγκλημα προκύψει, κατά την διενεργηθησόμενη Προκαταρκτική Εξέταση [Άρθρα 26α, 27, 46 παρ. 1, 47, 94, 98, 390 παρ. 1 και 2 ΠΚ και 24 παρ. 4, 26 παρ. 1 και 3 του Ν. 4689/2020.

Β) ο Αρχηγός της Αξιωματικής Αντιπολίτευσης και Πρόεδρος της Κοινοβουλευτικής Ομάδας «ΠΑΣΟΚ - ΚΙΝΗΜΑ ΑΛΛΑΓΗΣ», κ. Νικόλαος Ανδρουλάκης και τριάντα δύο (32) Βουλευτές της Κοινοβουλευτικής του Ομάδας, καθώς και (δύο) 2 ανεξάρτητοι Βουλευτές, σχετικά με τη «διαδικασία συστηματικής κλοπής των ενισχύσεων από τους παραγωγικούς αγρότες και κτηνοτρόφους», για την ενδεχόμενη τέλεση, κατά την άσκηση των καθηκόντων τους, των αδικημάτων «της συνέργειας σε απιστία κατ’ εξακολούθηση, με βλάβη που υπερβαίνει τις 120.000 ευρώ», για τους πρώην Υπουργούς Αγροτικής Ανάπτυξης και Τροφίμων κ.κ. Μαυρουδή (Μάκη) Βορίδη και Ελευθέριου Αυγενάκη, «ενώ για τον δεύτερο εξ αυτών, σε ό,τι αφορά ειδικά τις έντονες πιέσεις του για αποδεσμεύσεις υπόπτων ΑΦΜ και παράνομες καταβολές, προκύπτουν επιπρόσθετα ενδείξεις τέλεσης της πράξης της ηθικής αυτουργίας σε απιστία, τετελεσμένης και σε απόπειρα, με βλάβη που υπερβαίνει τις 120.000 ευρώ» και σύμφωνα με τα διαλαμβανόμενα στην πρόταση.

Όπως κατά πλειοψηφία αποφασίσαμε στην έναρξη της συνεδρίασης και σύμφωνα με την παράγραφο 3 του άρθρου 86 του Συντάγματος, τις παραγράφους 8 και 9 του άρθρου 155 και το άρθρο 73 του Κανονισμού της Βουλής, η Ολομέλεια της Βουλής αποφασίζει με μυστική ψηφοφορία για τη συγκρότηση ή μη ειδικής κοινοβουλευτικής επιτροπής για τη διεξαγωγή προκαταρκτικής εξέτασης. Η σχετική απόφαση λαμβάνεται με την απόλυτη πλειοψηφία του όλου αριθμού των Βουλευτών, αλλιώς η πρόταση απορρίπτεται.

Σας υπενθυμίζω ότι σύμφωνα με το άρθρο 155 παράγραφος 8 εδάφιο β΄ του Κανονισμού της Βουλής στην ψηφοφορία που τους αφορά δεν μετέχουν εκείνοι κατά των οποίων στρέφεται η πρόταση άσκησης δίωξης αν είναι Βουλευτές. Παρακαλώ τους κυρίους ψηφολέκτες να επιδείξουν μεγάλη προσοχή σε αυτό.

Η διεξαγωγή της ψηφοφορίας θα γίνει με μία ανάγνωση του καταλόγου, ήτοι με την εκφώνηση του ονόματος. Κάθε Βουλευτής καλείται να ψηφίσει και στις δύο κάλπες.

**ΣΩΚΡΑΤΗΣ ΦΑΜΕΛΛΟΣ (Πρόεδρος του ΣΥΡΙΖΑ - Προοδευτική Συμμαχία):** Κύριε Πρόεδρε, δεν είναι δυνατόν να παραβιάζετε τον Κανονισμό όποτε σας βολεύει! Δεν είναι παραμάγαζο η Βουλή του «Φραπέ» και του «Χασάπη»!

**ΠΡΟΕΔΡΕΥΩΝ (Γεώργιος Γεωργαντάς):** Θα τα πείτε όταν ολοκληρώσω, κύριε Πρόεδρε.

Η ψηφοφορία θα είναι αυτοτελής για κάθε πρόσωπο, δηλαδή θα πραγματοποιηθεί με ξεχωριστές ψηφοδόχους ανά πρόσωπο. Θα υπάρχουν δύο χωριστές ψηφοδόχοι, ώστε να τηρήσουμε το άρθρο 155 παράγραφος 8 εδάφιο β΄ του Κανονισμού της Βουλής, που αναφέρει ότι στην ψηφοφορία δεν μετέχει εκείνος κατά του οποίου στρέφεται η πρόταση άσκησης δίωξης αν είναι Βουλευτής.

Οι κάλπες είναι διατεταγμένες με τη σειρά που αναγράφονται τα πρόσωπα στις προτάσεις που καλούμαστε να ψηφίσουμε και φέρουν εμφανώς το ονοματεπώνυμο του προσώπου που αφορά εκάστη. Οι κυρίες και κύριοι συνάδελφοι Βουλευτές έχουν τη δυνατότητα να ψηφίσουν επί όλων των προτάσεων που αναγράφονται σε κάθε ψηφοδέλτιο.

Τέλος, σημειώνεται ότι οποιαδήποτε πρόταση συγκεντρώνει τουλάχιστον 151 θετικές ψήφους είναι αποδεκτή. Επάνω στην ψηφοδόχο θα αναγράφεται, όπως προαναφέραμε, το όνομα του προσώπου και ο αριθμός ψηφοδόχου.

Οι ψηφοδόχοι έχουν τοποθετηθεί ως εξής. Η ψηφοδόχος νούμερο 1 αφορά στον Μαυρουδή Βορίδη. Η ψηφοδόχος νούμερο 2 αφορά στον κ. Ελευθέριο Αυγενάκη.

Για τη διεξαγωγή της μυστικής ψηφοφορίας σας έχουν διανεμηθεί δύο ψηφοδέλτια με το όνομα των προαναφερόμενων προσώπων, καθώς και ισάριθμοι λευκοί φάκελοι. Σας έχουν διανεμηθεί επίσης ισάριθμα λευκά ψηφοδέλτια.

Η ψήφος εκφράζεται με σταυρό κάτω από μία από τις τρεις λέξεις: ΝΑΙ, ΟΧΙ, ΠΑΡΩΝ. Σε περίπτωση που δεν υπάρξει σημειούμενη ψήφος με σταυρό ή άλλο σύμβολο για το σύνολο των προτάσεων που αναγράφονται σε κάθε ψηφοδέλτιο, δηλαδή δεν φέρει απολύτως καμία ένδειξη στο σύνολο των προτάσεων του ψηφοδελτίου, το ψηφοδέλτιο είναι άκυρο. Επίσης, κατά την καταμέτρηση τα ψηφοδέλτια που θα βρεθούν σε λάθος κάλπη είναι άκυρα. Οποιοδήποτε άλλο σύμβολο το οποίο δεν περιλαμβάνει αλφαβητικούς χαρακτήρες, εφόσον έχει σημειωθεί ως ψήφος κάτω από τις τρεις ανωτέρω λέξεις που αναγράφονται στο ψηφοδέλτιο, γίνεται επίσης αποδεκτό.

Σύμφωνα με την παράγραφο 10 του άρθρου 73 του Κανονισμού της Βουλής, σε περίπτωση ασυμφωνίας μεταξύ του αριθμού των ψηφοδελτίων και του αριθμού των ψηφισάντων επαναλαμβάνεται η καταμέτρηση. Αν και μετά από τη νέα αυτή καταμέτρηση διαπιστωθεί ότι ο αριθμός των ψηφοδελτίων είναι μεγαλύτερος από τον αριθμό των ψηφισάντων, καταστρέφεται πριν από τη διαλογή αριθμός ψηφοδελτίων ίσος με τον αριθμό των επιπλέον ψηφοδελτίων.

Μετά την ολοκλήρωση της ψηφοφορίας οι εφορευτικές επιτροπές θα προχωρήσουν στη διαλογή και καταμέτρηση των ψήφων.

Τα ψηφοδέλτια, καθώς και οι κατατεθείσες προτάσεις, θα καταχωριστούν στα Πρακτικά της σημερινής συνεδρίασης.

(Τα δείγματα των ψηφοδελτίων και οι κατατεθείσες προτάσεις καταχωρίζονται στα Πρακτικά και έχουν ως εξής:

ΑΛΛΑΓΗ ΣΕΛΙΔΑΣ

(Να μπουν οι σελ. 665α)

ΑΛΛΑΓΗ ΣΕΛΙΔΑΣ

**ΠΡΟΕΔΡΕΥΩΝ (Γεώργιος Γεωργαντάς):** Με την εκφώνηση του ονόματός του κάθε Βουλευτής θα προσέρχεται στην ψηφοδόχο, όπου θα εναποθέτει τον φάκελο με την ψήφο του στην κάλπη και οι επί της ψηφοδόχου συνάδελφοι θα ανακοινώνουν το όνομα κάθε συναδέλφου που ψήφισε και προς διευκόλυνση της διαδικασίας θα σημειώνουν το όνομα του συναδέλφου στον ονομαστικό κατάλογο που τους έχει χορηγηθεί. Υπενθυμίζω ότι θα δίνεται επαρκής χρόνος στους συναδέλφους Βουλευτές για να ψηφίσουν. Με το πέρας της ψηφοφορίας, θα ανακοινώνουν το όνομα κάθε συναδέλφου που ολοκλήρωσε την ψηφοφορία.

Η εκφώνηση του ονόματος των επί του καταλόγου Βουλευτών και ψηφολεκτών θα πραγματοποιηθεί, ασχέτως αλφαβητικής σειράς, στο τέλος της εκφώνησης των ονομάτων των Βουλευτών για λόγους εύρυθμης λειτουργίας της διαδικασίας.

Επαναλαμβάνω, στην ψηφοφορία που τον αφορά δεν μετέχει εκείνος κατά του οποίου στρέφεται η πρόταση άσκησης δίωξης.

Σας γνωστοποιώ, επίσης, ότι στο Προεδρείο έχουν αποσταλεί σφραγισμένες επιστολές από συναδέλφους Βουλευτές που δεν μπορούν να μετέχουν με φυσική παρουσία στην ψηφοφορία, σύμφωνα με το άρθρο 70Α του Κανονισμού της Βουλής, όπως ισχύει.

**ΣΩΚΡΑΤΗΣ ΦΑΜΕΛΛΟΣ (Πρόεδρος του ΣΥΡΙΖΑ - Προοδευτική Συμμαχία):** Ανακαλούμε όλες τις επιστολικές και αποχωρούμε όλοι! Είναι ντροπή αυτό που κάνετε για να καλύψετε το σκάνδαλο του ΟΠΕΚΕΠΕ.

(Στο σημείο αυτό οι Κοινοβουλευτικές Ομάδες του ΠΑΣΟΚ - Κινήματος Αλλαγής, του ΣΥΡΙΖΑ - Προοδευτική Συμμαχία, του ΚΚΕ, της Ελληνικής Λύσης, της Νέας Αριστεράς, του Δημοκρατικού Πατριωτικού Κινήματος-ΝΙΚΗ και της Πλεύσης Ελευθερίας αποχωρούν από την Αίθουσα)

**ΠΡΟΕΔΡΕΥΩΝ (Γεώργιος Γεωργαντάς):** Οι ψήφοι αυτές θα συνυπολογιστούν στην καταμέτρηση που θα ακολουθήσει. Τα ψηφοδέλτιά τους βρίσκονται μέσα σε σφραγισμένους φακέλους. Ο κάθε φάκελος εσωκλείεται σε έναν μεγαλύτερο φάκελο, επίσης κλειστό, ο οποίος αναγράφει το ονοματεπώνυμο εκείνου κατά του οποίου στρέφεται η πρόταση άσκησης δίωξης. Ο δεύτερος φάκελος εσωκλείεται σε έναν μεγαλύτερο τρίτο φάκελο, επίσης κλειστό, ο οποίος αναγράφει το όνομα του Βουλευτή ή του μέλους της Κυβέρνησης που ψηφίζει με επιστολική ψήφο. Ο φάκελος συνοδεύεται από διαβιβαστικό έγγραφο που απευθύνεται προς τον Πρόεδρο της Βουλής και αντίγραφό τους θα κατατεθεί στα Πρακτικά της σημερινής συνεδρίασης.

(Τα διαβιβαστικά έγγραφα των προαναφερθεισών επιστολών καταχωρίζονται στα Πρακτικά και έχουν ως εξής:

ΑΛΛΑΓΗ ΣΕΛΙΔΑΣ

(Να μπουν οι σελ. 846α)

ΑΛΛΑΓΗ ΣΕΛΙΔΑΣ

**ΠΡΟΕΔΡΕΥΩΝ (Γεώργιος Γεωργαντάς):** Καλούνται επί του καταλόγου ο Βουλευτής Θεσπρωτίας, κ. Βασίλειος Γιόγιακας από τη Νέα Δημοκρατία, η Βουλευτής Ευβοίας κ. Αικατερίνη Καζάνη από το ΠΑΣΟΚ - Κίνημα Αλλαγής. Η κ. Καζάνη αν είναι απούσα, παρακαλώ να αντικατασταθεί από κάποιον από τους ανεξάρτητους Βουλευτές.

Κύριε Φλώρο, από τη στιγμή που βρίσκεστε στην Αίθουσα, ελάτε επί του καταλόγου και παρακαλώ ο κ. Κατσιβαρδάς ως ψηφολέκτης.

Καλούνται επίσης ως ψηφολέκτες για την πρώτη κάλπη που αφορά στη σύσταση ή μη της ειδικής κοινοβουλευτικής επιτροπής για τη διεξαγωγή προκαταρκτικής εξέτασης για τον Υπουργό κ. Βορίδη Μάκη ψηφολέκτης ο Βουλευτής Β΄ Πειραιώς, κ. Γιώργος Βρεττάκος από τη Νέα Δημοκρατία και ο ανεξάρτητος Βουλευτής, κ. Κατσιβαρδάς.

Για την δεύτερη κάλπη που αφορά στη σύσταση ή μη της ειδικής κοινοβουλευτικής επιτροπής για τη διεξαγωγή προκαταρκτικής εξέτασης για τον πρώην Υπουργό κ. Αυγενάκη Ελευθέριο ο Βουλευτής Ηρακλείου, κ. Κωνσταντίνος Κεφαλογιάννης από τη Νέα Δημοκρατία και ο κ. Φλώρος, ανεξάρτητος Βουλευτής.

Την ανάγνωση του καταλόγου θα την κάνει ο κ. Γιόγιακας.

Πρόεδρος των δύο εφορευτικών επιτροπών θα είναι, σύμφωνα με την παράγραφο 6 του άρθρου 73 του Κανονισμού της Βουλής, ο κ. Γεώργιος Λαμπρούλης, ΣΤ΄ Αντιπρόεδρος της Βουλής και Βουλευτής Λάρισας. Γραμματέας των δύο εφορευτικών επιτροπών ορίζεται η κ. Μαρία-Νεφέλη Χατζηιωαννίδου, Γραμματέας της Βουλής και Βουλευτής Επικρατείας.

Παρακαλώ την κυρία και τους κυρίους ψηφολέκτες να προσέλθουν στην κάλπη. Επαναλαμβάνω ότι οι επί της ψηφοδόχου συνάδελφοι θα επιβεβαιώνουν, αναφέροντας το όνομα κάθε συναδέλφου που ψηφίζει.

Επαναλαμβάνω ότι στην ψηφοφορία που τον αφορά δεν μετέχει εκείνος κατά του οποίου στρέφεται η πρόταση άσκησης δίωξης.

Υπενθυμίζω, προς διευκόλυνση όλης της διαδικασίας, οι ψηφολέκτες να σημειώνουν στον ονομαστικό κατάλογο που τους έχει χορηγηθεί το όνομα κάθε Βουλευτή που ψήφισε στη συγκεκριμένη κάλπη.

Παρακαλώ να αρχίσει η ανάγνωση του καταλόγου.

(ΨΗΦΟΦΟΡΙΑ)

(ΜΕΤΑ ΚΑΙ ΤΗ ΔΕΥΤΕΡΗ ΑΝΑΓΝΩΣΗ ΤΟΥ ΚΑΤΑΛΟΓΟΥ)

**ΠΡΟΕΔΡΕΥΩΝ (Γεώργιος Γεωργαντάς):** Υπάρχει συνάδελφος, ο οποίος δεν άκουσε το όνομά του; Κανείς.

Κυρίες και κύριοι συνάδελφοι, κηρύσσεται περαιωμένη η ψηφοφορία και παρακαλώ τους κυρίους ψηφολέκτες να προβούν στην καταμέτρηση και διαλογή των ψηφοδελτίων και την εξαγωγή του αποτελέσματος.

(ΚΑΤΑΜΕΤΡΗΣΗ - ΔΙΑΛΟΓΗ)

(ΜΕΤΑ ΤΗ ΔΙΑΛΟΓΗ)

**ΠΡΟΕΔΡΕΥΩΝ (Γεώργιος Γεωργαντάς):** Κυρίες και κύριοι συνάδελφοι, έχω την τιμή να ανακοινώσω στο Σώμα το αποτέλεσμα της διεξαχθείσης μυστικής ψηφοφορίας:

Για τον πρώην Υπουργό κ. Μαυρουδή Βορίδη:

Ψήφισαν συνολικά 83 Βουλευτές.

Ευρέθησαν στην κάλπη 83 ψηφοδέλτια.

Έγκυρα 83 ψηφοδέλτια.

Άκυρα 0 ψηφοδέλτια.

Λευκά 0 ψηφοδέλτια.

Υπέρ της πρότασης της Κοινοβουλευτικής Ομάδας του ΣΥΡΙΖΑ - Προοδευτική Συμμαχία και της Κοινοβουλευτικής Ομάδας Νέας Αριστεράς ψήφισαν 3.

Κατά της πρότασης της Κοινοβουλευτικής Ομάδας του ΣΥΡΙΖΑ - Προοδευτική Συμμαχία και της Κοινοβουλευτικής Ομάδας της Νέας Αριστεράς ψήφισαν 78.

ΠΑΡΩΝ ψήφισε 1.

Υπέρ της πρότασης της Κοινοβουλευτικής Ομάδας του ΠΑΣΟΚ - Κινήματος Αλλαγής και 2 ανεξάρτητων Βουλευτών ψήφισαν 3.

Κατά της πρότασης της Κοινοβουλευτικής Ομάδας του ΠΑΣΟΚ - Κινήματος Αλλαγής και 2 ανεξάρτητων Βουλευτών ψήφισαν 78.

ΠΑΡΩΝ ψήφισε 1.

Για τον πρώην Υπουργό κ. Ελευθέριο Αυγενάκη:

Ψήφισαν συνολικά 83 Βουλευτές.

Ευρέθησαν στην κάλπη 83 ψηφοδέλτια.

Έγκυρα 83 ψηφοδέλτια.

Άκυρα 0 ψηφοδέλτια.

Λευκά 0 ψηφοδέλτια.

Υπέρ της πρότασης της Κοινοβουλευτικής Ομάδας του ΣΥΡΙΖΑ - Προοδευτική Συμμαχία και της Κοινοβουλευτικής Ομάδας της Νέας Αριστεράς ψήφισαν 5.

Κατά της πρότασης της Κοινοβουλευτικής Ομάδας του ΣΥΡΙΖΑ - Προοδευτική Συμμαχία και της Κοινοβουλευτικής Ομάδας της Νέας Αριστεράς ψήφισαν 76.

ΠΑΡΩΝ ψήφισε 1.

Υπέρ της πρότασης της Κοινοβουλευτικής Ομάδας του ΠΑΣΟΚ - Κινήματος Αλλαγής και 2 ανεξάρτητων Βουλευτών ψήφισαν 5.

Κατά της πρότασης της Κοινοβουλευτικής Ομάδας του ΠΑΣΟΚ - Κινήματος Αλλαγής και 2 ανεξάρτητων Βουλευτών ψήφισαν 76.

ΠΑΡΩΝ ψήφισε 1.

Κατόπιν των αποτελεσμάτων της διεξαχθείσης μυστικής ψηφοφορίας απορρίπτεται η πρόταση που κατέθεσαν ο Πρόεδρος της Κοινοβουλευτικής Ομάδας του ΣΥΡΙΖΑ - Προοδευτική Συμμαχία κ. Σωκράτης Φάμελλος και 25 Βουλευτές της Κοινοβουλευτικής του Ομάδας, καθώς και ο Πρόεδρος της Κοινοβουλευτικής Ομάδας της Νέας Αριστεράς κ. Αλέξης Χαρίτσης και 10 Βουλευτές της Κοινοβουλευτικής του Ομάδας σχετικά με «το σκάνδαλο του Οργανισμού Πληρωμών και Ελέγχου Κοινοτικών Ενισχύσεων Προσανατολισμού και Εγγυήσεων (ΟΠΕΚΕΠΕ)» κατά των κ.κ: α) Βορίδη Μαυρουδή (Μάκη), Υπουργό Αγροτικής Ανάπτυξης και Τροφίμων από 09/07/2019 έως 05/01/2021 και β) Αυγενάκη Ελευθέριου, Υπουργό Αγροτικής Ανάπτυξης και Τροφίμων από 27/06/2023 έως 14/06/2024 για την ενδεχόμενη τέλεση κατά την άσκηση των καθηκόντων τους των αδικημάτων της: (i) συνέργειας σε κατάχρηση κατά των οικονομικών συμφερόντων της Ευρωπαϊκής Ένωσης και (ii) ηθικής αυτουργίας στην τέλεση κατάχρησης κατά των οικονομικών συμφερόντων της Ευρωπαϊκής Ένωσης [Άρθρο 22 παρ. 1 του Κανονισμού EPPO, 5 παρ. 1, 4 παρ. 3 και 4 της Οδηγίας (ΕΕ) 2017/1371], τα οποία υπάγονται στο εθνικό δίκαιο τυποποιούνται και τιμωρούνται ως: (α) Συνέργεια σε κακουργηματική απιστία κατά των οικονομικών συμφερόντων της Ευρωπαϊκής Ένωσης, τελεσθείσα από κοινού και κατ’ επανάληψη, με ζημία άνω των 120.000 ευρώ (άρθρ. 390 παρ.1 και 2 σε συνδ. με άρθρ. 47 ΠΚ). (β) Ηθική αυτουργία σε κακουργηματική απιστία κατά των οικονομικών συμφερόντων της Ε.Ε., τελεσθείσα από κοινού και κατ’ επανάληψη, με ζημία άνω των 120.000 ευρώ. (άρθρ. 390 παρ.1 και 2 σε συνδ. με άρθρ. 46 παρ. 1 ΠΚ), καθώς και για οποιοδήποτε άλλο έγκλημα προκύψει, κατά την διενεργηθησόμενη Προκαταρκτική Εξέταση [Άρθρα 26α, 27, 46 παρ. 1, 47, 94, 98, 390 παρ. 1 και 2 ΠΚ και 24 παρ. 4, 26 παρ. 1 και 3 του Ν. 4689/2020] και σύμφωνα με τα διαλαμβανόμενα στην πρόταση, εφόσον δεν συγκέντρωσε την απόλυτη πλειοψηφία του όλου αριθμού των Βουλευτών, σύμφωνα με το άρθρο 155 παράγραφος 9 του Κανονισμού της Βουλής για τους κ.κ. Μαυρουδή Βορίδη και Ελευθέριο Αυγενάκη.

Επίσης, κατόπιν των αποτελεσμάτων της διεξαχθείσης μυστικής ψηφοφορίας απορρίπτεται η πρόταση που κατέθεσαν ο Αρχηγός της Αξιωματικής Αντιπολίτευσης και Πρόεδρος της Κοινοβουλευτικής Ομάδας του ΠΑΣΟΚ - Κινήματος Αλλαγής κ. Νικόλαος Ανδρουλάκης και 32 Βουλευτές της Κοινοβουλευτικής του Ομάδα, καθώς και 2 ανεξάρτητοι Βουλευτές, σχετικά με τη «διαδικασία συστηματικής κλοπής των ενισχύσεων από τους παραγωγικούς αγρότες και κτηνοτρόφους», για την ενδεχόμενη τέλεση, κατά την άσκηση των καθηκόντων τους, των αδικημάτων «της συνέργειας σε απιστία κατ’ εξακολούθηση, με βλάβη που υπερβαίνει τις 120.000 ευρώ», για τους πρώην Υπουργούς Αγροτικής Ανάπτυξης και Τροφίμων κ.κ. Μαυρουδή (Μάκη) Βορίδη και Ελευθέριου Αυγενάκη, «ενώ για τον δεύτερο εξ αυτών, σε ό,τι αφορά ειδικά τις έντονες πιέσεις του για αποδεσμεύσεις υπόπτων ΑΦΜ και παράνομες καταβολές, προκύπτουν επιπρόσθετα ενδείξεις τέλεσης της πράξης της ηθικής αυτουργίας σε απιστία, τετελεσμένης και σε απόπειρα, με βλάβη που υπερβαίνει τις 120.000 ευρώ» και σύμφωνα με τα διαλαμβανόμενα στην πρόταση, εφόσον δεν συγκέντρωσε την απόλυτη πλειοψηφία του όλου αριθμού των Βουλευτών σύμφωνα με το άρθρο 155 παράγραφος 9 του Κανονισμού της Βουλής για τους κ.κ. Μαυρουδή Βορίδη και Ελευθέριο Αυγενάκη.

Παρακαλώ το Σώμα να εξουσιοδοτήσει το Προεδρείο για την υπ’ ευθύνη του επικύρωση των Πρακτικών της σημερινής συνεδρίασης.

**ΠΟΛΛΟΙ ΒΟΥΛΕΥΤΕΣ:** Μάλιστα, μάλιστα.

**ΠΡΟΕΔΡΕΥΩΝ (Γεώργιος Γεωργαντάς):** Συνεπώς, το Σώμα παρέσχε τη ζητηθείσα εξουσιοδότηση.

Κυρίες και κύριοι συνάδελφοι, δέχεστε στο σημείο αυτό να λύσουμε τη συνεδρίαση;

**ΟΛΟΙ ΟΙ ΒΟΥΛΕΥΤΕΣ:** Μάλιστα, μάλιστα.

**ΠΡΟΕΔΡΕΥΩΝ (Γεώργιος Γεωργαντάς):** Με τη συναίνεση του Σώματος και ώρα 3.07΄ λύεται η συνεδρίαση για σήμερα Πέμπτη 31 Ιουλίου 2025 και ώρα 9.30΄, με αντικείμενο εργασιών του Σώματος: α) κοινοβουλευτικό έλεγχο: ειδική ημερήσια διάταξη, επαναληπτική κλήρωση ενώπιον της Ολομέλειας της Βουλής, από τον Πρόεδρό της, μεταξύ των μελών του Συμβουλίου της Επικρατείας, του Αρείου Πάγου και της Εισαγγελίας του Αρείου Πάγου που έχουν διορισθεί ή προαχθεί στον βαθμό που κατέχουν πριν από την υποβολή της πρότασης για άσκηση δίωξης, για την ανάδειξη ενός τακτικού μέλους και δύο αναπληρωματικών μελών του Δικαστικού Συμβουλίου, καθώς και του ασκούντος καθήκοντα Εισαγγελέα, σύμφωνα με τα άρθρα 86 παρ. 4 του Συντάγματος, 158 παρ. 1 και 2 του Κανονισμού της Βουλής και 8 του ν. 3126/2003 «Ποινική ευθύνη των Υπουργών» όπως ισχύουν, μετά την από 11 Απριλίου 2025 απόφαση της Ολομέλειας της Βουλής, για την άσκηση ποινικής δίωξης κατά του πρώην Υφυπουργού παρά τω Πρωθυπουργώ, κ. Χρήστου Τριαντόπουλου, για την ενδεχόμενη τέλεση της αξιόποινης πράξης της παράβασης καθήκοντος (άρθρο 259 ΠΚ) κατά το χρονικό διάστημα μεταξύ 03-03-2023 και 06-03-2023 από τον ως άνω πρώην Υφυπουργό κατά την άσκηση των καθηκόντων του και β) νομοθετική εργασία, σύμφωνα με την ημερήσια διάταξη που σας έχει διανεμηθεί.

**Ο ΠΡΟΕΔΡΟΣ ΟΙ ΓΡΑΜΜΑΤΕΙΣ**